
Introducere 


Aurora Szentăgotai-Tătari”, Daniel David2" 


În sens general, psihologia clinică se ocupă de 
mecanismele psihologice implicate în sănătate şi boală. Când 
focalizarea se face asupra tulburărilor clinice şi problemelor 
subclinice  (e.g., probleme de viaţă), vorbim despre 
psihopatologie (psihologie clinică definită în sens restrâns), a 
cărei practică este exprimată mai ales în forma psihoterapiei. 
Când focalizarea se face pe promovarea sănătăţii şi preventia 
tulburărilor psihologice, atunci vorbim de psihologia 
sănătăţii, a cărei practică se exprimă mai ales în consiliere 
psihologică. Când focalizarea se face pe optimizare şi 
dezvoltare personală (e.g., a stării de sănătate), vorbim despre 
psihologia pozitivă, a cărei practică se exprimă mai ales în 
coaching psihologic; tehnicile de psihologie pozitivă/coaching 
au început însă să fie utilizate şi în psihologia 
sanatatii/consiliere si  psihopatologie/psihoterapie, cand 
accentul se pune nu doar pe rezolvarea problemei psihologice 
(e.2., reducerea cognitiilor irationale/negative), ci pe 
rezolvarea problemei psihologice acompaniată de 
optimizare/dezvoltare (e.g., cresterea cognitiilor 


rationale/pozitive) in scopul păstrării câştigurilor obţinute în 
consiliere/psihoterapie. 

La începutul anului 2000, un grup de psihologi americani 
în frunte cu Martin Seligman, preşedintele, la acea dată, al 
Asociaţiei Psihologilor Americani (American Psychological 
Association, APA), inaugurează, în numărul din ianuarie al 
American Psychologist, domeniul psihologiei pozitive. Aceasta 
îşi propune să redea psihologiei, focalizată după Al Doilea 
Război Mondial cu precădere asupra psihopatologiei şi tratării 
ei, interesul pentru sănătatea mentală, pentru fericire, pentru 
caracteristicile care fac ca indivizii şi comunităţile să se 
dezvolte armonios şi să prospere (Seligman, 2000). 

Având rădăcini puternic ancorate în umanismul lui 
Maslow şi Rogers, psihologia pozitivă este însă mult mai 
preocupată de cercetare. Aşadar, deşi tematica este parţial 
similară cu cea a psihologia umaniste, metodologia de 
cercetare este una experimentală/empirică, derivată din 
practica psihologiei clinice şi a psihoterapiilor cognitive şi 
comportamentale (Martin Seligman, fondatorul psihologie 
pozitive, este un lider marcant al psihologiei clinice şi al 
psihoterapiilor cognitive şi comportamentale). Ca urmare a 
acestui lucru, în ultimii douăzeci de ani s-a adunat un volum 
impresionant de cunoştinţe privind viaţa împlinită şi factorii 
care permit atingerea acesteia. Cartea pe care o aveţi în mână 
este primul tratat în limba română care îşi propune să 
sintetizeze aceste cunoştinţe, în folosul studenţilor, 
psihologilor şi al tuturor celor interesaţi de ce are psihologia 
de spus despre sănătatea mentală şi viaţa cu sens. 


Psihologia pozitivă are trei teme de interes major, in jurul 
cărora a fost organizat şi acest volum: trăirile pozitive, 
trăsăturile individuale pozitive şi virtuțile civice şi instituţiile 
care permit dezvoltarea lor. Trăirile pozitive stau la baza a 
ceea ce psihologia pozitivă numeşte viata plăcută (engl. 
pleasant life), care presupune emoţii pozitive în prezent (e.g., 
stare de bine, bucurie, plăcere), emoţii pozitive legate de 
trecut (e.g., mulţumire, împăcare) şi aşteptări pozitive pentru 
viitor (e.g., optimism, speranţă) (Seligman, 2002). Capitolele 
dedicate emoţiilor pozitive, fericirii şi stării de flow ilustrează 
acest prim domeniu de interes al psihologiei pozitive. Ele 
prezintă teorii şi date recente privind premisele experienţelor 
emoţionale pozitive, factorii ce le influenţează, modul în care 
pot fi cultivate şi beneficiile pe care ni le aduc, atât pe moment 
cât şi pe termen lung. 

Deşi relevant şi din punctul de vedere al trăirilor pozitive, 
capitolul dedicat optimismului şi speranţei face trecerea 
înspre al doilea şi cel mai important domeniu al psihologiei 
pozitive, centrat pe înţelegerea caracteristicilor care le permit 
oamenilor să prospere. Acestea sunt virtuțile şi punctele forte 
ale caracterului (engl. character strengths), care constituie 
premisele unei vieți bune la nivel individual (engl. good life), 
iar atunci când sunt puse în slujba a ceva ce transcende 
propria persoană, permit atingerea celui mai înalt nivel al 
stării de bine, viata cu sens (engl. meaningful life) (Seligman, 
2002). În timp ce virtuțile sunt caracteristici de bază, 
valorizate moral (e.g., curaj, înţelepciune), punctele forte sunt 
procesele si mecanismele psihologice prin care acestea se 


manifesta (eg., perseverenta, curiozitatea) (Peterson & 
Seligman, 2004). 

Una dintre cele mai importante misiuni asumate de 
psihologia pozitiva a fost realizarea unei clasificari a virtutilor 
şi punctelor forte, care să ofere o descriere a sănătăţii mentale 
în acelaşi fel în care sisteme de clasificare precum Manualul 
de Diagnostic şi Statistică a Tulburărilor Mentale (DSM) 
descriu psihopatologia. Pornind de la analize ale textelor 
religioase, filosofice şi de morală din diferite perioade istorice 
şi ale altor produse culturale, psihologia pozitivă propune un 
„catalog” de şase virtuţi, exprimată fiecare prin mai multe 
puncte forte, care asigură atingerea excelentei în domeniul 
moral. Acestea sunt: (1) înţelepciunea, exprimată prin 
creativitate, curiozitate, deschidere, dorinţă de a învăţa şi 
perspectivă; (2) curajul, exprimat prin îndrăzneală, 
perseverenţă, integritate şi vitalitate; (3) omenia, exprimată 
prin iubire, bunătate şi inteligenţă socială; (4) dreptatea, 
exprimată prin spirit civic, corectitudine şi vocaţie de lider; (5) 
cumpătarea, exprimată prin iertare, milă, modestie, prudenţă 
şi autocontrol; şi (6) transcendenta, exprimată prin aprecierea 
frumuseţii şi excelentei, recunoştinţă, speranţă, umor şi 
spiritualitate (Peterson & Seligman, 2004). In acest volum au 
fost incluse capitole privind acele puncte forte in legatura cu 
care avem suficiente date pentru conturarea unei imagini 
consistente: optimism şi speranţă, recunoştinţă, altruism, 
compasiune, creativitate, înţelepciune şi spiritualitate. 

Contribuind la starea de bine a persoanei care le 
manifestă, dar şi a celor din jur, punctele forte sunt valorizate 


moral, iar societatea are institutii menite sa le dezvolte si sa 
creeze un context adecvat in care acestea să se exprime 
(Peterson & Seligman, 2004). Modul in care psihologia poate 
contribui la susţinerea şi îmbunătăţirea acestor instituţii 
constituie cel de al treilea domeniu de interes al psihologiei 
pozitive, reprezentat în acest volum prin capitolele consacrate 
comportamentului parental, educatiei/scolii şi carierei. 

Relaţiile interpersonale sunt una dintre cele mai 
importante şi stabile surse ale stării de bine. De altfel, într-o 
variantă revizuită a teoriei lui Seligman privind fericirea, 
relaţiile sociale şi performanţa devin componente esenţiale 
ale acesteia, alături de emoţiile pozitive (viața plăcută), 
angajare (viata bună) şi semnificaţie (viata cu sens) (Seligman, 
2011). Din acest motiv, am considerat importanta includerea 
în carte a unui capitol dedicat suportului social, precum şi a 
unor capitole focalizate pe aspecte specifice ale interacțiunilor 
dintre oameni: ataşamentul, iubirea romantică, 
comportamentul altruist, compasiunea şi reacţiile în fata 
pierderii unei persoane apropiate şi a propriei morți. 

Pentru a uşura lectura şi pentru o trecere naturală de la o 
temă la alta, am încercat să dăm capitolelor o structură 
unitară din punctul de vedere al formei. În ceea ce priveşte 
conţinutul, scopul nostru a fost acela de a îmbina teoria cu 
aspecte practice, utile în domeniile clinic, educaţional şi al 
dezvoltării personale. Sperăm că prin acest volum vom atrage 
atenţia psihologilor români asupra importanţei cercetării din 
domeniul psihologiei pozitive şi că vom trezi interesul cât mai 
multor cititori pentru aspectele pozitive ale naturii umane. 

Emotiile pozitive 


Simona Ştefan, Silviu-Andrei Matu2 , Daniel David 


1. Introducere 


După Russell şi Caroll (1999), emoţiile se referă la o serie de 
răspunsuri subiective, cognitive, comportamentale şi 
biologice, aflate în interacţiune, care apar în anumite situaţii 
activatoare de viata. Cantitativ, acestea pot fi analizate în 
funcţie de intensitate, durată şi frecvenţă, iar calitativ, în 
funcţie de interacţiunile dintre cele patru componente (e.g., ce 
tip de cognitii susţin ce tip de trăiri şi răspunsuri 
comportamentale şi biologice). Între emoţiile de bază, emoţiile 
negative (e.g., tristeţe, frică, furie, dezgust) sunt mai 
numeroase decât cele pozitive (e.g., fericire, surpriză). Aceasta 
arată că emoţiile negative sunt mai importante în adaptarea 
noastră, semnalizând potenţiale probleme pe care trebuie să 
le rezolvăm pentru a ne adapta şi/sau chiar supravieţui, deşi, 
în general, oamenii par să trăiască mai mult timp emoţii 
pozitive decât emoţii negative (spre exemplu, în diverse 


analize internationale, oamenii se declara mai mult fericiti, 
decat nefericiti). 

Teoriile contemporane ale emotiilor (vezi si Ellis, 1994; 
David, 2012) sustin ca acestea nu sunt generate de 
evenimentele de viata, ci de modul in care noi interpretam 
evenimentele. Altfel spus, nu suntem tristi, de exemplu, 
deoarece ne-a parasit cineva, ci suntem tristi deoarece gandim 
într-un anumit fel asupra faptului că ne-a părăsit. Odată 
generate, emoţiile devin ele însele evenimentele activatoare, 
fiind evaluate şi generând emoţii secundare sau meta-emotii 
(e.g., anxietate fata de tristeţe). Aşadar, emoţiile, indiferent că 
sunt primare sau secundare, sunt, sub aspectul mecanismelor 
lor generative, postcognitive, rezultând din modul în care noi 
prelucrăm, conştient şi/sau inconştient, evenimentele 
activatoare de viață. Cognitiile generează emoții doar in 
interacțiune cu evenimente relevante (activatoare) de viață. 


După Ellis (1994) si David (2012), dacă cognitiile noastre 
asupra evenimentelor activatoare care le contrazic sunt 
irationale/dezadaptative, emotiile sunt 
disfunctionale/nesanatoase. Cognitiile iraționale cele mai 
cunoscute sunt: (1) gandirea rigida/absolutista (e.g., Trebuie sa 
fiu apreciat si nu pot concepe ca lucrurile sa stea altfel), 
cognitie primara, din care rezulta apoi cognitii secundare: (2) 
catastrofarea (e.g., Este groaznic dacă ceilalţi nu mă apreciază); 
(3) intoleranta la frustrare (e.g., Nu pot tolera să nu fiu 
apreciat) şi (4) evaluarea globală a propriei persoane (e.g., 
Sunt fără valoare ca om dacă ceilalți nu mă apreciază), a 


celorlalţi oameni (e.g., Ceilalţi sunt răi dacă nu mă apreciază) 
şi/sau a vieţii în general (e.g., Viaţa este nedreaptă dacă nu sunt 
apreciat). Emotiile disfunctionale/nesanatoase sunt, spre 
exemplu, cele de tip depresie, anxietate, furie si vinovatie. 
Fără a intra în detalii, există legături între tipul de cogniţii 
irationale/dezadaptative şi tipul de emotie, fără însă ca aceste 
cognitii irationale/dezadaptative să epuizeze toate cognitiile 
implicate în emoţii. Spre exemplu, la baza depresiei stau 
gândirea rigidă (legată mai ales de pierderea unei relaţii) şi 
autoevaluarea globală negativă; la baza anxietăţii stau 
gândirea rigidă şi catastrofarea; la baza furiei stau gândirea 
rigidă, intoleranta la frustrare şi autoevaluarea globală (daca 
furia este orientată asupra propriei persoane), evaluarea 
globală a altora (dacă furia este orientată asupra altor 
persoane) sau evaluarea globală a vieţii (dacă furia este 
orientată asupra vieţii in general), iar la baza vinovatiei stau 
gândirea rigidă (legată de violarea unui cod etic/moral) şi 
autoevaluarea globală negativă. Dacă cognitiile 
irationale/dezadaptative sunt sustinute de evenimentele 
activatoare de viata, atunci emotiile experientiate vor fi 
pozitive. 

După Ellis (1994) si David (2012), cognitiile 
rationale/adaptative sunt urmatoarele: (1) 
preferinta/acceptarea, ca alternativa la gandirea rigida (e.g., 
Prefer sa fiu apreciat si fac tot ce depinde de mine sa obtin 
această apreciere, dar accept faptul că uneori, indiferent de 
ceea ce fac, nu pot controla comportamentul celorlalți), din 
care derivă apoi (2) non-catastrofarea (e.g., Este extrem de rău 


că nu sunt apreciat, dar nu este cel mai mare rău care mi se 
poate intampla/nu este o catastrofă); (3) toleranta la frustrare 
(e.g., Deşi nu-mi place că nu sunt apreciat, pot tolera situaţia şi 
încerc să o rezolv şi/sau să caut mulţumire în alte situații) şi (4) 
acceptarea necondiționată a propriei persoane (e.g., Faptul că 
unii nu mă apreciază, nu mă face în ansamblu un om 
nevaloros), a altora (e.g., Nu-mi place comportamentul lor la 
adresa mea, dar asta nu-i face în general oameni fără valoare) 
şi/sau a vieţii (e.g., Viaţa nu este nedreaptă, doar din cauza 
faptului că eu nu sunt apreciat). În timp ce cogniţiile 
irationale/dezadaptative generează, în cazul apariţiei unor 
evenimente activatoare care le contrazic, emoţii 
disfunctionale/nesanatoase, cognitiile rationale/adaptative 
generează emoţii functionale/sanatoase; altfel spus, în loc de 
depresie, trăim tristeţe, în loc de anxietate, trăim îngrijorare, 
în loc de furie, trăim nemulţumire, iar în loc de vinovăţie 
trăim regret/păreri de rău. Dacă cognitiile 
rationale/adaptative sunt susținute de evenimentele 
activatoare de viaţă, emoţiile trăite vor fi pozitive. Aşadar, 
diferenţa dintre emoţiile funcţionale şi cele disfunctionale nu 
este doar în termeni de intensitate - depresia nu este doar 
tristeţe mai intensă -, ci şi în termeni de calitate, tristeţea 
derivând din cogniţii rationale/adaptative, iar depresia din 
cogniţii irationale/dezadaptative. Mai mult, tristeţea este 
funcţională deoarece duce la comportamente adaptative, 
focalizate pe rezolvarea problemelor, în timp ce depresia duce 
la comportamente dezadaptative, care amplifică problemele 
activatoare de viaţă. 


In acest model cognitiv-comportamental (vezi Ellis, 1994; 
David, 2012), depăşim paradigma veche si simplistă care ne 
spune că emoţiile pozitive sunt bune şi trebuie promovate, iar 
cele negative sunt rele şi trebuie controlate. În noua 
paradigmă apărută în psihologia pozitivă sub influenţa 
directă a terapiei cognitiv-comportamentale, emoţiile 
sănătoase sunt cele funcţionale, fie că sunt pozitive sau 
negative. Este absolut normal ca un om sănătos să trăiască 
emoţii negative şi funcţionale atunci când se confruntă cu o 
problemă (e.g., îi moare cineva apropiat). Totodată, o emoție 
pozitivă (e.g., bucurie) poate să fie disfunctionala/nesanatoasa 
dacă rezultă din cognitii irationale/dezadaptative, confirmate 
punctual de situaţii de viata, deoarece o astfel de emoție 
întăreşte aceste cognitii, care sunt, pe termen mediu şi lung, 
factori de vulnerabilitate pentru psihopatologie. 

Mai mult, unele cercetări sugerează că o emoție devine 
funcţională sau disfunctionala în funcţie de momentul în care 
ea e trăită (vezi Kaplan, Van Damme, & Levine, 2012). Spre 
exemplu, dacă înainte de atingerea unui scop pe care l-am 
asumat trăim entuziasm (engl. excitement), aceasta este 
funcţională, deoarece ne poate ajuta în atingerea scopului, 
mobilizând resurse cognitive de tipul memoriei de lucru şi al 
altor funcţii executive dedicate realizării sarcinii. Similar, o 
emoție de satisfacţie (engl. satisfaction) apărută dupa 
atingerea scopului este funcţională, deoarece favorizează 
sedimentarea experienţei în memoria de lungă durată, ca 
parte a memoriei autobiografice, şi ne pregăteşte treptat, prin 
lărgirea spectrului de informaţie analizată, pentru noi 


experienţe. Dacă însă trăim satisfacţie înainte de atingerea 
scopului sau mobilizare după atingerea lui, aceste emoţii 
pozitive pot să devină disfunctionale (e.g., satisfacția înainte 
de atingerea scopului ne poate demobiliza, iar mobilizarea 
imediată puternică pentru o altă sarcină, după o sarcină abia 
încheiată, ne poate reduce eficienţa şi chiar epuiza). 


2. Emotiile pozitive 


Emotiile pozitive sunt răspunsuri tranzitorii, multi-sistemice 
(Le. cognitiv, comportamental, fiziologic, subiectiv) la 
evaluarea favorabilă a circumstanțelor curente de viaţă 
(Fredrickson, 2013). Astfel, dacă interpretăm ceea ce ni se 
întâmplă ca fiind rău, în disonanta cu scopurile noastre, vom 
trăi o emoție negativă; în schimb, daca interpretăm o 
experienţă ca fiind congruentă cu scopurile noastre, vom trăi 
o emotie pozitivă. Deşi emoţiile pozitive sunt printre cele mai 
frecvente experienţe umane, ele au devenit obiect sistematic 
de studiu relativ recent, relevanta lor fiind mai putin clară 
decât a celor negative, a căror importanţă este evidentă atât 
sub aspect clinic (i.e. majoritatea tulburărilor mentale implică 
emoţii negative disfunctionale), cât si motivational (Kok, 
Catalino, & Fredrickson, 2008). De exemplu, furia care apare 
într-o situaţie ce implică agresivitate este utilă pentru că 


mobilizează resursele individului pentru luptă; frica simtita 
într-o situaţie de pericol ne ajută să scăpăm din acea situaţie. 
Acestea sunt răspunsuri adaptative din punct de vedere 
evolutionist, pentru ca ne feresc de pericole, ne ajută să ne 
protejăm şi să îi apărăm pe ceilalţi. În acest context, 
cercetătorii şi-au pus întrebarea relevantei emoţiilor pozitive 
— servesc acestea un scop evolutionist, sunt ele utile 
supravieţuirii sau sunt doar un artefact, produse ale minţii 
noastre care au apărut întâmplător? Spre deosebire de 
emoţiile negative, asociate cu tendinţe comportamentale 
(engl. action tendencies) specifice (e.g., frica este asociată cu 
fugă şi evitare, furia cu agresivitate, tristeţea cu izolare), 
emoţiile pozitive predispun la un spectru mai eterogen de 
acţiuni. Astfel, când suntem bucuroşi, apare o tendinţă 
generalizată de a face ceva — ne vine să sărim, să dansăm, să 
ne facem planuri, să îi imbratisam pe alţii —, iar când suntem 
calmi, nu avem tendinţa de a face nimic specific (Kok et al., 
2008). Pe lângă componenta hedonică, rolul adaptativ pe care 
îl joacă emoţiile pozitive în viaţa noastră a fost abordat de 
teoria Broaden-and-Build (Fredrikson, 2001, 2002), pe care o 
vom detalia în acest capitol. 


3. O clasificare a emoţiilor pozitive 


Emotiile pozitive diferă între ele in funcţie de frecvenţa cu 
care apar, evaluările circumstanțelor de viaţă din care 
rezultă, în termeni de relevanţă şi congruenta motivationala 
(Lazarus, 1991), tendinţele comportamentale asociate şi 
beneficiile pe termen lung (Fredrickson, 2013). Aceste aspecte 
au fost sintetizate, pentru cele mai frecvente emoţii pozitive, 
de către Barbara Fredrickson (2013), unul dintre autorii de 
referinţă în acest domeniu. Astfel, cele mai frecvente emoţii 
pozitive sunt: bucuria, recunoştinţa, calmul/liniştea, interesul, 
speranţa, mândria, amuzamentul, inspiraţia, veneratia (engl. 
awe) şi iubirea. 


Tabelul 1. Emofiile pozitive (apud Fredrickson, 2013) 


Emotia Evaluarea Tendinta Castigurile pe termen 
comportamentala lung 
Bucuria Circumstante Joc, explorare, Deprinderi dobandite 
favorabile implicare prin invatare 
neasteptate experientiala 
Recunostinta Primirea unui dar Comportament Deprinderi de a arăta 
sau beneficiu prosocial grijă, loialitate, 
întărirea legăturilor 
sociale 
Calmul Situaţie familiară Savurare Noi priorităţi, noi 
interpretată ca perspective asupra 
pozitivă sinelui 
Interesul Situaţie nouă, dar  Explorare, învăţare Cunoastere 
sigură 
Speranţa Încrederea în mai Planificarea unui Rezilienta, optimism 
bine în situaţii viitor mai bun 
negative 
Mândria Realizare valorizată Urmărirea unor Motivatie de realizare 


social 


realizări şi mai mari 


Amuzamentul Incongruente sociale Veselie împărtăşită, Legături sociale 


fără consecinţe râs strânse 
serioase 

Inspirația A fi martor la Straduinta de a Motivatie pentru 
realizări de excepţie realiza lucruri dezvoltarea personală 

importante 

Veneratia Perceperea măreției Absorbire şi Noi perspective asupra 
sau a bunatatii la integrare lumii 
scala mare 

Iubirea Oricare/toate din Oricare/toate cele de Oricare/toate cele de 
cele de mai sus într- mai sus într-un mai sus, în special 
o relaţie cadru de grijă întărirea legăturilor 
interpersonală reciprocă sociale 


Bucuria apare atunci când ni se întâmplă un lucru pe care 
îl considerăm dezirabil, fără să ne fi aşteptat neapărat la el, ca, 
de exemplu, atunci când ni se face o surpriză sau când 
primim o veste bună. Tendinţa comportamentală este 
nespecifică, de implicare în diverse activităţi şi de joc, un fel 
de activare liberă (Frijda, 1986), iar câştigurile pe termen lung 
sunt deprinderile pe care le dobândim în urma implicării în 
activităţi variate. În timp ce de regulă tindem să facem lucruri 
care sunt în zona noastră de confort, atunci când suntem 
bucuroşi suntem mai deschişi la nou şi astfel învăţăm lucruri 
noi. De exemplu, este mai probabil să acceptăm să mergem 
într-o drumeţie pe munte (presupunând că nu facem acest 
lucru în mod uzual), dacă suntem bucuroşi decât dacă suntem 
trişti sau în stare emoţională neutră. De altfel, există şi o 
zicală care ne îndeamnă să nu facem promisiuni atunci când 
suntem bucuroşi. 


Recunostinta apare atunci cand primim ceva ca urmare a 
bunavointei altcuiva, deci nu ca urmare a meritelor noastre. 
Atunci cand suntem recunoscatori, tendinta este de a gasi noi 
înşine modalităţi prin care sa îi ajutăm pe alţii si de a fi 
generoşi, iar câştigul pe termen lung este consolidarea 
relaţiilor sociale prin dezvoltarea de noi deprinderi de a 
exprima bunătate şi implicare. 

Calmul/multumirea apare atunci când interpretăm 
circumstanţele actuale ca fiind favorabile, dezirabile, 
satisfăcătoare. Este genul de emoție pe care o trăim atunci 
când petrecem o seară frumoasă în familie sau când admirăm 
un apus de soare pe plajă. Când suntem calmi, nu avem 
tendinţa de a face ceva anume, ci mai degrabă de a savura 
momentul. 

Interesul apare în situaţii considerate sigure, dar care 
oferă un grad de noutate. De exemplu, simţim interes atunci 
când cineva ne arată o nouă metodă de a face ceva, când citim 
un articol interesant, când cineva ne împărtăşeşte o 
curiozitate. Dacă situaţia este percepută ca ameninţare (de 
exemplu, înaintea unui examen important), emoția 
predominantă va fi negativă, chiar dacă conţinutul este unul 
care în alte circumstanţe ne-ar fi stârnit interesul. Interesul 
este o emotie cu un pronunţat caracter idiosincratic, existând 
diferenţe mari între oameni (şi chiar la aceeaşi persoană, de-a 
lungul vieţii), în ceea ce priveşte evaluarea unui lucru ca fiind 
sau nu interesant. Există însă două evaluări caracteristice 
acestei emoţii: gradul de noutate/complexitate perceput şi 
capacitatea de intelegere/comprehensiune (Silvia, 2008). 


Astfel, un tablou ni se va parea interesant daca este perceput 


ca frumos, diferit, inedit (dimensiunea de 
noutate/complexitate) si daca intelegem ceea ce transmite 
(dimensiunea de comprehensiune). Tendinta 


comportamentala asociata emotiei de interes este aceea de a 
explora, de a invata, de a ne imersa in noutate (Izard, 1977). In 
mod firesc, câştigul pe termen lung constă în descoperirea de 
lucruri şi cunoştinţe noi. 

Speranţa este o emoție pozitivă care, spre deosebire de 
celelalte emoţii prezentate în tabelul 1, poate apărea şi în 
situaţii negative de viaţă, în care este însă plauzibil că 
lucrurile ar putea să se îmbunătăţească în viitor. Tendinţa 
comportamentală este să ne consolidăm resursele de a lupta 
pentru ce ne dorim, iar câştigurile pe termen lung se referă la 
optimism şi rezilienta în fata situaţiilor negative. Astfel, 
speranţa este un factor motivational puternic care ne 
încurajează să perseverăm pentru a ne atinge scopurile, fie că 
este vorba despre ameliorarea unei situaţii negative sau de 
îmbunătăţirea uneia satisfăcătoare (Cheavens & Ritschel, 
2014). Speranţa este asociată cu afectivitatea pozitivă la modul 
general. De exemplu, date recente arată că speranţa ca 
trăsătură măsurată în adolescenţă prezice afectivitatea 
pozitivă la vârsta adultă (Ciarrochi, Parker, Kashdan, Heaven, 
& Barkus, 2015). 

Alături de ruşine, vinovăţie şi jenă, mândria este o emoție 
auto-referentiala (i.e. cu referire la sine) (engl. self-referential), 
care apare atunci când primim credit pentru un lucru 
valorizat social sau când atingem un obiectiv important. 


Această emotie are markeri biologici si comportamentali 
specifici si functia evolutionista de a semnala un statut social 
ridicat (Tracy, Weidman, Cheng şi Martens, 2014). Desi 
mandria este, de regula, 0 experienta emotionala pozitiva, au 
fost descrise două forme ale acesteia: mândria autentică, 
legată de realizări specifice, şi mândria arogantă/orgoliul 
(engl. hubristic pride), care nu este legată de performanţe sau 
de realizări punctuale. Acesta din urmă este asociată cu 
empatie scăzută, ostilitate şi tendinţa de a-i discrimina pe 
ceilalţi (Ashton-James & Tracy, 2012). Mândria se 
caracterizeaza prin tendinta de a visa la succese si mai 
importante, iar beneficiile pe termen lung sunt legate de 
cresterea motivatiei de realizare (Williams & DeSteno, 2008). 

Amuzamentul apare atunci cand percepem o incongruenta 
sociala fara consecinte serioase, ca de exemplu atunci cand ne 
împiedicăm sau facem o greşeală de exprimare. 
Amuzamentul ne face să râdem şi să căutăm modalităţi de a-l 
prelungi. Cel mai important rol al amuzamentului este acela 
de a întări legăturile interumane, având în vedere că râsul se 
„transmite” prin contagiune socială şi induce emoţii pozitive 
celorlalţi (Gervais & Wilson, 2005). 

Inspirația este emoția pe care o trăim atunci când suntem 
martorii unei creaţii sau realizări remarcabile (e.g., atunci 
când vedem o operă de artă de excepţie, când citim o carte 
foarte bună, când cunoaştem o persoană deosebită) sau atunci 
când simţim imboldul de a crea ceva noi înşine. Aceste două 
direcţii — a fi inspirat de cineva/ceva şi a fi inspirat să realizezi 
ceva — reprezintă cele două fațete ale inspiraţiei (Thrash & 


Elliot, 2004). Se pare ca a fi inspirat de cineva sau ceva se 
asociază cu un sentiment de transcendenta şi cu lipsa 
responsabilitatii percepute pentru aparitia emotiei. Pe de alta 
parte, a fi inspirat sa realizezi ceva se asociaza cu motivatie de 
apropiere. Inspiratia duce la dorinta de a excela, de a ne 
atinge potentialul maxim, iar, pe termen lung, constituie o 
resursă importantă pentru creativitate şi performanţă. 

Veneratia (engl. awe) este emoția pe care o simţim atunci 
când ne aflăm în prezenţa unui lucru măreț, care ne 
depăşeşte aşteptările sau pare dincolo de capacitatea noastră 
de înţelegere. Pentru a trăi această emoție, sunt necesare două 
dimensiuni ale evaluării: sentimentul măreției (ceva este 
perceput ca trecând mult dincolo de cadrul obişnuit de 
referinţă, în termeni de mărime fizică, complexitate, putere) şi 
acomodare cognitivă (asimilarea acestei experienţe 
neobişnuite în cadrul nostru de referinţă) (Shiota, Thrash, 
Danvers, & Dombrowski, 2014). Putem trăi venerație atunci 
când contemplăm un peisaj grandios (e.g., cascada Niagara), o 
construcţie măreaţă (e.g., piramidele egiptene), atunci când 
înţelegem o teorie ştiinţifică genială, când întâlnim o operă de 
artă de o mare bogăţie conceptuală. Tendința 
comportamentală caracteristică  veneraţiei este de a 
contempla şi de a integra experienţa, iar beneficiile privesc 
dobândirea unor noi perspective asupra lumii. 

Iubirea ca emoție poate fi definită prin prisma tuturor 
emoţiilor descrise mai sus, atunci când ele sunt trăite în 
contextul unei relaţii interpersonale apropiate. Iubirea poate 
facilita toate tendinţele comportamentale descrise anterior şi 


constituie o importantă forţă motivationala, cu impact pe 
termen lung asupra comportamentului. 


4. Teoria Broaden-and-Build: rolul emoţiilor 
pozitive în dezvoltarea potenţialului uman 


Studiul emoţiilor pozitive nu se rezumă doar la a descrie 
tipurile de evenimente şi evaluări care duc la apariţia acestor 
emoţii sau reacţiile comportamentale caracterisitice lor. 
Datele arată că emoţiile pozitive pot contribui la dezvoltarea 
potenţialului nostru pe termen lung şi ne pot ajuta să facem 
fata mai bine dificultăţilor vieţii. Această idee este susținută 
de teoria Broaden-and-Build, propusă de Barbara Fredrickson 
(2001, 2002). 

Conform acestei teorii, emoţiile pozitive, spre deosebire de 
cele negative, extind, lărgesc (engl. broaden) repertoriul 
cognitiv şi actional al individului. Altfel spus, atunci când 
trăim emoţii pozitive, mintea noastre pare să fie deschisă spre 
un spectru mult mai larg de experienţe, lucru care se reflectă 
la niveluri multiple: motivaţie, atenţie, procesare de 
informaţii, comportament. Practic, atunci când trăim emoţii 
pozitive, suntem dispuşi, şi mintea este pregătită, să ne 
implicăm într-o gamă largă de activităţi şi nu se activează 
doar un răspuns specific, de tipul „fugă sau luptă”, cum se 


intampla in cazul emotiilor negative. Desi toate emotiile 
pozitive extind repertoriul cognitiv si actional, emotii diferite 
se asociaza cu tendinte diferite. De exemplu, bucuria este 
asociata cu implicarea in activitati ludice, dorinta de a ne 
depasi limitele si de a ne exprima creativitatea. Interesul ne 
face sa exploram, spre a asimila noi informatii $i experiente, 
care sa contribuie la dezvoltarea noastra. Pe termen lung, 
implicarea in astfel de activităţi ne ajută să dobândim resurse 
psihologice, sociale şi chiar fizice, astfel încât să putem 
răspunde mai bine provocărilor cu care ne confruntăm 
(Fredrickson, 2001, 2002, 2004). 

Acest efect de extindere/lărgire a repertoriului cognitiv şi 
actional (engl. broaden effect) este susținut de numeroase date. 
De exemplu, Isen (2008) sintetizează o serie de studii care 
arată că emoţiile pozitive facilitează procesele decizionale şi 
creative prin faptul că ele cresc flexibilitatea cognitivă. Astfel, 
emoţiile pozitive favorizează accesarea conţinuturilor din 
memorie, în special a celor pozitive, fără a le inhiba însă pe 
cele negative, susțin o mai bună elaborare a ideilor, trecerea 
mai uşoară de la una la alta, categorizarea mai flexibilă a 
informaţiei şi un spectru atentional mai larg. De asemenea, în 
comparaţie cu emoţiile negative, cele pozitive favorizează o 
procesare de ansamblu a stimulilor din mediu, în locul 
procesării individuale a acestora. S-a demonstrat, de exemplu, 
că atunci când participanţilor le sunt prezentate figuri care 
pot fi comparate atât pe baza configurației de ansamblu, cat şi 
a elementelor constituente, cei cărora le-au fost induse emoţii 
pozitive tind să vadă mai degrabă similaritatea pe baza 


întregii configuratii, in timp ce cei cărora le-au fost induse 
emoţii negative observă asemănările atât la nivelul întregului, 
cât şi al părţilor (Fredrickson & Branigan, 2005; Johnson, 
Waugh, & Fredrickson, 2010). Toate aceste elemente care 
contribuie la flexibilitatea cognitivă sporesc eficiența 
deciziilor şi cresc creativitatea (Isen, 2008). Mai mult, la nivel 
motivational, cei cărora li se induc experimental emoţii 
pozitive sunt mai dispuşi să se angajeze într-o gamă mai larga 
de activităţi decât cei cărora li se induc emoţii negative sau cei 
care sunt într-o stare emoţională neutră (Fredrickson & 
Branigan, 2005). 

Pe lângă acest efect de extindere/lărgire a repertoriului 
cognitiv şi actional, emoţiile pozitive par totodată să anuleze 
efectele emoţiilor negative asupra funcţionării noastre (engl. 
undo hypothesis). Emotiile negative au o serie de consecinţe 
psihologice şi psihofiziologice cum sunt: îngustarea câmpului 
atentional si centrarea pe elementele negative sau 
amenințătoare ale situaţiei, creşterea secreției de cortizol şi a 
altor hormoni de stres. Organismul revine de la sine la nivelul 
de funcţionare iniţială, dar, dacă în perioada de recuperare 
trăim emoţii pozitive, aceasta va fi mai scurtă şi vom ajunge 
mai repede la nivelul de bază. Fredrickson şi colaboratorii au 
arătat că, după inducerea unei emoţii negative, prezentarea 
scurtă a unui stimul care produce emoţii pozitive creşte viteza 
de revenire la normal a activităţii cardiace. (Fredrickson & 
Levenson, 1998; Fredrickson, Mancuso, Branigan, & Tugade, 
2000; Tugade & Fredrickson, 2004). Mai mult, studii ecologice 
arată că, atunci când se confruntă cu probleme de viaţă, cei 


care trăiesc şi emoţii pozitive găsesc mai mult sens in 
problemele cu care se confrunta. Altfel spus, emotiile pozitive 
facilitează angajarea în strategii adaptative de coping. Teoriile 
evaluării susțin ca emoţiile pozitive sunt rezultatul 
evaluărilor pozitive, şi nu invers. Teoria Broaden-and-Build nu 
neagă rolul cauzal al cogniţiilor în apariţia emoţiilor, dar 
susține în acelaşi timp că, odată ce ajungem să trăim emoţii 
pozitive, ele favorizează identificarea unor modalităţi de 
evaluare favorabile, tocmai prin creşterea flexibilităţii 
cognitive (Tugade & Fredrickson, 2004). 

A două componentă a teoriei descrie efectul de 
„construire” (engl. build), care se referă la faptul că trăirea 
repetată a emoţiilor pozitive şi, ca urmare a acestui lucru, 
exersarea repetată a unui repertoriu cognitiv şi actional lărgit 
contribuie la dezvoltarea unor resurse personale durabile, pe 
care individul le poate folosi pentru a depăşi obstacolele cu 
care se confruntă în decursul vieţii (Fredrickson, 2001, 2002, 
2004; Fredrickson & Cohn, 2008). Să luăm exemplul bucuriei, 
care este asociată cu joaca şi creativitatea. Trăirea repetată a 
emotiei de bucurie ne va impinge spre implicarea în activităţi 
care să exprime aceste tendinţe. La rândul ei, joaca, mai ales 
în copilărie, este asociată cu dezvoltarea abilităţilor sociale, 
iar pe termen lung, abilităţile sociale se traduc într-o reţea 
socială extinsă şi o sursă considerabilă de suport social. De 
asemenea, dezvoltarea creativităţii poate fi utilă pe plan 
profesional şi personal. În cazul interesului, lucrurile sunt 
similare. Curiozitatea de a acumula informaţii şi experienţe 
noi va îmbogăţi bagajul de viaţă al individului şi îi va permite 


să se adapteze mai bine la situaţii viitoare. Celelalte emoţii 
pozitive contribuie şi ele la dezvoltarea altor tipuri de resurse 
(Fredrickson, 2001, 2002, 2004, 2013). E important de 
menţionat că resursele dobândite prin trăirea emoţiilor 
pozitive şi prin extinderea repertoriului cognitiv şi actional 
nu sunt tranzitorii. De exemplu, emoţiile pozitive facilitează 
procesarea de ansamblu a stimulilor în momentul în care le 
trăim, dar acest efect temporar, repetat de multe ori, va 
contribui la dezvoltarea abilităţilor decizionale. Conform 
teoriei Broaden-and-Build, resursele personale acumulate în 
acest mod sunt de lungă durată şi vor putea fi puse în valoare 
şi în momentele în care contextul nu favorizează o stare 
afectivă pozitivă. Acest element-cheie al teoriei oferă şi o 
explicaţie evoluționistă pentru existenţa emoţiilor pozitive: 
ele nu ne-au ajutat să ne apărăm direct de pericole, aşa cum 
au făcut-o emoţiile negative, dar le-au oferit strămoşilor noştri 
resurse psihologice şi sociale pentru a fi pregătiţi să facă faţă 
mai bine amenințărilor (Fredrickson, 2004). 

O ultimă idee propusă de această teorie privind rolul 
emoţiilor pozitive este cea de „spirală ascendentă” (engl. 
upward spiral). Această spirală se referă la potentarea 
reciprocă a celor două efecte descrise mai sus. Simplu spus, 
efectul de extindere/largire a repertoriului cognitiv şi actional 
contribuie la dezvoltarea unor resurse personale pe care 
individul le poate folosi atunci când se confruntă cu 
dificultăţi. La rândul lor, aceste resurse îi vor permite să 
trăiască mai multe emoţii pozitive în confruntarea cu 
greutăţile, ceea ce va consolida şi mai mult resursele de care 


dispune (Fredrickson, 2001, 2013). Pentru a ilustra acest lant 
de consecinţe benefice, să luăm exemplul a două persoane 
care se confruntă cu o problemă de viaţă importantă. Una 
dintre ele, datorită contextului de viata şi/sau unor 
caracteristici temperamentale, a trăit, în decursul dezvoltării, 
mai multe emoţii pozitive. Persoana „avantajată” din acest 
punct de vedere va avea un repertoriu gandire-actiune mai 
larg şi, în consecinţă, va acumula mai multe resurse 
personale. Aşadar, presupunând că cei doi indivizi se 
confruntă cu o problemă similară şi că sunt asemănători sub 
alte aspecte psihologice (e.g., inteligenţă), cel care are mai 
multe resurse se va adapta mai bine, va depăşi cu mai multă 
uşurinţă problema şi va trăi mai multe emoţii pozitive în 
confruntarea cu aceasta. În această situaţie, ca şi în altele 
similare, el va beneficia din nou de efectul de 
extindere/lărgire a repertoriului cognitiv şi actional, care va 
duce la o nouă acumulare de resurse (vezi Garland et al., 
2010). Se creează astfel un fel de „cerc virtuos”, care 
contribuie la dezvoltarea şi bunăstarea individului. Autorii 
teoriei aduc şi dovezi în sprijinul acestei ipoteze interesante. 
Datele lor privind facilitarea reevaluării pozitive, ca urmare a 
tăriei unor emoţii pozitive in fata adversitatii, susţin aceasta 
idee (Tugade si Fredrickson, 2004). Există şi studii 
transversale care evidenţiază existenţa unor relaţii între 
afectivitatea pozitivă şi rezilienta, suport social şi optimism 
(Schiffrin şi Falkenstern, 2012), dar aceste rezultate pot fi 
interpretate în ambele sensuri. Abordările clasice au adus 
dovezi consistente care atestă faptul că răspunsurile 


emotionale sunt consecinte ale optimismului, suportului 
social etc. Intr-un studiu longitudinal, Kok si Fredrickson 
(2010) arată însă că flexibilitatea sistemului vegetativ 
(operationalizata prin activitatea sistemului parasimpatic la 
nivel cardiac), considerată o resursă personală care reflectă 
capacitatea de reglare emoţională şi care este un corelat al 
flexibilitatii cognitive, prezice apropierea în relaţii sociale şi 
trăirea emoţiilor pozitive pe parcursul a nouă săptămâni. 
Apropierea în relaţiile sociale şi emoţiile pozitive, care, 
conform teoriei, ar trebui să ducă la dezvoltarea de noi 
resurse, prezic flexibilitatea sistemului vegetativ la finalul 
studiului, independent de nivelul initial al flexibilitatii. 
Practic, rezultatele susţin ideea că resursele iniţiale facilitează 
trăirea de emoţii pozitive, care se traduce în mai multe 
resurse viitoare. 


5. Afectivitatea pozitivă ca trăsătură 


Afectivitatea pozitivă poate fi definită ca o trăsătură ce se 
referă la diferenţe stabile între indivizi în ceea ce priveşte 
trăirea emoţiilor pozitive şi implicarea activă în mediu 
(Naragon & Watson, 2009). Persoanele cu un nivel ridicat al 
afectivității pozitive tind să fie vesele, entuziaste, energice, 
încrezătoare, în timp ce persoanele cu un nivel redus al 


afectivității pozitive trăiesc rareori emoţii de fericire, 
entuziasm sau încredere. Afectivitatea pozitivă este o 
trăsătură relativ stabilă, iar oamenii raportează niveluri 
similare ale emoţiilor pozitive indiferent de context - când 
sunt singuri sau în societate, acasă sau la serviciu etc. Watson 
şi Naragon (2009) au identificat, prin analiză factorială, trei 
dimensiuni ale afectivității pozitive: (1) jovialitatea, adică a fi 
vesel şi plin de viata; (2) siguranța de sine, adică a avea 
încredere în propria persoană şi îndrăzneală; şi (3) focalizarea 
(engl. attentiveness), adică a fi alert, concentrat şi hotărât. 

Este interesant de ştiut ca afectivitatea pozitivă ca 
trăsătură şi afectivitatea negativă ca trăsătură sunt constructe 
relativ independente. Astfel, cineva poate să aibă niveluri 
ridicate ale ambelor, niveluri scăzute ale ambelor sau una 
ridicată si cealaltă scăzută. Ele reprezintă, de fapt, 
manifestarea la nivel subiectiv (afectiv) a două sisteme bio- 
comportamentale cu roluri diferite: sistemul de apropiere, 
care motivează individul să caute recompense, respectiv 
sistemul de inhibitie comportamentală, care protejează 
persoana, prin limitarea comportamentelor care ar putea 
avea consecinţe negative. O persoană cu afectivitate pozitivă 
şi negativă crescute reacţionează cu emoţii pozitive intense la 
primirea unor recompense şi răspunde prin inhibiţie 
comportamentală la numeroase situaţii percepute ca 
amenințătoare. De altfel, se pare că în cazul multor tulburări 
mentale (e.g., depresie, fobie socială, agorafobie, tulburare de 
stres post-traumatic, schizofrenie, tulburări alimentare, 
adictii; Mineka, Watson, & Clark, 1998; Watson, 2000), pe lângă 


emotiile negative disfunctionale, un rol important il are si 
afectivitatea pozitivă scăzută. Una dintre cauzele acestor 
probleme este faptul că individul nu trăieşte suficient de des 
emoţii pozitive şi/sau foloseşte strategii disfunctionale de 
reglare a acestora. 

În ceea ce priveşte constructele înrudite, conceptul de 
afectivitate pozitivă este apropiat de cele de fericire, stare de 
bine subiectivă şi stimă de sine. O diferenţă importantă ar fi 
însă faptul că aceste constructe includ şi corelatul afectivității 
negative ridicate (e.g., dacă eşti nefericit, ai probabil şi un 
nivel ridicat al afectivității negative; Naragon & Watson, 2009). 
De asemenea, afectivitatea pozitivă este o dimensiune a 
extraversiei din modelul Big Five, dar extraversia este un 
concept mai larg, care cuprinde mai multe fatete. În afară de 
extraversie, dintre trasaturile modelului Big Five, afectivitatea 
pozitivă este relationata pozitiv si cu agreabilitatea, 
constiinciozitatea si deschiderea spre experiente si negativ cu 
neuroticismul. In ceea ce priveste dimensiunile afectivitatii 
pozitive, focalizarea este mai puternic asociată cu 
constiinciozitatea si modest cu extraversia, jovialitatea este 
puternic asociată cu extraversia, iar siguranţa de sine, 
moderat asociata cu extraversia (Watson & Clark, 1992; 
Watson & Naragon, 2009). 


5.1. Cauzele si corelatele afectivitatii 
pozitive 


Exista relativ putine date referitoare la etiologia afectivitatii 
pozitive ca trasatura, dar putem infera anumite concluzii prin 
analiza conceptelor similare, cum este extraversia. Astfel, se 
pare ca afectivitatea pozitivă este o trăsătură cu eritabilitate 
moderată asemenea extraversiei, pentru care estimările 
variază între 40% şi 60% (Clark & Watson, 1999). De 
asemenea, influenţa mediului împărtăşit (faptul de a creşte în 
aceeaşi familie) asupra afectivității pozitive pare să fie mica. 
În ceea ce priveşte factorii demografici, datele referitoare la 
afectivitatea pozitivă, dar şi la conceptele înrudite de fericire 
şi stare de bine subiectivă arată că nu există o relaţie cu vârsta 
sau genul (Clark & Watson, 1999), în timp ce nivelul 
educaţional şi statutul socio-economic sunt doar modest 
asociate cu fericirea (Myers & Diener, 1995). În schimb, 
afectivitatea pozitivă corelează cu activităţile şi relaţiile 
sociale (e.g., numărul de prieteni apropiaţi, frecvenţa 
contactelor sociale, implicarea în organizarea de activităţi 
sociale) şi cu spiritualitatea. Relaţia dintre afectivitatea 
pozitivă şi comportamentul social pare să fie bidirectionala; 
pe de o parte, activităţile sociale plăcute generează emoţii 
pozitive, iar pe de altă parte, persoanele joviale şi active sunt 
mai plăcute de ceilalţi şi au mai des dorinţa de a se implica în 
activităţi sociale. În ceea ce priveşte spiritualitatea, aceasta 
poate influenţa afectivitatea pozitivă atât direct, prin faptul că 
oferă un sens mai profund vieţii, cât şi indirect, prin faptul că 
a fi o persoană spirituală sau religioasă presupune a face 
parte dintr-o comunitate, ceea ce creează numeroase 
oportunităţi de socializare (Watson, 2000). 


6. Beneficiile emotiilor pozitive 


Numeroase studii atesta importanta emotiilor pozitive pentru 
sanatatea mentala si fizica, precum si pentru functionarea 
socială şi profesională. In paragrafele următoare vom 
prezenta câteva dintre implicaţiile emoţiilor pozitive pentru 
aceste domenii. 


6.1. Emotiile pozitive şi bunăstarea 
psihologică 


Se ştie că anumite tulburări mentale se caracterizează printr- 
un nivel scăzut al emoţiilor pozitive şi ca acest lucru 
diferenţiază aceste tulburări de alte probleme emoţionale. De 
exemplu, afectivitatea negativă este prezentă atât în depresie, 
cât şi în toate tulburările de anxietate. Altfel spus, afectivitatea 
negativă nu este o caracteristică unică a depresiei sau 
anxietatii, dar un nivel scăzut al emoţiilor pozitive este 
caracteristic depresiei şi o poate diferenţia de aproape toate 
tulburările de anxietate, cu excepția fobiei sociale 
generalizate (Watson, Clark, & Carey, 1988; Watson & Naragon- 
Gainey, 2010). Dintre simptomele depresiei descrise în 
manualele de diagnostic, nivelul scăzut al afectivității pozitive 
are cele mai puternice asocieri cu anhedonia, dispoziţia 


depresiva, sentimentul lipsei de valoare si senzatia de 
oboseala (Watson & Naragon-Gainey, 2010). Un studiu care a 
analizat emotiile pozitive ale pacientilor cu depresie arata ca 
aceştia trăiesc mai puţină mândrie, atât ca stare, cât şi ca 
trăsătură, în timp ce amuzamentul şi bucuria îi diferenţiază în 
mai mică măsură pe cei cu simptome depresive de cei 
sănătoşi (Gruber, Oveis, Keltner, & Johnson, 2011). 

Lipsa emoţiilor pozitive este o manifestare comună şi în 
schizofrenie, acest simptom negativ fiind unul dintre cele 
rezistente la tratament (Horan, Kring, & Blanchard, 2006; 
Wolf, 2006). Cercetările atrag însă atenţia asupra faptului că 
pacienţii cu schizofrenie nu diferă de cei sănătoşi în ceea ce 
priveşte capacitatea de a trăi emoţii pozitive atunci când se 
află în contexte care generează astfel de emoţii, dar au un 
deficit în ceea ce priveşte abilitatea de a anticipa emoţiile 
plăcute pe care le-ar putea trăi ca urmare a implicării în astfel 
de contexte (Gard, Kring, Gard, Horan, & Green, 2007; Horan, 
Green, Kring, & Nuechterlein, 2006). Un deficit similar este 
prezent şi în depresie (Sherdell, Waugh, & Gotlib, 2012) şi ar 
putea să explice retragerea persoanelor care suferă de aceste 
afecţiuni din activităţi plăcute. La fel ca în depresie, acest 
aspect ar putea deveni una dintre ţintele intervențiilor 
psihologice oferite persoanelor cu schizofrenie (Favrod, 
Giuliani, Ernst, & Bonsack, 2010). 

La extrema opusă, un nivel foarte ridicat al emoţiilor 
pozitive, care devin disfunctionale, caracterizează stările 
maniacale din tulburarea bipolară. Pacienţii cu tulburare 
bipolară par să prezinte o sensibilitate foarte ridicată la 


recompense si niveluri crescute ale bucuriei si mandriei ca 
trăsătură (Gruber et al., 2009, Gruber & Johnson, 2009, Meyer, 
Johnson, & Winters, 2001). Persoanele cu ciclotimie au 
fluctuatii mari ale emotiilor pozitive (Lovejoy & Steuerwald, 
1995), acest fenomen fiind asociat cu niveluri scazute ale 
sanatatii mentale si starii de bine si in populatia generala 
(Gruber, Kogan, Quoidbach, & Mauss, 2013). 

În cazul populaţiei generale, studiile arată că prezenţa 
emoţiilor pozitive, mai ales sub forma fericirii, este asociată 
cu starea de bine şi sănătatea mentală. Pornind de la teoria 
Broaden-and-Build emoţiile pozitive au fost văzute ca factor de 
rezilienta psihologică în fata adversitatii. Ideea că oamenii pot 
trăi emoţii pozitive atunci când se confruntă cu probleme este 
în acord cu dezvoltările din modelele adaptării la stres şi ale 
copingului (Folkman & Moskowitz, 2000). Astfel, studiile arată 
că persoanele reziliente la confruntarea cu evenimente 
negative se folosesc de emoţiile pozitive pentru a identifica 
strategii de a face faţă acestora şi de a reveni la funcţionarea 
normală (Cohn, Fredrickson, Brown, Mikels, & Conway, 2009; 
Ong, Bergeman, Bisconti, & Wallace, 2006; Tugade, 
Fredrickson, & Feldman Barrett, 2004). 

Emotiile pozitive au fost asociate si cu alte beneficii cum 
sunt un serviciu mai bun, performante ridicate si mai mult 
succes la locul de munca. Rezultatele privind succesul 
profesional sunt sustinute si de studii longitudinale care arata 
că  afectivitatea pozitivă crescută precedă realizările 
profesionale. De asemenea, persoanele cu niveluri ridicate ale 
afectivității pozitive au relaţii sociale mai bune, exprimate 


într-un număr mai mare de prietenii şi suport social crescut. 
Confirmând predicțiile teoriei Broaden-and-Build, niveluri mai 
ridicate ale afectivității pozitive sunt asociate cu niveluri mai 
mari ale sociabilitatii, ale flexibilitatii si ale creativităţii. 
Rezultatele nu sunt insa la fel de concludente in ceea ce 
priveşte sarcinile mentale complexe şi luarea de decizii 
(pentru o sinteză vezi Lyubomirsky, King, & Diener, 2005). 


6.2. Emotiile pozitive şi sănătatea fizică 


Emotiile pozitive au fost investigate şi în relaţie cu sănătatea 
fizică. Într-o sinteză care prezintă rezultatele cercetărilor pe 
acest subiect, Pressman şi Cohen (2005) concluzionează că 
afectivitatea pozitivă ca trăsătură este relationata cu o 
morbiditate scăzută, mai puţine simptome şi un nivel mai 
scăzut al durerii. De asemenea, afectivitatea pozitivă este 
asociată cu o longevitate mai mare la persoanele în vârstă 
care trăiesc în comunitate. Se pare însă că, la cei cu afecţiuni 
severe, afectivitatea pozitivă ca stare poate avea şi efecte 
negative, prin creşterea necontrolată a nivelului de activare 
fiziologică. Autorii atrag însă atenţia asupra faptului că există 
o mare eterogenitate în ceea ce priveşte conceptualizarea şi 
măsurarea afectivității pozitive, iar această lipsă de consens 
poate genera confuzii în interpretarea rezultatelor. Spre 
exemplu, includerea în chestionare a unor întrebări 
referitoare la vigoare şi energie poate duce la supraestimarea 


legăturii dintre afectivitatea pozitivă şi sănătatea fizică, prin 
faptul că aceste adjective descriu ambele fenomene. Pe de altă 
parte, asocieri între afectivitatea pozitivă şi sănătate au fost 
obţinute şi în studiile care au controlat acest aspect. De 
asemenea, multe studii nu au investigat simultan relaţia 
dintre sănătatea fizică şi afectivitatea pozitivă, respectiv 
negativă, astfel încât este greu să separăm efectele celor două 
(e.g., ce contează mai mult, afectivitatea pozitivă ridicată sau 
afectivitatea negativă scăzută). 

Afectivitatea pozitivă poate influenţa sănătatea fizică pe 
mai multe căi (Pressman & Cohen, 2005). Pe de o parte, ea 
poate avea efect de tampon în raport cu stresul şi consecinţele 
acestuia, iar pe de altă parte, poate influenţa sănătatea şi prin 
acţiunea asupra sistemelor imunitar şi cardiovascular (i.e. 
prin eliberarea de opioide endogene, influențarea activităţii 
sistemului nervos şi a axei  hipotalamo-hipofizo- 
corticosuprarenaliene). De exemplu, predispoziția de a trăi 
frecvent emoţii pozitive pare să fie un factor de protecţie 
împotriva răcelii (Cohen, Doyle, Turner, Alper, & Skoner, 
2003). În acest studiu, 334 de participanţi sănătoşi au fost 
intervievaţi, de 7 ori în decursul a 3 săptămâni, cu privire la 
stările emoţionale pe care le trăiau în cursul zilei, atât 
pozitive, cât şi negative. În urma acestei evaluări iniţiale, 
participanţilor li s-a administrat rhinovirus, care este 
responsabil de producerea multor forme de răceală, iar apoi 
s-a urmărit în ce măsură participanţii se îmbolnăvesc şi ce fel 
de simptome manifestă. Rezultatele au arătat că participanţii 
cu un nivel scăzut de emoţii pozitive s-au îmbolnăvit de 3 ori 


mai frecvent decat cei cu un nivel ridicat al emotiilor pozitive. 
De asemenea, desi afectivitatea negativa nu a prezis frecventa 
îmbolnăvirilor, cei cu un nivel ridicat al emoţiilor negative au 
raportat şi o severitate mai ridicată a simptomelor de răceală. 
În ceea ce priveşte bolile cardiovasculare, un studiu de 
amploare (Kubzansky & Thurston, 2007), realizat pe 6.025 de 
participanţi care au fost urmăriţi timp de 15 ani, a arătat că 
anumiţi indicatori legaţi de afectivitatea pozitivă (dar care nu 
se reduc la aceasta), cum sunt vitalitatea, starea de bine şi 
stabilitatea emoţională, par să contribuie la prevenirea 
problemelor cardiovasculare. Astfel, indivizii cu un nivel 
ridicat al acestor indicatori au un risc relativ cu 26% mai Mic 
de a dezvolta boli cardiovasculare decât cei care prezintă un 
nivel scăzut, în condiţiile în care se controlează alţi factori 
demografici şi de risc relevanti. Şi alte studii au confirmat ca 
afectivitatea pozitivă este relationata cu indicatori biologici ai 
stării de sănătate (răspunsul imunitar, nivelul de cortizol, 
funcţionarea  cardiovasculară), iar aceste efecte sunt 
independente de cele ale afectivității negative şi ale dispozitiei 
depresive (e.g., Dockray & Steptoe, 2010; Steptoe, Dockray, & 
Wardle, 2009; Steptoe et al., 2009). 

Există însă şi studii care nu au identificat o relaţie între 
afectivitatea pozitivă şi sănătate. De exemplu, o meta-analiză 
recentă realizată pe studii experimentale (Cameron, 
Bertenshaw, & Sheeran, 2015) a arătat că emoţiile pozitive 
induse în laborator nu duc la un nivel mai crescut al 
cognitiilor (e.g., intenţii, control comportamental perceput, 
percepţia riscului) sau comportamentelor (e.g., alimentaţie) 


legate de sănătate, iar un studiu longitudinal (Finch et al. 
2012) a identificat o relaţie de predictie doar între sănătatea 
fizică şi afectivitatea pozitivă, nu şi invers. În ansamblu însă, 
relaţia dintre afectivitatea pozitivă şi sănătatea fizică este una 
pozitivă şi consistentă. 


7. Măsurarea emoţiilor pozitive 


În literatură sunt descrise numeroase instrumente de 
evaluare a emoţiilor pozitive. Acestea au fost dezvoltate fie 
pornind de la teorii ale emoţiilor pozitive, fie prin demersuri 
de analiză factorială. Deşi instrumentele de evaluare pot fi 
clasificate pe baza mai multor criterii, una dintre cele mai 
importante distincţii este aceea între măsurătorile care se 
bazează pe autoevaluare şi cele care nu sunt de tip 
autoevaluare (Lucas, Diener, & Larsen, 2003). 


7.1. Instrumente bazate pe autoevaluare 


În funcţie de emoţiile pozitive relevante pentru scopul 
cercetării, unii autori apelează la măsurători simple, care 
evaluează o anumită emoție, fie în prezent, fie retrospectiv, fie 


la modul general, printr-o singură întrebare (eg., Cat de 
fericită] eşti în general? Cât de entuziastă] eşti acum?). Aceste 
măsurători au avantajul că surprind emoţii specifice şi că sunt 
uşor de completat, însă au un nivel scăzut de fidelitate (Lucas 
et al., 2003). 

Alte instrumente combină diferite emoţii pozitive într-unul 
sau mai multe scoruri compozite, ceea ce este util atunci când 
dorim să evaluăm emoţiile pozitive în general, nu doar emoţii 
specifice. Printre cele mai utilizate instrumente de acest tip 
sunt: Positive and Negative Affect Schedule (PANAS; Watson, 
Clark, & Tellegen, 1988; 20 de itemi care măsoară afectivitatea 
pozitivă), Positive and Negative Affect Schedule — Expanded 
form (PANAS-X; Watson & Clark, 1994; 60 itemi care măsoară 
trei dimensiuni - jovialitate, siguranţă de sine si 
atentie/vigilenta), Profile of Mood States (POMS; McNair, Lorr, 
& Droppleman, 1971, prima versiune, cu versiuni ulterioare 
revizuite, măsoară componenta de vigoare), Differential 
Emotion Scale (DES; Izard, Dougherty, Bloxom, & Kotsch, 1974; 
30 de itemi care măsoară surpriza, interesul şi plăcerea), 
Multiple Affect Adjective Checklist-Revised (MAACL-R; 
Zuckerman & Lubin, 1985; 132 de itemi care vizeaza diferite 
fațete ale afectivității pozitive). 

Pentru măsurarea afectivității pozitive ca trăsătură se 
folosesc subscale ale anumitor teste de personalitate, cum ar fi 
scalele de Activitate si Emotii pozitive din Revised NEO 
Personality Inventory (NEO-PI-R; Costa & McCrae, 1992) sau 
scala de Temperament pozitiv din General Temperament Survey 
(GTS, Clark, & Watson, 1990). Pe langa acestea, o parte dintre 


scalele care măsoară emoţii pozitive ca stare au fost adaptate 
pentru evaluarea aceloraşi concepte ca trăsătură (e.g., DES, 
MAACL-R sau PANAS-X; Watson, 2002). 


7.2. Măsurarea emoţiilor pozitive prin alte 
metode decât autoevaluarea 


Unii cercetători au încercat să surprindă emoţiile pozitive 
prin metode care nu implică relatări ale individului. Spre 
exemplu, unele studii folosesc măsurători ale emoţiilor 
pozitive derivate din cele de autoevaluare, dar care sunt 
aplicate unor persoane semnificative din viaţa participanţilor, 
în încercarea de a obţine o imagine mai complexă asupra 
vieţii emoţionale a acestora. De asemenea, se folosesc şi 
măsurători fiziologice (e.g., frecvenţa cardiacă, tensiunea 
arterială, temperatura corpului, amplitudinea respirației, 
conductanta electrică a pielii) şi măsurători faciale (e.g., 
analizarea expresiilor faciale sau a micro-mişcărilor faciale). 
Acestea au avantajul de a fi mai obiective decât 
autoevaluările, dar, în schimb, nu diferenţiază între diferitele 
tipuri de emoţii pozitive, indicând doar prezenţa sau absenţa 
trăirii pozitive (Lucas et al., 2003). 


8. Noi direcţii de cercetare 


Există multe aspecte legate de emoţiile pozitive care necesită 
clarificări în studii viitoare. De exemplu, teoria Broaden-and- 
Build susţine că emoţiile pozitive lărgesc/extind repertoriul 
comportamental şi ajută la consolidarea unor noi abilităţi. În 
timp ce datele confirmă faptul că, atunci când suntem fericiţi, 
suntem mai deschişi la nou şi mai creativi, rezultatele nu sunt 
la fel de concludente în ceea ce priveşte sarcinile mentale 
complexe şi luarea de decizii - ajută sau încurcă emoţiile 
pozitive în astfel de cazuri, când ar trebui să rămânem 
focalizati sau obiectivi? O altă direcţie de dezvoltare a 
domeniului se referă la operationalizarea mai clară şi la 
măsurarea mai specifică a afectivității pozitive, deoarece în 
prezent există o suprapunere atât conceptuală, cât mai ales 
metodologică între afectivitatea pozitivă şi concepte înrudite, 
precum fericirea, starea de bine, satisfacția cu viata. Altfel, 
rezultate aparent incongruente se pot datora felurilor diferite 
în care a fost măsurat conceptul. O altă linie de cercetare 
importantă vizează disfunctionalitatea emoţiilor pozitive; 
ştim că unele emoţii pozitive pot fi nesănătoase (e.g., mândria 
arogantă/orgoliul) şi că emoţiile pozitive de intensitate 
extremă sau trăite în exces sunt implicate în anumite 
tulburări mentale, dar este acest lucru valabil pentru toate 
tipurile de emoţii pozitive (e.g., recunoştinţă, interes)? De 
asemenea, nu toate studiile care vizează efectele emoţiilor 
pozitive iau simultan în calcul şi afectivitatea negativă, astfel 


încât nu suntem siguri ce contează mai mult, prezenţa 
emoţiilor pozitive sau absenţa (diminuarea) celor negative. 


9. Concluzii 


Asemenea emoţiilor negative, cele pozitive apar în urma unor 
evaluări specifice ale stimulilor şi evenimentelor din mediu, 
care indică prezenţa unor elemente plăcute, dezirabile, a unor 
beneficii sau a unor realizări personale. Spre deosebire de 
emoţiile negative însă, emoţiile pozitive au fost mai puţin 
studiate şi cunoaştem mai puţine despre rolul şi impactul lor 
asupra funcţionării psihologice. Ele nu predispun spre un set 
specific de acţiuni cu valoare adaptativă, ci se asociază cu un 
spectru larg de răspunsuri comportamentale. Propunătorii 
teoriei Broaden-and-Build au adus dovezi care arată ca 
emoţiile pozitive lărgesc/extind repertoriul comportamental şi 
câmpul atentional, favorizează procesarea globală a 
stimulilor din mediu şi flexibilitatea cognitivă. Astfel, trăirea 
repetată a emoţiilor pozitive contribuie la dezvoltarea unor 
resurse personale pe care le putem utiliza atunci când ne 
confruntăm cu probleme de viaţă. La rândul lor, aceste 
resurse favorizează apariţia emoţiilor pozitive, chiar şi în 
situaţiile dificile, ceea ce contribuie la consolidarea resurselor 
şi întăreşte lanţul consecinţelor benefice ale emoţiilor 


pozitive. Imbogatirea resurselor personale ca urmare a trăirii 
repetate a emoţiilor pozitive este una dintre posibilele 
explicaţii pentru selecţia emoţiilor pozitive în evoluţia 
filogenetică a speciei noastre. 

Afectivitatea pozitivă este asociată cu trăsăturile de 
personalitate şi de temperament şi este un factor independent 
de afectivitatea negativă. Absența emoţiilor pozitive, prezenţa 
unor emoţii pozitive de intensitate exagerată şi fluctuațiile 
crescute ale acestor stări sunt elemente care fac parte din 
tabloul clinic al multor tulburări mentale. Atunci când acestea 
nu sunt exagerat de intense şi nu fluctuează drastic, prezenţa 
emoţiilor pozitive este asociată cu numeroase beneficii, de la 
creşterea flexibilitatii cognitive si a creativităţii, pana la 
întărirea legăturilor sociale şi favorizarea succesului 
profesional. Mai mult, prezența emoţiilor pozitive este 
asociată şi cu numeroase beneficii pentru starea de sănătate 
fizică. Aşadar, emotiile pozitive sunt parte integrantă a 
experienţei umane, iar pentru a avea o perspectivă completă 
asupra acesteia, psihologia trebuie să înțeleagă impactul si 
rolul acestor emotii. 

Fericirea 


Aurora Szentagotai-Tatar, Daniel David 


1. Introducere 


Natura fericirii şi caracteristicile unei vieţi împlinite sunt 
lucruri care preocupă de milenii omenirea, iar ideea că ceea 
ce contează este nu doar să trăim, ci să trăim bine şi frumos 
este centrală atât în filosofia vestică, cât şi în cea estică 
(Kesebir & Diener, 2008). Democrit, Socrate, Platon, Aristotel, 
stoicii şi epicurienii au fost primii filosofi occidentali care au 
meditat asupra fericirii, inaugurând o tradiţie care a traversat 
secolele. Cu toate că cei care s-au aplecat asupra acestui 
subiect au fost cu precădere filosofii, în ultimele decenii 
problematica fericirii a captat tot mai mult atenţia ştiinţelor 
sociale şi comportamentale, mai ales a psihologiei (Kesebir & 
Diener, 2008; Ryan & Deci, 2001). 

În cea mai mare parte a istoriei psihologiei, preocuparea 
fata de înţelegerea şi reducerea suferinţei emoţionale a 
predominat în raport cu studierea fericirii şi a stării de bine; 


lucrurile au început însă să se schimbe în anii 1960, 
culminând cu apariţia psihologiei pozitive, la începutul anilor 
2000 (Ryan & Deci, 2001; Seligman, 2000). Aceasta are ca scop 
explicit studierea: (1) experienţelor subiective pozitive, (2) 
trăsăturilor individuale pozitive şi (3) instituţiilor care susţin 
experienţele pozitive şi formează trăsături adaptative. 

Abordările contemporane ale fericirii în psihologie se 
încadrează în două mari paradigme: cea hedonică şi cea 
eudaimonică (Ryan & Deci, 2001; Waterman, 1993). Capitolul 
prezintă elementele esenţiale ale acestor două perspective şi 
principalele cunoştinţe pe care le-au generat în ceea ce 
priveşte factorii de care depinde fericirea, modul în care 
poate fi cultivată şi beneficiile pe care ni le aduce. 


2. Fericirea ca plăcere. Perspectiva 
hedonică 


Termenul hedonism provine din grecescul hédoné, adică 
plăcere (White, 2006). Din perspectivă hedonică, fericirea este 
reprezentată de emoţiile pozitive trăite atunci când obţinem 
lucrurile pe care le vrem sau putem face ceea ce ne dorim 
(Kraut, 1979; Waterman, Schwartz, & Conti, 2008). Echivalarea 
fericirii cu plăcerea are o istorie lungă. În dialogul lui Platon 
care îi poartă numele, sofistul grec Gorgias pare să susţină că 


fericirea consta in a obtine tot ce ne dorim, acesta fiind 
„binele suprem” (White, 2006). Platon nu împărtăşeşte aceasta 
convingere, promovată însă de contemporanul său, Aristip 
din Cirene, elevul lui Socrate şi fondatorul Şcolii Cirenaice, 
pentru care nimic nu este mai important decât plăcerea şi 
dobândirea acesteia (Tatarkiewicz, 1976). Epicur, influenţat de 
Aristip, susţine şi el că fericirea, definită ca absenţa durerii în 
corp şi a frământării în suflet, este scopul ultim al fiinţei 
umane. Însă, spre deosebire de de Aristip, Epicur nu 
încurajează căutarea plăcerii senzuale, ci atingerea unei stări 
de spirit caracterizate prin linişte interioară şi absenţa 
îngrijorării (ataraxie) (White, 2006). 

Mai târziu, regăsim aceste idei în scrierile lui Thomas 
Hobbes, John Locke şi Jeremy Bentham. În Leviatanul, Hobbes 
defineşte fericirea ca reuşita permanentă de a ne satisface 
dorinţele (White, 2006). Conform lui Locke, oamenii simt 
repulsie fata de durere şi sunt atraşi în mod natural de 
plăcere, aceasta fiind o pregustare a bunatatii lui Dumnezeu, 
care doreşte binele tuturor creaturilor Sale (McMahon, 2004). 
Perspectiva lui Locke a influenţat profund gânditorii secolului 
XVIII. Astfel, filosoful utilitarist Jeremy Bentham considera 
surplusul maxim de plăcere raportat la durere ca fiind cel mai 
important scop al vieţii omului. El a extins acest principiu de 
la nivel individual la cel social, susţinând că fericirea tuturor 
membrilor unei comunităţi ar trebui să fie fundamentul 
moralei şi al legilor şi că modalitatea corectă de a acţiona într- 
o situaţie este cea care aduce cea mai mare plăcere celor mai 
multi (Kesebir & Diener, 2008; White, 2006). 


În psihologie, susţinătorii abordării hedonice au adoptat o 
perspectivă largă asupra fericirii, care include dorinţe şi 
plăceri fizice şi psihologice şi implică evaluări referitoare la o 
gamă variată de domenii ale vieţii (Ryan & Deci, 2001). 
Cercetarea în această paradigmă a folosit ca principal 
indicator al fericirii starea subiectivă de bine (engl. subjective 
well-being, SWB) (Diener, 1984; Kesebir & Diener, 2008; Ryan & 
Deci, 2011), indicator care reprezintă o combinaţie între 
perspectiva hedonică şi cea privind satisfacția legată de viata 
(engl. life satisfaction approach) (Kristjânsson, 2003). Starea 
subiectivă de bine reflectă o evaluare globală a vieţii 
persoanei (Diener, Scollon, & Lucas, 2003) şi cuprinde 
urmatoarele componente: satisfactie legata de viata (globala si 
domeniu-specifica), afectivitate pozitiva (frecventa emotiilor 
şi dispoziţiilor afective pozitive) şi afectivitate negativă 
(niveluri scăzute ale emoţiilor şi dispoziţiilor afective 
negative) (Kessebir & Diener, 2008). 

Cercetările care au abordat fericirea din perspectivă 
hedonică au adus contribuţii importante la înţelegerea 
factorilor de care depinde aceasta. Prezentăm mai jos câteva 
dintre aceste date. 


2.1. Factorii genetici şi de personalitate 


Unul dintre rezultatele cele mai interesante ale studiilor 
privind starea subiectivă de bine este că aceasta pare să nu 


fluctueze semnificativ in functie de evenimentele de viata 
(Diener, Lucas, & Scollon, 2006). De exemplu, intr-o serie de 
studii realizate în anii 1970, Brickman, Coates şi Janoff- 
Bulman (1978) au arătat că, pe termen lung, persoanele care 
câştigaseră sume mari la loterie nu erau mai fericite decât 
cele care nu câştigaseră nimic şi că indivizii sănătoşi nu se 
aşteptau să fie mai fericiţi decât cei cu tetraplegie. Astfel, chiar 
dacă ceea ce se întâmplă ne influenţează emoţiile pe moment, 
tindem să revenim relativ repede la un nivel de bază 
predeterminat (engl. set point), caracteristic fiecăruia dintre 
noi. Se consideră că acest nivel de bază este influenţat genetic 
şi că până la 50% din varianta fericirii poate fi atribuită 
factorilor genetici (Lykken & Tellegen, 1996; DeNeve, 1999). 
Aceştia se exprimă în predispoziția de a răspunde într-un 
anumit fel la evenimente şi la cei din jur, adică în tendinţe 
temperamentale stabile, parţial ereditare (Kesebir & Diener, 
2008; Lyubomirsky, Sheldon, & Schkade, 2005). 

Dintre numeroasele trăsături de personalitate studiate în 
relaţie cu fericirea, asocierile cele mai puternice au fost 
observate cu extraversia şi neuroticismul. In timp ce 
extraversia ne predispune la emoţii pozitive, neuroticismul 
predispune la emoţii negative (DeNeve & Cooper, 1998; Hills & 
Argyle, 2001; Rusting & Larsen, 1997). Corelaţiile dintre 
extraversie şi afectivitate pozitivă, respectiv neuroticism şi 
afectivitate negativă ajung până la 0,8 (Lucas & Fruita; Fruita, 
1991). Alte trăsături de personalitate asociate cu starea 
subiectivă de bine sunt conştiinciozitatea, agreabilitatea, 


robustetea (pozitiv), defensivitatea şi nevoia de control 
(negativ) (DeNeve & Cooper, 1998). 

Diferentele interindividuale in starea subiectiva de bine 
rezultă şi din modurile diferite in care oamenii interpretează, 
în mod sistematic, evenimentele de viaţă. Astfel, persoanele 
fericite tind să vadă lucrurile în manieră mai optimistă 
(Lyubomirsky, 2001), să reţină şi să se focalizeze în mai mică 
măsură asupra aspectelor negative ale evenimentelor (e.g., 
Seidlitz & Diener, 1993) şi să fie mai puţin preocupate de 
propria persoană şi de propriile probleme (e.g., Lyubomirsky 
& Noelen-Hoeksema, 1993). 

După cum arătam mai sus, condiţiile de viaţă par a avea o 
influenţă limitată asupra fericirii pe termen lung. Se 
estimează ca doar 10% din varianta stării de bine este 
explicată de acestea (Lyubomirsky et al., 2005). Suh, Diener şi 
Fujita (1996) au arătat că evenimentele obişnuite de viaţă, 
pozitive şi negative, au impact limitat asupra fericirii, timp de 
aproximativ două luni, şi că întâmplările din trecutul mai 
îndepărtat nu prezic fericirea curentă. Chiar şi evenimentele 
de viata majore (e.g., decesul unei persoane apropiate) ne 
afectează o vreme, după care tindem să revenim la nivelul 
anterior al stării de bine (e.g., Bonanno et al., 2004). 

Aceasta nu înseamnă însă că nivelul individual de bază al 
fericirii rămâne neschimbat în decursul vieţii. Datele arată că 
el se poate modifica odată cu vârsta şi că diferitele 
componente ale stării de bine au evoluţie variabilă de-a 
lungul vieţii (Diener et al., 2006). De asemenea, adaptarea la 
evenimentele de viaţă nu este un fenomen care se manifestă 


in acelasi fel la toata lumea. Unii oameni par a fi mai puternic 
afectati de ceea ce li se intampla decat altii. Se presupune ca 
aceste diferente in adaptare sunt rezultatul istoriei de viata si 
a trasaturilor de personalitate, care influenteaza strategiile de 
coping la care recurgem in mod uzual (Diener et al., 2006). 


2.2. Relatiile sociale 


Relaţiile profunde, calde şi stabile cu ceilalţi reprezintă un 
element central al stării de bine. Ele joacă un rol atât de 
important în viata noastră încât nevoia de relationare a fost 
frecvent conceptualizata ca nevoie fundamentală a fiinţei 
umane (vezi Baumeister & Leary, 1995) şi ca factor general de 
rezilienta de-a lungul vieţii (Mikulincer & Florian, 1998). 
Datele confimă această perspectivă, arătând că, între factorii 
care contează pentru fericire, relaţiile sociale sunt printre 
primii pe listă (Ryan & Deci, 2001). Nu este, aşadar, 
întâmplător că, dintre trăsăturile de personalitate, cele care 
facilitează şi menţin interacţiunile sociale sunt printre cele 
mai relevante pentru fericire (DeNeve, 1999). 

Într-un studiu care a urmărit caracteristicile oamenilor 
foarte fericiţi, Diener şi Seligman (2002) au observat ca viata 
interpersonală bogată şi satisfăcătoare este una dintre cele 
mai relevante diferete între cei care se declară foarte fericiţi, 
cei mediu fericiţi şi cei nefericiti. Indivizii foarte fericiţi petrec 
mai puţin timp singuri, socializează mai mult, iar relaţiile lor 


sociale sunt evaluate ca fiind foarte bune, atât de ei înşişi, cat 
şi de alţii (Diener & Seligman, 2002). O meta-analiză realizată 
de Nezlek (2000) confirmă faptul că ceea ce contează din 
punctul de vedere al fericirii este calitatea relaţiilor. Starea de 
bine este prezisă de gradul de intimitate şi mulţumire în 
relaţii, nu de numărul acestora. 


2.3. Factorii socio-demografici 


Dacă ar fi să sintetizăm rezultatele cercetărilor din ultimii ani 
privind influenţa factorilor socio-demografici asupra stării de 
bine, cele mai importante concluzii ar fi următoarele (Diener, 
Lucas, & Oishi, 2009): (1) factorii demografici precum vârsta, 
sexul şi venitul influenţează starea de bine, dar (2) impactul 
lor este, de regulă, redus şi (3) majoritatea oamenilor se 
declară cel puţin moderat fericiţi, astfel încât factorii 
demografici fac, de fapt, diferenţa între cei care sunt moderat 
fericiţi şi cei care sunt foarte fericiţi (Diener et al., 2009). 

Două studii, realizate pe eşantioane de câteva zeci de mii 
de persoane din 41 de ţări (Lucas & Gohm, 2000), au relevat 
mici diferenţe de gen în ceea ce priveşte starea de bine. Astfel, 
în ambele eşantioane femeile au raportat niveluri crescute ale 
emoţiilor negative, iar într-unul dintre eşantioane, niveluri 
mai mari ale emoţiilor pozitive. Diferenţele dintre sexe în 
ceea ce priveşte emoţiile negative se datorează prezenţei mai 
crescute la femei a trăirilor neplăcute internalizate (e.g., 


depresie, anxietate, vinovăţie) decât a celor externalizate (e.g., 
furie) (Noelen-Hoeksema & Rusting, 1999). Factorii culturali 
joacă însă un rol important în acest tablou. Astfel, în ţările în 
care femeile au un statut social crescut, diferenţele în emoţii 
negative dintre bărbaţi şi femei se estompează, ajungând 
aproape nule, iar în culturile individualiste şi în ţările cu 
libertate crescută, femeile raportează niveluri mai mari ale 
emoţiilor pozitive decât bărbaţii (Lucas & Gohm, 2000). 

În ceea ce priveşte vârsta, în absenţa bolii fizice grave, 
îmbătrânirea se caracterizează, în cel mai rău caz, prin 
scăderea uşoară a emoţiilor pozitive, în timp ce satisfacția 
legată de viaţă şi nivelul emoţiilor negative rămân 
neschimbate (Diener & Suh, 1998; Lucas & Gohm, 2000). Tot 
mai multe date susțin însă un aşa-numit paradox al 
îmbătrânirii: creşterea stării de bine pe măsura înaintării în 
vârstă, în ciuda dificultăţilor şi pierderilor inerente acestei 
etape a vieţii (Carstensen, 1998; Carstensen, Fung, & Charles, 
2003). Acest paradox este atribuit unui cumul de factori 
motivationali, emotionali şi cognitivi, printre care: stabilirea 
unor scopuri orientate spre optimizare emoţională şi activităţi 
cu sens, cultivarea relaţiilor sociale semnificative şi reducerea 
investiţiei în cele mai puţin importante, creşterea abilităţilor 
de reglare emoţională şi focalizarea preferentiala asupra 
informaţiei pozitive, în defavoarea celei negative (Carstensen 
et al., 2003). 

În fine, o altă întrebare care a suscitat un interes crescut în 
ultimii ani este: aduc banii fericirea? Cercetările care au 
încercat să lămurească această problemă s-au focalizat atât 


asupra diferentelor dintre indivizi, cat si asupra diferentelor 
dintre natiuni. In ambele cazuri, venitul este asociat cu starea 
subiectiva de bine. 

La nivel individual, venitul corelează cu toate 
componentele stării de bine, relaţia fiind semnificativ mai 
puternică (şi de sens opus) în cazul persoanelor foarte sărace 
decât al celor bogate (Diener & Biswas-Diener, 2006). Cei cu un 
nivel de trai scăzut sunt mai puţin mulţumiţi de propria viaţă 
şi trăiesc mai multe emoţii negative. Este interesant că în timp 
ce venitul crescut duce doar la creşteri modeste ale nivelului 
de fericire, el reduce semnificativ probabilitatea de a fi 
nefericit (Diener & Biswas-Diener, 2006). De asemenea, în 
timp ce satisfacția legată de viata creşte liniar odată cu 
creşterea venitului, componenta emoţională a stării de bine 
(emoţii pozitive versus negative) creşte până la un anumit 
nivel, după care un plus de bogăţie nu mai aduce un plus de 
emoţii pozitive (Kahneman & Deaton, 2010). Concluzia unui 
studiu recent (Kahneman & Deaton, 2010) care a urmărit 
legătura dintre venit şi fericire, realizat pe un eşantion de 
peste 400.000 de persoane, este că lipsa banilor se asociază 
atât cu emoţii negative cât şi cu o evaluare nefavorabilă a 
vieţii. Dincolo de un anumit prag însă, care reflectă un nivel 
de trai decent, prezenţa banilor nu reprezintă calea spre 
fericire şi nici spre reducerea stresului, cu toate că un venit 
ridicat creşte multumirea legată de propria viata (Kahneman 
& Deaton, 2010). În plus, cei pentru care obiectivele materiale 
sunt mai importante decât alte valori sunt semnificativ mai 
nefericiti decât cei care îşi construiesc viata in jurul altor 


scopuri, cu exceptia situatiei in care sunt bogati (Diener & 
Biswas-Diener, 2002). 

Pe lângă studiile care s-au focalizat pe diferente 
interindividuale, s-a urmărit şi dacă oamenii care trăiesc în 
tari bogate sunt mai fericiţi decât cei din societăţi sărace. 
Datele reflectă corelaţii crescute între bogăţia unei ţări şi 
starea subiectivă de bine raportată de populaţie (Ingelhart & 
Klingerman, 2000). În fapt, impactul venitului este mai mare 
atunci când se fac comparații între tari decât între indivizi, iar 
această diferenţă nu se datorează doar variabilitatii mai 
crescute la nivel individual (Diener & Biswas-Diener, 2002; 
Diener & Oishi, 2000). La experienţa individuală, în ţările 
bogate se adaugă factori precum importanţa acordată 
drepturilor omului, egalitatea sporită, nivelul educaţional 
crescut, sistemul de asistenţă socială mai bine pus la punct, 
toţi aceşti factori contribuind la susţinerea stării de bine 
(Diener & Biswas-Diener, 2002). 


3. Fericirea ca realizare a potenţialului 
individual. Perspectiva eudaimonică 


Cea de-a doua abordare importantă privind fericirea susţine 
că aceasta nu poate fi redusă la plăcere, ci se leagă de virtute 
(McMahon, 2004). Asemenea hedonismului, perspectiva 


eudaimonica asupra vietii bune isi are originea in filosofia 
Greciei Antice, fiind adoptată şi dezvoltată de Aristotel în Etica 
Nicomahică, lucrare scrisă în secolul al IV-lea înainte de 
Hristos (McMahon, 2004). La ea au aderat şi Platon, Zenon din 
Citium, părintele stoicismului, şi Marc Aureliu (Huta, 2013). 

Aristotel respinge perspectiva cirenaică, mare parte din 
Etica Nicomahică fiind devotată combaterii ideii că fericirea 
este rezultatul satisfacerii dorințelor. Fericirea (eudaimonia) 
este binele suprem, care reprezintă scopul tuturor acţiunilor 
noastre, iar esenţa ei constă în a trăi virtuos şi în a atinge 
excelența (Ryff & Singer, 2006). Pentru Aristotel, fericirea este 
„activitatea sufletului în acord cu virtutea, iar dacă virtuțile 
sunt mai multe, în acord cu cea mai bună şi mai desăvârşită. 
Şi aceasta, de-a lungul unei vieţi desăvârşite” (Aristotel, 1998, 
1098a 15). Dintre toate virtuțile, proprie omului este raţiunea, 
aşadar „actul specific omului este un anumit mod de viaţă, 
constând in activitatea sufletului si în actele ce se 
conformează raţiunii, şi ... propriu omului desăvârşit este să 
facă toate acestea bine şi frumos, executând în mod perfect 
fiecare act, după virtutea care-i este proprie” (Aristotel, 1998, 
1098a 10). 

Aşadar, Aristotel nu a fost interesat de plăcere, ci de 
autorealizare, ca cel mai înalt lucru spre care poate aspira 
fiinţa umană, exprimată în alegerea şi urmărirea scopurilor 
care sunt în acord cu adevărata noastră natură (daimon) 
(Norton, 1976). Astfel, fericirea nu este o trăire de scurtă 
durată, ci consecinţa unei vieţi bine trăite (McMahon, 2004). 
Ideea că fericirea înseamnă mai mult decât plăcere o regăsim 


mai tarziu la filosofi ca John Stuart Mill si Bertrand Russell 
(Ryff & Singer, 2006). 

Eudaimonia a reprezentat o preocupare importantă şi 
pentru psihologi, iar autorealizarea joacă un rol central în 
teoriile lui Maslow şi Rogers (Huta, 2013; Robbins, 2008). Unul 
dintre obiectivele lui Maslow (1973) a fost acela de a studia 
persoane care atinseseră cel mai înalt nivel al dezvoltării 
umane, autoactualizarea. Maslow considera că ajung la acest 
nivel cei care nu suferă de probleme emoţionale, au nevoile 
de bază satisfăcute şi se ghidează după valori cum sunt 
bunătatea, simplitatea şi autonomia. Indivizii autoactualizati 
manifestă calităţi precum spontaneitatea şi simplitatea, 
acceptarea propriei persoane şi a celor din jur, aprecierea 
vieţii, preocuparea pentru binele celorlati, structură 
democratică şi cultivarea unor relaţii sociale profunde şi 
armonioase (Feist & Feist, 2006). Carl Rogers a fost şi el 
preocupat de dezvoltarea sănătoasă şi de caracteristicile 
persoanei „deplin funcţionale” (engl. fully functioning) 
(Rogers, 1961, p. 122). El considera că toate fiinţele umane 
sunt conduse de „tendinţa de actualizare”, adică tendinţa de a- 
şi realiza la maxim potenţialul (Rogers, 1959). În cartea A Way 
of Being (Un fel de a fi), Rogers (1980) descrie „omul de mâine” 
ca adaptabil, deschis la experienţe noi, având încredere în 
sine, relaţii sănătoase cu ceilalţi, încredere în natura umană şi 
bucurându-se de viaţă. 

Teorii psihologice mai recente care adoptă perspectiva 
eudaimonică au fost propuse, printre alţii, de Ryff şi Singer 
(1998, 2000, 2006), Ryan şi Deci (2000) şi Seligman (2002, 2011). 


Pornind de la teoria lui Aristotel si de la teoriile dezvoltarii 
umane, Ryff si Singer au propus modelul starii de bine 
psihologice (engl. Psychological Well-Being), o teorie 
multimodala a funcţionării pozitive (Ryff, 1995; Ryff & Singer, 
1998, 2000, 2006). Starea de bine este definită ca: „efortul de a 
atinge perfectiunea, adica de realizare a adevaratului 
potential al persoanei” (Ryff, 1995, p. 100). Modelul propune 
şase componente ale stării de bine, fiecare reflectând 
provocări pe care individul le întâlneşte în încercarea de a 
funcţiona eficient de-a lungul vieţii: autoacceptare, relaţii 
pozitive cu ceilalţi, dezvoltare personală, scop în viaţă, control 
asupra mediului (engl. environmental mastery) şi autonomie. 
Autonomia şi controlul mediului cresc odată cu înaintarea în 
vârstă, scopul în viaţă şi dezvoltarea personală scad 
semnificativ de la vârsta adultă tânără la vârsta a treia, în 
timp ce relaţiile pozitive cu ceilalţi şi autoacceptarea nu par a 
fi influențate de vârstă (Ryff & Singer, 2006). Având in vedere 
că scopul în viaţă şi dezvoltarea personală reprezintă 
componentele cu cea mai mare relevanţă pentru eudaimonie, 
Ryff şi Singer (2006) pledează pentru importanţa promovării, 
la nivel social, a unor mecanisme care să ofere roluri cu sens 
şi oportunităţi de dezvoltare personală varstnicilor (Ryff & 
Singer, 2006). Starea de bine psihologică corelează 
semnificativ şi cu nivelul educaţional, dimensiunile cele mai 
influențate de educaţie fiind tocmai scopul în viata şi 
dezvoltarea personală. De asemenea, ea este asociată pozitiv 
cu extraversia şi negativ cu neuroticismul (Ryff si Singer, 
2006). 


Teoria autodeterminarii (engl. Self-determination theory) 
(Ryan, 2009; Ryan & Deci, 2000) promoveaza si ea ideea 
autorealizării ca element central al fericirii, susţinând că 
oamenii au tendinţe înnăscute de creştere şi dezvoltare 
psihologică şi că „aceste tendinţe stau la baza motivatiei si a 
integrării personalităţii” (Ryan & Deci, 2000, p. 68). Teoria 
descrie trei nevoi psihologice de bază: autonomie, competenţă 
şi relationare, a căror satisfacere este indispensabilă pentru 
eudaimonie. Studiile arată că urmărirea şi atingerea 
scopurilor personale sunt asociate cu satisfacerea celor trei 
nevoi, care este, la rândul sau, relationata cu starea de bine şi 
cu sănătatea mintală şi fizică (Ryan & Deci, 2000). 


4. Fericirea ca plăcere şi realizare a 
potenţialului individual — psihologia 
pozitivă 


Abordarea hedonică şi cea eudaimonică sunt ambele prezente 
în psihologia pozitivă (Jorgesen & Nafstad, 2004). Cea mai 
influentă teorie asupra fericirii din domeniu, cea propusă de 
Martin Seligman (2000, 2011), reprezintă o combinaţie a celor 
două abordări, cu accent asupra ideii aristoteliene de 
eudaimonie. 


În cartea Fericire Autentică (engl. Authentic Happiness), 
Seligman descrie trei tipuri de fericire: „viaţa plăcută” 
(definită din perspectivă hedonică), „viaţa bună” (combinaţie 
între perspectiva hedonică şi cea eudaimonică) şi „viaţa cu 
sens” (perspectivă eudaimonică). Viaţa plăcută înseamnă mai 
ales emoţii pozitive, fiind definită ca „viaţa caracterizată prin 
emoţii pozitive referitoare la prezent, trecut şi viitor” 
(Seligman, 2002, p. 262). Viaţa bună este legată de trăsături de 
personalitate pozitive, mai precis de aşa-numitele „puncte 
forte” (engl. strengths) individuale şi de virtuţi. Pentru 
Seligman, ea înseamnă: „a-ţi folosi punctele forte 
caracteristice, pentru a obţine satisfacţii în cele mai 
importante domenii ale vieţii” (Seligman, 2002, p. 262). Viaţa 
bună nu este ceva la care se ajunge odată pentru totdeauna, ci 
un proces de dezvoltare continuă a punctelor forte şi valorilor 
individului. În fine, viaţa cu sens este cea mai complexă formă 
de fericire, care presupune transcenderea propriei persoane 
şi „punerea punctelor forte şi virtuţilor în slujba a ceva mult 
mai mare decât noi” (Seligman, 2002, p. 263). 

În 2011, Seligman propune o nouă versiune a teoriei, în 
care, pe lângă emoţiile pozitive (viaţă plăcută), angajare (viaţă 
bună) şi semnificaţie (viaţă cu sens), relaţiile sociale şi 
performanţa devin componente esenţiale ale fericirii. 


5. Măsurarea fericirii 


In psihologie există numeroase instrumente care evaluează 
fericirea. Majoritatea se bazează pe autoevaluare şi se împart, 
în mare, în două categorii, corespunzătoare abordărilor 
teoretice privind fericirea: instrumente care vizează fericirea 
din perspectivă hedonică şi instrumente care se focalizează 
asupra fericirii din perspectivă eudaimonică. 

Din prima categorie fac parte scale care măsoară emoţiile 
pozitive/negative şi satisfacția legată de viata cu ajutorul unui 
număr variabil de itemi, pornind de la unul şi mergând până 
la câteva zeci. Itemii pot lua forma denumirii unor emoţii 
(e.2., mulțumit, vesel, calm, deprimat, ruşinat, furios) pe care 
persoana este rugată să spună cât de des le-a trăit într-un 
anumit interval de timp sau a unor afirmaţii (e.g., Viaţa mea 
este aproape de cea pe care o consider ideală din cele mai multe 
puncte de vedere) pe care trebuie să le evalueze. Printre cele 
mai cunoscute şi utilizate măsurători din această categorie fac 
parte: Positive and negative affect schedule (PANAS; Watson, 
Clark, & Tellegen, 1988; 20 de itemi, evaluati pe o scala Likert 
de la 1 -— foarte putin sau deloc — la 5 — extrem de puternic), 
Positive and negative affect schedule — Expanded form (PANAS- 
X; Watson & Clark, 1994; 60 de itemi, evaluati pe o scala Likert 
de la 1 la 5), Profile of mood states (POMS; McNair, Lorr, & 
Droppleman, 1971, prima versiune, cu versiuni ulterioare 
pentru adulti si adolescenti) si Satisfaction with life scale 
(Diener, Emmons, Larsen, & Griffin, 1985; 5 itemi evaluati pe o 
scală de la 1 — dezacord puternic — la 7 — acord puternic). Toate 
aceste instrumente au proprietăţi psihometrice bune şi au fost 
utilizate în numeroase studii. 


Pentru evaluarea fericirii din perspectiva eudaimonica 
Ryff (1989) a dezvoltat Scales of psychological well-being 
(SPWB), un instrument format din 6 subscale a cate 20 de 
itemi, care masoara dimensiunile modelului teoretic propus 
de autoare: autoacceptare, relatii pozitive cu altii, autonomie, 
control asupra mediului, scop în viata şi dezvoltare personală. 
Itemii sunt evaluati pe o scală de la 1 (dezacord total) la 6 
(acord total). Ulterior au fost elaborate trei versiuni mai scurte 
ale acestui instrument. De exemplu, Ryff şi Keyes (1995) 
propun o versiune de 18 itemi, câte 3 pentru fiecare 
dimensiune. Proprietăţile psihometrice ale Scales of 
psychological well-being variază de la bune la acceptabile, în 
funcţie de versiune (Van Dierendonck, 2005). 

Alte instrumente cunoscute de evaluare a stării de bine 
sunt Oxford Happiness Inventory (OHI, Argyle, Martin, & 
Crossland, 1989), elaborat după modelul Inventarului de 
Depresie Beck (BDI; Beck, Ward, Mendelson, Hock, & Erbaugh, 
1961), care cuprinde 29 de itemi cu patru variante posibile de 
răspuns dintre care se alege doar una şi Oxford Happiness 
Questionnaire (OHQ; Hills & Argyle, 2002), derivat din OHI, 
format din 29 de itemi constand dintr-o singura afirmatie, 
evaluati pe o scala Likert de la 1 (dezacord puternic) la 6 
(acord puternic). 


6. Caracteristicile şi comportamentele 
persoanelor fericite 


6.1. Stil de gândire 


6.1.1. Rationalitatea şi formularea scopurilor 


Una dintre diferenţele fundamentale între oamenii fericiţi şi 
cei mai putin fericiţi sau chiar nefericiti este modul în care 
gândesc asupra vieţii şi felul în care interpretează lucrurile 
care li se întâmplă, fie ele mari sau mici. Teoriile cognitive 
susţin că un stil de gândire disfunctional reprezintă un factor 
de risc pentru emoţii negative, probleme emoţionale şi 
comportamentale (e.g., anxietate, depresie) (Beck, 1995; Ellis, 
2001). Câteva zeci de ani de studii de psihologie pe această 
temă au dus la acumularea unui volum impresionant de date 
care confirmă aceste lucruri (Hofmann, Asmundson, & Beck, 
2013; Mathews & MacLeod, 1994). Sintetizarea impactului 
diferitelor tipuri de cognitii şi procese de gândire funcţionale 
şi disfunctionale asupra stării de bine nu este scopul acestui 
capitol. Vom prezenta însă perspectiva asupra fericirii a lui 
Albert Ellis, fondator al psihoterapiei cognitiv- 
comportamentale şi promotor al teoriei cognitive asupra 
psihopatologiei, având în vedere că a abordat explicit legătura 
dintre fericire şi felul în care gândim. Interesul pe care l-a 


manifestat Ellis pentru fericire l-a facut pe Martin Seligman sa 
îl numească „erou nerecunoscut al psihologiei pozitive”. 

În scrierile sale pe această temă, Ellis face distincţia între 
două tipuri de fericire, ambele importante: satisfacția pe 
termen scurt şi împlinirea pe termen lung (Ellis & Harper, 
1975; Bernard, 2011). Fericirea pe termen scurt este definită 
ca plăcere care poate fi obţinută prin implicarea într-o gamă 
variată de activităţi (Bernard, 2011; Ellis & Becker, 1982). 
Fericirea pe termen lung se caracterizează şi ea prin emoţii 
pozitive, care rezultă însă din realizarea potenţialului 
individual, din încercările de a atinge excelența şi din 
autoactualizare (Bernard, 2011; Ellis, 1995; 1999). Aceasta este 
rezultatul unei alegeri, al unei căutări active şi este strâns 
legată de scopuri: „oamenii sunt cel mai fericiţi atunci când îşi 
fixează scopuri şi obiective de viaţă importante şi se implică 
activ în atingerea acestora” (Ellis & Dryden, 1997, p. 4). În 
acest context, Ellis vorbeşte despre diferenţa între dorinţa şi 
voința de a fi fericit. In timp ce dorinţa implică o alegere, 
voinţa, adică decizia de a încerca să obţii fericirea, este mai 
dificilă şi presupune persistenta în încercarea de atingere a 
scopurilor şi realizarea acţiunilor adecvate, din nou şi din 
nou, până când scopul este atins (Ellis, 1999). 

Având în vedere că nu există o cale universală către 
fericire, fiecare individ trebuie să îşi stabilească scopurile 
ţinând cont de preferinţele şi talentele sale. În opinia lui Ellis, 
fericirea pe termen lung este foarte probabil legată de optarea 
pentru scopuri care reduc suferinţa emoţională, cresc 


confortul si placerea, duc la relatii profunde si satisfacatoare 
si la excelenta in munca si alte activitati (Bernard, 2011). 

Mai important decât conţinutul scopurilor este însă modul 
în care acestea sunt formulate, adică în termeni 
rationali/adaptativi sau  iraţionali/dezadaptativi. La baza 
rationalitatii se află formularea preferentiala  (non- 
absolutistă) a scopurilor şi dorințelor. Gândirea în termeni 
preferentiali este asociată cu alte trei credinţe rationale: 
toleranța la frustrare, non-catastrofarea si acceptarea 
necondiționată. O persoană care gândeşte raţional va trăi 
plăcere şi satisfacţie atunci când îşi atinge scopurile şi 
nemulţumire şi insatisfactie atunci când acestea nu sunt 
atinse. Aceste emoţii negative sunt răspunsuri normale, 
sănătoase la evenimente de viaţă nedorite şi nu ne împiedică 
în atingerea obiectivelor (Ellis & Dryden, 1997). 

La baza irationalitatii se găseşte formularea în termeni 
absolutişti, dogmatici a propriilor scopuri şi dorinţe. Din ea 
rezultă alte trei tendinţe de gândire iraţională: toleranța 
scăzută la frustrare, catastrofarea şi evaluarea globală. Atunci 
când scopurile sau dorinţele persoanei, formulate irațional, 
nu sunt satisfăcute, aceasta trăieşte emoţii negative 
nesănătoase, care interferează cu atingerea lor viitoare (Ellis 
& Dryden, 1997). Când scopurile/dorintele iraționale sunt 
satisfacute, persoana va trai emotii pozitive disfunctionale. 

Asadar, urmand logica de mai sus, daca emotiile pozitive 
sunt derivate din cognitii rationale, atunci acestea sunt 
functionale. Daca sunt derivate din cognitii irationale, atunci 
acestea sunt disfunctionale, în sensul ca întăresc cognitiile 


irationale, ca factori de vulnerabilitate pentru psihopatologie. 
In această paradigmă trecem dincolo de abordarea clasică din 
psihologia pozitivă, vorbind, sub influenţa abordării cognitiv- 
comportamentale, de posibilitatea de a experientia fericire 
raţională (derivată din cognitii rationale) versus fericire 
iraţională (derivată din cogniţii iraționale) (vezi pentru detalii 
Szentagotai & David, 2013, care introduc conceptul de fericire 
rațională). Această distincţie este una fundamentală, care 
trebuie investigată empiric în studiile viitoare, datorită 
impactului teoretic şi aplicativ pe care îl poate avea. 

Dincolo de modul de formulare a scopurilor, studiile arată 
că starea de bine este influenţată şi de structura, conţinutul şi 
de progresul în direcţia acestora (Lyubomirsky, 2001). 
Fericirea şi satisfacția sunt mai mari atunci când oamenii 
urmăresc scopuri intrinseci, congruente cu dorinţele şi 
nevoile proprii, fezabile şi realiste, valorizate cultural şi care 
nu intră în conflict unele cu altele (Lyubomirsky, 2001). De 
asemenea, suntem mai fericiţi atunci când urmărim succesul 
mai degrabă decât evităm eşecul, avem un angajament 
crescut fata de scopuri şi simţim că facem progrese in 
atingerea lor (Lyubomirsky, 2001). 


6.1.2. Recunostinta şi optimismul 


Recunostinta ca trăsătură reprezintă tendinţa de a observa şi 
aprecia aspectele pozitive ale lumii şi lucrurile bune din jurul 
nostru (Wood, Froh, & Geraghty, 2010). Ea se exprimă in: 
aprecierea celorlalţi, focalizarea pe ceea ce avem, centrarea 


pe aspectele pozitive ale prezentului, aprecierea vietii, care 
rezultă din înţelegerea faptului că aceasta este scurtă, 
comparații sociale pozitive, trăirea frecventă a recunostintei 
ca emotie/stare şi comportamente care exprimă recunoştinţă 
(Wood et al., 2010). În cazul persoanelor cu recunoştinţă ca 
trăsătură crescută, aceste trăiri sunt frecvente, intense, legate 
de o gama largă de stimuli (McCullogh, Emmons, & Tsang, 
2002) şi se asociază cu un nivel crescut al stării de bine (Wood 
et al, 2010). Astfel, studiile arată că persoanele 
recunoscătoare au niveluri reduse de depresie şi că 
recunoştinţa ca trăsătură pare să fie incompatibilă cu triada 
negativă de gânduri dezadaptative legate de lume, sine şi 
viitor (Beck, Rush, Shaw, & Emery, 1979; Wood, Maltby, Gillett 
et al., 2008). Ea a fost asociată cu adaptarea mai bună la 
experienţe traumatice si cu creştere posttraumatica 
(Fredrickson, Tugade, Waugh, & Larkin, 2003). De asemenea, 
recunoştinţa ca trăsătură este legată de starea de bine 
eudaimonică, adică de o viaţă caracterizată prin dezvoltarea 
şi manifestarea punctelor forte individuale. Ea corelează cu 
aproape toate dimensiunile eudaimoniei propuse de Ryff si 
Singer (2006): autonomie, control asupra mediului, creştere 
personală, scop în viaţă şi autoacceptare (Wood, Joseph, & 
Maltby, 2009). 

Asemenea recunostintei, optimismul are si el legătură cu 
perspectiva asupra vieţii, dar în acest caz este vorba de 
aşteptările legate de viitor. Persoanele cu optimism crescut ca 
trăsătură se caracterizează prin aşteptări pozitive 
generalizate legate de viitor, însemnând convingerea că 


viitorul le rezervă mai multe lucruri bune decât rele 
(Peterson, 2000). Aceste aşteptări influenţează starea 
subiectivă de bine, starea de bine fizică şi felul în care 
oamenii reacţionează atunci când se confruntă cu evenimente 
negative (Carver, Scheier, & Segerstrom, 2010). 


6.2. Comportamentul 


După cum arătam mai sus, schimbarea circumstanțelor de 
viaţă nu pare a avea un impact de lungă durată asupra 
fericirii. Există însă anumite comportamente care, realizate 
sistematic, pot duce la o creştere stabilă a stării de bine. 


6.2.1. Comportamentele altruiste şi actele de bunătate 


Decenii de studii privind altruismul şi comportamentele 
prosociale au evidenţiat legătura dintre acestea şi starea de 
bine. S-a observat, de exemplu, că persoanele fericite tind să 
se angajeze în mai mare măsură în comportamente care 
exprimă bunătate (engl. kindness) faţă de alţii decât cei mai 
putin fericiţi (Lyubomirsky, King, & Diener, 2005). Mai mult, 
avantajele acestor comportamente nu se limiteaza la cel care 
beneficiază de ele, ci se „extind” si asupra celui care le face, 
fiind relationate cu o sănătate mintală mai buna, un nivel mai 
ridicat al fericirii, o stimă de sine mai crescută şi un nivel mai 


scazut al singuratatii (De Jong, Giefveld, & Dykstra, 2008; 
Schwartz, Meisenhelder, Yunsheng, & Reed, 2003). Activitatile 
de voluntariat, ingrijirea unei persoane apropiate, oferirea de 
suport social si emotional, cheltuirea de bani in folosul 
celorlalţi sunt toate asociate cu beneficii din punctul de 
vedere al sănătăţii fizice, emoţionale şi al stării de bine 
(Brown, Smith, Schultz et al., 2009; Dunn, Aknin, & Norton, 
2008). 

Pornind de la aceste rezultate, au fost testate efectele 
asupra fericirii ale unor intervenţii care au ca nucleu acte de 
bunătate faţă de alţii. Un studiu realizat de Otake, Shimai, 
Tanaka-Matsumi şi colaboratorii (2006) a arătat că simpla 
numărare, timp de o săptămână, a comportamentelor 
binevoitoare faţă de alţii a dus la o creştere semnificativă a 
stării de bine la grupul experimental faţă de grupul de 
control, iar mărimea acestui efect a fost direct proporţională 
cu numărul de acte de bunătate. Într-un studiu clinic control 
realizat de Lyubomirsky şi colaboratorii, participanţilor li s-a 
cerut ca, pe parcursul a şase săptămâni, să facă cinci 
comportamente binevoitoare faţă de alţii (e.g., gătit, îngrijirea 
copilului) (Lyubomirsky, Sheldon, & Schkade, 2005). 
Rezultatele au evidentiat cresteri ale starii de bine, beneficiul 
cel mai mare fiind obtinut de cei care au facut toate 
comportamentele in decursul unui timp scurt (0 singura Zi). 

Aceste date duc la concluzia ca incercarea de a obtine 
fericirea nu ar trebui sa fie una solitară sau centrată pe 
propria persoana (Sin, Della Porta, & Lyubomirsky, 2010). 
Ajutându-i pe alţii, oamenii ajung sa fie mai încrezători in 


propriile abilităţi, îşi dezvoltă relaţii sociale puternice şi 
trăiesc emoţii pozitive durabile (Sin, Della Porta, & 
Lyubomirsky, 2010). 


6.2.2. Exprimarea recunostintet şi optimismului 


Având în vedere relaţia dintre recunoştinţa ca trăsătură şi 
starea de bine, s-a ridicat problema exploatării acestei 
legături, prin dezvoltarea unor intervenţii care să crească 
recunoştinţa. De altfel, strategiile focalizate pe recunoştinţă 
sunt printre cele mai eficiente intervenţii din psihologia 
pozitivă (Wood et al., 2010). Cele mai cunoscute sunt lista 
recunostintei (persoana face, în mod regulat, liste cu lucruri 
pentru care este recunoscătoare; acestea pot lua şi forma unui 
jurnal) şi exprimarea comportamentală a recunoştinţei, prin 
vizite de mulţumire şi scrisori adresate celor cărora le suntem 
indatorati. 

Lista recunostintei a fost propusă ca strategie de 
interventie de catre Emmons si McCullogh (2003), studiul lor 
demonstrând eficienţa ei in creşterea stării de bine, la 
participanţi sănătoşi si la persoane cu o boală 
neuromusculară. Rezultatele au fost confirmate de date 
ulterioare, care au arătat că această tehnică este adecvată şi 
pentru populaţii cu probleme emoţionale şi comparabilă ca 
eficienţă cu strategiile terapeutice clasice (Geraghty, Wood, & 
Hyland, 2010a, 2010b). În plus, exerciţiul este simplu, plăcut şi 
continuat frecvent de participanţi şi după terminarea 
intervenţiei (Wood et al., 2010). Efectele lui au fost confirmate 


si pe grupuri de copii si adolescenti (Froh, Sefick, & Emmons, 
2008). 

Beneficii similare din perspectiva stării de bine au fost 
observate si în cazul exprimării comportamentale a 
recunostintei. De exemplu, într-un studiu realizat de 
Lyubomirsky si colaboratorii (Lyubomirsky, Dickerhoof, 
Boehm, & Sheldon, 2011), participantii (studenti) au fost rugati 
să scrie, o data pe săptămână, timp de opt săptămâni, câte o 
scrisoare de mulţumire adresată unei persoane căreia îi erau 
recunoscători. Comparativ cu un grup de control, căruia i s-a 
cerut să scrie despre evenimentele din cursul săptămânii, 
participanţii din grupul de exprimare a recunostintei au 
raportat niveluri mai crescute ale stării de bine. Froh si 
colaboratorii (Froh, Kashdan, Ozimkowski, & Miller, 2009) au 
arătat că exprimarea recunoştinţei se asociază cu creşterea 
emoţiilor pozitive şi în cazul copiilor şi adolescenților, 
beneficiul cel mai mare avându-l cei care la începutul 
intervenţiei au nivelurile cele mai scăzute ale emoţiilor 
pozitive. 

În ceea ce priveşte cultivarea optimismului, un exerciţiu 
simplu, dar cu impact asupra stării de bine este vizualizarea 
propriei persoane în cea mai buna ipostază posibilă în viitor 
(engl. best possible self). Într-unul din primele studii pe 
această temă, participanţii au fost rugaţi ca, timp de patru zile 
consecutiv, să îşi imagineze că „totul a mers pe cât de bine 
putea merge în viaţa lor” şi să scrie despre acest lucru timp de 
20 de minute (King, 2001). Acest exerciţiu a dus la o creştere 
semnificativă a stării de bine, comparativ cu o activitate 


neutra. Eficienta acestei tehnici in a creste nivelul de fericire 
si mentinerea efectelor ei in timp (sase luni) a fost confirmata 
de studii ulterioare (Lyubomirsky et al., 2011; Sheldon & 
Lyubomirsky, 2006). 


7. Avantajele fericirii 


Nivelurile crescute de fericire sunt relationate cu avantaje pe 
numeroase planuri, iar persoanele care trăiesc frecvent 
emoţii pozitive tind să aibă succes şi să fie realizate în diverse 
domenii ale vieţii (vezi Lyubomirsy, King, & Diener, 2005 
pentru o sinteză). 

Pe plan profesional, starea de bine crescută se asociază cu 
probabilitatea de a găsi un loc de muncă mai bun (Staw, 
Sutton, & Pelled, 1994), de a avea satisfacţie mai mare în 
muncă (Connolly & Viswesvaran, 2000), cu succes profesional 
(Staw et al., 1994) şi, conform unor studii, chiar cu un venit 
mai mare (Lucas, Clark, Georgellis, & Diener, 2004; Pinquart & 
Sorensen, 2000). Persoanele fericite par sa se implice in mai 
mare măsură in activităţi de voluntariat si in folosul 
comunitatii decat cele mai putin fericite (Krueger, Hicks, & 
McGue; Thoits & Hewitt, 2001). Indivizii fericiti se declara mai 
multumiti de prieteniile lor si de activitatile lor sociale 
(Lyubomirsky, Tkach, DiMatteo, 2006) si mai putin invidiosi pe 


altii (Lyubomirsky et al, 2005). De asemenea, relatiile 
romantice si căsniciile lor tind sa fie mai satisfăcătoare (Berry 
& Willingham, 1997; Lyubomirsky et al., 2005). De altfel, după 
cum arătam mai sus, relaţiile sociale satisfăcătoare sunt unul 
dintre cele mai importante corelate ale fericirii. În fine, o 
meta-analiză realizată pe un număr de 150 de studii a 
evidenţiat faptul că starea de bine are efecte pozitive şi asupra 
sănătăţii fizice, atât pe termen scurt, cât şi pe termen lung 
(Howel, Kern, & Lyubomirsky, 2007). 

Aşadar, datele arată că fericirea, exprimată ca stare 
subiectivă de bine, se asociază cu numeroase efecte 
dezirabile. Una dintre cele mai cunoscute teorii asupra rolului 
emoţiilor pozitive, teoria Broaden-and-Build, propusă de 
Barbara Fredrickson (Fredrickson, 1998; 2001) susţine că 
aceste efecte pot fi explicate prin faptul ca: emoţiile pozitive 
lărgesc (engl. broaden) spectrul cognitiv şi comportamental, 
facilitează acumularea de resurse (engl. build) care cresc 
rezilienta şi anulează efectele indezirabile ale emoţiilor 
negative. 

Unii cercetători şi-au pus problema dacă fericirea este 
întotdeauna preferabilă şi dacă ea este adaptativă indiferent 
de nivel. Chiar dacă emoţiile negative nu fac scopul acestui 
capitol, este important să menţionăm că, atunci când sunt 
trăite la niveluri adecvate, ele joacă, la rândul lor, un rol 
important în adaptarea la mediu, în motivarea unor 
comportamente adaptative şi în rezolvarea unor probleme 
specifice (Oishi, Diener, & Lucas, 2007). 


În aceste condiţii, se pune întrebarea dacă există un nivel 
optim al fericirii. Un studiu realizat de Oishi, Diener şi Lucas 
(2007) arată că acesta variază în funcţie de domeniu şi de 
context. Autorii au analizat relaţia dintre nivelul autoevaluat 
de fericire şi funcţionarea în câteva domenii importante de 
viaţă. Datele culese pe câteva eşantioane mari de studenţi din 
mai multe ţări arată că persoanele cele mai fericite 
funcţionează cel mai bine în domeniul relaţiilor cu ceilalţi şi 
al angajării în comportamente în beneficiul celorlalţi, cum 
este voluntariatul. În schimb, în domeniile în care este 
implicată performanţa, cum ar fi educaţia, venitul şi 
angajarea în politică, rezultatele cele mai bune le au cei care 
raportează niveluri moderate (dar totuşi crescute) ale fericirii. 
Concluzia autorilor este că nu putem vorbi despre un nivel al 
fericirii care să asigure reuşita pe toate planurile. Acest nivel 
este variabil de la un individ la altul, depinzând de scopurile 
şi priorităţile sale (performanţă sau relaţii cu ceilalţi), de 
trăsăturile sale de personalitate şi de cultura din care face 
parte (Oishi et al., 2007). 


8. Noi direcţii de cercetare 


În ultimele decenii, în mare parte sub influenţa psihologiei 
pozitive, numărul studiilor privind fericirea şi cunoştinţele 


noastre despre aceasta au crescut semnificativ. Exista insa si 
multe întrebări care aşteaptă încă răspuns. Astfel, în timp ce 
starea subiectivă de bine este clar definită şi relativ bine 
înţeleasă, componentele şi caracteristicile eudaimoniei sunt 
mai puţin limpezi şi au fost puse sub semnul întrebării de 
diverşi autori (vezi Linley, Maltby, Wood, Osborne, & Hurling, 
2009). De exemplu, Kashdan, Biswas-Diener şi King (2008) 
susțin că abordările eudaimonice din psihologie sunt lipsite 
de consistenţă teoretică şi nu au legătură cu concepţia 
aristoteliană privind eudaimonia. Aşadar, una dintre mizele 
domeniului este dezvoltarea unei conceptualizări unitare 
privind eudaimonia şi a unor instrumente valide care să o 
măsoare. 

Un alt aspect important ţine de aplicaţiile studiilor privind 
fericirea pentru optimizarea personală şi tratarea 
problemelor emoţionale. După cum am văzut, au fost propuse 
şi testate deja o serie de intervenţii care s-au dovedit 
promițătoare. Este însă nevoie de mai multe studii clinice 
controlate realizate pe pacienți, majoritatea datelor 
disponibile fiind pe loturi sănătoase sau subclinice, şi de o mai 
bună integrare a strategiilor de creştere a stării de bine în 
protocoalele terapeutice consacrate. 

Specialiştii din domeniu atrag, de asemenea, atenţia 
asupra importanţei înţelegerii felului în care fericirea 
evoluează în decursul vieţii, a factorilor care influenţează 
aceste variaţii şi a strategiilor optime de menţinere a stării de 
bine la diferite vârste (Diener, Nappa Scollon, & Lucas, 2003). 
În fine, unii autori pledează pentru asimilarea rezultatelor 


studiilor privind fericirea în politicile publice, astfel încât 
accentul să nu rămână doar la nivelul reducerii nefericirii şi 
creşterii stării de bine individuale, ci să se mute asupra 
scăderii nefericirii şi creşterii stării de bine la nivel de 
societate (Kahneman & Krueger, 2006). 


9. Concluzii 


Cu toate că în cea mai mare parte a istoriei psihologiei 
preocuparea faţă de înţelegerea şi reducerea suferinţei 
emoţionale a predominat în raport cu studierea fericirii, 
lucrurile au început să se schimbe în anii 1960, culminând, la 
începutul anilor 2000, cu apariţia psihologiei pozitive. De 
atunci, numărul studiilor şi lucrărilor teoretice care au avut 
ca obiectiv înţelegerea stării de bine şi factorilor de care 
depinde aceasta a crescut exponential. În acest capitol am 
trecut în revistă cele două mari perspective psihologice 
asupra fericirii: (1) perspectiva hedonică, care defineşte 
fericirea în termenii satisfactiei legate de propria viata şi a 
raportului emoţii pozitive - emoţii negative şi (2) perspectiva 
eudaimonică, care susţine că fericirea se exprimă în realizarea 
potenţialului individual şi atingerea excelentei. Am încercat, 
totodată, să sintetizăm cele mai importante date de cercetare 
rezultate din aceste două paradigme, privind corelatele şi 


predictorii fericirii. În fine, am arătat că există strategii prin 
care, în condiţiile în care sunt motivaţi şi dispuşi să depună 
eforturi, oamenii îşi pot cultiva starea de bine, nu doar pe 
termen scurt, ci cu efecte durabile. 

Starea de flow/flux al conştiinţei 


Simona Ştefan 


1. Introducere 


Termenul flow, tradus cel mai aproape ca înţeles prin expresia 
„flux al conştiinţei”, a fost introdus de psihologul Mihaly 
Csikszentmihalyi (1975, 2000) pentru a exprima o stare de 
angajare mentală totală într-o activitate. Pentru a păstra cât 
mai exactă accepțiunea acestui termen, am decis utilizarea lui 
în limba engleză pe parcursul acestui capitol. Astfel, termenul 
de flow este definit ca o stare de implicare experientiala 
intensă, moment de moment, într-o activitate, care poate fi 
atât fizică, cât şi mentală. În acest sens, flow este starea pe 
care oamenii o raportează atunci când sunt complet absorbiți 
de ceva, până la punctul în care uită de timp, oboseală sau alte 
aspecte în afara activităţii în sine (Csikszentmihalyi, 2009). 
Pornind de la cele trei tipuri de fericire descrise de Martin 
Seligman (2002), şi anume (1) viata plăcută - componenta 


hedonica, (2) viata împlinită — implicarea si (3) viata cu sens, 
flow este aspectul definitoriu al celei de-a doua componente, 
viata împlinită. Astfel, a trai o viata împlinită înseamnă 
angajarea în activităţi motivate intrinsec, în care implicarea 
experientiala este totală, iar individul îşi atinge potenţialul 
maxim. 


2. Istoricul conceptului de flow 


Urmărind evoluţia acestui concept în domeniul psihologiei, 
punctul de plecare a fost inexactitatea cu care paradigmele 
psihologice dominante în prima jumătate a secolului XX 
(psihanaliza şi behaviorismul) explicau comportamentele 
nedeterminate in mod clar nici de stimuli externi (e.g, 
contingente, în cazul behaviorismului), nici de stimuli interni 
aflaţi în afara controlului individului (e.g, pulsiuni 
inconştiente în cazul psihanalizei). Rămânea, aşadar, dificil de 
explicat de ce un individ joacă şah, cântă la chitară, exersând 
mult pentru a dobândi aceste deprinderi, sau de ce un individ 
face alpinism, riscându-şi uneori viaţa, dacă privim lucrurile 
doar din perspectiva factorilor motivationali extrinseci. 
Observarea faptului că multe activităţi sunt făcute pentru 
plăcerea activităţii în sine a dus la formularea unor concepte 
şi teorii cum ar fi ideea experienţelor de varf a lui Abraham 


Maslow sau conceptul de motivatie intrinseca introdus de 
Edward Deci. Prezumtia comuna a acestor abordari este aceea 
că fiinţa umană are in mod natural şi alte priorităţi in afara 
nevoilor de bază, iar faptul că oamenii manifestă curiozitate, 
îşi asumă riscuri şi explorează mediul a constituit o pârghie 
importantă de progres în istoria omenirii. Pe de altă parte, la 
fel cum activităţile legate de supravieţuire şi reproducere (e.g., 
mâncatul, sexul) au dobândit valenţe pozitive, acelaşi lucru 
trebuia să se întâmple şi cu activităţile care răspund acestor 
nevoi. Cu alte cuvinte, pentru a se perpetua, o activitate care 
nu este neapărat necesară supravieţuirii trebuie să devină 
plăcută. Cum anume se întâmplă acest lucru? Răspunsul la 
această întrebare este dat tocmai de conceptul de flow, 
introdus de Csikszentmihalyi pentru a oferi o teorie 
proximală a motivatiei pentru aceste comportamente — pentru 
a explica ce anume din comportament îl face plăcut, astfel 
încât să fie integrat în repertoriul comportamental. 

Mihaly Csikszentmihalyi relatează faptul că, trăind 
experienţa unui emigrant în urma celui de-al Doilea Război 
Mondial (tatăl său a fusese ambasadorul Ungariei la Roma, 
părăsind funcţia după ocuparea sovietică a Ungariei), a 
observat că, în timp ce unii oameni se lasă cuprinşi de 
disperare, alţii reuşesc să găsească sens şi să ducă o viaţă 
fericită. Acest lucru indică faptul că fericirea rezidă în multe 
lucruri şi poate fi găsită şi în cele mai nefavorabile 
circumstanţe, atunci când statutul, confortul şi plăcerile vieţii 
se pierd. Intrigat de acest lucru, Csikszentmihalyi a încercat să 
găsească o explicaţie, studiind psihologia în Statele Unite şi 


propunând apoi conceptul de flow (Seligman & 
Csikszentmihalyi, 2000). 

Pentru a vedea ce anume îi determină pe oameni să se 
implice în activităţi ce presupun timp, efort, riscuri, fără a 
aduce beneficii vizibile, dar care aduc, în acelaşi timp, mari 
satisfacţii, Csikszentmihalyi a intervievat sute de oameni de 
toate vârstele, cu privire la domenii de activitate foarte 
diverse (sport, balet, şah, creaţie artistică) şi a ajuns la o 
descriere a experienţei acestor activităţi care are câteva 
elemente definitorii comune: fuziunea între activitate şi 
conştiinţă, distorsionarea percepţiei timpului, sentimentul de 
control. Astfel, în timp ce fac activitatea care îi pasionează, 
oamenii (unii mai des, alţii mai rar) trăiesc intens implicarea 
în activitate, descriind această stare ca un „curent/flux” care îi 
trage, de aici provenind şi termenul de flow. Această stare este 
resimţită ca fiind una plăcută, deşi nu presupune neapărat 
trăirea unor emoţii pozitive, devenind, astfel, o motivaţie 
pentru a căuta, din nou şi din nou, situaţiile în care apare. 


3. Mecanismele stării de flow 


Conceptul de flow a fost propus în încercarea de a explica 
fenomenul motivatiei intrinseci, implicarea în activităţi care 
constituie un scop în sine, aşa-numitele activități auto-telice. 


Analizând din perspectivă fenomenologica experienţele 
implicării în astfel de activităţi, Csikszentmihalyi şi 
colaboratorii săi au ajuns la concluzia că acestea se 
caracterizează printr-o stare subiectivă comună, cea de flow, 
stare care are următoarele caracteristici (Nakamura & 
Csikszentmihalyi, 2002): 


° concentrare intensă şi focalizată asupra activităţii 
prezente; 

e fuziunea dintre acțiune şi conştiinţă; 

. pierderea conştiinţei de sine reflexive - dispariţia 


percepţiei sinelui ca actor social; 

e sentiment de control asociat activităţii; 

e  distorsiunea percepţiei timpului - de obicei, senzaţia că 
timpul trece mai repede; 

e trăirea activităţii ca plăcută in sine, astfel că scopul ei 
devine de multe ori doar un mijloc, un pretext pentru a 
face activitatea. 


Pentru a putea fi atinsă starea de flow, trebuie să fie 
îndeplinite două condiţii: (1) un echilibru între cerinţele, 
provocările sarcinii şi abilităţi (astfel încât activitatea să nu fie 
percepută nici ca prea dificilă, nici ca prea uşor de realizat) şi 
(2) scopuri imediate clare şi feedback imediat asupra 
progresului (Csikszentmihalyi, 1975). Este important de 
reţinut însă faptul ca aceste condiţii se referă la cum sunt 
lucrurile percepute subiectiv, în momentul producerii 
activităţii. Astfel, nu este important nivelul general de 
abilitate al cuiva într-un anumit domeniu, ci cum este acesta 
perceput de către individ în momentul în care se angajează 


într-o activitate specifica. Activităţile de creaţie, jocurile, 
sportul oferă cel mai adesea, prin structura lor, oportunitatea 
de a trăi o stare de flow; cu toate acestea, starea poate fi trăită 
în orice activitate (e.g., în timpul unei conversații, conducând 
maşina). 

Echilibrul dintre provocări şi abilităţi necesar pentru 
atingerea stării de flow este însă unul fragil; odată ce 
provocările depăşesc nivelul abilităţilor, individul devine 
iniţial preocupat, iar apoi anxios. Dacă apare fenomenul 
invers, abilităţile fiind de un nivel prea ridicat în comparaţie 
cu provocările sarcinii, starea este una de relaxare/plictiseală. 
Astfel, menţinerea stării de flow presupune ajustarea 
dinamică a acestui echilibru. Acest model care introduce 
ideea echilibrului dintre provocări şi abilităţi ca preconditie 
definitorie a experienţei de flow este cunoscut în literatură ca 
Modelul original al stării de flow (Csikszentmihalyi, 1975). 

Modelul iniţial a fost ulterior reformulat, cu specificarea 
faptului că, pentru atingerea stării de flow, atât provocările, 
cât şi abilităţile trebuie sa fie de nivel ridicat 
(Csikszentmihalyi & Csikszentmihalyi, 1988). Această variantă 
reformulată este cunoscută drept Modelul în cadrane (engl. 
quadrant) al stării de flow (Csikszentmihalyi & LeFevre, 1989), 
reprezentat în Figura 1. În acest sens, după cum susţine 
Csikszentmihalyi (1997), a trăi o viaţă bună şi cu sens nu este 
ceva ce se întâmplă pur şi simplu, ci este un proces în care 
individul caută activ acele activităţi în care se poate dărui 
total. Cercetările în domeniu (eg., Csikszentmihalyi & 
Csikszentmihalyi, 1988; Csikszentmihalyi &Graef, 1980; 


Csikszentmihalyi & LeFevre, 1989) au aratat ca starea de flow 
este trăită cel mai adesea atunci când suntem implicaţi în 
activităţi de petrecere a timpului liber (socializare sau hobby- 
uri) sau când lucrăm, şi este mai puţin prezentă în activităţi 
rutiniere (e.g., curăţenie) sau atunci când ne relaxăm în mod 


pasiv (e.g., ne uităm la televizor). 

Figura 1. Modelul în cadrane al stării de flow. Cu cât provocările și abilitățile sunt de 
nivel mai ridicat, cu atât experiența de flow este mai intensă (apud Csikszentmihalyi, 
1997) 


Ca o nuantare a modelelor privind starea de flow ce 
postulează ideea echilibrului perceput între provocări şi 
abilități ca factor determinant al acestei stări, unele cercetări 
au arătat, de exemplu, că echilibrul provocari/abilitati este un 
determinant al stării de flow atunci când activitatea are o 
importanță moderată; atunci când activitatea are o miză 


importanta, starea de flow se atinge mai ales atunci cand 
nivelul abilităţilor îl depăşeşte pe cel al provocărilor sarcinii 
(Engeser & Rheinberg, 2008). 


4. Procesele cognitive implicate în starea de 


flow 


În ceea ce priveşte procesele cognitive implicate, starea de 
flow se caracterizează în primul rând printr-o concentrare 
exclusivă a resurselor atentionale asupra activităţii în sine. De 
exemplu, dacă cineva atinge starea de flow atunci când 
pictează, atenţia persoanei este concentrată exclusiv asupra 
picturii şi activităţii de a picta; persoana nu se gândeşte în 
acest timp dacă opera îi va fi apreciată, dacă va reuşi să o 
termine la timp, dacă va fi la fel de bună ca cea precedentă, 
nu se gândeşte la planurile pentru mai târziu şi nu 
rememorează acţiuni din trecut. Ca o consecinţă a acestei 
stări, dispare momentan percepţia sinelui ca actor social (ce 
ştiu despre mine, cum mă văd ceilalţi, care sunt calităţile şi 
defectele mele), rămânând activă în principal acea parte a 
conştiinţei care trăieşte activ şi experientiaza realitatea din 
jur (acel „eu” care însoţeşte şi care defineşte toate trăirile 
noastre subiective). Date recente sugerează însă faptul că în 
starea de flow este implicat un tip specific de atenţie, anume 


un proces atentional lipsit de efort, diferit, prin mecanismele 
neurocognitive implicate, de cel necesar în sarcinile de efort 
mental susţinut (Ullen et al., 2012). 

Având în vedere condiţiile în care apare starea de flow (i.e. 
echilibru între provocări şi abilităţi, ambele de nivel ridicat), 
ea se caracterizează, din punct de vedere fiziologic, prin 
activare moderat-ridicată. De altfel, cercetări recente (Peifer, 
Schulz, Schăchinger, Baumann, & Antoni, 2014) au arătat că 
între stresul perceput şi experientierea stării de flow există o 
relaţie în formă de U, similară celei descrise de legea Yerkes- 
Dodson (Yerkes & Dodson, 1908) — performanţa este pozitiv 
asociata cu nivelul de stres pana la un anumit nivel (optimul 
motivational), relaţia devenind inversă după ce stresul 
depăşeşte acest punct. Astfel, până la un anumit nivel al 
activării fiziologice, se constată o creştere a nivelului 
experienţei de flow, relaţia inversându-se odată ce este atins 
punctul optim. Această relaţie în formă de U este prezentă atât 
în cazul activării sistemului simpatic, cât şi în cazul axei 
hipotalamo-hipofizo-suprarenaliene (creşterea nivelului de 
cortizol). 


5. Consecințele stării de flow 


Datele experimentale din ultimii ani au confirmat faptul ca 
starea de flow apare atunci cand exista un echilibru intre 
cerintele/provocarile sarcinii şi nivelul de abilitate. 
Manipulând experimental conţinutul sarcinii, astfel încât sa 
corespundă abilităţilor individului (e.g., într-o sarcină de joc 
pe calculator), s-a constatat că, în condiţiile în care există acest 
echilibru, participanţii sunt mai implicaţi, trăiesc experienţa 
ca fiind mai plăcută, au o percepţie accelerată a trecerii 
timpului, au un sentiment mai puternic de control decât în 
condiţiile în care sarcina este prea grea sau prea uşoară în 
raport cu abilităţile lor (Keller & Bless, 2008). 


5.1. Starea de flow şi motivaţia 


După cum am menţionat anterior, conceptul de flow a fost 
introdus în literatură în încercarea de a explica motivaţia 
intrinsecă asociată unor activităţi care necesită timp, efort şi 
risc, dar care contribuie la construirea unei vieţi împlinite. În 
paralel cu dezvoltările teoretice din domeniu, importanţa 
stării de flow ca factor motivational intrinsec a fost investigată 
şi experimental. Astfel, studii care au folosit metoda 
eşantionării experienţei (engl., experience sampling method 
ESM, vezi secţiunea Măsurarea stării de flow) au arătat că, 
atunci când oamenii trăiesc o stare de flow, răspund în 
general negativ la întrebarea „Aţi prefera să faceţi o altă 
activitate?”, acest fapt indicând o motivaţie intrinsecă 


(Csikszentmihalyi & LeFevre, 1989; Moneta & 
Csikszentmihalyi, 1996). Alte cercetări au evidenţiat influenţa 
stării de flow asupra motivatiei intrinseci utilizând un design 
experimental şi folosind măsurători comportamentale ale 
motivaţiei intrinseci (i.e. preferința pentru o anume 
activitate). Astfel, Keller şi colaboratorii săi (2011) au 
manipulat echilibrul dintre provocări şi abilităţi într-o sarcină 
computerizată de verificare a cunoştinţelor (de tipul „vrei să 
fii miliardar”), inducând astfel o stare de plictiseală, flow sau 
suprasolicitare. Ulterior, participanţii au fost întrebaţi ce ar 
prefera să facă într-un timp alocat înaintea unei alte sarcini — 
să continue jocul, să citească o revistă sau să nu facă nimic 
special. Participanţii din condiţia de echilibru dintre abilităţi 
şi provocări (care au trăit o stare de flow) au ales în mai mare 
măsură să continue jocul comparativ cu participanţii din 
celelalte două condiţii experimentale, arătând astfel că trăirea 
unei experienţe de flow motivează perseverarea în acea 
activitate. 


5.2. Starea de flow şi emoţiile 


În general, starea de flow a fost asociată în literatură cu 
afectivitatea pozitivă, fiind relationata cu fericirea ca stare, în 
mod direct, dar şi indirect, prin faptul că experienţele de flow 
întăresc motivaţia de a face faţă obstacolelor şi sarcinilor 
dificile (Moneta, 2004). Asocierile între flow şi afectivitatea 


pozitiva observate in studii corelationale (Csikszentmihalyi & 
LeFevre, 1989; Landhaufser & Keller, 2012) au fost confirmate 
şi de date longitudinale, în condiţiile în care s-a controlat 
nivelul afectivității de bază (Schuler, 2007). Pe de alta parte 
însă, unele date (Csikszentmihalyi & LeFevre, 1989) au arătat 
că această relaţie este valabilă doar pentru anumite tipuri de 
activităţi; de exemplu, în situaţiile în care activitatea este una 
de învăţare, cel mai ridicat nivel de fericire apare atunci când 
nivelul dificultății sarcinii este depăşit de cel al abilităţilor 
(ceea ce ar corespunde unei stări de plictiseală). Este 
important, de asemenea, să facem distincţia între starea de 
flow şi fericire; deşi starea de flow este în mod universal trăită 
ca o stare subiectivă plăcută, devenind un factor de motivaţie 
intrinsecă, ea diferă de starea emoţională descrisă ca 
„fericire”. Spre exemplu, un chirurg poate trăi o stare de flow 
în timpul operaţiei (ca urmare a echilibrului între dificultatea 
sarcinii şi abilităţile percepute şi a feedback-ului imediat 
asupra progresului), dar acest lucru nu echivalează cu o stare 
de fericire. Fericirea presupune evaluarea în termeni pozitivi 
a valentei unui eveniment, or, atunci când trăim o stare de 
flow, întreaga noastră atenţie este concentrată asupra 
activităţii în sine, fără a o judeca din această perspectivă 
(Csikszentmihalyi, 1997). În acest sens, fericirea este o 
consecinţă a stării de flow, nu o componentă a acesteia 
(Landhăufter & Keller, 2012). 


5.3. Starea de flow si performanta 


Una dintre principalele consecinte preconizate ale starii de 
flow se refera la cresterea performantei, conceptul de flow 
fiind deseori asociat cu creativitatea artistică sau ştiinţifică, cu 
activităţile sportive sau productivitatea în muncă. Odată ce 
apare starea de flow, performanţa este de aşteptat să crească 
din două motive: în primul rând, starea de flow este una de 
funcţionare mentală optimă, prin concentrarea maximă a 
atenţiei, astfel încât ea este implicit benefică pentru 
performanţă; apoi, starea de flow devine o întărire pozitivă 
pentru perseverenta în sarcină, astfel încât ea poate duce, la 
rândul ei, la creşterea performanţei (Engeser & Rheinberg, 
2008). În acest sens, studiile au arătat că trăirea experienţei de 
flow prezice performanţa academică şi în muncă (Eisenberger 
et al., 2005), comportamentul de învăţare (Csikszentmihalyi, 
Rathunde, & Whalen, 1993; Lee, 2005) şi creativitatea (Perry, 
1999; Sawyer, 1992). De exemplu, în cazul studenţilor, starea 
de flow în cadrul unor activităţi academice (i.e. curs de limbă 
străină, curs introductiv de statistică) la începutul 
semestrului, prezice performanţa la examen, chiar şi atunci 
când se controlează nivelul abilităţilor (Engeser et al., 2005, 
apud Landhaufser & Keller, 2012). Astfel, în condiţiile in care 
studenţii au acelaşi nivel de abilităţi şi cunoştinţe, asimilarea 
informaţiei trăind o stare de flow prezice o performanţă mai 
crescută. 


Cercetările au evidenţiat şi o asociere între starea de flow şi 
performanţa în sport (e.g., Jackson & Roberts, 1992; Jackson, 
Thomas, Marsh, & Smethurst, 2001). Spre exemplu, Jackson şi 
Roberts (1992) au cerut unor sportivi din diverse domenii 
(e.g., atletism, gimnastică, golf, înot) să estimeze nivelul de 
flow pe care îl au, în general, în competiţii şi nivelul de flow pe 
care l-au trăit în timpul celor mai bune, respectiv celor mai 
slabe performanţe. S-a constatat că nivelul de flow raportat în 
timpul celor mai bune performanţe este semnificativ mai 
ridicat decât cel raportat pentru competiţii în general. De 
asemenea, autorii au evidenţiat faptul că nivelul perceput al 
abilităţilor este un predictor important al stării de flow. Există 
şi studii care, deşi nu au confirmat relaţia dintre flow şi 
performanţa în sport (Schuller & Brunner, 2009), au arătat că 
starea de flow influenţează comportamentul atletilor din 
timpul antrenamentului, care la rândul lui influenţează 
pozitiv performanţa. Starea de flow ar avea, astfel, un efect 
indirect asupra performanţei, prin intermediul motivatiei. 

Studiile experimentale care au investigat relaţia dintre 
starea de flow şi performanţa în diverse sarcini au obţinut 
rezultate divergente. Spre exemplu, manipulând apariţia 
stării de flow prin varierea nivelului de dificultate în raport cu 
abilităţile, într-o sarcină de joc pe calculator, Engeser şi 
Rheinberg (2008) au arătat că experienţa de flow explică o 
mică parte din varianta în performanţă. Alte studii nu au 
confirmat însă această asociere (e.g., Keller & Bless, 2008; 
Keller & Blomann, 2008). Una dintre explicaţiile posibile este 
aceea că starea de flow nu este indusă şi măsurată cu aceeaşi 


metodologie în toate studiile, întrucât cercetările se axează pe 
dimensiuni diferite ale acestui concept. Astfel, studii viitoare 
ar trebui să investigheze care dintre dimensiunile stării de 
flow sunt importante pentru performanţă (Landhaufser & 
Keller, 2012). 

În concluzie, deşi asocierea dintre flow şi performanţă a 
fost documentată in literatura (e.g, Nakamura & 
Csikszentmihalyi, 2002; Jackson et al., 2001; Schüler, 2007), 
majoritatea studiilor sunt corelationale, fiind astfel greu de 
spus in ce măsură starea de flow este o cauză sau o consecinţă 
a performanţei ridicate. Faptul că această asociere este 
confirmată pentru anumite activităţi (e.g., performanţă 
academică, sport) şi nu pentru altele (e.g., jocuri pe calculator 
în context experimental) ar putea indica faptul că starea de 
flow influenţează performanţa doar în activităţile considerate 
importante (Landhăufer & Keller, 2012). 


5.4. Consecințe negative ale stării de flow 


Deşi starea de flow a fost în general conceptualizată ca 
experienţă pozitivă, cu consecințe benefice asupra 
performanţei, motivatiei şi afectivității, ca orice proces mintal, 
ea poate fi asociată atât cu efecte pozitive, cât şi negative. 
Astfel, experienţa de flow nu este bună în sine, în sens absolut 
(Csikszentmihalyi, 1990), posibilele consecinţe negative ale 
acesteia derivând tocmai din aspectele ei definitorii: 1) 


diminuarea constiintei de sine, ce poate duce la neglijarea 
altor scopuri, valori şi persoane, 2) concentrarea exclusivă pe 
sarcină, ceea ce implică excluderea din câmpul conştiinţei a 
unor informaţii relevante (e.g., riscuri), 3) sentimentul de 
control care poate susţine un optimism nerealist sau 4) 
distorsionarea percepției timpului în situaţii în care 
perceperea corectă a acestuia ar fi importantă (Schuler, 2012). 
Astfel, există situaţii în care implicarea într-o activitate 
asociată cu stare de flow este iresponsabilă şi dăunătoare 
individului. De exemplu, cineva care trăieşte frecvent stare de 
flow jucând jocuri video poate ajunge să neglijeze alte lucruri 
importante, cum ar fi domeniul academic sau cel al relaţiilor 
interpersonale (Schuler, 2012). De asemenea, faptul ca 
individul este imersat într-o activitate care îl pasionează nu 
înseamnă că acest lucru este la modul general pozitiv, pentru 
că există şi comportamente negative care pot fi întărite de 
starea de flow. De exemplu, unii soldaţi raportează experienţe 
de flow pe câmpul de luptă (engl., combat flow), care pot avea 
consecinţe dramatice atât pentru individ, datorită 
subestimării riscurilor, cât şi pentru adversar sau populaţia 
civilă (Schüler, 2012). De altfel, unul dintre efectele negative 
ale stării de flow este tocmai subestimarea riscurilor (Schuler, 
2007). Există şi studii care sugerează că starea de flow ar putea 
fi un mecanism important în apariţia adictiilor (Chou & Ting, 
2003). Pe de altă parte însă, date culese pe persoane cu joc 
patologic de noroc arată că nu experienţa de flow, ci, mai 
degrabă, disocierea ar fi fenomenul problematic (Wanner, 
Ladouceur, Auclair, & Vitaro, 2006). 


6. Personalitatea autotelica şi alte 
dimensiuni relevante de personalitate 


Oamenii variază în ceea ce priveşte frecvenţa şi durata 
experienţelor de tip flow; de exemplu, aproximativ o treime 
din populaţie raportează că nu a avut sau are rareori astfel de 
experienţe, în timp ce aproximativ o cincime raportează 
prezenţa zilnică a unor astfel de stări (Nakamura & 
Csikszentmihalyi, 2002). Variatiile interindividuale pe această 
dimensiune pot fi atribuite unor diferenţe de personalitate; 
astfel, despre oamenii care trăiesc stări de flow frecvente şi 
intense se spune că au o personalitate autotelică (i.e. orientată 
spre propriile scopuri [gr. telos], auto-determinate). Lucrurile 
pe care le fac aceşti indivizi sunt din proprie iniţiativă şi sunt 
motivate intrinsec, fiind mai putin influențate de factori 
extrinseci (Kimiecik & Jackson, 2002). Cei cu personalitate 
autotelică găsesc motivaţie intrinsecă şi flow în activităţile de 
Zi cu zi şi caută asemenea experienţe, fiind impulsionati mai 
ales de situaţii în care există un echilibru între provocări şi 
abilităţi, ambele de nivel ridicat (Schuler & Engeser, 2009). 
Spre deosebire de indivizii care nu au un stil de personalitate 
autotelic, cei care îl au trăiesc un nivel mai scăzut de stres 
atunci când se află în contexte de tip provocări ridicate — 
abilităţi ridicate decât în afara acestor contexte (Nakamura & 
Csikszentmihalyi, 2002). De asemenea, personalităţile 
autotelice sunt caracterizate de convergenta unor procese şi 
trăsături aflate, în general, în opoziţie: căutare a noului şi 


concentrare intensă, curiozitate dezinteresată şi nevoie de 
realizare, bucurie şi perseverenţă (Nakamura & 
Csikszentmihalyi, 2002), ele reprezentând o îmbinare între 
calităţi receptive (deschidere spre noi experienţe) şi active 
(angajare şi perseverenţă) (Baumann, 2012). 

Referitor la corelatele personalităţii autotelice, datele au 
arătat că adolescenţii cu personalitate autotelică au scopuri 
viitoare mai bine definite şi un nivel mai ridicat al afectivității 
pozitive (Adlai-Gail, 1994, apud Ullén et al, 2012). De 
asemenea, studii recente arată că propensiunea spre 
experienţe de flow este asociată negativ cu neuroticismul şi 
pozitiv cu constiinciozitatea (Ullén et al., 2012). Există până în 
prezent puţine date referitoare la relaţia dintre experienţele 
de tip flow şi abilităţile cognitive. Unele cercetări indică însă 
că predispoziția de a trăi stări de flow nu este asociată cu 
inteligenţa, fiind mai degrabă o dimensiune a personalităţii 
decât una cognitivă (Ullen et al., 2012). 

În relaţie cu experienţele de flow au fost investigate şi alte 
aspecte care tin de personalitate. Un astfel de aspect este 
motivaţia de realizare; persoanele care îşi doresc să aibă 
succes şi au un nivel scăzut de teamă de eşec trăiesc mai des 
stări de flow decât persoanele motivate preponderent de frica 
de eşec (Engeser & Rheinberg, 2008; Schuler, 2007). 
Dimensiunea  volatilitate-persistenţă in orientarea spre 
acţiune este, de asemenea, relevantă pentru flow. Astfel, 
persoanele orientate spre stare (volatile) se plictisesc repede şi 
preferă să alterneze activităţile, chiar dacă sunt interesate de 
ele, în timp ce persoanele persistente rămân multă vreme 


absorbite de activitatea care le trezeste interesul. In acest 
sens, cercetările au arătat că persoanele perseverente trăiesc 
stări de flow în condiţii de echilibru între provocări şi abilităţi, 
în timp ce la persoanele volatile această relaţie este mai puţin 
evidentă (Keller & Bless, 2008). Locusul de control este o altă 
dimensiune care poate influenţa măsura în care indivizii 
experientiaza stări de flow. Astfel, doar indivizii cu locus de 
control intern (i.e. care consideră că, în general, rezultatele 
depind de munca şi de eforturile depuse şi mai puţin de 
factori externi) trăiesc o stare de flow mai pronunţată în 
condiţia de echilibru între provocări şi abilităţi comparativ cu 
condiţia de dezechilibru (i.e. suprasolicitare sau plictiseală) 
(Keller & Blomann, 2008). 


7. Instrumente de măsură a stării de flow şi 
a personalităţii autotelice 


Deşi definiția conceputului de flow a rămas relativ 
nemodificată de la introducerea sa în literatura de specialitate 
(Csikszentmihalyi, 1975), metodele de măsurare utilizate au 
variat de-a lungul timpului, reflectând focalizarea pe diverse 
fațete ale conceptului (Moneta, 2012). Iniţial, Csikszentmihalyi 
a investigat fenomenul de flow cu ajutorul unor interviuri 
adresate unor persoane din diverse domenii profesionale, 


care au oferit descrieri ale starii. Cele mai reflexive si clare 
descrieri au fost selectate si condensate intr-un chestionar, 
folosit apoi frecvent in măsurarea stării de flow:Flow 
questionnaire (FQ, Csikszentmihalyi & Csikszentmihalyi, 1988). 
FQ cuprinde cinci părţi. În prima parte sunt date definiţii ale 
stării de flow, apoi li se cere respondentilor să specifice dacă 
au avut astfel de experienţe, iar apoi să precizeze în ce situaţii 
trăiesc flow. Ultimele două secţiuni se centrează pe 
identificarea activităţii cel mai des asociate cu o stare de flow, 
urmând ca această activitate să fie evaluată, pe o scală Likert, 
pe diferite dimensiuni (e.g., „mă simt implicat”, „îmi face 
plăcere experienţa şi faptul că îmi folosesc abilităţile”). Acest 
instrument prezintă unele avantaje, cum ar fi faptul că 
permite o identificare clară a persoanelor care trăiesc stări de 
flow, excluzându-i pe cei care nu au astfel de experienţe, sau 
faptul că permite identificarea activităţilor care duc cel mai 
adesea la trăirea unei stări de flow (de exemplu, putem estima 
prevalența stării de flow în activităţi legate de muncă şi în cele 
care ţin de timpul liber; Moneta, 2012). Acest instrument are 
însă dezavantajul că definițiile oferite nu sunt echivalente în 
ceea ce priveşte profunzimea stării de flow; astfel, unele 
asertiuni (e.g., „sunt atât de implicat încât nu mă văd pe mine 
separat de ceea ce fac”) descriu o stare mai superficială, în 
timp ce altele descriu o imersare mai profundă (e.g., „odată ce 
mă implic cu adevărat în activitate, sunt relativ inconştient de 
ce se întâmplă în jur”). Instrumentul nu permite alegerea 
unor răspunsuri distincte pentru niveluri diferite de 
implicare, astfel încât o persoană care trăieşte stări de flow 


superficiale va oferi acelaşi răspuns ca o persoană care are 
stări de flow mai profunde, întrebarea referindu-se doar la 
prezenţa sau absenţa experienţei. Or, datele arată că oamenii 
fac această distincţie şi că există persoane care trăiesc doar 
stări superficiale sau doar stări profunde de flow (Moneta, 
2010). De asemenea, FQ nu permite măsurarea diferențiată a 
intensității stării de flow în diverse activităţi şi nu poate 
surprinde exact în ce mod provocările sarcinii şi abilităţile 
converg în apariţia acesteia (Moneta, 2012). 

Metoda eşantionării experienţei (engl., experience sampling 
method; ESM; Csikszentmihalyi et al., 1977; Csikszentmihalyi & 
Larson, 1987) este o altă strategie cunoscută de evaluare a 
stării de flow, utilizată pentru estimarea măsurii în care 
oameni trăiesc această experienţă în viaţa de zi cu zi. ESM 
constă în administrarea repetată a unor chestionare 
referitoare la trăirea stării de flow în momente aleatorii din 
timpul unei zile; astfel experienţa participanţilor este 
investigată în mediul lor natural, ad hoc, eliminându-se 
distorsiunile inerente relatărilor retrospective. Forma 
originală a ESM pentru flow (Csikszentmihalyi & Larson, 1987) 
include opt autoevaluări zilnice, realizate la sunetul unui 
pager programat să transmită semnale la momente aleatorii 
din zi. După fiecare semnal, participanţii răspund la 
întrebările din chestionar. Acesta cuprinde 13 itemi 
categoriali şi 29 de itemi cotati pe o scală Likert cu 9 trepte. 
Itemii categoriali se referă la aspecte cum ar fi activitatea în 
care este angajat individul, alte activităţi curente, momentul şi 
locul unde se desfăşoară activitatea, prezenţa altor persoane, 


motivaţia de a o realiza etc. Itemii cotati pe scala se referă la 
aspecte relationate cu starea de flow — concentrare, dificultăţi 
de concentrare, sentimentul de control, provocările şi 
abilităţile percepute, importanţa activităţii etc. — şi la stări 
emoţionale asociate cu activitatea - fericire, activare, 
activism, implicare etc. Această metodă prezintă marele 
avantaj de a avea validitate ecologică, dar şi dezavantaje, fiind 
costisitoare ca timp de culegere şi de analiză a datelor 
(Moneta, 2012). 

În încercarea de a depăşi limitările FQ şi ESM în termeni 
de proprietăţi psihometrice, au fost dezvoltate diferite scale 
care conceptualizează experienţa de flow pe model stare- 
trăsătură. Pornind de la modelul componential al stării de 
flow (Jackson &  Csikszentmihalyi, 1999), care descrie 
următoarele caracteristici esenţiale ale acestei experiente:(1) 
concentrarea atenţiei pe activitatea prezentă, (2) sentimentul 
de control, (3) fuziunea dintre acţiune şi conştiinţă, (4) 
experienţa autotelică (activitatea ca recompensă în sine), (5) 
suspendarea conştiinţei de sine, (6) pierderea noţiunii 
timpului sau accelerarea percepţiei timpului, (7) scopuri 
proximale clare, (8) feedback clar şi (9) echilibru dinamic 
între provocările şi abilităţile percepute, Jackson şi Eklund 
(2002, 2004) au dezvoltat două chestionare standardizate care 
măsoară intensitatea stării de flow (the Flow State Scale 2 — 
FSS-2), respectiv intensitatea experienţei de flow ca trăsătură 
generală sau domeniu-specifică (the Dispositional Flow Scale 2 
— DFS-2). Aceste scale au proprietăţi psihometrice adecvate, 
prezentând însă dezavantajul că şi persoane care nu trăiesc 


cu adevărat stări de flow ar obţine scoruri diferite de 0 (e.g., o 
persoana care obtine scoruri mari doar pe dimensiunea 
concentrare). 

O alta scala utilizata in studii este Flow Short Scale (FSS; 
Engeser& Rheinberg, 2008), care masoara dimensiunile starii 
de flow si alte aspecte relevante, cum ar fi importanta 
perceputa a sarcinii sau dificultatea perceputa a acesteia. De 
asemenea, au fost dezvoltate scale care măsoară starea de 
flow în contexte specifice, cum sunt sportul (Jackson & Marsh, 
1996) sau practica psihoterapiei (Parks, 1996, apud Nakamura 
&Csikszentmihalyi, 2002). 


8. Facilitarea experienţelor de tip flow. 
Aplicaţii practice 


Conceptul de flow şi teoria subiacentă au o largă aplicabilitate 
practică în domenii ca educaţia, psihologia organizaţională, 
psihoterapia, designul de software şi jocuri pe calculator etc. 
(Csikszentmihalyi, 2009). Intervenţiile care îşi propun să 
maximizeze experienţa de flow s-au concentrat pe două 
aspecte: (1) structurarea mediului şi activităţilor astfel încât să 
faciliteze trăirea stării de flow şi (2) asistarea persoanelor în a 
trăi cât mai des această stare (Nakamura & Csikszentmihalyi, 
2002; Csikszentmihalyi, 2009). 


In ceea ce priveste primul aspect, au fost propuse 
intervenţii care, prin structura activităţilor şi mediului, fac 
mai probabilă experienţa de flow. Un exemplu în domeniul 
educaţiei ar fi şcolile care urmează principiile Montessori, 
sistem educaţional introdus de medicul şi profesorul Maria 
Montessori, destinat, în general, copiilor preşcolari sau de 
vârstă şcolară mică, structurat astfel încât să promoveze 
creativitatea şi învăţarea prin descoperire autodirijată, mai 
degrabă decât prin instruire directă. Un alt exemplu din 
domeniul educaţiei este programul Key School, şcoală care se 
bazează, în structurarea activităţilor de învăţare, pe teoria 
conceptului de flow si pe teoria inteligentelor multiple a lui 
Edward Gardner. Astfel, a fost introdusă ideea unei „camere 
de flow” (engl. flow room) în care elevii participă, de câteva ori 
pe săptămână, la activităţi structurate la alegere, stimulându- 
se astfel cultivarea talentelor şi abilităţilor individuale, care ar 
putea rămâne nedescoperite în cazul curriculei clasice 
(Shernoff & Csikszentmihalyi, 2008). Se pare că alegerea 
activitatilor de invatare preferate ii ajuta pe elevi sa isi 
clarifice interesele, iar invatarea intr-o maniera atractiva 
facilitează dobândirea unor cunoştinţe procedurale şi susţine 
concentrarea atenţiei (Whalen & Csikszentmihalyi, 1991). 

Conceptul de flow are implicaţii şi în mediul organizational 
prin faptul că are potenţialul de a creşte performanţa, 
emoţiile pozitive şi starea de bine a angajatilor. 
Csikszentmihalyi (2003) a formulat în acest sens o serie de 
prerechizite ale experienţei de flow in context organizational: 
(1) angajament din partea managementului pentru susţinerea 


experienţelor de flow; (2) prezenţa unor scopuri 
supraordonate, a unei misiuni la nivel de organizaţie; (3) 
comunicarea continuă a acestei misiuni în organizaţie; (4) 
scopuri clare la toate nivelurile ierarhice; (5) mecanisme 
eficiente de feedback şi (6) potrivire între provocari/cerinte şi 
abilităţi. 

Principii derivate din studii asupra experienţei de flow au 
fost transpuse în practică şi în contexte ca amenajarea 
expozițiilor din muzee (muzeul Getty din Los Angeles; Snyder 
& Lopez, 2007) sau elaborarea de jocuri educationale pe 
calculator (Kiili, de Freitas, Arnab, & Lainema, 2012). 

In ceea ce priveste cea de-a doua directie, si anume 
asistarea indivizilor in maximizarea experientelor de flow, 
exemple relevante pot fi găsite în psihologia sportului. In acest 
domeniu, au fost dezvoltate şi testate intervenţii care îşi 
propun facilitarea experienţelor de flow prin tehnici ca 
hipnoza (Pates, Cummings & Maynard, 2002), muzica (Pates, 
Karageorghis, Fryer, & Maynard, 2002) sau strategiile de tip 
mindfulness (e.g., Mindful Sport Performance Enhancement, 
Kaufman, Glass, & Arnkoff, 2009). 

Trebuie menţionat însă că trăirea stărilor de flow depinde 
de mai multi factori relevanti în domeniul psihologiei 
pozitive. De exemplu, având în vedere că oamenii trăiesc 
această stare atunci când percep un echilibru între 
provocările activităţii şi nivelul abilităţilor lor, este mai 
probabil ca ea să apară când sunt angajaţi în activităţi care 
corespund valorilor şi punctelor lor forte. De altfel, stările de 
flow sunt un obiectiv şi în intervenţiile de psihologie pozitivă 


care au un scop mai larg, cum ar fi identificarea si 
consolidarea punctelor forte. Astfel, programe de educatie 
pozitiva cum sunt Positive Psychology Programme sau Strath 
Haven Positive Psychology Curriculum (Seligman et al., 2009) 
au implicatii si pentru stimularea experientelor de flow. 


9. Noi directii de cercetare 


Dezvoltari teoretice si practice în înţelegerea experienţei de 
flow pot veni din trei directii:1) extinderea cercetărilor 
pornind de la limitele studiilor actuale, 2) investigarea 
conceptului in domenii noi şi 3) aplicarea principiilor 
experienţei de flow în diverse contexte practice. 

O primă direcţie de dezvoltare ar fi investigarea 
diferențiată a frecvenţei şi intensității stării de flow în raport 
cu diverse consecinţe pe care această stare le-ar putea avea 
(Engeser, 2012). Astfel, ar fi relevant să ştim: care dimensiune, 
frecvenţa sau intensitatea, este mai importantă pentru 
afectivitatea pozitivă şi pentru performanţă; cât de profundă 
trebuie să fie starea de flow pentru a fi benefică; există situaţii 
în care o stare de flow superficială ar fi dezirabilă/indezirabilă 
în raport cu una profundă? 

O a doua direcţie de dezvoltare a domeniului ar fi 
investigarea relaţiilor de cauzalitate dintre flow, pe de o parte, 


si motivatie, afectivitate pozitiva si performanta, pe de alta 
parte. In prezent, majoritatea datelor care surprind aceste 
asocieri sunt corelationale, astfel incat este dificil sa 
surprindem relaţiile cauzale şi direcţia acestora. Spre 
exemplu, în ceea ce priveşte performanţa, este posibil ca 
starea de flow să crească performanţa, dar şi relaţia inversă, 
în care starea de flow este o consecinţă a performanţei 
ridicate, este plauzibilă. Studii experimentale cu design-uri 
longitudinale ar putea clarifica natura acestor legături 
(Landhăufser & Keller, 2012; Keller & Bless, 2008). Până in 
prezent, studiile experimentale care au manipulat apariţia 
stărilor de flow au făcut acest lucru prin varierea dificultății 
sarcinilor în raport cu abilităţile participanţilor; cu toate 
acestea, nu este clar dacă starea de flow este, într-adevăr, 
variabila mediatoare în relaţia echilibru provocari-abilitati şi 
performanţă (Engeser, 2012). 

De asemenea, procesele cognitive care sunt antecedente şi 
consecinţe ale stării de flow necesită în continuare clarificări. 
Un domeniu de cercetare relevant în acest sens se referă la 
legătura dintre flow şi stilurile de procesare a informaţiei. Din 
punct de vedere teoretic, starea de flow ar trebui să faciliteze 
cu precădere procesările de tip bottom-up, prin faptul că 
experienţa de flow este centrată pe activitatea în sine, scăzând 
ponderea proceselor evaluative şi conştiinţa de sine, dar 
există încă puţine date in acest sens (Landhâufer & Keller, 
2012). 

În ceea ce priveşte aplicabilitatea practică a principiilor ce 
stau la baza experienţei de flow, o linie importantă de 


dezvoltare ar fi testarea, in studii clinice controlate, a 
interventiilor care îşi propun maximizarea experienţelor de 
flow. Cu toate că o serie de intervenţii din domeniul 
psihologiei pozitive au fost testate în studii clinice (Bolier et 
al., 2013), există puţine date de acest gen referitoare la 
programe destinate creşterii frecvenţei stărilor de flow. De 
asemenea, ar fi interesant de văzut în ce măsură intervenţiile 
care îşi propun stimularea stărilor de flow au elemente 
comune cu alte intervenţii centrate pe implicarea în mediu 
sau pe modificarea stării de conştiinţă. De exemplu, hipnoza 
(utilizată în anumite studii pentru a induce o stare de flow; 
e.g., Pates et al, 2002) sau experienţa de mindfulness 
(investigata ca facilitator al starii de flow, Kaufman et al, 
2009) se bazeaza pe procese mentale si neurofiziologice 
comune? Daca da, care sunt diferentele dintre aceste stari? 


10. Concluzii 


Conceptul de flow a fost introdus în literatură în încercarea de 
a explica motivaţia intrinsecă asociată unor activităţi care 
necesită timp, efort şi implică riscuri, dar care contribuie la 
construirea unei vieţi împlinite, cu sens. Studiile au relevat în 
această direcţie faptul că starea de flow este o experienţă 
universală, dar care apare mai ales la confluenţa unor 


abilitati ridicate cu provocari ridicate din partea sarcinii, 
conturand astfel profilul experientelor de varf. Experienta de 
flow conceptualizata ca stare este asociata pozitiv cu motivatia 
intrinsecă, performanţa şi emoţiile pozitive, desi, datorită 
caracteristicilor sale (e.g., percepţie temporală distorsionată, 
diminuarea conştiinţei de sine), poate avea şi consecinţe 
negative. Ca trăsătură de personalitate, propensiunea de a trăi 
experienţe de tip flow (i.e. personalitate autotelică) este 
asociată cu afectivitate pozitivă, implicare în sarcini şi 
conştiinciozitate. În ceea ce priveşte aplicaţiile practice, 
majoritatea au fost conturate în domeniul educaţional, 
organizational şi în psihologia sportului; avem însă nevoie de 
o evaluare mai riguroasă a eficienţei acestor intervenţii, 
pentru a şti în ce măsură putem educa trăirea experienţei de 


flow. 

Optimismul şi speranţa 


Cristina Mogoaşel” 


Optimismul şi speranţa sunt concepte care descriu 
perspective personale asupra viitorului. În ciuda anumitor 
suprapuneri, optimismul şi speranţa sunt totuşi distincte 
(pentru o meta-analiză, vezi Alarcon, Bowling, & Khazon, 
2013). În acest capitol discutăm principalele teorii care 
ghidează înţelegerea acestor concepte, modul în care ele sunt 
măsurate şi cele mai importante rezultate ale cercetărilor care 
au investigat optimismul şi speranţa. 


1. Optimismul 


1.1. Introducere 


Optimismul este un concept care isi are originea in 
înţelepciunea populară/psihologia de simţ comun: optimistii 
sunt aceia care, spre deosebire de pesimişti, se aşteaptă ca 
lucrurile să le meargă bine. Psihologia de simţ comun susţine, 
de asemenea, că e mai bine să fii optimist decât pesimist, 
fiindcă optimistii au mai multă energie, mai mult entuziasm şi 
reuşesc să facă fata cu mai multă uşurinţă greutăților vieţii. 
Deşi nu întotdeauna presupunerile psihologiei de simţ comun 
sunt valide, în ceea ce priveşte optimismul ea are în mare 
parte dreptate (Carver & Scheier, 2014): există o mulţime de 
studii care atestă că optimismul e relationat pozitiv cu 
variabile psihologice pozitive (o satisfacţie mai mare legată de 
viaţă; un nivel mai ridicat al emoţiilor pozitive; stare de bine 
psihologică mai accentuată; vezi, de exemplu, Chang, Chang, & 
Sanna, 2009; Marshall, Wortman, Kusulas, Hervig, & Vickers 
Jr., 1992) şi asociat negativ cu variabile psihologice negative 
(anxietate, depresie, stres, afectivitate negativă în general; 
Marshall et al., 1992; Rajandram et al., 2011). Vom discuta mai 
detaliat aceste aspecte într-o secţiune viitoare a acestui 
capitol. 

În contrast cu intuiţiile psihologiei de simţ comun însă, 
optimismul a fost multă vreme desconsiderat de filosofi şi 
psihologi deopotrivă. Primele consideraţii asupra 
optimismului, dincolo de simţul comun, au fost mai degrabă 
negative. Diverşi gânditori, de la Sofocle la Nietzsche, au 
promovat ideea conform căreia optimismul nu face altceva 
decât să prelungească suferinţa umană şi că e mai bine să te 
confrunti cu realitatea decât să fii optimist. În aceeaşi notă, în 


psihologie, Freud considera optimismul o iluzie larg 
răspândită, care, deşi a contribuit la dezvoltarea civilizaţiei 
umane (mai ales sub forma optimismului institutionalizat, 
constând în credinţe religioase referitoare la viaţa de după 
moarte), are costuri semnificative: negarea naturii noastre 
instinctuale şi, deci, negarea realităţii. Concepţia aceasta, 
conform căreia optimismul ar consta într-o percepere a 
realităţii deformată pozitiv, s-a răspândit pe scală largă 
printre psihologi şi, deşi niciun profesionist în sănătate 
mintală nu a susţinut vreodată că pesimismul extrem ar fi 
caracteristic funcţionării psihice adecvate, ideea că percepția 
acurată a realităţii reprezintă standardul sănătăţii psihice a 
câştigat tot mai mult teren. Această perspectivă a fost 
adoptată de majoritatea psihologilor, incluzându-i pe Allport, 
Erikson, Fromm, Maslow, Menninger, Rogers şi alţii, până în 
anii 1960 (Snyder, 1989). După anii 1960, au apărut studii care 
arătau că majoritatea oamenilor nu percep realitatea chiar 
atât de acurat, ci, dimpotrivă, există o tendinţă generală de a 
distorsiona lucrurile într-o manieră pozitivă. Spre exemplu, 
oamenii au tendinţa de a-şi reaminti mai degrabă cuvinte şi 
evenimente pozitive decât negative, iar atunci când sunt puşi 
să se evalueze prin comparaţie cu media populaţiei în ceea ce 
priveşte anumite trăsături pozitive, majoritatea se evaluează 
ca fiind peste medie (Matlin, 1978). În acest context, a devenit 
tot mai evident că, de fapt, persoanele cu o sănătate mintală 
robustă manifestă această percepţie distorsionată pozitiv mai 
degrabă decât o percepţie acurată a realităţii. Lazarus (1983), 
spre exemplu, a arătat că ceea ce el numea „negare pozitivă” 


se asocia cu starea de bine, in conditiile in care persoana era 
confruntata cu evenimente neplacute. Mai tarziu, Taylor si 
Brown (1988) au sustinut, pe baza unei analize a literaturii de 
specialitate, ca iluziile pozitive sunt larg răspândite, singurele 
persoane care nu le manifestă fiind cele care prezintă 
probleme emoţionale. Taylor (1989) a arătat însă clar că există 
o distincţie netă între iluzie pozitivă şi delir, cea dintâi ţinând 
cont de realitate, pe când delirul este rupt de realitate. 

În contextul recunoaşterii beneficiilor optimismului, au 
fost dezvoltate ulterior şi abordări specifice dedicate 
teoretizării optimismului în psihologie. Le prezentăm pe scurt 
în cele ce urmează. 


1.2. Perspective teoretice asupra 
optimismului 


Există două teorii majore care ghidează înţelegerea 
optimismului în contextul psihologiei ştiinţifice: prima este 
teoria optimismului dispozitional, propusă de Michael Scheier 
şi Charles Carver (1985); cea de-a doua este teoria 
optimismului învăţat, propusă de Martin Seligman şi 
colaboratorii săi (1991, 1995, 1998). În ambele teorii, accentul 
cade pe expectante (aşteptări) referitoare la atingerea unui 
anumit scop (engl. outcome expectancies), ca element-cheie al 
optimismului. Studierea rolului acestui tip de expectante 


(definite ca fiind convingerea ca un anumit scop va fi/nu va fi 
atins) in influentarea comportamentului are o istorie lunga, 
avandu-si originea in modelele teoretice ale motivatiei, asa- 
numitele „teorii ale valorii aşteptate” (engl. expectancy-value 
theories; pentru o sinteză a literaturii vezi Feather, 1982). 
Simplu spus, teoriile valorii aşteptate susţin că, atunci când 
oamenii decid cursul unei acţiuni, iau în considerare ce au de 
câştigat sau de pierdut din implementarea acelei acţiuni, 
această „cântărire” a consecinţelor aşteptate constituind 
esenţa teoriei valorii aşteptate. 


1.2.1. Teoria optimismului dispozitional: optimismul ca 
expectante pozitive generalizate (Scheier & Carver, 1985) 


Conform teoriei propuse de Scheier şi Carver (1985), 
optimismul constituie o fateta cognitivă a personalităţii, 
constând în expectante pozitive generalizate. Cu alte cuvinte, 
optimismul este tendinţa stabilă de a crede că lucrurile bune 
sunt, de regulă, mai probabile decât lucrurile rele: persoana 
optimistă tinde să creadă că în viitor i se vor întâmpla 
preponderent lucruri bune. Cu toate că optimismul integrează 
ideea că un prezent stresant se poate transforma într-un viitor 
mai bun, el nu este orientat neapărat mai degrabă înspre 
viitor decât spre prezent. El tinde, totuşi, să se angajeze in 
comportamente care fac mai probabil un viitor mai bun 
(Carver, Scheier, & Segerstrom, 2010), de aici decurgând 
importanţa optimismului în ceea ce priveşte canalizarea 


comportamentului persoanei intr-o directie congruenta cu 
scopurile ei. 

Modelul teoretic propus de Scheier si Carver se bazeaza pe 
ideea că atunci când persoana are un scop care prezintă o 
relevanţă personală crescută, mintea ei va produce aşteptări 
relationate cu obţinerea scopului dorit. Scheier şi Carver pun 
în mod deliberat accent mai mare pe aşteptările relationate cu 
atingerea scopului decât pe aşteptările relationate cu propria 
capacitate de a atinge scopul (delimitând, astfel, optimismul 
de autoeficacitate). Aşteptările relationate cu atingerea 
scopului influenţează persistenta în sarcină atunci cand 
persoana este confruntată cu dificultăţi. 

Optimismul şi pesimismul sunt conceptualizate ca fiind 
caracteristici de bază ale personalităţii. Ele influenţează 
modul în care oamenii se raportează la evenimentele vieţii 
lor, nefiind legate de evenimente specifice de viaţă, ci 
constituind mai degrabă trăsături generale, care pot varia de 
la un individ la celălalt. Faptul că optimismul e definit în 
relaţie cu scopurile personale implică inexistenţa unui 
„optimism obiectiv”, de vreme ce optimismul depinde de ceea 
ce individul percepe ca fiind dezirabil. Totodată, fiindcă ceea 
ce individul percepe ca dezirabil poate varia în timp, cu toate 
că optimismul e conceptualizat ca trăsătură, pot exista situaţii 
în care o persoană care este la bază optimistă sau pesimistă 
poate manifesta fluctuații temporare ale tendinței de bază 
(vezi, de exemplu, Sweeny, Carroll, & Shepperd, 2006). Pot 
exista, de asemenea, modificări ale optimismului de-a lungul 
timpului — cel putin în cazul anumitor persoane, şi mai ales în 


perioadele de tranziţie ale vieţii (Carver et al, 2010; 
Segerstrom, 2007). 

Există un consens general că optimismul, aşa cum este 
conceptualizat in teoria optimismului dispozitional, se 
dezvoltă in principal datorită interacțiunii dintre anumite 
predispozitii genetice şi evenimente de viata (Plomin et al., 
1992), cu accent pe experienţele din copilăria timpurie, care 
marchează dezvoltarea ataşamentului fata de adulţii de 
referinţă şi dobândirea sentimentului de predictibilitate a 
evenimentelor pozitive viitoare (Bryant & Cvengros, 2004; 
Carver & Scheier, 1999; Gallagher & Lopez, 2009; Rand, 2009; 
Snyder, 2002). 


1.2.2. Teoria optimismului învăţat: rolul experienţelor 
trecute în dezvoltarea optimismului (Seligman, 1991, 
1995, 1998) 


Ideea centrală a teoriei propuse de Martin Seligman susţine ca 
expectantele pentru viitor se formează în baza experienţelor 
trecute şi depind de atribuirile cauzale pe care oamenii le fac 
pentru evenimente. Seligman şi-a bazat teoria pe studiile 
anterioare din domeniul psihologiei clinice, care puneau în 
discuţie rolul stilului atributional în relaţie cu dezvoltarea 
psihopatologiei. Mai exact, este vorba despre teoria 
neajutorării învăţate, formulată initial de Abramson, 
Seligman si Teasdale (1978). Conform acestei teorii, 
persoanele depresive fac atribuiri globale, interne şi stabile în 
ceea ce priveşte evenimentele negative, respectiv atribuiri 


specifice, externe si instabile in ceea ce priveste evenimentele 
pozitive din viata lor. Stilul atributional se dezvolta de-a 
lungul vietii, ca urmare a experientelor de invatare. Pornind 
de la aceste date, Seligman (1991, 1998) a propus ca, asa cum 
neajutorarea se invata, si optimismul se invata. Conform 
teoriei optimismului invatat, persoanele optimiste fac 
atribuiri cauzale adaptative pentru a-si explica experientele 
de viata, în aşa fel încât experienţele pozitive sunt atribuite 
unor factori interni, stabili şi globali, pe când cele negative 
sunt atribuite unor factori externi, instabili şi specifici. Din 
acest punct de vedere, optimismul învăţat este reversul 
neajutorării învăţate: confruntat cu o situaţie de viaţă 
negativă, optimistul o va justifica în termeni de circumstanţe 
specifice sau influenţă nefastă a altora, o excepţie de la regulă 
care, cel mai probabil, nu se va repeta. De exemplu, o 
persoană optimistă căreia tocmai i s-a aplicat o reducere a 
salariului va crede că (1) „Este doar o perioadă economică 
proastă” (Le. atribuiri externe), (2) „Această reducere salarială 
este doar o situaţie ce se impune temporar” (i.e. atribuiri 
instabile), (3) „E un lucru neplăcut care mi se întâmplă pe plan 
financiar, dar sunt alte domenii ale vieţii mele de care mă 
bucur din plin, cum este domeniul relaţiilor sociale” (i.e. 
atribuiri specifice). Dimpotrivă, o persoană pesimistă va crede 
că (1) „E din cauza performanţei mele proaste” (i.e. atribuiri 
interne), (2) „Va trebui de acum să mă chinui să trăiesc cu 
venituri mult mai mici” (i.e. atribuiri stabile), şi (3) „Această 
situaţie îmi afectează negativ toate domeniile vieţii” (Le. 
atribuiri globale). Teoria lui Seligman presupune implicit ca 


persoanele optimiste au o tendinţă de a se ,,distanta” de 
evenimentele negative prezente (si de a se apropia de cele 
pozitive probabile in viitor, realizand comportamente care 
cresc sansa unui viitor mai bun), in timp ce persoanele 
pesimiste au tendinţa de a se „identifica” cu evenimentele 
negative prezente (anticipand, pe baza lor, un viitor sumbru). 

In ceea ce priveste originile stilului atributional, desi 
accentul cade pe experientele de invatare (mai ales din 
copilăria timpurie; vezi, de exemplu, Franz, McClelland, 
Weinberger, & Peterson, 1994), este recunoscut si rolul pe care 
il joaca predispozitia genetica (gemenii monozigoti raporteaza 
niveluri ale optimismului mai asemănătoare decât cei 
dizigoti; Schulman, Keith, & Seligman, 1993). 


1.3. Influenta optimismului asupra vietil: ce 
stim 


Datorita abordarii diferite a problemelor vietii, optimistii si 
pesimistii difera intre ei la nivel (1) psihofiziologic (Le. sub 
aspectul proceselor neurofiziologice ce se petrec in corpul 
lor), (2) comportamental (al actiunilor realizate, in special 
atunci cand se confrunta cu stresori), si (3) subiectiv 
(emotional). La nivel psihofiziologic, rezultatele studiilor 
indică faptul că optimiştii manifestă valori mai scăzute ale 
markerilor neuroinflamatori (Roy et al., 2010), niveluri mai 


crescute ale antioxidantilor (Boehm, Williams, Rimm, Ryff, & 
Kubzansky, 2013), niveluri mai scazute ale cortizolului in 
condiţii de stres (Jobin, Wrosch, & Scheier, 2014) şi răspunsuri 
mai puternice ale sistemului imunitar (Kohut, Cooper, 
Nickolaus, Russell, & Cunnick, 2002; Szondy, 2004), cu toate că, 
în condiţii de stres, persoanele optimiste manifestă un 
răspuns imunitar mai slab, ceea ce ar putea indica faptul că 
ele se angajează mai activ în depăşirea dificultății, scutind 
astfel sistemul imunitar de o investire în exces a resurselor 
(Segerstrom, 2006). Efectele benefice ale optimismului la nivel 
psihofiziologic sunt antrenate, se pare, de comportamente 
care promovează sănătatea, optimismul fiind asociat, la nivel 
comportamental, cu o probabilitate mai mică de a fuma, cu o 
probabilitate mai mare de a face exerciţiu fizic, de a avea o 
viata activă şi de a mânca sănătos (Boehm et al., 2013; Giltay, 
Geleijnse, Zitman, Buijsse, & Kromhout, 2007; Hingle et al., 
2014; Steptoe, Wright, Kunz-Ebrecht, & Iliffe, 2006; Tindle et 
al., 2009). În plus, optimismul este asociat cu performanţe 
comportamentale mai bune, atât în domeniul academic 
(Seligman, 1998;Solberg Nes, Evans, & Segerstrom, 2009), cât si 
sportiv (Seligman, 1991) si ocupational (Seligman & Schulman, 
1986). Optimistii au, de asemenea, relatii sociale mai bune, iar 
acest lucru se datoreaza, cel putin in parte, faptului ca 
investesc mai mult în menţinerea unei calităţi ridicate a 
relaţiilor lor sociale (Rand, Martin, & Shea, 2011). Ei 
raporteaza un suport social perceput mai bun decat pesimistii 
(Assad, Donnellan, & Conger, 2007; Srivastava, McGonigal, 
Richards, Butler, & Gross, 2006; Vollmann, Antoniw, Hartung, 


& Renner, 2011) si au o reţea socială mai mare şi mai 
diversificata (Andersson, 2012), desi se pare ca relatia dintre 
optimism şi suport social e mai degrabă bidirectionala. În 
ansamblu, la nivel comportamental, deşi optimiştii nu sunt 
neapărat mai capabili decât cei mai puţin optimişti în ceea ce 
priveşte atingerea scopurilor lor, ei sunt, de regulă, mai 
perseverenti (Carver & Scheier, 2014; Carver et al., 2010). Mai 
mult, se pare că optimiştii îşi dozează mai eficient efortul, 
crescându-şi angajarea activă în comportamentele care le 
permit atingerea scopurilor prioritare, concomitent cu 
descreşterea angajării în comportamente relationate cu 
atingerea unor scopuri mai putin importante (Geers, 
Wellman, & Lassiter, 2009; Segerstrom & Solberg Nes, 2006). 

La nivel emoţional, optimiştii manifestă mai puţin distres şi 
mai multe emoţii pozitive, în special în contextul în care 
trebuie să facă fata unui eveniment stresant (Alarcon et al., 
2013; Carver & Scheier, 2014; Carver et al., 2010). 

În ansamblu, optimismul se asociază cu o sănătate fizică şi 
psihică mai bună (Carver & Scheier, 2014; Carver et al., 2010; 
Peterson, 2000; Rasmussen, Scheier, & Greenhouse, 2009). 
Pesimiştii sunt mai predispuşi să dezvolte probleme de 
sănătate fizică (de exemplu, durere cronică) şi mentală (de 
exemplu, tulburări emoţionale) decât optimiştii, probabil 
fiindcă sunt mai predispuşi să aibă credinţe disfunctionale 
(cum este catastrofarea; vezi Goodin & Bulls, 2013) şi/sau 
strategii de coping dezadaptative (evitare, negare, distragere, 
ruminatie, abuz de substanţe etc.; vezi Segerstrom & Solberg 
Nes, 2006; Tucker et al., 2013). 


1.4. Cum masuram optimismul 


Strategiile de măsurare a optimismului deriva din 
conceptualizările teoretice ale acestuia. Astfel, există două 
categorii majore de măsurători: (1) cele care evaluează direct 
expectantele legate de viitor, cerându-le oamenilor să 
raporteze în ce măsură se aşteaptă, în general, să li se 
întâmple lucruri bune sau rele (cel mai cunoscut instrument 
din această categorie este Life Orientation Test, LOT; Scheier & 
Carver, 1985); şi (2) cele care măsoară felul în care oamenii 
interpretează evenimentele în termeni de cauze 
interne/externe, stabile/instabile şi globale/specifice (printre 
cele mai cunoscute instrumente din această categorie se 
numără Attributional Style Questionnaire, ASQ; Peterson et al., 
1982, respectiv Content Analysis of Verbal Explanation, CAVE; 
Peterson, Bettes, & Seligman, 1985). 

Life Orientation Test măsoară diferențele interindividuale 
în ceea ce priveşte optimismul/pesimismul. Varianta iniţială, 
propusă în 1985, conținea opt itemi, plus câțiva distractori. 
Jumătate dintre itemi erau formulati in manieră pozitivă 
(adică, oamenilor li se cerea să-şi raporteze expectantele 
pozitive), în timp ce cealaltă jumătate erau formulati in 
manieră negativă (oamenilor li se cerea să-şi raporteze 
expectantele negative). Având in vedere ca această variantă a 
testului a fost criticată, arătându-se că unii itemi măsurau mai 
degrabă alte constructe decât expectantele, autorii au propus 
o variantă revizuită - Life Orietation Test-Revised (LOT-R, 


Scheier, Carver, & Bridges, 1994). LOT-R contine 10 itemi, 
dintre care sase masoara expectantele pozitive (trei itemi) si 
negative (trei itemi; acesti itemi sunt cotati invers in 
calcularea scorului final), iar patru sunt itemi distractori. 
Fiecare item este evaluat pe o scala Likert cu cinci trepte, 
mergand de la 0 (= dezacord puternic) la 4 (= acord puternic). 
Exemple de itemi includ „Sunt întotdeauna optimist(a) în ceea 
ce priveşte viitorul” sau „Rareori mă bazez pe faptul că mi s- 
ar putea întâmpla lucruri bune”. Proprietăţile psihometrice 
ale LOT-R s-au dovedit a fi adecvate într-o varietate de 
contexte socio-culturale (vezi, de exemplu, Glaesmer et al., 
2012; Nakano, 2004; Zenger, Brix, Borowski, Stolzenburg, & 
Hinz, 2010). 

Attributional Style Questionnaire (ASQ; Peterson et al., 1985; 
Seligman, Abramson, Semmel, & von Baeyer, 1979) este un 
chestionar care conţine 12 scenarii ipotetice ambigue, simple. 
Şase dintre acestea fac referire la evenimente negative (de 
exemplu, „Eşti într-o situaţie în care nu îţi poţi face în 
totalitate datoria.”), celelalte şase descriind evenimente 
pozitive (de exemplu, „Partenerul/partenera te tratează mai 
drăguţ decât de obicei.”). Respondentii sunt instruiți să-şi 
imagineze cât mai viu scenariile şi să spună care cred că ar fi 
cauza majoră ce explică fiecare situaţie, utilizând o scală 
Likert cu 7 trepte, scală care evaluează cauza în termeni de 
intern/extern, stabil/instabil, şi  global/specific (1 = 
extern/instabil/specific, 7 = intern/stabil/global). ASQ permite 
calcularea mai multor tipuri de scoruri. Este vorba, în primul 
rând, de calcularea scorurilor pentru dimensiunile 


intern/extern, stabil/instabil, si global/specific, separat pentru 
scenariile pozitive, respectiv pentru cele negative. In plus, se 
pot calcula trei tipuri de scoruri compozite: (1) scorul 
compozit pentru stilul explicativ negativ (obţinut prin 
însumarea scorurilor pe cele trei dimensiuni pentru scenariile 
negative), (2) scorul compozit pentru stilul explicativ pozitiv 
(obţinut prin însumarea scorurilor pe cele trei dimensiuni 
pentru scenariile pozitive) şi (3) scorul compozit total, obţinut 
făcând diferenţa dintre scorul compozit pentru stilul 
explicativ pozitiv şi scorul compozit pentru stilul explicativ 
negativ. ASQ are proprietăţi psihometrice bune (Hewitt, 
Foxcroft, & MacDonald, 2004; Peterson et al., 1985). 

Există şi o versiune a ASQ pentru copii - Children’s 
Attributional Style Questionnaire (CASQ, Kaslow et al., 1978). 
CASQ este folosit la copii cu vârste între 8 şi 14 ani. Conţine 48 
de scenarii pozitive şi negative. În cazul fiecărui scenariu, 
copilul poate opta între două explicaţii alternative predefinite, 
construite astfel încât să se păstreze constante două dintre 
dimensiunile stilului atributional, cea de-a treia dimensiune 
fiind manipulată. De exemplu, itemul CASQ prezentat mai jos 
măsoară dimensiunea intern/extern, menţinând constante 
dimensiunile specific/global şi stabil/instabil: „Ai mers într-o 
vacanţă cu un grup de persoane şi te-ai simţit bine. Din ce 
cauză? (a) Am fost binedispus(a); (b) Persoanele cu care am 
fost erau binedispuse.” Fiecare dintre dimensiunile stilului 
atributional sunt măsurate cu câte 16 itemi, dintre care 
jumătate prezintă scenarii pozitive, iar jumătate, scenarii 
negative. CASQ este cotat acordând 1 punct pentru fiecare 


raspuns care indica un stil atributional intern, global sau 
stabil, şi O pentru fiecare răspuns care indica un stil 
atributional extern, specific sau instabil. Se pot calcula scoruri 
pe subscale, însumând scorurile pentru fiecare dintre 
dimensiunile stilului atributional, separat pentru scenariile 
pozitive şi pentru cele negative. De asemenea, pot fi calculate 
scoruri compozite ca şi pentru ASQ. Există şi o versiune 
revizuită a CASQ -— Children’s Attributional Style Questionnaire 
— Revised (CASQ-R; Kaslow & Nolen-Hoeksema, 1991), care 
include numai 24 de itemi, dintre care 12 reprezintă scenarii 
negative, şi 12, scenarii pozitive, dar această versiune are 
fidelitate mai scăzută decât versiunea originală, dat fiind 
numărul mai mic de itemi. 

Content Analysis of Verbal Explanation (CAVE; Peterson et 
al., 1982) este o tehnică prin care, pe baza conţinuturilor 
verbale (înregistrate sau scrise), sunt codate, cu ajutorul unei 
grile de observaţie, cele trei dimensiuni majore ale stilului 
atributional, separat pentru descrieri ale unor evenimente 
pozitive sau negative. Spre deosebire de ASQ, CAVE nu 
mizează pe scenarii ipotetice, ci dimensiunile stilului 
atributional sunt inferate direct din relatările unor 
evenimente reale, având astfel o validitate ecologică mai 
mare, cu limita că stilul atributional e evaluat retrospectiv şi 
se porneşte de la ideea că relatarea e corectă, deşi, evident, 
acest lucru poate să nu fie valabil întotdeauna. Tehnica 
permite calcularea aceloraşi tipuri de scoruri ca ASQ. 


1.5. Noi direcţii de cercetare 


În ciuda numărului mare de studii realizate în ultimii 30 de 
ani în ceea ce priveşte optimismul, câteva aspecte rămân în 
continuare neclare. Este vorba, în primul rând, despre natura 
constructului. Sunt optimismul şi pesimismul două constructe 
separate? Sau putem presupune că lipsa pesimismului 
înseamnă optimism (şi invers)? Cu alte cuvinte, încă nu este 
clară măsura in care optimismul e un construct 
unidimensional sau bidimensional, existând studii care aduc 
dovezi pentru ambele perspective (de exemplu, Chiesi, Galli, 
Primi, Innocenti Borgi, & Bonacchi, 2013; Glaesmer et al, 
2012; Segerstrom, Evans, & Eisenlohr-Moul, 2011). De dragul 
simplităţii şi din motive pragmatice, Carver şi colaboratorii săi 
consideră în continuare optimismul ca fiind un construct 
unidimensional, semnalând totuşi rezultatele ambigue ale 
studiilor şi necesitatea definirii clare, pe baza studiilor 
viitoare, a naturii constructului (vezi Carver & Scheier, 2014; 
Carver et al., 2010). 

Un alt aspect neclar ţine de înțelegerea originilor 
optimismului şi pesimismului. In această privinţă, este 
recunoscut faptul că sunt implicaţi atât factori genetici, cât şi 
factori de mediu, dar descrierea acestor factori, precum şi a 
modului în care ei interacționează pentru generarea 
optimismului/pesimismului rămân subiecte pentru cercetări 
viitoare. Cu toate că au fost demarate studii care au ca scop 
identificarea corelatelor genetice ale optimismului, rezultatele 


lor sunt neclare (pentru o discutie, vezi Carver & Scheier, 
2014). De asemenea, masura in care optimismul poate fi 
cultivat direct, prin tehnici parentale specifice, este insuficient 
investigata. Legat de acest aspect, cercetarile care au 
investigat posibilitatea de a creste nivelul optimismului prin 
interventii specifice au sugerat ca astfel de interventii pot 
modifica — cel putin pe termen scurt - nivelul optimismului 
(vezi, de exemplu, Blackwell et al., 2013; Littman-Ovadia & 
Nir, 2014; Meevissen, Peters, & Alberts, 2011). Este insa 
neclară măsura in care aceste efecte sunt replicabile (de 
exemplu, poate fi indus optimismul oricui, sau este nevoie de 
anumite caracteristici preexistente ale persoanei, care să 
permită antrenarea lui?), măsura în care ele se păstrează în 
timp şi măsura în care ele aduc aceleaşi beneficii ca 
optimismul prezent în mod firesc (neantrenat prin tehnici 
specifice). 

Un alt aspect controversat în ceea ceea ce priveşte 
optimismul este posibilitatea ca acesta să aibă efecte negative. 
Pe baza simțului comun, am putea spune că o persoană care 
se aşteaptă la rezultate pozitive va fi mai dezamăgită decât o 
persoană care se aşteaptă la rezultate negative în condiţiile în 
care trebuie să facă faţă unor situaţii neplăcute. Cu toate 
acestea, Carver şi Scheier (2014) atrag atenţia asupra faptului 
că nu avem dovezi care să susţină acest lucru şi că, prin 
definiţie, optimistul va anticipa un viitor mai bun în ciuda 
circumstanțelor negative prezente. Totuşi, cei doi autori 
recunosc posibilitatea ca, în anumite condiţii, optimismul să 
aibă efecte negative; astfel, există situaţii, cum e cazul 


jocurilor de noroc (vezi Gibson & Sanbonmatsu, 2004), in care 
prea multa perseverenta si prea multa incredere in obtinerea 
rezultatelor dorite ar putea crea probleme. S-a sugerat de 
asemenea ca fundamentalismul religios este relationat cu 
optimismul (Sethi & Seligman, 1993), dar in studiul respectiv 
nu s-a luat în calcul în ce măsură persoanele care raportau 
fundamentalism religios aveau comportamente 
disfunctionale, astfel încât este dificil de spus în ce măsură 
această asociere susţine efectele negative ale optimismului. 
Studiile care au investigat eventualele efecte negative ale 
optimismului sunt puţine şi nu permit extragerea unor 
concluzii clare, motiv pentru care acest subiect necesită o 
atenţie specială în studii viitoare. 


2. Speranţa 


2.1. Introducere 


Deşi considerată multă vreme o emoție (vezi, de exemplu, 
Farina, Hearth, & Popovich, 1995), speranţa este, ca şi 
optimismul, o cognitie pozitivă, caracterizată de convingerea 
că un scop dezirabil va fi atins. De fapt, conceptele de speranţă 


si optimism sunt folosite deseori ca sinonime de psihologia de 
simţ comun. Din punctul de vedere al psihologiei ştiinţifice 
însă, rezultatele cercetărilor tind să indice faptul că 
optimismul şi speranţa nu sunt constructe identice, în ciuda 
suprapunerilor dintre ele, ci constituie mai degrabă două 
modalităţi distincte prin care expectantele pozitive pot 
influenţa comportamentul şi pot genera beneficii individuale 
(Bryant & Cvengros, 2004; Gallagher & Lopez, 2009; Rand, 
2009; Snyder, 2002; pentru o meta-analiza, vezi Alarcon et al., 
2013). În continuare prezentăm principala perspectiva 
teoretică ce a ghidat cercetările privind impactul speranţei 
asupra funcţionării umane şi sintetizăm cele mai importante 
rezultate ale acestor cercetări. 


2.2. Abordări teoretice 


Cea mai cunoscută teorie privind speranţa, şi care a inspirat 
cele mai multe cercetări, este teoria propusă de Snyder 
(Snyder et al., 1991; Snyder, 1994)2. Speranţa este definită de 
Snyder ca fiind o cognitie orientată spre scop, caracterizată 
prin faptul că individul crede că poate identifica modalităţi de 
atingere a scopului (ceea ce autorii teoriei numesc „pathways 
thinking”, gândirea în termeni de posibile soluţii) şi că poate 
implementa oricare dintre aceste modalităţi de atingere a 
scopului (ceea ce autorii teoriei numesc „agency thinking”, 
adică persoana se vede pe sine ca fiind un agent implicat activ 


şi capabil sa atingă scopul dorit). Trei elemente-cheie 
circumscriu, aşadar, teoria: (1) scopurile persoanei, (2) 
gândirea în termeni de posibile soluţii şi (3) gândirea în 
termeni de „sunt capabil de şi responsabil pentru 
implementarea soluţiei”. Scopurile reprezintă ceea ce autorii 
numesc „ancorele teoriei” (Snyder, 2002). Ele trebuie să fie 
relevante pentru persoană şi conştiente. Pot fi scopuri pe 
termen lung sau pe termen scurt, pot fi formulate în termeni 
de apropiere (i.e. îmi doresc ca ceva să se întâmple) sau de 
evitare (i.e. îmi doresc ca ceva să nu se întâmple) şi pot fi mai 
uşor sau mai dificil de atins, însă trebuie să fie ancorate în 
realitate şi să presupună un anumit grad de incertitudine. 
Gândirea în termeni de posibile soluţii reflectă atât capacitatea 
obiectivă de a genera soluţii, cât şi convingerea persoanei că 
poate genera astfel de soluţii (i.e. „Voi găsi o modalitate de a 
rezolva asta.”) (Snyder, 2002; Snyder, 1998). Gândirea în 
termeni de „sunt capabil de implementarea soluţiei şi sunt 
responsabil s-o implementez” constituie componenta 
motivationala a teoriei, reflectată in cognitii de tipul „Pot să 
aplic solutia!”, „Nu voi renunta!”, „Nimic n-are să mă 
oprească!”; acest mod de gândire are o importanță critică mai 
ales atunci când persoana se confruntă cu dificultăți sau 
impedimente legate de implementarea soluției. Conform 
teoriei propuse de Snyder şi colaboratorii lui, speranța 
necesită prezența concomitentă a tuturor celor trei elemente- 
cheie, care interacționează şi se influenţează reciproc (Snyder, 
2002; Snyder, 1998). 


Teoria lui Snyder descrie şi legătura dintre speranţă şi 
emoţii pozitive şi negative. Astfel, se consideră că emoţiile 
derivă din percepțiile privind atingerea sau neatingerea 
scopurilor urmărite. În ceea ce priveşte emoţiile pozitive, ele 
pot apărea ca urmare a atingerii scopului sau ca urmare a 
depăşirii unui obstacol pe drumul către atingerea acestuia. 
Emotiile negative deriva din neatingerea scopurilor urmărite, 
ca urmare a unor deficite de gândire în termeni de soluţii, 
respectiv de gândire în termeni de „sunt capabil de şi 
responsabil pentru atingerea scopurilor”; ele pot apărea, de 
asemenea, şi în urma eşecului în depăşirea unui obstacol pe 
drumul către atingerea scopului urmărit. Simplu spus, teoria 
speranţei susține că emoţiile sunt cauzate de cognitiile legate 
de atingerea scopului (Snyder, 2002), deşi sunt influențate şi 
de evenimente externe, cum ar fi succesul/insuccesul în 
depăşirea unui obstacol sau atingerea/neatingerea propriu- 
zisă a scopului. 

În ceea ce priveşte dezvoltarea speranţei, autorii teoriei 
afirmă că scopul primar al minţii noastre, în decursul 
dezvoltării ontogenetice, este să „găsească sens în realitate” 
(să înţeleagă realitatea). Ca urmare, nou-născuţii încep sa 
exploreze lumea foarte de timpuriu, în încercarea de a 
descoperi regularitati. Astfel începe să se dezvolte gândirea în 
termeni de posibile soluții, pe baza descoperirii 
contingentelor din mediu, apoi a descoperirii relațiilor de 
cauzalitate. Ulterior înţelegerii faptului că anumite 
evenimente cauzează altele, copilul înțelege şi că el poate 
interveni in cauzalitatea evenimentelor ca actor activ, 


schimbându-le cursul, iar acest lucru constituie baza 
dezvoltării gândirii în termeni de „sunt responsabil de 
atingerea scopurilor mele şi sunt capabil să le ating”. În acest 
context, autorii văd speranţa ca având o importanţă crucială 
pentru supraviețuirea şi dezvoltarea copilului şi remarcă 
faptul că societatea a investit în învăţarea speranţei. 
Valorizarea anumitor scopuri ce „ancorează speranţa” este 
rezultatul experienţei de învăţare a individului, exprimată în 
interacţiunea dintre gândirea în termeni de posibile soluţii 
(dezvoltată ca urmare a învăţării relaţiei şi cauzalitatii dintre 
evenimente) şi gândirea în termeni „sunt responsabil şi 
capabil de atingerea scopurilor” (dezvoltată ca urmare a 
experienţelor în care individul a manipulat cu succes mediul). 
Odată ce scopul s-a cristalizat (prin stabilirea 
relevanţei/valorii personale), acesta interacționează cu 
celelalte două elemente ale speranței în manieră 
bidirectionala. Gândirea în termeni de posibile soluţii, 
respectiv gândirea in termeni de „sunt responsabil si capabil 
de atingerea scopurilor” interacționează si ele bidirectional. 
Din acest cerc de interacțiuni rezultă, în final, atingerea sau 
nu a scopului dorit. Ca urmare a perceperii atingerii sau 
neatingerii scopului, apar emoţii pozitive sau negative, care 
influențează (1) gândirea in termeni de posibile solutii si 
gândirea in termeni de „sunt capabil si responsabil de 
atingerea scopului”, consolidându-le sau subminându-le, 
precum şi (2) dezirabilitatea/valoarea personală ataşată 
scopului (de exemplu, in sensul scăderii relevantei personale 


a scopului in condiţiile în care eforturile persoanei de a-l 
atinge au eşuat). 


2.3. Influenţa speranţei asupra vieţii: ce 
ştim 


Speranţa e asociată cu beneficii psihosociale şi fizice (Snyder, 
Lopez, & Pedrotti, 2011), pare a fi o componentă importantă în 
procesul schimbării terapeutice (Lopez & Snyder, 2009) şi pare 
să favorizeze o adaptare mai bună la evenimente negative 
(Linley & Joseph, 2004). Persoanele cu niveluri mai ridicate ale 
speranţei au o serie de beneficii comparativ cu cele cu 
niveluri mai scăzute ale speranţei, cum ar fi realizări 
academice superioare, adaptare psihologică şi sănătate fizică 
mai bune (Weis & Speridakos, 2011). În ceea ce priveşte rolul 
speranţei în procesul schimbării terapeutice, oamenii 
apelează la psihoterapie atunci când se confruntă în mod 
repetat cu obstacole în atingerea scopurilor personale, 
obstacole pe care nu le pot depăşi, fapt care antrenează emoţii 
negative (de exemplu, anxietate, depresie, furie), văzute 
adesea drept cauze proximale ale căutării asistenţei de 
specialitate. Din această perspectivă, rolul terapeutului este să 
crească nivelul speranţei pacientului, stabilind obiective clare 
ale tratamentului, antrenând gândirea focalizată pe soluţii şi 
cultivând responsabilitatea personală şi încrederea în 


propriile forte privind atingerea obiectivelor. Speranta este, 
asadar, un factor comun ce sustine schimbarile pozitive 
obtinute in psihoterapie (Snyder, 2000). Pe de alta parte, este 
bine cunoscut si documentat faptul ca lipsa de speranta se 
asociază cu psihopatologia, in special cu depresia şi suicidul 
(vezi teoria cognitivă a lui Beck, 1979). De asemenea, 
atitudinile disfunctionale — implicate şi ele in psihopatologie — 
se asociază cu niveluri scăzute ale speranţei (Thimm, Holte, 
Brennen, & Wang, 2013). 

O linie de cercetare relativ recentă abordează speranţa (ca 
expectanta legată de apariţia unui eveniment viitor) în raport 
cu un alt tip de expectante, şi anume expectantele de răspuns 
(vezi de exemplu, Anton & David, 2013; David, Montgomery, 
Stan, DiLorenzo, & Erblich, 2004; Montgomery & Bovbjerg, 
2003, 2004). In timp ce majoritatea studiilor au investigat 
speranţa în raport cu scopurile urmărite intenţionat, conştient 
şi legat de care persoana ştie că poate iniţia acţiuni care să 
crească probabilitatea atingerii lor, această nouă linie de 
cercetare a studiat speranţa în raport cu răspunsuri care 
survin neintentionat (adică răspunsuri pe care persoana 
crede că nu le poate controla). La baza acestor studii se află 
teoria propusă de Kirsch (1985, 1997), ce distinge între 
expectantele relationate cu survenirea unui eveniment 
extern, respectiv expectantele de răspuns. Spre deosebire de 
expectantele legate de survenirea unui eveniment extern 
(care, de cele mai multe ori, includ ideea că individul poate 
face ceva pentru a influenţa apariţia evenimentului 
respectiv), expectantele de răspuns se referă la anticiparea 


unor reactii automate sau raspunsuri non-volitionale, asupra 
carora persoana crede ca nu are control (cum sunt, de 
exemplu, durerea, depresia, anxietatea, relaxarea, anumite 
reactii psihofiziologice etc.). Exista suficiente dovezi care 
atestă faptul ca expectantele de răspuns sunt suficiente, prin 
ele însele, pentru generarea unui răspuns al organismului, 
efectul lor nefiind mediat de alte variabile psihologice, şi că au 
tendinţa sa se auto-confirme (vezi Montgomery & Bovbjerg, 
2004). Daca expectantele legate de apariţia unui eveniment 
extern se suprapun peste speranţă, în ceea ce priveşte 
expectantele de răspuns, există date care arată că ele sunt 
relationate cu speranţa, dar nu se confundă cu aceasta (vezi, 
de exemplu, Anton & David, 2013; David et al, 2004). Mai 
mult, se pare că discrepanta dintre speranţa autoraportată si 
expectanta de răspuns în relaţie cu o reacţie interna (cum este 
durerea) este un predictor semnificativ al răspunsului 
respectiv (cu cât discrepanta e mai mare, cu atât intensitatea 
răspunsului e mai mare; vezi Anton & David, 2013). 


2.4. Cum măsurăm speranţa 


Speranţa e măsurată de regulă prin autoraportare, utilizând 
un instrumentar care merge de la adresarea unei singure 
întrebări (de exemplu, „Pe o scală de la 1 la 100, cât de mult 
sperati sa...?”) până la instrumente cu numeroşi itemi. Cel mai 
cunoscut instrument este Chestionarul Sperantei (engl., Hope 


Scale), dezvoltat pe baza teoriei propuse de Snyder si 
colaboratorii lui. Versiunea iniţială a chestionarului măsura 
diferenţele interindividuale în ceea ce priveşte speranţa ca 
trăsătură, în cazul adulţilor (Trait Hope Scale, Snyder et al., 
1991). Ea conţinea 12 itemi, dintre care patru măsurau 
componenta de gândire în termeni de posibile soluţii, patru, 
componenta de gândire în termeni de „sunt capabil şi 
responsabil să implementez soluţia”, iar patru erau itemi 
distractori. Fiecare item era cotat pe o scală Likert cu opt 
trepte, unde 1 = cu siguranţă fals, iar 8 = cu siguranţă 
adevărat. Scala permitea calcularea de scoruri separate 
pentru fiecare dintre cele două componente ale speranţei, 
precum şi un scor total. Chestionarul a demonstrat bune 
proprietăţi psihometrice (Babyak, Snyder, & Yoshinobu, 1993; 
Cheavens, Gum, & Snyder, 2000). În 2009, Shorey şi 
colaboratorii săi au propus o variantă revizuită a scalei, 
compusă din 18 itemi, ce evaluează toate cele trei elemente 
ale speranţei: scopurile (şase itemi), gândirea în termeni de 
posibile soluţii (şase itemi), şi gândirea în termeni de „sunt 
capabil şi responsabil de implementarea soluţiei” (şase itemi). 
Instrumentul s-a dovedit robust sub aspect psihometric 
(Shorey et al, 2009; Gallagher & Lopez, 2009). Snyder si 
colaboratorii săi au propus, de asemenea, şi un instrument ce 
măsoară speranţa ca stare (State Hope Scale, Snyder et al., 
1996), compus din şase itemi dintre care trei măsoară 
componenta de gândire în termeni de posibile soluţii, ceilalţi 
trei măsurând componenta de gândire în termeni de „sunt 
capabil şi responsabil să implementez soluţia”. Şi această 


versiune a scalei este robusta sub aspect psihometric 
(Feldman & Snyder, 2000; Snyder et al., 1996). 

Există şi o versiune a Chestionarului Sperantei pentru copii 
cu vârste între 8 şi 16 ani (Children's Hope Scale, Snyder et al., 
1997), similară ca structură şi număr de itemi cu chestionarul 
care măsoară speranţa ca stare. Şi această scală are 
proprietăţi psihometrice bune (vezi, de exemplu, Moon & 
Snyder, 2000). 


2.5. Noi direcţii de cercetare 


Câteva dintre aspectele neclare în ceea ce priveşte influenţa 
speranţei asupra stării de bine tin de măsura în care speranţa 
e modificabilă, de variabilele care influenţează maleabilitatea 
speranţei, precum şi durabilitatea eventualelor modificări. Se 
pare că intervenţiile menite să crească speranţa şi să 
îmbunătăţească satisfacția legată de viata generează doar 
mărimi mici ale efectului şi nu există dovezi consistente care 
să susţină că aceste intervenţii pot reduce stresul psihologic, 
anxietatea sau depresia (pentru o meta-analiză, vezi Weiss & 
Speridakos, 2011). În plus, mecanismul prin care acţionează 
aceste intervenţii este neclar. Rezultatele meta-analizei 
realizate de Weiss şi Speridakos (2011) arată că efectul 
intervențiilor focalizate pe creşterea speranţei e mai mare în 
rândul populaţiei non-clinice, în timp ce în rândul populaţiei 
clinice efectul e neglijabil. În acest context, se ridică inclusiv 


întrebarea dacă speranţa e un construct unidimensional 
(descris pe un continuum) sau bidimensional (unde speranţa 
şi lipsa de speranţă sunt aspecte calitativ, nu doar cantitativ, 
diferite). O altă posibilitate care ar putea explica aceste 
rezultate e că strategiile de creştere a speranţei ar putea să 
funcţioneze diferit în rândul populaţiei clinice, respectiv non- 
clinice, sau că anumite componente ale speranţei sunt mai 
importante pentru anumite categorii de persoane. Spre 
exemplu, se pare că în cazul persoanelor depresive, un rol 
deosebit de important îl are componenta de gândire în 
termeni de „sunt responsabil şi capabil să implementez 
soluţia.” (Thimm et al, 2013). Aceste posibilităţi trebuie 
clarificate de studii viitoare. 

Un alt aspect important e că majoritatea covârşitoare a 
studiilor care au investigat speranţa sunt studii cvasi- 
experimentale, corelationale. Aşadar, rezultatele referitoare 
la asocierea dintre speranţă şi diverse beneficii psihosociale 
pot fi interpretate şi în direcţie inversă: oamenii care se 
bucură de anumite beneficii psihosociale manifestă mai multă 
speranţă, nu neapărat cei care au mai multă speranţă se 
bucură de mai multe beneficii. Cu alte cuvinte, e posibil ca 
speranţa să fie un „efect secundar” al altor factori (vezi şi 
Weiss & Speridakos, 2011). E nevoie de studii longitudinale şi 
experimentale care să elucideze acest aspect. 

Nu în ultimul rând, linia de studii iniţiată de Montgomery 
şi David privind relaţia dintre speranţă şi expectante de 
răspuns merită continuată, fiindcă are potenţialul de a aduce 
contribuţii importante la înţelegerea condiţiilor în care 


speranta genereaza beneficii, respectiv poate contribui la 
aparitia unor efecte negative. 


3. Optimism, speranta si concepte 
relationate: suprapuneri şi delimitări 
conceptuale 


Optimismul şi speranţa sunt cogniţii pozitive generale, 
orientate către viitor, care se manifestă transsituational. 
Asemenea optimismului, speranţa e asociată cu efecte 
psihologice pozitive (i.e. promovează adaptarea persoanei) 
(Snyder, Sympson, Michael, & Cheavens, 2001), însă cele două 
constructe nu sunt echivalente: persoanele optimiste cred 
într-un viitor mai bun, datorat unei varietăţi de factori interni 
şi externi (noroc, destin, control personal al evenimentelor), 
pe când persoanele care manifestă speranţă cred în 
capacitatea lor de a-şi asigura un viitor pozitiv (Alarcon, et al., 
2013; Carver & Scheier, 2014). Congruent cu această 
perspectivă, Bryant şi Cvengros (2004) au arătat că optimismul 
este asociat cu evaluarea pozitivă, pe când speranţa e asociată 
cu autoeficacitatea. Cu toate că cele două constructe corelează 
pozitiv destul de puternic (până la 0,59), ele s-au dovedit a fi 
predictori semnificativi unici ai distresului (depresiei; vezi 


Chang, Yu, Kahle, Jeglic, & Hirsch, 2013; Peleg, Barak, Harel, 
Rochberg, & Hoofien, 2009), iar interactiunea lor aduce un 
plus de varianta explicata in ceea ce priveste simptomele de 
depresie la adulti. 

O alta posibilă diferenţă între optimism şi speranţă ar 
putea fi aceea că optimismul asigură distribuirea inteleapta si 
echilibrată a resurselor atunci când sunt urmărite în paralel 
mai multe scopuri (vezi Segerstrom &Nes, 2006). Acest aspect 
include prioritizarea scopurilor, în timp ce, în cazul speranţei, 
accentul cade pe atingerea scopului odată fixat. 

Apoi, spre deosebire de speranţă, optimismul e considerat 
trăsătură de personalitate (corelează mai bine cu trăsăturile 
de personalitate decât speranţa; Alarcon et al., 2013). 

Optimismul scăzut şi speranţa pot coexista, dacă cei care se 
aşteaptă la rezultate negative (Le. un viitor sumbru) cred că, 
dacă iau măsuri (acţionează în modalităţi specifice), pot 
influenţa în manieră pozitivă rezultatul final (Thimm et al., 
2013; pentru o sinteză a literaturii, vezi Norem, 2008). 

Un alt construct important, relationat atât cu optimismul, 
cât şi cu speranţa, este autoeficacitatea (Bandura, 1977, 1997). 
Persoanele cu autoeficacitate ridicată se aşteaptă la un viitor 
mai bun (sunt optimiste), dar asta se datorează în primul rând 
aşteptărilor legate de propria capacitate de a crea un viitor 
mai bun. La o primă privire, s-ar putea spune că încrederea în 
propria capacitate de a implementa un plan de atingere al 
unui scop (cea de-a treia componentă a speranţei, în viziunea 
lui Snyder) este totuna cu autoeficacitatea. Cu toate acestea, 
diferenţa majoră dintre aceste două concepte ţine de faptul că 


autoeficacitatea e mai degrabă circumscrisa situational („Sunt 
în stare sa fac X”), pe când speranţa se manifesta 
transsituational, si include atât autoeficacitate, cât si 
hotărârea de a implementa planul de atingere a scopului. Cu 
alte cuvinte, în timp ce autoeficacitatea se referă la 
convingerea unei persoane ca poate actiona eficient, speranta 
implică faptul că acea persoană va acționa eficient pentru 
atingerea scopurilor (Bronk, Hill, Lapsley, Talib, & Finch, 
2009). În plus, teoria propusă de Snyder subliniază 
convingerea şi capacitatea de a genera căi alternative de 
atingere a scopurilor. Din punct de vedere empiric, se pare că 
autoeficacitatea şi speranţa nu se suprapun decât parţial 
(Magaletta & Oliver, 1999). 

În fine, trebuie remarcat că speranţa, aşa cum este 
conceptualizată de Snyder, aproximează destul de bine 
procesul rezolvării de probleme. Cu toate acestea, spre 
deosebire de teoria ce circumscrie rolul şi specificul speranţei, 
teoria rezolvării de probleme nu specifică rolul pe care 
emoţiile îl joacă în raport cu cognitiile (Snyder & Lopez, 2002). 


4. Concluzii 


Spre deosebire de cognitiile negative, cognitiile pozitive 
orientate catre viitor, reprezentante de optimism si speranta, 


s-au dovedit a fi asociate cu o varietate de beneficii 
psihosociale si de sănătate. Cu toate acestea, delimitarile 
conceptuale si empirice dintre diferitele tipuri de cogniţii 
pozitive nu sunt foarte clare, iar relaţia dintre ele trebuie 
investigată în studii experimentale bine controlate, pentru a 
se ajunge la înţelegerea mai clară a felului în care ele 
generează diferite beneficii. Mai mult, dincolo de valența lor, 
aceste cognitii ar trebui considerate şi sub aspectul 
functionalitatii lor — este efectul lor benefic întotdeauna? Au 
ele vreodată efecte negative directe, sau pot contribui la 
generarea unor efecte negative? În ce condiţii? Nu în ultimul 
rând, avem nevoie să înţelegem cum putem „cultiva” acest 
gen de cogniţii, astfel încât psihologia pozitivă să treacă de la 
o abordare mai degrabă descriptivă către una experimental- 
explicativă, cu implicaţii pentru intervenţia psihologică. 

Recunostinta 


Simona Ştefan, Carmen Coteţi” 


1. Introducere 


Recunostinta sau gratitudinea (engl. gratitude) este studiata 
atât ca stare emoţională, cat si ca trăsătură de personalitate, 
ca atitudine generală fata de viata sau ca virtute a 
caracterului (Emmons, 2009). Toate aceste conceptualizari 
pornesc de la ideea de multumire fata de un beneficiu/dar 
primit de la o altă persoană, Dumnezeu, univers, soartă sau 
altă entitate. Aşadar, pentru a fi recunoscători, indiferent de 
perspectiva din care privim fenomenul, trebuie să fie 
îndeplinite simultan următoarele condiţii: (a) beneficiul 
primit este evaluat pozitiv, (b) beneficiul nu este privit ca un 
rezultat al propriilor eforturi şi (c) este percepută o intenţie 
din partea binefăcătorului de a oferi beneficiul. În mod 
traditional, recunoştinţa a fost asociată credințelor religioase, 
ocupând un loc central în descrierea relaţiei pe care, în mod 
dezirabil, un individ ar trebui să o aibă cu divinitatea. 


Recunostinta este însă o experienţă ubicuă, prezentă in 
numeroase contexte de viata, atât interpersonale (e.g., 
mulţumire fata de un dar primit de la altă persoană), cat şi 
transpersonale (e.g., sentimentul de venerație pe care îl avem 
admirând ceva de o frumuseţe deosebită, cum ar fi un peisaj 
din natură sau cerul înstelat), caz în care nu mai este necesară 
percepţia intentionalitatii cuiva pentru a trăi sentimente de 
recunoştinţă. 

De asemenea, recunoştinţa poate fi privită ca o emoție 
morală, în sensul că are atât antecedente, cât şi consecinţe de 
ordin moral - rezultă din şi se manifestă apoi în 
comportamente prosociale (McCullough, Kilpatrick, Emmons, 
& Larson, 2001). În acest sens, McCullough şi colaboratorii 
(2001) definesc funcţiile morale ale recunostintei pe trei 
paliere: (1) recunoştinţa ca barometru moral - percepţia 
propriei persoane ca beneficiar al unei acţiuni morale 
întreprinse de altcineva, (2) motiv/antecedent moral - 
recunostinta predispune la angajarea in comportamente 
morale, prosociale şi (3) întărire morală - percepţia 
recunostintei la celălalt întăreşte comportamentele morale, 
prosociale. 


2. Scurt istoric al conceptului de 
recunoştinţă 


In filosofie, conceptul de recunostinta a fost tratat pe larg, in 
numeroase lucrari. Spre exemplu, in tratatul filosofului stoic 
roman Seneca De beneficiis (Despre beneficii) apare ideea de 
recunostinta care trebuie inteleasa ca parte a relatiei dintre 
un binefacator si un beneficiar. Astfel, recunostinta apare in 
condiţiile în care cel care oferă un cadou sau un beneficiu are 
intenţia de a-l ajuta pe celălalt, iar cel care primeşte acest 
cadou sau beneficiu simte mulţumire. În aceste condiţii, se 
face diferenţa între datorie în sens comercial şi datorie din 
recunoştinţă, aceasta din urmă apărând atunci când 
beneficiul este oferit fără a se aştepta un altul în schimb. 
Concluzia generală a tratatului lui Seneca sugerează că 
acordarea dezinteresata de daruri/beneficii şi exprimarea 
recunostintei sincere de către beneficiar au o serie de 
consecinţe pozitive. Acestea se referă la întărirea legăturilor 
sociale, indiferent de pătura din care face parte binefăcătorul. 

În ceea ce priveşte filosofia orientală, recunoştinţa (şi, în 
consecinţă, exprimarea acesteia) este o emoție valorizată şi 
dezirabilă. În tradiţia Theravada, scrierile narează întâmplări 
prin intermediul cărora adepţii învaţă cum să simtă 
recunoştinţă în prezent şi cum să o exprime prin intermediul 
ritualurilor (Berkwitz, 2003). Accentul nu se pune pe 
direcționarea recunostintei către o persoană sau fiinţă 
supranaturală şi apare şi în lipsa convingerii că un beneficiu a 
fost acordat intenţionat individului de către un binefăcător. 
Mai degrabă, recunoştinţa este orientată către univers în 
general şi se manifestă în legătură cu situaţii diverse, de 


amploare variabila (recunostinta de a exista, de a contempla 
un fenomen natural etc.) (Emmons, 2009). 

În perioada medievală, o serie de filosofi occidentali au 
tratat conceptul de recunoştinţă în scrierile lor. Printre 
aceştia, Sfântul Toma de Aquino priveşte recunoştinţa din 
perspectivă creştină, explicând-o tot ca pe o emoție trăită de 
destinatarul unui beneficiu, însă în concepţia sa există o 
ierarhie în care se manifestă datoria de recunoştinţă. Astfel, 
umanitatea simte recunoştinţă faţă de Dumnezeu, fiii faţă de 
tată, servitorul faţă de stăpân, iar, în general, cel care 
primeşte o favoare faţă de cel care o oferă. 

În secolul al XVII-lea, Thomas Hobbes în Anglia şi Samuel 
Pufendorf în Germania ating subiectul recunostintei în tezele 
lor referitoare la funcţionarea socială şi politică. În Leviathan 
(1651), Hobbes consideră recunoştinţa ca fiind o lege a naturii, 
necesară pentru a asigura funcţionarea optimă a societăţii. 
Astfel, recunoştinţa împinge indivizii, interesaţi în general de 
binele propriu, să acţioneze înspre binele altora şi al societăţii. 
Pufendorf, pe de altă parte, adoptă o poziţie foarte similară cu 
cea a lui Seneca, considerând recunoştinţa produsul unei 
relaţii diadice între cel care oferă şi cel care primeşte un 
beneficiu. 

În secolul al XVIII-lea, economistul şi politicianul scoţian 
Adam Smith reconceptualizează termenul de recunoştinţă. În 
lucrarea sa Teoria sentimentelor morale (1790), acesta explică 
mecanismul prin care apare recunoştinţa şi descrie situaţiile 
în care aceasta se manifestă corect sau incorect. Pentru Smith, 
recunoştinţa reprezintă emoția care ne împinge să îi 


recompensam pe alţii pentru binele pe care ni l-au facut. 
Aceasta apare natural în condiţiile în care unui individ i se 
întâmplă lucruri bune, dar poate fi şi un răspuns incorect în 
anumite cazuri, de exemplu atunci când intenţia 
binefăcătorului nu este una pozitivă, sau atunci când 
recunoştinţa se manifestă faţă de un obiect şi nu faţă de o 
persoană. 

Psihologia pozitivă preia conceptul de recunoştinţă din 
filosofia morală şi demonstrează efectele benefice pe care 
cultivarea acestei emoţii le are asupra individului şi societăţii. 


3. Cauze ale recunostintel ca stare 


3.1. Recunoaşterea unui beneficiu 


După cum am menţionat anterior, pentru ca starea de 
recunoştinţă să apară, este necesară îndeplinirea anumitor 
condiţii cu rol de antecedent. Astfel, în primul rând, beneficiul 
primit trebuie recunoscut ca atare. Oricât de logică şi naturală 
ar părea aceasta precondiţie, există diferente mari între 
indivizi în ceea ce priveşte trăirea emotiei de recunoştinţă şi 
condiţiile în care aceasta apare. În acest sens, beneficiile care 


devin habituale nu mai sunt recunoscute ca un dar. Un 
beneficiu primit in mod repetat intră în rutină şi nu mai duce 
la sentimente de recunoştinţă; astfel se explică de ce oamenii 
nu sunt în general recunoscători pentru sănătate, hrană sau 
iubirea din partea familiei — nu pentru că aceste lucruri nu ar 
fi valorizate, dar ceea ce primim în fiecare zi devine o 
prezenţă obişnuită şi nu mai este privit ca o favoare sau 
recompensă. Atunci când unul dintre aceste lucruri dispare 
însă o perioadă (e.g., ne pierdem sănătatea), dacă revine, este 
foarte probabil că vom simţi recunoştinţă. 

Este important de menţionat şi faptul că nu doar 
evenimentele pozitive sunt considerate demne de 
recunoştinţă, ci şi absenţa sau prevenirea unor evenimente 
negative. Astfel, oamenii ajung deseori să se simtă 
recunoscători în situaţii extrem de dificile cum ar fi dezastrele 
naturale sau războiul, tocmai pentru că realizează faptul că s- 
ar fi putut întâmpla ceva şi mai rău (Watkins, 2014). De 
exemplu, în urma dezastrului provocat de uraganul Andrew, 
s-a constatat că emoția predominantă în rândul 
supravietuitorilor era cea de recunostinta (Coffman, 1996). 
Similar, aceeasi emotie a fost traita si de turistii norvegieni 
care au supravieţuit tsunamiului devastator din Asia de Sud- 
Est din 2004. În acele condiţii, turiştii supraviețuitori au avut 
tendinţa să compare situaţia lor cu a celor care şi-au pierdut 
viaţa şi nu să se compare cu cei care nici nu erau acolo (Teigen 
& Jensen, 2011). Este foarte probabil ca magnitudinea 
dezastrului să fie direct proporţională cu sentimentul de 
recunoştinţă al supravietuitorilor. De exemplu, daca 


supravietuiesti unei epidemii vei fi probabil recunoscator; in 
schimb, daca faci parte dintre puţinii care se îmbolnăvesc (dar 
supravietuiesti) te vei considera, mai degrabă, ghinionist. 
Trăirea unei stări de recunoştinţă ţine şi de valoarea 
percepută a beneficiului. Faptul că suntem mai recunoscători 
pentru un dar mai mare nu este surprinzător; ce este 
interesant însă e că nu valoarea directă a beneficiului 
determină sentimentul de recunoştinţă, ci măsura în care ni 
se potriveşte sau este ceva ce ne dorim. Astfel, cele mai 
apreciate cadouri sunt alese de persoane care manifestă 
consideraţie faţă de ceilalţi şi care sunt atente la cei din jur 
(Algoe, Haidt, & Gable, 2008). De asemenea, darurile 
„gratuite”, neaşteptate ne fac să simţim mai multă 
recunoştinţă decât cele la care ne aşteptăm. De exemplu, vom 
fi mai recunoscători pentru un cadou primit din partea 
partenerului „din senin” decât de Crăciun sau de ziua noastră. 
Dincolo de toţi aceşti factori situationali, măsura în care 
evaluăm un dar ca demn de recunoştinţă exprimă şi diferenţe 
inter-individuale. Nivelul de aşteptări pe care le avem de la 
ceilalţi este, spre exemplu, un factor important. Astfel, o 
persoană cu trăsături narcisiste, care consideră că multe 
lucruri i se cuvin, va fi recunoscătoare rar, pentru că puţine 
dintre lucrurile pe care le primeşte vor fi percepute ca daruri 
gratuite, fiind mai degrabă considerate ceva firesc, de aşteptat. 


3.2. Cel care oferă 


Alte antecedente importante tin de persoana sau de entitatea 
care ofera beneficiul. In acest sens, un antecedent important 
pentru aparitia recunostintei este atribuirea externd a cauzei 
pentru care a apărut beneficiul. Daca beneficiul este 
considerat ca fiind o consecinţă a propriilor acţiuni, atunci 
emoția care apare este mai degrabă de mândrie. Atunci cand 
oamenii rememorează însă succese trecute reale, emoţiile 
resimtite includ un amestec de recunoştinţă şi mândrie, 
tocmai pentru că în situaţii complexe este greu să delimităm 
exact o singură sursă a beneficiului (Watkins, 2014). Dacă am 
trecut de etapele unui interviu important, de exemplu, putem 
simţi mândrie pentru că ne-am descurcat bine şi recunoştinţă 
faţă de intervievatori pentru că au avut o atitudine corectă şi 
nepărtinitoare. 

O altă caracteristică importantă a celui care oferă este 
bunătatea percepută de cel care primeşte. Astfel, vom fi cu atât 
mai recunoscători fata de un binefăcător cu cât: 1) percepem 
costuri ridicate ale darului pe care ni l-a făcut, inclusiv dacă 
este vorba de efort ridicat (Peterson & Schreiber, 2006) şi 2) 
buna intenţie a binefăcătorului este evidentă. Dacă bănuim că 
cel care ne oferă ceva face acest lucru pentru că este obligat 
sau pentru că se aşteaptă la un beneficiu ulterior, este mai 
puţin probabil să simţim recunoştinţă decât atunci când 
binefăcătorul oferă ceva necondiţionat şi dezinteresat (e.g., 
Watkins, Scheer, Ovnicek, & Kolts, 2006). Se pare că,şi dacă ne 
gândim la o persoană faţă de care simţim recunoştinţă şi 
facem asta ca pe un exerciţiu, vom avea un nivel mai ridicat 
de emoţii pozitive decât în urma unui exerciţiu de tip 


„numărarea  binecuvântărilor”, adică enumerarea unor 
lucruri pentru care suntem recunoscători la modul general 
(Watkins et al., 2003). Trebuie totuşi menţionat că oamenii 
trăiesc emoţii de recunoştinţă şi atunci când nu există o 
persoană de referinţă care oferă ceva, ca de exemplu atunci 
când au experienţe estetice (Watkins, 2014). 


4. Recunostinta ca trăsătură — cum este o 
persoană recunoscătoare? 


4.1. Trăsăturile de personalitate şi 
recunoştinţa 


Dacă recunoştinţa este privită ca o emoție morală, atunci 
recunoştinţa ca trăsătură ar trebui, la rândul ei, să fie asociată 
cu o serie de caracteristici morale. Astfel, oamenii 
recunoscători la modul general ar trebui să aibă un nivel 
ridicat de agreabilitate şi empatie şi un nivel scăzut de 
narcisism (McCullough et al., 2001). Sintetizând caracteristicile 
unei persoane recunoscătoare, Watkins (2014) identifică trei 
piloni ai recunostintei ca trăsătură: (1) sentimentul de 
bogatie/abundenta (şi absenţa sentimentului de deprivare) în 


raport cu viata — convingerea ca viata ne-a oferit mai mult 
decât „ce se cuvenea”, (2) aprecierea plăcerilor simple si (3) 
aprecierea socială - tendinţa de a-i aprecia pe ceilalţi ca 
persoane. 

De asemenea, surprinzător la prima vedere, oamenii 
recunoscători tind să aibă locus de control intern, probabil 
tocmai pentru că, neaşteptând beneficii din exterior şi 
bazându-se pe forţele proprii, sunt plăcut surprinşi atunci 
când acestea li se oferă (Watkins et al., 2003). Recunostinta ca 
trăsătură este relationata pozitiv si cu optimismul şi speranţa 
(McCullough et al., 2002) cu modestia — disponibilitatea de a 
accepta propriile slăbiciuni, de a te detaşa de scopurile 
personale (Kruse, Chancellor, Ruberton, & Lyubomirsky, 2014; 
Uhder, Watkins, & Hammamoto, 2010) şi asociată negativ cu 
materialismul şi invidia (Watkins, 2014). Nu în ultimul rând, 
deşi recunoştinţa nu are neapărat conotaţii religioase, 
anumite dimensiuni legate de religiozitate tind să fie constant 
relationate cu recunoştinţa, cele mai importante fiind 
transcendenta spirituală - o imagine de ansamblu asupra 
lucrurilor (McCullough, Tsang, & Emmons, 2004), dincolo de 
propria perspectivă şi religiozitatea intrinsecă - angajarea în 
acte religioase doar pentru că au o mare relevanţă personală, 
nu socială (McCullough et al., 2004). 


4.2. Caracteristicile demografice şi 
recunoştinţa 


Poate surprinzator pentru simtul comun, recunostinta nu este, 
în general, asociată pozitiv cu venitul, unele date arătând 
chiar o slabă relaţie negativă (Carabin, Floberg, Pereira, & 
Watkins, 2013). Astfel, cu cât venitul raportat este mai ridicat, 
suntem mai puţin recunoscători ca persoane. Este adevărat 
însă şi faptul că nu există date în acest sens pe eşantioane 
reprezentative din populaţie, majoritatea datelor fiind culese 
pe studenţi, care tind să provină din familii cu venituri medii 
sau ridicate. Este astfel posibil ca, în cazul în care luăm în 
considerare şi populaţia cu venituri scăzute, imaginea să se 
schimbe. O situaţie similară este cea legată de vârstă; nici aici 
nu au fost puse în evidenţă relaţii clare, însă este posibil ca 
recunoştinţa să crească uşor odată cu vârsta, asemenea 
nivelului de fericire (Watkins, 2014). În ceea ce priveşte genul, 
se pare că femeile sunt în general mai recunoscătoare şi 
valorizează mai mult acest aspect (Kashdan et al., 2009), in 
timp ce bărbaţii tind să asocieze mai frecvent recunoştinţa cu 
sentimentul de îndatorare şi cu anxietatea. 


5. Consecințe ale recunostintel 


Recunostinta funcţionează in viata cotidiană ca întărire 
pentru comportamente prosociale, dar are multe alte funcţii 


cu impact atât asupra celui care oferă, cât şi asupra celui care 
primeste. 


5.1. Recunostinta si starea de bine 


Studiile arata in mod sistematic faptul ca recunostinta se 
asociaza cu starea de bine. Astfel, oamenii cu un nivel ridicat 
de recunoştinţă ca trăsătură experientiaza niveluri mai 
ridicate ale starii subiective de bine, ale satisfactiei in legatura 
cu viata (Watkins et al., 2003) si ale fericirii (Fordyce, 1988), 
aceste relaţii evidentiindu-se şi atunci când măsurătorile nu 
sunt de tip autoevaluare. Spre exemplu, recunoştinţa ca 
trăsătură este asociată cu evaluarea pozitivă a unor cuvinte 
neutre (Le. ca măsură indirectă a afectivității pozitive) 
(Kuykendall, Keating, & Wagaman, 1988) , iar recunoştinţa 
evaluată de altcineva la o persoană corelează cu starea de 
bine autoevaluată (McCullough et al., 2002). De asemenea, 
recunoştinţa este asociată negativ cu aspecte care ţin de 
psihopatologie, cum ar fi anxietatea, depresia şi afectivitatea 
negativă (McCullough et al, 2002). Nu în ultimul rând, 
recunoştinţa ca trăsătură prezice starea de bine dincolo de 
efectul predictiv al trăsăturilor de personalitate din modelul 
Big-5 (Le. extraversie, constiinciozitate, neuroticism, 
deschiderea spre experiente si agreabilitatea) (Wood, Joseph, 
& Maltby, 2008), avand corelatii mai ridicate cu starea de bine 
decat oricare din aceste trasaturi luate separat (McCullough et 


al., 2002). Rezultatele acestor studii corelationale, care fac ca 
relaţia cauzala dintre recunoştinţă şi starea de bine să fie greu 
de dovedit, au fost confirmate şi de cercetări care au 
manipulat nivelul de recunoştinţă prin intermediul unor 
exerciţii (e.g., exerciţiul „numărarea binecuvântărilor” 

enumerarea unor lucruri pentru care suntem recunoscători) 
şi care au ajuns la concluzia că aceasta duce la creşterea 
dispoziţiei comparativ cu condiţiile de control (e.g., Watkins et 
al., 2003). Interesant, efectul este mai vizibil atunci când 
participantului i se cere să se gândească la ceva care îl face să 
trăiască recunoştinţă decât atunci când i se cere să scrie 
despre acel lucru. Alte studii au arătat şi efectele pe termen 
lung ale exerciţiilor de inducere a recunostintei (vezi 
secțiunea Aplicaţii practice). De exemplu, Seligman, Steen, 
Park şi Peterson (2005) au arătat că practicarea unui exerciţiu 
scurt — enumerarea a trei lucruri care au mers bine în fiecare 
zi, timp de o săptămână - duce la efecte pozitive pe termen 
lung asupra stării de bine (ie. 6 luni după încheierea 
intervenţiei, comparativ cu grupul placebo). Mai important, s- 
a observat că practicarea zilnică a unui exerciţiu de 
recunoştinţă (eg., trei lucruri pentru care suntem 
recunoscători) timp de o săptămână creşte starea de bine, 
exprimată în satisfacţie în legătură cu viaţa, afectivitate 
pozitivă ridicată şi afectivitate negativă scăzută, în mai mare 
măsură decât un exerciţiu similar în care participanţii sunt 
rugaţi să relateze evenimente care le-au produs mândrie 
(Watkins et al., 2012). Astfel, se pare că efectul recunostintei 


este dat de ceva in plus fata de rememorarea unor lucruri 
placute si ca are un efect specific, diferit de mandrie. 

Legatura dintre recunostinta si emotiile pozitive este insa 
bidirectionala; recunostinta produce stare de bine, dar odata 
ce avem aceasta stare, este mai probabil sa recunoastem fapte 
şi persoane demne de recunoştinţă şi să o trăim. Această 
interconditionare este ilustrată în Figura 1, care redă un cerc 
al virtuţii creat in jurul recunostintei. Astfel, odată ce suntem 
recunoscători, ne bucurăm mai mult de ce ni se întâmplă, 
ajungând să avem o stare de bine crescută care, la rândul ei, 
ne face să recunoaştem mai uşor un dar şi/sau un binefăcător. 


Recunostinta 


Cresterea probabilitatii Amplificarea constientizarii 
de a remarca daruri $i şi savurării evenimentelor 
binefăcători pozitive 


Stare de bine 
crescută 


Figura 1. Cercul virtuţii asociat recunostintei (apud Watkins, 2014) 


5.2. Recunostinta în mediul social 


Dincolo de efectele pe care recunoştinţa le are asupra stării de 
bine, exprimarea acesteia are şi o importantă funcţie 


prosociala. Astfel, este mai probabil ca persoanele fata de care 
cineva şi-a exprimat recunoştinţa sa îi ajute ulterior pe alţii 
(Deutsch & Lamberti, 1986) sau să fie generoase (Rind & 
Bordia, 1995). Efectul pe care exprimarea recunostintei îl are 
asupra binefăcătorului se manifestă şi în relaţie cu acesta şi în 
relaţie cu alte persoane — dacă cineva îmi mulţumeşte pentru 
ceva, e mai probabil să îl ajut pe el, dar şi alte persoane, iar 
acest efect este mediat de percepţia valorizării sociale — faptul 
că am făcut ceva prețuit de ceilalţi (Grant & Gino, 2010). De 
asemenea, atunci când sunt recunoscători, oamenii sunt mai 
dispuşi să îi ajute pe alţii chiar şi când acest lucru are costuri, 
adică acţiunea este una neplăcută (e.g., o sarcină obositoare si 
repetitivă), iar acest efect al recunostintei asupra 
comportamentului prosocial este independent de efectul 
emoţiilor pozitive (Bartlett & DeSteno, 2006). Date recente au 
arătat şi că recunoştinţa ne poate face să amânăm 
recompensa, luând, de exemplu, decizii economice mai bune, 
dar care presupun renunţarea la beneficii imediate (DeSteno, 
Li, Dickens, & Lerner, 2014). 


6. Măsurarea recunostintel 


Există mai multe tipuri de măsurători ale recunostintei, în 
funcţie de modalitatea în care ea este conceptualizată. În ceea 


ce priveste dimensiunea dispozitionala (recunostinta ca 
trăsătură), există o serie de scale de tip autoevaluare care 
măsoară acest concept. Printre cele mai cunoscute sunt The 
Gratitude Questionnaire, GQ (Chestionarul de recunostinta; 
McCullogh, Emmons, & Tsang, 2002) si The Gratitude, 
Resentment, Appreciation Test, GRAT (Testul de recunostinta, 
resentimente si apreciere; Watkins, Woodward, Stone, & Kolts, 
2003). În timp ce primul măsoară dimensiuni precum 
intensitatea, frecvenţa şi deschiderea cu care un individ simte 
recunoştinţă, cel de-al doilea evaluează caracteristici precum 
aprecierea plăcerilor simple, aprecierea celorlalţi şi impresia 
subiectivă de bogatie/abundenta versus deprivare. 

Pentru a măsura recunoştinţa ca stare, pot fi utilizate scale 
de tip Likert, cu referire la intensitatea emoţiei. Spre exemplu, 
participanţii răspund la întrebarea „Pe o scală de la 1 (deloc) 
la 5 (foarte mult), cât de recunoscator/oare vă simţiţi acum?”. 
McCullough şi colaboratorii (2002) au dezvoltat şi un index al 
adjectivelor precum recunoscător, multumitor şi apreciativ 
care, în funcţie de perioada la care se referă (acum sau în 
general), poate fi folosit pentru a măsura recunoştinţa atât ca 
stare, cât şi ca trăsătură. 


7. Aplicaţii practice 


O serie de autori au dezvoltat şi validat diverse exerciţii 
pentru cultivarea recunostintei la propria persoană şi care pot 
fi folosite în terapie şi optimizare personală. Acestea au fost 
sumarizate de Emmons (2009) şi Seligman şi colaboratorii 
(2005) astfel: 


Jurnalul recunostintei — reprezintă o practică simplă, de 
completare a unui jurnal zilnic, cu experienţe care inspiră 
recunoştinţă, conceptualizându-le drept „cadouri” primite. 
Transpunerea experienţelor în cuvinte ajută, de asemenea, 
la integrarea evenimentelor în istoricul personal de viaţă, 
o practică recomandată pentru exersarea memoriei 
autobiografice. Este indicat ca acest exerciţiu să se 
realizeze lent, descompunând evenimentele în părţi 
componente şi meditând asupra fiecăreia dintre acestea. 

Scrisoarea de recunoştinţă - reprezintă o adâncire a 
practicii consemnării în jurnal, prin acordarea unei atentii 
speciale unei persoane anume, faţă de care individul simte 
recunoştinţă, uneori unei persoane căreia nu i-au fost 
comunicate încă aceste sentimente. Scopul exerciţiului este 
de a transpune aceste sentimente în cuvinte, şi nu 
neapărat de a le transmite persoanei respective. Astfel, 
exerciţiul se poate încheia odată cu notarea aspectelor 
pentru care suntem recunoscători, sau poate fi urmat de o 
vizită de recunoştinţă in care scrisoarea este citită 
persoanei în cauză. 

Trei lucruri pozitive — acest exerciţiu reprezintă o variaţie a 
jurnalului şi implică consemnarea zilnică a trei lucruri 
pozitive pentru care persoana simte recunoştinţă în fiecare 


zi. Poate fi folosit ca exercitiu de inceput pentru cultivarea 
recunostintel. 

e Reamintirea lucrurilor negative — deşi este contraintuitiva, 
această practică reprezintă un exerciţiu eficient de 
inducere a sentimentului de recunoştinţă. Individul este 
rugat să îşi amintească unele din evenimentele negative pe 
care le-a depăşit, iar astfel acesta îşi dezvoltă recunoştinţa 
fata de situaţia în care se află în prezent. Această strategie 
funcţionează din două motive: creierul uman este înclinat 
să rememoreze uşor evenimente negative, dar, de 
asemenea, este şi înclinat să gândească în termeni opuşi. 
Astfel, se va activa ideea de diferenţă între situaţia 
negativă depăşită şi situaţia curentă. 

e Mementouri vizuale — unul dintre principalele obstacole în 
calea dezvoltării recunostintei fiind uitarea, o soluţie ar fi 
implementarea unor mementouri vizuale, care pot fi sub 
forma unor simboluri sau a unor mesaje scrise. 


Toate aceste exerciţii funcţionează dacă sunt realizate cu 
un angajament conştient de a cultiva recunoştinţa în viaţa de 
zi cu Zi, prin practicarea lor consistentă, regulată şi autentică. 

Ca abordări mai complexe, există mai multe programe care 
au fost dezvoltate pentru a îmbunătăţi abilităţile indivizilor de 
a cultiva recunoştinţa în viaţa de zi cu zi; astfel amintim 
programele lui Miller (1995) şi Shelton (2000). Miller (1995) 
oferă o abordare structurată, cognitiv-comportamentală, 
sintetizată în patru paşi: a) identificarea cogniţiilor de 
nerecunostinta (ingratitudine), b) formularea cogniţiilor 
opuse, care susţin recunoştinţa, c) înlocuirea primelor cu 


celelalte, şi d) transpunerea emoţiilor în comportamente. 
Urmărind constant aceşti patru paşi, o persoană va putea fi 
mai mulţumită în viaţa de zi cu zi şi va putea dezvolta mai 
uşor recunoştinţă. 

Shelton (2000) consideră recunoştinţa ca fiind unul dintre 
cei patru piloni morali care ajută individul să dezvolte un simţ 
al moralității adecvat. Astfel, acesta trebuie întâi să îşi dea 
seama că este o fiinţă morală. Apoi, acesta trebuie să simtă 
recunoştinţă în anumite împrejurări. În al treilea rând, 
individul trebuie să îşi poată examina faptele într-un mod 
autoreflexiv, iar, în final, să dezvolte comportamente care pe 
termen lung să crească maturitatea morală. Rolul 
recunostintei este acela de a ajuta persoana să realizeze 
autoexaminarea într-un mod sincer şi să se angajeze cu 
hotărâre în comportamente de dezvoltare în sfera morală. 
Astfel, recunoştinţa şi alte sentimente pozitive asociate ne vor 
proteja împotriva emoţiilor negative precum jenă, ruşine sau 
vinovăţie, permiţând o deschidere şi o sinceritate mai mari în 
autoanaliză, care, la rândul lor, vor duce la realizarea unor 
comportamente autentice. 

Intervenţiile din psihologia pozitivă, dintre care fac parte 
şi cele de cultivare a recunostintei, au fost validate ştiinţific în 
ultimii ani, având efecte bine documentate (Bolier, Haverman, 
Westerhof, Riper, Smit, & Bohlmeijer, 2013). Bolier şi 
colaboratorii au arătat în meta-analiza lor că intervenţiile de 
psihologie pozitivă sunt eficiente în creşterea stării de bine 
subiective şi psihologice, precum şi în reducerea simptomelor 
depresive. 


Exista anumite principii care ar trebui respectate pentru a 


atinge beneficiul maxim in aceste interventii de cultivare a 
recunostintei (Worthen & Isakson, 2007). Dintre acestea 
mentionam: 


1. 


Principiul efortului si al continuității. Beneficiile realizării 

exerciţiilor precum cele menţionate mai sus se menţin pe 
termen lung doar dacă există un angajament şi o dorinţă 
de le a implementa în mod constant; altfel, acestea se 
menţin doar pe termen scurt. 

Principiul congruentei. Intervenţiile terapeutice si 
exerciţiile de acest tip dau cele mai bune rezultate în 
condiţiile în care ele sunt implementate în conformitate cu 
valorile persoanei care le realizează. Astfel, exerciţiile pot 
fi adaptate pentru a creşte motivaţia şi implicarea 
individului, prin incorporarea unui scop relevant personal 
pentru a le realiza. 

Principiul variaţiei. Pentru a nu se produce habituarea, 
este recomandat să se varieze atât tipurile de exerciţii, cât 
şi felul în care exerciţiile sunt realizate; spre exemplu, se 
poate varia domeniul la care se aplică acestea (eg, 
sănătate, relaţii din domeniul social etc.) sau frecvenţa 
acestora (e.g., o data pe zi, de trei ori pe săptămână etc.). 

Principiul suportului social. Implicarea persoanelor 
relevante din anturajul social în demersul de dezvoltare 
personală şi căutarea unui model printre acestea sunt 
modalităţi care pot facilita dezvoltarea recunostintei. 


5. Principiul directionarti atenţiei. O componentă importantă 
a procesului de cultivare a recunostintei este reprezentată 
de efortul conştient de a redirectiona atenţia către situaţii 
şi evenimente care sunt punctul de pornire pentru emoţii 
pozitive funcţionale. Există o tendinţă naturală a creierului 
uman de a se orienta către evenimentele externe şi interne 
negative, iar redirectionarea atentionala conştientă către 
cele pozitive facilitează apariţia recunostintei. 

6. Principiul acceptării. Acceptarea evenimentelor de viaţă şi 
a situaţiilor activatoare negative (în special a celor care nu 
pot fi schimbate) reprezintă unul dintre pilonii sănătăţii 
mentale. O variantă activă a acceptării în contextul 
psihologiei pozitive se referă la deschiderea spre căutarea 
activă a părţilor pozitive ale evenimentelor de viaţă şi a 
experienţelor de învăţare şi incorporarea lor în procesul 
de dezvoltare. Practicarea acceptării în această variantă 
duce la dezvoltarea recunostintei în pofida dificultăţilor. 


8. Noi direcţii de cercetare 


În timp ce multe dintre cercetările axate pe corelatele 
recunostintei ca trăsătură sau stare pun în legătură 
recunoştinţa cu alte trăsături şi comportamente dezirabile, 
sunt mult mai puţin clare relaţiile cauzale dintre ele precum 


si specificitatea acestor relatii. Astfel, ne putem intreba ce 
anume aduce in plus recunostinta fata de emotiile pozitive in 
general in prezicerea starii de bine si a comportamentelor 
prosociale. Până acum, unele cercetări au arătat ca 
recunoştinţa facilitează comportamente prosociale, dincolo de 
emotionalitatea pozitivă (e.g., Tsang, 2006), dar cercetări 
viitoare vor trebui să clarifice natura acestei relaţii precum şi 
mecanismele care o susţin. 

Există de asemenea anumite ipoteze care încearcă să 
explice mecanismele prin care cultivarea recunostintei are 
efecte benefice asupra stării de bine subiective (Wood, Froh, & 
Geraghty, 2010). O posibilă ipoteză se referă la efectul 
protector pe care emoţiile pozitive îl au în general asupra 
stării de bine şi promovarea satisfacţiei cu viata, recunoştinţa 
fiind, la rândul ei, conceptualizată ca o emoție pozitivă. O altă 
ipoteză posibilă se leagă de efectul Broaden-and-Build, care se 
referă la dezvoltarea şi lărgirea repertoriului de acţiuni 
posibile, promovate de emoţiile pozitive. Recunostinta ar 
ajuta astfel la întărirea relaţiilor sociale în perioade 
nestresante, astfel încât acestea să poată fi folosite ca resurse 
în posibilele perioade stresante care urmează (Fredrickson, 
2004). Va fi necesar însă ca studiile viitoare să testeze aceste 
mecanisme propuse ale efectului recunostintei în raport cu 
starea de bine subiectivă. 

De asemenea, în ceea ce priveşte metodologia studierii 
efectelor intervențiilor de cultivare a recunostintei, există 
unele îmbunătăţiri care pot fi realizate şi aspecte care nu au 
fost avute in vedere în toate studiile existente (Wood et al., 


2010). Astfel, studiile viitoare vor beneficia de folosirea unor 
grupuri de control de tip lista de asteptare, de controlarea 
efectelor expectantelor cu privire la interventie si de 
comparații cu intervenţii deja bine validate ştiinţific în 
determinarea eficacitatii. Nu in ultimul rand, interventiile de 
cultivare a recunostintei nu au un efect la fel de mare asupra 
tuturor participantilor, literatura evidentiind deja o serie de 
moderatori; astfel, se pare ca aceste interventii sunt mai 
eficiente la persoane cu un nivel mai scazut al recunostintei 
ca trasatura (probabil pentru ca acestea nu experientieaza in 
mod curent recunostinta) (Harbaugh & Vasey, 2014). Studii 
viitoare ar trebui sa identifice mai multi astfel de moderatori, 
precum si sa clarifice mecanismele schimbarii si efectele pe 
termen lung ale acestor interventii (Harbaugh & Vasey, 2014). 


9. Concluzii 


Recunostinta a fost privită istoric ca o virtute a caracterului, 
fiind în prezent conceptualizată şi ca emoție sau ca trăsătură 
de personalitate. În toate acceptiunile termenului, 
recunoştinţa apare atunci când primim un beneficiu valorizat, 
când acesta nu este perceput ca un rezultat al propriilor 
eforturi şi când persoana care ni-l oferă este percepută ca 
fiind bine intenţionată. Numeroase cercetări au avut în 


vedere consecintele recunostintei, atat pe moment (ca stare 
emoţională), cât si pe termen lung (ca trăsătură de 
personalitate), reliefand astfel consecinte pozitive in raport cu 
starea de bine, comportamentele prosociale si emotiile 
pozitive. Intervenţiile care urmăresc creşterea nivelului de 
recunoştinţă s-au dovedit eficiente atât pentru creşterea stării 
de bine, cât şi pentru reducerea simptomelor depresive şi 
reprezintă una din cele mai importante categorii de 
intervenţii din domeniul psihologiei pozitive. Cu toate că 
avem ipoteze cu privire la mecanismele prin care 
recunoştinţa produce consecinţe pozitive, studii viitoare vor 
trebui să le clarifice mai precis. De asemenea, importante 
direcţii viitoare de cercetare se referă la identificarea 
moderatorilor care ne-ar putea indica în ce condiţii 
intervenţiile de facilitare a recunostintei funcţionează cel mai 
bine şi la efectele pe termen lung ale acestor intervenţii. 

Altruismul 


Diana-Mirela CândeaL”, Sergiu-Paul Valenas2 , Aurora 
Szentagotai-Tatar 


1. Introducere 


Situatiile in care oamenii îi ajută pe cei din jur sunt 
nenumarate. Fie ca e vorba despre a oferi sprijin emotional 
cuiva care suferă, de a face voluntariat pentru o organizaţie 
sau de a împrumuta bani cuiva apropiat, manifestările 
altruiste sunt frecvent întâlnite în cadrul repertoriului uman 
de comportamente. Care sunt însă motivele pentru care 
oamenii aleg să îi ajute pe ceilalţi? Ajutăm vreodată din 
dorinţa cu adevărat altruistă de a spori bunăstarea altei 
persoane? În ce contexte ajutăm? Ajută toată lumea în aceeaşi 
măsură? Acestea sunt doar câteva dintre subiectele dezbătute 
de cercetătorii care investighează altruismul şi 
comportamentele prosociale, care se reflectă şi în modul în 
care este definit conceptul. Altruismul este conceptualizat: (1) 
ca actiune/comportament de pe urma căruia beneficiază o 


alta persoana si (2) ca forma specifica de motivatie, care 
genereaza un comportament de pe urma caruia beneficiaza o 
altă persoană (Batson, Ahmad, Lishner, & Tsang, 2002). 
Termenul „altruism” este folosit şi ca sinonim cu cel de 
„comportament prosocial”, acesta din urmă fiind definit ca o 
gamă largă de acţiuni care aduc beneficii celorlalţi (Batson & 
Powell, 2003). 

În acest capitol vom folosi termenul de „altruism” pentru a 
descrie acele comportamente/actiuni de pe urma cărora 
beneficiază o altă persoană. Această conceptualizare este cea 
mai răspândită în literatură şi ne permite să facem o sinteză 
coerentă a datelor. După cum am arătat mai sus, unii 
cercetători consideră ca motivaţia din spatele 
comportamentului este un element definitoriu pentru a 
decide dacă un comportament este cu adevărat altruist. Astfel, 
vom utiliza termenul de „altruism pur” sau „adevărat” pentru 
a ne referi la comportamente caracterizate de motivaţia 
altruistă de a creşte bunăstarea celuilalt, indiferent de costuri 
sau beneficii. Aşadar, prima întrebare care se pune este cea 
referitoare la existenţa altruismului pur. 


2. Există altruism pur? Ipoteza empatie- 
altruism 


Existenta altruismului pur la oameni este un subiect indelung 
dezbătut, atât de filosofi, cât şi de psihologi (vezi Batson & 
Coke, 1981; Campbell, 1975; Hoffman, 1981). În încercarea de 
a înţelege dacă există comportamente cu adevărat altruiste şi 
care sunt mecanismele care le generează, au fost formulate şi 
testate două ipoteze alternative: ipoteza empatie-altruism şi 
ipoteza egoismului. 

Ipoteza empatie-altruism susţine că empatia pe care o 
simţim atunci când observăm că cineva are nevoie de ajutor 
determină motivaţia altruistă de a ajuta. Empatia sau 
preocuparea empatică este definită ca „o emoție orientată spre 
celălalt, generată şi congruentă cu starea percepută a celui 
aflat în nevoie” (Batson, 2011, p. 11). Această teorie susţine că 
există comportamente cu adevărat altruiste şi că ele sunt 
produse de empatia pentru celălalt; cu cât aceasta este mai 
intensă, cu atât motivaţia altruistă este mai mare. Ipoteza 
egoismului, pe de altă parte, argumentează că actele altruiste 
sunt motivate de egoism, mai precis, de dorinţa de a obţine 
câştiguri sau beneficii personale în urma acestor 
comportamente. Astfel, se considera că oricât de lipsit de 
interes personal pare un comportament, orice act altruist 
generează un câştig personal. Principalele beneficii care pot 
decurge din ajutarea cuiva sunt: (1) dobândirea unor 
recompense sociale sau materiale şi autoapreciere rezultată 
din faptul că persoana a făcut ceea ce era bine şi corect; (2) 
evitarea unor pedepse sociale sau personale datorate eşecului 
de a ajuta şi (3) reducerea distresului personal simţit în 


momentul in care este observat distresul celuilalt (Batson et 
al., 2002). 

În încercarea de a clarifica dacă există sau nu altruism pur, 
o serie de studii au testat cele două ipoteze. Având în vedere 
că motivaţia altruistă nu poate fi observată direct, testarea 
acestor relaţii se face prin intermediul comportamentului. 
Aşadar, demersul se bazează pe identificarea unor diferenţe 
la nivel comportamental între motivaţia egoistă şi cea 
altruistă (Batson, Duncan, Ackerman, Buckley, & Birch, 1981). 
Într-unul dintre primele experimente realizate, Batson şi 
colaboratorii (1981) au pornit de la ideea că empatia va 
determina ajutarea celuilalt indiferent de costul asociat, în 
timp ce, în cazul unei motivații egoiste, persoana va ajuta 
(pentru a-şi reduce distresul cauzat de suferinţa celuilalt) doar 
atunci când evadarea din situaţie (şi astfel evitarea celui aflat 
în suferinţă) este dificilă. În cele două experimente derulate, 
cercetătorii au manipulat atât nivelul empatiei, prin 
manipularea similaritatii cu victima, cât şi uşurinţa de a scăpa 
din situaţia în care participanţii erau martorii suferinţei 
celuilalt. Rezultatele sustin ipoteza  empatie-altruism: 
participanţii care simt un grad ridicat de empatie pentru 
victimă sunt dornici să ajute, indiferent dacă le este uşor sau 
greu să iasă din situaţie fara a ajuta (Batson et al., 1981). Studii 
ulterioare au confirmat aceste concluzii (Batson et al., 1988; 
Schroeder, Dovidio, Sibicky, Matthews, & Allen, 1988). 
Susținătorii ipotezei egoismului au contestat această 
interpretare, argumentând că actele altruiste se datorează 
faptului că preocuparea empatică determină apariția unei 


stari de tristete la vederea suferintei celuilalt, aceasta fiind cea 
care genereaza motivatia de a ajuta, suportul oferit celuilalt 
atenuând tristeţea (Cialdini et al, 1987; Schaller & Cialdini, 
1988). 

O altă ipoteză propusă de susţinătorii egoismului este că 
rezultatele pot fi explicate şi prin faptul că factorii care duc la 
apariţia preocupării empatice duc, de asemenea, la un 
sentiment mai accentuat al identificării propriei persoane cu 
ceilalţi (sentimentul de ,,noi”). Astfel, ajutarea celorlalţi devine 
un act egoist deoarece atunci când individul se identifică cu 
ceilalţi, alegerea de a-i ajuta este, de fapt, alegerea de a se 
ajuta pe sine. Unele date susţin această idee (Cialdini, Brown, 
Lewis, Luce, & Neuberg, 1997), însă Batson şi colaboratorii 
(1997) evidenţiază în câteva studii o relaţie între empatie şi 
comportamentul altruist care nu poate fi explicată prin 
identificarea cu ceilalți. 

În concluzie, verificarea existenţei altruismului pur s-a 
centrat în jurul testării a două ipoteze: ipoteza egoismului, 
care susţine că scopul ultim al comportamentelor altruiste 
este de a obţine anumite beneficii, şi ipoteza empatie- 
altruism, care, deşi nu exclude existenţa acestor câştiguri, 
arată că ele sunt doar consecinţe neintentionate ale atingerii 
scopului ultim, acela de a creşte bunăstarea celuilalt (Batson 
et al., 2002). Datele de care dispunem în acest moment susţin 
ideea că oamenii sunt capabili să ajute dintr-o motivaţie pur 
altruistă. Acest lucru nu înseamnă însă că toate 
comportamentele prosociale au în spate o motivaţie altruistă, 
ci sugerează doar că, în anumite circumstanţe, atunci când 


simt empatie pentru ceilalţi, oamenii îşi pot oferi ajutorul fara 
a fi motivaţi de obţinerea unor câştiguri personale. 


3. Când şi cine este predispus să ajute? 
Diferențe situationale şi interindividuale 


Motivația altruistă nu generează în mod automat un 
comportament, ci produce dorinţa de a atinge un anumit scop 
(Batson, 2011). Înainte de a acţiona pe baza acestei dorinţe, 
chiar dacă sunt motivaţi altruist, oamenii fac o analiză a 
beneficiilor şi costurilor fiecărei variante de acţiune. Deşi, în 
sine, această analiză este una egoistă, având ca obiectiv 
reducerea costurilor personale, acest lucru nu înseamnă că 
motivaţia de a ajuta nu este în continuare una altruistă. Apare 
astfel întrebarea: care sunt situaţiile în care alegem să îi 
ajutăm pe ceilalţi? Studiile arată că există o serie de factori 
situationali care cresc probabilitatea comportamentului 
altruist. Acesta este mai probabil atunci când oferirea 
ajutorului este prezentată ca o oportunitate de dezvoltare 
personală (Perlow & Weeks, 2002), atunci când persoanei i se 
induce o dispoziţie pozitivă (Guéguen & DeGail, 2003; Isen & 
Levin, 1972) sau atunci când ştim cine este cel care va fi ajutat. 
De exemplu, un studiu realizat de Small şi Loewenstein (2003) 
a arătat că oamenii sunt mai dornici să îi ajute pe cei care au 


pierdut bani atunci cand stiu cine sunt acele persoane decat 
dacă ele rămân necunoscute. 

Probabilitatea de apariţie a comportamentului altruist este 
influenţată şi de variabile care ţin de cel care are nevoie de 
ajutor. Astfel, gradul de atractivitate fizică sau prezenţa fizică 
a persoanei corelează pozitiv cu probabilitatea apariţiei 
comportamentului de ajutare (West & Brown, 1975; Wollman, 
Griggs, & Stouder, 1990). Un studiu care a investigat 
comportamentele prosociale în cazul victimelor uraganului 
Katrina arată că indivizii mai bine integrați şi implicaţi în 
comunitate au primit mai mult ajutor, prin intermediul 
rețelelor de suport social, decât cei mai putin integrați si 
implicati (Hurlbert, Beggs, & Haines, 2006). 

Severitatea problemei celui care necesita ajutor este un alt 
factor care creste probabilitatea de a-l oferi (Staub & Baer, 
1974; West & Brown, 1975). Cauza problemei influenteaza, de 
asemenea, probabilitatea acordarii ajutorului. Daca motivul 
pentru care victima sufera este atribuit unor factori externi si 
incontrolabili (e.g., un urgan), oamenii sunt mai dispusi sa 
ajute decat in cazul in care problema este generata de factori 
interni si controlabili (e.g., aleg să nu evacuez casa; Avdeyeva, 
Burgetova, & Welch, 2006). 

Există însă şi contexte care reduc probabilitatea apariţiei 
comportamentelor prosociale. Studiile arată că persoanele 
care sunt excluse social donează mai puţini bani, sunt mai 
puţin doritoare să participe ca voluntari la studii, îşi oferă în 
mai mică măsură ajutorul atunci când are loc un incident 
nedorit (e.g., cineva îşi scapă lucrurile pe jos) şi aleg să 


coopereze mai putin cu altii (Twenge, Baumeister, DeWall, 
Ciarocco, & Bartels, 2007). 

Alaturi de factorii situationali, aparitia comportamentelor 
prosociale este influentata si de diferente interindividuale. 
Altfel spus, unii dintre noi suntem mai altruisti decât alţii. 
Preocuparea pentru ceilalţi, sentimentul de responsabilitate 
socială, asumarea perspectivei celuilalt şi agreabilitatea sunt 
asociate cu o frecvenţă mai mare a comportamentelor 
prosociale (Carlo, Eisenberg, Troyer, Switzer, & Speer, 1991; 
Graziano & Eisenberg, 1997; Schwartz & Howard, 1981). Un 
nivel crescut al empatiei, al emotiilor pozitive si reglarea 
emoţională eficientă sunt, de asemenea, relationate cu o 
probabilitate mai mare de a-i ajuta pe altii (Atkins, Hart, & 
Donnelly, 2005). 

In ceea ce priveste relatia dintre statutul socio-economic si 
comportamentul altruist, există cercetări care arată că 
statutul socio-economic scăzut al celui care ajută şi 
autoeficacitatea în gestionarea relaţiilor interpersonale 
corelează pozitiv cu comportamentele prosociale (Caprara & 
Steca, 2005; Piff, Kraus, Câte, Cheng, & Keltner, 2010), în timp 
ce altele demonstrează că implicarea în activităţi de 
voluntariat este asociată cu un nivel crescut al educaţiei şi al 
venitului (vezi Reed & Selbee, 2000; Smith, 1994). Una dintre 
posibilele explicaţii privind relaţia dintre statutul socio- 
economic şi voluntariat este că implicarea în activităţi de 
voluntariat e influenţată de factori precum conştientizarea 
problemelor celorlalţi şi de un nivel crescut al empatiei fata 
de distresul celor din jur (Wilson, 2000). 


Exista si diferente de gen in ceea ce priveste altruismul. 
Astfel cercetarile au aratat ca, in cazul in care ajutarea 
celuilalt are costuri ridicate pentru sine, femeile sunt mai 
generoase decat barbatii, iar atunci cand costul de a ajuta 
scade, bărbaţii încep să ofere mai mult (Andreoni & 
Vesterlund, 2001). Se pare că există diferenţe de gen şi în ceea 
ce priveşte motivaţia de a ajuta. Astfel, într-un studiu care a 
analizat motivele celor care aleg o carieră într-un domeniu 
care implică ajutarea celorlalţi (e.g., medic, profesor), s-a 
constatat că motivațiile altruiste ale bărbaţilor erau orientate 
mai mult spre susţinerea societăţii, iar cele ale femeilor, spre 
susţinerea individului (Byrne, 2008). 


4. De ce îi ajutăm pe ceilalţi? Originile 
altruismului 


Modelele evoluționiste contemporane, care definesc succesul 
evolutionist ca supraviețuirea şi transmiterea genelor 
individului la generaţiile viitoare, susțin că tendinţele 
prosociale există la oameni datorită: (1) succesului 
evolutionist al persoanelor care au manifestat astfel de 
trăsături şi (2) unor predispoziţii genetice de a acţiona 
prosocial (Penner, Dovidio, Piliavin, & Schroeder, 2005). 


Cele mai multe teorii privind originile altruismului 
argumentează că existenţa acestuia poate fi explicată de 
succesul evolutionist asociat lui. Din această perspectivă, una 
dintre cele mai des propuse explicaţii este teoria selecţiei 
bazate pe înrudire. Aceasta porneşte de la premisa că evoluţia 
umană vizează nu fitness-ul individual (capacitatea unui 
individ de a face faţă cu bine condiţiilor de mediu şi de a-şi 
transmite cu succes genele generaţiilor viitoare), ci „fitness-ul 
inclusiv”, care se referă atât la numărul total de descendenţi 
rezultat din reproducerea directă a individului, cât şi la 
numărul de descendenţi înrudiţi cu un individ (e.g., nepoți) în 
care acesta investeşte resurse (Hamilton, 1964). Din această 
perspectivă, ajutarea sistematică a rudelor contribuie la 
creşterea fitness-ului inclusiv, asigurând succesul evolutionist 
al persoanelor ce manifestă aceste comportamente. Această 
perspectivă este susţinută de studiile care arată că suntem 
mai înclinați să-i ajutăm pe cei cu care suntem înrudiţi decât 
pe cei care nu ne sunt rude (e.g., Burnstein, Crandall, & 
Kitayama, 1994; Euler & Weitzel, 1996). 

După cum ştim însă, oamenii îi ajută şi pe cei cu care nu 
sunt înrudiţi. Pentru a explica acest comportament, a fost 
propusă teoria altruismului reciproc (Trivers, 1971), care 
susţine că oamenii obţin beneficii evoluționiste prin ajutarea 
celorlalţi atunci când favoarea este întoarsă. Într-adevăr, se 
pare că reciprocitatea este o normă care apare în toate 
culturile (Schroeder, Penner, Dovidio, & Piliavin, 1995), că 
oamenii sunt mai dornici să-i ajute pe cei care îşi oferă 
ajutorul (Boster, Fediuk, & Kotowski, 2001), iar oferirea 


ajutorului creşte statutul si reputaţia în cadrul comunităţii 
(Wedekind & Braithwaite, 2002), un statut ridicat fiind apoi 
asociat cu o dezirabilitate mai mare ca partener (Buss, 2003). 
Nici această teorie nu este însă lipsită de critici (vezi Caporael, 
2001). O explicaţie alternativă este oferită de ipoteza selecţiei 
de grup (Sober & Wilson, 1999), conform căreia, atunci când 
două grupuri se află în competiţie directă, grupul format 
dintr-un număr mai mare de indivizi altruişti (persoane 
dispuse să se sacrifice pentru grup) va fi avantajat faţă de 
grupul format din mai mulţi indivizi egoişti. Astfel, grupul 
altruist va domina grupul egoist şi va avea un avantaj 
reproductiv asupra lui, acest lucru exprimându-se, la nivel de 
populaţie, printr-un număr mai mare de indivizi altruişti 
comparativ cu cei egoişti. 

Se consideră că empatia este unul dintre mecanismele 
psihologice responsabile de apariţia altruismului. La rândul 
ei, apariţia empatiei este explicată prin modelul perceptie- 
acţiune, conform căruia, atunci când un individ percepe 
starea emoţională a celuilalt, i se activează automat 
reprezentările referitoare la acea situaţie, fapt care 
„generează răspunsurile vegetative sau somatice asociate în 
mod obişnuit cu această stare, cu excepţia cazului în care ele 
sunt inhibate, prin învăţare sau experienţă” (Preston & De 
Waal, 2002, p. 4). Simplu spus, empatia faţă de o persoană 
apare atunci când reprezentările individului privind o emoție 
sau situaţie sunt activate de perceperea acestora la altcineva. 
Modelul  percepţie-acţiune susține  similaritatea între 
substratul cerebral al trăirii şi cel al observării unei emoţii. 


Atunci cand cineva observa distresul altcuiva, i se activeaza in 
creier propriile reprezentari cu privire la acea situatie si 
emotie. Daca activarea este suficient de puternica, individul 
va simţi empatie, lucru care creşte probabilitatea de a-l ajuta 
pe celălalt. 

Încercările de a elucida baza genetică a altruismului indică 
faptul că nu există o „genă altruistă”, dar sugerează că 
anumite predispoziţii afective şi comportamentale specifice 
altruismului pot fi considerate produs al unor combinaţii 
complexe de influenţe genetice. Cele câteva studii care au 
investigat bazele genetice ale altruismului arată ca 
eritabilitatea poate explica într-o oarecare măsură 
variabilitatea interindividuală, cel putin în ceea ce priveşte 
gradul de empatie autoraportat. Estimările privind 
eritabilitatea empatiei variază destul de mult, Între 34% si 
72% (Knafo, Zahn-Waxler, Van Hulle, Robinson, & Rhee, 2008; 
Matthews, Batson, Horn, & Rosenman, 1981; Rushton, Fulker, 
Neale, Nias, & Eysenck, 1986). Există însă şi studii ale căror 
rezultate nu susțin eritabilitatea comportamentelor prosociale 
(Bouchard & Loehlin, 2001; Krueger, Hicks, & McGue, 2001). 

Oferirea unei explicații coerente asupra originii 
altruismului uman rămâne deocamdată o provocare, având în 
vedere că teoriile actuale nu reuşesc să explice caracteristici 
importante ale acestuia (e.g., evoluția altruismului în cazul 
unor grupuri mari), sugerând nevoia integrării diferitelor 
ipoteze. Pentru a se ajunge la o explicație mai bine articulată, 
este necesară formularea unor predicții testabile, derivate din 


modelele evolutioniste, ţinând însă cont şi de aspectele 
culturale. 


5. Cum învăţăm să fim altruişti? 
Dezvoltarea tendinţelor prosociale 


În ultima perioadă, teoriile dezvoltării care au ca scop 
investigarea originilor şi a diferenţelor interdividuale în 
tendinţele şi răspunsurile prosociale şi-au comutat atenţia 
dinspre mediu (accent pus pe învăţare şi modelare) spre 
interacţiunea dintre tendinţele biologice şi experienţele 
sociale ale individului. Multe dintre cercetările care încearcă 
să explice de ce unii indivizii sunt mai altruişti decât alţii au 
pornit de la studierea temperamentului. Ele arată că 
diferenţele interindividuale in tendinţele altruiste sunt 
generate de interacțiunea dintre anumite trăsături 
temperamentale şi diferite variabile de mediu (Eisenberg, 
Fabes, Guthrie, & Reiser, 2000). Astfel, copiii cu un nivel 
crescut al afectivității pozitive tind să fie mai altruişti, în timp 
ce copiii cu afectivitate negativă crescută şi abilităţi deficitare 
de reglare emoţională sunt mai puţin predispuşi spre 
comportamente prosociale (Eisenberg et al, 2000). 
Agreabilitatea este si ea asociata pozitiv cu comportamentele 
prosociale (Graziano, Habashi, Sheese, & Tobin, 2007). 


În ceea pe priveşte factorii de mediu, studiile arată că 
mamele empatice, calde şi care reuşesc să adopte cu uşurinţă 
perspectiva celorlalţi au, la rândul lor, copii mai empatici 
(Zhou et al., 2002). Un stil parental caracterizat prin căldură şi 
stabilirea unor reguli de comportament clare (i.e. autoritativ) 
este asociat cu un nivel crescut al comportamentelor 
prosociale la copii (Hastings, Zahn-Waxler, Robinson, Usher, & 
Bridges, 2000). Comportamentele altruiste ale copiilor sunt 
relationate pozitiv cu nivelul de altruism al părinţilor, cu 
exprimarea frecventă a afecțiunii de către aceştia şi cu 
utilizarea tehnicilor de disciplinare centrate pe victimă (e.g., a- 
ti cere scuze şi a-ţi repara greşeala; Hoffman, 1975). De 
asemenea, tinerii care au cel puţin un părinte care face 
voluntariat, au o probabilitate de două ori mai mare de a se 
implica în activităţi de voluntariat şi de aproape de trei ori 
mai mare de a face voluntariat în mod regulat (Grimm, Dietz, 
Spring, Arey, & Foster-Bey, 2005). 

Luate împreună, aceste date indică faptul că, deşi 
comportamentele prosociale sunt influențate de predispoziţii 
înnăscute, mediul în care se dezvoltă persoana este cel puţin 
la fel de important. Comportamentul prosocial al copiilor este 
puternic influenţat de experienţele sociale pe care aceştia le 
au, putând fi modelat de părinţi sau de alte persoane 
semnificative. 


6. Ajuta sa fii altruist? Beneficiile 
altruismului 


Deşi comportamentele altruiste au ca scop creşterea 
bunăstării celuilalt, există tot mai multe date care arată că ele 
aduc beneficii şi celui care ajută. Angajarea în comportamente 
altruiste are efecte pozitive atât asupra sănătăţii mentale cât 
şi asupra celei fizice. Prezentăm mai jos câteva dintre cele mai 
importante beneficii ale altruismului. 

Activităţi relativ simple, precum oferirea de suport social şi 
emoţional altor persoane, sunt asociate cu o sănătate mentală 
mai bună, un nivel mai ridicat al fericirii, o stimă de sine mai 
crescută şi un nivel mai scăzut al singurătăţii (De Jong 
Giefveld & Dykstra, 2008; Schwartz, Meisenhelder, Ma, & 
Reed, 2003). De asemenea, suportul social oferit este relationat 
cu niveluri mai scăzute ale morbiditatii şi niveluri mai scăzute 
ale tensiunii arteriale şi cortizolului (hormon implicat în 
răspunsul organismului la stres; Brown, Consedine, & Magai, 
2005; Field, Hernandez-Reif, Quintino, Schanberg, & Kuhn, 
1998; Piferi & Lawler, 2006). Oferirea de suport instrumental 
(ajutor la anumite activităţi sau ajutor material) prietenilor, 
rudelor şi vecinilor este, la rândul ei, benefică pentru 
sănătate, fiind asociată cu un nivel mai scăzut al mortalităţii 
(Brown, Nesse, Vinokur, & Smith, 2003). Aceste rezultate se 
menţin şi atunci când se controlează pentru diferite variabile 
demografice, trăsături de personalitate şi aspecte care ţin de 
sănătatea fizică sau mentală. 


Există însă şi situaţii in care oferirea de suport poate avea 
efecte negative asupra celui care ajută. Dacă cei care primesc 
ajutor au prea multe cereri, dacă cei care ajută se simt 
coplesiti de problemele celorlalţi sau dacă gradul de 
reciprocitate este redus, starea de bine şi sănătatea mentală a 
celui care ajută pot avea de suferit (Buunk, Doosje, Jans, & 
Hopstaken, 1993; Schwartz, et al, 2003; Strazdins & Broom, 
2007). 

Oferirea de donaţii (bani sau alte cadouri) unor persoane 
sau organizaţii caritabile este un alt comportament prosocial 
care pare a avea efecte pozitive asupra celui care dă. Conform 
studiilor, cheltuirea de bani în scopuri altruiste este asociată 
cu un nivel semnificativ mai ridicat al fericirii comparativ cu 
situaţia în care banii sunt cheltuiţi în scopuri personale 
(Dunn, Aknin, & Norton, 2008). Acest efect se manifestă 
indiferent de cultura în care trăieşte individul, el fiind prezent 
în ţările dezvoltate şi sărace deopotrivă (Aknin et al., 2013). 
Oferirea de donaţii este relationata pozitiv şi cu starea de bine 
psihologică (Choi & Kim, 2011). Există câteva studii care au 
investigat efectul oferirii de donaţii inclusiv la nivelul 
activităţii creierului. Acestea au evidenţiat o activare 
cerebrală similară cu cea generată de recompense şi de 
trăirea plăcerii (Harbaugh, Mayr, & Burghart, 2007). 

Alături de suportul social şi instrumental şi de donaţii, o 
altă practică altruistă frecvent studiată este voluntariatul. 
Voluntariatul este un comportament prosocial care are loc 
într-un context organizational, fiind un comportament 
planificat, de regulă de durată mai îndelungată decât simplul 


ajutor interpersonal (Penner, 2002). Asemenea celorlalte 
practici altruiste, el este asociat cu o serie de avantaje. Astfel, 
un număr mare de studii arată ca persoanele care fac 
voluntariat au un nivel mai ridicat al satisfactiei în legătură 
cu propria viaţă, al dorinţei de a trăi şi al stimei de sine, şi un 
nivel mai scăzut al simptomelor de anxietate şi depresie 
(Hunter & Linn, 1980; Morrow-Howell, Hinterlong, Rozario, & 
Tang, 2003). Într-o meta-analiză care a inclus 37 de studii 
independente, Wheeler şi colaboratorii au arătat că starea 
subiectivă de bine creşte semnificativ în urma implicării în 
activităţi de voluntariat (Wheeler, Gorey, & Greenblatt, 1998). 
Aceste asocieri pot fi explicate prin faptul că voluntariatul 
oferă persoanei oportunităţi de interacţiune şi suport social, 
precum şi sentimentul de a fi parte din comunitate, ca urmare 
a asumării unui rol activ în cadrul acesteia (Black & Living, 
2004). El este asociat cu emoţii pozitive şi susţine convingerea 
individului că ceea ce face contează, lucru care contribuie la 
creşterea autoeficacităţii şi al încrederii în sine. În plus, 
voluntariatul oferă un sentiment de control asupra propriei 
vieţi şi reduce simptomele de depresie. Nu doar persoanele 
sănătoase psihologic, ci şi cele cu tulburări mentale 
beneficiază de voluntariat, participarea la astfel de activităţi 
fiind asociată cu un răspuns mai bun la tratament şi cu mai 
puţine zile de internare (Warren, 1993). 

Voluntariatul are efecte pozitive şi asupra sănătăţii fizice. 
Mai multe studii arată că acesta este relationat cu o stare de 
sănătate mai bună şi cu o rată mai scăzută a mortalităţii (vezi, 
de exemplu, Harris & Thoresen, 2005; Luoh & Herzog, 2002; 


Piliavin & Siegl, 2007). O meta-analiza care a investigat relatia 
dintre voluntariat si mortalitate in cazul persoanelor cu 
varsta de peste 55 de ani a aratat ca voluntariatul reduce 
riscul de mortalitate in medie cu 24%, in conditiile in care se 
controleaza impactul altor variabile cum este nivelul de 
sanatate (Okun, Yeung, & Brown, 2013). Este interesant de 
mentionat ca acest efect pare a fi influentat de motivatia care 
stă la baza implicării în activităţi de voluntariat. Riscul de 
mortalitate este semnificativ mai scăzut în cazul persoanelor 
care fac voluntariat din compasiune, în timp ce riscul de 
mortalitate al celor a căror motivaţie este orientată spre sine 
(e.g., vor să înveţe lucruri noi sau vor să se simtă mai bine în 
propria piele) rămâne neschimbat (Konrath, Fuhrel-Forbis, 
Lou, & Brown, 2012). 

Unele date sugerează că efectul benefic al voluntariatului 
din punctul de vedere al mortalităţii se manifestă doar atunci 
când acest comportament se menţine la un nivel mediu de 
manifestare. De exemplu, un studiu realizat de Musik, Herzog 
şi House (1999) a arătat că desfăşurarea unor activităţi de 
voluntariat pentru o singură organizaţie sau timp de 40 de ore 
pe an este asociată cu o mortalitate mai scăzută, dar că acest 
efect nu se menţine în cazul unei implicări mai intense (între 
40 şi 80 de ore). O posibilă explicaţie pentru aceste rezultate 
este aceea că implicarea prea intensă generează conflicte de 
rol sau presupune un nivel prea ridicat de muncă, devenind o 
povară. Există însă şi cercetări care nu susţin ideea implicării 
moderate. De exemplu, un studiu realizat de Oman, Thoresen 
şi McMahon (1999) a arătat că persoanele implicate în 


activitati de voluntariat pentru doua sau mai multe 
organizatii au avut o rata de mortalitate cu 63% mai redusa 
comparativ cu cei care nu au fost implicati in astfel de 
comportamente. Aceasta s-a pastrat la un nivel ridicat (44%) 
chiar si atunci cand s-a controlat efectul varstei, sexului, al 
numărului de boli cronice, mobilităţii fizice, exerciţiului fizic, 
sănătăţii percepute, fumatului, suportului social şi 
simptomelor depresive. De asemenea, persoanele care au 
făcut mai mult de 100 de ore de voluntariat pe an au raportat 
un declin mai lent al sănătăţii şi funcţionării fizice comparativ 
cu cei care au făcut voluntariat mai puţin de 100 de ore (Lum 
& Lightfoot, 2005). Concluzia acestor cercetări este că impactul 
pozitiv al voluntariatului se manifestă cel mai puternic atunci 
când implicarea în astfel de activităţi este de cam 100 de ore 
pe an, adică aproximativ 2-3 ore pe săptămână (Morrow- 
Howell et al., 2003). 

Majoritatea studiilor care investighează relaţia dintre 
voluntariat, starea de bine psihologică şi cea fizică s-au 
focalizat asupra persoanelor de vârsta a treia. Se pare că 
efectele benefice ale acestuia, din punctul de vedere al 
satisfactiei în legătură cu propria viata şi al sănătăţii 
percepute, se manifestă mai puternic la cei de peste 60 de ani 
decât la tineri (Van Willigen, 2000). Avantajele voluntariatului 
au fost însă confirmate şi pe loturi de participanţi tineri. 
Astfel, studii realizate pe adolescenţi arată că implicarea lor în 
activităţi de voluntariat este asociată cu rezultate şcolare mai 
bune, cu un nivel mai scăzut al manifestării unor 
comportamente de risc (e.g., consum de alcool sau droguri) şi 


cu o frecventa mai scazuta a abandonului scolar (Eccles & 
Barber, 1999; Moore & Allen, 1996). Pentru a aparea aceste 
avantaje este insa important ca tipul de activitate sa fie ales de 
adolescent, ca aceasta sa fie perceputa ca placuta, sa duca la 
formarea de deprinderi noi si să provoace tânărul să se 
gândească la scopurile sale de viitor (Allen, Kuperminc, 
Philliber, & Herre, 1994). 


7. Cum măsurăm altruismul? 


Există mai multe tipuri de măsurători ale altruismului, în 
funcţie de felul în care este conceptualizat. Astfel, unele scale 
evaluează măsură în care persoana este dispusă să îşi ofere 
ajutorul făcând referire la situaţii specifice, în timp ce altele 
măsoară dispoziţia sau tendinţa oamenilor de a-i ajuta pe 
ceilalţi făcând referire la comportamentul prosocial anterior. 
Prima categorie de măsurători constă din scenarii ipotetice în 
care respondentilor li se oferă posibilitatea de a-şi oferi 
ajutorul. De exemplu, scenariile pot face referire la donarea 
de bani unor persoane fără adăpost sau unor copii cu boli 
terminale, oferirea de ajutor unei persoane care s-a rătăcit, 
oferirea de mâncare unor persoane nevoiase etc. (DeWall, 
Baumeister,  Gailliot, & Maner, 2008). Disponibilitatea 
persoanelor de a face donaţii sau de a oferi sprijin (a investi 


timp, bani sau efort) este evaluată de unii autori pe baza 
iniţiativelor spontane (vezi Batson, Sager, Garst, Kang, 
Rubchinsky, & Dawson, 1997; DeWall, Baumeister, Gailliot, & 
Maner, 2008). În acest tip de sarcină, participanţilor li se 
prezintă scenarii/povestiri cu conţinut emotional negativ (e.g., 
o fetiţă care îşi pierde părinţii şi care trebuie să aibă grijă de 
fraţii mai mici), urmate de discuţii şi întrebări. La final, 
persoanele sunt întrebate, oarecum întâmplător, dacă ar vrea 
să ofere ajutor sau câte ore ar fi dispuse să investească pentru 
a oferi sprijin, dacă scenariul ar fi unul real. 

Alte măsurători urmăresc tendinţa oamenilor de a fi 
implicaţi în activităţi altruiste sau caritabile. De exemplu, 
chestionarul construit şi validat de Rushton, Chrisjohn şi 
Fekken (1981) le cere participanţilor să specifice frecvenţa (pe 
o scală de la 0 la 6) cu care s-au implicat în activităţi altruiste 
(„Am ajutat o persoană cu handicap sau un bătrân să treacă 
strada”). 


8. Noi direcţii de cercetare 


Datele existente sugerează că anumite persoane sunt mai 
altruiste decât altele. Aceste diferenţe par să fie explicate, cel 
puţin în parte, de prezenţa unor trăsături de personalitate 
precum agreabilitatea sau de capacitatea de a adopta 


perspectiva celuilalt (e.g., Graziano & Eisenberg, 1997). 
Anumiti factori cognitivi ar putea de asemenea explica de ce 
anumite persoane se implica mai frecvent in comportamente 
prosociale sau au tendinta de a actiona altruist. Este insa 
nevoie de studii care sa clarifice rolul unor factori cognitivi 
specifici (e.g., asteptari, stil atributional) in altruism. 

Dupa cum am vazut mai sus, angajarea in comportamente 
prosociale are o serie de beneficii atât asupra sănătăţii 
mentale cât şi asupra celei fizice. Majoritatea studiilor care au 
evaluat această asociere sunt însă corelationale; aşadar, ele 
nu clarifică natura exactă a relaţiei şi mecanismele implicate. 
O posibilă explicaţie ar fi faptul că actele altruiste generează 
emoţii pozitive, beneficiile acestora fiind bine documentate în 
literatură (vezi, de exemplu, Danner, Snowdon, & Friesen, 
2001; Lyubomirsky, King, & Diener, 2005). Un alt mecanism 
care ar putea explica aceste asocieri, cel puţin în cazul 
voluntariatului, este creşterea suportului social. Studii 
viitoare menite să testeze aceste ipoteze ar putea contribui la 
clarificarea naturii şi a mecanismelor care explică legătura 
dintre altruism şi efectele pozitive asupra sănătăţii mentale şi 
fizice. 

Ţinând cont de faptul că majoritatea studiilor privind 
altruismul au fost realizate pe vârstnici şi adolescenţi, ar fi 
utilă extinderea cercetărilor şi la adulţi. De asemenea, studii 
viitoare ar trebui să exploreze şi potentialele efecte ale 
cultivării altruismului. De exemplu, chiar dacă rezultatele 
unor studii recente (De Jong Giefveld & Dykstra, 2008) arată că 
există asocieri pozitive între implicarea în activităţi prosociale 


şi sănătatea mentală, nu avem inca date care sa arate care 
sunt efectele manipulării implicării în acte 
altruiste/prosociale. 


9. Concluzii 


Altruismul şi factorii care determină apariţia 
comportamentelor prosociale au constituit subiectul a 
numeroase studii din domeniul psihologiei. În încercarea de a 
clarifica care sunt motivele pentru care oamenii aleg să-i ajute 
pe ceilalţi, au fost propuse şi testate două mari ipoteze: 
ipoteza empatie-altruism si ipoteza egoismului. Datele 
prezentate în acest capitol susţin ideea că, deşi majoritatea 
comportamentelor prosociale sunt asociate cu o serie de 
beneficii personale, cel puţin unii oameni, în anumite condiţii, 
îi ajută pe ceilalţi din motive pur altruiste. Caracteristici 
precum un nivel ridicat al empatiei, al capacităţii de a adopta 
perspectiva celuilalt şi anumite trăsături de personalitate (e.g., 
agreabilitate) cresc probabilitatea de manifestare a 
comportamentelor altruiste. De asemenea, comportamentele 
prosociale sunt mai probabile în anumite contexte, de 
exemplu atunci când se ştie cine este persoana care va fi 
ajutată sau atunci când problema acesteia este una severă. 


In ceea ce priveste originile altruismului, explicatiile cele 
mai frecvente sunt cele evolutioniste si genetice. Ele sustin ca 
tendinţele prosociale s-au transmis datorită succesului 
evolutionist al persoanelor care au manifestat aceste trăsături. 
Între teoriile propuse, teoria selecţiei bazate pe înrudire 
susţine că evoluţia vizează transmiterea mai departe a 
genelor nu doar prin descendenţii direcţi, ci şi prin 
descendenţi înrudiţi (e.g., nepoti). Potrivit acestei explicaţii, 
ajutarea rudelor contribuie la creşterea şanselor ca acestea să 
se reproducă şi să transmită mai departe genele individului, 
sporind astfel succesul evolutionist al acestuia. La nivel 
neurobiologic, se consideră că apariţia comportamentelor 
altruiste este rezultatul capacităţii de a simţi empatie, care 
este precablată în creierul nostru. 

Numeroase cercetări privind altruismul s-au focalizat pe 
studierea efectelor acestui comportament. Atât oferirea de 
suport (e.g., emotional, financiar etc.) cât şi implicarea în 
activităţi de voluntariat determină o serie de efecte pozitive, 
la nivel psihologic şi fizic. Comportamentele prosociale sunt 
asociate cu un nivel mai ridicat al stării de bine, al satisfactiei 
în legătură cu propria viata si al sănătăţii mentale (e.g., un 
nivel mai scazut al simptomelor de anxietate si depresie). La 
nivel fizic, comportamentele prosociale sunt asociate cu o rata 
mai scăzută a morbiditatii şi mortalităţii. Există însă 
inconsistente cu privire la nivelul necesar de implicare in 
acţiuni prosociale, astfel încât acestea să fie asociate cu 
beneficii si nu cu efecte negative (e.g, epuizare). Deşi 
comportamentele altruiste sunt mai probabile la persoanele 


care manifestă anumite trăsături, date fiind beneficiile 
asociate lor, nu trebuie să uităm că mediul joacă un rol cel 
puţin la fel de important, comportamentele prosociale putând 
fi modelate. 

Compasiunea 


Ioana R. Podinăl” 


1. Introducere 


Compasiunea este de multe ori confundata cu altruismul sau 
empatia. Asadar, modalitatea cea mai buna de a intelege 
compasiunea este prin contrast cu cele doua concepte 
relationate. 

Empatia este definită ca experienţa de împărtăşire a 
emotiilor celuilalt (De Vignemont & Singer, 2006). Cu alte 
cuvinte, empatia este o oglindire a emotiei unei alte persoane. 
Pe de altă parte, altruismul este un comportament de care 
beneficiază in mod direct altcineva decât actorul 
comportamentului altruist şi poate sau nu să fie însoţit de 
empatie sau de compasiune. Un act altruist de tipul unei 
donaţii de dragul publicităţii îşi pierde elementele de empatie 
şi compasiune. Deşi aceste două concepte sunt legate de 
compasiune, ele nu se referă la acelaşi lucru. Astfel, 
compasiunea este definită în dicţionarul Merriam Webster 


(2011) ca o conştientizare a distresului altor persoane 
(componenta cognitivă) şi implica intenţia de a diminua acest 
distres (componenta intentionala) şi o dorinţă autentică de a 
ajuta (componenta motivationala). La aceste trei componente 
se adaugă componenta afectivă, o reacţie emoţională, dar nu 
în oglindă, la vederea suferinţei unei alte persoane (Jazaieri et 
al, 2013). In mod similar, din perspectivă budistă, 
compasiunea este o calitate umană de bază care rezultă din 
recunoaşterea suferinţei altora şi dorinţa de a ameliora acea 
suferinţă, ceea ce determină comportamente altruiste (Dalai 
Lama, 1995). 

În cercetare, compasiunea este văzută ca un concept cu 
trei dimensiuni (vezi Jazaieri et al., 2013): 


(a) Compasiunea îndreptată înspre alte persoane este un 
răspuns emoţional la perceperea suferinţei altora, asociat 
cu dorinţa de a ajuta (Goetz, Keltner, & Simon-Thomas, 
2010). Compasiunea îndreptată înspre alţii este cea mai 
bine cunoscută formă de compasiune. 

(b) Compasiunea primită de la alte persoane este o temă de 
cercetare mai recentă. Aceasta este, în mod evident, o 
consecinţă a compasiunii îndreptate înspre ceilalţi şi 
presupune acceptarea actelor de bunătate venite din 
partea altora. Opusul acestui concept este frica de 
compasiune, emoție care a fost asociată cu autocritică, 
nesiguranţă, depresie, anxietate şi stres (Gilbert, McEwan, 
Matos, & Rivis, 2011). 

(c) Autocompasiunea a fost descrisă ca disponibilitatea de a fi 
receptiv la suferinţa proprie, asociată cu bunătatea faţă de 


sine, cu atitudinea necritica fata de sine si acceptarea 
greselilor proprii ca parte inerenta a naturii umane (Neff, 
2003a). Autocompasiunea este un concept tot mai mult 
studiat, pe care il vom aborda in detaliu in acest capitol. 


2. Originile si istoricul conceptului de 
compasiune 


Compasiunea este un concept cultivat de diverse orientari 
religioase, incluzând creştinismul, iudaismul, islamul, 
hinduismul şi budismul. Câteva exemple din diversele sisteme 
religioase se regăsesc in următoarele îndemnuri: creştinism — 
„Şi precum voiti să vă facă vouă oamenii, faceti-le şi voi 
asemenea” (Luca, 6:31); iudaism - „Ce iti este tie urât, nu ii 
face vecinului tau” (Rabbi Hillel); islam - „Niciunul dintre voi 
nu va avea credință până când nu doreşte fratelui său ceea ce 
îşi doreşte pentru sine” (al-Bukhari). Budismul a acordat 
compasiunii un rol extrem de important. Astfel, conform 
învățăturilor budiste, există 4 elemente ale iubirii adevărate 
(Nhat Hanh, 1998); acestea sunt: maitri (a iubi cu blandete; 
engl. loving-kindness), karuna (compasiunea), mudita (bucuria 
empatică; engl. sympathetic joy) şi upeksha sau upekkha 
(echilibru). Maitri este tipul de iubire pe care îl exprimăm 
atunci când dorim ca şi ceilalţi să fie fericiţi. Karuna este 


corespondentul compasiunii şi surprinde ideea de suferinţă 
împreună cu celălalt, fără a ne identifica cu suferinţa acestuia. 
Mudita este bucuria altruistă, atunci când ne bucurăm de 
lucrurile bune care li se întâmplă celorlalţi, iar upeksha este 
iubirea pe care o trăiesc oamenii atunci când pot să o ofere în 
mod nediscriminatoriu. În budism compasiunea se bazează 
pe înţelepciune, subliniază înţelegerea şi acceptarea naturii şi 
cauzelor suferinţei umane şi promovează acţiuni care să îi 
ajute pe oameni să se elibereze de suferinţă. 

Deşi compasiunea are un rol central în tradiţia Estică, 
psihologia Vestică s-a aplecat asupra acestui concept relativ 
recent, principalii ei promotori în cercetare fiind Paul Gilbert 
şi Kristin Neff. Paul Gilbert vede compasiunea ca parte a 
sistemului de îngrijire reciprocă dintre oameni. În opinia lui 
Gilbert, compasiunea include dimensiuni de grijă, simpatie, 
empatie şi atitudine necritică faţă de oameni (Gilbert, 1984; 
2000). Kristin Neff este interesată mai ales de compasiunea 
orientată către sine (autocompasiune) şi propune trei 
componente ale acesteia, care interacționează reciproc (vezi 
subcapitolul dedicat autocompasiunii). 

Pe lângă aspectele conceptuale, s-a încercat integrarea 
practicilor Estice centrate pe compasiune în intervenţiile 
terapeutice  Vestice. Astfel, Terapia Comportamentala 
Dialectică (Linehan, 1993), Terapia Cognitivă Bazată pe 
Mindfulness (Segal, Williams, & Teasdale, 2002), 
Antrenamentul Compasiunii (engl. Compassionate Mind 
Training; Gilbert & Irons, 2005) si alte programe de 
„antrenare” a autocompasiunii (e.g., engl. Mindful Self- 


Compassion Program; Neff & Germer, 2013) considera 
compasiunea ca fiind o componentă importantă în terapie. 


3. Perspective teoretice 


3.1. Compasiunea ca emoție 


În literatură există trei orientări teoretice privind 
compasiunea ca emoție. Prima susţine că aceasta nu este 
altceva decât o altă etichetă pentru distresul empatic (e.g., 
Ekman, 2003; Hoffman, 1981), adică distresul trăit la vederea 
suferinţei altor persoane. A doua abordare vede compasiunea 
ca o combinaţie de emoţii, mai ales tristeţe şi iubire (e.g., Post, 
2002; Shaver, Schwartz, Kirson, & O'Connor, 1987; Sprecher & 
Fehr, 2005; Underwood, 2002). Această perspectivă derivă 
dintr-un studiu de decizie lexicală în care participanţii au 
echivalat semnificaţia compasiunii cu cea de tristeţe şi iubire 
sau grijă (Shaver et al., 1987). A treia abordare este de natură 
evoluționistă şi susţine că compasiunea este diferită de 
distres, iubire sau tristeţe. Din această perspectivă, 
compasiunea este o emoție adaptativă pentru supravieţuire şi 
creşterea  fitness-ului deorece motivează ajutarea altor 


persoane aflate in suferinta (Haidt, 2003). Tot in viziunea 
evoluționistă, toate actiunile altruiste alimentate de 
compasiune au ca scop perpetuarea speciei. 


3.2. Compasiunea ca motivaţie 


Compasiunea ca motivaţie este descrisă în special de orientări 
evoluționiste şi de inspiraţie budistă. Există patru perspective 
asupra dimensiunii motivationale a compasiunii, detaliate 
mai jos. 

Prima perspectivă priveşte compasiunea ca pe o trăsătură 
avantajoasă din punct de vedere evolutiv şi ca parte a unui 
răspuns de grijă faţă de urmaşi, răspuns concretizat în 
alegerea unui partener plin de compasiune (Goetz et al., 2010). 
Compasiunea a apărut ca o trăsătură benefică şi în relaţii de 
cooperare între persoane neînrudite, care poate facilita 
supraviețuirea şi creşterea fitness-ului. Astfel, toate acţiunile 
altruiste motivate de compasiune au ca scop perpetuarea 
speciei şi grija faţă de urmaşi. 

A doua perspectivă este tot de origine evoluționistă. 
Propunătorul ei este Gilbert (2010). Conform acestui model, 
compasiunea este rezultatul unei interacțiuni între sisteme de 
detectare a pericolului, sisteme motivationale şi cele de grijă 
faţă de alte persoane. Scopul final al oricăruia dintre aceste 
sisteme este cel de asigurare a supravieţuirii speciei. Sistemul 
de detectare a pericolului este strâns legat de emoţii negative 


de tip frica, furie. Compasiunea sau autocompasiunea poate fi 
declanşată ca răspuns de autoreglare a acestor emoţii. 
Sistemul motivational este orientat înspre recompensă, iar 
compasiunea poate fi un mijloc prin care pot fi obţinute aceste 
recompense (alianţe, teritorii, mâncare). Nu în ultimul rând, 
sistemul de grijă este strâns legat de cel de ataşament, ceea ce 
poate declanşa motivaţia de a avea grijă de alte persoane sau 
de a reduce distresul acestora. Aşadar, compasiunea este 
văzută ca sistem motivational menit să regleze emoţii 
negative prin racordarea la trăirile proprii şi ale celorlalţi, 
urmată de comunicarea unor emoţii care transmit căldură şi 
siguranţă (e.g. Gilbert, 1989; Spikins, Rutherford, & Needham, 
2010). 

A treia perspectiva isi are originile in budism si 
conceptualizeaza compasiunea ca manifestare a unei diade de 
tip atentie/intentie, ambele orientate inspre diminuare 
distresului (Dalai Lama, 2001). Daca aceasta perspectiva pune 
accentul pe compasiunea fata de alte persoane, alte linii de 
cercetare, inspirate tot de ideologia budista, se centreaza pe 
autocompasiune. Un pionier al cercetarilor legate de 
autocompasiune este Neff (2003a, b) care conceptualizeaza 
autocompasiunea ca mijloc prin care distresul propriu este 
redus nu prin evitare sau distragere, ci prin constientizarea 
acestuia şi motivaţia de a-l scădea. Autocompasiunea implica 
şi autoacceptarea defectelor proprii ca parte a experienţei 
umane. 

În concluzie, deşi majoritatea cercetătorilor văd 
compasiunea ca emoție sau ca factor motivational, felul în 


care o conceptualizează diferă de la un grup de cercetare la 
altul. 


3.3. Compasiunea: învățată sau înnăscută? 


Psihologii evolutionisti au fost printre primii care au încercat 
să dea un răspuns la întrebarea: „este compasiunea un 
răspuns învăţat sau o manifestare înnăscută?” Conform 
acestora, compasiunea este un răspuns firesc şi automat, care 
a asigurat supraviețuirea speciei umane. Un argument în acest 
sens sunt cercetările care arată că compasiunea este una 
dintre cele mai valorizate calităţi la un potenţial partener, atât 
de către bărbaţi, cât şi de către femei, având drept consecinţă 
creşterea fitness-ului (Buss & Barnes, 1986) 

Studiile ale căror rezultate susţin o bază biologică a 
compasiunii vin în sprijinul ideii evoluționiste de compasiune 
ca tendinţă înnăscută. Aceste studii arată că atunci când 
simţim compasiune sunt recrutate reţele neuronale similare 
cu cele implicate în dragostea maternă/paternă, ceea ce indică 
faptul că acest răspuns ar putea fi „înrădăcinat” în creierul 
uman (Greene & Cohen, 2004). Alte studii leagă compasiunea 
de zone cerebrale asociate cu perceperea recompensei. Un 
exemplu este studiul lui Rilling şi colaboratorii (2002), care a 
identificat tipare de activare cerebrală similare pentru 
comportamente altruiste de oferire a ajutorului şi pentru 
recompense (Rilling et al., 2002). 


O alta dovadă în sprijinul compasiunii ca o caracteristică 
înnăscută sunt studiile care au evidenţiat universalitatea 
acesteia, adică manifestări ale compasiunii indiferent de 
spaţiul geografic, de condiţia socială sau de vârstă (Davidson, 
Harrington & Dreyfus, 2002). Aceste studii arată că atât copiii, 
cât şi adulţii răspund în mod automat cu compasiune la 
vederea suferinţei altora (Rand, Kraft-Todd & Gruber, 2014), 
unele raportând precursori ai compasiunii inclusiv la vârsta 
de doi ani (Hepach, Vaish, & Tomasello, 2012). 

Atunci de ce compasiunea nu se reflectă constant în 
comportament? Miller (1999) arată că potentiala interpretare 
a unui comportament altruist ca fiind răspuns alimentat de un 
interes personal îi opreşte pe cei mai mulţi din impulsul de 
ajuta. Acelaşi autor a arătat că implicarea în acţiuni caritabile 
creşte atunci când acestea sunt prezentate ca un act de 
tranzacţie economică, şi nu ca un act de caritate. 

Pe scurt, în polemica înnăscut versus învăţat, pare să 
câştige teren perspectiva compasiunii ca o trăsătură cu care 
ne naştem. Cu toate acestea, având în vedere numărul redus 
de studii pe această temă, este foarte dificil de determinat 
dacă răspunsul de compasiune este un răspuns „presetat”, 
respectiv care este rolul învăţării în acest proces. Cel mai 
probabil, învăţarea întăreşte sau slăbeşte răspunsurile de tip 
compasiune, în funcţie de ce vedem la ceilalţi. 


4. Autocompasiunea 


Autocompasiunea reprezintă orientarea către propria 
persoană a aceluiaşi tip de grijă/bunătate pe care o 
direcţionăm şi înspre cei care ne sunt apropiaţi. Astfel, 
autocompasiunea presupune a fi deschis şi afectat de propria 
suferinţă, trăind emoţii de grijă şi bunătate orientate spre sine 
(Neff, 2003a). 

Neff operationalizeaza acest concept prin prezenţa a trei 
componente interrelationate, care apar în momente de 
suferinta/esec. Aspectul central al autocompasiunii este 
bunătatea orientată către sine (engl. self-kindness). Această 
componentă se referă la felul în care gândim despre noi în 
momente dificile. Astfel, atunci când greşesc, persoanele cu un 
nivel crescut de autocompasiune se privesc cu mai multă 
bunătate şi mai puţin critic, având grijă de propria persoană 
în momente de suferinţă (Allen & Leary, 2010). Cea de-a doua 
componentă a autocompasiunii este umanitatea comună (engl. 
common humanity), adică recunoaşterea faptului ca 
experienţele unei persoane, indiferent cât sunt de dureroase, 
sunt parte a experienţei umane comune. Atunci când suferim, 
avem tendinţa să credem că nimeni nu mai trece prin aşa 
ceva. În realitate, toată lumea trece, la un moment dat, prin 
probleme şi suferinţe (Allen & Leary, 2010). Cea de-a treia 
componentă a autocompasiunii este mindfulness, capacitatea 
de a te distanţa de situaţia trăită pentru a privi lucrurile dintr- 
o perspectivă mai neutră. 


Există numeroase studii care au investigat corelatele 
autocompasiunii. Astfel, există o corelaţie pozitivă între 
autocompasiune, afectivitatea pozitivă şi starea de bine 
(Neely, Schallert, Mohammed, Roberts, & Chen, 2009), 
respectiv o corelaţie negativă cu distresul (Neff, 2003a). 

Autocompasiunea este relationata invers cu 
psihopatologia, precum anxietatea si depresia (Neff, 2003a; 
Neff, Hseih, & Dejitthirat, 2005; Neff, Kirkpatrick, & Rude, 
2007; Mills, Gilbert, Bellew, McEwan, & Gale, 2007; Neff, 
Pisitsungkagarn, & Hsieh, 2008; Ying, 2009; Raes, 2010). 
Ţinând cont de aceste rezultate, autocompasiunea este văzută 
ca un factor de protecţie împotriva psihopatologiei (e.g., 
Podina, Jucan, & David, 2015). Acest potenţial terapeutic a 
adus autocompasiunea în atenţia cercetătorilor, ea fiind la ora 
actuală cea mai studiată formă a compasiunii. 


5. Măsurarea compasiunii 


Compasiunea si  autocompasiunea sunt măsurate 
preponderent prin intermediul scalelor de autoevaluare. Mai 
jos sunt enumerate câteva dintre cele mai folosite 
instrumente. 

Scala iubirii plină de compasiune (engl. Compassionate Love 
Scale; Sprecher & Fehr, 2005) este un instrument cu 21 de 


itemi. Desi este considerată o scală de măsurare a 
compasiunii, autorii au ales să folosească termenul de iubire 
altruistă pentru că scala făcea iniţial referire la compasiunea 
faţă de un partener romantic. Ulterior au apărut alte două 
versiuni care măsoară iubirea altruistă faţă de cei apropiaţi şi 
faţă de străini. Această scală are proprietăţi psihometrice 
bune (e.g., consistenţa interna de 0,95; Hwang, Plante, & 
Lackey, 2008). 

Scala fricii de compasiune (engl. Fear of Compassion Scale; 
Gilbert et al., 2011) este un instrument care contine alte trei 3 
subscale care masoara (1) frica de a trai compasiune fata de 
propria persoana, (2) frica de compasiune din partea celorlalti 
si (3) frica de a trai compasiune pentru ceilalti. Subscala fricii 
de compasiune fata de sine conţine 17 itemi (eg., „Mă 
îngrijorez că atunci când voi începe să simt compasiune fata 
de mine, voi deveni dependent/ă de acest lucru”) cea a fricii 
de compasiune din partea celorlalţi conţine 15 itemi (e.g., 
„Încerc să menţin distanţa faţă de ceilalţi când ştiu că sunt 
buni”), iar subscala fricii de compasiune pentru ceilalţi 
conţine 13 itemi (e.g., „A avea prea multă compasiune îi face 
pe oameni să fie naivi şi uşor de manipulat”). Instrumentul 
are proprietăţi psihometrice bune (Gilbert et al., 2011). 

Scale de autocompasiune (engl. Self Compassion Scale; Neff, 
2003; Raes, Pommier, Neff, & Van Gucht, 2011) are atat o 
varianta scurta (12 itemi), cat si o varianta lunga (26 de itemi). 
Această scala include itemi care măsoară dimensiunile 
pozitive ale autocompasiunii, precum bunătatea fata de sine, 
umanitatea comună (a vedea suferinţele prin care trece o 


persoană ca fiind lucruri pe care le trăieşte toată lumea) şi 
mindfulness (distantarea de gânduri şi emoţii). De asemenea, 
scala include şi itemi care măsoară dimensiunile negative ale 
autocompasiunii, precum autocritica, izolarea (considerarea 
unui eveniment sau a unor suferinţe ca fiind specifice 
persoanei respective) şi identificarea exagerată cu emoţiile şi 
gândurile proprii. Itemii sunt cotati pe o scală Likert cu 5 
trepte. Cu cât scorul total este mai mare, cu atât este mai mare 
şi nivelul de autocompasiune. Consistenta internă pentru 
varianta cu 26 de itemi este 0,9 (Neff, 2003a), iar cea pentru 
varianta cu 12 itemi, 0,87 (Neff & Germer, 2013). 

Cu exceptia scalei de autocompasiune, aceste instrumente 
se îndepărtează de modelul teoretic al compasiunii. Astfel, 
transpare o suprapunere între compasiune şi iubire. Este 
nevoie de studii şi de eforturi suplimentare pentru a genera 
un instrument mai aproape de teoria compasiunii. 


6. Implicații ale compasiunii în psihologia 
pozitivă 


6.1. Compasiunea: corelat al sănătăţii 
mentale 


Compasiunea contribuie la supravietuirea speciei noastre 
datorită beneficiilor sale atât pentru sănătatea fizică şi 
mentală, cât şi pentru starea de bine generală. Motivul pentru 
care un stil de viaţă plin de compasiune poate duce la o mai 
mare bunăstare psihologică poate fi explicat prin faptul că 
actul de dăruire a compasiunii poate fi la fel de plăcut ca actul 
de primire. Un studiu de imagistică mentală a arătat că 
„centrii plăcerii” din creier sunt la fel de activi atunci când 
cineva donează bani în scopuri caritabile ca atunci când îi 
primeşte (Moll, Krueger, Zahn, Pardini, de Oliveira-Souza, & 
Grafman, 2006). Compasiunea faţă de alte persoane creşte 
starea de bine, chiar mai mult decât în cazul persoanelor care 
beneficiază de pe urma actelor de compasiune. 

Într-un studiu realizat de Dunn, Aknin şi Norton (2008), o 
parte dintre participanţii la studiu au fost instruiți să cheltuie 
o sumă de bani pe care o primiseră pe ei înşişi, iar cealaltă 
parte, să-i doneze altor persoane (Dunn, Aknin, & Norton, 
2008). La finalul studiului, participanţii care au cheltuit bani 
pe alte persoane s-au declarant a fi semnificativ mai fericiţi 
decât cei care au cheltuit banii pe ei înşişi (Dunn et al., 2008). 
Mai mult decât atât, cheltuirea pe altcineva corelează pozitiv 
cu starea de bine, indiferent de venitul personal, suportul 
social sau nivelul perceput de corupţie naţională (Aknin et al., 
2013). Cercetătorii au extins acest tip de cercetări şi pe alte 
vârste şi se pare că rezultatele se menţin chiar şi la copiii sub 
doi ani. Aceştia exprimă mai multă bucurie atunci când oferă 
o recompensă unei păpuşi decât atunci când primesc ei înşişi 
recompensa. De asemenea, bucuria este trăită mai intens 


atunci când persoana oferă mai departe o recompensă 
primită, decât atunci când oferă ceva ce nu-i aparţine (Aknin, 
Hamlin, & Dunn, 2012). 

Cu referire specifică la sănătatea mentală, o meta-analiză 
recentă arată o mărime a efectului mare pentru asocierea 
negativă dintre autocompasiune şi psihopatologie (MacBeth & 
Gumley, 2012). Mai specific, autocompasiunea corelează 
negativ cu depresia şi anxietatea. Rezultatul acestei meta- 
analize validează studii anterioare din psihologia pozitivă, 
studii care subliniau importanţa compasiunii, şi mai ales a 
autocompasiunii, pentru starea de bine, în reducerea 
depresiei, a anxietatii şi în creşterea rezilientei la stres 
(Feldman & Kuyken, 2011; Gilbert, 2010). Mai mult, cercetări 
recente reconceptualizeaza aceste rezultate prin prisma 
teoriei reglării emoţionale, compasiunea fiind considerară un 
mecanism de reglare emoţională sau coping menit să prevină 
psihopatologia (Diedrich et al., 2014). 


6.2. Compasiunea: corelat al sănătăţii 
somatice 


Pionieri ai psihologiei pozitive, precum Martin Seligman, 
consideră că legătura socială bazată pe compasiune poate fi 
un predictor semnificativ al longevitatii şi al recuperării mai 
rapide din boală. Un alt grup de cercetători (Brown, Nesse, 


Vinokur, & Smith, 2003) arată că exprimarea compasiunii 
pentru persoane apropiate, concretizată în acte de altruism, 
este asociată cu creşterea duratei vieţii. Acest studiu 
longitudinal, extins pe o perioadă de 5 ani, arată că 
persoanele vârstnice care petreceau cel puţin 14 ore pe 
săptămână având grijă de soţul sau soţia bolnavă aveau un 
risc cu 30% mai mic de a deceda pe perioada studiului, decât 
persoanele care nu erau implicate în mod direct în îngrijirea 
soţului sau a soţiei. Autorii explică aceste rezultate făcând 
trimitere la studiile de parenting pe modele animale, studii 
care arată că grija pentru pui poate rezulta în eliberarea de 
cantităţi mai ridicate de hormoni ai plăcerii, precum oxitocina 
(Çetinel et al., 2010). 

Aceste rezultate corespund şi cu studiile care arată că 
persoanele care fac voluntariat din motive altruiste tind să 
trăiască în medie mai mult decât persoanele care nu se 
implică in astfel de activităţi (Oman, Thoresen, & 
McMahon,1999). În plus, studii experimentale arată că 
tehnicile de modificare a compasiunii prin meditaţie 
influenţează în mod pozitiv rezilienta la stresori, cu efecte 
benefice asupra imunitatii în condiţii de stres (Pace et al, 
2009). 


7. Corelate neurobiologice ale compasiunii 


Cele mai riguroase studii care s-au centrat pe bazele 
neurobiologice ale compasiunii sunt cele care au manipulat 
acest răspuns. Prezentăm în continuare exemple de studii 
care au manipulat compasiunea şi au urmărit corelatele 
neurobiologice ale acesteia. 

Cu ajutorul rezonantei magnetice nucleare funcţionale 
(RMNf), cercetătorii au surprins modalitatea în care 
„antrenarea” (engl. training) compasiunii prin meditaţie 
influenţează funcţionarea creierului. Printre modificările 
observate se numără creşterea activităţii în zone precum 
amigdala dreaptă (Desbordes et al, 2012), lobul parietal 
inferior, cortexul prefrontal dorsolateral (Weng et al., 2013), 
nucleul striat şi cortexul orbitofrontal medial (Klimecki, 
Leiberg, Lamm, & Singer, 2012). Alte studii au arătat că 
„antrenarea” compasiunii se asociază cu activarea in zone 
cerebrale implicate în empatie, precum girusul frontal 
inferior şi cortexul prefrontal dorsomedial (Mascaro & Rilling, 
2012). 

Studii recente arată că, în materie de compasiune, există o 
distincţie între experţii în meditaţie şi novicii care parcurg un 
program de dezvoltare a compasiunii prin meditaţie. Astfel, 
experţii au o activare mai crescută decât novicii ca răspuns la 
sunete care exprimă distresul unei alte persoane, în zone 
precum amigdala, insula sau santul temporal superior, zone 
asociate cu perceperea şi înţelegerea emoţiilor şi a durerii 
(Lutz, Brefczynski-Lewis, Johnstone, & Davidson, 2008). 

Diversitatea regiunilor cerebrale recrutate ca urmare a 
exersării compasiunii reflectă, foarte probabil, varietatea 


sarcinilor cu care a fost testată compasiunea. De aceea, pe 
viitor, este nevoie de un consens in modalitatea de testare a 
compasiunii. In plus, niciuna din zonele implicate nu este 
specifica compasiunii, acestea fiind asociate fie cu empatia, fie 
cu afectivitatea sau controlul cognitiv. Astfel, din punct de 
vedere neuroimagistic, compasiunea pare a nu fi distincta de 
empatie, ceea ce este putin probabil. Aceste neclaritati sunt 
atât o consecinţă a numărului mic de studii imagistice pe 
această temă, cât şi a faptului că încă nu sunt cunoscute cu 
exactitate mecanismele strategiilor de modificare a 
compasiunii. 


8. Optimizarea compasiunii 


Ţinând cont atât de importanţa compasiunii pentru sănătatea 
mentală şi somatică, cât şi de rolul ei în supraviețuirea speciei 
umane şi în interacţiunile sociale, cercetătorii au căutat 
modalităţi de a modifica, respectiv de a creşte acest răspuns. 
Meditatia este una dintre strategiile la care s-a recurs frecvent 
în încercarea de a dezvolta şi testa noi tehnici de stimulare a 
compasiunii. 

O astfel de intervenţie este Terapia Centrată pe 
Compasiune (engl. Compassion Focused Therapy; Gilbert, 2007; 
2009; 2010), care a apărut ca răspuns la dificultăţile 


întâmpinate de persoane cu niveluri ridicate de ruşine si 
autocritică, respectiv la complicațiile clinice care pot deriva 
din aceste vulnerabilitati (e.g., anxietate, depresie). Aceste 
persoane au dificultăţi în a manifesta compasiune faţă de 
propria persoană. În al doilea rând, această intervenţie îşi 
propune să ofere o alternativă terapeutică în cazurile în care 
restructurarea cognitivă nu este utilă pentru probleme de 
autocritică şi ruşine. 

Asemenea terapiei  cognitiv-comportamentale (engl., 
cognitive-behavioral therapy; CBT), terapia centrată pe 
compasiune îl învaţă pe client să-şi identifice gândurile 
autocritice şi să caute modalităţi alternative de a gândi, 
modalităţi încărcate de autocompasiune. Pentru atingerea 
acestui scop, terapia centrată pe compasiune foloseşte o 
abordare transparadigmatica, împrumutând tehnici din CBT, 
terapia comportamentală dialectică (engl., dialectical behavior 
therapy; DBT; Linehan, 1993) sau terapia prin acceptare si 
angajament (engl., acceptance and commitment therapy; ACT, 
Hayes, 2004). Noutatea acestei forme de terapie deriva din 
folosirea unui set de tehnici de imagerie dirijata si de 
reevaluare cognitiva pentru cresterea autocompasiunii, 
tehnici grupate sub numele de ,,antrenamentul compasiunit” 
(engl., compassionate mind training) (Gilbert & Irons, 2005). 

Deşi terapia centrată pe compasiune este cea mai 
cunoscută formă de terapie în domeniul compasiunii şi 
autocompasiunii, ea nu este singura formă de intervenţie 
psihologică de acest tip. Pe lângă strategiile deja consacrate, în 
ultima perioadă au apărut tot mai multe intervenţii de 


dezvoltare a compasiunii, printre care se numara: The Mindful 
Self-Compassion Training (Neff & Germer, 2013); Cognitively- 
Based Compassion Training (Ozawa-de Silva, & Negi, 2013); 
ReSource Training (Bornemann & Singer, 2013); Compassion 
Cultivation Training (Jazaieri et al., 2013). Durata acestor 
intervenţii variază între două şi nouă luni şi toate au in 
comun folosirea meditatiei de inspiraţie budistă pentru 
optimizarea compasiunii şi autocompasiunii. Eficienţa clinică 
a acestor intervenţii este descrisă sintetic în cele ce urmează. 

Studii recente au arătat că intervenţiile de creştere a 
compasiunii, inclusiv cele de scurtă durată, au impact pozitiv 
la mai multe niveluri. Spre exemplu, o intervenţie scurtă, de 7 
minute, de dezvoltare a compasiunii prin meditaţie a dus la 
creşteri, observate atât la nivel explicit cât şi implicit, ale 
gradului de apropiere şi legătură cu obiectul meditatiei 
(Hutcherson, Seppala, & Gross, 2008). 

Alte studii au apelat la tehnici de meditaţie extinse pe 
parcursul mai multor luni. Un exemplu în acest sens este 
studiul lui Fredrickson şi colaboratorii (2008), realizat pe o 
durată de nouă luni. Rezultatele acestui studiu arată că, spre 
deosebire de grupul de control (lista de aşteptare), persoanele 
din grupul experimental, care practicau meditaţie zilnică, au 
manifestat o creştere semnificativă a emoţiilor pozitive, o 
reducere a nivelului de depresie şi o creştere a satisfacţiei în 
legătură cu viaţa. Aceste efecte benefice nu sunt dependente 
de vârsta participanţilor. Un exemplu în acest sens este 
studiul lui Reddy şi colaboratorii (2013), care a raportat o 


creştere semnificativă a speranţei la copiii care au urmat un 
program de dezvoltare a compasiunii. 

Pe lângă aceste studii, care au folosit preponderent 
chestionare pentru măsurarea variabilelor de interes, există şi 
cercetări care au evaluat eficienţa programelor de dezvoltare 
a compasiunii şi la nivel comportamental. Astfel, un studiu 
recent (Leiberg, Klimecki, & Singer, 2011) a arătat o creştere 
semnificativă a ajutorului oferit străinilor, într-un joc 
economic care necesită colaborare, la persoane care au urmat 
un „antrenament” de o zi de creştere a compasiunii 
comparativ cu persoane care au urmat doar un 
„antrenament” de optimizare amnezică. Alte studii (e.g, 
Condon, Desbordes, Miller, & DeSteno, 2013) arată că cei care 
parcurg un program de creştere a compasiunii sunt mai 
dispuşi să ajute o persoană aflată în suferinţă decât 
participanţii din grupul de control. 

Studiile prezentate mai sus au fost efectuate pe loturi 
nonclinice. Deşi mai puţine la număr, există şi cercetări care 
arată că dezvoltarea compasiunii este posibilă şi pe loturi 
clinice. Astfel, intervenţii precum compassionate mind training 
şi compassion cultivation training par a fi eficiente in 
reducerea anxietatii sociale (Goldin & Gross, 2010), a 
anxietatii in general si a depresiei (Gilbert & Procter, 2006). 
Studiile viitoare ar trebui sa extinda aceste rezultate pe loturi 
clinice si sa le compare cu loturi de control de tip placebo sau 
tratament standard. 


9. Aplicaţii ale compasiunii 


Aplicaţii ale compasiunii în relații romantice. 
Autocompasiunea este cea mai investigată componentă a 
compasiunii în raport cu relaţiile romantice. Printre primele 
studii pe această temă este cel al lui Crocker şi Canevello 
(2008) care au arătat că persoanele cu un nivel mai crescut de 
autocompasiune oferă mai mult suport social decât 
persoanele cu niveluri scăzute de autocompasiune. De 
asemenea, Yarnell şi Neff (2013) au arătat că persoanele cu 
niveluri crescute de autocompasiune sunt mai predispuse 
decât persoanele cu mai puţină autocompasiune să ajungă la 
un compromis care să rezolve conflictul cu partenerul, ţinând 
cont atât de propriile nevoi, cât şi de cele ale partenerului. 
Într-un alt studiu, Neff şi Beretvas (2013) arată că starea de 
bine a partenerilor corelează cu niveluri mai crescute de 
autocompasiune. Aceiaşi autori indică faptul că persoanele cu 
niveluri crescute de autocompasiune sunt percepute ca fiind 
mai tolerante de către partenerul lor, dar în acelaşi timp, şi ca 
oferind mai multă autonomie. În plus, autocompasiunea este 
relationata cu satisfacția în cuplu. Spre deosebire de 
persoanele cu niveluri crescute de autocompasiune, 
persoanele cu niveluri scăzute de autocompasiune au fost 
descrise ca fiind mai detaşate în relaţie sau mai dominante. 
Deşi există câteva limite ale acestui studiu, precum utilizarea 
preponderentă a măsurătorilor de tip autoevaluare şi natura 
corelationala a design-ului, el oferă un punct de pornire 


pentru cercetări viitoare focalizate pe legătura dintre 
autocompasiune/compasiune şi relaţia romantică. 

Aplicaţii ale compasiunii în mediul organizational. Există 
câteva studii care au investigat efectele compasiunii şi în 
mediul organizational. Unul dintre cele mai cunoscute este cel 
al lui Lilius şi colaboratorii (2008). Studiul a evidenţiat un 
model al relaţiei dintre compasiune şi emoţii, arătând că 
aceasta este asociată frecvent cu emoţii pozitive şi angajament 
crescut faţă de locul de muncă. De asemenea, s-a observat că 
experienţele neplăcute la locul de muncă stârnesc, de cele mai 
multe ori, răspunsuri de compasiune din partea colegilor. 
Aceste răspunsuri vin, de cele mai multe ori, nu din partea 
unei singure persoane, ci din partea unui colectiv de oameni, 
mai multi colegi oferind ajutor (e.g., oferirea de bani) sau 
suport emotional celui aflat in suferinţă (Lilius et al., 2008). 


10. Limite şi noi direcţii de cercetare 


Principala limită a cercetării în domeniu rezultă din absenţa 
unui consens în ceea ce priveşte conceptualizarea 
compasiunii, aceasta fiind definită fie ca emoție, fie ca factor 
motivational, fie, mai recent, ca cognitie. Lipsa consensului 
generează confuzie, dar si probleme de măsurare a acestui 


concept (e.g., în anumite instrumente apare o suprapunere 
între iubire şi compasiune). 

A doua limită rezultă din faptul că studiile de 
neuroimagistică nu au realizat o delimitare între compasiune 
şi concepte relationate. Astfel, din punct de vedere 
neuroimagistic, compasiunea nu ar fi distinctă faţă de 
empatie. Cel mai probabil, aceste rezultate sunt un efect al 
sarcinilor experimentale utilizate în mod curent, care nu 
tintesc in mod specific compasiunea. Expunerea la imagini cu 
persoane aflate în distres, o procedură frecvent întâlnită în 
studiile de neuroimagistica, declanşează în acelaşi timp 
compasiune şi empatie, ceea ce face şi mai dificilă sarcina de a 
identifica un corelat specific al compasiunii. 

O a treia limită majoră este legată de sarcinile de 
antrenare/modificare a compasiunii. Deşi nu există încă o 
sinteză cantitativă privind eficienţa sarcinilor de 
antrenare/modificare a compasiunii, rezultatele publicate 
până în prezent sunt promițătoare. O analiză mai atentă 
ridică însă întrebări în legătură cu mecanismele schimbării 
din spatele acestor intervenţii. Mai jos, sunt detaliate câteva 
dintre problemele legate de mecanismele schimbării în 
sarcinile de antrenare/modificare a compasiunii 

A patra limită ţine de felul în care este antrenată 
compasiunea. În prezent, aceasta este antrenată prin sarcini 
de meditaţie. Cu toate acestea, rezultatele nu arată diferenţe 
semnificative între meditaţia destinată creşterii compasiunii 
şi alte tipuri de meditaţie, precum cea de tip mindfulness. 
Astfel, la nivel comportamental, Condon şi colaboratorii 


(2013) arată că meditaţia în sine este cea care promovează 
acţiuni altruiste, mai degrabă decât tipul de meditaţie 
(mindfulness sau de creştere a compasiunii). Mai specific, 
studiul arată că participanţii din grupul de meditaţie 
(mindfulness sau de creştere a compasiunii) au manifestat mai 
multe comportamente altruiste decât cei din grupul de 
control, dar că între cele două grupuri de meditaţie nu au 
apărut diferente semnificative. Cercetătorii de la 
Massachusetts General Hospital (Desbordes et al., 2012) arată 
că, la nivel cerebral, atât modificarea compasiunii prin 
meditaţie, cât şi meditaţia de tip mindfulness sunt asociate cu 
descreşterea activităţii amigdaliene ca răspuns la imaginile 
unor persoane aflate în suferinţă. Această scădere a activării 
amigdalei semnalează, probabil, o strategie de reglare 
emoţională prin meditaţie, dar nu specifică unei forme de 
meditaţie. 

O a cincea limită ţine de faptul că unele studii care 
urmăresc modificarea compasiunii nu includ o măsurătoare 
directă a acesteia. În mod surprinzător, deşi presupun 
manipularea compasiunii prin intervenţii specifice, aceste 
studii se centrează pe măsurarea eficienţei intervenţiei, nu şi 
pe succesul acesteia de a influenţa presupusul mecanism al 
schimbării, şi anume, compasiunea. Numeroase cercetări 
raportează efecte benefice ale intervențiilor de creştere a 
compasiunii asupra depresiei, ruşinii, sentimentului de 
inferioritate (Gilbert & Procter, 2006), calităţii somnului şi 
nivelului de stres (e.g., Carson et al., 2004) sau relationeaza 
aceste intervenţii cu optimizarea unor parametrii biologici 


precum secretia de cortizol (Pace et al., 2009). Cu toate acestea, 
ele nu raporteaza si o crestere concomitenta a nivelului de 
compasiune de la pre la post interventie. 

A şasea limită este de tip metodologic şi este legată de 
faptul că multe dintre studiile care evaluează eficienţa 
intervențiilor de modificare a compasiunii compară grupul 
experimental cu un grup de tip listă de aşteptare. Deşi un 
astfel de demers arată că intervenţia este mai eficientă decât 
nimic, din punct de vedere clinic un astfel de rezultat nu este 
foarte informativ. O alternativă sunt grupurile active de 
contrast (grupuri care practică relaxarea, de exemplu), care 
permit controlarea efectelor nespecifice ale intervenţiei. 

Pe lângă luarea în calcul a limitelor descrise mai sus, 
studiile viitoare vor trebui să investigheze compasiunea şi 
prin prisma paradigmei intervențiilor validate ştiinţific. 
Cercetările privind compasiunea au fost prea puţin 
influențate de abordări validate ştiinţific, precum cea 
cognitiv-comportamentală, motiv pentru care compasiunea 
nu a fost prea des relationata cu cognitii (deşi o bună parte 
din itemii care descriu acest concept in scale sunt formulati în 
termeni cognitivi). Aceeaşi problema o întâlnim si in cazul 
autocompasiunii, care din perspectivă cognitivă ar putea fi 
privită ca un mecanism de coping ce asigură protecţie 
împotriva psihopatologiei (Podina et al., 2015).. 

De asemenea, studiile viitoare trebuie să exploreze şi 
potentiala latură negativă a compasiunii. De exemplu, datele 
pe autocompasiune arată că niveluri crescute ale acesteia pot 


duce la procrastinare (Iskender, 2011), interferând cu 
performanta academica. 

Studiile actuale sunt preponderent corelationale, iar cele 
experimentale compara, de regula, strategiile de modificare a 
compasiunii cu lista de asteptare. Ambele tipuri de cercetari 
sunt utile, dar este nevoie de studii longitudinale care sa 
ateste efectul compasiunii $i autocompasiunii de prevenire a 
psihopatologiei si de studii experimentale cu grupuri de 
contrast de tip placebo sau interventie standard. Este, de 
asemenea, nevoie de instrumente mai pliate pe teoria 
compasiunii. Nu in ultimul rând, ţinând cont de rezultatele 
unor studii recente, care arată că strategiile de modificare a 
compasiunii influenţează strategiile de reglare emoţională 
(Jazaieri et al., 2013), cercetările viitoare pot explora ideea 
conform căreia autocompasiunea şi compasiunea ar putea fi 
strategii de reglare emoţională sau coping (Jazaieri et al., 2013; 
Podina et al., 2015). 


11. Concluzii 


Compasiunea este un concept care a atras atenţia 
specialiştilor din diverse domenii cum ar fi psihologia 
evoluționistă, psihologia pozitivă, psihologia socială şi, mai 
recent, psihologia clinică, fapt care a dus la creşterea 


numărului de cercetări privind acest construct. Studiile legate 
de potenţialul terapeutic al compasiunii sunt promițătoare si 
deschid o linie nouă de cercetare pentru psihologia pozitivă, 
cu aplicaţii clinice. În pofida acestei evoluţii, limitarea majoră 
rămâne lipsa unei perspective integrative şi confuzia cu alte 
concepte, precum empatia. De asemenea, deşi există strategii 
de creştere a compasiunii prin tehnici specifice de meditaţie, 
acestea nu par a se diferenţia de alte tehnici, precum 
meditaţia de tip mindfulness. Aşadar, este importantă 
explorarea mecanismelor schimbării în aceste intervenţii. În 
plus, instrumentele actuale de măsurare a compasiunii nu 
reflectă teoria, comportamentele altruiste fiind considerate în 
continuare indicatorul cel mai fidel al acesteia. Ele sunt însă 
ultima linie de manifestare a compasiunii, oamenii putând 
simţi compasiune şi în absenţa comportamentelor altruiste şi 
caritabile; aşadar, este nevoie de instrumente care să 
surprindă toate componentele compasiunii. 

Creativitatea 


Simona Stefan 


1. Introducere 


Creativitatea a fost definită şi investigată sub mai multe 
dimensiuni, cele mai frecvente fiind: 1) caracteristică a 
persoanelor, 2) caracteristică a produselor şi 3) creativitatea 
ca proces mental. Spunem despre o persoană că este creativă 
dacă are capacitatea de a rezolva probleme în moduri noi, 
eficiente/corecte/estetice si  valorizate social. Produsele 
creative sunt cele care oferă noi cunoştinţe şi tehnologii (în 
ştiinţă), noi concepte şi experienţe (în artă) sau modifică 
dinamici sociale. Creativitatea ca proces se caracterizează 
prin gândire divergentă, idei multiple şi noi conexiuni (Kerr, 
2009). În acest capitol, ne vom focaliza pe creativitate ca 
proces şi pe persoana creativă, dar vom aborda succint toate 
dimensiunile creativităţii. 

Pentru ca o idee să fie considerată creativă, ea trebuie să 
îndeplinească două condiţii esenţiale (Simonton, 2002, 2009a): 


1) sa fie originală (nouă, neaşteptată) şi 2) să fie adaptativa (sa 
ofere o soluţie viabilă la o problema reală). Vedem astfel că, 
având doar una din cele două dimensiuni, un produs nu poate 
fi considerat creativ. De exemplu, dacă am o idee originală 
(nouă), nu înseamnă că este una creativă dacă nu aduce un 
beneficiu semnificativ faţă de ideile care au fost deja 
exprimate în domeniu. Creativitatea poate fi deci sumarizată 
ca „originalitate adaptativă” şi poate fi privită prin prisma 
formulei C (creativitate) = O (originalitate) x U (utilitate) 
(Simonton, 2009b). Aşadar, dacă oricare dintre componente 
este 0, nu putem vorbi despre creativitate. Produsele creative 
variază însă în ceea ce priveşte ponderea celor două 
dimensiuni; unele creaţii sunt caracterizate mai degrabă de 
originalitate (e.g., artă postmodernă), la altele predomină 
latura utilă (e.g., utilaj tehnologic inovativ rezultat din 
combinarea unor piese şi elemente deja existente). 
Creativitatea este o dimensiune a intelectului universal 
valorizată; de aceea, produsele creative intră sub incidenţa 
patentelor şi drepturilor de autor, iar pentru cele mai 
valoroase realizări se acordă distincţii de mare prestigiu, cum 
sunt premiile Nobel. Nu toate produsele creative sunt însă 
creaţii de vârf, in literatura din domeniul psihologiei 
folosindu-se distincţia dintre „little C” („C mic”) — creativitatea 
cotidiană, pe care fiecare dintre noi o poate manifesta, în 
diferite domenii ale vieţii — şi „big C” („C mare”) — creativitatea 
asociată ideilor şi produselor excepţionale, numită în anumite 
contexte „creativitate de geniu”. 


2. Scurt istoric al studiului creativităţii 


Deşi s-a manifestat din cele mai vechi timpuri, în toate 
culturile, creativitatea nu a fost investigată riguros până 
relativ recent (începutul secolului XX). De altfel, creativitatea 
în calitate de concept apare rar în filosofia antică şi 
medievală, întrucât în acele epoci atributul creaţiei era 
considerat a fi de sorginte divină. Şi atunci când se manifesta 
la o persoană, agentul cauzal era presupus a fi tot de origine 
divină. Ideea muzelor din Antichitatea greacă exprimă tocmai 
acest aspect — pentru a crea ceva valoros, un om trebuie să fie 
„inspirat” de entităţi supranaturale. Această idee a persistat şi 
în Renastere, marii creatori ai epocii fiind consideraţi 
binecuvantati de divinitate prin talentul lor. Pe măsură ce 
atributul creativităţii a fost asociat talentelor şi meritelor 
persoanelor care creează, fenomenul a pătruns şi în sfera 
interesului ştiinţific (Simonton, 2002). 

În domeniul psihologiei, creativitatea a constituit un 
subiect de interes în aproape toate paradigmele dominante: 
gestaltism, behaviorism, cognitivism, psihologia personalităţii 
şi abordarea umanistă. Studiul riguros al fenomenului este 
însă legat în principal de iniţiativa lui J.P. Guilford (1950), care, 
în calitate de preşedinte al Asociaţiei Psihologilor Americani 
(APA), a adresat un apel pentru studiul acestui fenomen până 
atunci neglijat, aducând apoi el însuşi importante contribuţii 
în domeniu. În cea de-a doua jumătate a secolului XX, 


subiectul creativitatii a fost intens investigat, devenind una 
din ariile tematice de baza in psihologie. 


3. Produsul creativ 


Dupa cum am mentionat, vorbind despre creativitate, ne 
referim la trei mari dimensiuni: produsul creativ, procesul 
creatiei si persoana creatoare. Elementul definitoriu pentru 
abordarea oricărui aspect al creativităţii se referă la 
atributele produsului creativ: originalitate şi utilitate. Altfel 
spus, procesul creativ este cel în urma căruia rezultă un 
produs cu aceste atribute, iar creatorul este o persoană care 
dezvoltă un asemenea produs. 

Când vorbim despre marea creativitate (big C), valoarea 
unui produs este stabilită, în general, domeniu-specific, fiind 
necesară expertiza în domeniu pentru a judeca în ce măsură 
un produs este cu adevărat creativ. Spre exemplu, dacă noi ca 
psihologi, chiar experţi în domeniul creativităţii, privim o 
pictură, o putem considera frumoasă sau interesantă, dar, 
neavând cunoştinţe de specialitate în domeniul artei, nu 
putem spune că este sau nu un produs creativ. Clasificarea 
unui produs ca fiind înalt creativ presupune cunoştinţe 
avansate în domeniu, pentru a putea stabili în ce măsură el 
este original (e.g., ce elemente are această pictură sensibil 


diferite de creatiile anterioare) si util (e.g., ce aspecte sunt 
surprinse intr-un mod mai estetic, mai profund, mai 
impresionant, etc.). In abordarea sa asupra creativitatii, 
Csikszentmihalyi (1999) delimiteaza trei mari dimensiuni: 
domeniul de creaţie (e.g., matematică, pictură, filosofie), 
branşa sau domeniul profesional (comunitatea ştiinţifică sau 
artistică) şi persoana creatoare. Un produs este considerat 
creativ dacă respectă exigenţele impuse de domeniu, aducând 
ceva în plus fata de cunostintele/produsele anterioare şi daca 
este recunoscut ca atare de factorii decizionali din branşă 
(e.g., editori de specialitate, critici de artă). În acest sens, este 
evident că abilităţile individuale nu sunt suficiente pentru a 
realiza un produs creativ de valoare. 

Revenind la abordarea produselor creative din perspectiva 
psihologiei, deşi atunci când sunt specifice unui domeniu nu 
putem să le estimăm în mod direct gradul de creativitate, 
putem măsura produsul creativ bazându-ne pe cele existente, 
clasificate deja de experţi în domeniu ca fiind creative. În 
exemplul de mai sus, am putea măsura productivitatea 
creativă prin numărul de opere ale pictorului respectiv şi 
calitatea/impactul pe baza unor criterii cum ar fi numărul de 
picturi expuse în muzee sau valoarea estimată a operei. 
Pentru evaluarea impactului unei persoane înalt creative se 
folosesc de obicei indicatori compoziti, care includ clasificări 
ale experţilor, numărul de premii şi distincţii primite sau 
numărul de referiri la persoana respectivă în tratate de 
specialitate (e.g., Simonton, 1998). 


In ceea ce priveste mica creativitate (little C), aceasta 
reprezinta in psihologie baza pe care judecam, in general, 
diferentele de creativitate intre oameni. In acest sens, in 
psihologie se foloseşte autoevaluarea — indivizii sunt rugaţi să 
identifice exemple de produse creative realizate de ei înşişi, 
cum ar fi poezii, desene, proiecte (e.g., Richards, Kinney, 
Lunde, Benet, & Merzel, 1988) sau participanţii sunt rugaţi să 
realizeze în laborator produse creative, acestea fiind analizate 
ulterior de experţi (e.g., Sternberg & Lubart, 1995). 


4. Creativitatea ca proces 


Ca proces, creativitatea este reprezentată de acele procese 
cognitive care duc la obţinerea produsului creativ. Teoriile şi 
modelele care se centrează pe această dimensiune încearcă fie 
să stabilească care sunt acele forme şi etape ale gândirii care 
duc la dezvoltarea unui produs creativ, realizând în acest sens 
experimente de laborator, fie să analizeze diferenţele dintre 
oameni în privinţa unor abilităţi cognitive considerate a fi 
responsabile de creativitate, având la bază abordări 
psihometrice. 


4.1. Etapele si formele procesului de creatie 


Una dintre primele abordari influente asupra procesului 
creativ este cea a celor patru stadii propuse de Joseph Wallas 
în 1926: pregătire, incubatie, iluminare/insight şi verificare 
(Compton & Hoffman, 2005). Primul stadiu corespunde 
acumulării de cunoştinţe şi deprinderi şi găsirii unei 
probleme relevante — este cunoscut faptul că doar cei care au 
o bază largă de cunoştinţe pot deveni creativi (Glover, 
Ronning, & Reynolds, 1989). Următoarea fază, cea de 
incubatie, este caracterizată de procesări inconstiente, care nu 
mai sunt direcționate voluntar; individul nu mai încearcă 
conştient să rezolve problema, fiind angrenat în alte activităţi. 
În faza de iluminare, creaţia rezultată în urma procesului de 
incubație este adusă la nivel conştient, sub forma unui insight 
— soluţia dilemei apare „din senin”. Ultima etapă, cea ce 
verificare, constă din analizarea şi testarea soluţiei apărute în 
urma proceselor de incubație şi iluminare. Procesele din 
timpul fazei de incubație au fost legate de unii de ideea de 
sorginte psihanalitică conform căreia creativitatea rezultă în 
urma unui proces de submersie la nivel de id, având astfel 
acces la reprezentări alegorice, simbolice şi holistice (Kris, 
1952). Deşi mai mulţi autori sunt de acord cu faptul că ideile 
creative apar de multe ori în urma unor faze de incubație, 
procesele cognitive responsabile sunt considerate a fi cele 
uzuale, şi nu procese primare de gândire la nivel de id, ele 
operând însă în manieră inconstienta (Trotter, 1986). 


Un alt model care incearca sa explice procesul creativ este 
modelul Geneplore (Finke, Ward, & Smith, 1992; Ward, Smith, 
& Finke, 1999). Conform acestui model, procesul creatiei 
include două etape: etapa generativă şi cea exploratorie. În 
faza generativă, sunt construite mental anumite structuri 
primare, premergătoare ale produsului creativ (engl, 
preinventive structures). Ele pot fi generate spontan sau prin 
efort conştient şi se pot referi la figuri şi reprezentări 3D, 
categorii nou-formate de obiecte, asocieri verbale, etc. Aceste 
structuri sunt apoi combinate, în faza exploratorie, urmând 
diverse constrângeri pe care produsul creativ trebuie să le 
respecte (e.g., ce funcţii trebuie să îndeplinească, cât de 
complex trebuie să fie). 

Modelul propus de Sternberg şi Davidson (Sternberg & 
Davidson, 1982; Davidson & Sternberg, 1984) explică 
creativitatea prin intermediul a trei procese mentale: 
encodare selectivă, combinare selectivă şi comparare 
selectivă. Encodarea selectivă se referă la selecţia informaţiei 
relevante şi distingerea ei de informaţia irelevantă. Un 
exemplu oferit în acest sens (Sternberg, 2005) este cel al 
biologului Alexander Fleming, care a descoperit penicilina 
într-un mod inedit. Fleming studia, de fapt, o anumită 
populaţie de bacterii, iar cultura la care lucra a fost stricată de 
apariţia mucegaiului. Observând acest lucru, Fleming ar fi 
putut arunca cultura şi repeta experimentul; văzând însă că 
bacteriile au fost distruse de mucegai (distingând deci această 
informatie ca fiind relevantă), şi-a pus problema 


proprietatilor antibacteriene pe care acesta le are, fapt care 
ulterior a dus la descoperirea penicilinei. 

Combinarea selectivă se referă la combinarea informaţiilor 
deja existente în moduri noi şi valoroase. Un exemplu ar fi 
teoria selecţiei naturale, formulată de Charles Darwin. 
Informaţiile care au stat la baza acestei teorii erau cunoscute 
dinainte în comunitatea ştiinţifică; ceea ce nu se ştia era felul 
în care pot fi asociate într-un mod coerent astfel încât să 
explice schimbările ce apar între generaţii la nivel de specie. 
Cu adevărat creativ a fost deci felul în care Darwin a integrat 
aceste informaţii într-o teorie structurată. Compararea 
selectivă se referă la integrarea informaţiilor noi cu cele vechi, 
mai exact, la utilizarea analogiilor. 


5. Abordările psihometrice ale creativităţii 


Aceste abordări încearcă să explice diferenţele dintre oameni 
în ceea ce priveşte procesele care stau la baza creativităţii. În 
acest sens, Guilford (1967) a făcut distincţia între două tipuri 
de gândire: gândirea convergentă şi gândirea divergentă, 
creativitatea fiind considerată un produs coordonat cu 
precădere de gândirea divergentă. Gândirea convergentă 
implică convergenta procesărilor cognitive către un singur 
răspuns corect la o problemă/întrebare, aşa cum este cazul 


testelor de inteligenţă. Gândirea divergentă, pe de altă parte, 
presupune capacitatea de a genera cât mai multe răspunsuri 
posibile la aceeaşi problemă/întrebare, răspunsuri variate şi 
valide şi care iniţial nu par neapărat relevante pentru 
problema /întrebarea respectivă. În timp ce pentru problemele 
structurate, este mai eficientă gândirea convergentă, cea 
divergentă este implicată în probleme slab definite, care nu 
au un răspuns prestabilit. Gândirea divergentă, în viziunea lui 
Guilford (1956, 1986), se caracterizată prin: 1) fluenta - 
abilitatea de a genera cât mai multe răspunsuri sau soluţii 
într-un interval de timp; 2) flexibilitate — abilitatea de a genera 
variante semnificativ diferite ca domeniu de conţinut; 3) 
originalitate - abilitatea de genera idei noi, originale şi 4) 
elaborare - abilitatea de a organiza şi sistematiza detaliile din 
cadrul unei solutii/raspuns. 

Pentru a măsura capacitatea de gândire divergentă, 
Guilford a propus metode cum ar fi Testul intrebuintarilor 
alternative (Alternative Uses Test), care presupune numirea 
cât mai multor întrebuinţări pentru un anumit obiect, cum ar 
fi o cărămidă sau un bec, răspunsurile fiind apoi cotate în 
funcţie de cele patru dimensiuni. Cel mai frecvent utilizat test 
de creativitate care porneşte de la conceptul de gândire 
divergentă este Testul Torrance de gândire creativă (Torrance 
Test of Creative Thinking; TTCT) (Torrance, 1966), test 
recomandat şi aplicat în toate domeniile interesate de studiul 
creativităţii (Kim, 2006). Testul Torrance are două variante: 
varianta verbală şi cea figurală şi se cotează pe cinci 
dimensiuni: 1) fluenta (numărul de idei relevante), 2) 


originalitatea (noutatea răspunsurilor, din punct de vedere 
statistic), 3) elaborarea (numărul de idei adăugate în plus), 4) 
abstractizarea reprezentărilor (capacitatea de a vedea dincolo 
de caracteristicile imediate ale obiectului) şi 5) rezistenţa la 
finalizare prematură (deschidere către informaţii noi, a 
rămâne „cu mintea deschisă”). Un exemplu de activitate din 
varianta figurală este completarea unor desene în diferite 
feluri, la alegerea respondentilor. 

Studiile care au investigat gândirea divergentă au raportat 
corelaţii între scorurile la testele de gândire divergentă şi 
creativitatea măsurată prin alţi indicatori, atât la elevi, cât şi 
în rândul populaţiei adulte (Barron & Harrington, 1981). 
Astfel, s-a constatat că persoanele care au scoruri mari la 
gândire divergentă au atribuţii de mai mare răspundere la 
locul de muncă în domeniul vânzărilor (Wallace, 1961). Ce nu 
reuşesc testele de gândire divergentă să prezică este însă 
creativitatea domeniu-specifică, în special creativitatea de 
nivel înalt (MacKinnon, 1961; Baer, 1993, 1994). Testele de 
gândire divergentă nu diferenţiază între cei moderat creativi 
(în viata de zi cu zi) şi cei înalt creativi (eminenta); indivizii 
înalt creativi au scoruri mari la gândirea divergentă, dar nu 
neapărat mai mari decât alţii, care nu sunt înalt creativi. De 
altfel, atât Guilford, cât şi Torrance au subliniat faptul că a fi 
creativ nu este sinonim cu a fi capabil de gândire divergentă; 
pentru a fi creativ, individul trebuie să aibă motivaţie, abilităţi 
şi cunoştinţe domeniu-specifice (Torrance, 1990). 

O abordare similară a creativităţii se reflectă şi într-un alt 
test cunoscut: Testul  asocierilor improbabile (Remote 


Association Test) (Mednick, 1962). In cadrul acestui test, 
respondentilor li se cere sa gaseasca legaturi intre concepte 
care nu sunt puse în legătură de obicei (e.g., „Găsiţi un cuvânt 
relationat cu toate cele care urmează: invidie, golf, mazăre; 
răspunsul corect este verde). Se consideră că persoanele 
creative au ierarhii asociative aplatizate, adică asociază unui 
concept mai multe concepte decât persoanele mai puţin 
creative, care au ierarhii asociative înguste. Cineva cu ierarhii 
asociative înguste nu va găsi uşor asocieri între invidie, golf şi 
mazăre, conceptul de invidie fiind asociat strâns doar cu 
anumite concepte şi nu cu altele, ele fiind legate asemenea 
unui şir îngust, în care elementele nu îşi modifică poziţia; 
astfel, am acces la primul concept asociat (e.g., răutate), apoi 
la al doilea (e.g., bani), urmând ca asocierile să slăbească în 
intensitate pe măsură ce ne îndepărtăm de vârful ierarhiei. Pe 
de altă parte, o persoană cu ierarhii asociative aplatizate va 
găsi mai multe asocieri tocmai pentru că elementele asociate 
conceptului nu sunt organizate sub forma unui şir, ci mai 
degrabă ca o piramidă; neavând o ierarhie atât de strictă, am 
acces simultan la mai multe concepte pe care le pot lega de 
conceptul iniţial (e.g., verde de mazăre, golf şi invidie). 

Nu toţi cercetătorii sunt însă de acord cu faptul că există 
procese cognitive specifice creativităţii. Weisberg (1988, 1999), 
de exemplu, consideră că procesul creaţiei implică procese 
cognitive uzuale (e.g., transfer analogic), care rezultă uneori 
în produse remarcabile. În ceea ce priveşte creaţia de vârf, 
diferenţa între persoanele creative şi cele mai puţin creative 
este dată de nivelul de cunoştinţe în domeniu, nu de procese 


specifice sau trasaturi remarcabile ale persoanelor creative. 
Cu alte cuvinte, daca am fi avut acelasi nivel de motivatie si 
acelasi nivel de expertiza ca Watson si Creek de exemplu, am 
fi putut descoperi structura ADN-ului. Diferenta dintre cei doi 
si alti cercetatori din vremea respectiva a fost ca cei din urma 
nu au ştiut tot ce ştiau Watson si Creek (Weisberg, 1999). 


6. Persoana creativa 


Abordarile care incearca sa caracterizeze persoanele creative 
îşi propun să afle care sunt caracteristicile acestora, ce anume 
le diferenţiază de indivizii mai puţin creativi în termeni de 
abilităţi cognitive, cunoştinţe, motivaţie, trăsături de 
personalitate, mediu familial etc. 


6.1. Creativitatea şi inteligenţa 


Sunt indivizii creativi mai inteligenţi decât cei mai puţin 
creativi? Deşi la prima vedere răspunsul la această întrebare 
pare afirmativ, cercetările au ajuns la concluzii mult mai 
nuantate. Merită menţionat aici faptul că datele privind 
relaţia dintre creativitate şi inteligenţă sunt mixte şi dificil de 


sintetizat si datorita felului in care a fost operationalizata 
creativitatea (Batey & Furnham, 2006); in unele studii, 
gândirea divergentă, măsurată prin teste clasice, ca TTCT, a 
fost considerată măsură a inteligenţei creative şi pusă în 
legătură cu alţi indicatori ai creativităţii, în timp ce alte studii 
au utilizat gândirea divergentă ca măsură a creativităţii, 
evaluând inteligenţa prin instrumente ca Scalele Wechsler sau 
Matricile Progresive Raven. 

Relaţia dintre creativitate şi inteligenţă a fost exprimată 
sub forma teoriei pragului (Torrence, 1962; Guilford, 1981), 
care presupune o relaţie non-liniară între cele două. Astfel, în 
condiţiile unui IQ mai mic de 120, corelatia dintre inteligenţă 
şi creativitate ar fi pozitivă şi semnificativă, în timp ce la un 
IQ de peste 120, corelatia nu ar mai fi semnificativă. Astfel, cu 
cât nivelul de inteligenţă este mai ridicat, este mai ridicat şi 
nivelul de creativitate, dar numai până la limita intelectului 
mediu-superior. Dincolo de acest prag, creativitatea nu mai 
este semnificativ relationata cu inteligenţa. Acest prag este 
mai scăzut pentru creativitatea artistică şi mai ridicat pentru 
creativitatea ştiinţifică, pentru că în domeniul ştiinţific, 
acumularea bagajului de cunoştinţe premergător actelor de 
creaţie presupune un nivel mai ridicat de abilităţi cognitive 
(Batey & Furnham, 2006). Faptul că la nivel înalt creativitatea 
nu este strâns legată de inteligenţă este ilustrat şi de celebrul 
studiu al lui Terman (1925-1959), care a urmărit longitudinal, 
până la maturitate, un grup de copii cu IQ de peste 130. 
Studiul au arătat că, deşi mulţi dintre aceşti copii au ajuns să 
aibă cariere de succes, inclusiv în domeniul ştiinţific, niciunul 


nu a ajuns sa fie considerat creator de geniu. Pe de alta parte, 
doi copii care au fost luati initial in considerare, dar nu au fost 
incluşi în studiu pentru că nu îndeplineau criteriile de IQ au 
ajuns să câştige premiul Nobel. 


6.2. Creativitatea, educaţia şi nivelul de 
cunoştinţe 


Relaţia dintre nivelul de instruire şi creativitate este, 
surprinzător poate, o relaţie în formă de U inversat: până la 
un nivel mediu-superior de instruire relaţia este una de 
asociere pozitivă, iar după acest nivel, relaţia este negativă. Cu 
alte cuvinte, până la un nivel mediu-superior (studii 
universitare, dar nu master sau doctorat) educaţia 
favorizează creativitatea, dar dincolo de acest nivel, o inhibă. 
Simonton (1984) a arătat acest lucru pe un lot de peste 300 de 
mari creatori născuţi între anii 1450 şi 1850 (e.g., Leonardo, 
Galileo, Mozart, Rembrandt). Cum se explică aceste rezultate? 
În primul rând, sistemul educaţional şi universitar din trecut 
nu era echivalent cu cel de astăzi, studiile universitare fiind, 
în urmă cu 300 de ani, mult mai elitiste şi mai greu accesibile 
decât acum. Astfel, obţinerea unei diplome de licenţă în anul 
1600 ar echivala, probabil, cu obţinerea doctoratului în 
prezent (ca nivel de cunoştinţe într-un domeniu). Astfel, 
judecând după standardele de astăzi, am putea considera că 


aproape toate personalitatile incluse in studiul lui Simonton 
au avut doctorat. De asemenea, faptul ca educaţia formală s-a 
oprit pentru multe personalităţi nu înseamnă că s-a oprit şi 
acumularea de cunoştinţe; marii creatori nu s-au oprit 
niciodată din învăţat şi exersat, fiind constant printre cei mai 
instruiți oameni din vremurile lor. 

În ceea ce priveşte relaţia dintre creativitate şi nivelul de 
cunoştinţe, examinând parcursul dezvoltării în carieră al 
unor indivizi înalt creativi, Hayes (1989) a ajuns la concluzia 
că este necesară o lungă perioadă de imersie într-un domeniu 
pentru a deveni expert, urmând ca doar după aceea să se 
pună problema marii creativităţii. Această constatare este 
numită generic regula celor 10 ani, deşi există variaţii între 
domenii şi diferenţe interindividuale. Creativitatea necesită 
cunoştinţe vaste, unii autori susţinând că acestea sunt şi 
suficiente. Hayes (1989) şi Weisberg (1999) oferă în acest sens 
mai multe exemple de mari creatori care au început să creeze 
opere valoroase numai după ani de muncă asiduă şi 
numeroase încercări. 


6.3. Personalitatea creatorului 


Cum sunt persoanele creative ca personalitate? Ce impresie 
lasă celor din jur? Ce anume din felul lor de a fi le ajută să 
creeze? În acest punct, cei mai mulţi dintre noi se gândesc, 
probabil, la mari artişti, pictori, scriitori, muzicieni şi mai 


putin la oameni de stiinta. Datele arata ca prototipul pentru 
persoana creativa este artistul si ca atunci cand trebuie sa 
numim persoane creative ne vin in minte, in primul rand, 
nume de artisti (Simonton, 2009). 

Sa spunem atunci ca am dori sa caracterizam artistul 
creator de succes — ce trăsături ne-ar veni în minte? Probabil 
că are o personalitate dificilă, că este impulsiv şi non- 
conformist, excentric sau lipsit de simţ practic. Mircea 
Cărtărescu redă într-una din povestirile sale caracterizarea pe 
care i-o face un prieten, caracterizare în antiteză cu felul în 
care ar trebui să fie o personalitate de poet: „De fapt, eu nu 
înţeleg cum de reuşeşti să scrii versuri. De câte ori am stat de 
vorbă împreună ai părut să fii un om normal şi civilizat, ai 
ştiut să mă asculti şi pe mine, n-ai adus niciodată vorba 
despre ce scrii tu, nu mi-ai recitat niciodată din versurile tale. 
Nu te îmbraci ciudat şi nu îţi place să bei. Niciodată nu ai 
susținut idei stranii şi nici nu am avut plăcerea să te aud, în 
mijlocul unei discuţii despre femei sau mai ştiu eu ce, 
pierzând şirul şi rătăcindu-te în bolboroseala sacră inspirată 
de Zeu. Viaţa lângă tine nu devine imposibilă, nu îi striveşti pe 
ceilalţi cu personalitatea ta. Nu, Mircea, orice ai zice, tu nu ai 
fire de poet” (Mircea Cărtărescu, Pururi tânăr, înfăşurat în 
pixeli, p. 61). Exemplele despre personalitatea excentrică sau 
elementele de psihopatologie din viata unor mari artişti 
abundă. Ce spune însă literatura de specialitate? 

Există numeroase studii care şi-au propus clarificarea 
dimensiunilor de personalitate asociate cu creativitatea. 
Datele converg în mare măsură, arătând că persoanele 


creative (şi nu neapărat cu referire la marea creativitate, ci in 
general) au un nivel mai ridicat de deschidere spre experienţe 
(Sternberg, 1999), ceea ce le face mai receptive la ce e 
neobişnuit, neaşteptat, ieşit din comun. De asemenea, 
persoanele creative au o gândire flexibilă, tolerează 
ambiguitatea şi preferă problemele complexe (Compton & 
Hoffman, 2005). Ele sunt mai independente, în sensul că au 
tendinţa de se opune presiunii sociale de a comporta sau de a 
gândi într-un anumit fel, ceea ce poate duce la 
comportamente non-conformiste. Persoanele creative preferă 
de multe ori să lucreze singure, pentru a-şi găsi propria cale 
spre răspunsul la problemă; de aceea sunt percepute şi se 
percep de multe ori ca persoane solitare. Un alt aspect esenţial 
caracteristic persoanelor creative este motivaţia intrinsecă: 
sunt persoane pasionate de domeniul lor, care depun efort şi 
energie în munca lor, creaţia fiind un scop în sine (Amabile, 
1996). Există însă diferenţe între persoanele creative din 
domeniul artistic şi cele din domeniul ştiinţific; pe scurt, cei 
din domeniul ştiinţific manifestă trăsăturile de personalitate 
menţionate într-o mai mică măsură decât cei din domeniul 
artistic, dar acestea sunt totuşi mai pronunţate decât la 
persoanele mai puţin creative. 


7. Creativitatea şi sănătatea mentală 


Un subiect de interes crescut, atat pentru public, cat $i pentru 
psihologi, este relatia dintre creativitate si sanatatea mentala. 
Pornind de la exemplele cunoscute ale unor personalitati care 
au suferit de tulburari psihice severe (e.g., van Gogh despre 
care se presupune ca a suferit de tulburare bipolară şi 
episoade psihotice severe; Blumer, 2002) sau de la portretizări 
ale unor astfel de cazuri în media (e.g., filmul „O minte 
sclipitoare”, care redă cazul lui John Nash, matematician 
strălucit care suferea de schizofrenie paranoidă), s-a creat în 
mintea publicului o legătură puternică între geniu şi nebunie. 
Cazurile de personalităţi despre care se consideră că au 
suferit de tulburări psihice sunt numeroase într-adevăr, dar 
mai puţin frecvente decât se crede dacă luăm în considerare 
ponderea acestor cazuri din totalul personalităţilor creatoare. 
Cu alte cuvinte, având in vedere prevalența tulburărilor 
psihice, este statistic imposibil să nu găsim exemple şi în 
rândul personalităţilor creatoare (Simonton, 2009). Ce spun 
datele de specialitate despre această legătură? 

Atât abordările historiometrice (studierea biografiilor şi 
operelor personalităţilor din trecut), cât şi studiile de 
psihiatrie (care compară persoanele creative cu cele mai puţin 
creative în ceea ce priveşte prevalența unor categorii de 
diagnostic) şi abordările psihometrice (care măsoară unele 
dimensiuni asociate cu psihopatologia la diverse categorii de 
populaţie) au evidenţiat concluzii similare (Simonton, 2009). 
Astfel, se pare că există o legătură între creativitate şi 
psihopatologie, persoanele mai creative fiind predispuse spre 
psihopatologie, dar cazurile de patologie severă sunt rare. 


Spre exemplu, Andreasen si Canter (1974) au comparat 15 
scriitori americani de prestigiu cu un lot de control similar 
acestora sub toate aspectele mai putin creativitatea literara si 
au constatat o probabilitate de cinci ori mai mare in cazul 
scriitorilor de a fi fost tratati pentru o tulburare afectiva si de 
trei ori mai mare de a fi alcoolici. Un studiu derulat cativa ani 
mai tarziu (Andreasen, 1987) a aratat ca 80% dintre ei au avut 
sau aveau o tulburare afectivă, 30% erau alcoolici, iar 10% 
comiseseră suicid. Aceste date trebuie privite însă cu 
precauţie, ţinând cont de eşantionul foarte mic. Studiile arată, 
de asemenea, că anumite tulburări mentale au o prevalenta 
mai mare în familiile persoanelor înalt creative (e.g., Karlson, 
1970). 

Abordarile psihometrice au evidenţiat o relaţie între 
creativititate si o serie de dimensiuni asociate cu 
psihopatologia, cum este psihoticismul (Eysenck, 1993, 1994). 
Indivizii cu niveluri ridicate de psihoticism tind să fie mai 
agresivi, reci, egocentrici, impersonali, impulsivi, antisociali, 
lipsiţi de empatie şi încăpăţânaţi. Dintre dimensiunile 
psihopatologiei, cele corelate cu creativitatea sunt cele care se 
referă la experienţe insolite şi hipomanie şi mai puţin cele 
legate de anhedonie şi avolitie (Schuldberg, 1990, 2000; Nettle, 
2006). Nivelul creativitatii coreleaza si cu dimensiuni cum 
sunt depresia, hipomania, paranoia măsurate cu ajutorul 
Minnesota Multiphasic Personality Inventory (MMPI). Astfel, 
indivizii creativi de succes au scoruri mai ridicate decât 
colegii lor, creativi, dar care nu sunt la fel de recunoscuţi, 
care, la rândul lor, au scoruri mai ridicate decât populaţia 


generală (Barron, 1963). Există însă diferente între artişti şi 
oameni de ştiinţă, cei din urmă obţinând scoruri mai scăzute 
la aceste dimensiuni comparativ cu artiştii (Nettle, 2006). Cu 
toate acestea, este important de menţionat faptul că scorurile 
persoanelor creative pe diferite dimensiuni asociate 
psihopatologiei sunt ridicate, dar sunt rareori extreme astfel 
încât să indice prezenţa unei tulburări psihice severe (Nettle, 
2006). Privind lucrurile din această perspectivă, „nebunia” nu 
este o caracteristică a omului de geniu. 


8. Dezvoltarea personalităţii creative 


Măsura în care un individ devine creativ depinde atât de 
factori genetici, cât şi de mediu, iar talentul pentru un 
domeniu specific are în spate mecanisme complexe. Individul 
moşteneşte componente diferite ale talentului respectiv, care 
ajung să se manifeste în etape diferite de dezvoltare 
(Simonton, 2005). În ceea ce priveşte influenţa mediului 
asupra personalităţii creatoare, datele au relevat lucruri 
surprinzătoare. Pe de o parte, copiii precoce şi cei supradotaţi 
provin, în general, din familii cu statut socio-economic mediu 
sau ridicat, unde părinţii s-au implicat în educaţie, oferind 
activităţi stimulative, iar copiii au fost sănătoşi şi au avut un 
parcurs şcolar bun (Feldman & Goldsmith, 1986; Terman, 


1925). Pe de alta parte, daca ne uitam doar la cei inalt creativi, 
imaginea este diferita, fiind caracterizata frecvent de situatie 
financiara familiala instabila, probleme maritale, boli in 
copilărie sau traume cum ar fi pierderea unuia sau a ambilor 
părinţi (Roe, 1953). Este posibil astfel ca, în unele condiţii, 
expunerea la evenimente negative să faciliteze dezvoltarea 
creativităţii, care ar deveni în aceste condiţii un mecanism 
adaptativ de a face faţă provocărilor (Simonton, 2002). 


9. Creativitatea şi afectivitatea 


O linie importantă de studiu în domeniul creativităţii încearcă 
să răspundă la întrebarea: care sunt stările afective care cresc 
nivelul acesteia şi care o inhibă? Este important de menţionat 
aici că, de regulă, ne referim la creativitatea ca proces, 
conceptualizată ca abilitate de gândire divergentă sau insight; 
există însă şi studii care au analizat creativitatea ca produs 
(e.g., prin evaluarea de către experţi a unor produse realizate 
în laborator, cum ar fi o poezie). 

În general, se consideră că creativitatea este asociată cu 
afectivitatea pozitivă. În acest sens, ipoteza dopaminergică a 
afectivității pozitive (Ashby, Isen, & Turken, 1999; Ashby, 
Valentin, & Turken, 2002) susţine că în rezolvarea creativă de 
probleme este importantă activitatea dopaminei în cortexul 


cingulat anterior (influentata de emotiile pozitive), care 
faciliteaza accesul la unitati cognitive alternative si diverse. 
Emotiile au si o functie de semnalizare; astfel, emotiile 
pozitive semnaleaza prezenta unor circumstante favorabile, 
ceea ce duce la utilizarea de euristici si stiluri de procesare a 
informatiei mai relaxate, asociate gandirii creative (Fiedler, 
2000). Teoria Broaden-and-Build (Fredrickson, 1998, 2004) 
sustine, de asemenea, ca emotiile pozitive extind sfera atentiei 
şi repertoriul tiparelor de gândire şi acţiune, in timp ce 
emotiile negative restrang acest repertoriu. Extinderea 
atentiei si a tendintelor de gandire si actiune (engl., thought- 
action tendencies) este importanta pentru creativitate pentru 
ca aceasta presupune identificarea si combinarea a cat mai 
multor elemente noi si relevante. Atunci cand suntem intr-o 
dispozitie negativa suntem foarte focalizati pe ceea ce avem 
de rezolvat, avand un fel de ,vedere in tunel”, care nu 
favorizeaza creativitatea. 

Numeroase date din literatură susţin legătura între 
emoţiile pozitive şi creativitate. Astfel, s-a arătat că stările 
afective pozitive care se asociază cu răspunsuri creative (e.g., 
Grawitch, Munz, & Kramer, 2003), cresc flexibilitatea cognitivă 
(e.g., Isen & Daubman, 1984), facilitează asocierile neobişnuite 
de cuvinte (e.g., Isen, Johnson, Mertz, & Robinson, 1985), se 
asociază cu o performanţă crescută în sarcinile de insight 
creativ (e.g., Greene & Noice, 1988). Există însă şi studii care 
au arătat că afectivitatea negativă creşte performanţa creativă 
în raport cu dispoziţia neutră (e.g., Adaman & Blaney, 1995) 


sau care nu au găsit diferente între dispoziţia negativă şi cea 
neutră (e.g., Goritz & Moser, 2003). 

În încercarea de a sintetiza relaţiile inconsistente 
surprinse în literatură, Baas, De Dreu şi Nijstad (2008) au 
analizat într-o meta-analiză relaţia dintre creativitate si 
afectivitate, luând in considerare trei dimensiuni ale 
afectivității: valența emotiei (pozitivă versus negativă), nivelul 
de activare (dezactivare-activare) şi focalizarea reglatoare 
(motivaţia de apropiere versus evitare: vreau să obţin ceva şi 
sunt sensibil la întăriri pozitive, respectiv vreau să evit ceva şi 
răspund la întăriri negative). Spre exemplu, fericirea ar fi o 
emoție cu valență pozitivă, nivel ridicat de activare şi 
focalizare de tip apropiere (pentru că este asociată cu 
obţinerea unor lucruri dorite), în timp ce uşurarea ar fi o 
emoție cu valență pozitivă, nivel scăzut de activare si 
focalizare de tip evitare (apare atunci când am evitat cu 
succes ceva negativ). Concluziile meta-analizei au fost că, 
atunci când comparăm emoţiile pozitive cu starea afectivă 
neutră, emoţiile pozitive sunt asociate pozitiv cu creativitatea, 
mai ales în studii experimentale; pe de altă parte, nu au fost 
observate diferenţe semnificative între stările negative şi 
dispoziţia neutră sau între stările afective pozitive şi cele 
negative, cu toate că, atunci când sarcina era prezentată ca o 
activitate distractivă, emoţiile pozitive erau asociate pozitiv cu 
creativitatea, în timp ce atunci când sarcina era prezentată ca 
fiind una de performanţă, emoţiile pozitive aveau un impact 
negativ asupra nivelului de creativitate. 


Pe langa starea emotionala, un corelat important al 
creativitatii este si starea de flow sau flux, resimtita ca 
implicare totala intr-o activitate, pana la punctul in care 
constiinta ajunge sa se identifice cu activitatea in sine. 
Conceptul de flow a fost introdus de Mihaly Csikszentmihalyi 
(1975, 2000), care a aratat ca aceasta stare este traita frecvent 
de indivizii inalt creativi atunci cand sunt implicati in 
procesul creatiei. 


10. Putem imbunatati creativitatea? 


Având in vedere faptul că este o resursă pretioasa pentru 
societate, creşterea nivelului de creativitate ar putea aduce 
mari avantaje în soluţionarea problemelor noi şi complexe cu 
care se confruntă omenirea. Atunci când ne punem problema 
creşterii nivelului de creativitate, ne referim în principal la: 1) 
practici educaţionale care pot dezvolta această abilitate la 
copii; 2) practici care pot facilita apariţia răspunsurilor 
creative la adult, 3); practici prin care să creştem nivelul de 
creativitate colectivă, la nivel de organizaţii sau societate. 


10.1. Stimularea creativităţii la copii 


In ultimii ani s-a pus un accent deosebit pe incurajarea acelor 
practici educationale care sustin creativitatea. Pornind de la 
ideea ca, prin natura sa, copilul este o fiinta creativa, faptul ca 
nivelul lui de creativitate scade odata cu intrarea in scoala 
(Meador, 1992) a fost pus în mare măsură pe seama sistemului 
educational, care constrânge gândirea creativă. În timp ce nu 
se poate pune problema unui sistem de învăţământ fără 
constrângeri, se ridică totodată întrebarea cum am putea să 
încurajăm dezvoltarea creativităţii la copii? În primul rând, 
trebuie să avem în vedere faptul că, la copil, creativitatea se 
manifestă în forme diferite. La vârste mici nu ne putem 
focaliza atenţia pe produse creative (i.e. originale şi utile) 
pentru că nu sunt dezvoltate suficient cunoştinţele şi 
abilităţile de a le produce; accentul trebuie pus pe proces. Cu 
alte cuvinte, trebuie să susţinem manifestarea proceselor 
creative, indiferent de valoarea produsului. Spre exemplu, 
unii copii au în mod natural toleranţă la ambiguitate 
(caracteristică a creativităţii), alţii însă manifestă anxietate în 
situaţii în care răspunsul la o problemă nu este evident 
imediat. Aceşti copii trebuie încurajați şi ghidaţi în găsirea 
soluţiei. 

Cum arată un mediu care stimulează creativitatea la copii? 
În acest sens, datele arată că un factor important este 
încurajarea jocului activ şi imaginativ (e.g., joc de rol), pentru 
că dezvoltă imaginaţia, insight-ul, rezolvarea de probleme şi 
gândirea divergentă (Russ, 2003). De asemenea, este 
important ca mediul educaţional să fie unul stimulativ şi 
organizat. În ceea ce priveşte predarea, pentru a stimula 


creativitatea, se recomanda ca profesorii sa adreseze intrebari 
deschise, sa aiba toleranta la ambiguitate, sa modeleze 
gândirea şi comportamentul creativ, să încurajeze 
experimentarea şi persistenta, să întărească oferirea de 
răspunsuri neaşteptate (Craft, 2000; Mellou, 1996; Runco, 
1990). 

Trebuie să fim însă conştienţi de un aspect important, si 
anume că nu putem modela creativitatea de varf la toţii 
copiii/indivizii cu care lucrăm. Astfel, indiferent de cum 
gândim activităţile educaţionale, ele nu vor „produce” indivizi 
înalt creativi pe scală largă pentru că: (1) creativitatea este 
mai degrabă domeniu-specifică decât generală, existând 
corelaţii mici între domenii (e.g., artistic şi literar), chiar şi la 
copii (e.g., Baer, 1993); odată ce observăm talentul unui copil 
într-un domeniu, îl putem însă încuraja; 2) multe dintre 
fatetele creativităţii sunt eritabile, deci nu le putem modifica; 
şi 3) nu există o relaţie directă între creativitatea la copil şi 
creativitatea adultă, adică un copil creativ nu va deveni 
neapărat un adult creativ (Simonton, 2002). 


10.2. Încurajarea creativităţii la adult şi în 
mediul organizational 


Indiferent de nivelul abilităţilor, creativitatea poate fi 
facilitată sau inhibată de diverşi factori contextuali, eforturile 


psihologilor concentrându-se pe descrierea şi modificarea 
acestor factori. Spre exemplu, s-a constatat că nivelul de 
creativitate este influenţat de recompense, tipul de 
supervizare şi presiunea timpului (Amabile, 1996, 2012). 
Astfel, creativitatea este stimulată în medii în care există 
politici clare de încurajare a inovației la nivel de companie, 
sunt implementate mecanisme de  recompensare a 
creativităţii, individul are un grad mai ridicat de libertate în 
organizarea muncii şi există un nivel mai scăzut de presiune a 
timpului (Amabile, 2012). În ceea ce priveşte recompensarea 
creativităţii, se pare că recompensele acordate pentru eforturi 
creative minore (e.g., iniţiative de gândire divergentă) se 
asociază cu o scădere a creativităţii; astfel, recompensele 
trebuie acordate pentru eforturi creative substanţiale 
(Eisenberger & Cameron, 1996). 

Cu precădere în mediul organizational, s-a pus accentul şi 
pe facilitarea creativităţii la nivel de grup. O tehnică des 
vehiculată în acest sens este cea de brainstorming - in care 
persoane din diverse domenii generează soluţii la o anumită 
problemă într-un mod liber de constrângeri, urmând ca apoi 
să fie selectate răspunsurile viabile. Datele arată însă că 
brainstormingul nu este neapărat o tehnică eficientă (Runco, 
2004). 

Facilitarea creativităţii a fost privită şi într-un context mai 
larg, la nivel de societate. În acest sens, Simonton (1975, 1976, 
2004) susţine că societăţi caracterizate prin conflict şi anarhie 
politică inhibă creativitatea, în timp ce diversitatea culturală 
(e.g., imigrarea) şi fragmentarea teritorial-politică (e.g., mai 


multe state de dimensiuni mici versus state mari) sustin 
creativitatea. 


11. Noi directii de cercetare 


Domeniul creativitatii este un subiect de interes pentru 
cercetatorii din psihologia cognitiva, psihologia educationala, 
psihologia clinică şi organizaţională. Cu toate că este o tema 
destul de investigată, rămân unele întrebări importante care 
nu au încă un răspuns clar. O sursă importantă de 
inconsistente este felul în care se măsoară creativitatea. Astfel, 
unele studii conceptualizeaza creativitatea ca gândire 
divergentă, ceea ce este inexact atunci când ne referim la 
creativitatea domeniu-specifica, în timp ce alte studii 
operationalizeaza creativitatea prin alti indicatori. Această 
varietate în măsurare provine şi dintr-o lipsă a integrării 
teoretice în domeniu (Simonton, 2009). Avem deci foarte 
multe perspective teoretice insuficient integrate pentru a oferi 
o imagine clară asupra fenomenului. Spre exemplu, nu ştim 
suficiente lucruri despre felul în care factorii implicaţi în 
procesul de creaţie (e.g., trăsături de personalitate, factori 
genetici şi de mediu) se manifestă diferențiat în creativitatea 
cotidiană (little C) fata de creativitatea de vârf (big C), în 
creativitatea generală, dacă putem vorbi despre această 


dimensiune in acesti termeni, fata de creativitatea domeniu- 
specifica. 

De asemenea, realizarea de studii longitudinale ar fi o 
directie esentiala in conturarea parcursului si dezvoltarii 
creativităţii. Prin analogie cu studiul lui Terman (1925) asupra 
inteligenţei de vârf, ne putem da seama cât de preţioase ar fi 
datele pe care le-am obţine în urma unui studiu longitudinal 
axat pe creativitate. Direcţii promițătoare de viitor se referă şi 
la investigarea mai specifică a factorilor genetici şi de mediu 
implicaţi în dezvoltarea creativităţii sau la creşterea gradului 
de creativitate în rezolvarea de probleme prin intermediul 
unor sisteme computerizate (Simonton, 2005). 

Nu în ultimul rând, au existat până acum puţine eforturi în 
direcţia construirii şi testării unor programe de intervenţie 
pentru creativitate; avem în prezent numeroase recomandări, 
dar puţine date în ceea ce priveşte eficienţa lor. 


12. Concluzii 


Creativitatea a fost investigată pe larg în literatura de 
specialitate, sub toate fatetele ei - produs, proces cognitiv, 
trăsătură de personalitate. Avem în prezent date privind 
caracteristicile gândirii creative, dezvoltarea creativităţii şi 
corelatele acesteia. Fiind un domeniu atât de vast, nu este 


lipsit de controverse, multe dintre ele pornind de la definitia 
pe care o dam creativităţii; spre exemplu, mai trebuie inca să 
răspundem la întrebări cum sunt: prin ce diferă creativitatea 
de alte procese mentale? Care ar fi cea mai potrivită abordare 
în măsurarea creativităţii? Poate fi creativitatea educată? 
Dacă da, ar aduce acest lucru un beneficiu real, exprimat în 
produse valoroase? Răspunsul la aceste întrebări şi la altele, la 
fel de importante, îl vom căuta în studii viitoare. 

Intelepciunea 


Amfiana Gherman. , Silviu-Andrei Matu 


1. Introducere 


Definiţiile date înţelepciunii fac referire, de cele mai multe 
ori, la cunoştinţe profunde despre natura umană, despre 
întrebările dificile ale vieţii, despre sensul acesteia, la 
acceptarea incertitudinii şi nesigurantei in viata, precum şi la 
strategii de acţiune în situaţii limită, toate acestea cu scopul de 
a duce o viaţă cât mai implinită, atât noi, cât şi cei din jur 
(Staudinger & Leipold, 2003). Încă de la începuturile scrierilor 
filosofice despre înţelepciune, aceasta a fost considerată 
scopul final al dezvoltării umane, un ideal greu de definit şi 
descris. O analiză cultural-istorică a textelor legate de 
înţelepciune din Europa, China, India, Egipt, Mesopotamia 
realizată de Baltes, Gluck şi Kunzmann (2001) relevă 
numeroase similarități în definirea acestui concept. 

Deşi înţelepciunea a fost descrisă cu milenii în urmă ca 
integrare ideală a funcţiilor cognitive şi a virtuţilor, aceasta a 


început să fie investigată empiric destul de curând, motivul 
principal fiind dificultatea operationalizarii acestui construct, 
având în vedere istoria si conotatiile sale bogate (Staudinger & 
Leipold, 2003). Interesul ştiinţific pentru studiul înţelepciunii 
a crescut începând cu anii 1970-1980, odată cu focalizarea 
asupra unor domenii de funcţionare care nu înregistrează o 
diminuare odată cu vârsta. Nu doar psihologia a devenit mai 
interesată de conceptul de înţelepciune, ci şi antropologia, 
ştiinţele politice, ştiinţele educaţiei şi, bineînţeles, filosofia 
(Arlin, 1993; Nichols, 1996). 


2. Teorii ale înţelepciunii 


Abordările teoretice care au încercat definirea înţelepciunii se 
împart în două categorii: cele bazate pe convingerile pe care 
oamenii le au despre înţelepciune (teorii implicite; Clayton & 
Birren, 1980; Holliday &Chandler, 1986; Sternberg, 1985) şi 
cele bazate pe cercetările privind comportamentele asociate 
cu înţelepciunea (teorii explicite; Baltes et al., 2001). 


2.1. Teoriile implicite ale înţelepciunii 


Teoriile implicite au încercat să răspundă la întrebări cum ar 
fi: ce este Intelepciunea?; cum diferă înţelepciunea de alte 
forme superioare ale funcţionării cognitive (e.g., inteligenta)?; 
în ce tip de situaţii este nevoie de intelepciune?; ce este o 
acţiune inteleapta?; care sunt caracteristicile persoanelor 
înțelepte? 

În cercetările care evaluează teoriile implicite, 
înțelepciunea este studiată pornind de la diverse adjective pe 
care oamenii le asociază cu a fi înțelept (Clayton, 1975) sau 
investigând probabilitatea ca aceste trăsături să se manifeste 
la aceeaşi persoană (Sternberg, 1985). Pe baza unei analize 
factoriale a acestor adjective, Clayton (1975) a ajuns la 
concluzia că înţelepciunea are trei dimensiuni: 1) afectivă — 
empatie, compasiune fata de ceilalți; 2) reflexivă — intuiţie, 
introspectie şi 3) cognitivă — experiență, inteligență, decizie. 
Alţi autori au confirmat faptul că reprezentările mentale ale 
oamenilor despre înţelepciune includ componente sociale, 
cognitive si emoţionale (Baltes et al, 2001; Kramer, 2000). 
Factorii cognitivi ai înţelepciunii se referă la abilităţi 
intelectuale superioare, cunostinte bogate despre sine si 
lumea inconjuratoare, experiente de viata profunde si arta de 
a pune aceste cunostinte in practica, flexibilitate mentala si 
capacitatea de a învăţa din propriile greşeli. Componenta 
socio-emotionala include sensibilitate şi deschidere fata de cei 
din jur, precum şi capacitatea de a da sfaturi utile, găsind 
soluţii optime pentru sine şi pentru ceilalţi. În acest sens, un 
autor care a adus o contribuţie la caracterizarea conceptului 
de înţelepciune a fost Sternberg (1998), care subliniază ideea 


de echilibru intre interesele multiple ale unei persoane, cu 
scopul de a atinge starea de bine. 

In cadrul unuia dinte proiectele importante care au studiat 
înţelepciunea, Berlin Wisdom Project, Staudinger, Sowarka, 
Maciel si Baltes (1997) au cerut unui grup de participanti sa 
evalueze ce trasaturi de caracter au oamenii intelepti. S-a 
ajuns, astfel, la descrierea a patru dimensiuni care 
caracterizează o persoană inteleapta: 1) deţine cunoştinţe 
impresionante despre cum să devii mai înţelept (înţelege 
natura umană şi încearcă să înveţe din propriile greşeli); 2) 
ştie cum să folosească aceste cunoştinţe (când să dea sfaturi şi 
când să se abţină; de obicei i se cere sfatul în probleme de 
viaţă), 3) are cunoştinţe impresionante privind viaţa în 
general (ştie că priorităţile se schimbă în decursul vieţii şi că 
pot apărea conflicte între domeniile importante de viaţă); 4) 
are o personalitate sănătoasă şi o funcţionare socială optimă 
(este un bun ascultător şi o persoană caldă). 


2.2. Teoriile explicite (empirice) ale 
înţelepciunii 


Teorii explicite sunt focalizate pe operationalizarea cognitivă 
şi comportamentală a înţelepciunii. Baltes şi colaboratorii 
(2001) au împărţit abordările explicite ale înţelepciunii în trei 
mari categorii: 1) conceptualizarea înţelepciunii ca trăsătură 


de personalitate (Erikson, 1959; McAdams & de St. Aubin, 
1998); 2) traditia neo-piagetiana focalizata pe gandirea post- 
formala, care defineste intelepciunea prin constientizarea de 
cauze şi soluţii multiple, a paradoxurilor si contradictiilor, 
prin abilitatea de a face fata incertitudinii si inconsistentei 
(Alexander & Langer, 1990; Kramer, 2000; Labouvie-Vief, 
1982); 3) operationalizarea intelepciunii ca sistem avansat de 
comportamente in viata, propusă de paradigma Berlin 
Wisdom (Baltes & Smith, 1990; Dittmann-Kohli & Baltes, 1990; 
Staudinger & Baltes, 1994). 


2.3. Cum se masoara intelepciunea? 


2.3.1. Evaluarea înțelepciunii ca trăsătură de 
personalitate 


Înţelepciunea este conceptualizată drept stadiul final al 
dezvoltării personalităţii. Se folosesc chestionare de 
autoevaluare bazate pe teoriile dezvoltării ale lui Erikson 
(1959), cum ar fi Scala de integritate realizată de Ryff si 
Heincke (1983) şi Scala de dezvoltare a ego-lui (Walaskay, 
Whitbourne, & Nehrke, 1983). Persoanele care obţin scoruri 
mari la prima scală sunt mai adaptate la reuşitele şi 
dezamăgirile vieţii, au o acceptare mai mare a evenimentelor 
trecute, găsesc mai mult sens în viaţă, au sentimentul de a-şi fi 
rezolvat conflictele trecute, iar cele care obţin scoruri mari la 


a doua, rezolva mai eficient etapele finale de dezvoltare 
descrise de Erikson (1959) — intimitate versus izolare, 
contribuţia la comunitate versus focalizarea pe sine, 
integritate versus disperare în raport cu perspectiva morţii. 

Wink şi Helson (1997) au elaborat Scala Înţelepciunii 
Practice şi Transcendentale, care evaluează răspunsurile 
participanţilor la întrebări deschise, pe o scală Likert, cu 
ajutorul unui panel de experţi. Aspectele evaluate sunt: 
deprinderi interpersonale, insight, gândirea clară, reflectia, 
toleranța, transcenderea înțelegerii individuale limitate, 
recunoaşterea complexității şi limitelor cunoaşterii, 
profunzimea spirituală. 


2.3.2. Evaluarea înțelepciunii din perspectiva gândirii 
post-formale 


Din perspectiva teoriilor neo-piagetiene, dezvoltarea stadiului 
logic formal implică abilitatea de a gândi dialectic, 
complementar, relativist şi abilitatea de a tolera ambiguitatea 
şi informaţiile contradictorii. Acest tip de gândire este evaluat 
prin modul în care participanţii rezolvă probleme de viaţă 
fictive, răspunsurile fiind codate de experţi. Fidelitatea inter- 
evaluatori pentru acest tip de sarcină variază între 0.75 şi 0.85 
(Blanchard-Fields, 1986; Kitchener & Brenner, 1990; Kramer & 
Woodruff, 1986; Labouvie-Vief, 1980). 


2.3.3. Evaluarea înțelepciunii în Paradigma Berlin 
Wisdom 


Evaluarea înţelepciunii în paradigma Berlin Wisdom are trei 
elemente-cheie (Baltes et al., 2001): 1) persoanei evaluate i se 
dă să citească câteva vignete care descriu probleme de viaţă 
ale unor oameni fictivi; 2) persoana este rugată să gândească 
cu voce tare rezolvarea acelei situaţii, iar răspunsurile sunt 
înregistrate şi transcrise; 3) o echipă de evaluatori cotează 
răspunsurile prin prisma a cinci criterii. Respondentul este 
considerat o persoană inteleapta dacă a primit punctaje mari 
la toate cele cinci criterii. Fidelitatea şi consistenţa inter- 
evaluatori au fost demonstrate pe un eşantion mai mare de 
3000 de codări şi se situează între 0.72 şi 0.93. 

Cele cinci criterii au fost propuse prin sintetizarea tuturor 
abordărilor înţelepciunii existente până în momentul 
elaborării lor (Baltes et al., 2001). Primele două criterii sunt 
considerate de bază, în sensul că sunt necesare, dar nu şi 
suficiente pentru a fi înţelept, iar ultimele trei sunt 
considerate meta-criterii. 


1. Cunoştinţe declarative bogate despre aspecte pragmatice 
fundamentale ale vieții: natura umană, dezvoltarea umană 
continuă, relaţiile interpersonale, reguli sociale, diferenţe 
interindividuale în dezvoltare. 

2. Cunoştinţe procedurale bogate despre aspecte pragmatice 
fundamentale ale vieţii: strategii şi euristici de a face faţă 
problemelor vieţii, cum ar fi prioritizarea scopurilor, 
modalităţi de a gestiona conflicte. 


3. 


O vedere de ansamblu asupra vietii: cunostinte despre 
contexte de viata multiple (educatie, familie, munca, 
prieteni), capacitatea de a vedea aceste domenii in 
perspectiva si de a percepe relatiile dintre ele pe parcursul 
etapelor de dezvoltare, de la nastere pana la varsta adulta. 

Relativismul valoric şi toleranța: recunoaşterea 
diferențelor individuale şi culturale în ceea ce priveşte 
valorile umane şi interesul explicită de a atinge echilibrul 
între valorile individuale şi cele colective. 

Recunoaşterea şi managementul incertitudinii: înțelegerea 
limitărilor în procesarea informaţiei pe care le au oamenii 
şi a predictibilitatii scăzute a evenimentelor de viata, 
precum si strategii de a face fata acestor incertitudini. 


2.4. Berlin Wisdom Project 


Dat find faptul că în ultimele două decenii Berlin Wisdom 
Project a avut o contribuție majoră la studierea conceptului de 
înțelepciune, vom descrie pe scurt premisele si rezultatele lui. 
Proiectul a pornit de la ideea că înțelepciunea implică 
excelență si expertiză in a trece prin viata si in a găsi sensul 
acesteia, un pragmatism fundamental în legătură cu viata, în 
sensul găsirii celor mai bune solutii pentru sine si pentru 
ceilalți. 


Baltes şi colaboratorii (2001) consideră că înțelepciunea 


este dobândită printr-un lung proces de învăţare practică, 


care presupune un nivel crescut al motivatiei de a atinge 
expertiza in viata, precum si un mediu individual şi socio- 
cultural care sustin dezvoltarea intelepciunii. De asemenea, 
înţelepciunea presupune armonizarea mai multor factori de 
natură cognitivă, comportamentală, socială, interpersonală, 
spirituală pe parcursul etapelor de dezvoltare si a 
provocărilor care apar în decursul vieţii. Din aceste motive, 
este de aşteptat ca înţelepciunea să ajungă la nivel maxim mai 
târziu, odată cu înaintarea în vârstă. 

În ceea ce priveşte experienţele care contribuie la 
dezvoltarea înţelepciunii, Baltes si Staudinger (2000) 
consideră că un rol important îl au vârsta, educaţia, modelele 
parentale, a avea o profesie care necesită antrenarea 
inteligenţei socio-emotionale, lectura de cărţi autobiografice 
sau care oferă informaţii cu privire la natura umană, 
experienţele de viaţă relevante, a fi beneficiat de mentorat în 
a gestiona probleme de viaţă, motivaţia personală de a câştiga 
expertiză în viaţă. Mai sunt importanţi şi factorii personali ca 
funcţiile cognitive, inteligenţa, creativitatea, un stil de gândire 
flexibil şi trăsături de personalitate precum deschiderea spre 
experienţe noi sau forţa personală. 

Vom prezenta în continuare principalele rezultate ale 
Berlin Wisdom Project, grupându-le în câteva categorii, care 
vizează, de fapt, întrebări-cheie cu privire la înţelepciune. 

Vârsta şi înţelepciunea. Datele arată că înţelepciunea creşte 
semnificativ în timpul adolescenţei şi a vârstei adulte tinere 
(între 15 şi 25 de ani) şi rămâne apoi relativ stabilă la vârsta 
adultă (între 25 şi 75 de ani) (Baltes & Staudinger, 2000; 


Pasupathi, Staudinger, & Baltes, 2000; Smith & Baltes, 1990). 
Nivelul maxim de intelepciune se manifesta, de obicei, intre 
50 si 60 de ani (Baltes, Staudinger, Maercker, & Smith, 1995). 
Dupa 75 de ani, se pare ca nivelul de intelepciune incepe sa 
scada, odata cu reducerea generala a functiilor cognitive 
superioare. 

Rolul experienţei profesionale. Baltes şi colaboratorii săi au 
fost interesaţi să identifice şi să investigheze grupuri de 
oameni a căror profesie facilitează achiziţia de cunoştinţe şi 
deprinderi care intră în aria înţelepciunii. Unul dintre aceste 
grupuri au fost psihologii clinicieni, care întâlnesc în munca 
lor situaţii de viata dificile (Smith, Staudinger, & Baltes, 1994). 
Acest grup a fost comparat cu persoane din alte profesii, a 
caror activitate nu presupune gasirea de strategii pentru a 
rezolva probleme de viata. S-a observat ca psihologii clinicieni 
au niveluri mai mari ale intelepciunii, dar acestia nu au atins 
nivelul de „expert” la măsurători; pe scala Likert cu 7 trepte, 
media lor a fost de 3.8. Pe de alta parte, acest nivel mai mare 
al înţelepciunii comparativ cu alte profesii ar putea sa nu fie 
doar rezultatul formării în psihologie, ţinând cont de faptul ca 
membrii unei profesii pot reprezenta o categorie de indivizi 
cu anumite trăsături de personalitate şi abilităţi întelectuale şi 
socio-emotionale, care sunt atraşi de acea profesie (un proces 
de autoselecţie). Studiile ulterioare au confirmat însă faptul ca 
pregătirea şi specializarea profesională în domeniul 
psihologiei clinice sunt un predictor important, care explică 
15% din varianta nivelului de înţelepciune (Staudinger, 
Maciel, Smith, & Baltes, 1998). 


Persoanele descrise ca fiind intelepte. Baltes si colaboratorii 
(1995) au vrut să investigheze nivelul înţelepciunii unor 
oameni descrişi ca fiind înţelepţi de un panel de persoane 
care nu sunt psihologi. Au fost nominalizate 21 de persoane, 
cu o medie de vârstă de 64 de ani. Comparativ cu grupul de 
psihologi clinicieni, aceste persoane au avut un nivel cel puţin 
la fel de mare al înţelepciunii şi chiar au excelat la unele 
criterii. Acest studiu demonstrează că indivizi din diverse 
domenii profesionale pot să se situeze la niveluri înalte ale 
înţelepciunii (Baltes et al., 2001). 

Predictorii înţelepciunii. Una dintre asumptiile centrale ale 
paradigmei de la Berlin este aceea că înţelepciunea reflectă 
armonizarea mai multor fațete ale funcţionării umane: 
abilităţi intelectuale, trăsături de personalitate, dar şi mai 
important, interacţiunea dintre inteligenţă şi personalitate, 
care explică până la 15% din varianta rezultatelor (Staudinger 
et al., 1997). Dintre aceşti factori de interacţiune, stilurile 
cognitive — preferința pentru evaluări şi comparații, abilitatea 
de a vedea dincolo de regulile existente, tolerarea ambiguităţii 
(vezi Sternberg, 1996) şi creativitatea par a avea cele mai mari 
asocieri cu înţelepciunea. 

Rolul colaborării sociale. Staudinger şi Baltes (1996) au 
realizat un experiment în care, după ce participanţii au fost 
puşi în faţa unor situaţii ipotetice dificile, o parte a putut să se 
consulte cu o persoană semnificativă înainte de a răspunde, o 
parte a primit instrucţiunea de a avea un dialog imaginar cu o 
persoană semnificativă, iar o parte a primit, pur şi simplu, 
timp de gândire. Rezultatele au arătat că participanţii care s- 


au sfătuit sau şi-au imaginat ca se sfătuiesc cu o persoană 
semnificativă au avut rezultate mai bune la testul de 
înţelepciune decât persoanele care au căutat rezolvarea 
singure. Aceste rezultate arată că interacţiunea socială şi 
contribuţia celorlalţi influenţează nivelul de înţelepciune pe 
care oamenii îl manifestă la un moment dat. 


3. Înţelepciunea şi fericirea 


În ciuda stereotipului omului înţelept care este fericit, 
împăcat şi mulţumit de propria viaţă, înţelepciunea nu 
implică neapărat un nivel foarte ridicat al emoţiilor pozitive 
sau, cel puţin, nu al oricărui tip de emoţii pozitive. În tradiţia 
budistă, înţelepciunea este asociată cu sentimente de fericire 
şi împlinire, care dăinuie indiferent de suisurile şi 
coborâşurile vieţii. Deşi nu o exclude, fericirea este diferită de 
plăcerea provocată de diferite activităţi sau stimuli din mediu 
care ne produc senzaţii sau emoţii pozitive sau care ne 
satisfac nevoile (Ricard, 2011). Studiile care au investigat 
relaţia intelepciune-fericire au identificat, în general, o 
legătură pozitivă dar modestă între înţelepciune şi fericire sau 
starea de bine. Deşi nu este clar încă, este posibil ca 
persoanele aflate în situaţii nefavorabile (e.g., statut socio- 
economic scăzut sau nivel de educaţie redus) să beneficieze 


mai mult de pe urma înţelepciunii (vezi Bergsma & Ardelt, 
2012). 

In acceptiunea psihologiei pozitive, intelepciunea este in 
relatie cu fericirea eudaimonica si mai putin cu cea hedonica, 
deşi cele două nu se exclud. De exemplu, Kunzmann si Baltes 
(2003) arată, într-un studiu corelational, că înţelepciunea se 
asociază pozitiv cu valori ce tin de dezvoltare personală 
proprie şi a celorlalţi (e.g., starea de bine a prietenilor, 
implicarea socială), dar corelează negativ cu măsurătorile 
care tin atât de afectivitatea negativă (emoţii negative 
generale), cât şi de cea pozitivă care implică plăcere. Pe de 
altă parte, înţelepciunea corelează pozitiv cu afectivitatea 
pozitivă legată de implicare emoţională. 

Schwartz şi Sharpe (2006) analizează înţelepciunea din 
perspectiva utilității acesteia (înţelepciunea practică) şi o 
privesc ca pe o instanţă executivă care ar trebui să 
coordoneze celelalte virtuţi şi puncte forte ale individului. În 
accepțiunea lor, dezvoltarea virtuţilor şi punctelor forte nu 
poate rămâne un scop ultim al dezvoltării personale întrucât, 
chiar şi la niveluri superioare, acestea pot face la fel de mult 
rău cât bine, dacă nu sunt utilizate adecvat. De exemplu, 
valorizarea adevărului, subordonată dreptăţii, poate duce la a 
face rău celor din jur dacă nu este adaptată contextului şi nu 
tine cont de nuanțele specifice fiecărei situaţii. Autorii dau ca 
exemplu a-i spune unei prietene că rochia ei de mireasă nu i 
se potriveşte deloc, şi asta chiar înainte de începerea nunţii. 
Aceiaşi autori susţin că toate virtuțile şi punctele forte trebuie 
dezvoltate cel puţin la un nivel mediu, iar înţelepciunea 


consta in a judeca cand si cum trebuie aplicate fiecare, pentru 
a servi bunăstării noastre şi a celorlalţi. Simpla trăire de 
emoţii pozitive nu poate fi criteriul de evaluare a utilității 
unei virtuţi, nici chiar a înţelepciunii. Este necesar să luăm în 
considerare impactul pe care exprimarea acestor virtuţi îl are 
asupra relaţiilor individului şi a mediului în care acesta 
trăieşte. Impactul pozitiv poate duce la fericire, dar nu 
neapărat de tip hedonic, ci eudaimonic sau la sentimentul 
unei vieţi pline de semnificaţie (Schwartz & Sharpe, 2006). 


4. Procese cognitive implicate în 
înţelepciune 


Încercând să reducă înţelepciunea la componentele ei, Hall 
(2011) ajunge la concluzia că aceasta este formată din opt 
procese cognitiv-emotionale complexe: reglarea emoţională, 
abilitatea de a lua decizii, judecata morală, compasiunea faţă 
de ceilalți, modestie, altruism, autocontrol, tolerarea 
incertitudinii. De ce tocmai aceste concepte şi care ar putea fi 
rolul lor în înţelepciune? 

1. Reglarea emoţională. Aceasta presupune implicarea mai 
multor sisteme şi procese, cu scopul de a creşte sau de a 
scădea intensitatea unei emoţii. În timp ce sistemul limbic, 
mai ales amigdala, contribuie la apariţia răspunsurilor 


emotionale la diverse situatii, zone ale cortexului frontal, 
asociate cu controlul cognitiv, sunt implicate In modularea 
acestor răspunsuri emoţionale (Gross & Thompson, 2007). 
Având în vedere perioada lungă de maturare a structurilor 
prefrontale, abilitatea de reglare emoţională se dezvoltă în 
timp şi este implicată şi în dezvoltarea morală şi controlul 
comportamental (Eisenberg, 2000; Kochanska, Gross, Lin, & 
Nichols, 2002). Un nivel ridicat al acestei abilităţi ar favoriza 
raţionamentul şi acţiunea dincolo de impulsul de moment 
generat de emoţii puternice necontrolate; de aici şi ipoteza 
contribuţiei reglării emoţionale la conceptul mai larg de 
înţelepciune. 

2. Capacitatea de a lua decizii. Modelele descriptive ale 
luării de decizii, care ne arată cum iau oamenii decizii, au 
identificat mai multe erori în gândire, mai ales atunci când nu 
există informaţie suficientă sau când situaţia este incertă sau 
ambiguă (Kahneman, 2013): căutarea informaţiei care 
confirmă ipoteza iniţială, rigiditate în schimbarea punctului 
de vedere în ciuda informaţiei contradictorii, influenţa 
exagerată a contextului prezent, optimismul naiv, influenţa 
presiunii grupului. Hall (2011) consideră că abilitatea de a lua 
decizii corecte, mai ales în situaţii de incertitudine, 
schimbarea datelor problemei sau în prezenţa altor factori 
care îngreunează procesul decizional este un alt element 
fundamental al înţelepciunii. 

3. Judecata morală. Studii recente (Hauser, 2007; Mikhail, 
2007) atrag atenţia asupra importanţei, pentru înţelepciune, a 
proceselor cognitive implicate în deciziile morale. O parte 


dintre acestea sunt procesari conştiente, iar o alte parte, 
implicite, însoţite şi de răspunsuri emoţionale care ghidează 
decizia (cum ar fi emotia de dezgust la un scenariu de incest). 
Judecata morală este considerată un alt „stâlp” al înţelepciunii 
pentru că aceasta implică şi răspunsuri la dileme morale cu 
care oamenii se confruntă pe parcursul vieţii. 

4. Compasiunea fata de ceilalţi. Acest factor presupune atât 
empatie, înţelegerea emoţiilor şi motivelor altor persoane, cât 
şi acţiuni cu scopul de a-i ajuta, sfătui şi contribui la starea lor 
de bine (Bloom, 2014; Iacoboni, 2009). 

5. Modestia. Hall (2011) subliniază că, în general, oamenii 
consideraţi înţelepţi sunt văzuţi ca fiind modesti şi în niciun 
caz aroganti. Exemple in acest sens sunt Mahatma Ghandi, 
Martin Luther King, Nelson Mandela, Papa Ioan Paul al II-lea. 

6. Altruismul. Preocuparea pentru bunăstarea celorlalţi 
este considerată o valoare fundamentală a oamenilor 
înţelepţi. Ei aduc, de obicei, plusvaloare în comunităţile în 
care trăiesc şi sunt orientati spre a îmbunătăţi viata celor din 
jur şi chiar a întregii lumi (Hall, 2011). Mai mult, studiile arată 
că oamenii care manifestă comportamente altuiste sunt mai 
fericiţi, iar la persoanele în vârsă, comportamentele altruiste 
se asociază cu morbiditate şi mortalitate mai scăzute (Oman, 
Thoresen, & Mcmahon, 1999; Otake, Shimai, Tanaka-Matsumi, 
Otsui, & Fredrickson, 2006). 

7. Autocontrolul. Cel de-al şaptelea „stâlp” al înţelepciunii 
este abilitatea de amânare a recompensei, de a pune în 
balanţă costurile pe termen scurt ale unui comportament sau 
decizii cu beneficiile acesteia pe termen lung (de exemplu, 


realizarea de exercitii fizice acum, pentru a fi mai sanatos in 
timp; renunţarea la o ţigară acum, pentru a evita cancerul de 
plămâni). Mai mult, autocontrolul presupune modificarea 
factorilor din prezent pentru a facilita alegeri care aduc 
beneficii viitoare. Este vorba despre vechea luptă dintre 
emoție şi rațiune, dintre creierul emotional (sistemul limbic) 
şi funcţiile executive (cortexul prefrontal) (Baumeister & 
Tierney, 2012). 

8. Tolerarea şi adaptarea la incertitudine. După cum s-a 
observat, în multe dintre definițiile înţelepciunii, un factor 
important este tolerarea incertitudinii şi adoptarea acţiunilor 
potrivite în ciuda acesteia (Baltes et al., 2001). Hall (2011) 
arată că oamenii înţelepţi nu se bazează pe status-quoul 
lucrurilor, ci ştiu că prezentul este supus schimbării. 


5. Înţelepciunea ca meta-euristică 


Cercetătorii care au studiat înţelepciunea au avansat ideea 
conform căreia aceasta funcţionează ca proces meta-euristic 
de rezolvare a problemelor de viaţă şi poate fi considerată 
scopul ultim al dezvoltării valorilor şi potenţialului uman 
(Baltes & Staudinger, 2000; Baltes & Freund, 2003). Deşi nu a 
fost aprofundată îndeajuns, această idee se regăseşte şi în 
abordarea lui Schwartz şi Sharpe (2006), descrisă mai sus, 


conform careia intelepciunea ar juca rolului unui control 
executiv al virtutilor si punctelor forte ale unui individ. Baltes 
si colaboratorii sai adopta aceasta perspectiva, pornind de la 
ideea ca intelepciunea reflecta cel mai inalt nivel de 
cunoştinţe despre scopurile vieţii şi mijloacele de a le atinge si 
se află la un nivel de crescut de abstractizare, dar se poate 
exprima diferențiat în culturi sau cazuri specifice. 

Pe lângă faptul că înţelepciunea înglobează cunoştinţe cu 
privire la scopul şi sensul vieţii, limitele propriei cunoasteri, 
echilibrul dintre binele propriu şi al celorlalţi, aceasta mai are 
câteva caracteristici care o fac asimilabilă unui proces 
euristic, adică un proces de rezolvare de probleme care pleacă 
de la date incerte sau incomplete şi nu are o soluţie 
predefinită şi care încearcă să aproximeze cele mai bune 
variante de rezolvare. Astfel, înţelepciunea implică îmbinarea 
unor informaţii variate şi disparate, din domenii diferite ale 
vieţii (Baltes & Staudinger, 2000). Euristica înţelepciunii le 
activează şi le integrează într-o idee coerentă cu privire la 
finalitatea şi la modul de a trăi o viaţă satisfăcătoare. Strâns 
relationate sunt generalitatea şi flexibilitatea cu care operează 
înţelepciunea. Ea poate fi utilizată într-o gamă nesfârşită de 
situaţii, în legătură cu probleme variate, luând în calcul 
particularitatile fiecăreia dintre ele. Totodată, procesul 
euristic al înţelepciunii este unul foarte eficient, reuşind să 
reducă un volum mare şi variat de informaţii la câteva 
aspecte fundamentale pentru rezolvarea unei problemei 
concrete. În fine, o ultimă trăsătură se referă la caracterul 
meta-euristic al înţelepciunii, adică la faptul că ea 


coordoneaza numeroase altre strategii si euristici legate de 
evaluarea, planificarea si managementul aspectelor practice 
ale vieții. Caracterul de  meta-euristică vizează si 
componentele motivationala si valorică, înţelepciunea 
integrând şi coordonând alegerile între diferite reguli şi 
credinţe rezultate din experienţa de viaţă sau susţinute de 
societatea, cu privire la modul în care ar trebui trăită viaţa. 


6. Noi direcţii de cercetare şi concluzii 


Deşi este un construct complex, greu de definit şi explicat, 
înţelepciunea a atras atenţia cercetătorilor din diverse 
domenii, printre care filosofia, psihologia şi antropologia. 
Dificultatea de a o studia rezultă din semnificaţiile sale 
culturale adânci şi variate precum şi din numeroasele sale 
implicaţii sociale. Din punct de vedere psihologic, indiferent 
de modelul teoretic prin prisma căruia este abordat acest 
construct, se remarcă câteva caracteristici comune ale 
persoanelor considerate înțelepte. Astfel, la nivel cognitiv, se 
consideră că deţin cunoştinţe declarative şi procedurale 
bogate despre viaţă şi au o perspectivă de ansamblu asupra 
acesteia. De asemenea, au capacitatea de a reflecta asupra 
acestor cunoştinţe şi le înţeleg limitările. La nivel emoţional, 
sunt capabile să exprime sensibilitate, empatie, înţelegere şi 


compasiune fata de semenii lor, tolereaza ambiguitatea si 
incertitudinea şi pot lua decizii corecte si în astfel de condiţii. 
De asemenea, sunt buni ascultători şi au bune deprinderi de 
comunicare. Din punct de vedere sociomoral, trec dincolo de 
interesul personal şi sunt orientate spre a-i ajuta pe ceilalţi. 

Factorii cognitivi, cei de personalitate şi cei care ţin de 
interacţiunea lor (e.g., creativitate, stil cognitiv) sunt 
importanţi în a facilita apariţia înţelepciunii. Este interesant 
că psihologii clinicieni, intrând deseori în contact cu probleme 
de viaţă, au un nivel mai crescut al înţelepciunii decât 
populaţia generală, chiar dacă nu excelează din acest punct de 
vedere şi chiar dacă nu se situează peste nivelul persoanelor 
considerate înțelepte de către comunitate. Acest lucru şi faptul 
că el este expresia formării şi experienţei profesionale arată 
că înţelepciunea poate fi dezvoltată, învățând din propriile 
experienţe, dar şi din ale celorlalți. 

Aşa cum este de aşteptat pornind de la teorie, persoanele 
înțelepte raportează un nivel mai ridicat al fericirii, în 
acceptiune eudaimonica, dar nu şi hedonică. Rămâne însă 
neinvestigată ipoteza că persoanele înțelepte au un impact 
pozitiv asupra celor cu care interacționează sau faţă de care 
îşi exprimă această virtute (vezi Schwartz & Sharpe, 2006). 

Unii autori consideră înţelepciunea nivelul ultim de 
dezvoltare a potenţialului uman, care ia forma unei meta- 
euristici, ce oferă în mod eficient, flexibil şi sintetic răspunsuri 
la întrebări dificile, care implică informaţii disparate, 
referitoare la aspecte pragmatice ale vieţii (Baltes & 
Staudinger, 2000; Baltes & Freund, 2003). Deşi acestă 


perspectiva teoretica este interesanta, lipsesc studiile empirice 
care sa o fundamenteze. 

Cu toate ca studiile din ultimii 20-30 de ani au dus la 
progrese importante în înţelegerea înţelepciunii, rămân in 
continuare o multitudine de întrebări şi direcţii de cercetare 
neexplorate, precum şi limite ale studiilor prezente ce trebuie 
depăşite. De exemplu, asocierea dintre înţelepciune şi 
fericire/stare de bine poate fi explicată prin numeroasele 
abilităţi cognitive şi emoţionale pe care se fundamentează 
(e.g., rezolvare de probleme, reglare emoţională, etc.). Rămâne 
de văzut dacă această virtute aduce o contribuţie unică, în 
plus faţă de celelalte variabile, la starea de bine şi fericire. De 
asemenea, este de aşteptat ca înţelepciunea să se dovedească 
utilă mai ales celor care sunt confruntati cu evenimente de 
viaţă negative, exprimându-se într-un nivel ridicat de 
adaptare. Deocamdată nu există date care să verifice această 
ipoteză. Aşa cum aminteam în paragrafele anterioare, nu se 
ştie încă dacă înţelepciunea unei persoane se răsfrânge 
pozitiv asupra celor apropiaţi, a celor cu care interacționează 
sau asupra grupului şi comunităţii din care face parte, aceasta 
fiind, de fapt, miza majoră a acestei virtuţi. 

Este răspândită credinţa ca înţelepciunea poate fi 
dobândită prin intermediul experienţelor de viaţă, dar nu şi 
predată. Această idee apare chiar şi în literatura ştiinţifică 
(vezi Schwartz & Sharpe, 2006). Cu toate acestea, rezultatele 
privind nivelurile mai ridicate ale înţelepciunii în rândul 
psihologilor clinicieni, datorate formării şi experienţei 
profesionale, lasă loc posibilităţii de a identifica modalităţi 


care sa faciliteze dezvoltarea ei. Chiar si in situatia in care 
înţelepciunea ar fi produsul exclusiv al experienţelor 
individuale, nu se ştie deocamdată care sunt aceste experienţe 
şi cine sunt cei care vor deveni înţelepţi. Desigur, dacă 
înţelepciunea implică o meta-euristică a altor virtuţi şi 
capacităţi, este necesară identificarea acestora şi studierea 
relaţiilor dintre ele, respectiv a configuratiilor care emerg sub 
forma a ceea ce numim înţelepciune. Acestea sunt doar câteva 
dintre întrebările la care studiile viitoare din psihologia 
pozitivă vor trebui să răspundă. 

Spiritualitatea 


Cristina Mogoase 


1. Introducere 


Din punct de vedere psihologic, starea de bine nu este pur si 
simplu absenta suferintei, ci presupune implicarea activa in 
mediul in care trăim, sentimentul de sens şi semnificaţie în 
viaţă, precum şi transcenderea sinelui (crearea şi menţinerea 
de legături cu persoane sau lucruri dincolo de propria 
persoană). Mai mult, uneori starea de bine poate coexista cu 
suferinţa. Acest lucru este reflectat deseori în creaţiile 
artistice, precum şi în istoriile de viata a nenumărați eroi, 
prizonieri, deţinuţi politici şi sfinţi. Datele din psihologie 
susțin acelaşi lucru: emoţiile pozitive nu presupun absenţa 
emoţiilor negative, cu toate că emoţiile pozitive sunt mai 
puţin studiate şi mai puţin înţelese (David, Lynn, & Ellis, 2009; 
vezi şi Vaillant, 2013). Aşadar, daca nu lipsa suferinţei susține 
starea de bine, atunci ce o susţine? Un rol important între 
factorii psihologici relationati cu starea de bine îl joacă 


spiritualitatea, asociată si de simţul comun cu sensul, 
semnificaţia şi transcenderea sinelui. 

Unii autori descriu spiritualitate ca fiind „complet 
integrată în țesătura vieţii”! (Pargament, 2007, p. 21). De altfel, 
cuvântul „spiritual” îşi are originea în evreiescul ruah, 
grecescul pneuma sau latinescul spiritus, toate însemnând 
„suflare de viaţă” (Bryson, 2004). Centrată în jurul ideii de 
divinitate, spiritualitatea nu se confundă, totuşi, cu 
religiozitatea. Ea este asociată deseori cu devenirea, 
transformarea sau dezvoltarea potenţialului individual. Din 
punct de vedere psihologic, spiritualitatea joacă un rol major 
în adaptarea la stres (vezi, de exemplu, Pargament, Smith, 
Koenig, & Perez, 1998), fiind una dintre strategiile pe care 
multe persoane le folosesc pentru a tolera, controla, reduce 
sau rezolva problemele cu care se confruntă, pentru a-şi 
dezvolta o perspectivă mai largă şi mai profundă asupra vieţii 
sau pentru a-şi spori starea de bine (Coyte, Gilbert, & Nicholls, 
2007). 

Acest capitol analizează modul în care spiritualitatea 
susţine starea de bine. Începem prin a trece în revistă câteva 
definiţii ale spiritualităţii, urmând ca apoi să ne oprim asupra 
modului în care spiritualitatea a fost văzută în psihologie de-a 
lungul timpului. Prezentăm apoi o sinteză a ceea ce ştim din 
punct de vedere psihologic despre spiritualitate, subliniind 
complexitatea acestui construct, implicaţiile spiritualităţii 
pentru promovarea stării de bine şi direcţiile viitoare de 
cercetare în acest domeniu. 


2. O definiţie pentru spiritualitate 


Unul dintre aspectele cele mai frapante în literatura ştiinţifică 
privind spiritualitatea este lipsa unei definiţii de lucru general 
acceptate. Numeroasele definiţii care au fost oferite de-a 
lungul timpului, din perspective diferite şi subliniind 
componente diferite ale acesteia (de exemplu, emoţii, 
comportamente, convingeri, experienţe asociate), i-au făcut pe 
unii autori să concluzioneze că spiritualitatea este un concept 
vag, neclar, dificil de înţeles sau de explicat (Zinnbauer et al, 
1997), multidimensional si ambiguu (Tanyi, 2006), 
contradictoriu chiar (Egbert, Mickley, & Coeling, 2004), care 
poate fi inteles la mai multe niveluri si in mai multe feluri 
(McSherry, Cash, & Ross, 2004). Acest lucru este adevarat si azi 
într-o anumită măsură (Rousseau, 2014), cu toate că anumite 
conceptualizări ale spiritualităţii (de exemplu, spiritualitatea 
definită drept „căutare a sacrului”; Hill et al, 2000) s-au 
bucurat de o popularitate mai mare şi şi-au făcut loc în 
manualele de psihologie pozitivă (vezi, de exemplu, Snyder & 
Lopez, 2001). 

Aşadar, spiritualitatea a fost definită de-a lungul timpului 
în diverse moduri: de la transcenderea condiţiei umane 
(Mauritzen, 1988), la experienţa subiectivă a sacrului 
(Vaughan, 1991) şi la efortul susţinut de a descoperi sensul şi 
semnificaţia existenţei (Doyle, 1992). O definiţie mai recentă, 
oferită de Dossey şi colaboratorii săi (Dossey, Keegan, & 
Guzzetta, 2000), conceptualizează spiritualitatea ca fiind 


esenta conditiei umane, care ne impregneaza viata si 
infuzeaza conştientizarea dinamică a identităţii de sine (cine 
suntem, care este scopul nostru ca fiinte umane, care sunt 
resursele noastre interioare). In mod asemănător, Cross (2001) 
defineşte spiritualitatea ca fiind o capacitate a spiritului 
uman, ceva care trece dincolo de religie. Swinton şi Pattison 
(2001) susţin că spiritualitatea este acel aspect al existenţei 
umane direct relationat cu structurile cognitive generatoare 
de sens şi semnificaţie, care conferă direcţie vieţii unei 
persoane, ajutând-o să se confrunte într-o manieră coerentă 
cu vicisitudinile existenţei. Şi ei consideră că spiritualitatea 
trece dincolo de religie, fiind o nevoie umană mai generală, ce 
poate fi satisfăcută şi în afara structurilor religioase 
institutionalizate. Alte definiţii ale spiritualităţii se referă la 
aceasta ca fiind o dimensiune universală şi distinctă a 
experienţei umane, care îşi are originea în capacitatea de 
introspectie, manifestată atât la nivel individual 
(conştientizarea trăirilor subiective), cat şi la nivel de 
comunitate (Cook, 2004). Conform lui Cook (2004), 
Spiritualitatea poate fi traita ca o relatie cu ceea ce este in mod 
intim „interior”, imanent şi personal in sine si în ceilalţi, 
şi/sau ca relaţie cu ceea ce este in întregime „altul”, 
transcendent, dincolo de sine (pentru o perspectivă similară, 
vezi De Souza, Cartwright, & McGilp, 2004; De Souza, 2003). 
Vaillant (2008, 2013) susţine că spiritualitatea este un cumul 
de opt emoţii care ne leagă de alte fiinţe umane şi de ceea ce 
numim „Dumnezeu”, şi anume: venerație, 
dragoste/ataşament, incredere/credinta, compasiune, 


recunoştinţă, iertare, bucurie şi speranţă. Conform lui 
Vaillant, spiritualitatea nu are de-a face cu idei, texte sacre şi 
teologie, ci mai degrabă cu emoția şi conexiunea socială. Ellor 
şi colaboratorii săi (Ellor, Netting, & Thibault, 1999) definesc 
spiritualitatea ca fiind maniera în care un individ caută, 
găseşte, creează, foloseşte şi îşi dezvoltă semnificaţia 
personală în univers. 

Se poate constata că e dificil de oferit o definiţie general 
acceptată a spiritualităţii. Persoanele obişnuite care se 
consideră spirituale înţeleg prin asta lucruri diferite 
(Wuthnow, 1998), şi acelaşi lucru este valabil şi pentru 
oamenii de ştiinţă (Ecklund & Long, 2011). Cu toate acestea, 
sunt cel puţin două elemente comune care se remarcă în 
diferitele încercări de a defini spiritualitatea: (1) faptul că 
aceasta nu se confundă cu religia sau religiozitatea şi (2) că 
elementul ei definitoriu pare să fie transcenderea sinelui 
material, în căutarea sensului şi semnificației, prin 
construirea unei relaţii cu ceva de dincolo de sine, perceput ca 
fiind sacru (vezi şi Pargament & Mahoney, 2009). 


3. Spiritualitate şi psihologie: scurt istoric 


Din punct de vedere istoric, termenul „spiritualitate” a 
început să fie folosit independent de „religie/religiozitate” 


odata cu slabirea autoritatii bisericii asupra vietii laice in 
Statele Unite ale Americii. Diversificarea tipurilor de credinte 
religioase (e.g., patrunderea credintelor orientale in SUA la 
începutul secolului al XIX-lea) şi dezvoltarea ştiinţifică (e.g., 
teoria propusă de Darwin) au creat cadrul propice exprimării 
unei concepţii mai largi asupra transcendentei, făcând ca 
spiritualitatea să îşi dobândească propriul înţeles dincolo de 
religie sau religiozitate. 

Dacă începuturile psihologiei au fost marcate de o 
recunoaştere clară a importanţei spiritualităţii ca subiect de 
investigaţie psihologică, începând cu secolul XX, psihologii au 
ignorat, evitat sa abordeze sau chiar patologizat spiritualitatea 
pentru o bună bucată de timp. Acest lucru se datorează, cel 
puţin în parte, faptului că spiritualitatea a fost asociată multă 
vreme cu religia şi religiozitatea, iar religia nu este foarte 
populară printre psihologi (vezi, de exemplu, Gross & 
Simmons, 2009). În plus, odată cu virarea psihologiei către 
zona ştiinţelor pozitiviste, distanţa dintre religie şi psihologie 
s-a accentuat: accentul pus de psihologia ştiinţifică pe ceea ce 
este observabil şi măsurabil şi pe cunoaşterea derivată în 
baza datelor empirice a intrat în contradicţie nemijlocită cu 
religia, unde accentul cade pe credinţă (cunoaştere revelată) 
şi inefabil. Astfel, în ciuda faptului că William James, Carl Jung 
sau Gordon Allport au fost interesaţi de relaţia dintre 
psihologie şi religie (vezi Allport, 1967; James, 1890, 1902; 
Jung, 1938), ulterior psihologii cu cea mai mare influenţă în 
domeniu, cum au fost Sigmund Freud, B.F. Skinner, John 
Watson si Albert Ellis?, au manifestat putin interes pentru 


studierea religiei din perspectiva psihologica (Ellis, 1971; 
Freud, 1961; Watson, 1983). Pentru Freud, de exemplu, religia 
era ,nevroza obsesiva” sau iluzie (Freud, 1961), iar pentru 
Watson, aceasta reprezenta un „bastion al Evului Mediu” 
(Watson, 1983). 

Către sfârşitul secolului XX, interesul pentru religie si 
spiritualitate a renăscut în psihologie, pe fondul recunoaşterii 
interesului crescut al populaţiei faţă de aceste aspecte şi a 
constatării faptului că persoanele care se declarau „religioase” 
sau „preocupate de aspecte spirituale” păreau să fie mai 
sănătoase, atât fizic cât şi psihic. La începutul secolului XXI, 
spiritualitatea a fost delimitată clar de religie. Religia a fost 
definită ca sistem organizat de credinţe (doctrine), practici, 
ritualuri şi simboluri menite: (1) să faciliteze apropierea de 
sacru sau transcendent şi (2) să încurajeze înţelegerea 
relaţiilor si responsabilitatilor individului fata de membrii 
comunităţii din care face parte (Koenig, McCullough, & 
Larson, 2001). În schimb, după cum am văzut mai sus, 
spiritualitatea a fost definită ca o căutare, ca efortul de a 
înţelege răspunsul la întrebările ultime privind viaţa, sensul 
acesteia şi relaţia cu sacrul sau transcendentul; această 
căutare poate, sau nu, să ducă sau să provină din ritualuri 
religioase şi să fie legată de o comunitate (Koening et al, 
2001). 

Începutul secolului XXI a marcat şi începuturile psihologiei 
pozitive, ca ramură a psihologiei preocupată nu de aspectele 
negative ale existenţei umane, ci mai degrabă de acele lucruri 
care constituie experienţe pozitive, dorite şi valorizate. În 


articolul manifest publicat de Martin Seligman si Mihalyi 
Csikszentmihalyi (2000) in revista American Psychologist, 
spiritualitatea a fost inclusă în categoria trăsăturilor pozitive. 
Ulterior, în clasificarea Virtutilor şi a Punctelor Forte ale 
Caracterului (engl. Character Strenghts and Virtues, CVS; 
Peterson & Seligman, 2004), gândită ca „echivalent pozitiv” al 
Manualului de Diagnostic şi Statistică a Tulburărilor Mintale 
(engl. Diagnostic and Statistical Manual of Mental Disorders, 
DSM), spiritualitatea este menţionată ca „punct forte”, 
subsumat virtuţii numite „Iranscendenţă”. Se considera că, 
alături de celelalte „puncte forte” subsumate transcendentei 
(aprecierea frumuseţii, recunoştinţă, speranţă şi umor), 
spiritualitatea are rol în găsirea semnificației şi conectarea cu 
universul (Peterson & Seligman, 2004). 


4. Spiritualitate şi psihologie: fundamente 


4.1. Spiritualitatea nu este (doar) 
religie/religiozitate 


Am arătat deja care este diferenţa dintre spiritualitate şi 
religiozitate, aceasta din urmă fiind conceptualizată ca 


angajare activa intr-un sistem religios. Vaillant (2013) sustine 
ca, in timp ce religia este un produs cultural, spiritualitatea 
este ,precablata” in creierul nostru, la nivelul structurilor 
bazale (sistemul limbic) mai degrabă decât la nivelul 
cortexului cerebral. Conform lui Vaillant (2013), spiritualitatea 
se reduce la emoţii pozitive, iar diferitele religii constituie 
„porţi” prin care emoţiile pozitive sunt constientizate. 
Emotiile pozitive, esenţa spiritualităţii, sunt înrădăcinate în 
evoluţia noastră biologică şi constituie un factor comun 
pentru toate credinţele religioase, făcând derizorie noţiunea 
de „religie adevărată” (Vaillant, 2013). 

Cu toate că religia poate încorpora spiritualitatea, ea poate 
fi lipsită de spiritualitate, atunci când accentul cade pe 
controlul social sau pe construirea unei structuri sociale, mai 
degrabă decât pe căutarea sacrului. Dacă religia, ca produs 
social, este văzută ca fiind un sistem inflexibil, prescriptiv şi 
rezistent la schimbare, care stabileşte vieţii o anumită 
semnificaţie şi anumite valori (Ellor, 1999; Lines, 2006), 
spiritualitatea este o căutare individualizată a sacrului (Hill et 
al, 2000; Pargament & Mahoney, 2009), o construire 
personalizată a sensului şi semnificației existenţei. S-ar putea 
spune că religia este mai degrabă instituţională, dogmatică şi 
restrictivă, în timp de spiritualitatea este personală, subiectivă 
şi are capacitatea de a îmbogăţi experienţa de viaţă 
(Pargamanet & Mahoney, 2009). Cu toate că datele nu susţin 
neapărat polarizarea acestor două constructe şi că există 
suprapuneri importante între ele, (vezi Zinnbauer et al., 1997), 
în zilele noastre tot mai mulţi oameni se declară preocupaţi de 


aspectele spirituale, delimitandu-se in acelasi timp clar de 
religie (Hay, 2006; Hay & Hunt, 2000; Shahabi et al., 2002). 
Spiritualitatea este văzută astăzi ca o formă mai generală de 
construire a sensului şi semnificației comparativ cu religia, 
întrucât „sacrul” căutat sub cupola spiritualităţii nu este 
restrâns doar la ideea de Dumnezeu sau de forţă superioară, 
ci poate fi practic orice (Hill et al., 2000), „poate fi găsit în cer 
sau pe pământ” (Pargament & Mahoney, 2009). 


4.2. Spiritualitate şi stare de bine 


Interesul reînnoit pentru studiul psihologic al spiritualităţii 
începând cu secolul XXI se bazează în mare parte pe 
evidenţierea influenţei pozitive pe care aceasta o are asupra 
sănătăţii în general, asupra comportamentelor sanogene şi 
asupra calităţii vieţii. Datele arată că spiritualitatea este 
relationata pozitiv cu afectivitatea pozitivă si nu corelează cu 
afectivitatea negativă (Clark & Watson, 1999; Saroglou, 
Buxant, & Tilquin, 2008; Van Cappellen, Saroglou, Iweins, 
Piovesana, & Fredrickson, 2013; Watson & Clark, 1993). 
Persoanele care se descriu ca fiind „religioase” sau 
„preocupate de aspecte spirituale” raportează niveluri mai 
scăzute ale comportamentelor de risc pentru sănătate şi ale 
problemelor psihosomatice (Coyte et al., 2007; Koenig et al., 
2001; McEntee, Dy-Liacco, & Haskins, 2013; Rasic et al., 2009) 
si niveluri mai ridicate ale fericirii, comparativ cu cei care se 


descriu ca nefiind religiosi sau spirituali. Spiritualitatea este 
un predictor mai bun al speranţei, optimismului şi 
pesimismului decât trăsăturile de personalitate evaluate cu 
inventarul de personalitate Big Five (Ciarrocchi, Dy-Liacco, & 
Deneke, 2008). De asemenea, persoanele spirituale au abilităţi 
mai bune de a face faţă cu succes stresorilor, se adaptează mai 
uşor şi adoptă o perspectivă constructivă asupra problemelor 
(Gnanaprakash, 2013). Aşadar, dovezile referitoare la relaţia 
pozitivă dintre spiritualitate şi starea de bine sunt numeroase 
(pentru o sinteză, vezi Dierendonck & Mohan, 2006), iar acest 
lucru a fost observat în diferite culturi (Argyle, 1987; Myers & 
Diener, 1995; David Watson, Hubbard, & Wiese, 2000). 

Asocierea dintre spiritualitate şi starea de bine a fost pusă 
de unii autori sub semnul întrebării, pornind de la problemele 
de definire şi măsurare a acesteia (Koening, 2008). În plus, nu 
toate studiile susţin beneficiile spiritualităţii. De exemplu, un 
studiu recent (King et al., 2013) a raportat că persoanele care 
se declară spirituale în afara oricărui cadru religios pot fi mai 
vulnerabile la a dezvolta probleme de sănătate mintală 
comparativ cu persoanele care se declară spirituale şi 
religioase. 

Dacă ne uităm la felul în care oamenii care se consideră 
spirituali definesc spiritualitatea, devine clar că, odată 
desprinsă de religie, spiritualitatea a fost dezbrăcată de 
,conotatiile divine” şi, odată cu ele, de aspectele etice asociate 
în mod tradiţional acestui concept. Unii autori consideră că 
spiritualitatea poate fi echivalată practic cu orice, de la trăirea 
unor plăceri culturale, cum ar fi ascultarea muzicii (Bunge, 


2010), la a duce o viata de lux (Solomon, 2006) sau la 
adoptarea unor practici menite sa faciliteze constientizarea 
sacrului (Stone, 2012). Ecklund si Long (2011) vorbesc chiar de 
aşa-numitul „ateism spiritual”, caracteristic persoanelor care 
se consideră spirituale, dar care declară că nu cred în 
Dumnezeu sau o altă divinitate/forta superioară şi care totuşi 
„sanctifică” anumite aspecte ale vieţii, atribuindu-le 
caracteristici divine. Spiritualitatea este centrată, practic, în 
jurul a ceea ce este perceput ca fiind spiritual (Pargament & 
Mahoney, 2009). În acest context, devine clar că ceea ce este 
perceput ca fiind spiritual nu are numai consecinţe benefice 
pe plan individual şi social. Mai mult, pot să existe situaţii în 
care consecinţele pozitive pe plan individual să fie negative pe 
plan social (sau invers). Practic, măsura în care spiritualitatea 
este benefică sau distructivă pentru sine sau pentru alţii, în 
termeni de sănătatea mintală, sănătate fizică şi interacțiuni 
sociale, depinde de tipul de sacru pe care persoana îl 
descoperă şi de tipul relaţiei pe care o stabileşte cu acel sacru 
(Pargament & Mahoney, 2009). 

Aşadar, înainte de a o putea promova ca o modalitate de 
facilitare a bunăstării şi atingerii potenţialului uman, e nevoie 
să înţelegem mai bine spiritualitatea din punct de vedere 
ştiinţific. Anumiți autori (Koenig, 2008) au sugerat că aspecte 
importante ale spiritualităţii, cum ar fi motivele şi aspiraţiile 
care stau la baza ei, sunt neglijate în eforturile actuale de 
cercetare. 


5. Modele teoretice ale spiritualităţii 


La fel ca în cazul definiţiilor, modelele teoretice ale 
spiritualităţii sunt diverse şi puţin integrate. Unii autori au 
apelat la modele consacrate pentru a o explica. De exemplu, 
Gall si Grant (2005) au adaptat modelul tranzactional al 
adaptării la stres pentru a explica spiritualitatea. Alţi autori 
au propus modele specifice, cum este modelul integrării 
relationale, propus de Sandage şi Schults (2007) sau modelele 
dimensionale, cum sunt cele propuse de Martsolf şi Mickley 
(1998), Buck (2006) sau de Cobb şi colaboratorii (2012). 

Este important de remarcat că cele mai multe modele 
specifice ale spiritualităţii vin dinspre sau vizează exclusiv 
domeniul medical (e.g., boli terminale, îngrijire paliativă etc.), 
reflectând faptul că mare parte a cercetărilor referitoare la 
natura şi importanţa spiritualităţii este legată de domeniul 
sănătăţii somatice. Abordări integrative recente (Rousseau, 
2014) semnalizează însă nevoia de conceptualizare a 
spiritualităţii în afara domeniului sănătăţii somatice. De fapt, 
Rousseau (2014) susţine că investigarea ştiinţifică riguroasă a 
spiritualităţii necesita conceptualizarea noțiunii de 
spiritualitate în afara graniţelor domeniului medical. Altfel 
există riscul ca înţelegerea acesteia să fie dependentă de 
modul în care se manifestă în relaţie cu aspecte care ţin de 
sănătate, putând fi ignorate alte dimensiuni importante. 

Rousseau (2014) susţine că înţelegerea ştiinţifică a 
spiritualităţii ar trebui să se bazeze pe o abordare 


multidisciplinară a fenomenului. El propune un model 
teoretic inovativ, numit Modelul sistemic al spiritualităţii. Cu 
toate că este mai degrabă unul explorator decât definitiv, 
modelul lui Rousseau constituie cel mai complex cadru 
teoretic disponibil la ora actuală pentru conceptualizarea 
spiritualităţii. Îl vom prezenta, aşadar, în detaliu mai jos. 


5.1. Modelul sistemic al spiritualităţii 
(Rousseau, 2014) 


Conform acestui model, spiritualitatea poate fi înţeleasă ca un 
construct coerent, cu numeroase dimensiuni relationate in 
manieră sistemică. O dimensiune majoră a spiritualităţii este 
ceea ce autorul numeşte spiritualitatea obiectivă. Ea 
subsumează trei factori: 


d Bunăstarea spirituală - se referă la corelatele sau 
consecinţele benefice, la nivel individual sau social, ale 
unui nivel ridicat de spiritualitate autoraportată, care pot 
fi evaluate relativ uşor. Este vorba aici despre sănătate 
fizică şi psihică mai bună, capacitate de adaptare mai 
bună, calitate percepută a vieţii mai ridicată, relaţii sociale 
mai bune şi comportamente de risc pentru sănătate mai 
puţine. Numeroase date din literatura de specialitate susţin 
o astfel de relaţie (Cook, 2009; Hill & Pargament, 2003; 
Koenig, King, & Carson, 2012). Cu toate că este posibil ca 


legătura dintre spiritualitatea auto-raportata şi aceste 
consecinţe benefice să fie mai degrabă indirectă (explicată, 
de exemplu, de adoptarea unui anumit stil de viaţă), 
Rousseau (2014) atrage atenţia asupra faptului că aceste 
consecinţe benefice pot întări orientarea spirituală a 
persoanei, dacă aceasta le pune pe seama spiritualităţii. 

Comportamentele spirituale — se referă la atitudini şi 
acţiuni altruiste, exprimate în răbdare, toleranţă, 
recunoştinţă, sinceritate, spirit civic, responsabilitate, 
spirit de dreptate, compasiune, manifestate, de obicei, de 
persoanele care se consideră spirituale. Deşi am putea fi 
tentaţi să spunem că aceasta este dimensiunea definitorie 
a spiritualităţii, Rousseau (2014) atrage atenţia asupra 
faptului că persoanele spirituale nu se consideră spirituale 
fiindcă fac aceste comportamente, ci dimpotrivă, consideră 
că le fac pentru că sunt spirituale. De aceea, centrarea 
exclusivă pe comportament nu permite înţelegerea esenței 
spiritualităţii. Comportamentele spirituale pot avea totuşi, 
ca „efect secundar”, beneficii asociate cu bunăstarea 
spirituală. 

Competența spirituală — subsumează, la rândul ei, doi 
factori: (1) inteligenţa spirituală, respectiv (2) perceperea 
lumii în termeni spirituali (engl. spiritual perception) şi 
acţionarea în consecinţă (engl. spiritual agency). Inteligența 
spirituală se referă la acele competenţe care îi permit unei 
persoane să utilizeze adaptativ ceea ce înţelege prin 
spiritualitate. Ea depinde de măsura în care persoana 
poate percepe lumea în termeni spirituali şi poate acţiona 


în consecinţă (de exemplu, poate produce schimbări 
pozitive în vieţile celor cu care interacționează). Rousseau 
(2014) citează lucrări care arată că astfel de competenţe 
sunt întâlnite în cazul persoanelor care obişnuiesc să 
mediteze (vezi, de exemplu, Goleman, 2006), dar arată că 
acestea sunt puţin înţelese din punct de vedere ştiinţific. 


Cea de-a doua dimensiune majoră a spiritualităţii, conform 
modelului sistemic propus de Rousseau (2014), este 
spiritualitatea subiectivă. Ea se referă la o anumită perspectivă 
asupra lumii şi vieţii, perspectivă ancorată în scopuri, nevoi şi 
convingeri profund subiective. Factorii subsumati 
spiritualității subiective sunt: 


1. Scopurile spirituale — se referă la acele scopuri care 
constituie „motorul” comportamentelor spirituale, dincolo 
de orice obligaţii sociale, religioase sau de altă natură. Ele 
îşi au originea în nevoia de a găsi sens şi semnificaţie în 
viata, pe de o parte (Koenig et al., 2001; Puchalski & Romer, 
2000) si, pe de alta parte, in nevoia de a stabili o relatie cu 
transcendentul (Hill et al, 2000; Pargament, 2001). 
Scopurile spirituale nu explică însă, prin ele însele, 
spiritualitatea, întrucât nevoile care stau la baza lor ar 
putea duce, la fel de bine, la relativism, hedonism sau 
fatalism. 

2. Perspectiva spirituală — se referă la o constelație specifică 
de convingeri (de exemplu, credinţa că viaţa are 
semnificaţie şi valoare, viaţa are un scop ultim, există 
valori absolute, suntem responsabili de alegerile noastre şi 
de comportamentele noastre, iar acestea au consecinţe 


naturale, suntem mai mult decat materie etc.), cristalizate 
în jurul convingerii că există o scala ultimă de valori şi ca 
ne putem alege propriile scopuri şi acţiuni. Perspectiva 
spirituală este văzută ca fiind „esenţa spiritualităţii”, 
fiindcă toate persoanele spirituale deţin, cel puţin în parte, 
aceste convingeri, chiar dacă nu pe toate şi nu la aceeaşi 
intensitate. Ele conferă persoanei un fel de „realism 
spiritual”, constând în credinţa în existenţa reală a „ceva” 
care trece dincolo de convențiile culturale şi de adaptarile 
evoluționiste, şi care are valoare şi semnificaţie prin sine 
însuşi. Din punct de vedere ştiinţific, nu există dovezi care 
să confirme acest gen de credinţe, ci, mai degrabă, dovezi 
care le invalidează; de exemplu, valorile sunt văzute ca 
produs al culturii, nu s-a demonstrat că suntem mai mult 
decât ceea ce suntem neurobiologic (Dawkins, 2006; 
Dennett, 1991) şi suntem departe de a descoperi „sensul 
ultim” al vieţii (Weinberg, 1993). Aşadar, convingerile care 
stau la baza realismului spiritual nu sunt ancorate în 
cunoştinţele ştiinţifice actuale despre lume, şi se pare că 
nici în sistemele religioase neapărat. Cu toate acestea, un 
procent foarte mare din populaţie are astfel de convingeri. 
Cum ajunge majoritatea oamenilor sa le dezvolte? 
Rousseau (2014) sugerează că ele apar pe baza 
experienţelor şi intuitiilor spirituale. 

Experiențele spirituale — se referă la experienţele personale 
pe care oamenii le au şi pe baza cărora inferă validitatea 
convingerilor lor spirituale. Datele par să susţină o astfel 
de legătură, întrucât un procent ridicat din populaţie, 


indiferent de afilierea religioasă, susţine ca a avut 
experienţe personale cărora le atribuie semnificaţie 
spirituală (Hay & Hunt, 2000). Cele mai frecvente 
experienţe spirituale se referă la sentimentul unei 
prezenţe sacre în natură sau la sentimentul că există o 
providenta transcendentala în evenimente. Cu toate că 
aceste experienţe potenteaza probabil convingerile 
spirituale, e discutabilă măsura în care ele constituie sursa 
lor deoarece: (1) convingerile spirituale sunt, de regulă, 
mult mai complexe decât experienţele care le evocă; (2) 
experienţele spirituale pot surveni atât neaşteptat, cât şi în 
contextul unor practici spirituale (mediatie, rugăciune 
etc.), în ultimul caz, orientarea spirituală precedând 
experienţa; şi (3) nu toate persoanele care au convingeri 
spirituale au avut experienţe spirituale. 

Intuiţiile spirituale — se referă la convingerile că viata are 
un scop (chiar dacă persoana nu poate spune exact care 
este acel scop) şi că avem datoria să ne comportăm corect 
şi să manifestăm compasiune. Intuiţiile sunt fenomene 
interesante din punct de vedere filosofic, constând în 
propoziţii a căror valoare de adevăr este evidentă pentru 
cineva care înţelege conceptele implicate în formularea 
lor, fără alte explicaţii. Cu toate că intuitiile pot să nu fie 
universale, ele sunt considerate cât de poate de valide de 
către cei care le deţin. Weinberg (2007) defineşte intuitiile 
ca fiind fenomene intelectuale ce ies în evidenţă în fluxul 
de idei conştiente, care ne semnalizează că lucrurile stau 


într-un anumit fel, fără să constientizam motivele pe baza 
cărora inferăm că ar fi aşa. 


Cea de-a treia dimensiune a spiritualităţii propusă de 


Rousseau (2014) este devenirea spirituală (engl. evolutionary 
spirituality) şi include următorii factori: 


1. 


Creşterea spirituală — se referă la faptul că persoanele cu 
preocupări spirituale nu doar că se comportă congruent cu 
perspectiva lor asupra lumii, dar se şi străduiesc să-şi 
întărească comportamentul virtuos, prin mijloace cum ar fi 
exersarea deliberată a acestor comportamente, realizarea 
unor practici spirituale (de exemplu, meditaţie, rugăciune 
etc.), studii ce vizează dezvoltarea spiritualităţii. Toate 
acestea sunt menite să servească dezvoltării competenţei 
spirituale. Simplu spus, creşterea spirituală este o 
dimensiune a spiritualității asociată cu optimizarea 
personală, prin practică şi disciplină. 

Evoluţia spirituală — se referă la modul în care apar fiinţele 
spirituale şi la potenţialul spiritual al fiinţelor (de exemplu, 
potenţialul spiritual al oamenilor). Mai precis, evoluţia 
spirituală se referă la procesul care produce noi forme de 
spiritualitate, după cum evoluţia naturală produce noi 
forme de existenţă. Din perspectivă ştiinţifică s-a sugerat 
că spiritualitatea poate fi explicată pe baza unor structuri 
cerebrale dezvoltate ca o adaptare în evoluţia noastră, 
structuri care ne permit să avem atitudini si 
comportamente spirituale (Hay, 2006; Nelson, 2009) şi care, 
în anumite condiţii, pot produce halucinaţii care sunt luate 


drept experiente spirituale (Cook & Persinger, 1997; 
D’Aquili, 1999). 


Ce-a de-a patra (si ultima) dimensiune a spiritualitatii tine 
de ontologia spiritualității, şi vizează întrebări legate de trei 
aspecte majore: 


1. Natura umană - Există liber arbitru? Avem capacitatea de 
a acţiona din proprie iniţiativă? Există cu adevărat 
„voinţă”? Avem suflet? 

2. Natura lumii — Există ceva dincolo de lumea noastră fizică? 
Există fiinţe non-fizice sau legi supranaturale? 

3. Natura realităţii — Există o realitate ultima („reală” in 
adevăratul sens al cuvântului), obiectivă, concretă? Există 
aspecte valorice inerente? 


Conform modelului sistemic al spiritualităţii, dimensiunea 
obiectivă a spiritualităţii este legată de cea subiectivă prin 
veriga care leagă scopurile spirituale cu comportamentul 
spiritual. La rândul ei, dimensiunea obiectivă a spiritualităţii 
asigură premisele evoluţiei spirituale, cu implicaţii directe 
asupra competenţei spirituale, respectiv asupra ontologiei 
spiritualităţii. Ontologia spiritualităţii şi competenţa spirituală 
asigură noi informaţii pentru spiritualitatea subiectivă. În 
plus, competenţa spirituală e legată direct de dimensiunea 
obiectivă a spiritualităţii, prin influenţa pe care o are asupra 
comportamentului spiritual. 

Sumarizând, spiritualitatea este un fenomen dinamic şi 
complex, înrădăcinat într-un set de convingeri implicite, ce 


rămân adesea neexaminate la nivel personal şi sunt 
controversate din punct de vedere stiintific. 


6. Cum măsurăm spiritualitatea? 


Domeniul măsurării spiritualităţii este cel puţin la fel de 
confuz ca cel al definirii şi conceptualizării ei. În unele studii, 
spiritualitatea este evaluată pur şi simplu printr-o singură 
întrebare (de exemplu, „Cât de importantă este spiritualitatea 
în viata dvs.?”; (Van Cappellen et al., 2013). Chiar şi atunci 
când se utilizează instrumente ce conţin mai multe întrebări, 
ele reflectă  conceptualizări variate ale spiritualităţii, 
îngreunând compararea rezultatelor raportate de studii 
diferite (Batson, Schoenrade, & Ventis, 1993). Unele 
măsurători se focalizează pe o anumită fateta a spiritualităţii 
(de exemplu, atitudinea împăciuitoare/iertarea altora -— 
Subkoviak et al., 1995), altele măsoară spiritualitatea ca un 
construct multidimensional, însă dimensiunile evaluate de 
instrumente diferite se suprapun arareori şi doar parţial (vezi, 
de exemplu, Brief Multidimensional Measurement of 
Religiousness/Spirituality, Fetzer Institute, 1989; FICA 
Assessment Tool, Borneman, Ferrell, & Puchalski, 2010; sau 
The Spirituality Questionnaire, Hardt, Schultz, Xander, Becker, 
& Dragan, 2012). În plus, în ciuda diferentierii conceptuale a 


spiritualităţii de religiozitate, spiritualitatea si religiozitatea 
sunt evaluate uneori nediferentiat şi/sau utilizând acelaşi 
instrument (Tsang & McCullough, 2004), mai ales din 
perspectivă creştină (Regnerus & Elder, 2003). De exemplu, 
Spiritual Transcendence Scale (Piedmont, 1999), care măsoară 
credinţe asociate cu spiritualitatea, include  subscala 
Rugăciuni Ascultate (Prayer Fullfilement), fără a fi clara 
măsura în care această subscală evaluează aspecte distincte 
de religiozitate. 

Am putea spune că măsurarea spiritualităţii se remarcă 
prin două aspecte majore: diversitatea instrumentelor şi lipsa 
de alternative la scalele de tip autoevaluare (Tsang & 
McCullough, 2004). Nu este scopul acestui capitol să facă o 
trecere în revistă a instrumentelor utilizate pentru măsurarea 
spiritualităţii. Vom prezenta totuşi, pe scurt, în scop ilustrativ, 
două instrumente propuse recent, dintre care unul evaluează 
spiritualitatea la adulţi, iar celălalt, la copii şi adolescenţi. 

Instrumentul RiTE de măsurare a spiritualității (Ritualistic, 
Theistic and Existential measure of spirituality; Webb, 
Toussaint, & Dula, 2014), pentru adulti, are la baza modelul 
teoretic dezvoltat de Webb. Modelul propune existenta a trei 
fatete ale spiritualității: (1) spiritualitatea religioasă, 
conceptualizată ca o legătură structurată cu divinitatea (un 
ritual); (2) spiritualitatea teistă, conceptualizată ca legătură 
nestructurată cu divinitatea, care poate exista independent de 
religie; şi (3) spiritualitatea experientiala, conceptualizata 
drept căutare a scopului şi semnificației vieţii, în absenţa unei 
legături cu divinitatea. Cele trei dimensiuni ale spiritualităţii 


prezinta, conform modelului, anumite suprapuneri. Nivelul 
optim al spiritualităţii este văzut ca implicând exprimare mica 
spre moderată a tuturor celor trei dimensiuni mai degrabă 
decât exprimarea exagerată a uneia dintre ele, fapt care, spun 
autorii modelului, poate fi asociată cu consecinţe negative (de 
exemplu, fanatism, prejudecăţi, intoleranta, ostilitate). RiTE 
include 30 de itemi (câte 10 pentru fiecare dintre dimensiunile 
propuse ale spiritualităţii), evaluati pe o scala Likert cu cinci 
trepte (de la „Dezacord puternic” la „Acord puternic”). Scala a 
fost gândită astfel încât să acomodeze o varietate de principii 
de bază şi practici asociate cu spiritualitatea în culturile 
vestice sau estice, monoteiste sau politeiste, iar respondentii 
sunt instruiți explicit cu privire la faptul că trebuie sa 
răspundă la întrebări gândindu-se la spiritualitate aşa cum şi- 
o reprezintă ei. Datele preliminare culese pe un eşantion de 
studenţi susțin robustetea psihometrică a scalei (Webb et al., 
2014). 

Scala pentru măsurarea spiritualității la tineri (Youth 
Spirituality Scale, YSS; Sifers, Warren, & Jackson, 2012) are la 
bază definiţia propusă de Fowler (1996) a spiritualităţii, 
conform căreia spiritualitatea implică un set de credinţe, 
practici, reguli comportamentale, dublate de un sentiment de 
bunăstare existenţială. YSS poate fi aplicată între 8-16 ani, şi 
este formată din 20 de itemi, evaluati pe o scala Likert cu cinci 
trepte, referitori la credinţele şi comportamentele asociate cu 
spiritualitatea. Itemii sunt formulati în aşa fel încât să nu fie 
tributari niciunei orientări religioase, într-un limbaj adaptat 
vârstei populaţiei ţintă. Scala include patru factori majori, 


anume „Relaţia cu Dumnezeu”, „Relaţia cu alţii”, „Practici 
religioase” şi „Dezirabilitate socială”. Datele preliminare 
susțin robustetea psihometrica a instrumentului (Sifers et al., 
2012). 


7. Noi direcţii de cercetare 


După cum am văzut, înţelegerea ştiinţifică a spiritualităţii este 
încă neclară. Acest lucru se datorează câtorva aspecte, 
detaliate în cele ce urmează. 

În primul rând, conceptul de spiritualitate este insuficient 
înțeles, din cauza definiţiilor disparate şi lipsei unor modele 
teoretice unitare care să ghideze cercetarea. Am prezentat în 
acest capitol un model teoretic recent, gândit să fie un cadru 
pentru studierea spiritualităţii. Cu toate acestea, modelul este 
mai degrabă descriptiv decât explicativ, nefiind încă testat. 
Unele dintre dimensiunile lui sunt dificil de operationalizat şi, 
prin urmare, dificil de studiat. Cu toate acestea, modelul 
spiritualităţii propus de Rousseau (2014) este ancorat în datele 
disponibile referitoare la spiritualitate, iar eforturile de 
cercetare recente tind să confirme unele dintre aspectele 
teoretice avansate de model. De exemplu, Van Cappellen şi 
colaboratorii (2013) au arătat ca emoțiile pozitive 
transcendente? (cum sunt veneratia, admiraţia, sentimentul 


înălţător generat ca răspuns la un exemplu de înaltă 
moralitate) sunt factori care duc, cel putin temporar, la 
cresterea spiritualitatii persoanei. Acest lucru este congruent 
cu ceea ce sustine modelul sistemic al spiritualitatii, anume ca 
Spiritualitatea isi are (cel putin partial) originea in experiente 
spirituale personale. Totuşi, relaţia dintre emoţiile pozitive 
transcendente şi spiritualitate este departe de a fi înţeleasă: cu 
toate că se pare că emoţiile pozitive transcendente acţionează 
ca antecedente ale spiritualităţii, întărind perspectiva 
spirituală asupra lumii, este posibil ca relaţia să fie mai 
degrabă bidirectionala decât unidirectionala (adică, emoţiile 
pozitive transcendente „hrănesc” spiritualitatea, care, la 
rândul ei, creşte probabilitatea reapariţiei acestor emoţii). 
Această posibilitate e susținută de date care arată că emoţiile 
pot favoriza formarea unor noi convingeri, dar pot, în egală 
măsură, întări credinţe preexistente (Fiedler & Bless, 2000; 
Frijda & Mesquita, 2000). Consecințele emoţiilor pozitive 
asupra credințelor centrale ale oamenilor sunt putin înţelese. 
În plus, nu este clară măsura în care emoţiile pozitive 
transcendente sunt distincte în adevăratul sens al cuvântului 
de spiritualitate; există şi poziţii teoretice care susţin că aceste 
emoţii ar reprezenta însăşi esenţa spiritualităţii (vezi Vaillant, 
2013). Studii viitoare vor trebui să clarifice relaţia dintre 
emoţiile pozitive şi spiritualitate, luând în considerare şi 
faptul că, cel mai probabil, spiritualitatea nu este, în sine, ceva 
bun sau rău. În acest context, distincţia dintre emoţii pozitive 
funcţionale şi disfunctionale (David et al., 2009) s-ar putea 
dovedi utilă. 


In al doilea rand, ontologia spiritualităţii şi mecanismele 
prin care aceasta influenţează starea de bine sunt puţin înţelese. 
Spiritualitatea este o chestiune de percepţie: ea reprezintă, 
practic, o realitate construită, fiind centrată în jurul a ceea ce 
este perceput ca fiind spiritual (Pargament & Mahoney, 2009). 
Cum ajung oamenii să construiască astfel de realităţi e 
departe de a fi înţeles. Cu privire la acest aspect au fost 
vehiculate o serie de explicaţii. Unii autori au susţinut că 
spiritualitatea este înnăscută, având o bază genetică şi 
neurobiologică clară (vezi, de exemplu, Bouchard, Lykken, 
McGue, Segal, & Tellegen, 1990; Vaillant, 2008, 2013). Alţii au 
presupus că spiritualitatea derivă din capacitatea noastră de a 
opera cu simboluri, de a ne imagina lucruri, de a crea şi 
manipula reprezentări abstracte care reflectă realitatea, dar 
care pot, la fel de bine, trece dincolo de ea (vezi, de exemplu, 
Rizzuto, 1981). Alţii au pus în corespondenţă originea 
spiritualităţii cu evenimentele de viaţă critice, care ne împing 
la limită resursele de adaptare (Johnson, 1959; Pargament, 
1997), însă nu este clar de ce, în fata adversitatii, unii oameni 
îşi consolidează spiritualitatea, iar alţii ajung la concluzia că 
spiritualitatea nu este cea mai bună modalitate de a face faţă 
situaţiei. De asemenea, nu este clară măsura în care evaluările 
spirituale sunt mai importante decât alte tipuri de evaluări, 
nici cât sunt ele de rezistente la schimbare sau care sunt 
factorii care le flexibilizează. Legat de acest aspect, unii autori 
au subliniat importanţa factorilor socioculturali cum sunt 
familia, instituţiile, cultura, în dezvoltarea spiritualităţii, 
având în vedere că ei ne „sculptează” ontogenetic concepţia 


despre Dumnezeu (Kaufman, 1981). Se pare insa ca 
spiritualitatea este o valoare fundamentală, indiferent de 
cultură (Peterson & Seligman, 2004). Alături de aspectele de 
mai sus, date şi teorii recente subliniază rolul emoţiilor 
pozitive, al experienţelor spirituale, al intuitiilor şi practicilor 
spirituale în dezvoltarea spiritualităţii (Rousseau, 2014; Van 
Cappellen et al., 2013). Studii viitoare vor trebui să clarifice 
conceptual toţi aceşti factori, precum şi maniera în care ei 
interacționează în generarea spiritualităţii. Este posibil ca 
spiritualitatea care îşi are originea în emoţii pozitive mai 
degrabă decât în încercarea de a face faţă situaţiilor de viaţă 
dificile, să aibă caracteristici diferite faţă de cea din urmă. 
Mecanismele care susţin asocierea pozitivă dintre 
spiritualitate, rezilienta, respectiv o calitate mai bună a vieţii 
sunt, de asemenea, puţin înţelese (Hill & Pargament, 2003). 
Legat de acest aspect, au fost propuse cel puţin două posibile 
explicaţii (Beith Hallahmi & Argyle, 1997; Myers & Diener, 
1995; Watson, 2000). Prima susţine că spiritualitatea le oferă 
oamenilor sens şi semnificaţie, ajutându-i să găsească 
răspunsuri plauzibile la întrebări fundamentale („De ce 
exist?”, „Ce se va întâmpla cu mine dupa ce mor?”) şi 
eliberându-i astfel de angoasa existenţială. A doua explicaţie 
priveşte activitatea religioasă din perspectiva interacțiunilor 
sociale. Cu alte cuvinte, a fi membrul unei comunităţi 
religioase le permite oamenilor să fie împreună, să adopte 
puncte de vedere comune şi să se susţină reciproc. Persoanele 
religioase se declară mai puţin singure decât cele nereligioase 
(Argyle, 1987), iar suportul social mediază relaţia dintre 


religiozitate si adaptarea psihologica (Salsman, Brown, 
Brechting, & Carlson, 2005). Este însă nevoie de studii care să 
investigheze mai în detaliu mecanismele prin care 
spiritualitatea influenţează starea de bine. 

În al treilea rând, calitatea datelor privind spiritualitatea 
depinde de instrumentele utilizate pentru evaluarea acesteia. 
În prezent ele reflectă perspective teoretice disparate şi se 
bazează aproape exclusiv pe autoraportare (Hill & Pargament, 
2003). Astfel, nu numai că există o mare varietate de 
instrumente de măsurare a spiritualităţii, dar şi o mare 
variabilitate a ceea ce este măsurat. Pentru depăşirea acestei 
limite, este nevoie de instrumente bazate pe modele teoretice 
clare, care să permită colectarea de informaţii din surse 
diferite. 


8. Concluzii 


Spiritualitatea este un fenomen complex, care implică aspecte 
emoţionale, cognitive, comportamentale, fiziologice şi 
socioculturale. Relaţia ei cu funcţionarea psihologică este, de 
asemenea, complexă şi este posibil ca felul în care persoana 
trăieşte spiritualitatea să fie cel puţin la fel de important ca 
prezenţa acesteia. Contează foarte mult, din perspectiva 
relaţiei cu starea de bine, rolul pe care individul îl atribuie 


ritualurilor religioase, măsura în care convingerile sale sunt 
dogmatice sau flexibile şi modul în care ele evoluează. Pentru 
a înţelege ma bine spiritualitatea, e nevoie să definim mai clar 
şi să operationalizam mai bine constructul, să dezvoltăm 
instrumente care să îl surprindă mai detaliat şi mai unitar şi 
să punem întrebări de cercetare mai specifice (Hill & 
Pargament, 2003). 

1. Fully embedded in the fabric of life. 

2. În ciuda obiectiilor iniţiale puternice faţă de religie, Albert Ellis şi-a revizuit 
ulterior poziţia, recunoscând că orientarea religioasă a pacientului poate fi 
folosită cu succes în cadrul terapiei, în folosul acestuia (Ellis, 2000). 

. Emotiile transcendente (care transcend sinele) sunt definite ca fiind emoţii 
amorsate de (sau manifestate în relaţie cu) evenimente care nu sunt direct 
relevante pentru atingerea scopurilor curente ale persoanei (Schindler, 2014; 
Schindler, Zink, Windrich, & Menninghaus, 2013; Van Cappellen, Saroglou, 
Iweins, Piovesana, & Fredrickson, 2013). 

Suportul şi relaţiile sociale 


Silviu-Andrei Matu 


1. Introducere 


Relaţiile pe care le avem cu semenii noştri sunt o parte 
definitorie a vieţii noastre. Fie că este vorba despre persoana 
cu care ne-am căsătorit sau partenerul cu care avem o relaţie 
de lungă durată, părinţii, copiii, prietenii, colegii de la locul de 
muncă, aceste relaţii au impact major asupra a numeroase 
aspecte ale vieţii noastre, cum ar fi starea de bine, sănătatea 
mentală şi cea fizică, capacitatea de a rezolva problemele 
majore, dar şi pe cele cu care ne confruntăm zi de zi. Există, 
desigur, perioade în care unele dintre aceste relaţii joacă un 
rol mai important decât altele în formarea noastră, cum este 
cea dintre părinţi şi copii, mai ales în primii ani. Această 
relaţie a fost studiată pe larg în literatură, constituind în sine 
un subdomeniu al psihologiei, cel al parentingului, şi este 
abordată într-un alt capitol din această carte. Alte relaţii 
complexe care au stârnit interesul oamenilor de ştiinţă şi 


constituie domenii de cercetare în sine apar in contextul 
iubirii romantice, abordată şi ea într-un alt capitol al acestei 
cărţi. Acest capitol va trece în revistă consecinţele pozitive, 
dar şi negative pe care relaţiile sociale le au asupra stării de 
bine, a sănătăţii mentale şi a celei fizice. Vom aborda impactul 
rețelelor şi relaţiilor sociale în general, sub umbrela 
conceptului de suport social, dar ne vom focaliza şi asupra 
celor mai relevante tipuri de relaţii de pe parcursul vieţii: cele 
de cuplu, cele de prietenie şi cele cu colegii de la locul de 
muncă. 


2. Suportul social şi beneficiile acestuia: 
fundamente 


2.1. Suportul social ca promotor general al 
sănătăţii şi stării de bine 


Există două mari perspective asupra rolului pe care îl joacă 
suportul social în a facilita starea de bine şi sănătatea. Ambele 
implică consecinţe, beneficii şi chiar mecanisme similare. Cu 
toate acestea, cele două modele teoretice fac predicții diferite 
în ceea ce priveşte persoanele care ar beneficia (cel mai mult) 


de pe urma suportului social si momentele in care acesta ar 
putea avea un efect benefic. O prima perspectiva ia in 
considerare beneficiile generale de pe urma sprijinului de 
care o persoană dispune ca urmare a apartenenţei la o reţea 
socială, indiferent dacă se află sau nu într-o situaţie care îi 
solicită resursele de adaptare şi dacă sprijinul venit din partea 
reţelei sociale poate acoperi aceste nevoi. În varianta sa 
extremă, această perspectivă ia în considerare doar prezenţa 
reţelelor de suport, nu şi dacă acestea îl oferă sau care este 
calitatea lui. Această abordare globală a suportului social a 
fost denumită a efectului general sau direct (Broadhead, 
Kaplan, James, Wagner, Schoenbach, Grimson et al, 1983; 
Cohen & McKay, 1984; Cohen & Wills, 1985). 

Suportul social poate fi definit ca resursele pe care un 
individ le primeste din partea unei retele sociale atunci cand 
acesta se confrunta cu un eveniment stresant, alaturi de 
semnalele care îi indică faptul că membrii reţelei îl acceptă in 
cadrul acesteia, îl apreciază şi sunt dispuşi să aibă grijă de el 
(Cohen & McKay, 1984; Cobb, 1976). Principalele tipuri de 
suport descrise În literatură sunt: 1) suportul 
instrumental/practic, care constă în oferirea de servicii, 
resurse materiale şi financiare; 2) suportul informaţional, 
concretizat în oferirea de informaţii relevante şi sfaturi; 3) 
suportul emoţional, constând din exprimarea empatiei şi grijii 
fata de persoana care întâmpină probleme; şi 4) suportul 
pentru reevaluarea situației, exprimat în facilitarea 
schimbării perspectivei asupra problemei, în sensul 
diminuării gravitatii acesteia, respectiv a perspectivei asupra 


capacitatii individului de a face fata (Cohen & McKay, 1984; 
Heaney & Israel, 2008). 

Suportul social a atras atentia cercetatorilor datorita 
beneficiilor pe care acesta le are asupra stării de sănătate şi a 
stării de bine generale. Mai multe studii (vezi Cohen, 1988; 
Cohen & Wills, 1985; Cohen & McKay, 1984; George, Blazer, 
Hughes, & Fowler, 1989; House, Landis, & Umberson, 1988) au 
arătat că suportul social de care oamenii beneficiază (în 
multiplele sale forme: instrumental, emoţional, informaţional 
şi de reevaluare a situaţiei) este asociat cu niveluri mai reduse 
ale simptomelor de tulburări mentale (eg., depresie, 
anxietate), cu simptome fizice mai rare (e.g., dureri de cap, 
ameteala), cu mortalitate mai scăzută şi morbiditate datorată 
anumitor boli (e.g., bolile cardiace coronariene, boli 
infecțioase) mai redusă. De asemenea, studii realizate pe 
populaţii care nu se află la risc arată că suportul social este 
asociat cu starea de bine generală (Davis, Morris, & Kraus, 
1998; Kardemas, 2006). Interesant este că aceste efecte au fost 
identificate chiar şi atunci când au fost controlati alti 
predictori negativi, cum sunt fumatul, colesterolul, tensiunea 
arterială. Meta-analizele recente par să susţină aceste 
rezultate pozitive (Barth, Schneider, & von Kânel, 2010; Holt- 
Lunstad, Smith, & Layton, 2010), arătând că riscul de 
mortalitate este cu aproximativ 50% mai mare în cazul celor 
cu suport social scăzut, deşi dovezile sunt mai consistente 
pentru populaţiile aflate la risc (care suferă deja de diferite 
probleme de sănătate) decât pentru populaţia generală. Există 
însă şi cercetători care raportează rezultate negative sau 


asocieri mai slabe intre suportul social si beneficiile in 
termeni de sănătate (vezi, de exemplu, Smith et al, 1994). 
Valoarea riscului de mortalitate variază de la o problemă sau 
populaţie la alta, dar este confirmat într-o gamă variată de 
boli, inclusiv în cazul celor oncologice (e.g., riscul estimat este 
cu 12-25% mai mare în cazul persoanelor care beneficiază de 
suport social mai scăzut; Pinquart & Duberstein, 2010). In 
marea lor majoritate studiile au un caracter corelational şi 
efectul cauzal pe care l-ar putea juca suportul social este 
inferat indirect, prin convergenta dovezilor, cum ar fi faptul 
că suportul social precedă evenimentul care duce la deces sau 
faptul că rezultatele studiilor de laborator pe animale şi 
oameni oferă modele plauzibile pentru acest efect cauzal 
(Broadhead şi et al., 1983; Cohen & Wills, 1985). 

Este justificat să ne întrebăm, in acest context, care sunt 
posibilele mecanisme prin care se manifesta efectul benefic al 
suportului social. Desi lucrurile nu sunt inca elucidate, fara a 
avea pretentia de a epuiza toate ipotezele posibile, explicatiile 
cele mai frecvente fac referire la trei tipuri de mecanisme 
(pentru detalii vezi Uchino, Cacioppo, & Kiecolt-Glaser, 1996; 
Uchino, Bowen, Carlisle, & Birmingham 2012; Umberson & 
Montez, 2010). Primele sunt cele comportamentale. Aceasta 
ipoteza se refera la faptul ca cei care sunt bine integrati in 
retele sociale (familie, prieteni, comunitati religioase) au o 
probabilitate mai mare de a se implica in comportamente 
sanatoase, cum ar fi exercitii fizice regulate, o dieta sanatoasa, 
aderenta crescută la tratamentele medicale şi o probabilitate 
mai mică de a se implica în comportamente nesănătoase, cum 


ar fi consumul de alcool si droguri, fumatul, o alimentatie 
nesanatoasa. Desigur, calitatea relatiilor si modelele oferite in 
retelele sociale, nu doar absenta sau prezenta acestora, vor 
nuanţa impactul pe care ele il au asupra indivizilor 
(Umberson, Crosnoe, & Reczek, 2010). Cel de-al doilea 
mecanism propus este unul psihologic, legat de reducerea 
impactului emoţional pe care îl pot avea asupra individului 
diferite evenimente negative cu care se confruntă pe 
parcursul vieţii. Reţeaua socială îi poate oferi acestuia resurse 
materiale, informaţii utile şi suport emoţional, ceea ce 
facilitează rezolvarea problemelor cu care se confruntă, dar şi 
reducerea emoţiilor negative. Astfel, dacă suportul social este 
de calitate, individul va resimti evenimentele negative ca fiind 
mai puţin stresante şi va fi mai puţin predispus să dezvolte 
simptome ale unor tulburări mentale (e.g, anxietate, 
depresie), iar acest lucru se va traduce, mai departe, în 
adaptare şi funcţionare mai bune şi o stare de sănătate mai 
buna. De exemplu, Leserman, Jackson, Petitto, Golden, Silva, 
Perkins şi colaboratorii (1999) arată că progresia către 
sindromul de imunodeficienta ca urmare a infectării cu 
virusul HIV este atenuată în cazul indivizilor care raportează 
niveluri mai scăzute de stres şi niveluri mai ridicate de suport 
social. Trebuie însă avut în vedere că rolul mediator al 
mecanismelor psihologice între suportul social şi beneficiile 
acestuia sunt încă disputate (vezi Uchino et al., 2012). A treia 
categorie de mecanisme este de natură psihofiziologică, în 
strânsă legătură cu cele psihologice. Faptul că un individ este 
sprijinit de reţeaua socială atunci când se confruntă cu 


obstacole sau dificultăţi, îi va permite să trăiască mai putin 
distres şi mai multă afectivitate pozitivă, iar nivelul de 
activare psihofiziologică va fi mai redus. De exemplu, studiile 
de laborator au demonstrat că, puşi în faţa unei situaţii 
stresante (e.g., a argumenta o poziţie în fata unui partener 
care contraargumentează), cei care primesc sprijin social (un 
al treilea partener care susţine punctul de vedere al 
participanţilor la experiment) vor manifesta un nivel mai 
scăzut de activare cardiacă (frecvenţă cardiacă, tensiune 
arterială) decât cei care nu se bucură de sprijin (Gerin, Pieper, 
Levy, & Pickering, 1992). Alte mecanisme psihofiziologice 
relevante implică sistemul endocrin care, în situaţii stresante, 
eliberează hormoni cum este cortizolul, care creşte consumul 
de resurse ale organismului şi reduce activitatea sistemului 
imunitar (Uchino et al., 1996). 


2.2. Suportul social ca amortizor în faţa 
evenimentelor negative de viaţă şi ca 
modalitate de coping 


Această perspectivă asupra rolului jucat de suportul social nu 
diferă în ceea ce priveşte formele de suport social recunoscute 
şi efectele acestora; diferenţa se referă la momentul în care 
apar efectele. Ideea principală a acestei abordări este că 
suportul social se va activa numai în acele momente în care 


individul se confrunta cu evenimente negative de viata sau cu 
provocari care depasesc capacitatea lui de adaptare si va 
acţiona ca un amortizor/tampon (engl., buffer), protejându-l de 
consecinţele negative, în termeni de distres, calitatea vieţii şi 
sănătate (Cohen & McKay, 1984). Pus într-o situaţie negativă, 
individul va căuta activ sau va primi din partea reţelei sociale 
în care este ancorat resurse pe care le va putea folosi pentru a 
se adapta provocărilor. Pentru a fi plauzibil un efect de 
amortizare, este necesar ca suportul pe care persoana îl 
primeşte să corespundă nevoilor de coping ale acesteia. De 
asemenea, momentul în care devine disponibil acest suport 
(e.g., înainte ca efectele negative ale stresorilor să se fi instalat 
sau după instalarea lor) va face ca acelaşi tip de ajutor să 
devină mai mult sau mai puţin relevant pentru individ (Cohen 
& McKay, 1984). 

Ce e important de avut în vedere este că cele două modele 
care explică acţiunea suportului social nu se exclud reciproc 
şi că cele două tipuri de efect, general şi de amortizare, se pot 
manifesta simultan sau alternativ (Heaney & Israel, 2008). 
Unele cercetări au testat ambele modele (e.g, Kornblith, 
Herndon, Zuckerman, Viscoli, Horwitz, Cooper, et al., 2001), 
iar studiile de sinteză indică faptul că ambele sunt susţinute 
de date (Cohen & Wills, 1985). 


3. Particularitati ale principalelor tipuri de 
relaţii sociale 


Fiecare dintre noi este implicat intr-o multitudine de relatii 
sociale pe parcursul vietii, de la relatia cu parintii, la cea cu 
prietenii, partenerii romantici, colegii de munca, copiii proprii 
şi multe altele. Aceste relaţii au impact major asupra 
dezvoltării noastre individuale, asupra deciziilor pe care le 
luăm de-a lungul vieţii, dar şi asupra stării noastre de bine. De 
asemenea, ele constituie sursa principală de suport social de 
care dispunem şi ne pot proteja de stresori majori, sau din 
contră, pot reprezenta chiar ele surse de stres. Nu vom ilustra 
aici toate aceste relaţii sau toate modalităţile prin care ele ne 
pot afecta. Vom aborda însă unele aspecte ale celor mai 
reprezentative, cum sunt cea cu partenerul/partenerii de 
viata, cea cu prietenii şi cea cu colegii de muncă. 

Există ingrediente specifice fiecăreia dintre relaţiile 
importante de pe parcursul vieţii, dar unii cercetători 
consideră că toate relaţiile apropiate sunt caracterizate de 
câteva elemente comune. Clark şi Lemay (2010) arată că un 
element esenţial al oricărei relaţii stabile este receptivitatea 
reciprocă. Acest lucru presupune că cei doi parteneri sunt 
dispuşi să răspundă şi să-şi satisfacă unul altuia nevoile într-o 
manieră non-contingentă, adică fără să existe o întărire 
personală imediată pentru un astfel de comportament. O 
relaţie devine apropiată atunci când ne oferă sentimentul de 
siguranţă că starea noastră de bine este protejată de 


responsivitatea partenerului, iar, pe de alta parte, si noi ne 
simtim responsabili sa facem acelasi lucru pentru partener. O 
relaţie nu implică însă neapărat un raport perfect echilibrat 
între cei doi parteneri. În relaţia părinte-copil, de exemplu, 
gradul de responsivitate al părinţilor va fi mult mai mare 
decât cel al copiilor. Receptivitatea la nevoile celuilalt poate 
lua o mulţime de forme, de la a-l ajuta în proiectele 
importante, oferindu-i feedback şi încurajări pe termen lung, 
la a te bucura de reuşitele sale, a te abtine să faci sau să spui 
lucruri care l-ar putea răni, la simplele gesturi de afecţiune pe 
care unul dintre parteneri le manifestă faţă de celălalt. După 
cum se poate observa, oricare dintre tipurile de relaţii 
apropiate enumerate mai sus poate include acest repertoriu 
de exprimare a responsivitatii (Clark & Lemay, 2010). 

Pe lângă acest cadru general în interiorul căruia relaţiile se 
pot dezvolta şi maturiza sau, uneori, destrăma, există, de 
asemenea, o serie de procese interpersonale comune 
majorităţii relațiilor care facilitează  receptivitatea si 
apropierea. Astfel de procese sunt încrederea între parteneri 
(şi desigur, opusul acesteia, actele de trădare a încrederii), 
iertarea (a cere şi a oferi iertare), intimitatea şi angajamentul 
(Carr, 2004; Clark & Lemay, 2010; McNulty, 2008). 


3.1. Căsătoria şi relaţiile de cuplu 


Relatiile de cuplu, mai ales cele pe termen lung, pot avea un 
impact major asupra stării de bine a individului, asupra 
sănătăţii sale fizice şi mentale. Desi primele teorii şi dovezi 
care au susţinut această idee au apărut cu mult timp în urmă 
(vezi pentru o sinteză Haring-Hidore, Stock, Okun, & Witter, 
1985), studiile recente arată că această concluzie este în 
continuare de actualitate (Williams, 2003; Wilson & Oswald, 
2005). Deşi se credea iniţial că efectele căsătoriei sunt diferite 
pentru bărbaţi şi femei, în sensul în care bărbaţii ar beneficia 
în mod direct de pe urma faptului că sunt căsătoriţi, în timp 
ce femeile beneficiază mai mult sau mai puţin, în funcţie de 
calitatea relaţiei, rezultate mai recente susţin că ambele sexe 
beneficiază în mod relativ similar în ceea ce priveşte starea de 
bine, dar acest aspect nu este încă pe deplin lămurit (Brown, 
Bulanda, & Lee, 2005; Williams, 2003). 

Analizând mai specific legătura dintre implicarea într-o 
relaţie stabilă, cum este căsătoria, şi variabilele de interes pe 
care le-am menţionat la începutul capitolului, lucrurile stau în 
felul următor. În primul rând, nu doar căsătoria, ci şi 
concubinajul/coabitarea sau implicarea într-o relaţie stabilă 
pot aduce unele beneficii, dacă ne raportăm la cei care nu 
sunt implicaţi într-o de relaţie de cuplu. Studiile confirmă 
asocierea între statutul relational, starea de bine şi satisfacția 
în legătură cu viaţa, respectiv nivelul de distres şi depresie, 
nivelul stării de bine şi al satisfactiei în legătură cu viata fiind 
din ce în ce mai ridicate, iar cele ale distresului şi depresiei 
din ce în ce mai scăzute cu cât creşte gradul de implicare şi 
formalizare a relaţiilor (Brown et al., 2005; Soons & Liefbroer, 


2008; Uecker, 2012). Mai mult, în cazul căsătoriei apare şi un 
efect pozitiv asupra stării de sănătate somatică (Kiecolt-Glaser 
& Newton, 2001). 

Există mai mult posibile explicaţii care au fost investigate 
pentru a înţelege aceste relaţii. Soons şi Liefbroer (2008) au 
testat măsura în care diferenţele între efectele diferitelor 
tipuri de angajamente relationale (e.g., căsătorie, coabitare, 
relaţia fără a locui împreună, absenţa relaţiei) asupra stării de 
bine sunt explicate de resursele instrumentale şi emoţionale 
pe care le aduce implicarea în aceste relaţii. De exemplu, este 
de aşteptat ca cei căsătoriţi sau cei care coabitează să 
beneficieze de mai multe resurse instrumentale (e.g, 
financiare) si suport emotional decât cei care nu sunt într-o 
relaţie sau sunt în relaţii care nu implică coabitarea. 
Rezultatele au susţinut importanţa resurselor instrumentale 
în a prezice nivelul stării de bine; absenţa acestor resurse a 
avut impact negativ doar asupra celor care nu erau căsătoriţi, 
sugerând că aceasta poate avea un rol protector. 

Uecker (2012) nu a identificat diferenţe semnificative între 
adulţii tineri căsătoriţi şi cei implicaţi în alte tipuri de relaţii 
în ceea ce priveşte distresul emoţional. Apar diferenţe în 
favoarea celor căsătoriţi faţă de orice alt tip de relaţie în ceea 
ce priveşte satisfacția în legătură cu viata. De asemenea, cei 
căsătoriţi, dar şi cei logoditi, se angajează mai rar în 
comportamente de consum de alcool. Explicaţia pentru acest 
lucru ar putea consta în faptul că logodna şi căsătoria sunt 
surse suplimentare de responsabilitate, aceasta putând fi una 
din căile prin care ele au efect pozitiv asupra sănătăţii 


mentale. Studiul a explorat si alte mecanisme plauzibile in 
acest sens. Resursele instrumentale (cele financiare) nu au 
avut contribuţii relevante, însă stabilitatea relaţiei şi imaginea 
de sine au avut. Unul dintre mecanismele care ar putea 
explica aceste rezultate este că relaţiile relativ stabile scutesc 
individul de stresul asociat despartirilor şi căutării de noi 
parteneri. De asemenea, imaginea socială pozitivă de care 
beneficiază încă relaţiile formalizate, conformarea la rolurile 
sociale prescrise şi ideea unui partener pe termen lung ar 
putea contribui la formarea unei imagini pozitive despre sine 
(vezi pentru detalii Uecker, 2012). 

Danna şi Griffin (1999) au analizat longitudinal efectele pe 
care le au diferite tipuri de relaţii şi schimbarea statutului în 
decursul a cinci ani. Rezultatele seamănă cu cele prezentate 
anterior, dar scot în evidenţă şi câteva aspecte suplimentare. 
În primul rând, efectul implicării într-o relaţie formală (de 
căsătorie) nu este la fel de benefic în cazul persoanelor care 
au trecut deja printr-un divorţ. Acestea au, în general, niveluri 
mai ridicate ale depresiei decât cei aflaţi la prima căsătorie, 
dar mai mici decât cei care nu ajung să se recăsătorească 
(acest efect pare să se datoreze evoluţiei negative a celor care 
nu se recăsătoresc). Acelaşi studiu a indicat faptul că 
beneficiile implicării într-o relaţie de căsătorie sunt mai mari 
în cazul bărbaţilor. Studiul a testat şi plauzibilitatea unui alt 
model conceptual în ceea ce priveşte relaţia dintre căsătorie şi 
starea de bine. Acest model, denumit al selecției, susţine ca 
relaţiile cauzale dintre căsătorie şi starea de bine sunt mai 
degrabă inverse, adică cei care au o stare de bine mai crescută 


vor fi cei care vor ajunge sa se casatoreasca, pornind de la 
premisa ca acestia vor fi considerati parteneri mai potriviti 
pentru o relatie pe termen lung. Rezultatele au oferit insa 
suport redus pentru aceasta perspectiva. In fine, un rezultat 
important se refera la faptul ca natura si calitatea relatiilor de 
casatorie si coabitare au impact direct asupra starii de bine, 
dar acesta nu se suprapune cu efectul direct al statutului 
relational (Danna & Griffin, 1999). O analiza ulterioara 
(Williams, 2003) a ajuns la concluzii oarecum diferite, in 
sensul ca nu au fost identificate diferente importante de gen 
în ceea ce priveşte beneficiile căsătoriei, iar relaţiile 
disfunctionale par să aibă un impact negativ dincolo de cel 
protector oferit de căsătoria în sine. 

Se consideră, în general, că natura şi calitatea unei relaţii 
de cuplu vor fi modelate de interacţiunile repetate dintre 
parteneri. Un număr scăzut al interacțiunilor negative şi un 
număr ridicat al interacțiunilor pozitive prezic o calitate mai 
ridicată a relaţiei şi reduc riscul ca aceasta să se destrame. Se 
pare că interacţiunile negative au un impact mai mare decât 
cele pozitive şi de aceea numărul celor pozitive trebuie să fie 
mai mare, pentru a putea compensa disproportia. Raportul 
optim estimat de studii este de cinci interacțiuni pozitive la o 
interacţiune negativă (Gottman, 1993). Încrederea între cei doi 
parteneri, alături de intimitate şi apropiere, respectiv de 
deschiderea spre a ierta eventualele abateri ale partenerului 
vor facilita depăşirea interacțiunilor negative şi dezvoltarea 
celor de natură pozitivă (Carr, 2004; Clark & Lemay, 2010). 


3.2. Relatiile de prietenie 


Relatiile de prietenie sunt printre sursele cele mai importante 
ale suportului social si pot contribui semnificativ la reusitele 
noastre, starea noastră de bine şi la sănătatea mentală, iar 
aceste efecte par să exprime pe tot parcursul vieţii. Desigur, în 
funcţie de natura şi calitatea relaţiilor, uneori prietenii pot 
avea efectul invers: pot acţiona ca obstacole în calea atingerii 
obiectivelor şi pot fi un factor care contribuie la apariţia 
problemelor de sănătate mentală. 

Astfel, încă din copilărie şi adolescenţă, valorile asumate 
de cei mai buni prieteni şi calitatea relaţiilor cu aceştia, 
alături de mediul promovat de colegii de clasă, îşi pun 
amprenta asupra motivatiei pentru învăţare şi performanţă 
academică (Nelson & DeBacker, 2008). Chiar dacă relaţia cu 
cel mai bun prieten nu contribuie direct la dezvoltarea 
formelor de motivaţie intrinsecă (e.g., motivaţia de a fi foarte 
bun într-un anumit domeniu academic), valorile şi 
comportamentul prietenului pot acţiona ca o formă de 
motivaţie extrinseca (e.g., dorinţa de a obţine aprobarea 
colegilor şi a profesorilor). 

Într-o manieră similară, efectele prieteniei se pot răsfrânge 
şi asupra comportamentelor prosociale. Un studiu realizat pe 
adolescenţi (Barry & Wentzel, 2006) arată că adoptarea unor 
astfel de comportamente de către cel mai bun prieten, 
influenţează motivaţia tinerilor de a atinge obiective 
concordante cu comportamentele prietenului. Această 


motivatie se va traduce, la randul ei, in comportamente 
prosociale. Un rezultat important raportat in acelasi studiu 
este că intensitatea relației afective si frecvența 
interacțiunilor moderează legătura dintre comportamentele 
prietenului şi dezvoltarea motivatiei pentru comportamente 
prosociale; cu cât intensitatea şi frecvenţa sunt mai ridicate, 
cu atât comportamentele exprimate de prieten vor avea un 
impact mai mare asupra motivatiei personale. Dincolo de 
aspectele academice, efectele benefice ale implicării în 
activităţi extraşcolare asupra adaptării adolescenților sunt 
mediate, cel puţin în unele populaţii, de dezvoltarea unor 
relaţii de prietenie cu caracteristici pozitive (e.g., preocuparea 
negative ale prieteniilor (e.g., îndemnul spre consumul de 
alcool şi absenteism şcolar) nu joacă acelaşi rol de mediere, 
ele sunt totuşi un predictor al problemelor de adaptare 
(Simpkins, Eccles, & Becnel, 2008). Se susţine astfel ideea 
conform căreia implicarea în activităţi extraşcolare permite 
explorarea unor noi interese intelectuale şi sportive şi 
dezvoltarea abilităţilor şi deprinderilor. Acestea se pot 
transforma în beneficii pentru individ atunci când ele oferă şi 
contextul de dezvoltare al unor relaţii de prietenie care 
întăresc aceste preocupări şi interese, precum şi pe cele 
academice. 

Un alt studiu realizat pe adolescenţi arată că relaţiile de 
prietenie cu caracteristici pozitive (e.g., admiraţie, intimitate, 
ajutor instrumental), alături de cele parentale, contribuie la 
adaptarea şcolară si la reducerea problemelor de 


comportament, in timp ce relatiile cu caracteristici negative 
(e.g., care implica conflicte) au efectul invers (Laursen & 
Mooney, 2008). Autorii acestui studiu arata ca efectul calitatii 
relaţiilor cu cei apropiaţi (părinţi şi prieteni) este unul aditiv: 
cu cât avem mai multe relaţii cu caracteristici pozitive, cu atât 
vom beneficia mai mult de pe urma acestora. La fel se 
întâmplă însă şi cu relaţiile cu caracteristici negative: cu cât 
avem mai multe astfel de relaţii, cu atât impactul lor va fi mai 
mare. Un studiu interesant realizat pe copii (Adams, Santo, & 
Bukowski, 2011), care a folosit atât măsurători psihologice 
(evaluarea pozitivă a propriei persoane) cât şi psihofiziologice 
(nivelul de cortizol salivar ca indicator al stresului) a arătat că 
simpla prezenţă a celui mai bun prieten, atunci participanţii 
sunt confruntati cu evenimente negative, duce la evaluări mai 
bune ale propriei persoane şi la niveluri mai scăzute ale 
cortizolului salivar. 

Literatura oferă, desigur, şi exemple de situaţii în care 
prieteniile pot avea efecte negative serioase. Laursen şi 
colaboratorii arată că relaţiile de prietenie duc la creşterea 
similaritatii între parteneri in ceea ce priveşte 
comportamentele delicvente şi consumul de alcool (Laursen, 
Hafen, Kerr, & Stattin, 2012). Se pare că preluarea 
comportamentelor disfunctionale este mai mare la partenerul 
mai puţin acceptat în relaţie. Mai mult, apariţia acestui proces 
de influenţă este un marker pentru menţinerea relaţiei de 
prietenie (vezi Laursen et al., 2012). Un fenomen asemănător 
de influențare a fost observat chiar şi în cazul simptomele 
depresive. Se pare că adolescenţii îşi aleg prieteni cu niveluri 


similare de depresie, iar simptomele se pot potenta reciproc 
(Van Zalk, Kerr, Branje, Stattin, & Meeus, 2010). Mai mult, daca 
apar discrepante intre nivelurile simptomatologiei celor doi 
parteneri, creste probabilitatea ca relatia sa se rupa. 

Pe lângă documentarea efectelor prieteniei, există şi studii 
care au investigat mecanismele care ar putea explica apariţia 
lor. Spre exemplu, Glick şi Rose (2011) arată că relaţiile de 
calitate, nu neapărat numărul mare de prieteni, prezic, în 
cazul copiilor şi adolescenților, creşterea angajării în strategii 
adaptative de rezolvare de probleme şi renunţarea la strategii 
disfunctionale. 

Desigur, efectele mai mult sau mai putin benefice ale 
relaţiilor de prietenie pot apărea ca urmare a interactiunii cu 
o serie de mecanisme individuale, deja cunoscute ca fiind 
implicate în sănătatea mentală. De exemplu, Mackinnon, 
Sherry, Pratt şi Smith (2014) arată că simptomele depresive 
apărute odată cu tranziţia de la liceu la facultate se dezvoltă 
pe fondul unei interacțiuni între perfectionismul prescris 
social şi lipsa unor relaţii de prietenie de calitate, în cazul de 
faţă, caracterul negativ al relaţiilor fiind dat de lipsa de 
intimitate. 

Studiile prezentate mai sus au vizat mai ales copiii şi 
adolescenţii, dar efectele relaţiilor de prietenie se răsfrâng şi 
asupra adulţilor. Se pare că există o legătură între calitatea 
relaţiilor din adolescenţă şi calitatea relaţiilor de prietenie din 
viata adultă, dar efectul este unul nespecific, datorat 
expunerii la modele de relaţii pozitive şi funcţionale în 
general. Baril, Julien, Chartrand şi Dubé (2009) au arătat că 


validarea din interactiunile dintre adolescente si prietenele 
lor prezice satisfactia legată de suportul social în perioada 
adultă, şapte ani mai târziu. Un efect similar l-a avut calitatea 
relaţiei cu părinţii, exprimată în comunicarea pozitivă cu 
mama, respectiv modelul de relaţie dintre părinţi, exprimat 
prin satisfacția maritala. 

Suportul social oferit de prieteni poate constitui un factor 
de protecţie în confruntarea cu stresori cotidieni. Barton, 
Futris şi Nielsen (2014) arată, într-un studiu realizat pe 
cupluri căsătorite, că integrarea socială a partenerilor, care 
implică, printre altele, legături puternice cu prietenii, 
moderează relaţia dintre stresul datorat dificultăţilor 
financiare şi mediului de viaţă urban, pe de o parte, şi 
satisfacția maritală, pe de altă parte. În confruntarea cu alte 
probleme, cum sunt bolile grave, lipsa suportului social din 
partea familiei şi a prietenilor contribuie suplimentar la 
distresul asociat bolii, iar unul dintre mecanismele implicate 
pare să fie stima de sine (Norton, Manne, Rubin, Hernandez, 
Carlson, Bergman et al., 2005). Rini şi colaboratorii arată că 
suportul din partea prietenilor poate compensa, cel puţin 
parţial, lipsa suportului din partea soţului, în cazul mamelor 
care trebuie să aibă grijă de copii grav bolnavi (Rini, Manne, 
DuHamel, Austin, Ostroff, Boulad et al., 2008). 

Am descris pana acum beneficiile relaţiilor de prietenie la 
diferite vârste şi mecanismele care susţin aceste beneficii. Ne 
vom concentra în continuare pe aspectele care permit 
formarea şi menţinerea unei prietenii şi pe elementele care o 
fac să fie de calitate. 


Se pare că, în general, prieteniile emerg pe baza criteriului 
similaritatii dintre parteneri in ceea ce priveste valorile si 
interesele. Selectarea prietenilor se face însă şi pe baza 
criteriului complementaritatii, adică unul dintre parteneri are 
calităţi superioare sub anumite aspecte de interes comun, dar 
centrale pentru el, iar celălalt este superior sub altele, care 
sunt mai importante pentru el; aceasta duce la un context 
favorabil pentru valorizarea reciprocă, reduce riscul apariţiei 
rivalitatilor şi conferă fiecăruia o întărire a perspectivei 
pozitive asupra propriei persoane. Desigur, aspectele 
contextuale, legate de posibilitatea de se întâlni şi de a petrece 
timp împreună afectează apariţia şi menţinerea prieteniei. 
Din punctul de vedere al relationarii, printre elementele 
esenţiale pentru apariţia şi menţinerea prieteniei se numără 
împărtăşirea informaţiilor personale, încrederea, oferirea de 
suport şi reciprocitatea (Blieszner, 2014; Carr, 2004; Ledbetter, 
Griffin, & Sparks, 2007). 

Împărtăşirea informațiilor despre sine (engl, self. 
disclosure) este un factor important, care contribuie atât la 
formarea relaţiilor, cât şi la satisfacția ulterioară în aceste 
relaţii (Morry, 2005). Mai mult, atunci când între parteneri se 
interpune distanţa fizică, împărtăşirea în continuare a 
informaţiilor personale, alături de frecvenţa comunicării şi 
interacțiunilor şi gradul de suport şi pozitivitate al 
interacțiunilor vor asigura menţinerea relaţiei (Oswald & 
Clark, 2003; Ledbetter et al., 2007). Chiar şi în cazul reţelelor 
de socializare online, mesajele adresate unui număr mare de 
prieteni şi cunoscuţi (e.g., prin intermediul statusurilor afişate 


pe pagina personală) au un rol similar, de împărtăşire a 
experientelor emotionale. Aceste retelele permit atat cresterea 
numarului de prietenii distale (prieteni ai prietenilor), cat sia 
celor apropiate, facilitand interactiunea mai frecventa cu 
cercul de cunoscuti. Interesant este ca extinderea retelelor 
sociale online prezice o satisfactie mai mare cu viata si un 
nivel crescut al suportului social perceput (Manago, Taylor, & 
Greenfield, 2012). 


3.3. Relaţiile cu colegii de munca 


Relatiile cu colegii de munca, pe toate liniile ierarhice, pot 
constitui o sursă a stării de bine, sau din contra, o sursă de 
stres. De asemenea, natura acestor relaţii poate avea un 
impact asupra productivităţii, satisfactiei la locul de munca, 
dar şi asupra altor indicatori relevanti pentru organizaţie 
(e.g., dorinţa de rămâne sau a pleca din organizaţie). 
Sparrowe, Liden, Wayne şi Kraimer (2001) au investigat 
impactul pe care natura reţelei sociale de la locul de muncă şi 
poziţionarea angajaţilor în cadrul acesteia îl au asupra 
performanţei angajaţilor, dar şi a grupului/echipei în general. 
Au fost investigate două tipuri de relaţii: cele de consultare şi 
suport în realizarea activităţilor (prin oferirea de sfaturi, 
informaţii şi resurse), respectiv cele de îngreunare a 
activităţilor (prin restrângerea sau obstructionarea accesului 
la informaţii şi resurse). Rezultatele au arătat că poziţionarea 


centrala in retele de suport, care se traduce in acces crescut la 
informatii si resurse, coreleaza pozitiv cu performanta 
individuala, dar centralizarea acestei retele, adica faptul ca 
exista putine persoane in retea care au acces la informatii si 
resurse, coreleaza negativ cu performanta grupului. Pe de alta 
parte, poziţionarea centrală în reţeaua de ingreunare a 
activităţilor corelează negativ cu performanţa individuală, în 
timp ce densitatea acestei reţele corelează negativ cu 
performanţa grupului. În acelaşi sens, rezultatele unui studiu 
realizat de Giebels şi Janssen (2004) au arătat că distresul 
datorat conflictelor la locul de muncă se asociază pozitiv cu 
epuizarea emoţională, absenteismul şi dorinţa de a părăsi 
locul de muncă. Relaţia dintre angajat şi superiorul direct 
pare să aibă efecte similare. Stinglhamber şi Vandenberghe 
(2003) au observat faptul că suportul perceput din partea 
superiorului direct se asociază negativ cu dorinţa de a părăsi 
organizaţia, iar acest efect este mediat de angajamentul 
afectiv faţă de superior. Studiul a fost unul longitudinal, ceea 
ce conferă o mai mare valoare predictivă rezultatelor şi 
concluziilor formulate. 

În ceea ce priveşte relaţiile de prietenie la locul de muncă, 
o sinteză a studiilor realizate de The Gallup Organization 
(Harter, Schmidt, & Keyes, 2003), pe un număr de aproximativ 
200.000 de angajaţi din 21 de domenii de activitate, arată o 
asociere pozitivă între faptul că cel mai bun prieten este coleg 
la locul de munca şi satisfacția clienţilor, productivitate şi 
profit. 


Efectele suportului social la locul de munca se pot extinde 
dincolo de acest context. Lingard si Francis (2006) au 
investigat impactul pe care suportul social il are asupra 
relatiei dintre dificultatile de a echilibra viata profesionala cu 
cea de familie şi fenomenul de burnout (epuizare emoţională). 
Rezultatele au arătat că suportul emoţional al colegilor şi al 
superiorilor, exprimat în înţelegere faţă de dificultăţile de 
armonizare a planului familial cu cel profesional, se asociază 
negativ cu epuizarea emoţională. Suportul practic (e.g. 
modificări ale programului de lucru pentru a permite 
participarea la evenimentele de familie) nu a avut un impact 
direct, dar a moderat relaţia dintre stresul datorat conflictului 
muncă-familie şi epuizarea emoţională. Practic, cei care 
resimt mai intens conflictul dintre muncă şi familie vor 
ajunge mai greu la epuizare atunci când beneficiază de suport 
instrumental din partea colegilor şi a superiorilor. Un efect de 
moderare între aceleaşi variabile a apărut şi în cazul criticii 
din partea supervizorilor, critica crescând intensitatea relaţiei 
dintre dificultăţile de echilibrare a vieţii de familie şi a celei 
profesionale şi burnout (pentru detalii vezi Lingard şi Francis, 
2006). 

Literatura privind legătura dintre calitatea relaţiilor la 
locul de muncă şi impactul acestora asupra stării de bine şi 
performanţei angajaţilor este vastă. Sintezele, atât cele 
calitative cât şi cele cantitative, confirmă, în general, un 
impact negativ al problemelor relationale. Neîncrederea între 
colegi pare a fi asociată cu niveluri scăzute ale comunicării, 
satisfactiei în muncă şi stării de bine. Emoţiile negative 


intense care apar intre angajati, cum sunt invidia sau gelozia, 
pot duce uneori la aparitia unor comportamente agresive. 
Reversul medaliei este si el confirmat, relatiile pozitive 
aducand, de regula, beneficii angajatilor (Danna & Griffin, 
1999). Cu toate acestea, se considera ca exista un efect de 
asimetrie, în sensul in care impactul relaţiilor negative este 
mai puternic decât al celor pozitive (Labianca & Brass, 2006). 
Propunătorii acestei idei pornesc de la rezultate similare din 
afara domeniului organizational, care arată că reactivitatea la 
evenimentele negative de viaţă este mai mare decât la 
evenimentele pozitive. De asemenea, procesarea stimulilor 
negativi este mai profundă decât a celor pozitivi (vezi şi 
Baumeister Bratslavsky, Finkenauer, & Vohs, 2001). Explicaţia 
este una evolutionista, conform careia stimulii negativi au o 
valenta adaptativa mai mare şi li se acordă mai multă atenţie 
decat celor pozitivi (Labianca & Brass, 2006). Exemple in acest 
sens se regasesc si in mediul organizational. Burt si Knez 
(1995, 1996) arată că atât zvonurile pozitive cat şi cele 
negative afectează încrederea în persoanele pe care le 
vizează, zvonurile pozitive potentand încrederea, iar cele 
negative, reducând-o. Impactul zvonurilor negative este însă 
mai mare decât al celor pozitive. 

Plecând de la ipoteza asimetriei negative (Labianca & 
Brass, 2006), ne putem imagina următorul scenariu. Câteva 
interacțiuni negative sunt suficiente pentru a pune o etichetă 
globală persoanei cu care am avut aceste experienţe, iar 
această etichetă va fi, foarte probabil, reciprocă. Acest lucru 
va creşte şansele ca interacţiunile viitoare să se menţină în 


acelasi spectru. Pe de alta parte, dezvoltarea unor relatii 
pozitive, mai ales a unor relatii de prietenie, este un proces 
mai lent şi gradual, în care persoanele cu care formăm astfel 
de relaţii vor fi selectate treptat, după interacțiuni multiple, 
care implică subiecte din ce în ce mai personale. 

Pentru a aduce discuţia despre relaţiile la locul de muncă 
mai aproape de cea de la care am pornit în acest capitol, 
privind impactul suportului social asupra stării de bine, 
prezentăm pe scurt rezultatele unei meta-analize mai vechi 
asupra acestui subiect. Autorii (Viswesvaran, Sanchez, & 
Fisher, 1999) au arătat că suportul social la locul de muncă 
este relationat negativ cu nivelul de stres resimţit, dar nu şi cu 
prezenţa stresorilor. Acest lucru susţine mai degrabă modelul 
efectului nediferentiat al suportului social şi mai putin pe cel 
de tampon în momentele dificile în care avem nevoie de acest 
suport. 

Câteva dintre elementele pe care organizaţiile ar trebui să 
le aibă în vedere pentru a facilita dezvoltarea unor relaţii 
pozitive în cadrul grupurilor de lucru sunt: (1) construirea 
unor echipe care să aibă abilităţile şi autoeficacitatea 
necesare pentru a face fata solicitărilor, (2) susţinerea 
cooperării şi colaborării care să ducă, mai departe, la 
dezvoltarea încrederii; şi (3) un stil de conducere suportiv, 
care punctează atât eşecurile cât şi succesele echipei (pentru 
detalii vezi Lewis, 2011). 


4. Noi direcţii de cercetare 


Una dintre direcţiile de cercetare care merită explorate se 
referă la diferenţierea între consecinţele celor două modele 
ale suportului social (cel general/direct si cel al 
tamponului/amortizorului) şi la evidenţierea posibilelor efecte 
de interacţiune între acestea. De asemenea, mecanismele 
psihologice, dar şi cele neurobiologice asociate acestor 
mecanisme necesită investigaţii şi clarificări suplimentare. 

O altă direcţie importantă de cercetare se referă la 
dezvoltarea unor proceduri şi intervenţii psihologice care să 
faciliteze dezvoltarea unor relaţii pozitive şi acumularea 
suportului social. Dacă în cazul relaţiilor de cuplu s-au făcut 
deja paşi importanţi în ceea ce priveşte intervenţiile pentru 
ameliorarea acestora (vezi, de exemplu, Gottman & Gottman, 
2008), lucrurile nu stau la fel în cazul relaţiilor de prietenie. 
De exemplu, adolescenţii şi copiii ar putea beneficia de pe 
urma unor programe educaţionale fundamentate ştiinţific 
care să le dezvolte capacitatea de a forma relaţii de prietenie 
pozitive sau să le ofere strategii prin care să depăşească 
relaţiile problematice. În mod similar, dacă în cazul 
organizaţiilor, studiile se centrează pe ce poate face 
organizaţia pentru a promova relaţii pozitive, ştim mai puţine 
cu privire la ce ar putea să facă individul pentru a contribui la 
dezvoltarea unor relaţii sănătoase la locul de muncă. 


5. Concluzii 


Rezultatele studiilor prezentate în acest capitol par să 
conveargă în aceeaşi direcţie. Calitatea relaţiilor cu cei din jur 
este importantă pentru starea noastră de bine şi pentru 
sănătate, atât cea mentală, cât şi cea fizică. Efectele se pot 
manifesta însă în ambele direcţii, atât în sensul sporirii, cât şi 
al diminuării stării de bine. Ele apar indiferent dacă ne uităm 
la suportul social general/nespecific, la suportul şi calitatea 
relaţiilor de cuplu, la relaţiile de prietenie sau la cele cu 
colegii de la locul de muncă. 

Tipurile de suport şi mecanismele prin care acestea îşi 
exprimă efectele par a fi comune, deşi pot apărea şi elemente 
specifice. De exemplu, mecanismele comportamentale si 
psihologice generale, cum sunt angajarea în comportamente 
sănătoase şi reducerea distresului emoţional, prin exprimarea 
acceptării şi a grijii din partea reţelei sociale, se pot manifesta 
în cadrul unor relaţii specifice, cum sunt cele de prietenie sau 
cu partenerul de viaţă. Membrii distali din reţeaua socială, cu 
care individul interacționează rareori, vor avea un impact 
mai redus decât persoanele cu care interacționează zilnic, cel 
putin din perspectiva anumitor modalităţi de suport (e.g., 
menţinerea aderentei la tratament în cazul unei boli cronice 
şi asigurarea ventilării emoţionale a distresului asociat). De 
asemenea, anumite relaţii pot avea efecte majore, în pofida 
celorlalte elemente de suport social de care persoana dispune 
(e.2., efectul negativ pe care prietenii îl pot avea asupra 


evoluţiei unui adolescent, chiar dacă reţeaua familială sau cea 
şcolară nu conţine elemente disfunctionale). Este important, 
aşadar, să avem în vedere nu doar prezenţa sau absenţa 
legăturilor sociale şi suportul global din partea acestora, ci şi 
natura şi calitatea relaţiilor pe care individul le are cu 
membrii reţelei, mai ales cu membrii-cheie. 

Atasamentul 


Ioana R. Podina 


1. Introducere 


Acest capitol discută conceptul de ataşament prin prisma 
teoriei ataşamentului, o paradigmă care de mai bine de patru 
decenii a impus ataşamentul ca un construct central în 
sănătatea mentală. Capitolul porneşte de la delimitări 
conceptuale, arătând ce este şi ce nu este ataşamentul, prin 
clarificarea unor confuzii cu concepte relationate, precum 
iubirea. Este prezentată teoria ataşamentului, evoluţia ei până 
în prezent şi limitele acesteia. De asemenea, capitolul 
evidenţiază importanţa atasamentului pentru psihologia 
pozitivă, sumarizând studii şi teorii care leagă ataşamentul 
adaptativ sau securizant de rezilienta psihologică şi sănătatea 
mentală. Sunt discutate cele mai recente date din domeniu, 
împreună cu direcţii noi de cercetare. 


2. Delimitări conceptuale ale atasamentulul 


2.1. Ce este ataşamentul? 


Primii cercetători, în frunte cu John Bowlby, autorul teoriei 
ataşamentului, au fost preocupaţi de explicarea legăturii 
dintre mamă şi copil. Astfel, în viziunea lor, la vârsta 
copilăriei, ataşamentul este un mecanism de supravieţuire, 
favorizat de evoluţie şi exprimat prin căutarea proximitatii 
faţă de mamă sau o altă figură de ataşament, în momente de 
distres sau pericol (Bowlby, 1969). La ora actuală, ataşamentul 
este văzut nu ca un mecanism de supravieţuire, ci ca o 
legătură emoţională dintre copil şi figura de ataşament, iar 
căutarea proximitatii nu are loc numai în situaţii de pericol, ci 
şi atunci când apare nevoia de confort, sprijin sau hrană. În 
copilărie, ataşamentul este fundamental pentru explorarea 
lumii înconjurătoare şi învăţarea unor reguli de interacţiune 
şi reglare emoţională, dar şi pentru a creşte şansele de 
supravieţuire. 

În ceea ce priveşte ataşamentul în adolescenţă sau la 
vârsta adultă, nu există o definiţie unitară a acestui concept. 
Cercetările pe ataşament la aceste vârste sunt relativ recente 
şi vizează mai ales ataşamentul romantic. Principala 
întrebare ridicată este dacă ataşamentul romantic este un 
ataşament în sensul clasic al cuvântului, aşa cum a fost descris 


de Bowlby. Deşi poate părea surprinzător, majoritatea 
cercetătorilor au răspuns afirmativ la această întrebare. Cele 
mai importante argumente sunt că ataşamentul romantic are 
funcţii şi particularităţi similare cu ale ataşamentului din 
perioada copilăriei (Hazan & Shaver, 1987; Sable, 2008), 
acestea fiind: (a) de a forma relaţii durabile, cu rol protector, 
(b) de a facilita reglarea emoţională, (c) de a asigura creşterea 
succesului reproductiv şi (d) de a asigura supraviețuirea 
(Bretherton, 1985; Crowell, Fraley, & Shaver, 1999). Studii 
recente de neurobiologie vin în sprijinul similaritatii dintre 
ataşamentul romantic şi ataşamentul înţeles în sensul clasic, 
al afecțiunii părinte-copil. Astfel, s-a observat că ataşamentul 
romantic pentru un partener şi ataşamentul mamelor faţă de 
propriul copil activează arii cerebrale identice (e.g., cortexul 
cingulat anterior, nucleul caudat; Stein & Vythilingum, 2009). 

Chiar dacă funcţiile ataşamentului romantic şi cele ale 
ataşamentului din copilărie coincid în mare parte şi chiar 
dacă unul se dezvoltă din celălalt, manifestările sau stilurile 
de ataşament din perioada adultă sunt distincte de cele din 
perioada copilăriei. Teoria atasamentului în relațiile 
romantice descrie în detaliu stilurile de ataşament din 
perioada copilăriei şi pe cele din perioada adolescenţei şi 
adultă, şi clarifică distinctiile dintre ele. 


2.2. Ce nu este ataşamentul? 


Pentru că teoria ataşamentului (Bowlby, 1969) a fost centrată 
mai ales pe legătura mamă-copil, înţelegerea ataşamentului la 
alte etape de vârstă este încă în stadiu incipient (Sable, 2008). 
Una dintre confuziile majore din literatură este cea dintre 
ataşamentul romantic şi iubire. 

Din perspectiva teoriei ataşamentului (Bowlby, 1969), 
iubirea şi ataşamentul romantic sunt descrieri ale aceleiaşi 
realităţi şi deservesc funcţii similare cu ale ataşamentului din 
copilărie (Hazan & Shaver, 1994). Spre exemplu, aşa cum 
copiii se îndreaptă înspre părinţi în momente de pericol sau 
distres, la fel se orientează şi adulţii înspre partenerii lor în 
momente dificile. Teorii ulterioare ale iubirii (e.g., Hazan & 
Shaver, 1987) arată că, prin natura relaţiilor emoţionale de 
lungă durată şi căutarea proximitatii fata de partener în 
momente de distres, ataşamentul romantic este similar cu 
iubirea prietenească (engl. companionate love), cele două fiind 
doar etichete diferite pentru aceeaşi realitate. Chiar dacă 
ataşamentul romantic este asemănător cu iubirea 
prietenească, el diferă de alte manifestări ale iubirii, precum 
iubirea pasională sau atracţia sexuală, ultimele două 
rezultând din nevoia de a perpetua specia (pentru o distincţie 
între stadiile iubirii vezi Podina, Uscăţescu, & Mogoase, 2014). 
Pentru că ataşamentul romantic şi iubirea prietenească sunt 
concepte care se suprapun, vom folosi în cele ce urmează doar 
conceptul de ataşament romantic. 

Cercetările recente de neurobiologie vin în sprijinul 
distinctiei dintre ataşamentul romantic şi iubirea pasională 
sau atracţia sexuală. Astfel, în studiile de neuroimagistică s-a 


observat implicarea unor arii cerebrale distincte in 
ataşamentul romantic faţă de iubirea pasională sau atracţia 
sexuală. Dacă în cazul ataşamentului romantic sunt activate 
zone comune cu ataşamentul matern (e.g., cortexul cingulat 
anterior, nucleul caudat; Stein & Vythilingum, 2009), în cazul 
iubirii pasionale sau a atracției sexuale sunt activate zone 
asociate cu recompensa (ex: centrii dopaminergici ai 
recompensei; Diamond, 2004). 

În concluzie, ataşamentul şi iubirea nu sunt concepte 
identice, iubirea subsumând o serie de manifestări care nu se 
potrivesc cu funcţiile ataşamentului romantic, precum 
atracţia sexuală şi iubirea pasională. În sens restrâns, prin 
natura relaţiilor emoţionale de lungă durată şi căutarea 
proximitatii fata de partener în momente de distres, 
ataşamentul romantic este similar cu iubirea prietenească, 
cele două fiind doar etichete diferite pentru aceeaşi realitate. 


3. Originile şi istoricul teoriei ataşamentului 


Teoria ataşamentului a apărut ca răspuns la nemulţumirea lui 
John Bowlby fata de abordările psihanalitice, care vedeau 
ataşamentul copilului faţă de mamă ca o consecinţă a faptului 
că este hrănit de către aceasta (Freud, 1910; 1957). Astfel, cu 
toate că teoria ataşamentului a fost conturată într-o perioadă 


în care paradigma psihanalitica domina psihologia şi 
psihiatria, John Bowlby a dezvoltat această teorie într-o 
manieră integrationista, multidisciplinară şi detaşată de 
perspectivele vremii. Teoria atasamentului a incorporat 
concepte nu doar din psihanaliză, ci şi din psihologia 
comportamentală, cognitivă, etologie şi, în varianta ei 
moderna, din neurostiintele dezvoltării (vezi Teoria moderna 
a ataşamentului). 

Componenta fundamentală a teoriei este cea 
comportamentală, conform căreia proximitatea copilului faţă 
de mamă facilitează reprezentările ulterioare despre 
ataşament şi modalitatea de a face faţă distresului. Ideea 
centrală a teoriei ataşamentului, derivată din observaţiile 
clinice, este că dificultăţile de ataşament din copilărie cresc 
vulnerabilitatea la psihopatologie şi împiedică formarea de 
noi legături afective funcţionale. Astfel, vulnerabilitatea 
pentru psihopatologie rămâne manifestată şi la vârsta adultă. 

Teoria propusă iniţial de Bowlby a fost dezvoltată în timp, 
contribuţia cea mai importantă aducând-o Mary Ainsworth 
(Ainsworth, Bell, & Stayton, 1971). Aceasta a propus o tipologie 
a  ataşamentului, demonstrând existenţa unor stiluri 
funcţionale si disfunctionale de ataşament, care sunt 
influențate de modalitatea de interacţiune dintre copil şi 
figura de ataşament. Datorită acestei contribuţii semnificative, 
teoria atasamentului este asociată astăzi cu ambele 
personalităţi: Bowlby şi Ainsworth. 

În timp, teoria ataşamentului a fost influenţată de alte 
perspective din psihologie. Astfel, ea a suferit influenţe 


comportamentale (ex: proximitatea mamă-copil), în anii ’60, 
influenţe cognitive, în anii 70-80, cu accent pe modele interne 
de lucru şi influenţe dinspre teoriile emoţiilor, în anii '90. In 
prezent a crescut interesul pentru bazele neurobiologice ale 
ataşamentului. 


4. Teoriile ataşamentului 


4.1. Teoria clasică a ataşamentului 


John Bowlby a dezvoltat teoria ataşamentului pentru a explica 
iniţial legătura emoţională mamă-copil. În viziunea sa, bazele 
ataşamentului se pun ca urmare a interacțiunii, în primii ani 
de viata, cu părinţii. Tot ca urmare a interacțiunii cu părinţii 
se formează şi modele de lucru interne (reprezentări care 
conţin informaţii despre calitatea relaţiei cu părinţii), care 
influenţează ulterior interacţiunile cu alte persoane 
semnificative (Bowlby, 1988). 

Ainsworth, Bell si Stayton (1971) au imbogatit teoria 
ataşamentului prin introducerea distinctiei între două tipuri 
de ataşament: ataşamentul securizant si ataşamentul 
insecurizant. Ataşamentul securizant se dezvoltă ca urmare a 


încrederii pe care o au copiii în disponibilitatea şi 
responsivitatea părinţilor la nevoie (Ainsworth, Blehar, 
Waters, & Wall, 1978). El este baza comportamentului de 
explorare a mediului înconjurător, copiii având certitudinea 
că părintele este aproape la nevoie (Pearce & Pezzot-Pearce, 
2007). 

În viziunea lui Ainsworth (Ainsworth et al, 1971), 
ataşamentul insecurizant are două forme: ataşamentul anxios- 
rezistent şi ataşamentul anxios-evitativ.  Ataşamentul 
insecurizant se dezvoltă ca urmare a disponibilitatii variabile 
a părinţilor. Uneori, aceştia sunt prezenţi la nevoie, alteori nu. 
Asfel, cele două forme de ataşament insecurizant apar ca o 
modalitate de a face faţă la relaţia impredictibilă cu părinţii. 
Copiii cu un ataşament anxios-rezistent învaţă să îşi exagereze 
emoţiile pentru a creşte probabilitatea ca părinţii să le 
răspundă, iar copiii cu un ataşament anxios-evitativ învaţă să 
fie „autosuficienţi” din punct de vedere emotional, evitând 
intimitatea interacțiunii cu părinţii (Pearce & Pezzot-Pearce, 
2007). 

Cele două tipuri de ataşament, securizant şi insecurizant, 
precum şi formele acestora, au la bază un tipar comun, şi 
anume încrederea sau neîncrederea în prezenţa părintelui la 
nevoie. Main şi Solomon (1986) propun o nouă formă de 
ataşament, ataşamentul dezorganizat/dezorientat, pentru a 
descrie ataşamentul dintre copil şi părinte care nu se bazează 
pe încredere sau lipsa acesteia, ci pe frică şi confuzie în raport 
cu comportamentele impredictibile ale părintelui (Pearce & 
Pezzot-Pearce, 2007). 


Tipologia propusa de Ainsworth si colaboratorii (1971) si 
completarea adusă de Main si Solomon (1986) rămân de 
actualitate, atât în cercetare, cat şi în practica clinica. 
Dezavantajul acestor clasificări constă în preocuparea 
exclusivă pentru ataşamentul la copii şi ipoteza continuității 
stilului de ataşament din copilărie la vârsta adultă. Cercetări 
recente contrazic această perspectivă a continuității, arătând 
că un ataşament de tip insecurizant poate deveni securizant 
atunci când persoana întâlneşte un mediu suportiv (Sroufe, 
Egeland, Carlson, & Collins, 2005). Deşi modelele privind 
ataşamentul la adulţi au sesizat nevoia unei taxonomii 
diferite, mai ales pentru legăturile romantice, după cum vom 
vedea în secţiunea următoare, acestea nu s-au îndepărtat 
foarte mult de taxonomia propusă în cazul copiilor. 


4.2. Teoria ataşamentului în relaţiile 
romantice 


Completările aduse teoriei ataşamentului aplicată la adulţi 
vizează în principal legăturile romantice. Pentru alte tipuri de 
relaţii, precum ataşamentul între prieteni sau ataşamentul 
faţă de un animal de companie, modelul lui Ainsworth poate 
fi luat în continuare ca reper, chiar şi la vârsta adultă. 

Cindy Hazan şi Phillip Shaver (1987) au fost primii autori 
care au extins teoria ataşamentului la vârsta adultă. Ei au 


propus o clasificare a atasamentului care cuprinde: 
ataşamentul securizant, ataşamentul anxios-ambivalent si 
ataşamentul evitativ. Aceste categorii au fost inspirate din 
clasificarea lui Ainsworth privind ataşamentul la copii. Astfel, 
persoana cu ataşament securizant nu are dificultăţi în a se 
apropia de alte persoane, nefiind preocupată de cognitii legate 
de abandon, în timp ce persoana cu ataşament anxios- 
ambivalent simte nevoia de a se apropia de alte persoane, dar 
şi frica de a fi abandonată de acestea. Persoana cu ataşament 
evitativ simte disconfort în apropierea de alţii şi are dificultăţi 
în a avea încredere în ei. 

Pornind de la clasificarea lui Hazan şi Shaver, 
Bartholomew şi Horowitz (1991) au propus o categorizare a 
ataşamentului care include patru modele de lucru interne 
despre sine şi despre alţii. Aceste patru categorii sunt: (a) 
ataşamentul securizant, (b) ataşamentul anxios-preocupat, (c) 
ataşamentul temător-evitant si (d) ataşamentul de tip 
respingere-evitare. Chiar dacă Bartholomew şi Horowitz au 
preferat să folosească etichete diferite, clasificarea lor este 
asemănătoare cu cea propusă de Hazan şi Shaver (1987), 
noutatea majoră fiind explicarea stilurilor de ataşament în 
termenii modelelor de lucru interne şi introducerea stilului de 
ataşament de tip respingere-evitare. Astfel, persoanele cu un 
ataşament securizant au un model de lucru intern pozitiv 
despre sine şi ceilalţi, în timp ce persoanele cu un ataşament 
preocupati au un model de lucru intern negativ despre sine şi 
negativ despre ceilalţi. Ataşamentul de tip respingere-evitare 
presupune un model de lucru intern pozitiv despre sine şi 


negativ despre ceilalţi, iar opusul său, ataşamentul de tip 
temător-evitant se caracterizează printr-un model de lucru 
intern negativ despre sine şi pozitiv despre ceilalți. 

Teorii mai recente ale ataşamentului la vârsta adultă 
apropie acest concept de sănătatea mentală. Mikulincer, 
Shaver şi Pereg (2003) susţin că stilul de ataşament nu se 
reflectă doar în interacţiunile sociale, ci şi în modalitatea de a 
face fata stresului, transformând teoria ataşamentului într-o 
teorie alternativă a reglării emoţionale. Astfel, persoanele 
care au un ataşament insecurizant tind să folosească strategii 
compensatorii de ataşament, în încercarea de a face faţă 
amenințărilor. Spre exemplu, cei care au un stil de ataşament 
evitativ neagă nevoile de ataşament sau evită apropierea şi 
dependenţa de alte persoane. Persoanele care au un stil de 
ataşament anxios încearcă să rămână în proximitatea 
persoanelor iubite, păstrând, în egală măsură, şi neîncrederea 
că nevoile le vor fi satisfăcute. 

Conform teoriei, interacţiunile disfunctionale cu figurile de 
ataşament interferează cu sănătatea mentală, reducând 
rezilienta la evenimente stresante, iar stilul de ataşament 
insecurizant este un factor de vulnerabilitate generală pentru 
psihopatologie, şi specifică, pentru anxietatea de separare şi 
doliul patologic. Studii longitudinale confirmă aceste ipoteze, 
arătând că ataşamentul insecurizant este asociat cu diferite 
forme de psihopatologie, de la anxietate, depresie, stres 
posttraumatic, tulburări alimentare, până la tulburări de 
personalitate sau schizofrenie (pentru o sinteză, vezi 
Mikulincer & Shaver, 2007). 


Clasificarea stilurilor de ataşament, asa cum a fost făcută 
în jurul anilor ’90, ghidează în continuare studiile în domeniu. 
Inovaţiile recente vin pe linia corelatelor cognitive, 
emoţionale sau neurobiologice ale acestui concept, căutându- 
se o bază empirică pentru stilurile de ataşament. 


4.3. Teoria modernă a ataşamentului 


În varianta ei modernă, teoria ataşamentului se „foloseşte” de 
progresul neurostiintelor pentru a oferi o bază neurobiologica 
acestui concept (Schore, 2000; Schore & Schore, 2008). Pornind 
de la studii recente, sunt aduse câteva completări importante 
teoriei clasice. În primul rând, dacă în varianta clasică mama 
este importantă pentru reglarea emoţiilor în situaţii de 
pericol, în varianta modernă importanţa mamei se menţine, 
aceasta fiind dublată de rolul tatălui în reglarea emoţională în 
situaţii de agresivitate. În al doilea rând, dacă în varianta 
clasică a teoriei figura de ataşament este importantă pentru 
reducerea emoţiilor negative (engl, downregulation), în 
varianta modernă, aceasta este importantă şi pentru creşterea 
emoţiilor pozitive (engl. upregulation), care au un rol 
important in dezvoltarea creierului. 

Pe scurt, si in varianta ei moderna, teoria atasamentului 
rămâne o teorie a reglarii emoţionale, care susţine, bazandu- 
se pe rezultatele cercetărilor din neurostiinte, ideile clasice ale 
teoriei. Contribuțiile specifice ale abordării moderne tin de 


evidentierea rolului anumitor zone din creier in reglarea 
emoţiilor în interacţiunea copilului cu mama sau cu o alta 
figură de ataşament. Experiențele securizante sau 
insecurizante oferite de figura de ataşament vor avea un 
impact semnificativ asupra functionarii ulterioare a creierului 
(Schore & Schore, 2008). 


4.4. Mecanismele prin care ataşamentul 
influenţează sănătatea mentală 


După cum arătam mai sus, ataşamentul poate consolida 
sănătatea mentală, atunci când vorbim de un stil de 
ataşament securizant, sau poate creşte vulnerabilitatea la 
psihopatologie, atunci când vorbim de un stil de ataşament 
insecurizant. Principalele mecanisme prin care ataşamentul 
poate influenţa funcţionarea şi sănătatea mentală sunt: (a) 
autoreprezentarea, (b) reglarea emoțională şi (c) 
interacţiunile sociale. Aşadar, ruta de acțiune a ataşamentului 
asupra sănătății mentale este una indirectă. 
Autoreprezentarea. Atasamentul poate acţiona asupra 
sănătății mentale influențând maniera in care se percepe o 
persoană. Relaţia este una in lant, ataşamentul securizant 
favorizand perceptii adaptative despre sine si, ca urmare, 
rezilienta la psihopatologie. Acest mecanism a fost propus sub 
influenţa paradigmei cognitive asupra teoriei ataşamentului şi 


faciliteaza integrarea ei in abordari contemporane, validate 
ştiinţific. 

Reglarea emoţională. Potrivit teoriei atasamentului, 
interacţiunile cu figurile de ataşament în copilărie 
influenţează în mare măsură felul în care copilul învaţă să îşi 
controleze emoţiile. Spre exemplu, în cazul persoanelor cu un 
ataşament anxios, reglarea emoţională poate însemna 
exagerarea reacţiilor emoţionale la eşec sau la pierderi 
(Cooper, Shaver, & Collins, 1998), în timp ce la persoanele cu 
ataşament evitativ, reglarea emoţională poate presupune 
suprimarea distresului până la declanşarea unor crize de 
furie, impulsivitate (Milkulincer, Shaver, & Pereg, 2003; 
Cassidy, 1994). 

Interactiunea socială. Lipsa unui ataşament securizant 
poate interfera cu achizitia abilitatilor sociale, devenind 
premisa problemelor de interactiune sociala si a relatiilor 
disfunctionale. În condiţiile in care mulţi cercetători 
consideră că oamenii sunt precablati pentru relaţii sociale 
(Coan, 2008), izolarea socială sau relaţiile disfunctionale 
acţionează ca un catalizator pentru psihopatologie. 


5. Evaluarea ataşamentului 


Instrumentele care evaluează ataşamentul sunt strâns legate 
de teoria ataşamentului. Astfel, în literatură există măsurători 
diferite pentru fiecare etapă de vârstă, cele mai importante 
vizând copiii şi adulţii (inclusiv vârstnicii). Dacă în cazul 
copiilor evaluarea ataşamentului se bazează pe observaţie 
comportamentală, în cazul adulţilor, aceasta este bazată 
preponderent pe autoraportare şi interviuri realizate de un 
clinician. Prezentăm în continuare principalele modalităţi de 
evaluare a ataşamentului, pe grupe de vârstă. 


5.1. Evaluarea ataşamentului la copii 


Situația Necunoscută. Una dintre cele mai utilizate modalităţi 
de măsurare a ataşamentului la copii, în primii ani de viaţă, 
este Situaţia Necunoscuta (engl. Strange Situation; Ainsworth 
et al, 1978). Aceasta are 7 scenarii de desfăşurare, care 
variază de la interacţiunea copilului doar cu figura de 
ataşament, până la interacţiunea cu un străin, în condiţiile în 
care figura de ataşament este prezentă şi în condiţiile în care 
aceasta este absentă. Principalul aspect evaluat prin Situaţia 
Necunoscută este gradul de explorare pe care îl manifestă 
copilul în prezenţa figurii de ataşament, un grad mare de 
explorare fiind un indiciu de ataşament securizant. Situaţia 
necunoscută este cea mai folosită metodă de evaluare a 
ataşamentului la copii. Această probă de laborator este foarte 


apreciata pentru gradul ridicat de fidelitate inter-evaluatori 
(e.g., Bernard et al., 2012). 

Testul Manchester al Atasamentului prin Poveste. La varste 
prescolare si şcolare se foloseşte cu precădere Testul 
Manchester al Ataşamentului prin Poveste (Manchester Child 
Attachment Story Task, MCAST; Green, Stanley, Smith, & 
Goldwyn, 2000). Acesta activează reprezentări ale 
ataşamentului prin intermediul jocului şi al poveştilor. 
Procedura de desfăşurare este următoarea: intervievatorul 
pune la dispoziţia copilului două păpuşi, una care reprezintă 
copilul şi una care reprezintă mama sau o altă figură de 
ataşament; apoi sunt prezentate 6 poveşti care vor fi 
completate de către copil, iar pe baza naratiunilor sale, stilul 
de ataşament este încadrat într-una din cele 4 categorii 
definite de Ainsworth (1978) şi Main şi Solomon (1986). 
Copilul este încadrat într-una din categorii în baza 
concordantei inter-evaluatori. Studiile care au folosit această 
sarcină au arătat o buna validitate de conţinut (Green et al., 
2000) şi o concordanţă de 80% cu măsurători ale anxietatii de 
separare (Goldwyn et al., 2000; Green, Stanley, & Peters, 2007). 


5.2. Evaluarea ataşamentului la adolescenţi 
şi adulţi 


Interviul Ataşamentului la Adult. Cel mai cunoscut instrument 
de evaluare a ataşamentului la adulţi este Interviul 
Ataşamentului la Adult (Adult Atachment Interview, AAI; 
George, Kaplan, & Main, 1996). AAI porneşte de la premisa că 
stilurile de ataşament din copilărie au continuitate la vârste 
ulterioare. Interviul distinge între: (1) ataşamentul autonom 
sau securizant, (2) ataşamentul indiferent sau insecurizant- 
evitativ, (3) ataşamentul preocupat sau insecurizant- 
ambivalent si (4) ataşamentul insecurizant-dezorganizat. 
Având in vedere că aplicarea AAI pe loturi clinice a arătat ca 
numeroşi pacienţi nu pot fi încadraţi în nicio categorie 
(Bakermans-Kranenburg & van Ijzendoorn, 2009), a fost 
propusă o a cincea, în care sunt incluse persoanele care nu 
pot fi încadrate într-una din primele patru. O caracteristică a 
AAI este faptul că evaluarea se bazează pe modul în care o 
persoană vorbeşte despre copilărie, şi nu pe conţinutul 
discursului (Hesse, 1999). Spre exemplu, un stil de ataşament 
indiferent este evidenţiat de contradictia dintre exprimarea 
unei păreri pozitive despre copilărie şi inabilitatea de a 
reactualiza evenimente pozitive. Stilul de ataşament 
identificat cu ajutorul acestui interviu este considerat un 
predictor al ataşamentului părintelui faţă de copil (Phelps, 
Belsky, & Crnic, 1998). 

AAI are şi un omolog pentru vârste mai mici, numit 
Interviul Ataşamentului la Copil (Child Attachment Interview, 
CAI; Target, Fonagy, & Shmueli-Goetz, 2003), care este aplicabil 
între 8 şi 15 ani. Atât pentru AAI cât şi pentru CAI au fost 
raportate calităţi psihometrice bune, pe loturi clinice şi 


nonclinice (Venta, Shmueli-Goetz, & Sharp, 2014), dar 
majoritatea publicatiilor sunt scrise de cercetatori formati in 
paradigma atasamentului. Daca ne uităm la studii 
interdisciplinare, rezultatele nu sunt la fel de clare; de 
exemplu De Haas, Bakermans-Kranenburg şi Van Ijzendoorn 
(1994) au raportat ca AAI nu face o distincţie clară între 
categoriile de ataşament. 

100-Q-sort. Kobak, Cole, Ferenz-Gillies şi Fleming (1993) au 
dezvoltat un sistem alternativ de evaluare, numit 100-Q-sort. 
Q-sort produce scoruri continue, pe două dimensiuni de 
ataşament:  securizant-anxios şi  dezactivat-hiperactivat. 
Dimensiunea securizant-anxios face referire la gradul de 
coerenţă al discursului, iar dimensiunea dezactivat- 
hiperactivat face distincţia între tendinţa înspre ataşament 
indiferent şi ataşament preocupat. Pe lângă faptul că este mai 
uşor de utilizat decât AAI, Q-sort permite încadrarea în 
aceleaşi categorii, având o corelaţie ridicată cu acesta 
(Wampler, Riggs, & Kimball, 2004). În pofida beneficiului adus 
de Q-Sort, de a putea măsura ataşamentul şi pe o scală 
continuă, AAI este în continuare cel mai folosit instrument de 
măsurare a ataşamentului la adulţi. 

Limita majoră a instrumentelor de evaluare a 
ataşamentului la adulţi este faptul că se bazează exclusiv pe 
reprezentări mentale şi nu pe operationalizari obiective ale 
ataşamentului, precum comportamentele de ataşament. De 
asemenea, instrumentele de măsurare pornesc de la o 
premisă îndoielnică, şi anume, continuitatea stilului de 
ataşament securizant-insecurizant din copilărie la vârsta 


adultă. Drept urmare, măsurarea stilului de ataşament la 
adulţi prin raportarea la reprezentările individului despre 
ataşamentul din copilărie este o abordare chestionabilă. În 
căutarea unei măsurători optimizate a ataşamentului la adult, 
cercetătorii discută dacă acesta ar trebui măsurat ca o 
trăsătură generală sau ca un tipar specific unei relaţii sau 
unui context, respectiv dacă acest construct ar trebui 
obiectivat într-o manieră dimensională sau categorială (Stein 
et al., 1998; Daniel, 2006). În secţiunea următoare sunt 
prezentate şi alte limite generale ale instrumentelor de 
evaluare a ataşamentului. 


6. Implicații ale ataşamentului pentru 
starea de bine 


Ca urmare a preocupării recente pentru stilul de ataşament 
securizant, în literatură a apărut o orientare apropiată de 
psihologia pozitivă. Deşi teoria ataşamentului a fost criticată 
sub mai multe aspecte, predicțiile lui Bowlby si ale 
succesorilor săi legate de beneficiile ataşamentului securizant 
sunt, în mare parte, susţinute de cercetări contemporane. Unii 
cercetători sunt chiar de părere că ataşamentul securizant 
poate fi mai mult decât un factor de rezilienta, şi poate servi 
ca fundament pentru dezvoltarea persoanei (Bretherton, 


Golby & Cho, 1997). In sprijinul acestui argument vor fi trecute 
în revistă o serie de studii care au asociat ataşamentul 
securizant cu constructe din psihologia pozitivă, precum 
sănătatea mentală sau emoţiile pozitive. Cercetările pe 
ataşamentul insecurizant sunt, la rândul lor, un argument 
indirect pentru asocierea dintre ataşament şi concepte din 
psihologia pozitivă. 


6.1. Corelate cognitive şi socio-emotionale 
ale ataşamentului 


Conform teoriei ataşamentului, explorarea, facilitată de un stil 
de ataşament securizant, stă la baza învăţării şi îmbunătăţirii 
abilităţilor cognitive. Singura meta-analiză care a urmărit 
asocierea dintre inteligenţă şi ataşament arată o asociere 
slabă între cele două (van IJzendoorn, Dijkstra, & Bus, 1995), 
dar câteva studii care au analizat legătura cu abilităţi specifice 
vin în sprijinul teoriei. Spre exemplu, McElwain şi 
colaboratorii (2008) arată că ataşamentul securizant este 
asociat cu abillitati lingvistice mai bune la copii, iar Moss şi St- 
Laurent (2001) leagă acest tip de ataşament de o performanţă 
academică mai ridicată. 

O serie de studii realizate pe adulţi leagă ataşamentul 
securizant de factori cognitivi de rezilienţă, precum 
optimismul. În acest sens, datele arată că ataşamentul 


securizant este asociat cu niveluri mai mici de pesimism 
(Heinonen, Raikkonen, Keltigangas-Jarvinen, & Strandberg, 
2004) si cu o probabilitate mult mai scazuta de a forma 
evaluari rigide si negative despre alte persoane (Green- 
Hennessy & Reis, 1998; Zhang & Hazan, 2002). De asemenea, 
spre deosebire de persoanele cu ataşament insecurizant, cele 
cu ataşament securizant au o gândire orientată spre scop 
(Shorey et al., 2003) şi abilităţi metacognitive mult mai bune 
(Fonagy & Target, 1997). 

În ceea ce priveşte corelatele socio-emotionale, teoria 
ataşamentului susţine că stilul de ataşament dezvoltat ca 
urmare a interacțiunilor cu figura de ataşament are impact pe 
termen lung asupra interacțiunilor sociale. Astfel, 
interacţiunile cu ceilalţi sunt printre cele mai studiate corelate 
ale ataşamentului. Stilul de ataşament securizant a fost 
asociat la copii cu abilităţi sociale crescute, cu interacțiuni 
sociale mai frecvente, cu o mai bună cooperare, şi un grad 
mai crescut de popularitate printre colegi (pentru o sinteză, 
vezi Schiffrin, 2014). La polul opus se află copiii cu un 
ataşament insecurizant, cu precădere băieţii, care manifestă 
mai multe probleme comportamentale decât cei cu un stil de 
ataşament securizant. 

Pe latură emoţională, ataşamentul securizant a fost asociat, 
în numeroase studii, cu emoţii pozitive, atât la copii, cât şi la 
adulţi, indiferent de modalitatea de măsurare (interviu, în 
laborator sau autoraportare) (Magai, Hunziker, Mesias, & 
Culver, 2000; Mikulincer & Sheffi, 2000; Rowe & Carnelley, 
2003). Aceasta asociere cu emotiile pozitive i-a determinat pe 


unii cercetători (Mikulincer & Shaver, 2005) sa considere 
teoria ataşamentului ca fundament pentru teoria Broaden- 
and-Build privind rolul şi beneficiile emoţiilor pozitive 
(Fredickson, 2001). Mai mult, un studiu recent propune un 
model de mediere pentru integrarea celor două paradigme 
teoretice. Conform lui Schiffrin (2014), emoţiile pozitive 
decurg din ataşamentul securizant, aşadar emoţiile pozitive 
sunt cele care duc la efectele benefice asociate ataşamentului, 
nu ataşamentul în mod direct. Acest model de mediere a fost 
susținut şi empiric, studiul lui Schiffrin (2014) fiind printre 
primele cercetări care apropie în mod concludent 
ataşamentul de psihologia pozitivă. 


6.2. Corelate legate de sănătate ale 
ataşamentului 


Explorarea comportamentală caracteristică stilulului de 
ataşament securizant ar trebui să promoveze sănătatea fizică 
prin intermediul unor parametrii biologici optimi (Bowlby, 
1969). Deşi cercetările focalizate asupra acestui corelat al 
ataşamentului sunt puţine, cele existente sprijină o legătură 
pozitivă între ataşamentul securizant şi sănătatea fizică. 

Un prim studiu în acest sens este cel al lui Nachmias şi 
colaboratorii (1996). Rezultatul principal al acestui studiu 
arată că legătura dintre inhibitia comportamentală si 


reactivitatea la stres este moderată de stilul de ataşament. 
Copiii inhibati comportamental în situaţii noi, dar cu un 
ataşament securizant fata de mamă aveau niveluri mai 
scăzute ale cortizolului (un hormon de stres), decât copiii 
aflaţi în aceeaşi categorie, dar cu un stil de ataşament nesigur. 
Un alt studiu arată că interacţiunea disfunctionala dintre 
mamă şi copil este asociată cu probleme acute şi cronice de 
sănătate la vârsta de doi ani (Mântymaa et al. 2003). La adulţi, 
femeile cu un stil de ataşament securizant fac mai puţine 
vizite la medic şi raportează mai puţine cheltuieli legate de 
îngrijiri medicale (Ciechanowski, Walker, Katon, & Russo, 
2002; Kotler, Buzwell, Romeo, & Bowland, 1994; Schmidt, 
Demulder, & Denham, 2002a). 

Teoria ataşamentului susţine că stilurile diferite de 
ataşament rezultă în abilităţi diferite de reglare emoţională, 
aceasta având implicaţii importante pentru sănătatea mentală 
(Mikulincer et al, 2003). Această ipoteză este susținută de 
cercetări recente din domeniul reglării emoţionale. De 
exemplu, persoanele care au un stil de ataşament securizant 
caută sprijin din partea altora atunci când trec prin perioade 
stresante, în timp ce persoanele cu ataşament insecurizant 
apelează la strategii mai puţin adaptative de reglare 
emoţională, cum sunt ruminatia sau izolarea socială 
(Mikulincer, Orbach, & Iavnieli,1998; Mikulincer, Shaver, & 
Pereg, 2003; Priel & Shamai, 1995). 

Studii experimentale recente susţin ipoteza rolului 
etiopatogenetic al ataşamentului în sănătatea mentală. Astfel, 
date preliminare arată că intervenţiile de optimizare a 


ataşamentului securizant reduc simptomele în tulburări 
precum stresul posttraumatic (Mikulincer, Florian, & Weller, 
1993) sau tulburările alimentare (Admoni, 2006). Un studiu 
longitudinal arată că un mediu favorabil dezvoltării unui stil 
de ataşament securizant reduce nivelurile de depresie, furie şi 
problemele comportamentale la adolescenţii institutionalizati 
(Gur, 2006). 

Implicatiile atasamentului pentru psihopatologie sunt 
confirmate si de cercetarile care s-au oprit asupra efectelor 
ataşamentului insecurizant. Conform teoriei ataşamentului, 
interacţiunile disfunctionale cu figurile de ataşament 
interferează cu sănătatea mentală, reducând rezilienta la 
evenimente stresante, iar ataşamentul insecurizant si 
derivatele acestuia sunt un factor de vulnerabilitate generală 
la psihopatologie şi un factor de vulnerabilitate specifică 
pentru probleme legate direct de ataşament, cum sunt 
anxietatea de separare si doliul patologic (Dallaire & 
Weinraub, 2005; Mikulincer & Shaver, 2008). O serie de studii 
longitudinale confirmă relația dintre ataşamentul 
insecurizant si psihopatologie, problemele asociate cu acesta 
mergând de la anxietate, depresie, stres posttraumatic, 
tulburări alimentare, până la tulburări de personalitate şi 
schizofrenie (pentru o sinteză, vezi Mikulincer & Shaver, 
2007). 


7. Optimizarea ataşamentului 


Cu toate că unele principii ale teoriei ataşamentului pot fi 
integrate cu succes în forme validate de psihoterapie, ea a fost 
subreprezentată în intervenţiile clinice. Acest lucru se 
datorează parţial şi asocierii ei cu terapia prin ataşament, o 
terapie pseudostiintifica. Puținele intervenţii bazate pe 
ataşament fundamentate empiric sunt focalizate, la fel ca 
teoria, pe copii şi pe felul în care ataşamentul insecurizant 
poate influenţa dezvoltarea psihopatologiei. 

Printre cele mai cunoscute intervenţii bazate pe teoria 
ataşamentului sunt: Cercul Sigurantei (engl. Cercle of Security) 
şi Psihoterapia Copil-Părinte (engl. Child-Parent Psychoterapy; 
CPC). Cercul siguranţei este o formă de intervenţie centrată pe 
părinţi, menită să schimbe interacţiunile disfunctionale 
părinte-copil. Se adresează în principal părinţilor pentru că 
aceştia pot schimba un mediu disfunctional într-unul 
securizant, pe care copiii lor (preşcolari şi şcolari) îl pot folosi 
ca rampă de lansare pentru explorarea lumii. Principalul 
obiectiv urmărit de Cercul Sigurantei este creşterea 
responsivitatii părintelui la nevoile de explorare şi siguranţă 
ale copilului. 

Psihoterapia părinte-copil este de inspiraţie psihanalitică şi 
conceptualizează problemele de interacţiune între părinte şi 
copil ca o manifestare a unor conflicte anterioare, 
nerezolvate, ale părintelui cu figura sa de ataşament. CPC 
implică atât părinţii, cât şi copiii (cu vârsta de până la cinci 


ani) în procesul terapeutic. Studii clinice controlate arată că 
această formă de intervenţie este eficientă în creşterea 
ataşamentului securizant, în creşterea empatiei materne si in 
scăderea manifestărilor de evitare şi furie la copil 
(Lieberman, Ippen, & Van Horn, 2006; Lieberman, 2004). 

Pentru adulţi nu există în prezent nicio formă de 
psihoterapie susţinută empiric bazată exclusiv pe teoria 
ataşamentului. Cu toate acestea, o serie de terapii 
psihodinamice îşi conceptualizează schimbarea terapeutică în 
termeni de ataşament (eg, Transference-Focused 
Psychotherapy), in timp ce altele tintesc in mod specific 
sistemele de atasament (e.g., Mentalization-Based Therapy). $i 
problemele de cuplu pot fi abordate prin interventii bazate pe 
ataşament, de orientare psihodinamica sau experientiala (e.g., 
Emotionally Focused Psychotherapy). 

Pe lângă implicaţiile pentru intervenţii specifice de 
modificare a ataşamentului, teoria ataşamentului poate fi 
utilă şi în alte forme de psihoterapie. De altfel, pe măsură ce 
psihoterapeutii i-au realizeat potenţialul, aceasta a început să 
fie folosită din ce în ce mai frecvent pentru extinderea 
paradigmelor terapeutice existente. Majoritatea terapiilor 
integrative, precum terapia  cognitiv-comportamentală 
(Cognitive Behavioural Psychotherapy; CBT), s-au folosit de 
conceptul de model de lucru intern pentru a explica etiologia 
unor forme de psihopatologie. Un astfel de exemplu este oferit 
de terapia cognitiva clasica (Cognitive Therapy; CT). De 
exemplu, se considera ca triada cognitiva formata din ganduri 
negative despre sine, lume şi viitor, care sta la baza 


simptomatologiei depresive, poate fi rezultatul interactiunii 
cu membrii familiei sau cu alte figuri de atasament (Beck, 
Rush, Shaw, & Emery, 1979). Astfel, terapia cognitiva se 
foloseşte de teoria ataşamentului pentru a explica originea 
cognitiilor disfunctionale. 

Nu doar terapia cognitiva a integrat principii ale teoriei 
ataşamentului. Un alt model din psihoterapia cognitiv- 
comportamentala care a beneficiat de teoria atasamentului 
este modelul cognitiv-developmental al lui Guidano si Liotti 
(1983). Guidano si Liotti (1983) au fost preocupati in primul 
rând de felul în care se dezvoltă reprezentările şi convingerile 
despre sine în relaţie cu figuri importante de ataşament şi de 
modul în care acestea influenţează apariţia unor forme de 
psihopatologie. Conform acestor autori, dacă reprezentarea de 
sine este una distorsionată şi rigidă, individul nu este apt să 
asimileze noi experienţe sociale, ceea ce duce la cogniţii 
disfunctionale, dezadaptare şi distres. Din cauza stilului de 
gândire rigid, pacientul tinde să perpetueze acest mod 
disfunctional de interpretare a realităţii, care trebuie 
identificat şi schimbat în cursul intervenţiei. 

Integrarea teoriei ataşamentului în CBT a fost facilitată de 
asemănările dintre cele două paradigme. Ambele teorii 
recunosc importanţa relaţiei terapeutice în recuperarea 
clinică (McBride & Atkinson, 2009). Atât CBT cât şi teoria 
ataşamentului considera că relația terapeutică oferă 
informaţii legate de stilul de interacţiune al unei persoane şi 
poate scoate la iveală scheme cognitive/modele interne de 
lucru. Ambele paradigme se focalizează, înainte de a produce 


schimbarea terapeutica, pe functia comportamentelor si 
gandurilor disfunctionale/modelelor de lucru interne, prin 
conceptualizarea rolului pe care acestea il joaca in 
functionarea individului (McBride & Atkinson, 2009). 


8. Noi direcţii de cercetare 


Principalele limite ale teoriei ataşamentului sunt legate de 
unele dintre supozitiile acesteia şi de modalitatea de evaluare 
a conceptului. O primă problemă tine de reductionismul 
teoriei, care, prin promovarea atasamentului ca o 
componentă centrală a psihopatologiei, ignoră alte 
mecanisme validate. O a doua limită este o oarecare rezistenţă 
la datele noi. Un exemplu în acest sens este ipoteza că 
modelele de lucru interne, dezvoltate timpuriu în cursul vieţii, 
afectează interacţiunile şi comportamentul la vârsta adultă. 
Deşi cercetările nu susţin această idee, o mare parte dintre 
studiile recente pe linia ataşamentului merg în continuare în 
direcţia continuității ataşamentului. În fine, o altă problemă 
este lipsa unui consens în ceea ce priveşte stilurile de 
ataşament, care se reflectă şi în modalităţile de evaluare a 
acestuia. La ora actuală există câte un instrument de evaluare 
pentru fiecare dintre  clasificările propuse. Problema 
principală este că aceste instrumente şi concepte nu corelează 


între ele, punând sub semnul întrebării o buna parte dintre 
tipologii (Lopez & Gover, 1993). 

În forma ei actuală, teoria ataşamentului ar putea fi 
folosită pentru optimizarea relaţiei terapeutice. Importanţa 
relaţiei terapeutice pentru succesul intervenţiei este 
recunoscută de aproape toate orientările teoretice şi susţinută 
de dovezi (Hubble, Duncan, Miller, & Wampold, 2010). 
Cercetările arată că pacienţii care au un stil de ataşament 
securizant tind să formeze relaţii terapeutice mai bune (Byrd, 
Patterson, & Turchik, 2010), să aibă legături afective mai 
stabile cu terapeutii lor, sunt mai implicaţi în terapie 
(Bachelor, Meunier, Laverdiere, & Gamache, 2010) şi se simt 
mai confortabili cu apropierea în şedinţele de terapie (Byrd et 
al., 2010). Pe de altă parte, pacienţii cu un stil de ataşament 
indiferent formează relaţii terapeutice mai puţin solide 
(Marmarosh et al., 2009) şi realizează progrese terapeutice 
mai mici (Bachelor et al., 2010). Deşi corelationale, aceste 
rezultate indică faptul că focalizarea pe stilul de ataşament al 
pacientului poate contribui la dezvoltarea relaţiei terapeutice 
şi, în consecinţă, la rezultate mai bune în terapie. Aceste idei 
merită abordate şi în studii experimentale. 

De asemenea, cercetările viitoare ar trebui să ia în 
considerare că ataşamentul şi stilurile de ataşament nu au fost 
studiate niciodată ca mecanisme ale schimbării în studii 
clinice controlate. Deşi se presupune că ataşamentul are un 
rol important în psihopatologie, această ipoteză nu a fost 
testată în studii experimentale care să modifice stilul de 
ataşament şi să urmărească schimbări concomitente ale 


simptomelor. Tot legat de atasament ca mecanism al 
schimbarii, este nevoie de mai multe informatii despre 
factorii care promovează un stil de ataşament 
functional/securizant şi care pot duce la schimbarea unui stil 
disfunctional/ insecurizant. 

Având în vedere că studiile recente nu susţin o parte din 
supozitiile teoriei ataşamentului, în mod special continuitatea 
acestuia, este evidentă necesitatea revizuirii teoriei. Ceea ce s- 
a facut de la Ainsworth încoace sunt fie ajustări minore aduse 
teoriei, fie studii care au avut ca obiectiv validarea acesteia. 
De asemenea, este necesară comutarea atenţiei de pe 
ataşamentul la copii pe ataşamentul la alte vârste. Cercetătorii 
au început să facă acest lucru, dar este nevoie de studii 
sistematice, care ar putea aduce contribuţii importante la 
îmbogățirea teoriei ataşamentului. De asemenea, foarte 
puţine eforturi de cercetare au fost direcționate înspre 
studierea ataşamentului în alte contexte decât relaţiile de tip 
diadic, cum ar fi ataşamentul în organizaţii. 


9. Concluzii 


Conceptul de ataşament a jucat un rol important în psihologia 
dezvoltării încă din 1969, când John Bowlby a dezvoltat teoria 
ataşamentului. Aceasta a atras atenţia specialiştilor din 


diverse domenii, iar rezultatul a fost un model care cauta sa 
răspundă la întrebarea dificilă de ce unele persoane au 
probleme de relationare socială? 

Acest capitol a avut ca obiectiv evidenţierea rolului 
ataşamentului sănătos ca factor de rezilienta împotriva 
psihopatologiei, semnalând in acelaşi timp importanţa 
cercetării focalizate pe aceasta latură pozitivă a 
ataşamentului, care a început doar de curând să fie explorată. 
Psihologia pozitivă poate prelua aceasta răspundere, 
analizând factorii care susţin un ataşament securizant şi 
modalităţi de optimizare şi modificare a ataşamentului, atunci 
când este cazul. 

Dragostea 


Ramona Moldovan! 


1. Introducere 


Experientele emoţionale definesc, in mare măsură, natura 
noastră umană. Dintre toate fiinţele vii, oamenii se bucură de 
cel mai amplu spectru emoţional, lucru care facilitează 
oferirea unui răspuns adecvat la un mediu complex (Lazarus 
& Lazarus, 1994; Tooby & Cosmides, 2008). Multitudinea şi 
varietatea trăirilor afective sunt expresia anvergurii nevoilor 
şi obiectivelor pe care fiinţa umană le are (Ellis & Dryden, 
1997; Lazarus & Lazarus, 1994). 

Orice trecere în revistă a literaturii privind emoţiile arată 
că cercetătorii din domeniul psihologiei s-au concentrat în 
mod special asupra emoţiilor negative atunci când au elaborat 
teorii şi au testat ipoteze. Chiar dacă studiul emoţiilor s-a 
dezvoltat semnificativ în ultimii ani, cercetările care 
investighează în mod concret şi programatic emoţiile pozitive 
sunt încă puţine. 


Dintre toate trăirile emoţionale pe care le au oamenii, 
niciun alt subiect nu a fascinat mai mult filosofii, poetii, 
istoricii, compozitorii, oamenii de ştiinţă sau oamenii 
obişnuiţi ca dragostea. De la scrieri antice şi picturi până la 
tehnici moderne de imagistică cerebrală, oamenii au încercat 
dintotdeauna să folosească instrumentele pe care le aveau la 
îndemână pentru a înţelege natura şi semnificaţia dragostei 
(Reis & Aron, 2008). 

Oamenii de ştiinţă sunt de acord că dragostea este un 
fenomen universal şi că s-a manifestat pe tot parcursul 
istoriei: artefactele antice arată că, într-un fel sau altul, 
dragostea a fost o preocupare constantă a oamenilor (Hatfield 
& Rapson, 2002). Până la mijlocul secolului XX, dragostea a 
fost puţin investigată în psihologie, fiind abordată ca boală 
(Burton, 1651), nevroză (Askew, 1965), proiecţie a competiţiei 
cu unul dintre părinţi (Koenigsberg, 1967), sexualitate 
sublimată (Freud, 1922/1955) sau expresie a ataşamentului 
(Harlow, 1958). Eforturile psihologilor de a înţelege dragostea 
s-au conturat începând cu mijlocul secolului XX. Faptul că 
preocuparea pentru dragoste este tot mai evidentă în ultimele 
decenii arată că oamenii de ştiinţă au conştientizat 
importanţa pe care aceasta o are în înţelegerea relaţiilor 
interumane (Berscheid, 2010). 

În ultimele decenii, psihologia s-a aplecat mai mult decât 
înainte asupra emoţiilor pozitive. Acest interes sporit are două 
surse principale: un interes crescut pentru psihologia unei 
vieţi fericite (Csikszentmihalyi & Csikszentmihalyi, 2006; 
Fredrickson, 1998; Ryff & Singer, 1998) şi încercarea de 


elaborare a unor modele teoretice si empirice care sa permita 
înţelegerea şi facilitarea emoţiilor pozitive. Cercetarea privind 
dragostea este importantă deoarece felul în care ea este 
văzută poate influenţa maniera în care oamenii înţeleg cum 
se simt şi aleg cum să se comporte. 

Se spune despre dragoste că este o emoție veche, care a 
apărut acum aproape două milioane de ani (Fuentes, 2002) şi 
care a evoluat datorită nevoii noastre de a relationa unii cu 
ceilalţi, pentru a maximiza abilitatea noastră de a supravieţui 
şi de a ne reproduce (Buss et al., 1990; Fisher, 1998). Mai multi 
cercetători au explorat într-o manieră sistematică emoţiile 
pozitive în general şi dragostea în particular (Davis & Todd, 
1982; Fehr & Russell, 1991; Fehr, 1988; Fitness & Fletcher, 
1993; Luby & Aron, 1990; Rousar & Aron, 1990; Shaver, 
Schwartz, Kirson, & O'Connor, 1987). Datele arată că emoţiile 
pozitive prezic starea de bine şi fericirea (Diener & Seligman, 
2004), longevitatea (Danner, Snowdon, & Friesen, 2001; Levy, 
Slade, Kunkel, & Kasl, 2002; Moskowitz, 2003; Ostir, Markides, 
Black, & Goodwin, 2000) şi funcţionarea sistemului imunitar 
(Cohen, Doyle, & Turner, 2003). 

Dragostea este o emoție foarte puternică ce poate avea o 
influenţă pozitivă asupra multor aspecte ale vieţii (Fisher, 
1992): se pare că dragostea duce la o stimă de sine mai 
crescută şi la o mai mare încredere în propriile forţe (Aron et 
al., 1995). Dragostea este, de asemenea, asociată cu starea de 
bine, fericirea şi satisfacția în legătură cu viata (Diener & 
Lucas, 2010; Kim & Hatfield, 2004). 


2. Ce spune teoria? 


Dragostea este conceptualizată ca dorinţa de a iniţia, menţine 
sau dezvolta o relaţie apropiată cu o altă persoană sau 
entitate (e.g., partener, Dumnezeu, animale etc.) (Reis & Aron, 
2008). Majoritatea oamenilor de ştiinţă care au explorat acest 
domeniu sunt de acord că dragostea nu este o emoție 
singulară, distinctă; ea este compusă din mai multe emoţii 
pozitive, cum ar fi bucuria, multumirea sau compasiunea 
(Izard, 1977; Ellsworth & Smith, 1988), iar oamenii trăiesc mai 
multe tipuri de dragoste - pasională, prieteneasca etc. 
(Hatfield & Rapson, 1993; Oatley & Jenkins, 1996). 

Mai mult poate decât în cazul altor constructe psihologice, 
cercetătorii au alocat un efort considerabil dezvoltării unei 
taxonomii a dragostei. Astfel de taxonomii sunt necesare în 
cazul unor constructe atât de generale şi complexe ca 
dragostea, mai ales în stadiile incipiente ale dezvoltării unor 
teorii explicative (pentru mai multe detalii vezi Acevedo & 
Aron, 2009). De exemplu, Rubin (1970) a făcut primele 
delimitări între simpatie şi iubire; Sternberg (1986) a dezvoltat 
modelul tripartit care include pasiunea, intimitatea şi 
angajamentul; Lee şi alţi cercetători (1977) au clasificat mai 
multe constructe din literatură şi filosofie etc. Prezentăm în 
continuare cele mai citate modele teoretice din literatură. 

Berscheid şi Hatfield (1969) şi ulterior Hendrick şi 
Hendrick (1992) au delimitat două tipuri de dragoste: 
dragostea pasională şi dragostea compasională. 


1. Dragostea pasională (engl., passionate love) a fost 
descrisă ca o emotie intensă (similară cu starea de infatuare) 
dublată de dorinţa puternică de a fi alături de partener. Acest 
tip de dragoste se caracterizează prin exaltare, euforie, 
gânduri intruzive despre partener, dar şi prin anxietate, 
nesiguranţă, gelozie şi instabilitate emoţională. Este, de 
regulă, amorsată de ideea cuiva că nevoile şi dorinţele pe care 
le are pot fi îndeplinite de o anumită persoană care este, de 
altfel, învestită cu trăsături ideale. Acest tip de dragoste se 
asociază de obicei cu convingerea că sentimentul va dura 
întotdeauna şi duce la idealizarea partenerului (Fisher, 1992, 
2004; Jankowiak & Paladino, 2008). Se consideră că dragostea 
pasională nu poate fi prevenită sau oprită şi că este 
temporară, deoarece, mai devreme sau mai târziu, diferenţele 
între trăsăturile ideale şi cele reale ale persoanei iubite nu 
mai pot fi ignorate. 

2. Dragostea compasională (engl., compassionate love) 
reflectă afectiunea profundă pe care cineva o simte fata de o 
altă persoană; este mai puţin intensă, dar mai de durată şi 
cuprinde elemene de ataşament, angajament şi intimitate. 
Acest tip de dragoste presupune prietenie şi interese comune, 
însă nu exclude dorinţa sau atracţia sexuală (Acevedo & Aron, 
2009) 

O altă taxonomie cunoscută (Lee, 1977; Compte-Sponville, 
2004) delimitează şase tipuri de dragoste: 


1. dragostea romantică (eros): este dragostea pasională, 
intensă, posesivă; 


2: dragostea obsesiva (mania): se caracterizeaza prin 
instabilitate emotionala, gelozie, certuri, despartiri si 
împăcări frecvente; 

3. dragostea platonică (storge): este bazată pe prietenie, iar 
sexualitatea şi pasiunea nu reprezintă elemente de bază 
ale acesteia; 

4. dragostea ludică (ludus): este plăcută şi uşor superficială, 
bazată pe gratificare imediată şi nu pe angajament; 

5. dragostea neegoistă (agape): este generoasă şi focalizată în 
principal pe starea de bine a celuilalt; 

6. dragostea pragmatică (pragma): este caracterizată de un 
stil relational mai degrabă utilitarist, rational. 


Teoria Triangulară a dragostei a fost propusă de Sternberg 
(1986) şi conceptualizează dragostea ca fiind compusă din trei 
componente: pasiune, intimitate şi angajament. Intimitatea 
presupune autodezvaluire,  împărtăşirea emoțiilor şi 
gândurilor cu partenerul. Pasiunea se referă la dorinţa 
sexuală. Angajamentul implică decizia de a dezvolta o relaţie 
pe termen lung cu un partener. 

Măsura în care se dezvoltă aceste componente şi felul în 
care se combină duc la diverse forme de dragoste. Spre 
exemplu, dragostea pasională este caracterizată de intimitate 
şi pasiune, fără componenta de angajament; când dragostea 
este 


Intimitate 


Dragoste compasionala 


Dragoste romantica asi 
Intimitate + Angajament 


Intimitate + Pasiune 


Dragoste desăvârşită 
Intimitate 
Pasiune 
Angajament 


Pasiune Angajament 


Dragoste nesăbuită 
Pasiune + Angajament 


caracterizată de intimitate şi angajament, vorbim de o 
dragoste plină de compasiune; dragostea infatuată este 
caracterizată de pasiune, fără intimitate sau angajament; o 
relaţie bazată în principal pe intimitate este mai degrabă 
prietenie. Sternberg susține ca pe parcursul relaţiilor de 
succes, pasiunea descreşte treptat în vreme ce intimitatea şi 
angajamentul cresc. O relaţie care se bazează pe un singur 
element este mai puţin probabil să dureze decât una care se 
bazează pe două sau pe toate cele trei componente. De altfel, 
Sternberg susţine că dragostea ideală apare atunci când sunt 
prezente toate cele trei elemente. 


3. Ce arată datele? 


Dragostea este 0 emotie complexa si are mai multe forme. 
Numeroase studii au arătat ca „dragostea” este un termen 
folosit pentru a descrie un cumul de senzaţii sau evenimente 
(Wade, Auer, & Roth, 2009). Oamenii tind să înţeleagă 
dragostea ca o structură caracterizată de pasiune, intimitate şi 
angajament (Aron & Westbay, 1996; Wade et al., 2009). În 
cultura Vest-Europeana si Nord-Americana, dragostea — mai 
ales dragostea romantica - este văzută ca o componentă 
importantă a căsătoriei. Oamenii văd dragostea ca un element 
de bază al căsătoriei (Dion & Dion, 1991) şi dispariţia dragostei 
ca motiv întemeiat pentru încheierea căsătoriei (Simpson, 
Campbell, & Berscheid, 1986). Mai mult, dragostea romantică 
şi căsătoria au ajuns să fie văzute, în cultura noastră, ca sursă 
esenţială pentru împlinire şi fericire (Wade et al., 2009). 

Faptul că dragostea pasională este puternic asociată cu 
satisfacția în relaţiile pe termen scurt şi lung subliniază 
importanţa pe care o are atât în formarea, cât şi în 
menţinerea relaţiilor (Acevedo & Aron, 2009). Dragostea 
compasională este moderat asociată cu satisfacția în relaţiile 
pe termen scurt şi puternic corelată cu relaţiile pe termen 
lung, ceea ce arată că, pe termen lung, în cuplu sunt 
importante ataşamentul, prietenia şi încrederea. 

Măsura în care dragostea romantică este esenţială în 
căsătorie a fost şi este în continuare o preocupare pentru 
oamenii de ştiinţă, şi nu numai. Mult timp s-a crezut că 
dragostea romantică ar fi suficientă pentru ca o căsătorie să 
dureze, dar şi că o dragoste prea puternică poate afecta o 
relaţie pe termen lung pentru că ar fi prea solicitantă (Fisher, 


2006; Wade et al., 2009). Datele arata ca dragostea romantica 
pe termen lung este caracterizata atat de intensitate, cat si de 
interes sexual si angajament - dragostea romantica poate fi 
un fenomen de durată şi se asociază cu satisfacţie maritala, 
sănătate mentală şi o stare de bine generală. Mai multe studii 
au arătat că persoanele căsătorite sunt mai fericite decât cele 
necăsătorite (Diener, Suh, Lucas, & Smith, 1999). De altfel, 
satisfacția maritală prezice fericirea în general (Aron & 
Henkemeyer, 1995; Glenn & Weaver, 1981), starea de bine la 
nivel psihologic şi fizic (Drigotas, Rusbult, Wieselquist, & 
Whitton, 1999; Traupmann et al., 1982) şi constituie un factor 
de protecţie împotriva evenimentelor stresante (Coan, 
Schaefer, & Davidson, 2006; Treboux, Crowell & Waters, 2004). 
Relaţiile, mai ales cele intime, sunt considerate cel mai bun 
predictor al fericirii. Multe dintre valorile pe care oamenii le 
consideră importante (e.g., dragostea, generozitatea, iertarea, 
etc.) sunt de natură interpersonală, astfel că ele pot fi 
experientiate cu precădere în cadrul unor relaţii. Cu alte 
cuvinte, este realist să ne dorim relaţii pe termen lung bazate 
pe dragoste intensă (Wade et al., 2009), iar faptul că dragostea 
nu dispare din relaţiile pe termen lung ar putea constitui o 
sursă de inspiraţie pentru cupluri, care să le ajute să facă 
acele schimbări care le vor îmbunătăţi relaţia şi starea de 
bine. 

Când suntem îndrăgostiţi „până peste urechi” avem 
tendinţa să avem încredere oarbă în partenerii noştri şi să ne 
concentrăm pe calităţile lor în timp ce le trecem cu vederea 
defectele (Murray & Holmes, 1994). „Dragostea este oarbă” — 


această distorsiune este o forma particulară de iluzie pozitivă 
în legătură cu partenerul de viaţă (Swami & Furnham, 2008). 
Pe termen scurt, iluziile pozitive pe care le avem despre 
parteneri au rolul de a ne focaliza asupra calităţilor pe care 
aceştia le au şi de a facilita iniţierea unei relaţii romantice 
(Barelds-Dijkstra & Barelds, 2008; Swami & Furnham, 2008; 
Swami, Furnham, Georgiades, & Pang, 2007). Pe termen lung, 
această distorsiune are rolul de a facilita angajamentul în 
relaţie şi duce la o satisfacţie crescută şi o stimă de sine mai 
mare (Brehm, Miller, Perlman, & Campbell, 2002; Flannagan, 
Marsh, & Fuhrman, 2005; Murray & Holmes, 1997; Taylor & 
Brown, 1988). Cu cât suntem mai îndrăgostiţi, cu atât iluziile 
pozitive pe care le avem sunt mai puternice (i.e. îi înzestrăm 
pe parteneri cu calităţi pe care nu le au) (McNulty, O’Mara, & 
Karney, 2008; Murray, Holmes, & Griffin, 1996), iar defectele 
partenerilor nostri sunt trecute cu vederea cu mai multa 
uşurinţă (Murray & Holmes, 1993, 1994; Simpson et al., 1995). 
Dragostea este oarba, dar nu pe termen nelimitat: cu cat o 
relaţie avansează şi dureza mai mult, cu atât iluziile pozitive 
îşi pierd din intensitate (Murray & Holmes, 1997). În 
ansamblu, studiile arată că dragostea este oarbă, dar şi 
realistă: se pare că oamenii pot să trăiască în egală măsură cu 
iluzii pozitive şi informaţii corecte sau adevărate (Fletcher & 
Kerr, 2010). Cu alte cuvinte, putem fi, şi de cele mai multe ori 
suntem, atât distorsionati pozitiv cât şi corecti in evaluarea 
partenerilor noştri şi a relaţiilor pe care le avem. Majoritatea 
cercetărilor arată că satisfacția pe termen lung într-un cuplu 
depinde de măsura în care suntem conştienţi de calităţile şi 


defectele reale ale partenerului (Brickman, 1987; Swann, De 
La Ronde, & Hixon, 1994; Swarm, Hixon, & De La Ronde, 
1992). In fond, de vreme ce nu suntem perfecti, timpul 
dezvaluie in mod inevitabil cum suntem de fapt. Daca avem 
tendinţa sa ne idealizăm partenerii, riscăm să fim dezamagiti 
şi deziluzionati (Murray et al., 1996). 

După ce am trecut în revistă funcţiile pozitive pe care le 
are dragostea, este important să menţionăm şi problemele 
care apar în dragoste. Astfel, dragostea poate fi şi o sursă 
importantă de probleme emoţionale (e.g., anxietate, depresie) 
şi poate duce la suicid sau acte violente (Fisher, 1992). 
Dragostea, mai ales atunci când nu este reciprocă, este 
asociată cu gelozie, violenţă, sentimente de respingere, 
abandon sau pierdere. Dragostea este importantă nu doar 
pentru că poate să ne facă viaţa mai frumoasă, ci şi pentru că 
poate reprezenta o sursă majoră de nefericire sau durere 
(Berscheid & Reis, 1998). 


4. Ce ne învaţă practica? 


Studiul Grant este cel mai lung studiu despre dezvoltarea 
umană derulat vreodată (Vaillant, 2012). Proiectul a fost iniţiat 
de Universitatea Harvard în 1938 şi a fost derulat timp de 75 
ani. În studiu au fost incluşi bărbaţi sănătoşi din punct de 


vedere fizic $i mental, care au fost evaluati din doi in doi ani 
cu diverse chestionare si interviuri. Au fost colectate 
informaţii privind o serie de trăsături psihologice, fizice şi 
antropologice — tipul de personalitate, inteligenţa, sănătatea 
fizică şi mentală, satisfacția în cuplu şi în carieră, experienţa 
pensionării, relaţiile de familie, consumul de alcool. 
Principalul obiectiv al studiului a fost identificarea 
predictorilor unei îmbătrâniri frumoase, sănătoase. 

Acest studiu este unic prin durata lungă pe parcursul 
căreia au fost evaluati participanţii (75 de ani), diversitatea 
participanţilor în termeni de statut social şi complexitatea 
variabilelor evaluate. 

Rezultatele studiului sunt numeroase şi foarte interesante; 
amintim doar câteva dintre ele. Alcoolismul (puternic corelat 
cu depresia) a reprezenat principala cauză de divorţ în rândul 
participanţilor şi, asociat cu fumatul, reprezintă cel mai 
important factor de morbiditate şi mortalitate. Dincolo de un 
anumit nivel de inteligenţă, nu mai apar diferenţe 
semnificative între indivizi, pe mai multe paliere; de exemplu, 
participanţii cu un IQ de 110-115 au un venit similar cu al 
participanţilor cu un IQ peste 150. Factorul cel mai important 
asupra căruia coordonatorii studiului revin în mod repetat, 
este corelatia puternică între căldura relaţiilor pe care 
oamenii le au şi sănătatea fizică, respectiv fericirea. Pe 
măsură ce înaintează în vârstă, oamenii care au relaţii calde 
(cu părinţii, partenerii de viaţă) tind să fie mai sănătoşi fizic şi 
mental, să câştige mai multi bani, să fie mai performanti sau 
mai satisfacuti profesional şi să fie mai fericiţi în general. 


Scurt spus, autorul cartii publicate in urma acestui studiu 
arata ca, dupa 75 de ani de cercetare si 20 de milioane de 
dolari investiti in acest proiect, concluzia este scurta si clara: 
„Fericirea înseamnă dragoste. Punct” (Vaillant, 2012). 


5. Instrumente de evaluare 


Pornind de la abordările teoretice care fundamentează 
studiile în acest domeniu, au fost elaborate mai multe 
instrumente de evaluare a dragostei. Printre cele mai 
cunoscute scale se numără: Rubin’s Love Scale (Rubin, 1970), 
Love Attitudes Scale (Hendrick & Hendrick, 1986), Passionate 
Love Scale (Hatfield & Sprecher,1986), Sternberg’s Triangular 
Love Scale (Sternberg, 1986), Caregiving Scale (Kunce & 
Shaver, 1994) si Compassionate Love Scale (Sprecher & Fehr, 
2005). 


6. Noi directii de cercetare 


Cercetarea in domeniul dragostei si al relatiilor a avansat 
mult în ultimele decenii. Cu toate acestea, o serie de aspecte 
sunt încă neclare. Este de aşteptat, spre exemplu, ca teoriile 
psihologice privind dragostea să devină mai informate 
biologic, în condiţiile în care substratul neurofiziologic şi 
hormonal al iubirii este tot mai clar. Este, de asemenea, de 
aşteptat ca studiile viitoare să investigheze felul în care 
cultura modeleză experienţa şi expresia dragostei. Chiar dacă 
dragostea pare să fie universală, felul în care se exprimă este 
moderat de norme şi reguli culturale (Reis & Aron, 2008). 
Studiile viitoare ar trebui să se concentreze pe populaţii mai 
diverse, în condiţiile în care una din limitele cercetărilor de 
până acum este extragerea de concluzii despre dragoste 
consistente cu valorile Vest-Europene şi Nord-Americane 
(Acevedo & Aron, 2009). 

Dacă dragostea şi căsătoria au fost destul de intens 
investigate, modul, circumstanţele şi motivele pentru care ne 
îndrăgostim sunt mai puţin clare (Aron, Dutton, Aron, & 
Iverson, 1989; Averill & Boothroyd, 1977; Dion & Dion, 1975; 
Hatfield & Walster, 1981; Hazan & Shaver, 1987; Hong, 1986; 
Mathes & Moore, 1985; Shea & Adams, 1984). Este evident ca 
dragostea apare in mai multe contexte (e.g., între fraţi, între 
prieteni apropiati) si este important sa intelegem felul in care 
ea apare, se menţine şi se dezvoltă. 


7. Concluzii 


Scurt spus, câteva lucruri merită reţinute: (1) dragostea este 
cheia pentru o viata fericită — într-adevăr, este important ca 
oamenii să fie sănătoşi, să aibă cariere de succes şi bani, însă 
fără relaţii calde, suportive, fără dragoste nu pot fi cu 
adevărat fericiţi; (2) banii şi puterea nu sunt suficiente -— sigur, 
ele corelează cu starea de bine, însă numai până la un punct, 
dincolo de care nu se mai asociază cu fericirea; (3) indiferent 
de startul pe care îl avem în viaţă, cu toţii putem deveni mai 
fericiţi; (4) relaţiile sunt esenţiale - unul dintre cei mai 
importanţi predictori ai satisfacţiei în viata este reprezentat 
de relaţiile cu ceilalţi; (5) modul în care facem faţă situaţiilor 
cu care ne confruntăm este esenţial — este important sa stim 
să facem tranziţia de la o focalizare excesivă pe propriile 
emoţii şi probleme, la mecanisme de apărare mature, altruism 
şi iubire. 

Dragostea nu este uşor de obţinut sau păstrat. Acest lucru 
se întâmplă nu doar pentru că este dificil să găsim partenerul 
potrivit, ci şi pentru că a menţine şi a cultiva dragostea 
presupune multe eforturi (Acevedo & Aron, 2009). În pofida 
acestor eforturi, merită să reținem că iubirea are un rol 
esenţial pentru fericire; acest lucru este susținut acum şi de 
dovezi empirice ce vin în completarea observaţiilor şi 
principiilor din religie, literatură, artă sau simţul comun. 

Practici parentale pozitive 


Oana David!" 


1. Introducere 


Rolul de părinte a fost considerat dintotdeauna de o 
importanţă centrală în viaţa individului, fiind plasat de 
psihologii evolutionisti în vârful piramidei nevoilor umane. 
De asemenea, este acceptat faptul că una dintre influenţele 
cele mai marcante din viaţa noastră este exercitată de către 
părinţi. Înțelegerea acestor aspecte de-a lungul timpului a 
determinat focalizarea asupra identificării variabilelor care 
pot optimiza comportamentul parental, ce au fost reunite apoi 
sub conceptul de parenting pozitiv sau practici parentale 
pozitive. 

Practicile parentale pozitive încorporează o serie de 
constructe, cum este adoptarea de către părinţi a unui stil de 
parenting blând şi ferm, respectiv acordarea de către părinţi a 
unei îngrijiri sensibile la nevoile copilului, în timp ce 
manifestă supraveghere, control şi consistenţă în relaţie cu 


acesta. Exista o legatura foarte complexa intre practicile 
parentale si modul in care copili cresc si se dezvolta. Acest 
capitol va raspunde la urmatoarele intrebari: in ce consta 
parentingul pozitiv?; care sunt consecintele parentingului 
pozitiv asupra copiilor?; in ce măsură este asociat parentingul 
cu emoţiile pozitive?; ce trăsături ale părinţilor sunt 
relationate cu parentingul pozitiv? Pentru a oferi o 
perspectiva completa asupra acestui concept, capitolul va 
prezenta teoriile care stau la baza ideii de parenting pozitiv, 
focalizându-se apoi asupra rezultatelor de cercetare în ceea ce 
priveşte cauzele şi consecinţele acestor practici. În final vor fi 
discutate implicaţiile practice ale datelor din literatură 
privind parentingul pozitiv şi vor fi creionate câteva direcţii 
viitoare de dezvoltare ale domeniului. 

Practicile parentale au variat de-a lungul timpului şi au 
cunoscut, de asemenea, o variabilitate culturală considerabilă 
chiar şi în cadrul aceloraşi perioade istorice. În Antichitate, 
spre exemplu, în timp ce practicile parentale spartane 
presupuneau separarea copilului de mamă de la vârsta de 
şapte ani, pentru a-l pregăti să devină soldat, în cultura 
egipteană se punea accent pe sărbătorirea copilului de către 
părinţi. Aşadar, preocuparea pentru ceea ce azi numim 
practici parentale pozitive este consemnată din vechime, cu 
toate că încercarea de a înţelege mecanismele care stau la 
baza acestor practici reprezintă un demers relativ recent. 


2. Factori şi teorii explicative privind 
parentingul pozitiv 


Mai multe perspective teoretice au contribuit la explicarea 
conceptului de parenting pozitiv, dintre care cele mai 
importante sunt teoria behavioristă, teoria ataşamentului şi 
teoria stilurilor parentale. 

Principiile abordării comportamentale în psihologie au pus 
bazele înţelegerii comportamentelor operante, pornind de la 
contribuţiile lui Skinner (1953), care propune că acestea sunt 
determinate de o serie de antecedente şi sunt menținute de 
consecinţele lor. Asfel, comportamentele copiilor care sunt 
întărite (pozitiv sau negativ) se vor menţine şi îşi vor creşte 
frecvenţa, în timp ce comportamentele urmate de pedeapsă 
sau ignorate se vor reduce. Copiii învaţă observând 
comportamentul celor din jurul lor, prin imitare şi modelare. 
Bandura propune teoria învăţării sociale (1962) arătând că 
numeroase comportamente pot fi învăţate şi în absenţa 
experienţei directe de întărire. Conform teoriei învăţării 
sociale, un comportament poate fi învăţat pe baza anticipării 
consecinţelor sale, chiar dacă nu a existat o experienţă 
directă. Astfel, rolul observării altei persoane devine un 
element activ în învăţare. 

Teoria atasamentului a fost dezvoltată de către John 
Bowlby (1969), care propune că ataşamentul primar, care se 
formează in intervalul 0-3 ani, este un program 
comportamental înnăscut, atât la oameni, cât şi la primate. 


Conform teoriei ataşamentului, interacţiunile timpurii dintre 
copil şi figura parentală primară sunt internalizate şi 
encodate ca modele de lucru interne, ce dobândesc funcţie de 
predictie a interacțiunilor în relaţiile apropiate, respectiv a 
încrederii în responsivitatea şi disponibilitatea partenerilor 
de relaţie. Astfel, copiii pot dezvolta patru tipuri diferite de 
ataşament: securizant, anxios-ambivalent, evitant sau 
dezorganizat. Bowlby descrie factorii-cheie care contribuie la 
dezvoltarea  ataşamentului securizant, si anume: (1) 
sensibilitatea părintelui şi răspunsul adecvat la semnalele 
transmise de copil şi capacitatea de a modula stările acestuia; 
şi (2) capacitatea adultului de a initia interacțiuni cu copilul, 
stimulându-l pe acesta într-o manieră adecvată. Teoria 
ataşamentului a fost revizuită sub influenţa cercetărilor 
recente (e.g., Coan, Schaefer, & Davidson, 2006) care au 
evidenţiat fațete multiple ale  ataşamentului - 
comportamentală, cognitivă, neurobiologică -, precum şi 
impactul pe care relaţiile timpurii de ataşament îl pot avea pe 
termen lung asupra funcţionării copilului. 

Creşterea şi educarea copiilor este o activitate complexă 
care presupune o serie de comportamente specifice care 
acţionează individual sau împreună, pentru a produce efecte 
asupra copiilor. Deşi acţiunile părinţilor influenţează 
dezvoltarea copiilor, focalizarea pe comportamente izolate 
poate conduce la concluzii înșelătoare. Astfel, Diana 
Baumrind (1980) propune conceptul de stil parental pornind 
de la observaţia că tiparul mai larg al practicilor parentale 
este un predictor mult mai important al stării de bine a 


copilului decât anumite practici parentale specifice. Astfel, 
stilurile parentale descriu variaţii normale în practicile 
parentale pe două dimensiuni: afectivitate şi control. Deşi 
părinţii diferă în ceea ce priveşte felul în care încearcă să-şi 
controleze sau să-şi socializeze copiii şi în ce priveşte măsura 
în care fac asta, se presupune că rolul principal al părinţilor 
este de a influenţa, învăţa şi controla. Baumrind (1980) descrie 
următoarele stiluri parentale: stilul autoritar, stilul 
autoritativ, stilul permisiv şi stilul neimplicat. Părinţii care 
adoptă un stil autoritar impun reguli stricte copilului şi nu 
acceptă nicio abatere de la ele, faţă de părinţii cu stil permisiv, 
care sunt excesiv de indulgenti, fără a stabili limite adecvate 
pentru comportamentele copilului. Părinţii care adoptă un stil 
neimplicat sunt indiferenți la nevoile copilului. Părinţii cu stil 
autoritativ îmbină într-o manieră echilibrată şi eficientă 
exprimarea afectivității şi disponibilitatii cu metodele 
adecvate de disciplinare. 

O abordare pozitivă a relaţiei părinte-copil presupune 
centrarea pe ceea ce părinţii pot face, spre deosebire de ceea 
ce nu trebuie să facă, pentru a facilita dezvoltarea optimă a 
copiilor. Parentingul este pozitiv atunci când întăreşte, nu 
răneşte stima de sine a copilului, atunci când îi creşte starea 
de bine şi sentimentul de apartenenţă socială. În continuare 
ne vom focaliza asupra acelor practici parentale şi trăsături 
ale părinţilor care sunt asociate cu o mai bună adaptare a 
copiilor, asupra factorilor care contribuie la manifestarea 
practicilor de parenting pozitive şi a modalitatilor in care 
acestea pot fi optimizate. 


3. Parenting pozitiv, adaptarea şi starea de 
pine a copiilor 


Parentingul este unul dintre numeroşii factori care 
influenţează devenirea copilului. Uneori, copii care cresc în 
medii foarte diferite manifestă trăsături similare şi invers, 
copii care cresc în aceeaşi familie pot avea personalităţi 
diferite. Studiile pe gemeni (Lykken & Tellegen, 1996) arată că, 
într-adevăr, doar jumătate din varianta fericirii este explicată 
de gene. Aşadar au fost identificate anumite legături între 
parentingul pozitiv, sănătatea mintală şi succesul copiilor la 
diferite vârste, aspecte pe care le vom prezenta în continuare. 

Dincolo de scopul primar al parentingului din primii ani 
de viaţă, de a oferi siguranţă, rolul părinţilor este şi de a 
facilita dezvoltarea unui ataşament securizant cu copilul. 
Ţinând cont de faptul că în primii ani copiii sunt dependenţi 
de părinţi pentru a supravieţui, există în această etapă 
numeroase oportunităţi pentru interacțiuni pozitive între 
părinţi şi copii. Studii relativ recente (Caspi, Moffitt, Morgan, 
Rutter, Taylor, Arseneault et al., 2004) au confirmat asocierile 
obţinute anterior (Rothbaum & Weisz, 1994) dintre căldura şi 
suportul parental şi sănătatea mintală a copiilor. 

Exprimarea de către părinţi a emoţiilor pozitive, indiferent 
că sunt orientate către copil sau nu, acasă sau pur şi simplu în 
prezenţa copiilor, corelează cu un nivel ridicat de sănătate 
mintală al copiilor (Eisenberg, Gershoff, Fabes, Shepard, 
Cumberland, Losoya et al, 2001). Căldura parentală si 


exprimarea emotiilor pozitive au fost asociate de asemenea cu 
ataşamentul securizant al copiilor (Contreras, Kerns, Weimer, 
Gentzler, & Tomich, 2000). Se considera (Cummings & Davies, 
1996) ca atasamentul securizant dezvolta capacitatea de 
autoreglare comportamentala a copilului, gratie resurselor 
psihologice cu care il inarmeaza pentru a face fata 
evenimentelor şi emoţiilor negative. Datele arată că copiii cu 
ataşament securizant sunt mai puţin predispuşi la a manifesta 
afectivitate negativă, sunt mai maturi în dezvoltarea 
conştiinţei de sine şi este mai probabil să înţeleagă mai bine 
emoţiile celorlalţi decât copiii cu ataşament insecurizant (vezi 
Kochanska, 2001; Laible & Thompson, 2002). 

Pe măsură ce copilul ajunge la vârsta şcolară, nevoile sale 
de independenţă cresc. Koblinsky, Kuvalanka şi Randolph 
(2006) au documentat existenţa unei relaţii liniare între 
practicile parentale pozitive la mame, exprimate prin 
îngrijire, responsivitate, consistenţă şi control, şi abilităţile 
sociale ale copiilor lor, exprimate în cooperare şi autocontrol, 
respectiv sănătatea mintală a acestora. Formarea identităţii de 
sine şi abilităţile de autorecunoaştere în copilăria mică au fost 
de asemenea relationate cu responsivitatea maternă (Keller, 
Kartner, Borke, Yovsi, & Kleis, 2005). 

Îngrijirea şi suportul parental au fost investigate în 
comparaţie cu negativitatea parentală şi s-a arătat ca 
parentigul suportiv prezice autocontrolul copiilor, stima de 
sine şi o mai bună adaptare a acestora (vezi Brody & Ge, 2001). 
Gottman şi colaboratorii au arătat că copiii părinţilor care 
oferă un nivel crescut de suport şi încurajează exprimarea 


adecvată a emoţiilor prezintă o mai bună capacitate de 
autoreglare şi agresivitate redusă (Katz & Gottman, 1996). Cu 
toate acestea, studiul menţionat nu a identificat o relaţie între 
autoreglarea copiilor şi recompensarea acestora de către 
părinţi, atunci când alte variabile parentale au fost controlate. 
În ceea ce priveşte strategiile de disciplinare, strategiile de 
control pozitiv, precum stabilirea de limite şi ghidajul s-au 
dovedit superioare controlului negativ, caracterizat prin 
utilizarea amenințărilor şi pedepselor, în obținerea 
compliantei preşcolarilor şi a unei bune autoreglări a acestora 
(vezi Karreman, van Tuijl, van Aken, & Dekovic, 2006). 

În timp ce parentingul la vârsta prescolaritatii presupune 
în special a răspunde la nevoile de bază ale copilului prin 
îngrijirea acestuia, de-a lungul vârstei şcolare, parentingul 
implică monitorizarea şi sprijinirea încercărilor copilului de a 
deveni un membru al sistemelor sociale, cum este familia, 
grupul de colegi sau prieteni, şi de a se focaliza pe realizările 
academice. Studiile arată că antrenarea parentingului 
caracterizat prin implicare şi vigilenta (e.g., monitorizarea 
rezultatelor copiilor, comunicarea clară a aşteptărilor sau 
socializarea proactivă) duce la un nivel crescut al autoreglării 
copiilor (Brody, Murry, McNair, Chen, Gibbons, Gerrard et al., 
2005). Printre aspectele importante legate de parenting la 
această vârstă se numără, după Collins, Madsen şi Susman- 
Stillman (2002), utilizarea unor strategii mai subtile de 
disciplinare pentru controlul comportamentului, care să 
sprijine responsabilitatea şi să crească competențele sociale 
ale copilului. Parentingul care dezvoltă competențele sociale 


la aceasta varsta este cel caracterizat prin afectiune, acceptare 
si descurajarea agresivitatii copiilor. Astfel, accentul trece de 
la disciplinare spre modelarea adoptării perspectivei altora şi 
identificarea consecinţelor acţiunilor, pentru dezvoltarea 
judecății morale. 

Mattanah (2005) a arătat că rezultatele la citire şi 
matematică la finalul clasei I erau prezise de stilul parental 
autoritativ manifestat cu doi ani înainte. Într-un studiu mai 
vechi, Grolnick şi Ryan (1989) arată că performanţele şcolare 
ale copiilor şi competențele legate de şcoală sunt asociate cu 
două dimensiuni ale parentingului: implicare (eg, 
cunoaşterea activităţilor copilului, timpul petrecut cu copilul) 
şi susținerea autonomiei (e.g., implicarea copilului în decizii, 
utilizarea explicatiilor în disciplinare). 

De-a lungul adolescenţei, parentingul se modifică ca 
urmare a creşterii independenţei copiilor şi preocupărilor 
faţă de viitor ale acestora, respectiv a apariţiei provocărilor 
vârstei mijlocii la care se află părinţii. Steinberg (1990) descrie 
parentingul pozitiv la vârsta adolescenţei ca având 
următoarele dimensiuni: acceptare şi implicare, control 
comportamental şi susţinerea autonomiei psihologice. 
Încurajarea exprimării individuale şi luarea independentă de 
decizii sunt elemente centrale pentru sprijinirea autonomiei 
personale a adolescentului. Gray şi Steinberg (1999) arată că 
toate aceste dimensiuni prezic competenţa academică de-a 
lungul adolescenţei. 

Adolescenta se caracterizează printr-un nivel mai crescut 
al conflictelor părinte-copil fata de vârsta scolaritatii mici, iar 


cercetarile (Dekovic, 1999) subliniaza rolul pe care copilul il 
poate avea in aparitia acestor conflicte. Temperamentul dificil 
al copilului, caracterizat prin impulsivitate sau cautare de 
senzaţii, poate submina încercările părinţilor de a manifesta 
un parenting pozitiv. Caracteristicile adolescenților prezic, 
aşadar, mai bine decât stilul parental, conflictul care poate 
apărea în această diadă. Cu toate acestea, parentingul 
autoritativ la vârsta adolescenţei a fost asociat cu un 
prognostic mai bun în cazul copiilor delincventi, aceştia 
manifestând niveluri mai ridicate ale adaptării, empatiei şi 
competenţelor academice (Steinberg, Blatt-Eisengart, & 
Cauffman, 2006). 


4. Virtuti de caracter relationate cu 
parentingul pozitiv sau ce trăsături pozitive 
dezvoltă parentingul pozitiv 


Dinener (2000) sugerează că oamenii au un nivel de bază 
stabil al fericirii, care poate fi influenţat, pe termen scurt, de 
evenimentele de viaţă, dar care tinde să revină apoi la 
normal. Studiile longitudinale (Lykken & Tellegen, 1996; 
Roysamb, Tambs, Reichborn, Kjennerud, Neale, & Harris, 
2003) arata ca acest nivel de baza este transmis de catre 


parinti in proportie de 40%, pe baza mostenirii genetice, iar 
teoria homeostazei starii de bine subiective (Cummins, 2003) 
sustine ca personalitatea este un determinant principal al 
acestuia. Dincolo de nivelul de bază, se consideră că o serie de 
factori de natură internă, cum sunt valorile personale, 
optimismul, urmărirea scopurilor, autoeficacitatea, speranţa, 
optimismul sau empatia, influenţează starea de bine (vezi 
Snyder & Lopez, 2005). Comportamentul parental este 
influentat de personalitatea parintelui si, in consecinta, va fi 
consistent cu trăsăturile stabile ale acestuia. Psihologia 
pozitivă propune (Peterson & Seligman, 2004) o serie de 
virtuţi şi puncte forte ale caracterului care au fost asociate cu 
starea de bine, unele dintre acestea fiind investigate şi în 
relaţie cu parentingul. Vom prezenta în cele ce urmează 
trăsăturile de caracter în relaţie cu parentingul pozitiv şi 
deprinderile pe care acestea le formează la copii. 


4.1. Urmărirea scopurilor 


Părinţii pot urmări scopuri eudaimonice şi hedonice, ca 
modalităţi principale prin care îşi caută starea de bine în 
viaţă. Urmărirea unor scopuri eudaimonice se referă la 
motivaţia de dezvoltare a virtuţilor personale, cum ar fi 
preocuparea pentru lucruri care trec dincolo de propria 
persoană si de momentul prezent, autenticitatea si 
valorizarea excelentei. Pe de altă parte, urmărirea unor 


scopuri hedonice înseamnă căutarea plăcerii, a distractiei, a 
confortului fizic sau emotional. Cele doua tipuri de scopuri se 
asociaza diferit cu starea de bine. Spre exemplu, eudaimonia 
corelează mai degrabă cu sensul în viata, expresivitatea şi 
interesul (Huta, 2012; Huta & Ryan, 2010; Steger, Kashdan, & 
Oishi, 2008), în timp ce scopurile hedonice corelează cu 
niveluri ridicate ale afectivității pozitive şi niveluri scăzute ale 
afectivității negative. Este de asemenea cunoscut faptul că o 
combinare a celor două tipuri de scopuri se asociază cu o 
stare de bine mai ridicată decât urmărirea fiecărui tip separat. 
Vom prezenta în cele ce urmează datele din literatură privind 
măsura în care părinţii transmit aceste scopuri copiilor şi cum 
se leagă practicile parentale cu urmărirea acestor scopuri în 
viaţă de către copii. 

Un nivel ridicat al responsivitatii parentale cultivă la copil 
trăsături precum: iniţiativa, efortul si persistenta în sarcină, 
integrarea comportamentelor şi valorilor, autenticitatea şi 
autoactualizarea, pe baza stimulării autonomiei. Cerinţele 
ridicate cultivă, de asemenea, iniţiativa, efortul şi persistenta 
în sarcină. Stilul de parenting autoritativ, caracterizat prin 
niveluri ridicate ale ambelor dimensiuni - responsivitate şi 
cerințe -, a fost asociat (Baumrind, 1991; Hardy, 
Bhattacharjee, Reed, & Aquino, 2010) cu manifestarea de către 
copii a unor caracterisitci legate de urmărirea excelentei, a 
dezvoltării personale, a identităţii morale, maturității, 
competenţelor sociale şi virtuţilor, specifice scopurilor 
eudaimonice. 


Huta (2012) arata ca optiunea adultilor de a urmari 
scopurile eudaimonice sau hedonice in viata este determinata 
de modelarea acestor cai de catre parintii lor sau de sfaturile 
acestora privind importanta unui tip sau al altuia de scopuri. 
Un aspect interesant arătat de acest studiu este că copiii 
părinţilor care au modelat scopuri eudaimonice le-au urmat, 
la rândul lor, nu doar pe acestea, ci şi pe cele hedonice în 
aceeaşi măsură. De asemenea, copiii părinţilor care au 
modelat scopuri hedonice au urmat în aceeaşi măsură nu 
doar scopuri hedonice, ci şi scopuri eudaimonice. Aceste date 
arată rolul important şi beneficiile sporite ale modelării faţă 
de încurajare în cazul ambelor tipuri de scopuri. Rolul pozitiv 
al modelării a fost susţinut şi de rezultate care au arătat că 
copiii raportează satisfacţie mai mare în legătură cu oricare 
dintre aceste scopuri în cazul în care părinţii lor le-au 
modelat, fata de situaţia în care părinţii le-au promovat doar. 
Aceste asocieri sunt mai consistente şi mai pronunţate pentru 
scopurile eudaimonice, în sensul beneficiilor asupra mai 
multor componente ale stării de bine ale copiilor. Nu aceleaşi 
beneficii au fost documentate pentru scopurile eudaimonice 
promovate verbal de către părinţi, situaţie în care copiii 
derivă doar un nivel mediu al stării de bine din urmărirea 
scopurilor de acest tip. Un alt rezultat interesant a fost că 
modelarea eudaimoniei de către părinţi a fost asociată şi cu 
nivelul stării de bine derivate din scopuri hedonice, în timp ce 
modelarea hedoniei a avut efect redus asupra stării de bine 
derivate din scopuri eudaimonice. Aceste date sugerează 


beneficii mai mari ale orientării comportamentale 
eudaimonice a părinţilor pentru starea de bine a copiilor lor. 

Având în vedere că performanţa este asociată cu scopuri 
personale dificile, specifice şi însoţite de feedback, putem 
presupune că, în măsura în care părinţii manifestă şi 
modelează un angajament faţă de excelenţă şi 
comportamente prosociale, vor transmite aceste valori şi 
copiilor. Gonzalez, Doan Holbein şi Quilter (2002) sugerează 
că, în cazul adolescenților, parentingul pozitiv, caracterizat 
prin căldură, susţinere şi practici democratice, este asociat cu 
o orientare spre scopuri dezirabile, denumită motivaţie de 
învăţare sau „măiestire” (engl., mastery motivation). Acest tip 
de motivaţie se caracterizează prin valorizarea intrinsecă a 
cunoaşterii şi abilităţilor, faţă de motivaţia de performanţă, 
caracterizată prin dorinţa de menţinere a unor aparente sau 
de a obţine rezultate pozitive. Spera (2006) arată că 
parentingul autoritativ prezice urmărirea într-un grad mai 
ridicat a ambelor tipuri de scopuri, de învăţare şi 
performanţă, în cazul copiilor de vârstă şcolară, în timp ce 
acelaşi tip de parenting prezice doar motivaţia de învăţare a 
adolescenților. 


4.2. Speranţa 


Speranţa este conceptualizată (Snyder, Rand, & Sigmon, 2005) 
ca fiind convingerea că individul poate identifica soluţii de 


atingere a propriilor scopuri si poate deveni motivat pentru 
atingerea lor. Studiile arata ca parintii cu un nivel ridicat al 
responsivitatii, care utilizează contingente adecvate si 
promoveaza autonomia psihologica a copiilor, au copii cu 
performante scolare si sportive mai ridicate. Stimularea de 
catre parinti a capacitatii copiilor de a-si stabili scopuri 
personale dezvoltă gândirea orientată spre scopuri şi este un 
ingredient important pentru sănătatea fizică şi mintală a 
copiilor. Se pare că speranţa reprezintă un factor-cheie de 
legătură între practicile parentale, ataşamentul copiilor şi 
starea de bine a acestora (Shorey, Synder, Yang, & Lewin, 
2003). 


4.3. Optimismul 


Optimismul a fost asociat (vezi Carver & Scheier, 2005) cu 
rezistenţă la depresie şi percepţia mai ridicată a calităţii vieţii 
atunci când individul se confruntă cu evenimente stresante. 
Practicile parentale cele mai relevante din punctul de vedere 
al optimismului se leagă de dimensiunea de control parental. 
În studiul realizat de Hasan şi Power (2002) nivelul cel mai 
ridicat al optimismului a fost raportat de copiii de vârstă 
şcolară ai căror părinţi au manifestat un stil parental 
caracterizat de autonomie psihologică ridicată şi control 
comportamental moderat. Suportul parental şi consistenţa în 
practicile parentale nu au fost relationate cu optimismul, deşi 


unele cercetări sugerează că dimensiunea căldură parentală 
ar putea avea o influenţă mai mare la vârsta adolescenţei. 
Într-adevăr, Ben-Zur (2003) şi Jackson, Pratt, Hunberger şi 
Pancer, (2005) au identificat o relaţie pozitivă între 
optimismul elevilor de liceu şi percepţia că practicile 
parentale ale părinţilor lor sunt caracterizate de apropiere 
emoţională şi comunicare pozitivă. 


4.4. Autoeficacitatea 


Bandura (1977) este cel care a propus conceptul de 
autoeficacitate, care descrie încrederea persoanei în 
capacitatea sa de a realiza comportamentele necesare 
atingerii scopurilor dorite. Un nivel ridicat al autoeficacitatii 
legat de propriile abilităţi este critic pentru decizia persoanei 
de a le implementa şi de a persista în sarcină. Friedel şi 
colaboratorii sugerează că părinții pot promova 
autoeficacitatea copiilor prin manifestarea timpurie şi 
constantă a unui stil parental caracterizat prin responsivitate 
şi stimularea scopurilor de învăţare (Friedel, Cortina, Turner, 
& Midgley, 2007). Autoeficacitatea se dezvoltă atunci când 
părinţii construiesc un mediu care să ofere experienţe de 
control, în care copiilor să le fie delegate sarcini care să îi 
provoace, dar care să fie, în acelaşi timp, realizabile şi pe care 
să fie lăsaţi să le ducă la bun sfârşit. Un nivel ridicat al 
autoeficacitatii legat de abilităţile sociale şi de rezilienta joacă 


un rol important in potentarea efectelor parentingului pozitiv 
asupra relatiilor cu covarstnicii (Coleman, 2003) si in 
abtinerea de la consumul de substante (Watkins, Howard- 
Barr, Moore, & Werch, 2006). Cu alte cuvinte, copiii care 
raporteaza ca parintii lor manifesta un nivel ridicat al 
afecțiunii, comunicării şi monitorizării activităţilor lor se 
declară şi mai încrezători în propria capacitate de a evita 
consumul de alcool în situaţii sociale şi este mai puţin 
probabil să consume alcool. 


4.5. Empatia, compasiunea şi judecata 
morală 


Studiile au demonstrat sistematic asocierea dintre empatie şi 
comportamentele prosociale (Batson, Ahmad, Lishner, & 
Tsang, 2005; Spinrad, Eisenberg, Gaertner, Popp, Smith, 
Kupfer et al, 2007). Responsivitatea mamei la distresul 
celorlalţi, exprimată in reacţii sensibile, compasiune sau 
încurajarea copilului de a vorbi despre probleme, a fost 
asociată (Davidov &  Grusec, 2006) cu empatia şi 
comportamentele prosociale manifestate de către copii la 
vârsta şcolară. Acelaşi studiu nu a evidenţiat asocieri 
semnificative între căldura maternă, exprimată în dragoste şi 
afecţiune faţă de copil, şi optimismul copilului. Alte cercetări 
au arătat însă legături importante între aceste caracteristici, 


empatie, compasiune şi indicatori ai funcţionării sociale. 
Căldura parentală, exprimarea emoţiilor pozitive şi relaţia 
părinte-copil caracterizată prin comunicare şi încredere au 
fost asociate (Zhou, Eisenberg, Losoya, Fabes, Reiser, Guthrie 
et al., 2002; Laible, 2007) cu empatie sporită a copilului, care, 
la rândul ei, a fost asociată cu comportamente prosociale ale 
acestuia de-a lungul dezvoltării. Se ştie că stimularea empatiei 
de către părinţi (Krevans & Gibbs, 1996) este asociată cu 
dezvoltarea judecății morale a copiilor, pe baza capacităţii de 
a prelua perspectiva celorlalţi. Este deci critic ca aceste 
abilităţi să fie formate la momentul potrivit, având în vedere 
că în literatură există dovezi privind susceptibilitatea de 
dezvoltare a judecății morale şi empatiei la copiii cu vârste 
între 2 şi 4 ani (Burleson, 1982). 


5. Moderatori ai parentingului pozitiv 


După cum parentingul reprezintă un proces de modelare a 
copilului de către părinte, acesta este şi un proces de 
modelare a părintelui de către copil. Parentingul a fost 
conceptualizat pe baza unui model bidirectional, care 
propune că stilurile parentale şi caracteristicile copiilor 
depind unele de celălalte (vezi Patterson & Fisher, 2002). Au 
fost propuşi o serie de factori individuali care ţin de 


caracteristicile parintelui si ale copilului cu relevanta pentru 
parentingul pozitiv. 

Seifritz $i colaboratorii (2003) au investigat relatia dintre 
disponibilitatea emoţională maternă şi zâmbetul copilului la 
vârsta de cinci luni. Studiul a utilizat metode observationale şi 
a arătat că cu cât copilul a zâmbit mai mult, cu atât au crescut 
şansele ca mama să manifeste mai multă disponibilitate 
emoţională. Nu au fost observate aceleaşi relaţii între 
frecvenţa plânsului şi disponibilitatea emoţională manifestată 
de mamă, ceea ce arată importanţa emoţiilor pozitive în 
interacţiunile mamă-copil. 

În învățarea de către copii a  autocontrolului, 
autoeficacitatii sau speranţei, optimismul acestora poate 
funcţiona ca moderator între parentingul pozitiv şi starea de 
bine sau succesul copiilor. Studii care au investigat evoluţia în 
timp a parentingului (la interval de doi ani) sugerează că 
relaţia dintre afectivitatea pozitivă exprimată de părinţi, 
familie şi sănătatea mentală a copiilor ar fi mediată de 
autocontrolul copiilor (Eisenberg et al, 2001; Eisenberg, 
Valiente, Morris, Fabes, Cumberland, Reiser, et al, 2003). 
Watkins si colaboratorii (2006) arata ca relatia dintre 
implicarea parentala si consumul de substante la adolescenti 
este mediată de autoeficacitatea acestora din urmă în ceea ce 
priveşte rezilienta. Autoeficacitatea copiilor în situaţii sociale 
mediază relaţia dintre ataşamentul acestora faţă de tată şi 
relaţiile pozitive cu covârstnicii (Coleman, 2003). Shorey şi 
colaboratorii (2003) au arătat, pe un lot de studenţi, că relaţia 
dintre practicile parentale pozitive ale părinţilor acestora în 


copilărie şi starea lor de bine actuală era mediată de speranţa 
acestora şi de ataşament. Există studii care arată că 
optimismul poate funcţiona ca mediator în relaţia dintre 
parenting şi satisfacția, respectiv stima de sine a 
adolescenților (Ben-Zur, 2003; Jackson et al., 2005). Empatia 
mediază relaţia între un parenting caracterizat de căldură şi 
exprimarea emoţiilor pozitive şi comportamentele prosociale 
ale copilului la vârsta şcolară (Zhou et al, 2002) si în 
adolescenţă (Laible, 2007). 


6. Implicații practice 


Pornind de la datele legate de rolul practicilor parentale 
sănătoase ca factori de protecţie implicaţi în buna dezvoltare 
a copilului, au fost elaborate, de-a lungul timpului, programe 
de promovare a parentingul pozitiv. Programele de parenting 
sunt, de regulă, programe de grup, au un caracter 
psihoeducational, iar parintii sunt invatati deprinderi pe care 
le aplica apoi, pe baza unor sarcini specifice, in relatia cu 
copilul. Webster-Stratton (Webster-Stratton & Hancock, 1998) 
a dezvoltat, pe baza cercetărilor de 30 de ani, o piramidă a 
parentingului pozitiv, arătând beneficiile acestuia (e.g, 
implicarea copiilor în activităţi interactive, implicarea copiilor 
în activităţi cotidiene, jocul, manifestarea interesului faţă de 


teme, comunicarea privind ce s-a intamplat in ziua respectiva) 
asupra copiilor. Dincolo de deprinderi de bază de joc, 
comunicare şi recompensare, programele de parenting oferă 
strategii de disciplinare pozitivă a copiilor cu probleme de 
comportament, de natură să corecteze comportamentele 
dezadaptative fără să rănească şi să îmbunătăţească relaţia 
părinte-copil. Copiii acestor părinţi dezvoltă relaţii mai bune 
cu adulţii, fraţii şi prietenii, au capacitate de concentrare mai 
bună şi au mai puţine comportamente agresive (Burke, 
Loeber, & Birmaher, 2004). În prezent, programele de 
parenting se bucură de suport ştiinţific ridicat, pe baza a 
numeroase studii care confirmă efectele lor benefice asupra 
practicilor parentale, autoeficacitatii parentale şi sănătăţii 
mintale a copiilor (vezi Lundahl, Risser, & Lovejoy, 2006). 
Numeroase programe parentale au fost adaptate pentru a 
îmbunătăţi parentingul pozitiv. Un astfel de program, adaptat 
pentru părinţii români cu copii cu vârste cuprinse între 2 şi 12 
ani, şi a cărui eficienţă a fost riguros testată este Programul 
pentru părinţi rationali si parenting pozitiv (Gavita, 2011; 
Gavita, Bujoreanu, Tiba, & Ionutiu, 2012; Gavita, DiGiuseppe, 
& David, 2013). Programul cuprinde zece şedinţe ce se 
focalizează pe: (1) dezvoltarea unei relaţii părinte-copil bazată 
pe afectivitate pozitivă, creşterea autoreglării şi orientarea 
pozitivă a atenţiei părinţilor şi copiilor; antrenarea acestor 
deprinderi de către părinţi, şi (2) însuşirea de către părinte a 
unor deprinderi de parenting pozitiv, cum sunt cele de 
relationare şi comunicare cu copilul, de joc şi implicare în 
activităţile copilului, respectiv de gestionare a 


comportamentelor dificile şi recompensare a celor dorite. 
Părinţii pot urma Programul pentru părinți rationali şi 
parenting pozitiv (David, 2014) si online şi/sau pot accesa 
resurse cum sunt cărţile SOS Ajutor pentru părinţi (Clark, 
2010), SOS Ajutor pentru emoții (Clark, 2010) Da, poți pentru 
părinţi! (Bernard, 2014), pentru a învăţa singuri principii prin 
care pot să-şi dezvolte deprinderile de parenting pozitiv. 

În cadrul programelor parentale, părinţii învaţă cum să 
dezvolte  afectivitatea pozitivă, empatia, recunoaşterea 
emoţiilor şi judecata morală a copilului de la vârste fragede. 
Modelarea pare să fie cel mai important fel de transmitere a 
valorilor şi trăsăturilor de caracter, aşa încât este esenţial ca 
părinţii să arate consistenţă între principiile şi regulile 
promovate şi propriul comportament. În plus, se pare că 
copiii tind să fie mai cooperanti pe termen lung cu regulile 
care vin din partea unui părinte care manifestă în mod 
frecvent comportamente de încurajare şi acceptare, faţă de 
ascultarea pe termen scurt a unui părinte restrictiv şi 
autoritar. Părinţii stimulează interiorizarea principiilor şi 
formează trăsăturile de caracter prin oferirea unor reguli 
clare, pe care copiii să le urmeze consistent şi a unor motive 
solide pentru urmarea lor. 

În intervalul de vârstă de 2-4 ani, copiii sunt foarte 
susceptibili la educaţie morală şi influenţe morale şi se cunosc 
şi metodele prin care părinţii pot realiza aceste lucruri. Astfel, 
aceştia trebuie să ofere modele de comportament prosocial şi 
să identifice momentele prielnice de a judeca, împreună cu 
copiii, probleme morale. Spre exemplu, pentru învăţarea 


consecintelor pe care comportamentul lor il are asupra 
celorlalţi, se pot utiliza sloganuri de tipul „Gândeşte-te cum te- 
ai simţi tu!” De asemenea, pot fi utilizate o serie de tehnici de 
amorsare a empatiei, prin oferirea de către părinte a unor 
informaţii mai detaliate despre cealaltă persoană, cu 
precădere despre dificultăţile acesteia. Părinţii pot utiliza 
exerciţiul sau jocul de rol şi îi pot cere copilului să îşi 
imagineze că este acea persoană, pentru a încuraja adoptarea 
perspectivei celuilalt. 

Antrenarea empatiei are la bază recunoaşterea emoţiilor 
celorlalţi, iar părinţii pot dezvolta această capacitate pe baza 
purtării cât mai frecvente a unor discuţii cu copiii despre 
emoţii şi cauzele acestora, precum şi despre emoţiile trăite de 
copii. Pe baza recunoaşterii similaritatii dintre propriile 
emoţii şi emoţiile altora, copiii vor fi capabili să manifeste 
empatie. Părinţii pot, de asemenea, să solicite şi să 
recompenseze manifestările de compasiune ale copiilor, să 
modeleze aceste comportamente, să le vorbească copiilor 
despre propriile stări de compasiune şi să facă remarci 
apreciative la adresa manifestărilor de compasiune ale altora. 

Tot în categoria studiilor privind dezvoltarea 
comportamentelor prosociale şi morale, Lee si colaboratorii 
arată că recompensarea deciziei de a spune adevărul este mai 
eficientă decât penalizarea minciunii (Lee, Talwar, McCarthy, 
Ross, Evans, & Arruda, 2014). Dacă se lucrează cu poveşti, 
alegerea acestora este de asemenea importantă, aceiaşi autori 
arătând că unele poveşti sunt mai eficiente decât altele. De 
exemplu, poveştile care au personaj principal real (e.g., 


George Washington) sunt mai eficiente în a-i învăţa pe copii sa 
spună adevărul decât cele cu personaje fantastice (e.g., 
Pinnochio) (Lee et al., 2014). 


7. Noi direcţii de cercetare 


Una din întrebările esenţiale pentru psihologia pozitivă este 
dacă rolul de părinte este asociat cu emoţii pozitive, dacă cei 
care sunt părinţi sunt mai fericiţi decât cei care nu sunt 
părinţi. Majoritatea oamenilor consideră rolul de părinte 
experienţa de viaţă care oferă cea mai mare împlinire, o 
experienţă idilică şi inaltatoare. Cu toate că rolul de părinte 
ocupă un rol central în viaţa multora, unele studii arată că 
acesta este asociat cu o scădere a stării de bine (Kahneman, 
Krueger, Schkade, Schwarz, & Stone 2004). A fi părinte implică 
responsabilităţi majore, evenimente de viaţă stresante, dar şi 
privilegii şi bucurii. În schimb, alte studii arată că rolul de 
părinte se asociază cu o creştere a afectivității pozitive 
raportate de părinţi, în comparaţie cu alte activităţi pe care 
aceştia le desfăşoară (Nelson, Kushlev, English, Carstensen, 
Dunn, & Lyubomirsky, 2013). Datele arată că părinţii îşi 
evaluează viaţa ca fiind mai bună decât cei care nu sunt 
părinţi, se simt mai bine in viaţa de zi cu zi şi raportează mai 
mult sens în viaţă. Taţii par să derive cele mai mari niveluri 


ale satisfactiei de a fi parinte, iar parintii necasatoriti sunt mai 
putin fericiţi decât persoanele necăsătorite fără copii. Studii 
viitoare vor trebui să clarifice controversele din literatură 
legate de emoţiile pozitive asociate cu statutul de părinte şi 
relaţia de cauzalitate dintre cele două. 

Starea de bine a părinţilor poate fi crescută pe baza unor 
programe elaborate cu acest scop. În prezent, programele de 
parenting sunt focalizate pe deprinderi de bază şi remediale. 
Antrenarea focalizării pe aspectele pozitive ale parentingului 
este de natură să reducă discrepanta fata de aşteptări şi să se 
asocieze cu afectivitate pozitivă. Rolul de părinte le oferă 
părinţilor prilejul de a oferi, dar şi de a primi numeroase 
lucruri care uneori sunt trecute cu vederea, cum ar fi dragoste 
necondiționată, oportunitatea de a-şi forma deprinderi, de a-şi 
dezvolta noi resurse, de a trăi emoţii autentice şi chiar de a 
găsi sens şi semnificaţie în viaţă. Tarcea şi David (2014) au 
realizat un studiu în care au antrenat recunoştinţa părinţilor 
pentru aspectele pozitive ale rolului de părinte. Programul s-a 
desfăşurat online si a presupus focalizarea asupra 
binecuvântărilor de a fi părinte, prin realizarea unui jurnal al 
recunoştinței în care aceste lucruri bune au fost notate zilnic, 
timp de 12 zile. Părinţii care au participat la program au 
raportat îmbunătăţiri ale altor aspecte ale parentingului şi 
îmbunătăţiri ale comportamentelor copilului. Studii viitoare 
vor trebui să găsească cele mai bune modalităţi prin care 
programele de parenting pot contribui la starea de bine a 
părinţilor şi copiilor. 


Paradigma modificării distorsiunilor atentionale (engl, 
atentional bias modification) s-a bucurat, în ultimii ani, de o 
atenţie sporită în cercetare. Datele susţin eficienţa ei în 
modificarea  distorsiunilor atentionale automate spre 
informaţie negativă înspre neutru sau pozitiv, cu efecte 
benefice asupra stării de bine şi stimei de sine. Versiunea 
online a Programului pentru părinți rationali si parenting 
pozitiv este prima care încorporează acest tip de strategie 
(David & Podină, 2014; vezi figura 1) şi permite antrenamentul 
implicit, prin joc, al abilității părinţilor de a-şi focaliza atenţia 
asupra stărilor şi comportamentelor pozitive ale copilului. 


Figura 1. Sarcina pentru părinţi de retraining atentional prin joc spre stimuli pozitivi, 
dezvoltată de David si Podină (2014) 


Studii viitoare vor trebui sa investigheze eficienta in 
optimizarea relaţiei parinte-copil şi în creşterea stării de bine 
a retrainingului atentional al părinţilor spre stimuli faciali 
pozitivi legaţi de copii. 


Un alt domeniu de interes pentru psihologia pozitiva este 
legat de efectele transgenerationale ale starii de bine. Ne-am 
astepta ca parintii sa aiba influente importante asupra 
propriilor copii si ca acestia sa le semene parintilor in ceea ce 
priveşte atitudinile, rutinele si valorile. Ţinând cont de rolul 
componentei genetice în starea subiectivă de bine, care 
explică aproximativ 40% din varianta acesteia (vezi Lykken & 
Tellegen, 1996; Roysamb et al., 2003), s-a propus că membrii 
familiei care împart 50% din gene vor manifesta o similaritate 
de 20% în starea de bine. Desigur, dacă ţinem cont şi de 
contribuţia mediului comun, ar trebui să ne aşteptăm la o 
suprapunere chiar mai ridicată între starea de bine a 
părinţilor şi cea raportată de copii. Cu toate acestea, 
rezultatele cercetărilor arată o asociere slabă între starea de 
bine parentală şi cea a copiilor. Cummings (2003) a identificat 
o corelaţie scăzută între satisfacția părinţilor şi cea a copiilor 
(r = 0,18) şi raportarea unui nivel mai crescut al stării de bine 
de către copii faţă de părinţi. Casas şi colaboratorii nu au 
identificat nicio asociere, pe un eşantion de copii cu vârste 
între 12 şi 16 ani, nici în ceea ce priveşte satisfacția generală 
în legătură cu viaţa, nici în privinţa unor domenii specifice 
(Casas, Coenders, Cummins, Gonzalez, Figuer, & Malo, 2008). 
Doar satisfacția în legătură cu propria sănătate şi cu siguranţa 
zilei de mâine au fost relationate în cazul părinţilor şi copiilor. 
Aceste rezultate au fost confirmate ulterior pe un eşantion 
mai mare (Casas et al., 2008). Având în vedere că în literatură 
au fost identificate o serie de variabile moderatoare (e.g., 
temperament) care pot interveni în această relaţie, cercetări 


viitoare vor trebui sa identifice acesti factori si corelatele lor 
biologice. 


8. Concluzii 


Parentingul pozitiv este o resursă importantă pentru 
sănătatea mintală şi succesul copiilor. Se ştie că parentingul 
pozitiv, caracterizat prinntr-un stil blând, dar ferm şi 
exprimarea emoţiilor pozitive în interacţiunile familiale, este 
asociat cu un nivel ridicat al sănătăţii mintale şi adaptării 
copiilor. Tot părinţii sunt cei în măsură să modeleze 
angajamentul faţă de excelenţă şi comportamente prosociale, 
transmițând aceste valori copiilor. Programele care 
antrenează abilitățile de parenting pozitiv au fost 
implementate deja pe scară largă, iar eficienţa lor este 
dovedită în promovarea stării de bine a copiilor. O serie de 
caracteristici ale copiilor (e.g., temperamentale şi genetice) 
sunt asociate cu o susceptibilitate mai ridicată a acestora la 
influenţele parentingului pozitiv. Pe baza acestor date, 
cercetări viitoare vor putea să clarifice modalităţile specifice 
prin care parentingul poate fi optimizat astfel încât să aibă 
efecte benefice maxime. 

Educaţia pozitivă în context şcolar 


Anca Dobrean! , Costina Păsărelu2" 


1. Introducere 


Rolul fundamental al şcolii este acela de a-i educa pe copii 
astfel încât să se realizeze la nivelul potenţialului lor şi să fie 
fericiţi. Copiii îşi petrec o mare parte a timpului într-o formă 
de educaţie şcolară, începând de la vârste mici şi pentru o 
perioadă lungă de timp, şcoala fiind unul dintre contextele în 
care potenţialul uman poate fi valorizat şi maximizat. 
Psihologia aplicată în context şcolar s-a centrat multă 
vreme pe performanţele cognitive ale copiilor şi pe 
dezvoltarea şi validarea intervențiilor psihologice adresate 
celor cu probleme de sănătate mentală. Acest lucru este 
justificat de numărul mare al problemelor de sănătate 
mentală la copii şi adolescenţi: până la vârsta de 18 ani, 1 din 
5 copii îndeplineşte criteriile diagnostice pentru un episod 
afectiv (Lewinsohn, Rohde, Seeley, & Fischer, 1993); studiile 
estimează că până la 20% dintre copiii din populaţia generală 


prezinta probleme de anxietate (Chavira, Stein, Bailey, & Stein, 
2004; Miller, 2008). Unii autori sustin ca in ultimii 50 de ani 
rata problemelor depresive şi de comportament s-a dublat, iar 
unele au crescut de aproape zece ori (Collishaw, Maughan, 
Goodman, & Pickles, 2004; Wickramaratne, Weissman, Leaf, & 
Holford, 1989). 

Problemele de sănătate mentală la copii sunt adesea 
însoţite de dificultăţi în alte domenii de funcţionare, afectând 
performanţa academică, relaţiile familiale (Ezpeleta, Keeler, 
Erkanli, Costello, &  Angold, 2001), interacţiunea cu 
covârstnicii, activităţile recreationale (Essau, Conradt, & 
Petermann, 2000) si, de asemenea, sunt asociate negativ cu 
popularitatea si cu competenta sociala si pozitiv cu 
victimizarea (Romera, GOmez-Ortiz, & Ortega-Ruiz, 2016). Mai 
mult, problemele de sănătate mentală apărute in perioada 
adolescenţei tind să fie recurente şi/sau să persiste şi în viaţa 
adultă (Kessler, 2012). În acest context, prioritizarea 
înţelegerii tulburărilor mentale, a dezvoltării şi implementării 
în context şcolar a intervențiilor psihologice şi/sau 
psihoterapeutice adresate copiilor, cu scopul reducerii 
problemelor de sănătate mentală, este perfect justificată. Ca 
urmare, există deja o serie de intervenţii validate ştiinţific 
pentru majoritatea problemelor de sănătate mentală ale 
copiilor (Waters, 2011). 

Dincolo de această abordare centrată pe tulburările 
mentale, rolul psihologiei în context şcolar este acela de a 

asumă explicit acest rol prin focalizarea pe studiul emoţiilor 


pozitive, al trăsăturilor pozitive de caracter şi al instituţiilor 
care să faciliteze exprimarea acestora (Seligman & 
Csikszentmihalyi, 2000; Waters, 2011; Wyn, 2007). 

Odată cu apariţia şi dezvoltarea psihologiei pozitive, o 
serie de autori au început să analizeze factorii care contribuie 
la starea de bine şi fericirea copiilor şi tinerilor. Astfel, 
emoţiile pozitive (Fredrickson, 2004), recunoştinţa (Froh, 
Sefick, & Emmons, 2008), optimismul (Snyder, Lopez, Shorey, 
Rand, & Feldman, 2003), stabilirea de obiective (Locke & 
Latham, 2002), punctele forte (Peterson & Seligman, 2004) au 
fost asociate cu ceea ce numim stare de bine la copii si 
adolescenti. Studiile care au testat eficienta interventiilor care 
promoveaza acesti factori (Duckworth, Steen, & Seligman, 
2005; Sin & Lyubomirsky, 2009) indica faptul ca dezvoltarea 
lor este asociata cu cresterea starii de bine si cu descresterea 
problemelor de sănătate mentală. 

Intervenţiile în care copiii erau învăţaţi să păstreze jurnale 
zilnice în care să-şi exprime recunoştinţa (Emmons & 
McCullough, 2003), să descrie emoţiile pozitive trăite (Burton 
& King, 2004) sau să identifice oportunităţile pe care le-au 
avut în diferite momente ale vieţii (Emmons & McCullough, 
2003) au indicat creşterea stării de bine la aceşti copii. Similar, 
în alte studii în care copiilor li se cerea să îşi identifice 
punctele forte, iar apoi să identifice situaţii zilnice în care să-şi 
exprime aceste puncte forte, s-a observat că aceşti copii erau 
mai fericiţi şi mai putin depresivi (Seligman, Steen, Park, & 
Peterson, 2005). 


Programele de interventie pozitiva in scoala dezvolta la 
elevi: acceptarea neconditionata de sine, valorile morale, 
recunostinta, rezilienta, speranta, seninatatea. 


2. Emotii pozitive, puncte forte şi virtuţi în 
contextul educaţiei 


Tuturor ne place să avem succes în ceea ce facem; copiilor le 
place să aibă succes la şcoală şi să fie recunoscuţi în grupul de 
prieteni. Educaţia pozitivă îmbină abordarea educaţională 
centrată pe dezvoltarea cognitivă şi abilităţi, cu cea care 
urmăreşte optimizarea stării de bine, a fericirii şi a 
trăsăturilor pozitive de caracter (Seligman, Ernst, Gillham, 
Reivich, & Linkins, 2009). Potrivit acestei abordări, şcoala are 
menirea de a instrui elevii atât din punct de vedere cognitiv 
cât şi din punct de vedere social şi emoţional, astfel încât să fie 
fericiţi (Bernard & Walton, 2011; Seligman et al., 2005). 
Psihologia pozitivă are la bază convingerea că toţi copiii au 
trăsături pozitive şi abilităţi care pot fi mobilizate în serviciul 
optimizării personale, al dezvoltării şi/sau schimbării. Cel mai 
adesea, intervenţiile bazate pe identificarea punctelor forte 
pot fi utilizate ca modalităţi de creştere a motivatiei de 
schimbare a copiilor. Prin recunoaşterea calităţilor fiecărui 
copil, îi ajutăm să-şi identifice resursele şi să-şi schimbe 


cognitiile disfunctionale, cum ar fi lipsa de speranta sau 
evaluarea globala negativa, sa isi asume noi comportamente 
şi să se implice în noi relaţii sau angajamente (Saleebey, 2002). 
De asemenea, această abordare aminteşte celor implicaţi în 
educaţia copiilor importanţa competenţelor care pot deveni 
baza pentru o schimbare pozitivă (Rapp & Wintersteen, 1989). 
Putem spune, astfel, că intervenţiile orientate spre puncte 
forte şi virtuţi atrag atenţia, atât copiilor cât şi adulţilor, 
asupra resurselor care pot declanşa schimbarea în beneficiul 
copiilor, reuşind uneori să rezolve comportamente 
problematice sau tulburări (Cox, 2006). 

Şcoala este unul dintre contextele în care punctele forte ale 
copiilor pot fi utilizate în scopul dezvoltării lor. Park şi 
Peterson (2008) propun ca punctele forte ale elevilor să fie 
utilizate in scopul imbunatatirii performanțelor academice. 
De exemplu, elevii pot să-şi folosească punctele forte ca 
răbdarea si hotărârea când încearcă să rezolve probleme 
dificile de matematică sau alte sarcini academice care 
necesită efort susținut. De asemenea, punctele forte le pot fi 
de ajutor in situații si contexte diferite, important fiind sa 
ajutăm elevii să ia in calcul când, cum si unde, anumite 
puncte forte le pot fi utile (Biswas-Diener, Kashdan, & Minhas, 
2011), pledând astfel pentru o întelegere flexibilă şi adaptativa 
a propriilor puncte forte. 

In concordanţă cu ideea unui stil de gândire în dezvoltare, 
aşteptările rigide privind propria persoană trebuie evitate, iar 
elevii trebuie încurajați să vadă toate punctele forte ca putând 
fi îmbunătățite (Dweck, 2006). În timp ce talentele sau 


aptitudinile cognitive sau cele sportive sunt frecvent 
recunoscute, fie prin notele şcolare, fie prin performanţe la 
activităţi extraşcolare sau competiţii, recunoaşterea explicită 
a punctelor forte cum ar fi modestia, bunătatea sau 
entuziasmul poate fi mai puţin frecventă. Astfel, utilizarea 
şcolii ca mediu de recunoaştere a lor oferă membrilor 
comunităţii şcolare un limbaj comun pentru recunoaşterea 
acelor trăsături ale oamenilor care sunt demne de apreciere. 
Park şi Peterson (2008) susţin că abordarea bazată pe puncte 
forte este în mod special utilă atunci când se lucrează cu elevi 
care au un istoric de probleme de învăţare, comportamentale 
şi emoţionale. 


2.1. Despre fericire la copii 


Fericirea, ca emotie pozitivă fata de propria viata, are, după 
Seligman (2002), trei componente: viaţă plăcută (fericirea 
fiind rezultatul a ceea ce faci), viaţă bună (fericirea fiind 
rezultatul exprimării punctelor forte personale), viaţă cu sens 
(fericirea fiind rezultatul punerii propriilor puncte forte în 
slujba unor aspecte transpersonale - norme şi valori asumate 
de noi şi comunitate). 


2.1.1. Evaluarea fericirii la copii 


Cum masuram fericirea la copii? Cel mai adesea, fericirea este 
măsurată prin chestionare de autoevaluare sau 
heteroevaluare (evaluarea realizată de alte persoane) 
(DeNeve & Cooper, 1998; Lyubomirsky & Lepper, 1999). 
Utilizarea chestionarelor de autoevaluare este justificată de 
faptul că fericirea este o trăire subiectivă, chestionarele 
reuşind să surprindă aspectele proprii persoanei evaluate. În 
cazul copiilor şi adolescenților acestea sunt scurte, intuitive, 
concrete, putând fi alcătuite doar dintr-un singur item, fie că 
este vorba de evaluarea fericirii in general (Andrews & 
Withey, 1976; Cantril, 1965) sau ca stare (Fordyce, 1988). Un 
exemplu de astfel de scală este Scala fetelor (The Faces Scale; 
Andrews & Withey, 1976), în care copiilor le este prezentat un 
şir orizontal de şapte fete identice, cu excepţia linei care 
trasează forma gurii, aceasta având colțurile de la extrem de 
jos până la extrem de sus (Andrews & Withey, 1976). Capetele 
acestui sir al fetelor sunt etichetate ca „cel mai nefericit” 
respectiv „cel mai fericit”, iar copiii sunt intrebati fie „Cum te 
simți în general?”, fie „Cum te simţi acum?”. Această 
modalitate de evaluare a fericirii este foarte practică si 
intuitivă atunci când lucrăm cu copii mici (Holder & Coleman, 
2007). 

Unul dintre chestionarele utilizate frecvent este 
Chestionarul fericirii subiective (Subjective Happiness Scale; 
Lyubomirsky & Lepper, 1999). Acesta cuprinde patru itemi, 
precum este „Comparativ cu cei de vârsta mea, mă 
consider...”. Itemii sunt evaluati pe o scală Likert în şapte 
trepte, iar scala are proprietăți psihometrice adecvate, fiind 


adaptata atat pentru copii mici (Holder & Coleman, 2007; 
Holder & Klassen, 2009) cat si pentru adolescenti (O’Connor, 
Crawford & Holder, 2014). 

O alta scala utilizata in evaluarea fericirii la copii este 
Scala Piers-Harris a Conceptului de Sine pentru Copii (The 
Piers-Harris Children’s Self-Concept Scale; Piers & Herzberg, 
2002). Scala are forma unui chestionar de autoevaluare, 
varianta scurtă având 60 de itemi cu răspunsuri de tip „da” 
sau „nu” şi poate fi utilizată la copii şi adolescenţi cu vârste 
cuprinse între 7 şi 18 ani. Acest chestionar evaluează şase 
dimensiuni ale conceptului de sine, iar una dintre ele este 
fericirea şi satisfacția. Această dimensiune, evaluată prin zece 
itemi (e.g., „Sunt nefericit”), este frecvent utilizată ca indicator 
al fericirii la copii (Holder & Coleman, 2007; Wood, Becker, & 
Thompson, 1996; Young & Bradley, 1998). 

În cazul evaluării fericirii copiilor şi adolescenților sunt 
utilizate şi chestionare de heteroevaluare, adresate părinţilor 
şi profesorilor, în care acestora li se cere să aprecieze fericirea 
copiilor. Corelaţia între autoevaluare şi heterorevaluare este 
similară cu cea dintre alte constructe, ea variind, pentru Scala 
fetelor, de exemplu, între 0,38 şi 0,60 (Holder & Klassen, 2009). 

O altă metodă de evaluare a fericirii este metoda 
eşantionării situaţiilor de viaţă (engl., experience sampling) 
(Csikszentmihalyi & Hunter, 2003; Schimmack, 2003). În acest 
caz, cercetătorii utilizează un instrument de comunicare cu 
copiii, de exemplu un pager, anuntandu-i, pe parcursul unei 
săptămâni, în diferite momente din zi, să-şi evalueze starea 
afectivă sau gradul de fericire sau să ofere alte informaţii (e.g., 


cu cine îşi petrec timpul şi ce fac în momentul respectiv). Prin 
combinarea momentelor de evaluare individuale, se poate 
estima nivelul de fericire la un nivel mai general. Utilizând 
această tehnică, Csikszentmihalyi şi Hunter (2003) au ajuns la 
concluzia potrivit căreia copiii de vârstă şcolară şi 
adolescenţii sunt mai puţin fericiţi când sunt singuri sau când 
sunt implicaţi în activităţi şcolare şi sunt cei mai fericiţi atunci 
când sunt cu prietenii. În acelaşi studiu s-a identificat faptul 
că discuţiile cu părinţii sunt asociate cu un nivel mediu de 
fericire şi, surprinzător oarecum, faptul că acei copii care îşi 
petrec timpul citind din plăcere raportează niveluri mai 
scăzute de fericire. Fericirea nu variază doar în funcţie de 
companie sau activitate, ci şi în funcţie de momentul zilei. 
Astfel, nivelurile cele mai scăzute de fericire erau raportate în 
primele ore după trezire, respectiv cu o oră înainte de a 
merge la culcare. Dintre zilele săptămânii, sâmbăta a fost 
asociată cu cele mai ridicate niveluri de fericire, în timp ce 
ziua de luni, cu cele mai scăzute. 


2.2. Empatia şi dezvoltarea acesteia în 
context şcolar 


Empatia reprezintă abilitatea de a înţelege şi de a împărtăşi 
emoţii cu persoanele cu care interactionam (Feshbach, 1997). 
Apar însă manifestări ale empatiei la vârstele mici? Răspunsul 


la aceasta intrebare este unul afirmativ. De cele mai multe ori, 
empatia este conceptualizata ca fiind un construct 
multidimensional, care conţine atât componente afective, cat 
si cognitive (Feshbach & Feshbach, 1982; Hoffman, 2000). 
Componenta afectivă a empatiei se referă la capacitatea 
copilului de a resimti aceleaşi emoţii ca o persoană aflată în 
distres. Componenta cognitivă a empatiei se referă la 
abilitatea copilului de a înțelege emoţiile celorlalți 
(comportamentul de testare a ipotezelor, care reflectă 
încercările active de a înțelege ce s-a întâmplat), care este 
dependentă de dezvoltarea gândirii (teoria mintii). 

Cum se dezvoltă empatia? Hoffman (1975, 1984, 2000) a 
identificat o serie de stadii în dezvoltarea empatiei. În primul 
an de viață apar două stadii („plânsul reactiv al nou- 
nascutului” şi „distresul empatic egocentric”), iar începând cu 
cel de-al doilea an, apare empatia orientată spre ceilalți. 
Empatia apare de la o vârstă fragedă, iar dovadă în acest sens 
sunt studiile experimentale atent controlate. În aceste studii, 
nou-nascutii ascultau timp de 4-6 minute înregistrări cu 
plânsul altor copii (Dondi, Simion, & Caltran, 1999). La copiii 
foarte mici răspunsurile empatice sunt reacții rudimentare, 
care apar sub forma plânsului contagios ca răspuns la plânsul 
altor copii, dar acest lucru se schimbă repede. Odată cu 
dezvoltarea cognitivă, se dezvoltă şi empatia copiilor, astfel că 
ei încep să înțeleagă nevoile diferite ale celorlalți, chiar si 
atunci când persoana nu este prezentă. Studii mai recente 
arată că empatia orientată spre ceilalţi apare chiar mai 


repede de varsta de doi ani (Roth-Hanania, Davidov & Zahn- 
Waxler, 2011). 

Empatia este importanta pentru succesul scolar. Exista 
cercetari care arata o legatura intre empatie/comportament 
prosocial şi inteligenţă, abilităţi de citire sau vocabular, 
dezvoltarea limbajului sau nivelul de dezvoltare mentală 
(Carlo, Hausmann, Christiansen, & Randall, 2003). Copiii 
empatici cooperează mai mult in clasă şi demonstrează 
comportamente adecvate, pot fi mai iubiţi de către profesori 
şi, în consecinţă, ajutaţi de aceştia şi de covârstnici şi sunt mai 
motivaţi să realizeze activităţile şcolare (Coie & Dodge, 1988). 
Empatia este un factor protector împotriva unor probleme 
precum cele de conduită (Schonert-Reichl, Smith, Zaidman- 
Zait, & Hertzman, 2012), dat fiind că există o relaţie negativă 
între empatie şi agresivitate sau probleme de externalizare 
(Strayer & Roberts, 2004). 

Cum se dezvoltă empatia? Pe lângă influenţa componentei 
genetice (Eisenberg, Fabes & Spinrad, 2006; Knafo, Zahn- 
Waxler, Van Hulle, Robinson & Rhee, 2008), socializarea joacă 
un rol important în dezvoltarea empatiei. Astfel, un mediu în 
care copilul poate simţi o varietate de emoţii este unul propice 
dezvoltării empatiei. Prin imitarea modelelor din mediul său 
(părinţi, profesori) şi învăţare socială, empatia copilului se 
dezvoltă. Stilul parental bazat pe căldură şi responsivitatea 
mamei au fost relationate cu empatie crescută şi 
comportamente prosociale începând cu 18-30 luni (Kiang, 
Moreno, & Robinson, 2004) şi chiar la vârste mai mari 
(Davidov & Grusec, 2006). Mai mult, empatia mamei a fost 


asociată cu cea a copilului şi cu comportamentele prosociale 
ale acestuia (Farrant, Devine, Maybery, & Fletcher, 2012). 
Există o relaţie semnificativă între empatia părinţilor şi 
reglarea emoţiilor la copii; mai precis, copiii care au părinţi 
mai empatici au strategii de reglare emoţională mai 
adaptative şi au mai puţine dificultăţi în reglarea emoţiilor 
(Manczak, DeLongis, & Chen, 2015). Prin modelarea 
comportamentelor părinţilor şi întăririle primite în mediul 
familial (Eisenberg et al., 1992; Hastings, McShane, Parker, & 
Ladha, 2007), copiii învaţă să răspundă la distresul celorlalţi. 
Pe lângă părinţi, un rol important în dezvoltarea empatiei îl 
au colegii şi profesorii. Spre exemplu, ataşamentul securizant 
cu profesorul prezice atât empatia cât şi comportamentele 
prosociale ale preşcolarilor (Howes, Matheson, & Hamilton, 
1994). Practicile de predare, mai specific predarea centrată pe 
copil, au fost de asemenea relationate cu empatia (Donohue, 
Perry, & Weinstein, 2003). 


2.2.1. Evaluarea empatiei la copii 


Scala de dezvoltare empatică a copilului (Kids’ Empathic 
Development Scale; Reid et al., 2013) este un instrument care 
măsoară empatia la copiii cu vârste cuprinse între 7 şi 11 ani 
şi utilizează poveşti, sub formă de imagini, luând în calcul trei 
componente: afectivă, cognitivă şi comportamentală. 
Inventarul de empatie pentru copii şi adolescenți (The Inventory 
of Empathy for Children and Adolescents; Bryant, 1982) este un 
instrument care constă în 22 de itemi (e.g.,: Crezi că oamenii 


care se saruta si se imbratiseaza in public sunt prostuti?). O 
altă scală pentru măsurarea empatiei este Scala de empatie de 
bază (The Basic Empathy Scale; Bensalah, Stefaniak, Carre, & 
Besche-Richard, 2015). 


2.2.2. Antrenarea empatiei 


În cadrul Programului de antrenare a empatiei (The Empathy 
Training Program, Eisenberg, Wentzel, & Harris, 1998), copiii 
din clasele III-V învaţă, timp de zece săptămâni, să-şi identifice 
emoţiile, să discrimineze între propriile emoţii şi emoţiile 
celorlalţi şi să vadă lucrurile în perspectivă. Un alt program 
pentru copiii cu vârste cuprinse între trei şi opt ani, The 
Incredible Years Dinosaur Social Skills and Problem-Solving 
Child Training Program (Webster-Stratton & Reid, 2004), 
vizează dezvoltarea abilităţilor sociale, emoţionale si a 
performanţelor şcolare ale copiilor. Aceştia învaţă cum să 
folosească indiciile verbale şi nonverbale pentru a observa 
cum se simte cineva sau, prin joc de rol fie cu părintele, fie cu 
profesorii sau colegii, învaţă să privească lucrurile dintr-o altă 
perspectivă. Există date care arată că, în urma implicării în 
acest program, copiii au manifestat mai multe comportamente 
prosociale şi mai puţine comportamente agresive. 

Există programe implementate in şcoli care vizează 
îmbunătăţirea relaţiei profesor-elev (Solomon, Battistich, 
Watson, Schaps, & Lewis, 2000) şi oferă copiilor oportunităţi 
de angajare în interacțiuni cu ceilalţi. Feshbach şi Feshbach 
(1982) au dezvoltat un astfel de program de creştere a 


empatiei, care consta in activitati derulate in clasa (jocuri de 
rol, rezolvare de conflicte). Chiang, Douglas, Kite, Barber si 
Webb (2007) arata ca prescolarii care au participat la un 
program de antrenare a empatiei au devenit mai toleranti, au 
avut mai multe comportamente prosociale si de cooperare 
comparativ cu un grup de copii implicati intr-un program de 
îmbogăţire academică care nu includea şi componente de 
antrenare ale empatiei. Mai recent au fost dezvoltate 
programe de preventie focalizate pe empatie, care au ca scop 
protejarea împotriva agresivitatii online (engl., cyberbullying) 
(Schultze-Krumbholz, Schultze, Zagorscak, Wolfer, & 
Scheithauer, 2015) sau impotriva agresivitatii de la scoala 
(engl., bullying; Sahin, 2012). 

Dezvoltarea empatiei poate fi un proces implementat de 
profesori, prin jocuri precum Jocul Vorbind, Simtind, Facand 
(The Talking, Feeling, & Doing Game; Gardner, 2003) sau prin 
jocuri de rol si povestiri. Alte metode de a creste empatia 
copiilor sunt actoria sau cursurile în care copiii învaţă despre 
alte specii. Un astfel de program este cel intitulat Healing 
Species (Sprinkle, 2008), pentru copiii din clasele IV-VI, cu o 
durată de 11 săptămâni. În urma participării la acesta, copiii 
au manifestat un nivel crescut de empatie şi o scădere a 
comportamentelor agresive (pentru o sinteză privind aceste 
programe vezi Berliner & Masterson, 2015). Mai mult, chiar şi 
interacţiunea cu un animal virtual de companie poate 
favoriza dezvoltarea empatiei la copii (Tsai & Kaufman, 2014). 

În concluzie, copiii învaţă să devină empatici prin 
experienţe directe, iar şcoala este un mediu în care profesorii, 


implicând grupul de elevi, pot contribui la dezvoltarea 
empatiei. 


2.3. Optimismul şi dezvoltarea acestuia în 
context şcolar 


Optimismul este definit ca tendinţă generală de a aştepta 
rezultate viitoare pozitive şi de a persevera până în momentul 
în care un scop este atins (Scheier & Carver, 1985) sau ca stil 
de atribuire pozitiv (Seligman, 1991). Optimismul joacă un rol 
important în viata copiilor şi a adolescenților, atât pentru 
sănătatea lor fizică cât şi pentru cea mentală, fiind adesea 
considerat un factor de protecţie împotriva psihopatologiei. 
Dovadă în acest sens stau numeroasele studii care confirmă 
relaţia dintre optimism şi adaptare la şcoală, boală, calitatea 
vieţii, anxietate, depresie. De exemplu, optimismul este un 
factor important în adaptarea la şcoală în perioadele de 
tranziţie, la elevii aflaţi în primul an de liceu (Boman & Yates, 
2001). Legătura dintre optimism şi reuşita şcolară poate fi 
explicată de faptul că acesta este asociat pozitiv cu 
perseverenta si cu angajamentul fata de scoala (Wilkins, 
Boman, & Mergler, 2015). In ceea ce priveste relatia dintre 
optimism şi sănătate, copiii care au un nivel mai ridicat de 
pesimism raportează de două ori mai multe boli infecțioase şi 
vizite la medic decât copiii optimişti (Peterson & Bossio, 1991) 


si sunt mai predispusi la accidente cum sunt glezne luxate, 
ochi invinetiti, accidente de masina (Peterson, 2000). De 
asemenea, copiii pesimisti raportează frecvente stări de 
ameteala, vedere în ceaţă, oboseală (Scheier & Carver, 1985). 
Optimismul influenţează şi comportamentul sexual al 
adolescenților, studiile arătând că tinerii care au un nivel mai 
crescut de optimism tind să aibă în mai mare măsură 
comportamente sexuale protejate (Carvajal, Garner, & Evans, 
1998). 

Rolul protectiv al optimismului a fost cel mai frecvent 
investigat în raport cu sănătatea mentală. Astfel, optimismul 
crescut are un efect protector împotriva anxietatii, depresiei, 
consumului de substanţe şi comportamentelor antisociale 
(Patton et al, 2011). Pesimismul a fost asociat cu simptome 
depresive şi anxioase la copiii cu vârste cuprinse între 8 şi 14 
ani (Rodriguez & Pehi, 1998). Optimismul este un factor 
protector la copiii cu durere cronică, fiind singurul predictor 
semnificativ al calităţii vieţii acestora şi asociindu-se cu o 
funcţionare ridicată (Cousins, Cohen, & Venable, 2015). 


2.3.1. Evaluarea optimismului la copii 


În funcţie de modul în care acest construct este 
operationalizat, avem două categorii de instrumente pentru a 
măsura optimismul, validate pe populaţii de copii şi 
adolescenţi, cu proprietăţi psihometrice adecvate. Astfel, 
dintre instrumentele care măsoară optimismul ca expectanta 
amintim: Testul extins al orientării în viata (Expanded Life 


Orientation Test; Chang, Maydeu-Olivares, & D’Zurilla, 1997) si 
Testul orientării in viata pentru tineri (Youth Life Orientation 
Test; Ey et al., 2005). Pentru evaluarea optimismului ca stil 
explicativ, avem Chestionarul stilurilor  atribuţionale 
(Attributional Style Questionnaire; Peterson et al, 1982), 
Chestionarul stilurilor atributionale ale copiilor (Children’s 
Attributional Style Questionnaire; Kaslow, Tannenbaum, & 
Seligman, 1978), respectiv Chestionarul stilurilor atributionale 
ale copiilor - revizuit (Children’s Attributional Style 
Questionnaire-Revised; Kaslow & Nolen-Hoeksema, 1991). 


2.3.2. Dezvoltarea optimismului 


Cum învaţă copiii optimismul? Există cercetări care arată ca 
optimismul are o componentă genetică, factorii ereditari 
explicând pana la 25-36% din varianta dimensiunii optimism- 
pesimism (Mosing, Zietsch, Shekar, Wright, & Martin, 2009; 
Plomin et al., 1992). Pe de alta parte, tot mai multe studii 
confirma importanta factorilor de mediu in dezvoltarea 
optimismului. Astfel, se pare ca experienţele negative timpurii 
(e.g., divorţ, conflicte in familie, boli cronice) se asociază cu o 
scădere a optimismului (Korkeila et al., 2004). 

Optimismul poate fi învăţat, iar prin mecanisme precum 
modelarea (Seligman, 1991) şi întăririle, copilul preia 
optimismul, respectiv pesimismul părintelui. De asemenea, un 
părinte optimist/pesimist se angajează în practici parentale 
care influenţează optimismul/pesimismul copilului. Dovadă în 
acest sens stau studiile care arată că pesimismul mamei 


corelează cu pesimismul copilului, iar între simptomele 
depresive ale mamei şi optimismul copilului există o relaţie 
inversă (Hasan & Power, 2002). Un studiu realizat în Coreea 
de Sud arată că optimismul tatălui este asociat cu optimismul 
copilului prin intermediul expresivitatii emoţionale (Yu & Ko, 
2013). 

Poate fi optimismul dezvoltat? Există anumite programe 
care promovează optimismul în şcoli. Un astfel de program 
este Programul de Preventie Penn (Seligman, Reivich, Jaycox, & 
Gillham, 1995), care vizează antrenarea optimismului şi 
dezvoltarea abilităţilor sociale pozitive. Acest program s-a 
asociat cu reducerea simptomelor depresive şi îmbunătăţirea 
comportamentului în clasă. Programul a fost promovat şi sub 
numele de Programul de Rezilienta Penn şi a avut rezultate 
promițătoare în America. 

Programe similare, a căror eficienţă a fost testată în studii 
clinice randomizate au fost implementate şi în Australia. De 
exemplu, Programul Aussie pentru Optimism (the Aussie 
Optimism Program; Quayle, Dziurawiec, Roberts, Kane, & 
Ebsworthy, 2001; Roberts, Kane, Thomson, Bishop, & Hart, 
2003; Roberts, Kane, Bishop, Matthews, & Thomson, 2004) este 
acelaşi cu cel livrat in America, însă ţinând cont de 
particularitatile sistemului de învăţământ australian. Un alt 
program este Rezolvare de probleme pentru viata (The Problem 
Solving for Life Program) (Spence, Sheffield, & Donovan, 2003, 
2005; Sheffield et al., 2006), pentru copiii din clasele VIII-X, un 
program de preventie a depresiei la preadolescenti care 
promovează gândirea optimistă prin învăţarea deprinderilor 


de rezolvare de probleme. Programul Prieteni (The Friends 
Program; Lowry-Webster, Barrett, & Lock, 2003; Lock & 
Barrett, 2003) este un program de preventie cognitiv- 
comportamentala livrat in scolile australiene, care are ca scop 
dezvoltarea rezilientei şi prevenirea simptomelor de anxietate 
şi depresie. Acesta a fost testat în mai multe studii clinice 
controlate, iar rezultatele arată că este mai eficient în cazul 
preadolescentilor decât al adolescenților. Programul 
Adolescentul cu resurse (The Resourceful Adolescent Program; 
Merry, McDowell, Wild, Bir, & Cunliff, 2004; Shochet et al., 
2001) s-a asociat cu o reducere a simptomelor depresive după 
intervenţie şi cu un efect pozitiv asupra acestora chiar după 
18 luni. 

Optimismul este un factor protectiv important, care are 
multiple influențe asupra sănătăţii, adaptării şcolare, 
problemelor de internalizare. Interacțiunile cu covârstnicii, 
părinţii şi profesorii au rolul de a influenţa dezvoltarea 
optimismului prin mecanisme precum modelarea sau 
recompensele. În prezent, există numeroase intervenţii 
promovate în şcoli care s-au concentrat pe antrenarea 
optimismului şi investigarea legăturii cu sănătatea mentală, 
însă este nevoie de mai multe studii clinice controlate care să 
determine eficienţa acestor programe pe termen lung. 


3. Educaţia pozitivă şi instituţiile 


Mai mult decat oricand, in scolile de azi este necesara 
implementarea programelor validate ştiinţific, adaptate 
nivelului de dezvoltare al copiilor şi adolescenților, concepute 
să promoveze competențele sociale şi emoţionale ale copiilor. 
Din fericire, există un număr de astfel de programe şcolare 
promițătoare, care se centrează pe învăţarea socială şi 
emoţională, concepute pentru a echipa tinerii cu o paletă de 
deprinderi sociale şi emoţionale considerate necesare 
succesului academic, stării de bine şi relaţiilor pozitive (vezi 
Zins, Weissberg, Wang, & Walberg, 2004 pentru o sinteză). 
Printre acestea se numără curricula PATHS (Kam, Greenberg, 
& Kusche, 2004), Proiectul de Dezvoltare a Copilului (Solomon 
et al., 2000), Programul de Rezolvare Creativa a Conflictelor 
(Brown, Roderick, Lantieri, & Aber, 2004), Programul 
Rezolvării de Probleme (Shure, 2000) şi Gândeşte Înainte 
(Larson, 2005). 

Programele şcolare care vizează dezvoltarea deprinderilor 
sociale şi emoţionale au o serie de caracteristici comune: (a) 
profesorii, cu ajutorul specialiştilor (e.g., psihologilor şi 
consilierilor), dezvoltă şi educă deprinderile sociale şi 
emoţionale, în cadrul unor lecţii formale, care sunt parte a 
curriculei; (b) elevii învaţă aceste deprinderi generale prin 
experienţe de învăţare socială şi emoţională în activităţile 
şcolare zilnice, inclusiv în timpul instruirii şcolare şi de-a 
lungul anului; (c) de obicei sunt de lungă durată, (d) 
sintetizează un număr de abordări eficiente, (e) se centrează 
asupra rolului emoţiilor şi dezvoltării emoţionale, (f) dau 
atenţie crescută tehnicilor de generalizare a învăţării, (g) 


oferă training continuu şi suport pentru implementare si (h) 
utilizează măsurători multiple pentru evaluarea eficienţei 
(Greenberg et al., 2003; Zins et al., 2004). 

Studii realizate pe eşantioane de peste 2000 de copii şi 
adolescenţi din ţări precum Statele Unite, Marea Britanie, 
Australia, China şi Portugalia arată că intervenţiile şcolare 
pentru cultivarea rezilientei (e.g.,: Programul de Rezilienta 
Penn) sunt eficiente în reducerea şi prevenirea simptomelor 
depresive, atât imediat după intervenţie cât şi la un an după 
finalizarea intervenţiei (Brunwasser & Gillham, 2008). De 
asemenea, aceste intervenţii sunt eficiente atât în reducerea 
problemelor de internalizare, întrucât pot preveni apariţia 
simptomelor depresive şi anxioase (Gillham et al., 2007), cât şi 
a problemelor de externalizare, asociindu-se cu o reducere a 
comportamentelor problematice raportate de părinţi (Cutuli, 
2004). 

Copiii şi adolescenţii implicaţi în aceste programe sunt 
antrenați în diverse exerciţii, acestea fiind relationate cu o 
implicare mai mare în activităţile şcolare, rezultate şcolare 
mai bune şi îmbunătăţiri în abilităţile sociale. De exemplu, un 
exerciţiu tipic este „trei lucruri bune”, în cadrul căruia elevii 
trebuie să-şi noteze în fiecare zi, timp de o săptămână, câte 
trei lucruri bune care li s-au întâmplat. După notarea 
acestora, următorul pas constă în încercarea de a răspunde la 
următoarele întrebări: „De ce au apărut?”, „Ce înseamnă asta 
pentru tine?”, „Cum poţi creşte probabilitatea de a avea parte 
de mai multe lucruri bune?”. Într-un alt exerciţiu, copiii sunt 
încurajați să-şi descopere punctele forte şi să le utilizeze în 


feluri noi, la şcoală, acasă sau cu prietenii. Un program bazat 
pe identificarea punctelor forte este The Strath Haven Positive 
Psychology Curriculum (Peterson & Seligman, 2004), eficient in 
îmbunătăţirea abilităţilor  relaţionate cu învățarea 
(creativitate, curiozitate, plăcere de a învăţa). „O scrisoare din 
viitor” este un alt exerciţiu, în care copiilor li se cere să scrie o 
scrisoare despre ei înşişi aflându-se la potenţialul lor maxim. 

După cum am arătat mai sus, intervenţiile pozitive 
implementate în şcoli pot viza aspecte precum: recunoştinţa, 
speranţa, rezilienta, punctele forte, optimismul, empatia, iar 
eficienţa lor este susținută de numeroase studii (vezi Waters, 
2011 pentru o sinteză). Astfel, într-o intervenţie pentru 
cultivarea recunostintei la copiii de clasa a VI-a şi a VII-a, 
copiii care au scris o scrisoare de recunoştinţă către cineva 
important au avut un nivel mai ridicat de recunoştinţă, 
optimism şi satisfacţie în legătură cu viaţa, comparativ cu un 
grup de copii care au scris despre lucruri care i-au enervat 
sau cu un grup de control (Froh, Sefick, & Emmons, 2008). De 
asemenea, copiii care au participat la programul Da, poţi! (You 
can do it!) (Bernard & Walton, 2011) au obţinut rezultate mai 
bune comparativ cu copiii care nu au urmat un astfel de 
program în ceea ce priveşte motivaţia, învăţarea, relaţiile cu 
alti elevi, comportamentele din clasă şi siguranţa. 

Mai mult, există intervenţii promovate nu doar la nivel 
individual, ci la nivel de şcoală. Integrarea intervențiilor 
pozitive în curriculum se asociază cu efecte benefice asupra 
sănătăţii mentale şi performanţei academice a copiilor. De 
exemplu, Seligman şi colaboratorii descriu strategii prin care 


profesorii pot facilita dezvoltarea emotiilor pozitive in timp ce 
predau un conţinut academic (Seligman et al., 2009). Spre 
exemplu, atunci când profesorii discută anumite povestiri, ei 
se pot concentra pe punctele forte ale fiecărui personaj, îi pot 
provoca pe copii să tina un discurs despre un moment în care 
ei s-au simţit valoroşi sau le pot oferi copiilor citate despre 
sens şi scopuri. Profesorii de geografie pot pune mai mult 
accent pe aspecte pozitive cum ar fi măsurarea fericirii 
întregii naţiuni, iar profesorii de muzică/sport îi pot încuraja 
pe copii pentru comportamente mai puţin performante şi îi 
pot ajuta să-şi identifice punctele forte. 

Dată fiind deschiderea copiilor spre utilizarea tehnologiei 
(calculator, smartphone, internet), studii mai recente au 
investigat eficienţa unor intervenţii de psihologie pozitivă 
livrate online. Bite Back este un astfel de program care vizează 
starea de bine şi fericirea. Programul a fost implementat în 
Australia, pe copii cu vârste între 12 şi 18 ani, însă rezultatele 
nu au arătat superioritatea acestei intervenţii în raport cu un 
grup de control (Burckhardt et al., 2015). Este nevoie de studii 
viitoare care să testeze efectul posibilelor variabile 
moderatoare (eşantion clinic/subclinic/sanatos, cine a livrat 
intervenţia, statut socio-economic, sănătatea mentală a 
părintelui) care ar putea explica aceste efecte mixte. 


4. Concluzii 


Pornind de la rezultatele privind efectele interventiilor 
pozitive, scolile pot deveni institutii in care copiii nu 
dobandesc doar cunostinte, ci si locul in care se dezvolta 
sanatos din punct de vedere psihologic si invata cum sa fie 
fericiti. 

De ce este acest lucru esential? Se pare ca pe langa efectele 
descrise în acest capitol (scăderea anxietatii, depresiei, 
agresivitatii, performanţe şcolare mai bune) există implicaţii 
pe termen lung ale educaţiei pozitive, respectiv ale optimizării 
sociale şi emoţionale în context şcolar. Astfel, un studiu 
longitudinal (Richards & Huppert, 2011) arată că acei copii 
care la vârsta de 13-15 ani au fost consideraţi de către 
profesori ca fiind „pozitivi” au relaţii mai bune cu prietenii şi 
cu familiile lor, satisfacţie crescută în muncă şi se angajează 
în numeroase activităţi sociale atunci când sunt adulţi. Mai 
mult, se pare că ei sunt protejaţi de apariţia problemelor de 
sănătate mentală, întrucât până la vârsta de 53 de ani, 
aproximativ 62% dintre ei nu au dezvoltat tulburări mentale, 
comparativ cu 35% dintre copiii care nu au fost consideraţi 
„pozitivi”. 

Schimbarea de perspectivă în sistemul educaţional este 
importantă, dat fiind că, pe lângă centrarea pe disciplinele 
academice şi performanţa şcolară, curriculumul ar trebui 
îmbunătăţit cu discipline care să îi înveţe pe copii cum să fie 
fericiţi, pe baza unor intervenţii validate ştiinţific care să 
vizeze sănătatea mentală, optimizarea emoţională şi 
dezvoltarea socială. Este timpul ca şcoala să se implice atât în 


educarea cognitiva cat si in educarea explicita a abilitatilor 
sociale $i emotionale. 

Cariera din perspectiva psihologiei 
pozitive 


Oana David 


1. Introducere 


Atunci când Martin Seligman a propus (Lincoln Summit, sept. 
1999) conceptul de psihologie pozitivă, el a descris trei arii- 
cheie de interes ale domeniului: emoţii pozitive, trăsături 
pozitive şi instituţii pozitive. Dintre acestea, instituţiile 
pozitive, cum sunt o societate democratică, un sistem 
educaţional performant sau o familie sănătoasă, au fost 
considerate cadrul în care oamenii se dezvoltă armonios. Deşi 
Seligman s-a referit iniţial mai degrabă la instituţii sociale, 
interesul sporit pentru domeniul profesional a extins 
conceptul spre instituţii comerciale, cum sunt organizaţiile şi, 
în acest fel, înspre carieră. În timp, cunoaşterea în acest 
domeniu a crescut, pe baza investigării factorilor asociaţi cu 


performanta si starea de bine la locul de munca si a 
organizatiilor pozitive (engl., positive organizations). 

Psihologia pozitivă caută, aşadar, să răspundă la o serie de 
întrebări legate de succesul în carieră şi starea de bine, cum 
sunt: Care sunt factorii care determină o carieră de succes? 
Cum se relaţionează cariera cu starea de bine individuală? Ce 
pot face organizaţiile pentru crearea unui mediu propice pentru 
dezvoltarea profesională a individului? Ce poate face individul 
pentru a-şi asigura o carieră de succes? Se consideră 
(Tharenou, 1997) că influenţele asupra succesului în carieră 
sunt de mai multe tipuri, dintre care cei mai investigati au fost 
factorii organizationali, atributele ce tin de capitalul uman 
(e.2., educaţie, formare, experienţă în muncă, inteligenţă 
emoţională) şi factorii demografici (e.g., vârstă, sex, statut 
marital sau număr de copii). În continuare prezentăm 
modelele teoretice explicative ale psihologiei pozitive 
relevante pentru carieră şi modul în care cercetările generate 
prin prisma lor au oferit răspunsuri la întrebările formulate 
anterior. 


2. Teorii relevante 


2.1. Teoria Broaden-and-Build (lărgeşte şi 
construieşte) 


Fredrickson (1998) a dezvoltat teoria Broaden-and-Build 
(lărgeşte şi construieşte), care explică rolul pe care emoţiile 
pozitive, cum sunt fericirea, recunoştinţa, satisfacția sau 
speranţa îl au asupra eficienţei personale şi profesionale. 
Teoria susţine că emoţiile pozitive lărgesc registrul de reacţii 
cognitive şi comportamentale si facilitează construirea 
resurselor personale pe termen lung. Se consideră că emoţiile 
pozitive au efecte psihologice diferite de cele negative, cum ar 
fi lărgirea câmpului perceptiv şi a perspectivei, comparativ cu 
îngustarea câmpului atenţiei. Până în prezent, psihologia s-a 
preocupat mai ales de identificarea modalitatilor cele mai 
eficiente de a face fata emoţiilor negative (eg., furie, 
deprimare, anxietate), în aşa fel încât să fim mai eficienţi. 
Emotiile negative au fost asociate cu tendinţe specifice de 
acţiune si o  îngustare a spectrului de reacţii 
comportamentale, fapt ce demonstrează importanţa lor vitală 
din punct de vedere evolutiv. Acestea asigură supraviețuirea 
individului în faţa pericolelor, atunci când este nevoie să fie 
mobilizate reacţii imediate ca soluţii la probleme (de tip fugi- 
luptă). Fredrickson (2009) susține că aproximativ 40% din 
starea de bine a individului ar fi influenţată de factori interni 


. vu. œ 


care confirmă beneficiile emotiilor pozitive in viata de zi cu zi. 


2.2. Teoria fluxului 


O contributie importanta la intelegerea starii de bine legate de 
carieră aduce Csikszentmihalyi (1975), care introduce 
conceptul de flux (engl. flow), definit ca o stare de absorbire 
totală in activităţi interesante, care valorifică şi dezvoltă 
abilităţile personale. Conceptul vine de la ideea de „curgere”, 
pornind de la relatările persoanelor care au trăit această stare 
şi care se descriu ca simțindu-se purtaţi de ea. În timp, au fost 
descrise şi alte caracteristici ale stării de flux cum sunt: (a) a fi 
pe deplin implicat în fiecare detaliu al vieţii 
personale/profesionale, indiferent dacă este bun sau rău, sau 
(b) implicare totală în activităţile personale/profesionale, 
susținută de un sentiment al sensului şi semnificației, şi (c) a fi 
prins pe deplin în ceea ce faci, în aşa fel încât să simţi că 
timpul zboară. Sarcina de îndeplinit devine atât de atractivă 
pentru individ, prin complexitatea sa, încât acesta este 
complet absorbit. Această stare mentală de flux a fost descrisă 
similar de persoane din contexte şi culturi diferite, indiferent 
de vârstă, educaţie sau sex. Fluxul a fost investigat sub 
aspectul beneficiilor asupra diferitelor elemente ce ţin de 
satisfacția în carieră. 


2.3. Teoria rezistenţei/robusteţii psihologice 


Kobasa (1985) a introdus termenul hardiness, care poate fi 
tradus ca rezistenţă, robustete, rezilienta psihologică sau curaj. 
Iniţial rezistenţa psihologică a fost conceptualizată de Kobasa 
ca reprezentând o trăsătură de personalitate, însă în prezent 
aceasta este considerată (Maddi, 2013) un complex de 
atitudini şi strategii care, împreună, facilitează transformarea 
circumstanțelor stresante din potențiale dezastre in 
oportunităţi de creştere/dezvoltare. Altfel spus, rezistenţa 
psihologică este un stil general de funcţionare care include 
componente cognitive, emoţionale şi comportamentale şi care 
îi caracterizează pe cei care fac faţă cu succes stresului, în 
contrast cu cei care nu rezistă la stres. Rezistenţa psihologică 
este considerată o cale către rezilienta şi se asociază cu alte 
concepte specifice psihologiei pozitive, cum este optimismul. 
Persoanele care prezintă rezistenta/robustete psihologică 
în faţa stresului manifestă, după Maddi (2002), o serie de 
atitudini şi strategii care promovează transformarea 
adversitatii în oportunitate de dezvoltare, legate de 
angajament, control şi provocare. Angajamentul se referă la 
convingerea că, indiferent cât de mult s-ar inrautati lucrurile, 
e important ca individul să fie implicat în derularea lor mai 
degrabă decât să fie detaşat, izolat sau alienat. Controlul se 
referă la convingerea că, indiferent cât de rău merg lucrurile, 
persoana le poate influenţa într-o anumită măsură şi este 
nevoie să continue să încerce să transforme evenimentele 
stresante din potenţiale dezastre în oportunităţi de creştere. 
Atitudinea legată de provocare constă în convingerea că viaţa 
e, prin definiţie, stresantă, iar schimbările constituie ocazii de 


dezvoltare personala si astfel individul, prin ceea ce invata, 
poate intoarce situatia in avantajul sau. Maddi descrie un set 
de atitudini corespondente la nivelul organizatiilor, cu rol de 
promovare a rezistentei angajatilor: cooperare (asistenta, 
ajutor si incurajare reciproca), credibilitate (asumarea 
responsabilitatii pentru acţiunile întreprinse) şi creativitate 
(identificarea unor soluţii inovative la situaţiile problematice). 
Teoria propune trei abilităţi de rezistenţă psihologică 
esenţiale individului: copingul adaptativ sau rezolvarea 
eficientă a problemelor, autoingrijirea şi oferirea şi obţinerea 
de suport social. Indivizii cu rezistenţă psihologică redusă 
manifestă, prin contrast, coping  regresiv, ignorarea 


3. Carieră şi emoţii pozitive 


Diener şi colaboratorii au analizat variațiile transculturale ale 
nivelului subiectiv al fericirii, realizând comparații, pe 
eşantioane mari de populaţie, între profesii şi în funcţie de 
alte variabile externe (Diener, 2000; Diener, Suh, Lucas, & 
Smith, 1999). Concluzia acestor studii este că oamenii 
supraestimează efectul unor evenimente de viaţă, cum sunt 
găsirea sau pierderea locului de muncă. Desigur, aceste 
evenimente au impact crescut, dar, în timp, oamenii revin la 


nivelul lor obişnuit de fericire, trecând peste necazuri si 
reuşite. În consecinţă, Diener (2000) sugerează că oamenii au 
un punct setat al fericirii, care poate fi schimbat de 
evenimente, pe termen scurt, dar la care se revine, pe baza 
unor forte ce tin de homeostaza. 

Csikszentmihalyi şi Hunter (2003) au arătat, de asemenea, 
că există o corelaţie între satisfacerea nevoilor, cum sunt cele 
de realizare profesională şi starea de bine, însă corelatia este 
surprinzător de scăzută. În cadrul unor studii (Nickerson & 
Silverman, 2003) au fost obţinute chiar corelaţii negative între 
recompensele materiale ca scop primordial al individului şi 
satisfacția la locul de muncă, calitatea vieţii de familie sau 
calitatea relaţiilor cu prietenii, atunci când s-a controlat 
dispoziţia pozitivă anterioară şi venitul părinţilor. Cu alte 
cuvinte, modificările legate de succes (e.g, câştigurile 
financiare) au un impact de scurtă durată, care dispare odată 
ce individul se obişnuieşte cu noile sale bunuri sau poziţii; din 
acest motiv, ele au primit eticheta de „scară rulantă 
hedonică”. Aşadar, pe termen lung, satisfacția în carieră pare 
să fie determinată într-o mai mare măsură de factori interni şi 
activităţi intentionale decât de factori externi (Fredrickson, 
2009). 


4. Determinantii satisfactiel cu cariera 


Pe baza teoriilor descrise anterior, au fost investigati factorii 
care contribuie la alegerea optimă a carierei şi factorii 
implicaţi în satisfacția şi angajamentul fata de carieră. Aceştia 
sunt prezentaţi sintetic mai jos, în figura 1. Elementele din 
modelul propus de Lewis (2011) sunt abordate detaliat în 
secţiunea următoare, prin prisma rezultatelor cercetărilor 
recente. 


Experientierea 
fluxului 


Stare de bine Utilizarea 
personala punctelor forte 


pozitiv fata 
de munca 


Modelarea 
postului 


Atingerea 
scopurilor si 
recompense 


Sens dat de 
locul de munca 


Figura 1. Starea de bine şi angajamentul fata de muncă (apud Lewis, 2011) 


4.1. Alegerea carierei, scopurile şi valorile 
vocationale 


Se stie (Hartung & Taber, 2008; O’Brien, 2003; Robitschek, 
2003) ca persoanele care isi aleg o cariera care sa fie aliniata 
valorilor lor personale si vocationale tind să trăiască un nivel 
mai crescut al fericirii, satisfactiei în legătură cu viata, cu 
cariera şi să aibă performanţe ridicate. Ne vom referi în 
continuare la modul în care aceste variabile influenţează 
satisfacția individului în carieră. 


4.1.1. Alegerea carierei şi valorile vocationale 


Teoriile vocationale reprezintă, de fapt, teorii ale punctelor 
forte ale persoanei. Una dintre cele mai cunoscute este teoria 
vocationala a personalităţii a lui Holland (1997). Teoria 
propune un model hexagonal, care descrie şase tipuri de 
personalitate vocationala. Pe baza stabilirii similaritatii cu 
aceste tipuri, se determină dacă individul are trăsături latente 
sau dacă manifestă un anumit tip. Acestea sunt: Realist, 
Investigativ, Artistic, Social, Întreprinzător şi Conventional 
(RIASIC). Persoana poate fi caracterizată prin raportare la 
toate cele şase tipuri sau la primele trei, cele dominante, ceea 
ce a fost numit codul de trei litere al lui Holland. Teoria 
susţine că persoanele vor fi atrase de mediile de muncă ale 
căror caracteristici se potrivesc cu personalitatea lor 
vocationala. 

Teoria adaptării la muncă (Dawis & Lofquist, 1984) se 
focalizează pe congruenta individ-munca, sugerând ca 
alegerea mediului de lucru ar trebui sa fie ghidata de masura 
în care acesta corespunde nevoilor individuale (e.g., de 


dezvoltare de carieră) şi abilităţilor persoanei, mai degrabă 
decât intereselor sale. Este de înţeles că o persoană care 
lucrează într-un mediu în care îşi poate folosi resursele 
personale va obţine o performanţă mai ridicată decât una 
care va fi nevoită să facă apel la abilităţi care nu corespund 
înclinațiilor sale naturale. 

Studii recente (Proyer, 2012) au arătat că tipurile de 
personalitate vocationala propuse de Holland sunt relationate 
cu anumite trăsături pozitive de caracter. Spre exemplu, 
personalitatea de tip Investigativ este explicată în proporţie 
de aproximativ 10% de dragostea pentru învăţare şi 
curiozitate, dar nu este legată de prudenţă. Psihologia pozitivă 
subliniază importanţa acestei potriviri şi a alegerii unei 
cariere în care persoana să îşi poată utiliza punctele forte, 
abilităţile şi interesele, cu efecte pozitive asupra stării de bine 
şi asupra performanţei. Odată ales un domeniu profesional, 
persoana se confruntă cu schimbări şi oportunităţi de 
dezvoltare care presupun noi decizii de carieră. Acestea ar 
trebui să maximizeze potrivirea persoană-loc de muncă, pe 
baza cunoaşterii propriilor resurse şi a suprapunerii cu 
solicitările organizaționale, precum şi a dezvoltării continue a 
abilităţilor care asigură o funcţionare optimă. 

Super (1983) a subliniat în schimb conceptul de 
adaptabilitate, susţinând ca individul are mai multe 
reprezentari de sine ocupationale si ca, aflat la maturitatea 
carierei, poate face fata schimbărilor inevitabile acesteia. 
Ţinând cont de climatul economic actual şi schimbările din 
ultimii ani în ceea ce priveşte siguranţa locului de muncă, 


stresul şi dificultăţile în carieră devin inevitabile. Se vorbeşte 
tot mai mult despre rolul rezistenței psihologice, care în acest 
context se referă la modul în care angajaţii sunt capabili să se 
caracterizeze pe baza produsului experienţei lor, a talentelor 
pe care le au şi a abilităţilor care derivă din acestea, şi nu pe 
baza locului de muncă actual. În acest fel, potentiala pierdere 
a locului de muncă nu va constitui un eveniment devastator, 
fiind evaluată realist şi nu extinsă la nivelul identităţii 
personale. 


4.1.2. Valorile personale şi scopurile de carieră 


Teoriile autodeterminării (engl. self-determination) (Sheldon & 
Houser-Marko, 2001) evidenţiază importanţa stabilirii de 
obiective de carieră relevante pentru persoană şi atingerea 
acestora. Cu alte cuvinte, cu cât o persoană reuşeşte să-şi 
stabilească continuu şi să atingă obiective semnificative şi 
concordante cu propriile valori, cu atât aceasta poate să-şi 
menţină şi să-şi dezvolte starea de bine pentru o perioadă mai 
îndelungată. Pornind de la reacţia pozitivă pe care o au 
oamenii atunci când îşi ating obiectivele, ideea centrală a 
acestor teorii este că satisfacerea nevoilor şi atingerea 
scopurilor reprezintă un important cadru de referinţă pentru 
sistemul afectiv. Considerând factorii externi ca resurse 
utilizate în atingerea obiectivelor, această abordare aduce o 
explicaţie plauzibilă în ce priveşte varianta redusă pe care 
aceşti factori situationali o explică din starea de bine. 
Influenţa obiectivelor profesionale asupra stării de bine a 


individului trebuie raportata la relevanta si congruenta lor cu 
motivatia si nevoile individuale, dar si la nivelul de acceptare 
culturala al acestora. 

S-a presupus ca detinerea unor scopuri valorizate si 
angajamentul fata de aceste scopuri sunt relationate cu starea 
de bine. Cu toate acestea, cercetările arată o imagine uşor 
diferită, angajamentul faţă de scopurile derivate din valorile 
personale fiind mai strâns legat de starea de bine decât cel 
fata de scopuri mai slab relationate cu valorile. Sagiv si 
Schwartz (2000) au arătat că angajamentul faţă de valori, cum 
sunt realizarea, autonomia, stimularea, tradiţia, 
conformitatea şi securitatea este asociat cu starea de bine 
afectivă, însă nu şi cu starea de bine măsurată la nivel 
cognitiv. O altă perspectivă susţine că starea de bine 
individuală nu este legată de valori specifice, ci de succesul în 
atingerea valorilor cele mai relevante pentru persoană. 
Rezultatele studiilor pot fi considerate mai degrabă dovezi 
indirecte în acest sens, arătând că angajamentul mai ridicat al 
persoanei faţă de carieră poate fi asociat cu motivaţia pentru 
învăţare şi transferul învăţării. Spre exemplu, un studiu al lui 
Cheng şi Ho (2001) a arătat că oamenii cu angajament mai 
puternic fata de carieră îşi stabilesc scopuri mai îndrăzneţe si 
depun mai mult efort pentru a atinge aceste scopuri, chiar şi 
atunci când se confruntă cu obstacole. Mai mult, la aceste 
persoane atingerea scopurilor este susţinută de o motivaţie 
intrinsecă, ceea ce reprezintă o recompensă în sine. 

Un alt aspect luat în considerare de aceste modele, cu 
relevanţă pentru alegerile de carieră, este discrepanta dintre 


obiective si starea prezenta. Michalos (1985) propune teoria 
discrepantelor multiple, considerând că fericirea este invers 
proporţională cu nivelul discrepantei dintre aspiraţiile unei 
persoane, realizările sale trecute, standardele sale ideale de 
satisfacere a propriilor nevoi şi obiective şi ce au obţinut 
persoanele relevante din jurul său. Astfel, se considera 
(Csikszentmihalyi, 1975) că aspiraţiile pre înalte constituie o 
ameninţare majoră pentru fericire. Pe de alta parte, şi un 
nivel prea scăzut al aspirațiilor poate avea acelaşi efect, ideal 
fiind un nivel al aspirațiilor realizabil pe baza resurselor 
individului. 


4.2. Emotil pozitive şi satisfacţie în carieră 


Cercetările realizate de Fredrikson (Fredrikson, 2001; 
Fredrikson & Losada, 2005; Fredrikson & Branigan, 2005) 
sustin teoria conform careia emotiile pozitive extind 
repertoriul de gândire si acţiune şi facilitează accesul către 
competențele şi resursele personale, de la cele fizice si 
fiziologice, la cele intelectuale şi sociale. Autoarele au arătat 
că emoţiile pozitive cresc funcţionarea sistemului imunitar, 
reduc răspunsul inflamator la stres, cresc rezistenţa la 
virusuri, îmbunătăţesc rezilienta la adversitate şi chiar prezic 
longevitatea. Aceste rezultate au fost obţinute pe baza unor 
măsurători subiective, dar şi pornind de la indicatori 
obiectivi. Emotiile pozitive au fost identificate ca fiind 


esentiale pentru starea de bine psihologica, cu impact asupra 
creativităţii, intuitiel gsi  focalizării atenţiei. Ele cresc 
capacitatea individului de a utiliza resurse multiple (afective, 
cognitive şi sociale) şi de a dezvolta o perspectivă integrată pe 
termen lung, necesară deciziilor de carieră şi performanţei. 
Într-un studiu care a evaluat abilităţile de diagnostic ale 
medicilor internisti (Isen, Rosenzweig, & Young, 1991), 
amorsarea emotiilor pozitive a fost asociata in mod direct cu 
creşterea flexibilitatii, a vitezei şi acuratetii cognitive. Aşadar, 
datele arată că emoţiile pozitive au efect asupra unor abilităţi 
esenţiale pentru performanţa profesională. 

Rezultatele meta-analizelor (Boehm & Lyubomirsky, 2008; 
Lyubomirsky, King, & Diener, 2005) arată că emoţiile pozitive 
sunt asociate, pe termen lung, cu succes în domenii multiple 
ale vieţii, inclusiv în ceea ce priveşte cariera. Aceste meta- 
analize arată că persoanele fericite obţin performanţe 
superioare, câştigă mai bine şi au mai multe comportamente 
altruiste decât persoanele mai puţin fericite. Unii cercetători 
au propus însă că succesul profesional este cel care generează 
starea de bine. Boehm şi Lyubomirsky (2008) au realizat o 
sinteză a literaturii în sprijinul ideii alternative, că emoţiile 
pozitive sunt motivul pentru care unii au o carieră mai de 
succes decât alţii, acestea crescând motivaţia pentru atingerea 
scopurilor. Rezultatele susţin această ipoteză, nu doar pe baza 
studiilor corelationale, ci şi a studiilor longitudinale, în care 
măsurarea fericirii precedă măsurarea succesului în carieră, 
şi a studiilor experimentale, în care inducerea emoţiilor 
pozitive duce la îmbunătăţirea performanţelor legate de 


muncă. Angajaţii care trăiesc o satisfacţie mai ridicată la locul 
de muncă au performanţe profesionale superioare (Bakker şi 
Oerlemans, 2012), o sănătate fizică şi mentală mai bună 
(Faragher, Cass, & Cooper, 2005) şi niveluri mai crescute de 
creativitate (Avey, Luthans, Hannah, Sweetman, & Peterson, 
2012). Teoria lui Fredrikson susţine că angajaţii cu dispoziţie 
pozitivă la locul de muncă vor prezenta o motivaţie 
predominant intrinsecă, care va rezista mai mult în timp. 

Dar este oare nevoie ca individul să trăiască doar emoţii 
pozitive pentru a avea succes în carieră şi a fi performant? O 
altă serie de studii (Losada, 1999) a investigat efectele 
raportului emoţii pozitive - emoţii negative asupra 
(e.g., profitului). Studiul lui Losada a fost realizat pe 60 de 
echipe şi a codat valența afirmațiilor din cadrul şedinţelor şi 
comunicărilor de grup, calculând pe baza lor, proporţia 
interacțiunilor pozitive (e.g., aprobare/sustinere) raportat la 
cele negative (dezaprobare/critica). Datele au arătat că 
ponderea mai mare a interacțiunilor negative a făcut 
diferenţa între echipele cu performanţă scăzută şi cele cu 
performanţă ridicată, exprimată în satisfacția clienţilor, profit 
şi rezultatele evaluării performanţelor. Proporția optimă, 
calculată de Losada, este aceeaşi ca cea propusă de Gottman 
(1994) în ceea ce priveşte funcţionarea cuplurilor, de 
aproximativ 3 la 1 (mai exact 2.9:1) - adică trei afirmaţii 
pozitive/suportive pentru fiecare afirmaţie negativă/critică. 
Mai mult, autoarea susţine că cu cât această proporţie este 
mai scăzută, cu atât este mai scăzută şi funcţionarea şi 


eficienta echipelor. In schimb, cu cat echipele erau mai 
functionale, acestea raportau un repertoriu mai larg de 
comportamente si discutii mai flexibile si fluide. Echipele 
eficiente nu s-au caracterizat prin absenţa afirmatiilor 
negative. Dimpotrivă, criticile au fost puternice, însă au fost 
dublate de comentarii pozitive. Losada şi Heaphy (2004) au 
concluzionat că atunci când negativitatea apare pe fondul 
unor niveluri ridicate de suport şi aprobare, performanţa 
angajaţilor creşte după critică, iar aceştia raportează că 
observaţiile i-au ajutat să gândească mai clar şi să fie mai 
eficienţi. În cazul echipelor cu raport sub 3:1 pentru 
interacţiunile pozitive a fost observat un efect opus, acestea 
caracterizându-se prin niveluri scăzute de rezilienta, 
autenticitate, creativitate şi prin repertoriu comportamental 
restrâns. Un alt aspect important este că o diferenţă subtilă în 
această proporţie (e.g., 3.2:1 fata de 2.3:1) a fost suficientă 
pentru a se observa diferenţe semnificative în ceea ce priveşte 
nivelul de performanţă. Limita superioară pentru ponderea 
interacțiunilor pozitive, după Fredrikson şi Losada (2005), este 
de 12:1 (mai exact 11.6:1), moment în care performanţa scade, 
atât în cazul echipelor, cât şi al indivizilor. 


4.3. Personalitate, virtuţi şi satisfacţie în 
carieră 


O alta directie de abordare a factorilor cauzali ai fericirii si 
succesului in carieră este din perspectiva trăsăturilor de 
personalitate sau virtutilor caracteriale (vezi Snyder & Lopez, 
2007). Peterson si Seligman (2004) propun o serie de trasaturi 
de caracter si virtuti, evaluate cu ajutorul Inventarului Virtuti 
in Actiune (VIA; engl., Values in Action Inventory), care sunt 
asociate cu bunastarea si dezvoltarea potentialului uman. 
Printre acestea se numără curajul, dăruirea, abilităţile de 
dezvoltare a relaţiilor interpersonale, simţul estetic, 
originalitatea, talentul, perseverenta, capacitatea de a ierta, 
spiritualitatea şi înţelepciunea. Inventarul cuprinde 24 de 
puncte forte personale împărţite în următoarele categorii: 
înţelepciune si cunoaştere, curaj, umanitate, dreptate, 
temperare şi transcendenta. Pe baza acestora se realizează 
profilul angajatului, care indică ce anume îl inspiră şi 
motivează. 

Dries, Pepermans şi De Kerpel (2008) au dezvoltat un 
model pe baza căruia explică cum o serie de trăsături de 
caracter, reunite sub denumirea de capital psihologic 
(speranţa, optimismul, autoeficacitatea şi rezilienta) sunt 
importante pentru schimbările pozitive legate de 
performanţă, ele fiind asociate cu afectivitatea pozitivă, care 
mediază relaţia dintre capitalul individului şi atitudinile 
acestuia de implicare sau cinism privind cariera şi 
comportamentele pozitive în organizaţii. Spre exemplu, 
numeroase studii susţin importanţa optimismului din punctul 
de vedere al satisfactiei în legătură cu viata personală si 
profesionala. Se pare ca (vezi Snyder, 2002; Snyder & Lopez, 


2002) persoanele optimiste au o stare de sănătate mai buna, 
performanţe mai ridicate, eficienţă interpersonală, adaptare 
psihosocială, abilităţi de reglare emoţională şi de depăşire a 
obstacolelor crescute. Indivizii optimişti nu se descurajează în 
faţa obstacolelor, găsesc soluţii alternative şi îşi atribuie 
intern controlul pentru schimbarea evenimentelor, 
comparativ cu cei pesimisti, care se descurajează uşor in fata 
dificultăților. În atletism, optimismul a fost identificat drept 
cel mai puternic predictor al performanței (56% din efect), 
surclasând abilitățile atletice (Snyder, 2002). Pe baza acestor 
studii, Snyder (2002) a propus un program de dezvoltare a 
optimismului, numit terapia optimismului, care se bucură de 
suport stiintific. 


4.4. Flux şi satisfacție în carieră 


Cercetările realizate de Csikszentmihalyi în ultimii 40 de ani 
arată că persoanele care trăiesc starea de flux în mod frecvent 
tind sa fie mai fericite si mai performante. Această stare nu 
este însă accesibilă oricui sau in orice situație. Condiţiile care 
cresc şansele de a intra în starea de flux sunt: absența 
focalizării pe sine, tensiunea dialectică între acțiune si 
conştientizare, sentimentul controlului, motivația intrinsecă si 
organizarea unui mediu propice pentru a susţine starea. In 
domeniul carierei, este importantă şi dinamica fluxului, 
având în vedere perfecționarea abilităților odată cu 


avansarea in carieră, dar şi complexitatea crescândă a 
sarcinilor abordate. Csikszentmihalyi (2007) ilustrează (vezi 
figura 2) dinamica fluxului în funcţie de evoluţia activităţilor 
şi a abilităţilor, odată cu avansarea în carieră. 

Figura 2. Dinamica fluxului pe baza complexităţii (apud Csikszentmihalyi, 2007) 


5. Organizaţii pozitive 


Psihologia pozitivă este interesată şi de identificarea 
caracteristicilor care îi permit individului să-şi dezvolte o 


cariera de succes, sa se integreze armonios in comunitate $i sa 
se dezvolte, cum sunt: responsabilitatea, grija, moderatia, 
toleranta, altruismul, spiritul civic si etica profesională. În 
ceea ce priveşte organizaţiile pozitive, una dintre cele mai 
importante modalităţi prin care poate fi îmbunătăţită 
experienţa muncii este elaborarea cerinţelor locului de 
muncă în aşa fel încât să se pună accent pe încurajarea 
angajaţilor de a se implica activ în sarcinile lor şi în mediul de 
lucru. Este importantă oferirea autonomiei în realizarea 
muncii, oferirea de sarcini provocatoare, de oportunităţi de 
interacţiune socială, în aşa fel încât echipa să fie încurajată să 
facă alegeri şi să se simtă competentă. Această flexibilitate a 
organizaţiei este de natură să crească angajamentul 
personalului şi să creeze contextul în care angajaţii să simtă 
că munca le dă sens şi posibilitatea de a-şi utiliza punctele 
forte. 

Există două modele mai importante privind felul în care 
reorganizarea muncii poate să crească starea de bine şi 
performanţa angajaților: modelul caracteristicilor muncii 
(MCM) şi modelul cerinte-control (MCC). MCM (Hackman & 
Oldham, 1980; Oldham, 1996) identifică cinci caracteristici 
generale ale structurii şi conţinutului muncii: varietatea de 
abilităţi, semnificaţia sarcinii, autonomia în sarcină şi 
feedback-ul privind sarcina. Se consideră că prezenţa acestor 
dimensiuni duce la trei stări psihologice: semnificaţie 
percepută a muncii, responsabilitate pentru rezultate şi 
cunoaşterea rezultatelor. Angajaţii care beneficiază de un 


astfel de context de munca vor manifesta motivatie mai 
crescuta, performanta si satisfactie sporite (vezi figura 3). 

Figura 3. Modelul mediului de muncă sănătos (apud Turner, Barling si Zacharatos, 
2002) 


Pe baza acestui model poate fi generat un scor al 
potentialului de motivare, ca indicator al calitati contextului 
muncii (Fried & Ferris, 1987; vezi si Hackman & Oldham, 
1976). MCC (Karasek, 1979; Karasek & Theorell, 1990) sustine 
ca mediile de munca sanatoase sunt cele in care cerintele sunt 
stabilite adecvat, iar angajatilor le este oferit suficient control 
decizional asupra unor aspecte cum este ritmul sau metoda de 
lucru. Locurile de munca cu nivel crescut de cerinte si de 
control, denumite de autori „posturi active”, pot reduce 
presiunea prin promovarea încrederii angajaţilor şi învăţarea 
activă. 


6. Leadership pozitiv 


Printre obiectivele sau oportunitatile de cariera ale multora se 
numara si preluarea unei pozitii manageriale. Leadershipul 
pozitiv, cunoscut si sub denumirea de leadership autentic sau 
transformational, este o abordare a conducerii derivată din 
psihologia pozitivă (Bass, 1985; Burns, 1978). Acest tip de 
leadership se caracterizează prin acţiunile leaderului de 
creştere a conştientizării de către subordonați a viziunii şi 
misiunii locului de muncă, creând astfel angajament faţă de 
scopuri comune. Recompensele devin astfel interne, rezultând 
din realizarea obiectivelor şi autoactualizare, mai degrabă 
decât externe, bazate pe aspecte materiale. Elementele 
leadershipului pozitiv, cum sunt influenţa idealizată, 
motivaţia  inspiraţională, stimularea intelectuală sau 
consideratia individuală au fost asociate cu performanță 
crescută si stare de bine a angajaților (Avolio, 1999; Bass, 1998; 
Howell & Hall-Merenda, 1999). 


7. Implicații practice 


Pe baza datelor privind contribuţia importantă (aproximativ 
40% conform lui Fredrickson, 2009) a factorilor interni si a 


satisfactiei legate de carieră asupra stării de bine, au fost 
propuse o serie de activităţi intenţionate pe care angajatul le 
poate realiza. Spre exemplu, în cazul persoanelor preocupate 
de alinierea carierei cu valorile lor vocationale şi personale, 
oportunităţile de a crea sens vor creşte şi, astfel, aceste 
persoane vor fi mai productive, împlinite şi fericite. 

Oricine poate apela la servicii specializate de consiliere 
pentru orientare în carieră, pentru identificarea valorilor şi a 
trăsăturilor pozitive de caracter, pentru planificarea carierei 
şi luarea unor decizii în conformitate cu acest plan. Pe baza 
unor strategii de evaluare, cum sunt interviul sau 
chestionarele, profesionistul poate asista persoana în 
descoperirea punctelor forte personale, dar şi a 
caracteristicilor pe care le poate căuta în mediul de lucru 
pentru a identifica organizaţia şi locul de muncă potrivite. De 
exemplu, pentru identificarea punctelor forte şi valorilor, 
poate fi utilizat Inventarul Valorilor în Acţiune (engl. Values in 
Action Questionnaire) sau strategii informale, cum ar fi 
observarea de către individ a aspectelor pentru care este 
complimentat şi analizarea evoluţiei acestora sau solicitarea 
de feedback de la familie şi prieteni, respectiv recunoaşterea 
trăsăturilor admirate la ceilalți. 

Pe baza informaţiilor culese în cursul interviului de 
evaluare, consilierii pot lucra cu clientul pentru dezvoltarea 
unui plan de carieră care să fie congruent cu valorile 
personale şi vocationale şi cu schemele mai generale despre 
viata, şi care, în acelaşi timp, să promoveze dezvoltarea 
punctelor forte, a abilităţilor şi a gândirii pozitive. Pentru 


ghidarea demersului, profesionistul poate amorsa raspunsul 
la intrebari despre cum pot oamenii sa faca alegeri de cariera 
satisfăcătoare sau cum pot să-şi dezvolte interesele şi 
capacităţile. Satisfactia intrinsecă obţinută pe baza acestei 
convergente va hrăni starea de bine individuală si va crea o 
spirală a stării de bine legate de carieră. Această abordare 
stimulează si creativitatea, cu efecte benefice asupra 
performanţei. Creativitatea este utilă şi în condiţiile 
incertitudinilor legate de locul de muncă sau a pierderii 
acestuia, contribuind la adaptabilitate şi rezilienta la 
schimbare. 

Mediul de lucru din organizaţii nu este întotdeauna atât de 
prietenos precum ar fi de dorit. În cazul confruntării cu 
situaţii negative în ceea ce priveşte cariera, este important ca 
individul să-şi dezvolte deprinderi de rezistenţă psihologică. 
Aceste deprinderi se dezvoltă prin învăţare, în special pe baza 
experienţelor de învăţare timpurii şi a feedback-ului primit de 
la adulţii de referinţă (vezi Maddi, 2013). Khoshaba şi Maddi 
(2001) propun un program de training pentru dezvoltarea 
rezistenţei psihologice, HardiTraining (Khoshaba & Maddi, 
2001), bazat pe un protocol ce include exerciţii de dezvoltare a 
copingului adaptativ, a rezolvării de probleme, a 
interacțiunilor sociale suportive şi a deprinderilor de 
autoîngrijire. Exerciţiile incluse în program sunt 
implementate în cadrul unor sedinte săptămânale de training 
individual sau in grupuri mici. Programul pune accent pe 
coaching, pe baza feedback-ului primit de la specialist, care 


are ca scop dezvoltarea şi consolidarea componentei 
atitudinale a rezistenţei psihologice. 

O altă resursă care merită cultivată pentru a creşte 
satisfacția legată de carieră este starea de flux. 
Csiksyentmihaly (2007) susţine că există o serie de condiţii 
care trebuie satisfăcute pentru a facilita atingerea fluxului. Pe 
de o parte, este nevoie ca persoana să se asigure că obiectivele 
activităţii sale sunt cât mai clare în fiecare moment, dincolo 
de scopurile finale, astfel încât procesul care duce la atingerea 
scopurilor să devină atractiv în sine. Mentinerea permanentă 
a unui echilibru între oportunităţile de carieră şi resursele 
individuale, respectiv zona proximei dezvoltări, este 
importantă deoarece fluxul apare atunci când individul 
realizează o muncă în care provocările şi capacităţile sunt la 
acelaşi nivel. Căutarea acelor locuri de muncă care presupun 
implicarea totală a resurselor personale (e.g., atentionale), 
fără distrageri şi conştientizare de sine şi care implică 
feedback imediat, constructiv asupra muncii realizate, creşte 
probabilitatea de a obţine fluxul. 

Seligman, Steen, Park şi Peterson (2005) propun un model 
de dezvoltare a fericirii autentice, derivat din cercetările 
privind satisfacția la locul de muncă. Acesta include o serie de 
tehnici menite să crească fericirea individuală. Seligman 
propune trei căi spre fericire: (1) pe baza emoţiilor pozitive, 
care duc la ceea ce el numeşte Viaţă plăcută, (2) prin 
angajarea în activităţi, ceea ce duce la Viaţa angajată, şi (3) 
prin găsirea semnificației personale, ceea ce duce la Viaţă cu 
sens. În timp ce prima cale este legată de satisfacerea nevoilor 


imediate şi de resursele externe, celelalte două sunt asociate 
cu fericirea de lungă durată. Viaţa angajată înseamnă că 
persoana este pe deplin implicată în activităţile de viaţă, în 
cele legate de relaţii, de serviciu sau vocationale. Cu toate 
acestea, nici cea de a doua cale nu garantează fericirea, 
fiindcă individul poate fi angajat în irosirea propriei vieţi. Cea 
de-a treia cale oferă sens, prin legătura cu o cauză care 
transcende persoana. Împreună, viaţa plăcută, viaţa angajată 
şi viaţa cu sens duc la Viaţa deplină. 

Scurt spus, pentru a crea un traseu pozitiv de carieră este 
nevoie: să alegem şi să contribuim la o organizaţie cu un 
climat pozitiv, care să se potrivească atitudinilor proprii; să ne 
alegem meseria şi să ne planificăm cariera în concordanţă cu 
posibilitatea de a ne folosi punctele forte şi abilităţile; să 
construim capital social acolo unde muncim, în aşa fel încât 
munca pe care o realizăm să ne dea sens şi semnificaţie; să 
fim leaderi autentici atunci când ajungem în această poziţie, 
să creăm condiţii prielnice schimbării şi un mediu cu 
recompense din abundență; si sa fim recunoscători si să 
manifestăm apreciere fata de oamenii cu care lucrăm. 


8. Noi direcţii de cercetare 


Teoriile si cercetarile realizate din perspectiva psihologiei 
pozitive aduc contributii importante la cunoastere in 
contextul economic global actual. Organizatiile din zilele 
noastre se confruntă cu provocări continue legate de 
progresul tehnologic si de adaptarea la acesta, in conditiile 
cerintelor crescute ale clientilor. Pentru a face fata acestor 
provocari si a supravietui, organizatiile au apelat in ultimele 
decenii la masuri de reducere de personal, retehnologizare, 
restructurare, faliment, preluare sau fuzionare. Asadar, 
asteptarile individului legate de progresul stabil in cariera, 
promovari şi păstrarea locului de munca până când va decide 
să facă o schimbare s-au izbit de realitatea provocărilor 
economice fără precedent. În acest context, teoria rezistenţei 
psihologice propusă de Maddi (2002) poate oferi informaţii 
importante legate de deprinderile esenţiale pentru a face faţă 
cu succes adversitatii. Cu toate acestea, există tendinţa ca 
unele concepte să fie reinventate sau să fie dezvoltate în 
cadrul unor teorii diferite şi să evolueze în paralel. Este 
nevoie ca această teorie să fie conectată la dezvoltări din 
domeniul psihoterapiei (e.g., conceptul de toleranţă la 
frustrare propus de terapia  raţional-emotivă şi 
comportamentală), respectiv al  paradigmelor reglarii 
emoţionale şi travaliului emoţional, care au generat date 
experimentale care pot contribui la conferirea de suport 
ştiinţific teoriei. Mai mult, se constată o tendinţă de focalizare 
a cercetărilor privind copingul şi reglarea emoţională nu doar 
pe strategiile individuale, ci pe efectul interacțiunilor 
dinamice (e.g., analiza legăturilor sociale) şi al eficienţei 


utilizarii unor strategii interindividuale pentru a face fata 
dificultatilor. Asadar, este nevoie ca teoriile din psihologia 
pozitivă să beneficieze de infuzie de rezultate empirice 
relevante, generate pe baza altor paradigme aflate în fluxul 
principal de cunoaştere. 

Una dintre provocările cărora domeniul psihologiei 
pozitive trebuie să le facă faţă este că uneori marketingul 
depăşeşte nivelul cunoaşterii. De exemplu, cercetările 
realizate de Fredrikson şi Losada (2005) aduc informaţii 
importante privind modalităţile de extindere a repertoriilor 
comportamentale în echipele din organizaţii. De asemenea, 
ele infirmă concepţia greşită conform căreia indivizii ar 
trebui să fie pozitivi tot timpul. Sunt documentate chiar efecte 
contrare acestei aşteptări, şi anume că atunci când balanţa 
este total dezechilibrată în favoarea elementelor pozitive, 
eficienţa echipelor şi gama de comportamente la care 
membrii acestora apelează scad în aceeaşi măsură ca în 
echipele în care atmosfera este predominant negativă. 
Modalitatea de calcul a limitei inferioare şi superioare a 
ponderii interacțiunilor pozitive versus negative (3:1 şi 11.6:1) 
a fost însă aspru criticată în literatura de specialitate (Brown, 
Sokal, & Friedman, 2013); la fel şi inferentele pe baza cărora s- 
au tras concluziile privind corelatiile scăzute dintre satisfacția 
în muncă şi performanţă. Aşadar, studii viitoare vor trebui să 
replice aceste rezultate folosind metodologii riguroase şi să 
aducă noi contribuţii la înţelegerea importanţei emoţiilor 
pozitive pentru performanţa în muncă şi satisfacția legată de 
carieră. 


În prezent, cariera reprezintă un aspect al vieţii de 
importanţă primordială, atât la nivel personal, cât şi social. 
Indivizii fac adesea investiţii deosebite de timp şi resurse 
pentru a avea o carieră de succes. Cu toate acestea, o carieră 
de succes nu este întotdeauna asociată cu starea de bine. 
Echilibrul de rol (engl. role balance) se referă la gradul în care 
o persoană este mulţumită de timpul dedicat fiecărui rol 
comparativ cu alte roluri pe care le are în viaţă. Studiile s-au 
focalizat asupra modului în care echilibrul carieră-familie 
influenţează starea de bine. Chiar dacă, iniţial, cercetările s-au 
focalizat mai ales pe femei (în special pe mame), în prezent 
studiile se referă în egală măsură la femei şi bărbaţi; mai 
mult, au apărut studii legate de echilibrul de rol şi ocuparea 
poziţiilor manageriale. De exemplu, Greenhaus şi Lieke (2013) 
arată că păstrarea unui echilibru carieră-familie are beneficii 
mai mari din punctul de vedere al calităţii vieţii, implicării în 
roluri şi satisfactiei legate de ele decât dedicarea a foarte mult 
timp carierei. Mai mult, persoanele care dedică mai mult timp 
familiei raportează un nivel al calităţii vieţii mai ridicat decât 
cei cei care investesc mai mult timp în carieră. S-a propus că 
păstrarea unui echilibru carieră-familie creşte performanţa 
individului prin reducerea conflictului de rol (Odle-Dusseau et 
al., 2012). Alţi factori care par a avea un efect pozitiv asupra 
echilibrului cariera-familie sunt programul flexibil şi lipsa 
discrepantei dintre timpul dorit şi cel dedicat efectiv celor 
două roluri. Cercetarea în acest domeniu întâmpină însă 
probleme din cauza dificultății de a conceptualiza „echilibrul? 
(conceptul este chiar contestat de unii), având în vedere că 


perceptia privind raportul optim dintre cele doua roluri poate 
varia considerabil de la individ la individ. Cercetările viitoare 
vor trebui să investigheze efectele echilibrului carieră-familie 
raportat la valorile individului şi să elucideze mecanismele 
menţinerii acestui echilibru ţinând cont de presiunile 
organizaționale. 

Pornind de datele privind factorii implicaţi în satisfacția 
legată de carieră şi efectele pozitive ale acesteia asupra 
performanţei angajatului, multe organizaţii investesc în 
programe de dezvoltare a carierei (e.g., managementul 
performanţei). Am menţionat în cadrul secţiunii anterioare 
câteva programe de dezvoltare derivate din psihologia 
pozitivă. Cu toate că organizaţiile investesc în aceste iniţiative, 
există puţine date în literatură legate de eficienţa lor efectivă, 
dar şi de modul în care acestea pot fi evaluate. Este nevoie de 
studii cu designuri riguroase şi variabile dependente multiple, 
care să documenteze eficienţa unor astfel de programe 
precum şi mecanismele prin care ele acţionează. 


9. Concluzii 


Putem spune, în concluzie, că emoţiile pozitive sunt asociate, 
pe termen lung, cu succesul în carieră, persoanele fericite 
având performanţe superioare, venituri mai mari şi 


manifestând mai multă generozitate. Cercetările din 
psihologia pozitivă au dus la descrierea mai multor căi 
importante asociate cu satisfacția în carieră. Acestea au oferit 
modele privind alegerea optimă a carierei, au identificat 
trăsături care constituie premise ale fericirii legate de carieră 
şi strategii de organizare a muncii care să crească starea de 
bine şi performanţele angajaţilor. 

Moartea: sfârşitul vieţii din 
perspectiva psihologiei pozitive 


Ramona Moldovan 


1. Introducere 


Moartea este considerată un fenomen universal — toată lumea 
moare. Dacă în legătură cu această această afirmaţie 
consensul este general, răspunsul la următoarea întrebare 
este încă neclar: cum reuşesc oamenii să aibă o perspectivă 
pozitivă asupra vieţii şi să funcţioneze optim având conştiinţa 
faptului că viaţa lor este finită şi că, mai devreme sau mai 
târziu, urmează să se încheie? 

Majoritatea oamenilor se confruntă cu numeroase situaţii 
mai mult sau mai puţin periculoase în decursul vieţii, de la 
depăşirea limitei de viteză, la zborul cu avionul sau 
implicarea în conflicte directe. Gândul la aceste evenimente, 
mai ales la cele mai serioase, în care poate surveni moartea, 
activează adesea emoţii negative. Reacţiile oamenilor în faţa 


mortii sunt diverse: contemplare sau reflectie, anxietate, 
tristeţe sau depresie, eforturi susţinute de a o evita sau de a-i 
face fata. 

In timp ce studiile care investighează dezvoltarea umană si 
primii ani de viata sunt foarte numeroase, istoricul 
cercetărilor focalizate asupra ultimilor ani din viaţă sau 
asupra morţii este mult mai sumar. 

Freud este unul dintre primii autori care a abordat 
moartea şi anxietatea faţă de moarte într-o manieră 
sistematică (Freud, 1957). De altfel, el este cel care a propus 
ideea că noi nu constientizam propria noastră mortalitate şi a 
fost multă vreme preocupat de atitudinea şi reacţiile 
emoţionale ale oamenilor în fata morţii. 

Cercetarea din acest domeniu s-a dezvoltat mai ales 
începând cu anii ’80, când au fost formulate politicile de 
sănătate publică din Statele Unite şi Marea Britanie care 
reglementau serviciile pentru persoanele aflate pe moarte. 
Multe din studiile iniţiale au fost realizate cu participarea 
pacienţilor diagnosticati cu diverse forme de cancer. Recent, 
cercetările au început să vizeze şi persoanele care rămân în 
urma cuiva care moare, astfel că numeroase studii abordează 
în mod sistematic doliul şi dezvoltarea posttraumatică. 

Multe din datele disponibile în acest moment provin din 
studii realizate în ţări dezvoltate şi sunt strâns legate de 
afecțiunile cu care aceste tari se confruntă (cancerul, de 
exemplu). Studiile care examinează moartea datorată unor 
afecţiuni mai rare, în cadrul unor grupuri socio-economice 


marginale, in circumstante speciale sau stigmatizante sunt 
mai putin comune. 

Studiile recente arată că o serie de afecţiuni grave, cum 
sunt afectiunile cardio-vasculare, sunt mai putin frecvent 
asociate cu mortalitatea fata de acum două sau trei decenii 
(Anstey, Mack, & von Sanden, 2006; Verhaegen, Borchelt, & 
Smith, 2003); spre exemplu, mortalitatea dupa un infarct a 
scazut cu 3% in fiecare an din 1994 pana in 2005 (Setoguchi et 
al., 2008). Drept urmare, oamenii trăiesc tot mai multi ani 
afectaţi de diverse boli. De altfel în ultimele decenii, ca 
urmare a creşterii speranţei de viaţă, s-a constatat o creştere 
semnificativă a prevalentei mai multor afecţiuni asociate cu 
declin cognitiv major în rândul vârstnicilor; de exemplu, în 
perioada 1997-2008, rata mortalităţii asociată bolii Alzheimer 
la indivizi peste 65 de ani a crescut cu 183% (National Vital 
Statistics System, 1997-2008). Natura afecţiunilor cronice şi 
implicaţiile acestora în rândul vârstnicilor, precum şi noile 
tehnologii de menţinere a vieţii constituie, de asemenea, o 
temă de cercetare relativ recentă. Discuţiile despre cum dorim 
să ne petrecem ultima parte a vieţii sau cum dorim să ne 
încheiem viaţa devin astfel tot mai frecvente. Cu toate acestea, 
moartea este o temă de cercetare abordată încă cu rezerve, în 
ciuda faptului că impactul potenţial al studiilor pe această 
temă este major. 


2. Ce credem despre moarte? 


Cum putem să avem o imagine pozitivă asupra vieţii noastre 
şi să functionam adecvat ştiind că aceasta este limitată şi că, la 
un moment dat, urmează să se sfârşească? 

La fel ca alte organisme, oamenii au un instinct puternic de 
supravieţuire şi fac eforturi pentru autoconservare. Spre 
deosebire însă de alte specii, oamenii sunt conştienţi de faptul 
că viaţa este finită, că se poate termina oricând, uneori din 
motive care nu pot fi prezise sau controlate. Faptul că oamenii 
au capacitate de autoreflectie are atât avantaje, cât şi 
dezavantaje. Aceasta permite oamenilor să analizeze trecutul, 
prezentul şi viitorul, ceea ce, pe de o parte, facilitează 
supraviețuirea; pe de altă parte însă, autoreflectia permite si 
juxtapunerea între dorinţa noastră de a trăi şi conştientizarea 
faptului că, la un moment dat, vom muri, iar această 
juxtapunere poate duce la anxietate (Greenberg, Pyszczynski, 
& Solomon, 1986). Astfel, faptul că oamenii sunt predispusi să 
lupte pentru autoconservare în condiţiile în care sunt 
conştienţi de propria lor mortalitate favorizează apariţia fricii 
sau groazei de moarte. 

Conform Teoriei Managementului Groazei (engl., Terror 
Management Theory — TMT; Greenberg et al., 1986; Solomon, 
Greenberg, & Pyszczynski, 1991), constientizarea sfarsitului 
inevitabil al vietii poate produce distres emotional major si 
poate interfera semnificativ cu domenii importante ale 
funcţionării noastre. Cu toate acestea, majoritatea oamenilor 


sunt fericiţi si bine adaptati pe parcursul vieţii, chiar daca 
sunt conştienţi de limitele lor biologice (Diener & Diener, 
1996; Routledge et al., 2010). 

Datele din ultimele două decenii (Burke, Martens, & 
Faucher, 2010) arată că activarea unor gânduri legate de 
moarte este asociată cu creşterea eforturilor pe care le facem 
pentru a le evita; de asemenea, atunci când gândurile legate 
de moarte se află în câmpul atentional, oamenii se identifică 
mai mult cu grupul socio-cultural din care fac parte şi aderă 
mai puternic la valorile grupului (Castano, 2004; Motyl, 
Rothschild, & Pyszczynski, 2009; Nelson, Moore, Olivetti, & 
Scott, 1997; Pyszczynski, Vail, & Motyl, 2010). Cu alte cuvinte, 
in mod constient sau inconstient (Arndt, Cook, & Routledge, 
2004; Greenberg, Arndt, Simon, Pyszczynski, & Solomon, 2000; 
Greenberg, Pyszczynski, Solomon, Simon, & Breus, 1994; 
Pyszczynski, Greenberg, & Solomon, 1999), atunci cand sunt 
confruntati cu ganduri despre propria moarte, oamenii au 
tendinţa sa le suprime, să reducă anxietatea şi să restabilească 
ordinea şi sensul vieţii (Greenberg et al., 2000). 

Modelele socio-culturale ne protejează de teama de moarte 
prin faptul că ne permit să ne vedem ca având contribuţii 
valoroase la realitatea în care trăim (Pyszczynski, Greenberg, 
Solomon, Arndt, & Schimel, 2004) şi ca făcând parte dintr-o 
entitate colectivă, nemuritoare (Castano & Dechesne, 2005). 
Convingerile pe care oamenii le dezvoltă despre lume şi sine, 
prin mecanisme sociale şi culturale, transcend limitările 
biologice ale fiecăruia dintre noi. Spre exemplu, ideologia 
creştină promovează ideea de suflet, o entitate spirituală care 


va trai etern. De altfel, majoritatea convingerilor despre lume, 
religioase si non-religioase, promovează ideea de sine 
spiritual care transcende sinele fizic (Jonas & Fritsche, 2013; 
Routledge et al., 2010). 

Numeroase studii au arătat că activarea gândurilor despre 
moarte nu duce la emoţii negative disfunctionale în rândul 
oamenilor cu religiozitate intrinsecă (Castano & Dechesne, 
2005; Golec de Zavala, Cichocka, Orehek, & Abdollahi, 2012; 
Thorson & Powell, 1990). Mai mult, datele arată că oamenii 
tind să se declare mai religioşi după ce sunt confruntati, intr- 
un fel sau altul, cu ideea morţii (Burling, 1993; Greenberg et 
al., 1990; McGregor, 2006; Norenzayan, Dar-Nimrod, Hansen, 
& Proulx, 2009; Vail et al, 2010). Aceste date susţin faptul că 
oamenii credincioşi (creştini, evrei, musulmani etc.) sunt mai 
protejaţi de anxietatea faţă de moarte. 

Măsura in care diferenţele transculturale influenţează 
răspunsul pe care îl au oamenii atunci când se gândesc la 
moarte a fost abordată în puţine studii. O meta-analiză 
recentă (Yen & Cheng, 2010) care a investigat impactul 
gândurilor legate de moarte arată că diferenţele între cultura 
asiatică şi cea  europeană/nord-americană nu sunt 
semnificative. Pe baza cercetărilor disponibile in acest 
moment, putem concluziona că reacţiile defensive pe care 
oamenii le au atunci când se gândesc la moarte sunt 
universale; datele sugerează un rol moderator al culturii, 
astfel că, spre exemplu, cultura modelează forma specifică pe 
care o iau mecanismele de apărare. Cu alte cuvinte, 
majoritatea oamenilor au tendinţa să se apere sau să îşi 


protejeze convingerile legate de sine si de lume atunci cand se 
confruntă cu ideea morţii, cu diferenţa că apărăm convingeri 
diferite, în funcţie de cultura din care facem parte. 


2.1. Dorinţa de a trăi 


Dorinţa de a trăi se referă la angajamentul pe care cineva îl 
are faţă de viaţă, atât conştient cât şi instinctiv (Carmel, 2001). 
Aceasta depinde de semnificaţia pe care viaţa o are pentru 
individ, de motivaţia pe care o simte subiectiv, dar şi de alte 
fenomene mai puţin explicite (Carmel, Baron-Epel, & Shemy, 
2007). Dorinţa de a trăi se exprimă în reacţiile pe care 
persoana le are în fata amenințărilor, în vederea restabilirii 
unui echilibru care a fost afectat (e.g, la nivel biologic, 
emoţional, cognitiv). Pierderea dorinţei de a trăi nu 
echivalează cu dorinţa de a muri şi diferă de depresie sau 
doliu (de exemplu, chiar dacă o persoană are depresie majoră, 
poate avea o dorinţă puternică de a trăi) (Askinazi, 1997). 
Studiile care au investigat dorinţa de a trăi au arătat că, 
atunci când sunt rugaţi să se gândească la situaţia în care ar fi 
confruntati cu o afecţiune severă sau terminală, oamenii cu o 
dorinţă mai puternică de a trăi tind să aibă o atitudine mai 
favorabilă fata de tratamentele care i-ar tine in viata 
comparativ cu oamenii cu o dorinta mai scazuta de a trai 
(Carmel & Mutran, 1997). Acest efect rămâne semnificativ 
chiar şi atunci când sunt controlate variabilele demografice 


sau caracteristicile care tin de sănătate, funcţionare, stare de 
bine sau anxietate faţă de moarte. Datele arată că dorinţa de a 
trăi se referă nu doar la atitudinea cuiva faţă de viaţă în 
prezent, ci şi la motivaţia de a face faţă situaţiilor negative din 
viitor. Studiile arată că dorinţa de a trăi se menţine până la 
sfârşitul vieţii, chiar şi la persoanele diagnosticate cu cancer 
într-o formă avansată (Tataryn & Chochinov, 2002). 

Dorinţa de a trăi este asociată pozitiv cu sănătatea mentală 
şi negativ cu afecțiunile somatice, atât în populaţia generală 
(Carmel, 2001, 2011) cât şi în populaţia clinică (Chochinov et 
al., 2005; Chochinov, Tataryn, Clinch, & Dudgeon, 1999). Două 
studii recente au arătat că dorinţa de a trăi este asociată 
pozitiv cu o durată mai lungă de viaţă: cu alte cuvinte, cu cât 
cineva îşi doreşte mai mult să trăiască, cu atât va trăi mai 
mult, indiferent de gen, vârstă, educaţie şi afecţiuni 
comorbide (Carmel et al, 2007; Karppinen, Laakkonen, 
Strandberg, Tilvis, & Pitkala, 2012). 


2.2. Dorinta de a muri 


O serie de studii au arătat sistematic ca 10-20% dintre 
varstnicii din diverse tari din Europa (e.g., Suedia, Italia, 
Marea Britanie, Germania) isi doresc sau si-au dorit la un 
moment dat sa moara (Barnow & Linden, 2000; Forsell, Jorm, 
& Winblad, 1997; Rao, Dening, Brayne, & Huppert, 1997; 
Rurup, Deeg, Poppelaars, Kerkhof, & Onwuteaka-Philipsen, 


2011; Scocco & De Leo, 2002; Skoog et al., 1996). Dorinta de a 
muri este prezentă, cu o prevalenta mai scăzută, şi la alte 
grupe de vârstă (Dennis et al., 2007). Concluzia studiilor care 
s-au ocupat de acest fenomen este că, deşi oamenii care îşi 
doresc să moară au mai frecvent simptome depresive faţă de 
oamenii care nu îşi doresc să moară, doar o minoritate dintre 
aceştia au depresie majoră (Barnow & Linden, 2000; Callahan, 
Hendrie, Nienaber, & Tierney, 1996; Jorm et al., 1995). Pe scurt, 
nu toate persoanele care îşi doresc să moară au tulburare 
depresivă majoră, după cum nu toate persoanele cu depresie 
îşi doresc să moară. 

Există mai mulţi factori care par să fie asociaţi cu dorinţa 
de a muri, independent de simptomele depresive: oamenii 
care au diverse dizabilităţi sau dificultăţi în a se îngriji, 
oamenii singuri (în urma divorţului sau a morţii partenerului 
de viaţă), cu probleme financiare şi cu un suport social redus 
tind să aibă mai frecvent gânduri legate de moarte sau să îşi 
dorească să moară (Callahan et al., 1996; Dennis et al., 2007; 
Forsell et al., 1997; Jorm et al., 1995; Rurup et al, 2011; Yip et 
al., 2003). 

Puţine studii au investigat măsura in care dorinţa de a 
muri prezice mortalitatea (Dewey, Davidson, & Copeland, 
1993; Macdonald & Dunn, 1982; Raue et al., 2010). Datele care 
sunt disponibile deocamdata sugereaza ca dorinta de a muri 
poate prezice mortalitatea in randul varstnicilor. Dat fiind ca 
dorita de a muri este, de regula, asociata cu simptome 
depresive, ea poate fi atenuata prin diverse tratamente (Raue 
et al., 2010). 


3. Cum reactionam în fata morţii? 


3.1. Anxietate 


Anxietatea fata de moarte apare ca urmare a gandurilor pe 
care omul le are in legatura cu propria moarte sau cu moartea 
celorlalti (Nyatanga & de Vocht, 2006). Cei mai multi oameni 
trăiesc într-o anumită măsură anxietate fata de moarte. De 
altfel, aceasta poate fi adaptativă din punct de vedere 
evolutionist: oamenii care se tem de moarte vor evita în mai 
mare măsură situaţiile care ar putea duce la rănire sau 
moarte, având deci şanse mai mari de supravieţuire (Sliter, 
Sinclair, Yuan, & Mohr, 2014; Tomer, 1992). Anxietatea faţă de 
moarte poate fi însă şi disfunctionala, ajungând să interfereze 
semnificativ cu viata cotidiană. Ea este abordată in literatura 
atât ca stare emoţională, cât şi ca trăsătură multidimensionala 
relativ stabilă, diferită de anxietatea generală (Neimeyer & 
Van Brunt, 1995; Sliter et al., 2014; Tomer & Eliason, 2000). 
Datele privind evoluţia anxietatii fata de moarte sunt 
ambigue, în sensul că în timp ce unele studii arată că aceasta 
scade odată cu înaintarea în vârstă (Gesser, Wong, & Reker, 
1987; Keller, Sherry, & Piotrowski, 1984), altele arată că ea 
devine mai frecventă şi mai intensă (Cicirelli, 1997, 1999) 
tocmai pentru că îmbătrânind, oamenii au din ce în ce mai 
puţini ani de trăit, tind să aibă probleme legate de sănătate şi 


un control personal tot mai redus (Kramarow, Lentzner, 
Rooks, Weeks, & Saydah, 1999); specific, temerile principale 
ale adultilor in legatura cu moartea se refera la posibilitatea 
de a trece printr-un proces indelungat, dureros, sau de a fi 
abandonati in momentul mortii (Cicirelli, 1998; Neimeyer & 
Moore, 1994; Neimeyer & Van Brunt, 1995; Wass & Neimeyer, 
1995). 

Gândurile legate de moarte pot fi înspăimântătoare; drept 
urmare, multi oameni evită să se gândească la moarte (Aries, 
1981; Gailliot, Schmeichel, & Baumeister, 2006). Autoreglarea 
se referă la capacitatea cuiva de a-şi controla propriile 
gânduri, emoţii sau comportamente. Aceasta este o abilitate 
care poate fi extrem de utilă atunci când trebuie să facem fata 
unor situaţii neplăcute sau stresante (Baumeister, Heatherton, 
& Tice, 1994; Mischel, Shoda, & Peake, 1988; Shoda, Mischel, & 
Peake, 1990; Tangney, Baumeister, & Boone, 2004). 
Constientizarea propriei mortalitati poate constitui o astfel de 
situatie stresanta, iar autoreglarea poate avea o contributie 
majora in reducerea gandurilor legate de moarte (Gailliot et 
al., 2006). 

Mediul înconjurător conţine numeroşi stimuli care pot 
activa gânduri şi emoţii legate de moarte, iar oamenii folosesc 
frecvent strategii de autoreglare pentru a preveni 
conştientizarea acestor stimuli, respectiv trăirea unor emoţii 
negative cum este anxietatea (Greenberg et al., 1986). Datele 
arată că una dintre cele mai des folosite strategii este 
suprimarea acestor gânduri sau  redirecţionarea lor 
(Greenberg et al, 1994; Harmon-Jones et al., 1997; Pollak, 


1979). Măsurătorile explicite ale anxietatii (e.g., chestionare, 
scale) fata de moarte reflectă, în general, niveluri relativ 
scăzute ale acesteia, în timp ce măsurătorile implicite (e.g., 
asociere de cuvinte) indică scoruri mai ridicate (Feifel & 
Branscomb, 1973; Pollak, 1979). Aceste rezultate sugerează că 
oamenii conştientizează moartea la nivel implicit, dar aceste 
gânduri tind sa fie suprimate la nivelul constientizarii 
explicite (Gailliot et al., 2006). 

A face fata gândurilor şi emoţiilor nedorite poate fi 
neplăcut şi presupune adesea un efort considerabil, iar 
capacitatea noastră de autoreglare este limitată. De asemenea, 
capacitatea de autoreglare diferă de la persoană la persoană 
(Greenberg et al., 1994; Harmon-Jones et al., 1997; Pyszczynski 
et al., 1999; Wegner, 1994), iar procesul de autoreglare nu este 
eficient tot timpul. Dat fiind că este extrem de puţin probabil 
să reuşim să controlăm toate gândurile şi emoţiile pe care le 
avem, cu atât mai puţin gândurile legate de moarte, este 
indicat să identificăm alte metode prin care să gestionăm 
stările emoţionale neplăcute produse de acestea (Pyszczynski 
et al., 1999). 


3.2. Doliu şi dezvoltare posttraumatică 


Doliul este un fenomen complex care se exprimă în funcţie de 
o serie de factori individuali, familiali, religioşi şi socio- 
culturali. Modelele clasice privind doliul (e.g., Peretz, 1970) au 


avansat ipoteza ca acesta este limitat in timp: indivizii trec 
printr-o perioada de soc si doliu intens timp de aproximativ 
două săptămâni, urmată de o perioadă de două luni de doliu 
profund, iar apoi de doi ani în care se instalează treptat starea 
de funcţionare normală. Un alt model cunoscut este cel 
formulat de Elizabeth Kubler-Ross (1969). Conform acestui 
model, doliul presupune câteva stadii distincte prin care trec 
oamenii care se confruntă cu moartea cuiva apropiat: negare, 
furie, negociere, depresie şi acceptare. Cele cinci stadii 
descrise acum peste patru decenii de Kubler-Ross au avut o 
influenţă majoră asupra literaturii din acest domeniu. Ele au 
fost identificate în studii care au inclus pacienţi pe moarte şi s- 
a presupus că toţi oamenii care se confruntă cu ideea propriei 
morţi trec prin aceste stadii. Astăzi ele sunt larg acceptate ca 
fiind un răspuns tipic pe care îl avem atunci când ne 
confruntăm cu schimbări majore în viaţă. Studiile care au 
investigat empiric acest model au arătat că oamenii nu trec 
prin aceste etape într-o manieră predictibilă (Parkes & Weiss, 
1983; Schneider, 1984, 1989; Worden, 1982). Doliul depinde de 
o serie de factori personali (e.g., reprezentarea morţii), 
familiali (e.g., suportul social) şi culturali (Mash & Wolfe, 
2002), iar cei care beneficiază de factori de protecţie sunt mai 
rezilienti atunci când pierd pe cineva apropiat. 

Majoritatea oamenilor tind să fie rezilienti atunci când se 
confruntă cu doliul şi să revină la nivelul de funcţionare pe 
care îl aveau înaintea pierderii (Bonanno et al., 2002). Mai 
mult, deşi sunt descrise unele efecte negative pe care doliul 
poate să le aibă asupra sănătăţii fizice şi mentale (Prigerson, 


Vanderwerker, & Maciejewski, 2008), acesta poate fi un 
catalizator al dezvoltarii posttraumatice (Calhoun, Tedeschi, 
Cann, & Hanks, 2010). 

Dezvoltarea personală apare in urma doliului mai ales 
dacă moartea unei persoane apropiate duce la chestionarea 
filosofiei de viata a celor rămaşi în urmă (Calhoun et al., 2010; 
Janoff-Bulman, 1992). Ea este rezultatul încercărilor de 
reorganizare a propriilor convingeri despre sine, ceilalţi sau 
viaţă, respectiv a încercărilor de a înţelege sensul morţii cuiva 
(Neimeyer & Sands, 2011; Park, 2010). Dezvoltarea 
posttraumatică după doliu pare să fie facilitată de apelul la 
mecanisme de coping de tip spiritual (Shaw, Joseph, & Linley, 
2005). Copingul religios (Pargament, Koenig, & Perez, 2000; 
Pargament, Smith, Koenig, & Perez, 1998), practicile religioase 
(Koenig, Pargament, & Nielsen, 1998) şi participarea la 
activitati religioase (Calhoun, Cann, Tedeschi, & McMillan, 
2000) au fost identificate ca avand un rol major in facilitarea 
dezvoltării posttraumatice. Religia a oferit întotdeauna un 
cadru potrivit pentru a face faţă pierderii (Park, 2005; 
Wortmann & Park, 2008; 2009). Unul dintre principiile de bază 
în mai multe tradiţii filosofice şi religioase este acela că, deşi 
doliul se asociază adesea cu dezechilibru psihologic şi distres 
emoţional, acesta poate şi să ofere contextul unor schimbări 
pozitive (Bemporad, 1987; Linley, 2003). Mai multe studii au 
arătat că moartea cuiva apropiat poate duce la schimbări 
majore în viata celor indoliati (Armstrong & Shakespeare- 
Finch, 2011; Cadell, Regehr, & Hemsworth, 2003; 


Engelkemeyer & Marwit, 2008; Shakespeare-Finch & 
Armstrong, 2010). 


3.3. Stare de bine 


In ultimele decenii, schimbările care apar in ultima etapă a 
vietii au devenit teme importante de cercetare. Tot mai multe 
studii investigheaza masura in care apropierea de moarte are 
un rol mai important in instalarea acestor schimbari decat 
varsta cronologica in sine (Backman & MacDonald, 2006a, 
2006b). De altfel, una din ipotezele majore este aceea ca anii 
pe care cineva ii mai are de trait reprezinta un predictor mai 
important al funcţionării decât anii de la naştere (Kleemeier, 
1962). 

Ideea conform căreia starea de bine şi satisfacția cu viata 
sunt relativ stabile în toată perioada adultă s-a bucurat 
întotdeauna de un suport empiric robust, bazat inclusiv pe 
studii longitudinale (Argyle, 1999; Carstensen, Pasupathi, 
Mayr, & Nesselroade, 2000; Diener, Lucas, & Scollon, 2006; 
Diener, Suh, Lucas, & Smith, 1999; Diener & Suh, 1997; 
Gerstorf et al., 2010; Kunzmann, Little, & Smith, 2000; Larson, 
1978; Mroczek & Kolarz, 1998; Myers, 1992); o serie de 
cercetări au arătat că starea de bine subiectivă rămâne relativ 
stabilă chiar şi la vârste înaintate, în pofida problemelor de 
sănătate inerente acesteia (Diener & Suh, 1997; Horley & 


Lavery, 1995; Smith, Fleeson, Geiselmann, Settersten, & 
Kunzmann, 1999). 

Studii care au adoptat o perspectivă teoretică diferită, 
aceea a distanţei faţă de moarte (versus vârsta cronologică), 
au observat un declin semnificativ al stării de bine la vârste 
avansate, pe măsura apropierii de moarte. Se pare că 
schimbările care apar la vârstnici sunt inflentate nu doar de 
factori dependenţi de vârstă, ci şi de factori care ţin de 
iminenta morţii. Astfel, datele arată că starea de bine şi 
emoţiile pozitive intră în declin semnificativ în perioada care 
precedă moartea, independent de vârstă (Berg, Hassing, 
Thorvaldsson, & Johansson, 2011; Diehr, Williamson, Burke, & 
Psaty, 2002; Gerstorf, Ram, Rocke, Lindenberger, & Smith, 
2008; Gerstorf et al., 2010; Gerstorf, Ram, Estabrook, et al., 
2008; Mroczek & Spiro III, 2005; Palgi et al, 2010; Vogel, 
Schilling, Wahl, Beekman, & Penninx, 2013). Cu alte cuvinte, 
distanţa faţă de moarte este un predictor mai bun al 
satisfactiei fata de viata si al starii generale de bine decat 
varsta cronologica (Berg et al., 2011; Gerstorf, Ram, Rocke, et 
al., 2008; Gerstorf, Ram, Estabrook, et al., 2008; Mroczek & 
Spiro III, 2005). 


4.Cum ne putem raporta la moarte? 


Importanţa atitudinii pe care o avem fata de moarte este 
discutată în detaliu într-o carte scrisă recent de o asistentă 
medicală care a lucrat mulţi ani în centre de îngrijire 
paleativă (Ware, 2012). Ware a fost martora ultimelor 
săptămâni din viaţa multor pacienţi şi a văzut experienţa pe 
care o au oamenii în faţa propriei morţi. Mulţi dintre ei, aşa 
cum este de aşteptat, simt frică, furie, remuscare, regret, dar şi 
acceptare. Întrebaţi fiind despre viata lor si despre regretele 
pe care le au, cei mai mulţi dintre ei au avut răspunsuri 
similare. Ware (2012) a sistematizat discuţiile pe care le-a avut 
cu aceşti pacienţi într-o carte destinată publicului larg care se 
focalizează pe regretele pe care le au oamenii în faţa morţii: 


1. As fi vrut să am avut curajul să duc o viata conform 
propriilor mele convingeri, nu ale altora. Acesta este cel mai 
frecvent regret pe care îl au oamenii. Atunci când 
realizează că viaţa li se apropie de sfârşit, ei îşi dau seama 
mai clar câte vise au rămas neîmplinite din cauza 
alegerilor pe care le-au făcut, sau nu le-au făcut, la un 
moment dat. 

2. Aş fivrut să nu lucrez atât de mult. Acest regret este extrem 
de frecvent, mai ales în rândul bărbaţilor. Numeroşi 
oameni pierd o bună parte din viaţa copiilor lor şi nu 
petrec suficient timp cu partenerul. Atunci când se uită 
retrospectiv la deciziile pe care le-au luat de-a lungul vieţii, 
multi oameni regretă că au ales să lucreze atât de mult. 

3. Aş fi vrut să am curajul să exprim ce gândesc şi ce simt. 
Numeroşi oameni îşi suprimă gândurile şi emoţiile pentru 
a nu-i supăra pe ceilalţi şi ajung să trăiască plini de 


resentimente si regret, ducând o viata care, de fapt, nu le 
place. 

4. Aş fi vrut să petrec mai mult timp cu prietenii mei. Adesea, 
oamenii nu petrec suficient timp cu familia şi prietenii lor. 
De aceea, unul din marile regrete pe care le au în faţa 
morţii se referă la neglijarea prietenilor şi familiei. 

5. Aş fi vrut să îmi dau voie să fiu mai fericit. Mulţi oameni 
regretă că s-au resemnat prea devreme şi pentru prea mult 
timp. Teama de schimbare este adesea confundată cu 
mulţumire sau confort. Privind în urmă, multă lume 
regretă că nu a îndrăznit să facă lucruri pe care, de altfel, 
le-ar fi vrut. 


Ideea de bază a cărţii depăşeşte mult simpla enumerare 
sau descriere a celor mai comune regrete înainte de moarte. 
Mai degrabă, autoarea speră că citindu-le, oamenii se vor 
gândi nu atât la moarte, cât la viaţă. Ştiind ce regretă 
majoritatea oamenilor în faţa morţii, putem trăi în aşa fel 
încât să nu avem aceste regrete. 


5. Instrumente de evaluare 


Studiile din acest domeniu investighează constructe extrem 
de eterogene: sens şi semnificaţie, calitatea vieţii, valori ale 
vieţii, atitudini faţă de moarte. Astfel, instrumentele de 


evaluare sunt, de asemenea, foarte diverse. Amintim cateva 
dintre chestionarele mai frecvent citate in literatura: Quality 
of Dying and Death Questionnaire (Curtis et al., 2002), The 
Projective Life Attitude Assessment (Rosenblatt et al, 1989); 
The No Meaning Scale (Kunzendorf & Maguire, 1995) etc. 


6. Noi direcţii de cercetare 


Datele arată că satisfacția fata de viata şi starea generală de 
bine nu sunt explicate în totalitate de vârsta cronologică 
(George, 2010; Gerstorf et al., 2010), starea de sănătate sau alti 
factori demografici (Gerstorf, Ram, Rocke, et al, 2008; 
Mroczek & Spiro III, 2005). Una din explicatiile pentru aceste 
rezultate sugereaza ca starea de bine ar putea fi relationata 
mai degrabă cu promixitatea fata de moarte prin alte 
mecanisme, cum ar fi, de exemplu, dorinta de a trai (Lawton 
et al., 1999). Dorinta de a trai este asociata pozitiv cu sanatatea 
mentală şi negativ cu afectiunile somatice, atât în populaţia 
generală (Carmel, 2001, 2011) cât şi în populaţia clinică 
(Chochinov et al, 2005; Chochinov, Tataryn, Clinch, & 
Dudgeon, 1999). Datele disponibile în acest moment sunt 
extrem de interesante insa sunt necesare studii suplimentare 
pentru a clarifica aceste ipoteze. Studiile viitoare vor trebui sa 
clarifice nu doar implicaţiile pe care le are dorinţa de a trăi, ci 


şi implicaţiile dorinţei de a muri pentru calitatea vieţii, starea 
generală de bine sau mortalitate. Astfel de studii sunt 
importante tocmai pentru că ştim că starea de bine şi 
satisfacția fata de viata sunt componente importante ale 
îmbătrânirii frumoase (Poon & Cohen-Mansfield, 2011). 


7. Concluzii 


Studiile privind impactul psihologic al propriei mortalitati 
arată că focalizarea asupra morţii nu se asociază doar cu 
emoţii negative, ci poate genera emoţii pozitive privind 
moartea (Mogilner, 2010). Astfel, în loc să ne focalizăm asupra 
evitării morţii sau căutării imortalitatii (Greenberg, Arndt, 
Schimel, Pyszczynski, & Solomon, 2001; Niemiec et al., 2010), 
putem avea o atitudine de conştientizare contemplativă a 
prezentului. 

O altă concluzie importantă, formulată pe baza multor 
studii derulate în ultimele decenii, este aceea că este 
important să fim religioşi sau spirituali. Departe de a fi un 
simplu fenomen cultural, religia demonstrează o inegalabilă 
rezilienta şi expansiune. Religiozitatea sau spiritualitatea au o 
persistenta transtemporala si transculturală neegalata de 
niciun alt fenomen socio-cultural cunoscut. Religia ne ajuta sa 
facem fata anxietatii legate de moarte, doliului dupa moartea 


cuiva apropiat si inclusiv sa ne dezvoltam posttraumatic dupa 
un eveniment negativ. Mai mult, se pare ca persoanele 
religioase au o dorinţă mai mare de a trăi, inclusiv in 
conditiile unor afectiuni terminale, dorinta despre care avem 
din ce in ce mai multe date ca este asociată cu o durată mai 
lunga a vietii (Tataryn & Chochinov, 2002). 

O concluzie importanta derivata din studii recente este ca 
e bine să ne dorim să trăim cât mai mult. La fel cum dorinţa 
de a muri prezice mortalitatea (Dewey et al., 1993; Raue et al., 
2010), unele studii au arătat deja că dorinţa de a trăi poate 
prezice durata vieţii (Carmel et al., 2007). Indiferent de sex, 
vârstă şi indiferent de educaţie, dincolo de afecțiunile 
somatice sau psihologice cu care unii dintre noi ne 
confruntăm, cu cât ne dorim mai mult să trăim, cu atât vom 
trăi mai mult. 

Concluzii şi direcţii viitoare 


Aurora Szentâgotai-Tătar, Daniel David 


Psihologia pozitivă este un domeniu dinamic, care a adus 
contribuţii importante la înţelegerea stării de bine şi a 
caracteristicilor individuale care stau la baza acesteia. Ea este, 
în acelaşi timp, un domeniu de cercetare relativ tânăr, care 
mai are de răspuns la numeroase întrebări interesante. Având 
în vedere că ele au fost trecute în revistă în cadrul fiecărei 
teme abordate, ne limităm la a aminti înţelegerea influențelor 
genetice si mecanismelor neurofiziologice ale emoţiilor 
pozitive, a contribuţiei acestora la sănătatea mentală, a 
condiţiilor în care ele pot deveni disfunctionale, clarificarea 
mecanismelor prin care relaţiile sociale contribuie la starea 
de bine, a felului în care punctele forte influenţează calitatea 
relaţiilor şi identificarea celor mai bune metode de dezvoltare 
a acestora, ca fiind doar câteva dintre provocările cărora 
trebuie să le răspundă psihologia pozitivă. 

Dincolo de potenţialele contribuţii teoretice, miza acestor 
cercetări este dezvoltarea şi testarea unor strategii eficiente 
de creştere a stării de bine (nu doar ca scop în sine, ci şi 
pentru a îmbunătăţi performanţa şi relaţiile sociale), a unor 
modalităţi de stimulare a rezilientei şi de prevenire a 


psihopatologiei si integrarea tehnicilor derivate din psihologia 
pozitivă în protocoale clinice (Seligman & Steen, 2005). De 
altfel, studiile din ultimii ani reflecta utilitatea interventiilor 
focalizate pe recunostinta, optimism, valori, identificarea 
punctelor forte si angajarea in activitati care favorizeaza 
manifestarea acestora, atat pentru cresterea starii de bine, cat 
si pentru reducerea unor probleme emotionale cum sunt 
simptomele depresive (Seligman & Steen, 2005; Sin & 
Lyubomirsky, 2009). Meta-analize recente confirma efectele 
acestor interventii In ceea ce priveste cresterea emotiilor 
pozitive şi stării de bine şi reducerea depresiei (Bolier et al., 
2013; Sin & Lyubomirsky, 2009; Weiss, Bolier, & Westerhof, 
2016). 

În ciuda potenţialului tehnicilor derivate din psihologia 
pozitivă, multe dintre studiile în cadrul cărora ele au fost 
evaluate suferă de neajunsuri metodologice legate de alegerea 
grupului de control, numărul mic de participanţi, procedura 
de randomizare, strategia de raportare a datelor si 
eterogenitatea crescută a intervențiilor. De asemenea, cele 
mai multe studii clinice au fost realizate pe pacienţi cu 
depresie, datele pe alte tipuri de psihopatologie fiind foarte 
puţine. 

Pentru a deveni o forţă în domeniul clinic, psihologia 
pozitivă are nevoie de studii clinice controlate bine realizate, 
în paradigma validării ştiinţifice a intervențiilor (engl. 
evidence-based), luându-se simultan în calcul atât eficienţa 
intervenţiei, cât şi teoria/mecanismele subiacente acesteia 
(vezi David & Montgomery, 2011). Acestea trebuie să implice 


protocoale clare, testate pe un numar adecvat de participanti, 
cu probleme variate, în contexte si culturi diferite (Bolier et 
al., 2013). Numai in aceste conditii psihologia pozitiva isi va 
putea realiza cu adevarat obiectivele cu care a pornit la drum 
în urmă cu douăzeci de ani: de a contribui la înţelegerea 
dimensiunilor pozitive ale funcţionării umane, la creşterea 
stării de bine a indivizilor şi comunităţilor, la dezvoltarea 
rezilientei in fata evenimentelor de viata negative şi la 
ameliorarea suferintei emotionale. 

Postfata 
Psihologia pozitivă a vieţii cotidiene 


Despre raționalitate, meditaţie, moarte, negativ şi 
pozitiv 


Daniel David 


Acest capitol este format din punerea laolaltă a unor texte care au apărut 
anterior în lucrarea Dezvoltare personală şi socială. Eseuri şi convorbiti despre viaţă 
cu psihologul Daniel David (David, 2014, Editura Polirom, Iaşi) şi în Tratat de 
psihoterapii cognitive şi comportamentale (David, 2012/2017, Editura Polirom, Iaşi). 
Ele arată cum principiile de psihologie pozitivă prezentate în acest tratat pot fi 
formulate la nivel de interfaţă, accesibil publicului larg. 


1. Când în viaţă „negativul” devine „pozitiv” 


Am fost întrebat recent de mai multi cunoscuţi şi clienti/pacienti dacă este normal 
(adică sănătos psihologic): (1) să avem emoţii negative (e.g.: tristeţe puternică, 
îngrijorări, stări de nemulţumire intensă, regrete puternice) şi/sau (2) să fim 
frustrati. 


Sănătatea mintală este definită ca o stare de bine fizic, psihic şi social 
(Organizaţia Mondială a Sănătăţii - OMS). Acest „bine” nu trebuie însă echivalat cu 
„pozitivul”, aşa cum facem adesea (vezi şi David, 2006/2012; Ellis, 1994). Uneori a fi 
„normal” înseamnă a reacţiona la confruntarea cu evenimente stresante (negative) 
cu emoţii negative funcţionale. Spre exemplu, atunci când te părăseşte persoana 
iubită este ,normal” să fii foarte trist, teribil de îngrijorat, poate să ai regrete şi/sau 
să fii foarte nemulţumit; toate acestea sunt un semn de normalitate şi te fac să fii 
om. În plus, aceste emoţii sunt funcţionale deoarece te ajută să te confrunti cu 
situaţia negativă şi să cauţi soluţii creative de ieşire din impas. Nu este normal însă 
să reactionezi la un astfel de eveniment stresant (negativ) cu emoţii negative 
disfunctionale. Dacă eşti deprimat (nu trist), panicat/anxios (nu îngrijorat), 
furios/agresiv (nu nemulţumit) şi/sau copleşit de vinovăţie (nu de regrete), aluneci 
în psihopatologie, deoarece aceste stări afective nu te ajută să găseşti soluţii 
adecvate la situaţiile negative cu care te confrunti; un depresiv, un anxios, un om 
furios sau un om copleşit de vinovăţie nu mai caută şi/sau nu poate găsi uşor 
soluţii creative de ieşire din impas, deoarece aceste emoţii ne reduc capacitatea 
motivationala şi ne afectează resursele mintale. Similar, nu este normal să 
reactionam la evenimente negative cu stări emoţionale pozitive (e.g., bucurie, calm 
şi relaxare), ele neajutându-ne nici psihologic, nici biologic să trecem peste trauma 
suferită (este şi contraintuitiv). Aşadar, în anumite situaţii, „negativul” este 
„pozitiv”, adică este bun! 

Cât priveşte frustrarea, lucrurile sunt nuantate. Frustrarea poate fi şi ea 
raţională sau iraţională. Dacă cineva „calcă” obraznic şi cu tupeu munca, idealurile 
şi dorinţele tale, pentru care ai depus efort, vei fi frustrat (dorinţele nu s-au 
realizat). Dacă frustrarea rezultă dintr-o formulare/conceptualizare raţională, 
preferentiala şi flexibilă a dorințelor (e.g., „Mi-aş dori teribil de mult şi fac tot ce 
depinde de mine să... dar pot accepta faptul, chiar dacă nu îmi place, că uneori 
lucrurile nu stau cum vreau eu”) şi este urmată de emoţii funcţionale şi negative 
(e.g., tristeţe şi/sau îngrijorare şi/sau nemulţumire şi/sau regrete), atunci frustrarea 
este una raţională, şi este pentru noi un semn de normalitate. Dacă frustrarea 
rezultă dintr-o formulare/conceptualizare iraţională, dogmatică (în termeni de 
„trebuie cu necesitate”), a dorințelor (e.g., „Trebuie cu necesitate să... şi nu pot 
concepe altfel”) şi este urmată de emoţii disfunctionale şi negative (stări depresive 
şi/sau panică/anxietate şi/sau furie şi/sau vinovăţie) care te împiedică în atingerea 
scopurilor, atunci frustarea este una iraţională. Aşadar, în anumite condiţii, când 
dorinţele (neîndeplinite) sunt flexibile şi reacţiile emoţionale sunt negative dar 
funcţionale, a fi frustrat este un semn de normalitate! 

În multe situaţii negative mi se spune şi mie de către unii colegi: „Dane, tu eşti 
psiholog. Nu trebuie să fii aşa de nemulţumit”. Lumea înţelege prost normalitatea. 


A fi psiholog nu înseamnă că nu esti om şi că nu trebuie sa reactionezi normal! 
Cum ar trebui să reactioneze un om atunci când alţii îi calcă in picioare dorinţele, 
munca etc? Cu emoţii pozitive? Calm şi relaxat? Păi asta nu este normalitate 
mintală... Ar trebui să reacționeze cu emoţii negative funcţionale (e.g, 
nemulţumire) care îl fac să găsească soluţii (e.g., să confrunte în mod asertiv şi 
corect agresorul); nu trebuie însă să reacționeze cu emoţii negative disfunctionale 
(e.g., furie), deoarece ele doar complică situaţia. 

Aşadar, aminteste-ti cititorule că uneori „negativul” este „pozitiv”, iar in 
următoarea postare voi discuta despre cum „pozitivul” poate deveni „negativ”. 
Până atunci fii normal: dă-ţi voie sa experientiezi în situaţii problematice emoţii 
negative funcţionale, iar atunci când este cazul poţi să fii şi frustrat, dar să fie o 
frustrare raţională! 


Notă: Pentru detalii privind aceste distincţii vezi lucrările psihologului american 
Albert Ellis, iar în limba română lucrările proprii (David, D., 2006, Tratat de 
psihoterapii cognitive şi comportamentale, Editura Polirom, laşi). Pentru 
uşurinţa discursului adresat publicului am folosit aici termenul „emoţii”, 
sinomim cu cel de „stări afective”. 


2. Când în viaţă „pozitivul” devine „negativ” 


Am discutat mai sus situaţia în care emoţiile negative sunt, de fapt, utile si 
funcţionale („negativul” este „pozitiv”). Iată, pe scurt, cum stau lucrurile când 
emoţii pe care le considerăm „bune” (pozitive) sunt de fapt „rele” (negative). 

Noi credem adesea că emoţiile cu valență pozitivă (de exemplu, bucuria, 
multumirea, optimismul) ne fac bine. Desi au valență pozitivă, ele pot fi 
funcţionale sau disfunctionale, afectându-ne sănătatea mintală şi interacţiunile 
sociale. Caracterul lor functional sau disfunctional este determinat de mai multi 
factori. Haideţi să îi discutăm pe scurt (vezi şi David, 2006/2012; Ellis, 1994). 

Primul factor se referă la momentul apariţiei emoţiilor pozitive. Raportat la 
scopurile pe care le avem, emoţiile pozitive pot să apară înainte de atingerea lor 
(„pre-goal emotions”) sau după ce ele au fost atinse („post-goal emotions”). Emotiile 
pozitive „pre-goal” funcţionale sunt cele care măresc capacitatea memoriei de 


lucru şi a altor funcţii executive, stimulându-ne să ne mobilizăm in vederea 
atingerii scopului propus; din această categorie fac parte trăiri precum optimismul, 
speranţa, încrederea şi nerăbdarea. Emotiile ,,post-goal” funcţionale sunt cele care 
stabilizează în memorie informaţiile obţinute după atingerea scopului; aici intră 
emoţii precum bucuria, multumirea, satisfacția şi relaxarea. Ei bine, dacă emoţiile 
„post-goal” apar înaintea atingerii scopului propus, ele devin disfunctionale, 
reducând capacităţile noastre executive. În mod similar, dacă emoţiile ,,pre-goal” 
apar după atingerea scopului, ele devin disfunctionale, deoarece nu asigură 
perioada de „linişte” necesară pentru sedimentarea informaţiilor obţinute, ci ne 
pregătesc şi mobilizează rapid pentru o altă sarcină. Abia ieşiţi dintr-o sarcină, nu 
suntem pregătiţi la capacitate maximă pentru una nouă. 

Al doilea factor se referă la intensitatea emoţiilor pozitive. Orice emoție initial 
pozitivă, dacă devine foarte intensă, ne afectează capacitatea de a rezolva sarcini, 
mai ales sarcini complexe. Un exemplu cunoscut este acela al trăirilor emoţionale 
pozitive care apar în episoadele (hipo)maniacale. Fiind foarte intense, ele ne fac să 
credem că avem resurse extraordinare, că putem rezolva sarcini foarte grele, că 
nimeni nu se poate compara cu noi, că nimeni nu ne poate sta în cale. Ele devin un 
factor de risc comportamental, prin faptul că ne angajăm în situaţii la care nu 
putem face faţă (se reduce capacitatea executivă de a evalua critic riscul si 
problemele pe care vrem să le rezolvăm). 

Al treilea factor se referă la procesele cognitive care cauzează aceste emoţii 
pozitive. Astfel, dacă emoţiile pozitive deriva din cognitii iraționale (inflexibile si 
absolutiste, exprimate în termeni de „trebuie cu necesitate”) de genul: „Trebuie 
neapărat să fiu apreciat de toţi”, ele sunt disfunctionale. Se poate întâmpla uneori 
ca unele cognitii iraționale (care afirmă lucruri putin plauzibile) să fie confirmate 
de evenimente şi să trăim astfel emoţii pozitive. Pe termen mediu şi lung însă, este 
puţin probabil să fii mereu apreciat de toată lumea. Dacă gândeşti în acest fel, 
atunci când acest lucru nu se va mai întâmpla, vei cădea de pe soclu. Altfel spus, 
vei trăi emoţii negative disfunctionale (e.g., de tip depresiv) care nu permit apariţia 
concomitentă sau alternativă a emoţiilor pozitive şi funcţionale, care definesc şi 
jalonează calitatea vieţii. Dacă emoţiile pozitive derivă din cognitii rationale 
(flexibile, exprimate în termeni „preferenţiali”) de genul: „Mi-ar plăcea foarte mult 
să fiu apreciat de toţi şi fac tot ce depinde de mine în acest sens, dar pot accepta 
faptul că unii nu mă vor aprecia indiferent ce aş face”, ele sunt funcţionale. Dacă 
cognitia raţională este confirmată, vei experientia emoţii pozitive funcţionale, iar 
dacă nu este confirmată, vei experientia emoţii negative funcţionale, care însă 
permit apariţia simultană sau alternativă şi a emoţiilor pozitive funcţionale. 

Aşadar, pentru ca pozitivul să fie cu adevărat pozitiv el trebuie: 


(1) sa derive din cognitii rationale (fii motivat, dar flexibil, in stabilirea 
scopului); 

(2) să nu aibă o intensitate exagerată (controlează stările de activare fiziologică 
exagerată); 

(3) să fie consistente, din punct de vedere temporal, cu scopul (nu te bucura 
înainte de a-ţi atinge scopul si nu uita să iei o pauză după atingerea lui, pentru a 
„savura” reuşita). 


Coroborând cele două articole pe aceasta temă, atunci când situaţiile de viata iti 
invalidează aşteptările, este sănătos să trăieşti emoţii negative funcţionale. Atunci 
când situaţiile de viata iti validează aşteptările, este sănătos să experientiezi emoţii 
pozitive funcţionale. Este întotdeauna bine să-ţi formulezi aşteptările în termeni 
flexibili şi preferentiali. Succes! 


3. Despre raționalitate şi sănătate psihică. 
Decalogul rationalitatii şi Pastile psihologice 
pentru sănătatea mintală 


„Viaţa noastră este ceea ce gândurile noastre fac din ea.” 
Marc Aureliu 


Prin natura speciei noastre, avem dorinte/scopuri. Ele sunt un indicator (marker) 
al umanităţii din noi. Problema nu este că avem aceste dorinţe. Problema este că 
adesea mediul/viata nu dă doi bani pe aceste dorinţe. În principiu, dacă ele sunt 
satisfăcute de viaţă, atunci trăirea psihologică este una pozitivă. Dacă nu sunt 
satisfăcute, trăirea psihologică este una negativă. În general oamenii sunt 
hedonisti, preferând trăirile pozitive (e.g., bucurie, pace sufletească etc.) şi evitând 
trăirile negative (e.g., stări depresive, anxietate etc.) (pentru detalii vezi David, 
2006/2012; Ellis, 1994). 

De-a lungul vremurilor oamenii au încercat să controleze aceste dorinţe, 
simțind ca ele sunt punctul de început care generează lanţul de procese mintale 


care duce la suferinta psihologica. 

e Unele încercări filosofico-religioase şi-au propus anularea dorintelor, ceea ce 
practic înseamnă în final trecerea într-un alt registru al existenţei: nu mai 
suntem oameni, în sensul pe care îl ştim acum. Spre exemplu, Budismul 
consideră că anularea dorinţei — parte a celor Patru Adevăruri Nobile -, urmând 
Calea celor Opt Paşi —, ne eliberează din condiţia umană a suferinţei şi ajungem 
astfel în Nirvana. Milioane de oameni de pe acest pământ îşi trăiesc viaţa, 
urmând, prin practici specifice (e.g., meditaţie), această cale. 

° Alte modele, de inspiraţie europeană, şi-au propus păstrarea umanităţii (a 
dorinței), dar controlul ei. Astfel, epicurienii considerau că restrângerea 
numărului de dorinţe la cele absolut indispensabile ar fi calea de urmat; într- 
adevăr, dacă avem puţine dorinţe, atunci probabilitatea ca ele să fie invalidate 
de mediu este mai scăzută si, în consecință, suferința este mai putin probabilă. 
Stoicii au ales o „cale/logică eroică”, spunând că de fapt invalidarea dorintelor 
trebuie privită ca o aparență. Răul fiind corelatul binelui, înseamnă că binele 
nu poate exista fără rău; deci, în esenţă, dacă înţelegi profund lucrurile, răul 
este bine! 


Psihologia a ales o altă cale pentru a face fata acestei situaţii (vezi David, 
2006/2012; Ellis, 1994). Fiind o abordare ştiinţifică, a căutat o cale care încearcă să 
cuprindă şi să se aplice tuturor membrilor speciei noastre. Astfel, soluţia este, 
conform abordării cognitiv-comportamentale (Albert Ellis, Aaron Beck etc.), că poţi 
avea oricâte dorinţe vrei, dacă le formulezi raţional. Formularea lor raţională 
înseamnă o formulare preferentiala, nedogmatică. Formularea iraţională este una 
dogmatică, în termeni de „trebuie cu necesitate”, care nu are suport logic, empiric 
sau pragmatic. Nu are suport logic deoarece niciunde nu scrie că dacă ne dorim 
ceva atunci acel lucru trebuie să se întâmple; altfel spus, nu există o legătură validă 
între premise şi concluzie. Nu are suport empiric deoarece de multe ori viaţa ne-a 
arătat că lucrurile nu se întâmplă aşa cum spunem noi că trebuie să se întâmple. 
Nu are suport pragmatic deoarece cei care gândesc irațional dezvoltă emoţii si 
comportamente patologice, ceea ce îi împiedică să-şi atingă scopurile. Practic, cei 
care gândesc în termeni de „trebuie cu necesitate” se consideră „mici Dumnezei”. 
Dacă Dumnezeu ar spune că „Trebuie să plouă”, ar ploua. Dacă un om spune că 
„Trebuie să plouă” sau că „Trebuie ca ceilalţi să mă respecte”, devine caraghios; el 
ar putea să spună, într-o manieră raţională: „Mi-aş dori foarte mult să plouă” sau 
„Mi-aş dori teribil de mult ca ceilalţi să mă respecte şi fac tot ce depinde în acest 
sens, dar accept faptul că lucrurile nu stau mereu aşa cum doresc eu”. Unii însă 
uită că sunt oameni şi îşi transformă dorinţele în cerinţe ontologice, suferind apoi 
sever când viaţa nu dă doi bani pe dorinţele lor. 


(1) Formularea iraţională a dorințelor: „Trebuie să X, altfel nu pot concepe 
lucrurile”. 

Atenţie: formularea regulilor rationale în termeni de „trebuie? nu este 
dogmatism. Spre exemplu, dacă doresc să-mi iau examenul atunci „trebuie” să 
realizez sarcinile de seminar. Lipsa dogmatismului apare prin faptul că ai 
libertatea de a decide dacă doreşti sau nu să iei examenul. Similar stau lucrurile cu 
referire la codurile etice, ale căror reguli sunt formulate adesea în termeni de 
„trebuie” (e.g., dacă doreşti să fii un bun creştin, atunci „trebuie” să respecţi cele 
zece porunci formulate imperativ; sigur, asta nu implică dogmatism, deoarece 
decizi liber dacă îţi asumi sau nu rolul de bun creştin). 


e Formularea iraţională a dorințelor vizează trei zone: 

— Propria persoană: „Eu trebuie cu necesitate să...” (e.g., „Eu trebuie cu 

necesitate să fiu primul”); 

— Ceilalți oameni: „Ceilalţi trebuie cu necesitate să...” (e.g., „Soţia trebuie să mă 

asculte mereu”); 

- Viața: „Viaţa trebuie să fie cu necesitate...” (e.g., Viaţa trebuie să fie uşoară”). 
° Formularea iraţională a dorințelor este urmată de alte paternuri cognitive 

iraționale: 

— Catastrofarea (e.g., „Este groaznic că soţia nu mă ascultă”); 

— Lipsa tolerantei la frustrare (e.g., „Nu pot tolera faptul că soţia nu mă 

ascultă”); 

— Evaluarea globală: 

A propriei persoane (e.g., „Sunt un sot/persoana slab/slabă”); 

A celorlalţi (e.g., „Soţia este nerecunoscătoare”); 

A vieţii (e.g., „Viaţa este nedreaptă”). 

(2) Formularea raţională a dorințelor: „Îmi doresc X şi fac tot ce depinde de mine 
omeneşte şi moral posibil să obţin asta, dar accept faptul că uneori lucrurile nu se 
întâmplă aşa cum doresc eu”. 

Atenţie: formularea raţională nu înseamnă lipsă de motivaţie! (e.g.: „nu îmi 
pasă”, „dacă se întâmplă X, dacă nu se întâmplă X atunci este bine şi aşa” etc.); 
formularea raţională înseamnă o motivaţie intensă, chiar foarte intensă, în zona 
optimului motivational, dar refuzarea dogmatismului (e.g., dacă îmi doresc, atunci 
trebuie să se întâmple) care poate duce la hipermotivare cu efecte negative asupra 
performanţelor proprii. 


+ Formularea raţională a dorințelor vizează trei zone: 
— Propria persoană (e.g., „Îmi doresc să fiu primul şi fac tot ceea ce depinde de 
mine omeneşte posibil să se întâmple, dar accept faptul că uneori lucrurile 
nu se întâmplă aşa cum doresc eu”); 


- Ceilalți oameni (e.g., „Îmi doresc teribil de mult ca soţia să mă asculte şi fac 
tot ce depinde de mine în acest sens, dar accept faptul că uneori lucrurile nu 
se întâmplă aşa cum doresc eu”); 

— Viața (e.g., „Îmi doresc ca viata să fie uşoară si fac tot ce depinde de mine în 
acest sens, dar accept faptul că uneori lucrurile nu se întâmplă aşa cum 
doresc eu”). 

Formularea raţională a dorințelor este urmată de alte paternuri cognitive 
raționale: 

— Evaluare în termeni de „rău”, nu în termeni catastrofici (e.g., „Este foarte rău 
că soţia nu mă ascultă, dar nu este cel mai mare rău care se poate 
întâmpla”); 

-  Toleranţă la frustrare (e.g., „Pot tolera faptul că soţia nu mă ascultă, deşi nu 
îmi face plăcere acest lucru”); 

— Acceptare necondiționată şi evaluare punctuală: 

A propriei persoane (e.g., „Mă accept necondiţionat ca persoană, deşi unele 
comportamente nu sunt performante şi încerc să le schimb”); 

A celorlalţi (e.g., „O accept necondiţionat deşi nu îmi place ce face şi încerc să o 
determin să-şi schimbe comportamentul”): 

A vieţii (e.g., „Accept viaţa aşa cum este, deşi încerc să fac astfel încât cât mai 
multe lucruri să meargă bine”). 


Aşa cum spuneam, o mare parte din trăirile psihologice îşi are originea în acest 


punct: dorinta/ scop. 


Dacă dorinţele sunt formulate raţional şi sunt confirmate de viaţă, vom 
experientia afectivitate pozitivă sănătoasă, funcţională (e.g., bucurie, mulţumire 
etc.). Dacă sunt formulate raţional, dar nu sunt confirmate de viaţă, vom 
experientia afectivitate negativă, dar ea va fi una sănătoasă, funcţională. (e.g., 
tristeţe, îngrijorare etc.). 

Dacă dorinţele sunt formulate irațional si sunt confirmate de viaţă, vom 
experientia afectivitate pozitivă disfunctionala (e.g., bucurie disfunctionala); 
este disfunctionala deoarece ea întăreşte stilul irațional care a generat-o. Daca 
dorinţele sunt iraționale şi nu sunt confirmate de viaţă, vom experientia 
afectivitate negativă patologică, disfunctionala (e.g., stări depresive în loc de 
tristeţe, stări de panică în loc de îngrijorare etc.). 


Aşadar, elementul sănătos nu este gândirea pozitivă, cum fals se crede la nivel 


simțului comun. Gândirea pozitivă poate să fie iraţională. Elementul sănătos este 
reprezentat de gândirea raţională, fie ea pozitivă (e.g., „Îmi doresc să reuşesc la 
examen şi aştept evenimentul cu încredere”), fie negativă (e.g., într-o situaţie de 
viaţă negativă este normal să ai gânduri negative: „Mi-aş fi dorit sa nu moară soţia 


şi sunt extrem de trist că acest lucru s-a întâmplat, dar sunt lucruri care trebuie 
acceptate ca parte a vieţii”). Rationalitatea, definită ca aici, este „Calea Regală” spre 
sănătatea mintală. 

Aceste cercetări internaţionale şi naţionale le-am sintetizat în ceea ce am numit 
„Pastile Psihologice” (David, 2003 şi David, 2006: Tratat de Psihoterapii Cognitive şi 
Comportamentale, Editura Polirom). Prezint mai jos câteva dintre ele, în speranţa 
că vor ajuta un număr cât mai mare de oameni. 


Principii generale pentru o viaţă fericită 
I. DECALOGUL IRATIONALITATII (Merită cunoscut pentru a-l evita) 


1. TREBUIE sa reusesti în tot ceea ce faci ALTFEL esti fără valoare ca om (esti 
neimportant/inferior/slab). 

2. TREBUIE să reusesti în tot ceea ce faci ALTFEL este groaznic şi catastrofal (este 
cel mai rău lucru care ti se putea întâmpla). 

3. TREBUIE să reusesti în tot ceea ce faci ALTFEL nu poţi tolera/suporta acest lucru 
(este insuportabil). 

4. TREBUIE ca ceilalţi să se comporte corect şi/sau frumos cu tine ALTFEL eşti fără 
valoare ca om (eşti neimportant/inferior/slab). 

5. TREBUIE ca ceilalţi să se comporte corect şi/sau frumos ALTFEL este groaznic şi 
catastrofal (este cel mai rău lucru care ţi se putea întâmpla). 

6. TREBUIE ca ceilalţi să se comporte corect şi/sau frumos ALTFEL nu poţi 
tolera/suporta acest lucru (este insuportabil). 

7. TREBUIE ca viaţa să fie dreaptă cu tine şi uşoară ALTFEL eşti fără valoare ca om 
(eşti neimportant/inferior/slab). 

8. TREBUIE ca viaţa să fie dreaptă şi uşoară ALTFEL este groaznic şi catastrofal 
(este cel mai rău lucru care ti se putea întâmpla). 

9. TREBUIE ca viata să fie dreaptă şi uşoară ALTFEL nu poţi tolera/suporta acest 
lucru (este insuportabil). 

10. EU, CEILALŢI ŞI/SAU VIAŢA TREBUIE CU NECESITATE SĂ... 


II. DECALOGUL RATIONALITATII (A se citi zilnic, dimineaţa sau seara înainte de 
culcare) 

+ Elaborat de psihologul Daniel David în 2012, în baza dezvoltărilor mai recente 
din terapia rational-emotiva şi cognitiv-comportamentală; versiuni anterioare 
ale Decalogului Rationalitatii au fost publicate de acelaşi autor, începând din 
anul 2000. 


Pentru o viaţă raţională şi fericită a se citi zilnic, dimineaţa sau seara înainte de 
culcare, timp de o lună, iar apoi, cu rol preventiv, o dată pe lună: 


. AR FI PREFERABIL sa reusesti în tot ceea ce faci şi fa tot ce depinde omeneste de 
tine în acest sens, DAR DACA NU REUSESTI nu înseamnă că esti fără valoare ca 
om, ci doar ca ai avut un comportament mai putin performant, care probabil 
poate fi îmbunătăţit în viitor. Ca om, eşti valoros prin simplul fapt ca existi. 
Aşadar, este bine să te accepti necondiţionat, dar asta nu înseamnă că trebuie 
să-ţi accepti imediat şi necondiţionat şi esecurile, fără să încerci măcar să le 
corectezi, atât cât este omeneste posibil. 

. AR FI PREFERABIL să reuşeşti în tot ceea ce faci şi fă tot ce depinde omeneste de 
tine în acest sens, DAR DACĂ NU REUŞEŞTI aminteste-ti că este doar (foarte) rău, 
fără a fi însă catastrofal (cel mai rău lucru care ti se putea întâmpla) şi că poţi 
găsi mulţumire în alte activităţi, chiar dacă este mai greu la început. Indiferent 
cât de rău este răul care ti s-a întâmplat, nu este cel mai mare rău care ti se 
poate întâmpla! 

. AR FI PREFERABIL să reusesti in tot ceea ce faci şi fă tot ce depinde omeneste de 
tine în acest sens, DAR DACĂ NU REUSESTI poţi tolera/suporta acest lucru 
neplăcut şi poţi merge mai departe, găsind bucurie în alte activităţi, chiar dacă 
este mai greu la început. 

AR FI PREFERABIL ca ceilalţi să se comporte corect şi/sau frumos cu tine, DAR 
DACĂ NU SE COMPORTĂ AŞA nu înseamnă că tu sau ei sunteţi fără valoare ca 
oameni, ci doar că au avut un comportament inadecvat care, în principiu, poate 
fi schimbat în viitor. Ceilalţi sunt valoroşi ca oameni prin simplul fapt că există. 
Aşadar, este bine să-i accepti necondiţionat ca oameni, dar asta nu înseamnă că 
trebuie să le accepti imediat şi necondiţionat şi comportamentele inadecvate, 
fără să încerci, atât cât este omeneste posibil, să-i faci să şi le corecteze. 

. AR FI PREFERABIL ca ceilalţi să se comporte corect şi/sau frumos cu tine, DAR 
DACĂ NU SE COMPORTĂ ASA aminteste-ti că este doar (foarte) rău, fără a fi însă 

catastrofal (cel mai rău lucru care se putea întâmpla) şi că poţi găsi mulţumire 

în alte activităţi, chiar dacă este mai greu la început. 

. AR FI PREFERABIL ca ceilalţi să se comporte corect şi/sau frumos cu tine, DAR 
DACĂ NU SE COMPORTĂ AŞA poţi tolera/suporta acest lucru neplăcut şi poţi 

merge mai departe, găsind bucurie în alte activităţi, chiar dacă este mai greu la 

început. 

AR FI PREFERABIL ca viaţa să fie în general corectă (cu tine şi/sau ceilalţi) şi 
plăcută/uşoară, DAR DACĂ NU ESTE nu înseamnă că viaţa este nedreaptă şi/sau 
că tu eşti fără valoare ca om. Viaţa este un amestec de bun şi rău, iar noi ar 
trebui să maximizăm (dacă se poate) şi/sau să vedem binele, reducând (dacă se 
poate) şi/sau învățând din rău. 


8. AR FI PREFERABIL ca viata sa fie in general corecta (cu tine si/sau ceilalti) si 
plăcută/uşoară, DAR DACĂ NU ESTE aminteste-ti că este doar (foarte) rau, fără a 
fi însă catastrofal (cel mai rău lucru care se putea întâmpla) şi că poţi găsi 
mulţumire în activităţi specifice, chiar dacă este mai greu la început. 

9. AR FI PREFERABIL ca viata să fie in general corectă (cu tine şi/sau ceilalţi) si 
plăcută/uşoară, DAR DACĂ NU ESTE poţi tolera/suporta acest lucru şi poţi merge 
mai departe, găsind bucurie în activităţi specifice, chiar dacă este mai greu la 
început 

10. SINGURUL LUCRU CARE TREBUIE - deşi şi acesta este conditional, non- 
absolutist: doar dacă doreşti să fii sănătos şi fericit - ESTE CĂ NIMIC NU 
TREBUIE CU NECESITATE. Faptul că îţi doreşti un lucru foarte mult şi faci tot 
ceea ce este omeneşte posibil să-l obţii, nu înseamnă că acest lucru trebuie să se 
întâmple cu necesitate. Altfel spus, este bine să înţelegem şi să acceptăm faptul 
că nu scrie nicăieri că dorinţa noastră, fie ea intensă şi justificată prin efortul 
angajat în atingerea ei, trebuie să devină realitate doar pentru că noi dorim şi 
luptăm pentru asta. Numai cerintele/dorintele lui Dumnezeu pot dobândi 
obligatoriu realitate ontologică (devin realitate); dorinţele noastre devin uneori 
realitate, iar alteori, chiar justificate fiind, rămân simple dorinţe deoarece viaţa 
şi/sau ceilalţi ni le blochează (sau chiar nu dau doi bani pe ele). Aşadar, este 
bine să ne dorim lucruri, să luptăm pentru ele, dar, în acelaşi timp, să fim gata 
să acceptăm faptul că, în ciuda efortului nostru, s-ar putea să nu se întâmple 
ceea ce ne dorim. Ar fi bine să înţelegem şi să acceptăm acest lucru! 


II 


— 


„NUCLEUL NEBUNIEI (Merită cunoscut pentru a-l evita) 


1. Eu TREBUIE CU NECESITATE SĂ... 
2. Ceilalți TREBUIE CU NECESITATE SĂ... 
3. Viața TREBUIE CU NECESITATE SĂ... 


IV. NUCLEUL SĂNĂTĂȚII (A se citi zilnic, dimineața sau seara înainte de culcare) 


1. Formuleaza-ti dorințele preferential si acceptă ceea ce nu se poate schimba. 

2. Fă tot ceea este omeneste posibil să schimbi ce se poate schimba, amintindu-ti 
însă mereu că uneori lucrurile nu TREBUIE să se întâmple cum vrei tu. 

3. Fă diferenţa dintre 1 şi 2. 


V. SFATURI PENTRU O VIAŢĂ RAŢIONALĂ ŞI FERICITĂ (A se citi zilnic, dimineaţa sau 
seara înainte de culcare) 


1. Urmează Decalogul Rationalitatii şi evită Decalogul Irationalitatii. 
2. Asimilează Nucleul Sănătăţii şi renunţă la Nucleul Nebuniei. 


3. Sa doresti si sa faci tot ceea ce depinde de tine ca lucrurile sa se intample asa 
cum vrei tu dar in acelasi timp sa tii minte ca nu scrie niciunde ca lucrurile 
TREBUIE cu necesitate sa se intample asa cum vrei tu. 

4. Ar fi de dorit ca ceilalţi să te trateze corect dar asta nu înseamnă că şi TREBUIE 
cu necesitate să o facă. 

5. Ar fi de dorit să reusesti în tot ceea ce faci dar asta nu înseamnă că şi TREBUIE 
cu necesitate să reusesti. 

6. Ar fi de dorit ca viaţa să fie uşoară şi dreaptă dar asta nu înseamnă că şi 
TREBUIE cu necesitate să fie aşa. 

7. Dacă lucrurile nu se întâmplă aşa cum ţi-ai dorit asta nu înseamnă că eşti fără 
valoare ca om ci doar că ai avut un comportament mai puţin performant care 
probabil poate fi îmbunătăţit. 

8. Daca lucrurile nu se întâmplă aşa cum ţi-ai dorit nu înseamnă că este o 
catastrofă (cel mai rău lucru care ţi se putea întâmpla) ci este doar un lucru 
neplăcut (poate până la extrem de neplăcut), fără ca asta să însemne totuşi că 
este cel mai rău lucru care ţi se poate întâmpla şi că nu te mai poţi bucura de 
viaţă. 

9. Dacă lucrurile nu se întâmplă aşa cum ţi-ai dorit poţi tolera asta şi merge mai 
departe bucurându-te de viata, deşi este mai greu la început, până pornesti. 

10. Este plăcut să ai aprobarea şi dragostea celorlalţi şi fă tot ceea ce este 
omeneste posibil să le obţii dar aminteste-ti că şi fără ele te poţi accepta ca fiinţă 
umană care are dreptul să se bucure de viaţă. 

11. Este de preferat să faci lucrurile perfect dar este omeneste să faci greşeli. 

12. Oamenii reacţionează aşa cum doresc ei nu cum doreşti tu si aminteste-ti că ei, 
ca şi tine, nu sunt perfecţi. 


Principii specifice pentru o viaţă fericită 


(Atunci cand apare problema specifică, pastila se citeşte zilnic, dimineaţa şi 
seara înainte de culcare, şi ori de câte ori este nevoie pe parcursul zilei) 


PASTILĂ PSIHOLOGICĂ ÎMPOTRIVA FURIEI, NEMULTUMIRII, AGRESIVITĂŢII, 
IRITĂRII, FRUSTRĂRII 


° „Mi-aş dori ca situaţia sa fie alta, însă ştiu că dorința mea nu devine 
obligatoriu realitate doar pentru că vreau eu asta.” 

e „Pot să accept că în viata mi se întâmplă şi lucruri pe care nu le doresc, desi 
este neplăcut.” 

e „Pot suporta să mi se întâmple aşa ceva, desi nu îmi doresc şi nu imi place.” 

e „Pot tolera ceea ce simt, chiar dacă nu simt ceva plăcut.” 


e „Pot sa suport prezenţa acestui gând, deşi nu imi place.” 

* „Potaccepta ca am făcut asta chiar daca preferam să nu o fac.” 

e „Îi pot accepta pe ceilalţi ca oameni, chiar dacă aceştia nu fac întotdeauna ce 
mi-aş dori eu şi îmi este greu să le accept comportamentul.” 


PASTILĂ PSIHOLOGICĂ ÎMPOTRIVA ANXIETATII, PANICII, FRICII, NELINISTII 


° „Mi-aş dori ca situaţia să fie alta, însă ştiu că dorința mea nu devine 
obligatoriu realitate doar pentru că vreau eu asta.” 

* „Pot sa accept ca in viaţă mi se pot întâmpla şi lucruri pe care nu le doresc, 
deşi este neplăcut şi am făcut tot posibilul ca să le evit.” 

e „Este extrem de neplăcut că mi s-a întâmplat asa ceva, însă nu este cel mai 
rău lucru care mi s-ar fi putut întâmpla (nu este o catastrofă).” 

e „Cred ca pot face fata si la situații mai rele decât cea in care mă găsesc 
acum.” 

* „Este extrem de neplăcut, însă nu catastrofal dacă în această situaţie nu voi 
putea deține controlul aşa cum mi-aş dori.” 

e „Sunt o persoană valoroasă, prin simplul fapt că sunt om.” 

* „Este rău, dar nu dezastruos să trăieşti astfel de emoţii.” 

* „Este neplăcut, dar nu catastrofal să ai astfel de gânduri.” 


PASTILĂ PSIHOLOGICĂ ÎMPOTRIVA DEPRIMARII, DEPRESIEI, TRISTETII 


° „Mi-aş dori ca situaţia să fie alta, însă ştiu că dorinţa mea nu devine 
obligatoriu realitate doar pentru că vreau eu asta.” 

e „Pot sa accept ca în viata mi se întâmplă şi lucruri pe care nu le doresc, deşi 
este trist.” 

* „Am greşit comportându-mă astfel, însă eu rămân întotdeauna o persoană 
valoroasă, prin simplul fapt că sunt om, încercând să mă corectez.” 

+ „Poate că această reacţie a mea este o dovadă de slăbiciune, însă asta nu 
arată valoarea mea ca persoană.” 

e „Chiar daca nu mă descurc întotdeauna aşa de bine cum mi-aş dori, rămân o 
persoană buna şi valoroasă care încearcă să-şi îmbunătăţească 
comportamentul.” 

* „Sunt mulţumit de mine, deşi ştiu că nu sunt perfect şi încerc să mă dezvolt.” 


4.Cum sa murim bine si frumos. Un scurt 
ghid de bune practici! 


Multă lume crede că dacă ceva este cert cu referire la specia noastră, este faptul că 
la un moment dat murim. Această concluzie certă şi pesimistă este rezultatul unei 
ignorante ştiinţifice şi/sau religioase. Să înţelegem de ce susţin asta. 

Ştiinţific (logic) vorbind, concluzia că „toţi oamenii mor” (care susţine şi viitorul 
particularizat „voi muri”) este adesea rezultatul unui raţionament inductiv. Prin 
urmare, această concluzie este probabilă, poate chiar foarte probabilă, dar 
nicidecum certă! Nu intru aici în detalii privind raţionamentul inductiv; ele pot fi 
găsite în orice manual de logică. Spun doar, ca exemplu, că o concluzie de tipul 
„toţi corbii sunt negri” este o concluzie probabilă. Văzând un corb, un al doilea 
corb şi un al X-lea corb şi văzând că sunt negri, concluzionăm „toţi corbii sunt 
negri”. Dar dacă X+1, pe care încă nu l-am văzut, este galben? Dar dacă se „naşte” 
mâine unul galben? Aşadar, concluzia corectă este „foarte probabil că toţi corbii 
sunt negri”. În cazul rationamentului inductiv concluzia poate deveni certă doar 
dacă clasa de obiecte (e.g., corbii) este limitată şi am analizat fiecare membru al 
clasei. Revenind de la corbi la oameni, oameni noi (asemenea corbilor) se nasc 
mereu, deci clasa nu este limitată; în plus, nu am văzut pe fiecare membru al 
speciei murind. Dincolo de analiza logică, suficientă în ea însăşi, un argument 
suplimentar este că printr-o astfel de atitudine refuzăm în mod irațional ştiinţei 
posibilitatea unor descoperiri care pot prelungi viaţa la infinit (puţin probabil în 
baza a ceea ce ştim azi, dar posibil). Religios vorbind, nu poţi, printr-o astfel de 
atitudine — „murim cu certitudine” —, lua libertatea lui Dumnezeu de a nu te lăsa să 
mori. A mai arătat că uneori face asta (vezi cazului Proorocului Ilie). 

Sintetizând, raţional vorbind, este neserios să gândeşti că vei muri cu 
certitudine. Pe baza a ceea ce ştim până acum este însă foarte probabil să se 
întâmple acest lucru aşa că, tot raţional vorbind, este bine: 


(1) să nu refuzi sau să eviti defensiv ideea; 
(2) să fii gata/pregătit să mori oricând; 
(3) să te pregăteşti pentru o moarte bună şi frumoasă. 


Dacă reusesti să asumi aceste trei lucruri, viata în sine devine mai interesantă şi 
mai plăcută de trăit! 

Aşadar, cum să murim bine atunci când ştim cu ceva vreme înainte că se 
apropie sfârşitul? (voi aborda cu altă ocazie situaţia în care moartea se instalează 


pe neasteptate si foarte rapid). Iata un scurt ghid de bune practici, bazat pe studii 
de psihologie (combinând studiile de „psihologie a morţii” cu cele de „psihologie 
pozitivă”; vezi şi referintele bibliografice). 


I. GENEREAZA-TI CONFORT PSIHOLOGIC 


La nivel psihologic tintim fie pacea sufletească („ataraxia”, cum o numeau 
epicurienii), fie chiar o stare de fericire. Ca să ajungi să simţi astfel trebuie însă să: 


(1) Fii mulţumit cu trecutul tău (viata ta) şi acceptă-l aşa cum a fost. Evident, 
trecutul este greu de corectat! Sunt însă patru lucruri pe care le poţi face pentru 
a ajunge să-l accepti si să fii mulţumit de el (vezi pentru detalii 
www.thefourthings.org/* şi Byock, 2004): 

(a) Iartă-i pe cei care ti-au greşit; dacă se poate, spune-le asta. 
Cuvantul-/gandul-cheie este: TE IERT! 

(b) Recunoaste greselile pe care le-ai facut; daca se poate, cere-ti iertare de la 
persoanele cărora le-ai greşit. S-ar putea ca unele să nu te ierte, dar vei 
rămâne împăcat că ai făcut tot ce depinde de tine în acest sens. 
Cuvântul-/gândul-cheie este: IARTĂ-MĂ! 

(c) Fii recunoscător celor care te-au ajutat; dacă se poate, multumeste-le. 
Cuvantul-/gandul-cheie este: MULŢUMESC! 

(d) Iubeşte-i pe cei care contează; dacă se poate, spune-le asta. 
Cuvantul-/gandul-cheie este: TE IUBESC! 

(2) Fii fericit în prezent. Pentru a fi fericit în prezent, chiar în preajma morţii fiind, 
trebuie să: 

(a) Faci lucrurile care îţi generează plăcere şi pe care încă le poţi face. 

(b) Interacţionezi cu persoanele care sunt importante pentru tine, dacă sunt şi 
ele disponibile şi interesate (nu te izola de bună voie!). Cei mai mulţi dintre 
noi nu doresc să rămână singuri în preajma morţii. 

(c) Faci lucruri care corespund setului tău de valori. Cei mai multi dintre noi 
doresc să fie trataţi cu demnitate, ca fiinţe umane cu drepturi depline, până 
la moarte. 

(d)  Dezvolţi relaţii şi semnificaţii transpersonale (dincolo de tine şi relaţiile 
imediate), cu/prin divinitate (dacă eşti religios) şi/sau printr-o metafizică cu 
implicaţii axiologice (e.g., rolul unui om care îşi asumă în lume valori 
umaniste). 

(e)  Formulezi dorințele în termeni preferentiali şi să-ţi doreşti doar ceea ce ai 
sau ceea ce poţi avea în termen scurt; nu mai este timp şi nu are rost să te 
implici în alte lucruri care pot genera disconfort şi/sau să-ţi doreşti lucruri 
pe care nu le (mai) poţi avea. 


(3) Fii optimist în legatură cu viitorul. Cum să fii optimist cand esti în preajma 
morţii, ar putea întreba cineva? Simplu, aş răspunde eu: 

(a) Dacă eşti o persoană religioasă, ai certitudinea unei noi vieți (aici sau 
altundeva). Chiar dacă nu ai umblat doar pe căile „drepte”, Dumnezeu (din 
orice religie) este milostiv şi există căi de corectare (e.g., rugăciunile celor vii, 
schimbarea atitudinii înainte de moarte, ritual religios al morţii etc.). Spre 
exemplu, un creştin adevărat ar trebui să fie fericit când moare el sau când îi 
mor cei apropiaţi, deoarece astfel se ajunge mai aproape de Dumnezeu şi se 
începe o nouă viaţă! 

(b) Dacă nu eşti o persoană religioasă, optimismul poate fi legat de realizările pe 
care le ai şi de ceea ce ai făcut şi ai lăsat în urmă, cu impact în viitor. 
Gândeşte-te la ce ai făcut bine şi fă o listă a acestor lucruri. Fiecare om poate 
stabili o listă cu lucruri bine făcute, chiar dacă ele variază ca importanţă 
socială de la un individ la altul (e.g., ai ajutat pe cineva); contează valoarea 
personală a lucrului bine făcut şi asta va da sens şi semnificaţie vieţii tale şi 
rolului tău în lume. 

II. OBŢINE CONFORT BIOLOGIC/MEDICAL 


Suferinta biologică trebuie să fie minimală; controlul durerii şi disconfortului, 
mai ales, sunt foarte importante! Asta se poate obţine prin asistenţă medicală, aşa 
că, dacă este cazul şi se poate face, nu o refuza. 


III. CREEAZA-TI CONFORT SOCIAL 


(1) Lasă lucrurile importante în care eşti implicat bine organizate şi transparente 
(e.g., parole de e-mail, conturi bancare, acte de proprietate etc.). 

(2) Fă, dacă este posibil, aranjamentele legate de înmormântare (e.g., locaţia). 

(3) Fă-ţi testamentul. 


Aşadar, dacă tot ne va veni rândul să murim, măcar să murim bine şi frumos! 
Urmează sfaturile simple de mai sus şi va fi bine! 


P.S. Multi clienti/pacienti îmi spun adesea că se tem de moarte. Le dau mereu 
răspunsul epicurienilor. Tu nu ai întâlnit şi nu vei întâlni moartea niciodată. Când 
ea apare, tu nu mai exişti; cât timp tu exişti, moartea încă nu a apărut. Aşadar, nu 
vă veţi întâlni niciodată şi nu are sens să vă temeti unul de celălalt. În plus, frica se 
naşte din gânduri iraționale de genul — Nu trebuie să mor/nu pot concepe să mor, 
trebuie cu necesitate să trăiesc, este groaznic dacă mor (cu variaţii lingvistice de la 
un om la altul, dar cu aceeaşi semnificaţie). Dacă pot accepta şi asuma semnificaţia 
raţională alternativă - Mi-ar plăcea teribil de mult să nu mor şi fac tot ceea ce 
depinde de mine să trăiesc, dar accept, fără să-mi placă, faptul că uneori lucrurile nu 


se întâmplă cum vreau eu -, ea va fi însoţită de un distres uşor şi stimulativ. Ideea 
ca nu trebuie sa mor/nu pot concepe să mor... este iraţională deoarece (1) nu are 
suport logic (e.g., simplu fapt ca iti doresti ceva nu inseamna si ca trebuie cu 
necesitate sa se intample), (2) empiric (e.g., probabilitatea de a muri este foarte 
mare) şi/sau (3) pragmatic (gândind astfel iti generezi suferinţă emoţională, care 
nu te scapa de moarte, ci o face mai mizerabila). 


5. Spera la „rău”, dar asteapta-te la „bine”! 
Cum sa ne folosim mintea pentru a ne 
controla reacţiile involuntare 


Ceea ce urmează nu este un articol uşor, dar cred că este foarte important pentru 
implicaţiile sale practice. De obicei, suntem obişnuiţi ca sfaturile şi comentariile de 
psihologie să fie uşor de înţeles şi compatibile cu experienţa noastră de simţ 
comun. Uneori lucrurile stau însă altfel: că să obţinem efecte dincolo de ceea ce ne 
pot oferi cunoştinţele de simţ comun, avem nevoie de tehnologii psihologice care 
nu mai pot rezulta din simpla experienţă de simţ comun, ci trebuie generate prin 
cercetări avansate de laborator. 

În general, reacţiile noastre „spontane” şi/sau la diverşi stimuli din mediu sunt 
de patru tipuri. 


(1) subiective (e.g., diverse emoţii, durere); 

(2) cognitive (e.g., gânduri pozitive şi/sau negative); 

(3) comportamentale (e.g., comportamente adaptative şi/ sau dezadaptative); 

(4) biologice (e.g., reacţii psihofiziologice, precum activarea fiziologică [e.g., 
modificări în ritmul cardiac, în conductanta electrică a pielii, în rata respirației 
etc.]). 

Combinatiile acestora determină sau influenţează stările noastre de sănătate şi 
boală, precum şi calitatea vieţii (starea de bine). Unele dintre aceste reacţii sunt 
generate de noi în mod voluntar/ intenţionat (e.g., decid în mod intenţionat că voi 
mânca); nu discut acum cât de „voluntare/ intenţionate” sunt cu adevărat aceste 


reacţii, acest lucru făcând obiectul altui articol aflat în pregătire. Alte reacţii apar 
în mod involuntar/ automat, fără să ne propunem acest lucru (e.g., pur şi simplu 
mă simt trist). Spre exemplu, la nivel subiectiv, acestea pot fi stări emoţionale 
[pozitive (e.g., fericire/ bucurie, satisfacţie, calm/ relaxare etc.) sau negative (e.g., 
tristete/ deprimare, ingrijorare/ anxietate, nemultumire/ furie)], durere, greață, 
oboseală etc. La nivel cognitiv sunt gânduri care ne vin automat în minte, fără să le 
putem controla. La nivel comportamental sunt comportamente pe care le facem 
automat şi/ sau pentru care avem un impuls extrem de puternic, deşi încercăm să-l 
controlăm în mod voluntar. La nivel psihofiziologic sunt reacţii ca cele descrise 
mai sus (e.g., modificări în ritmul cardiac). 

Aşa cum spuneam anterior, reacţiile involuntare sunt foarte importante atât 
pentru sănătatea noastră mintală şi fizică cât şi pentru calitatea vieţii (starea de 
bine). Cercetările recente (inclusiv ale noastre) arată că factorii cognitivi sunt una 
din cauzele principale ale acestor reacţii involuntare. Care sunt aceşti factori 
cognitivi? Să analizăm în ceea ce urmează doi dintre cei mai importanţi factori 
cognitivi si modul în care aceştia influenţează reacţiile noastre 
involuntare/automate de tip subiectiv. 

Expectantele/asteparile răspuns (response expectancies) sunt predicții asupra 
reacţiilor pe care le vom avea; constructul a fost propus de profesorul Irving Kirsch 
(acum la Harvard University) (Kirsch, 1990). Spre exemplu, dacă chiar mă aştept să 
simt durere în timpul unei intervenţii stomatologice, atunci probabilitatea să simt 
durere în timpul intervenţiei creşte proportional cu tăria expectantei mele. 
Expectantele răspuns au efect puternic mai ales (1) pentru reacţii specifice in 
situaţii specifice (e.g., „mă aştept să fiu fericit când voi lua premiul”), nu generale 
(e.g., „mă aştept să fiu fericit”) şi (2) atunci când sunt puternice (e.g., „chiar cred cu 
adevărat că mă voi simţi fericit când voi lua premiul”). Efectul lor a fost identificat 
si validat pentru un spectru larg de reacţii involuntare, inclusiv pentru reacţii 
involuntare (e.g., durere, greață, oboseală) asociate tratamentelor medicale (e.g., 
chirurgicale, chimioterapeutice, de radioterapie) în cazul pacienţilor cu diverse 
forme de cancer (Montgomery et al., 1998; 2010). 

Sperantele răspuns (response hopes) se referă la un construct mai nou, la a cărui 
dezvoltare am contribuit şi noi, care modifica şi nuanteaza efectul expectantelor 
răspuns. Într-adevăr, efectul expectantelor răspuns apare în relaţie cu efectul 
speranţei răspuns. Înţelegând jocul dintre ele, putem face astfel încât mintea 
noastră să poată controla cat mai bine reacţiile involuntare, sigur, probabil tintind 
să le minimizăm pe cele negative şi să le maximizăm pe cele pozitive (Anton şi 
David, 2013; David et al., 2004; Montgomery et al., 2003). 


Dacă reacţia pe care vizam să o controlăm într-o situaţie este una pozitivă (e.g., 
„să fiu bucuros când voi ajunge la serviciu”), atunci o discrepanta între ceea ce 
sper să se întâmple (e.g., „sper să fiu bucuros când voi ajunge la serviciu”) şi 
ceea ce se întâmplă (e.g., „nu sunt bucuros, odată ajuns la serviciu”) este o sursă 
de distres/suferinta. Dar ceea ce se întâmplă (e.g., „nu sunt bucuros”) este, aşa 
cum am arătat mai sus, legat de expectantele răspuns pe care le am. Aşadar, 
cauza distresului este discrepanta dintre ceea ce sper şi ceea ce mă aştept. 
Reducerea discrepantei, cu scopul reducerii distresului, se face daca îmi cresc 
expectanta răspuns pentru o reacţie pozitivă (e.g., „mă aştept să fiu bucuros 
când voi ajunge la serviciu”) şi îmi reduc speranţa răspuns (e.g., „nu sper să fiu 
bucuros când voi ajunge la serviciu”). Nu ştim încă dacă reducerea speranţei 
răspuns se poate face mai bine prin acentuarea unei speranţe răspuns opuse 
(e.g., „sper să fiu nemulţumit când voi ajunge la serviciu”); cercetările viitoare 
vor clarifica acest lucru. În consecinţă, dacă vreau să-mi reduc distresul şi să 
experientiez bucurie când voi ajunge la serviciu, este bine să mă aştept că 
bucuria va apărea în această situaţie, dar să nu sper acest lucru! Este o tehnică 
eficientă, nu uşor de înţeles, dar uşor de aplicat în viaţa de zi cu zi, cu o 
oarecare practică şi cu o inteligenţă în limite normale. 

Dacă reacţia pe care vizăm să o controlăm într-o situaţie este una negativă (e.g., 
durere la naştere), atunci o discrepanta între ceea ce sper să se întâmple (e.g., 
„sper să simt durere la naştere”) şi ceea ce se întâmplă (e.g., „nu simt durere la 
naştere”) este o sursă de emoţii pozitive. Dar, aşa cum spuneam mai sus, ceea se 
întâmplă (e.g., „simt durere”) este legat de expectantele răspuns pe care le am. 
Aşadar, cauza emoţiilor pozitive în această situaţie este discrepanta dintre ceea 
ce sper şi ceea ce mă aştept. Accentuarea discrepantei se face daca imi reduc 
expectanta răspuns pentru o reacţie negativă (e.g., „nu mă aştept să simt durere 
la naştere”) şi cresc speranţa răspuns (e.g., „sper să simt durere la naştere”). În 
consecinţă, dacă vreau să experientiez emoţii pozitive într-o situaţie care în 
mod normal generează emoţii negative, atunci este bine să mă aştept că 
emoţiile negative nu vor apărea, dar să sper că vor apărea. Acesta este un lucru 
mai greu de înţeles şi de făcut, fiind vorba despre o intervenţie paradoxală (e.g., 
„sper să mă doară, chiar dar nu mă aştept să se întâmple asta”). Altfel spus, 
dacă într-o situaţie negativă îmi impun să sper că voi avea o reacţie negativă, 
dar nu mă aştept chiar să se întâmple, atunci probabil voi avea surpriza ca, 
paradoxal, să experientiez emoţii pozitive. Acestă atitudine este una stoică. 
Stoicii considerau că „binele” şi „răul” sunt noţiuni corelative, neputând exista 
una fără cealaltă, astfel că, înţeles profund, „răul” este de fapt „bine”. Nu stim 
încă nici în această situaţie dacă reducerea expectantei răspuns pentru o reacţie 
negativă (e.g., „nu mă aştept să simt durere la naştere”) se poate face mai 


eficient prin acentuarea unei expectante răspuns opuse (e.g., „mă aştept sa simt 
o stare de bine la naştere”); cercetările viitoare trebuie să clarifice acest lucru. 


Aceste tehnici au fost deja testate pentru controlul distresului în cursul 
examenelor la universitate şi pentru controlul durerii din timpul naşterii. Ele pot fi 
însă utilizate pentru a ne controla orice reacţii involuntare/ automate de tip 
subiectiv (emoţional), cognitiv, comportamental şi/ sau biologic (psihofiziologic). 
Sigur, nu sunt tehnici uşor de înţeles. Dar orice tehnologie avansată este, adesea, 
altceva, mult mai complexă decât experienţa simțului comun şi decât practicile 
cotidiene. Cred că la fel stă situaţia şi în cazul tehnologiei psihologice. Dar, odată ce 
le-am înţeles şi ne-am obişnuit să le implementăm în viaţa cotidiană, ele ne pot 
ajuta enorm în autocontrolul reacţiilor noastre involuntare, cu impact pozitiv 
asupra stărilor de sănătate şi asupra calităţii vieţii. 

Aşadar, sumarizând lucrurile într-o „pastilă psihologică” formulată într-un 
limbaj mai accesibil: 


(1) Dacă în anumite situaţii vrei să trăieşti emoţii pozitive, atunci aşteaptă-te în 
mod serios ca ele să apară şi, dacă te aştepţi, ele vor apărea. Pentru a te proteja 
însă de situaţia în care totuşi, în ciuda faptului că te aştepţi, ele nu apar - asta 
deoarece pe lângă expectante sunt si alti factori care pot interveni -, este bine 
să nu speri că vor apărea. Simplu spus, formula ar avea un caracter stoic şi ar fi: 
Nu spera la „bine”, dar aşteaptă-te la el! 

(2) Dacă în anumite situaţii vrei să eviti apariţia unor emoţii negative (e.g., distres 
la examene), atunci nu te aşteapta în mod serios să se întâmple şi astfel apariţia 
lor va fi mai puţin probabilă. Pentru a te proteja însă de situaţia în care totuşi, 
în ciuda faptului că nu te aştepţi, ele apar — asta deoarece pe lângă expectante 
sunt şi alti factori care pot interveni -, este bine ca preventiv şi în mod 
paradoxal să speri că vor apărea. Simplu spus, formula ar avea un caracter stoic 
şi ar fi: Speră la „rău”, dar nu te aştepta la el! 

(3) Formula generală, de tip stoic, integratoare pentru formulele de la punctele 1 
şi 2, care ar rezulta dacă, în loc să reducem expectantele şi speranţele răspuns, 
am întări alternativa lor, ar fi: Speră la „rău”, dar aşteaptă-te la „bine”! 


P.S. Ştiu că această formulă: „Speră la rău, dar aşteaptă-te la bine!”, descrisă de 
mine aici, provoacă şi invalidează formula mai cunoscută a simțului comun: 
„Aşteaptă-te la rău, dar speră la bine!”. Cred însă că formula propusă de mine aici 
este cea corectă, — cel putin pentru reacţiile involuntare -, fiind bazată nu pe 
intuitii de simţ comun, ci pe date de laborator. În plus, ea are un avantaj euristic, 
clarificând şi problema optimismului: este bine sau nu să fim optimişti? Ar fi mai 
bine să fim realişti sau poate pesimişti? Ei bine, răspunsul este că ar fi indicat să 
fim optimişti în regim de expectante (aşteptări), nu de speranţe; este ceea ce se 


numeste ,optimism realist”, bazat pe experienta anterioara si actiunea practica. 
Altfel, este vorba de un „optimism iluzoriu” şi/ sau fără legătură cu experienţa si 
acţiunea practică, cu consecinţe negative. 


6. Creşterea stării de bine prin meditaţie 


Această secţiune este o variantă modificată şi completată a textului apărut în 
David (2012/2017). 


6.1. Aspecte generale 


Procedurile meditative pot fi clasificate în două mari categorii: (1) meditații de tip 
concentrativ - cu origini în hinduismul vedic şi budism - şi (2) meditații de tip 
mindfulness — cu origini în tradiţia budistă Zen. 

În meditatiile concentrative, mintea (atenţia) este focalizată asupra unui obiect 
predeterminat, intern (e.g., propria respiraţie) sau extern (e.g., o lumânare). În 
acest fel, au loc o calmare a spiritului şi o mai mare conştientizare a sinelui-intern 
(realitatea adevărată), dincolo de iluziile lumii externe. Prototipul acestei forme de 
meditaţie este meditaţia transcendentală; este ca şi cum am focaliza imaginea pe 
care o vedem printr-o lentilă asupra esentialului, ignorând neesentialul. În tradiţia 
budistă, ea făcea parte din al patrulea nobil adevăr (Marga - modalitatea de a 
elimina suferinţa), fiind a opta cale nobilă (concentrarea corectă). 

În meditatiile de tip mindfulness, mintea (atenţia) nu este focalizată asupra a 
ceva anume, lăsând, intenţionat şi contemplativ, să se exprime toate experienţele 
pe care le avem „aici şi acum”. În acest fel, au loc o calmare a spiritului şi o mai 
mare conştientizare a prezentului. Aşadar, în variantă mindfulness, meditaţia se 
referă la faptul că persoana este conştientă de propriile emoţii, stări biologice, 


cognitii şi comportamente, adesea într-o manieră „aici şi acum”, in mod detaşat, 
fără a face judecăţi de valoare. În tradiţia budistă, ea făcea parte din al patrulea 
nobil adevăr (Marga - modalitatea de a elimina suferinţa), fiind a şaptea cale 
nobilă (mindfulness corect). În acest caz, este ca şi cum am privi lumea printr-o 
lentilă cu un câmp larg, surprinzând întregul, adică natura adevărată a lumii. 

Indiferent de modalităţile utilizate, funcţia procedurilor de tip meditativ este de 
a transforma. 


6.2. Meditatia transcendentala 


Meditatia de tip transcendental a fost preluata in SUA (vezi Benson, 1996) si 
adaptată pentru a putea fi utilizată fără încărcătura ei mistică şi într-o manieră in 
care efectele ei să fie clar măsurabile. Benson (1996) considera meditaţia 
transcedentală o tehnică utilă pentru a genera răspunsul de relaxare, răspuns opus 
stresului. Etapele meditatiei de tip transcendental, după Benson, sunt: 


Pasul 1: Alege un cuvânt sau o propoziţie care are semnificaţie importantă pentru 
tine. 

Pasul 2: Stai liniştit, într-o poziţie confortabilă. 

Pasul 3: Închide ochii. 

Pasul 4: Lasă corpul şi musculatura să se relaxeze. 

Pasul 5: Respiră lent, dar natural, iar în timpul respirației, focalizează-te şi repetă 
mental formula aleasă în Pasul 1. 

Pasul 6: Adoptă o atitudine pasivă. Nu te gândi cât de bine o faci sau dacă o să-ţi 
iasă. Dacă pe parcursul procedurii iti vin în minte alte gânduri, lasă-le să vină 
fără a te opune (cum vin, aşa vor pleca), tu focalizându-te în continuare pe 
formula aleasă. 

Pasul 7: Continuă acest exerciţiu timp de 10-20 de minute. 

Pasul 8: La sfârşit, nu te ridica imediat. Stai liniştit, aproximativ un minut, 
restabilind treptat legătura cu mediul înconjurător. Apoi deschide ochii şi stai 
aşa încă un minut înainte de a te ridica. 


6.3. Meditatia de tip mindfulness 


Meditatia de tip mindfulness poate fi practicata oriunde, fara pozitii speciale sau un 
mediu anume. Ceea ce contează este atitudinea orientată intenţionat spre 
experientierea, fără judecăţi de valoare, a prezentului ca întreg („aici şi acum”), 
ceea ce generează o detaşare cu trei componente: Eu (propria persoană), Actul 
mintal (e.g., văd, aud, gândesc, simt etc.) şi Obiectul actului mintal (e.g., văd floarea, 
aud ciripitul păsărilor din jur, gândesc că sunt neperformant, simt tristeţe etc.). 
Simplu spus, scopul este obţinerea detaşării. Unele persoane pot ajunge la detaşare 
simplu, prin învăţarea esenței acesteia, în timp ce altele au nevoie de exerciţiu si 
exemplificări, prin meditaţie de tip mindfulness. Aşadar, mediatia nu este un scop, 
ci un mijloc de a atinge detaşarea. 

Adesea, pentru a ţine persoana orientată asupra prezentului, evitând reveriile, 
se utilizează ca amorsă respiraţia (vezi pentru resurse clinice eficiente exerciţiile 
de mindfulness promovate de maestrul Zen Thich Nhat Hanh). Acest tip de 
meditaţie este utilizat în psihoterapiile cognitive şi comportamentale pentru a 
neutraliza cogniţiile, generând astfel detaşarea fata de diverse evenimente 
activatoare (e.g., situaţii de viata, răspunsuri subiectiv-emotionale, cognitive, 
comportamentale şi psihobiologice problematice). Pentru a evita consecinţele 
negative ale procedurii de tip mindfulness, aceasta trebuie însoţită de tehnici de 
activare comportamentală în contextul valorilor pacientului (vezi, pentru o 
dezbatere, David, 2014). 


o» EXEMPLUL 1 


Iată cum ar funcţiona un astfel de exerciţiu într-o tulburare de tip depresiv, în 
scopul neutralizării cognitiilor disfunctionale şi/sau iraționale: 


1. Sunt conştient de corpul meu (inspir). Mă accept şi-mi zâmbesc (expir). 

2. Constientizez gândurile negative (inspir). Accept gândurile negative (expir). 

3. Accept faptul că ele îmi produc suferinţă (inspir). Ştiu însă că suferinţa este 
tolerabilă (expir). 

Constientizez stările depresive pe care le am (inspir). Le accept (expir). 
Conştientizez şi gândurile mele pozitive (inspir). Le accept şi le zâmbesc (expir). 
6. Constientizez stările pozitive (inspir). Le accept şi le zâmbesc (expir). 


ot a 


La niveluri mai avansate, fara aplicatii clinice directe, in meditatia de tip 
mindfulness pot fi decupate intentionat anumite teme majore, cu implicatii 


existenţiale, precum viata şi moartea. În acest caz, se urmăreşte atingerea unui 
nivel superior de conştientizare a naturii adevărate a lucrurilor, ajungând la starea 
de iluminare şi nimicire a dorinţei — Nirvana. Prezentăm mai jos, un exemplu de 
astfel de procedeu avansat (aşa cum apare el în practicile religioase): 


» EXEMPLUL 2 


1. Sunt conştient de valul oceanului (inspir). Îi zâmbesc (expir). 

Sunt conştient de apa din val (inspir). Îi zâmbesc apei (expir). 

Văd naşterea valului (inspir). Zâmbesc naşterii valului (expir). 

Văd moartea valului (inspir). Zâmbesc morţii valului (expir). 
Conştientizez natura nenăscută a apei în val (inspir). Zâmbesc naturii 

nenăscute a apei (expir). 

6. Constientizez natura nemuritoare a apei în val (inspir). Zâmbesc naturii 
nemuritoare a apei (expir). 

7. Constientizez naşterea propriului corp (inspir). Zâmbesc naşterii (expir). 

8. Conştientizez moartea propriului corp (inspir). Zâmbesc morţii (expir). 

9. Constientizez natura nenăscută a corpului meu (inspir). Zâmbesc naturii 
nenăscute a corpului meu (expir). 

10.  Conştientizez natura nemuritoare a corpului meu (inspir). Zâmbesc naturii 
nemuritoare a corpului meu (expir). 

11. Constientizez natura nenăscută a conştiinţei mele (inspir). Zâmbesc naturii 
nenăscute (expir). 

12. Constientizez natura nemuritoare a conştiinţei mele (inspir). Zâmbesc naturii 
nemuritoare (expir). 


oP. ee Soe 


Dupa maestrul Zen Thich Nhat Hanh, in acest exercitiu, valul si apa sunt 
metafore pentru Nirvana. Valul reprezinta nasterea si moartea. Apa este Nirvana. 
Valul apare si dispare, este cand mare, cand mic, singur sau insotit de altele. Apa 
este însă constantă; atunci când înţelegem acest lucru, putem înţelege natura 
adevărată a lucrurilor şi intrăm în starea de Nirvana. 


» EXEMPLUL 3 


În această variantă, persoana este învățată direct, fără meditaţie, să ajungă la o 
stare de detaşare, utilizând ca strategie Eul in Context: să diferentieze între Eu 
(propria persoană), Actul mintal (ce face persoana) şi Obiectul actului mintal. De 
exemplu, subiectului i se arată o sticlă şi este întrebat ce vede. Când acesta spune 
că vede o sticlă, este întrebat dacă el este acea sticlă. Evident, subiectul refuză să 
asume că el este o sticlă. Aşadar, este învăţat distincţia dintre cele trei componente: 


Eu (persoana) Văd (actul mintal) o Sticlă (obiectul actului mintal). Când înţelege 
aceste distincţii, se analizează în acestă logică cognitiile disfunctionale (e.g., „Sunt 
prost”). Astfel, subiectul ajunge să înţeleagă că aşa cum nu este o sticlă, nu este nici 
prost, ci El/Ea (persoana) Gândeşte (actul mintal) că este Prost (obiectul actului 
mintal). În acest fel, forţa psihologică a gândului „Sunt prost” de a genera suferinţă 
emoţională se reduce drastic, prin neutralizare afectivă, ca urmare a 
contextualizării acestuia. Într-adevăr, procedurile meditative sunt un vehicul 
important în restructurările cognitive. Spre deosebire de tehnicile clasice de 
restructurare, ele nu înlocuiesc cu necesitate gândurile disfunctionale şi iraționale 
cu gânduri funcţionale şi raţionale; ceea ce fac este să transforme acelaşi conţinut 
informational, din unul disfunctional în unul functional. Astfel, de exemplu, deşi 
gândul „Nimeni nu mă iubeşte” poate persista, după meditaţie el este neutralizat 
afectiv şi nu mai generează o stare de disforie ca înainte. 


Rezultatele acestor tipuri de meditaţie au fost investigate în cadrul unor 
cercetări riguroase. Cercetările s-au focalizat pe tehnică, fără a considera şi 
conotatiile lor mistice. Desi, aşa cum am precizat mai sus, tradiţia lor spirituală şi 
aspectul procedural sunt diferite, efectele lor psihologice sunt similare. Astfel, ele 
sunt căi distincte spre acelaşi rezultat. Benson şi colaboratorii au studiat mai ales 
efectul meditatiei de tip concentrativ (meditaţia transcendentală), iar Segal şi 
colaboratorii, mai ales meditaţia de tip mindfulness. În zeci de studii (vezi Benson, 
1996; Segal et al., 2002) s-a observat că ele au efecte benefice la nivel cognitiv (de 
exemplu, se reduce gândirea disfuncţională/iraţională), comportamental (de 
exemplu, se reduc comportamentele dezadaptative) şi psihofiziologic (de exemplu, 
se echilibrează balanţa neurovegetativă, prin apariţia răspunsului de relaxare). 
Astfel, ele s-au transformat în aplicaţii validate ştiinţific nu doar în tulburările 
psihosomatice (hipertensiune, migrene), somatice (tulburări cardiovasculare) şi 
psihice (depresie, anxietate), ci şi în optimizare şi dezvoltare personală. 

Congruenta terapiei cognitiv-comportamentale cu procedurile meditative şi 
influenţa lor în psihologia clinică şi pozitivă au fost reliefate şi în întâlnirea şi 
discuţia publică dintre Aaron Beck şi Dalai Lama (din Suedia, 2005), iar Albert Ellis, 
în corespondenţa cu Dalai Lama, a evidenţiat clar rolul procedurilor meditative în 
„neutralizarea” efectului cognitiilor disfunctionale şi/sau iraționale. În termeni 
cognitivi, această neutralizare înseamnă adesea modificarea cognitiilor evaluative, 
în sensul reducerii presiunii dorințelor exprimate în ele (de exemplu, „prefer să”, 
„trebuie să”); aşadar nu este vorba de o transformare a cogniţiilor iraționale 
(„trebuie sa...”) în cognitii rationale („prefer foarte mult să... dar dacă nu, accept 
să...”) ci, mai degrabă, de o reducere a dorințelor spre „accept să...”. 

